ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝ΄

Τετάρτη 9 Ιουλίου 2025

Αθήνα, σήμερα στις 9 Ιουλίου 2025, ημέρα Τετάρτη και ώρα 12.34΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Γίνεται γνωστό στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Οικονομίας και Οικονομικών: «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης – Τροποποίηση ν.4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις».

Επίσης, γίνεται γνωστό στο Σώμα ότι οι Υπουργοί Υποδομών και Μεταφορών, Εθνικής Οικονομίας και Οικονομικών, Εθνικής Άμυνας, Εσωτερικών, Υγείας, Προστασίας του Πολίτη, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Υποδομών και Μεταφορών κατέθεσαν στις 8-7-2025 σχέδιο νόμου: «Αναβάθμιση της ασφάλειας των σιδηροδρόμων, αξιολόγηση προσωπικού σιδηροδρόμων, ενίσχυση εποπτείας σιδηροδρομικού δικτύου, οργανωτική ενίσχυση της Ρυθμιστικής Αρχής Σιδηροδρόμων, του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών και της εταιρείας Σιδηρόδρομοι Ελλάδος Μονοπρόσωπη Α.Ε. και άλλες διατάξεις».

Παραπέμπεται στην αρμόδια Διαρκή Επιτροπή.

Οι Βουλευτές κύριοι Ιωάννης Οικονόμου, Θεόφιλος Λεονταρίδης, Ευστράτιος Σιμόπουλος και Θεόδωρος Ρουσόπουλος ζητούν άδειες ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τις ζητηθείσες άδειες.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης – Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις».

Η Διάσκεψη των Προέδρων αποφάσισε στη συνεδρίασή της της 4ης Ιουλίου 2025 τη συζήτηση του νομοσχεδίου σε μία έως δύο συνεδριάσεις ενιαία επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** To Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Γεώργιος Κωτσός για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, καλούμαστε σήμερα να συζητήσουμε στην Ολομέλεια της Βουλής το σχέδιο νόμου με τον τίτλο που ανέφερε στην εισαγωγή του ο Πρόεδρος, δεν θα τον επαναλάβω για την οικονομία του χρόνου. Πρόκειται για ένα σχέδιο νόμου που φέρνουμε σήμερα στη Βουλή, το οποίο είναι μια βαθιά μεταρρύθμιση, ένας ακόμα κρίκος στην αλυσίδα των μεγάλων τομών που υλοποιεί με συνέπεια η Κυβέρνηση του Κυριάκου Μητσοτάκη. Δεν είναι απλά ένα νομοσχέδιο τεχνικού χαρακτήρα. Είναι ο πυρήνας της πολιτικής μας αντίληψης για ένα κράτος υπεύθυνο, διαφανές, δημοσιονομικά σταθερό και κοινωνικά δίκαιο.

Σε μια εποχή που η διεθνής αβεβαιότητα απειλεί με αστάθεια και οι γεωπολιτικές και οι κλιματικές εξελίξεις πιέζουν διαρκώς τις δημόσιες δαπάνες, η Ελλάδα προχωρά μπροστά με σχέδιο και με αποφασιστικότητα χάρη στην πολιτική σταθερότητα, τις τολμηρές μεταρρυθμίσεις και την εμπιστοσύνη που καλλιεργήσαμε τόσο στην κοινωνία όσο και στις αγορές.

Η οικονομική πολιτική πρέπει να μπορεί να διαμορφώνει τις προϋποθέσεις για την ενίσχυση της ανάπτυξης και, ταυτόχρονα, να προωθεί την κοινωνική συνοχή. Οφείλει να αντιμετωπίζει τις αδικίες και τους αποκλεισμούς και να προσφέρει σε κάθε πολίτη, σε κάθε οικογένεια ένα δίκαιο μέρισμα για την ανάπτυξη αυτή.

Τα τελευταία χρόνια πετύχαμε μια ελληνική οικονομία να αναπτύσσεται σταθερά, με ρυθμούς υψηλότερους από τον μέσο όρο της Ευρωζώνης. Η ανεργία έχει μειωθεί κατά 8 ποσοστιαίες μονάδες από το 2019 και συνεχίζει πτωτικά. Η χώρα μας ανακτά ξανά την επενδυτική βαθμίδα μετά από δέκα χρόνια. Το δημόσιο χρέος μειώνεται ταχύτερα από κάθε άλλη ευρωπαϊκή χώρα. Οι άμεσες ξένες επενδύσεις καταγράφουν ρεκόρ δεκαετίας.

Κι όλα αυτά, κυρίες και κύριοι συνάδελφοι, είναι αποτέλεσμα ενός συγκροτημένου οικονομικού σχεδίου, μιας Κυβέρνησης που γνωρίζει πού θέλει να πάει τη χώρα μας και έχει το θάρρος να παίρνει δύσκολες, αλλά αναγκαίες αποφάσεις, μιας Κυβέρνησης, που δεν θέλει η χώρα μας να ξαναβρεθεί στο σημείο που ήταν την προηγούμενη δεκαετία. Έτσι και το παρόν σχέδιο νόμου έρχεται να συμπληρώσει και να ενισχύσει όλο αυτό το πλαίσιο υπευθυνότητας που έχουμε δημιουργήσει. Έρχεται να ορίσει το πλαίσιο δημοσιονομικής διαχείρισης και όλους εκείνους τους κανόνες, ώστε να μην παρεκκλίνει η χώρα μας από εκείνους τους στόχους, αλλά και να τηρούνται τόσο οι στόχοι των πρωτογενών πλεονασμάτων, όσο και οι στόχοι δαπανών που υπάρχουν.

Το σημερινό νομοσχέδιο είναι ένας από τους σημαντικότερους νόμους του ελληνικού κράτους. Είναι το δημόσιο λογιστικό, στο οποίο στηρίζεται ουσιαστικά όλη η οικονομία της χώρας και όλες οι διαδικασίες.

Πιο συγκεκριμένα: Ενισχύεται ο ρόλος του Δημοσιονομικού Συμβουλίου, το οποίο αναβαθμίζεται σε θεσμικό, οργανωτικό και επιχειρησιακό επίπεδο και αποκτά νέες αρμοδιότητες, πραγματική ανεξαρτησία και ουσιαστικό ρόλο στον έλεγχο της οικονομικής πολιτικής.

Τροποποιούνται οι γενικές αρχές δημοσιονομικής διαχείρισης, ενσωματώνοντας τον κανόνα καθαρών δαπανών, ώστε οι κρατικές δαπάνες να μην αυξάνονται ανεξέλεγκτα, αλλά με βάση ένα πολύ συγκεκριμένο σχέδιο.

Με βάση το νέο ευρωπαϊκό πλαίσιο οικονομικής διακυβέρνησης, εισάγονται οι περιπτώσεις επιτρεπτών αποκλίσεων από τον κανόνα των καθαρών δαπανών, τόσο σε γενική, όσο και εθνική ρήτρα διαφυγής. Η αρχιτεκτονική της νέας δημοσιονομικής διαχείρισης βασίζεται σε ένα μεσοπρόθεσμο δημοσιονομικό διαρθρωτικό σχέδιο, το οποίο συντάσσεται κάθε τέσσερα έτη και εκεί θα αποτυπώνεται ο δεσμευτικός δημοσιονομικός στόχος των καθαρών πρωτογενών δαπανών της χώρας. Πριν από την κατάθεση του κρατικού προϋπολογισμού, θα συντάσσεται ετησίως και ο πολυετής δημοσιονομικός προγραμματισμός, έτσι ώστε να υπάρχει η δημόσια πληροφόρηση για τον μεσοπρόθεσμο προγραμματισμό.

Δημιουργείται για πρώτη φορά το Εθνικό Μητρώο Παροχών, βάζοντας τέλος στη λογική των αδιαφανών ενισχύσεων και της πελατειακής διαχείρισης του κοινωνικού κράτους. Με απλά λόγια, οργανώνουμε τα οικονομικά του κράτους, όπως οφείλουμε σε μια χώρα του 21ου αιώνα με στρατηγική, με κανόνες, με αξιοπιστία και, ταυτόχρονα, με ανθρώπινο πρόσωπο, με κοινωνική ευαισθησία και με δικαιοσύνη.

Επιπρόσθετα, με το παρόν νομοσχέδιο και με ουσιαστικά μέτρα και στοχευμένη κοινωνική πολιτική, θεσμοθετούμε επιστροφή ενός ενοικίου ετησίως για την κύρια και φοιτητική κατοικία, με σκοπό να συμβάλει στην αντιμετώπιση της στεγαστικής κρίσης, από την οποία πλήττονται περισσότερο όσοι διαβιούν σε μισθωμένες κατοικίες, καθώς και οικογένειες με παιδιά που έχουν μεσαία εισοδήματα.

Στηρίζουμε ενάμισι εκατομμύριο συμπολίτες μας χαμηλοσυνταξιούχους, ανασφάλιστους υπερήλικες και ΑΜΕΑ, χορηγώντας ετήσια οικονομική ενίσχυση 250 ευρώ, προκειμένου να αμβλυνθούν οι συνέπειες του κόστους της ζωής.

Παρατείνεται η φορολογική έκπτωση για την ενεργειακή αναβάθμιση των κτιρίων. Επεκτείνεται η διαγραφή οφειλών από δάνεια που έχει χορηγήσει το Ταμείο Παρακαταθηκών και Δανείων, σε σχέση με εκείνους που είχαν εμπλοκή στο δυστύχημα των Τεμπών, τις οικογένειες των θυμάτων, τους συγγενείς, ως ελάχιστο δείγμα ενσυναίσθησης και ηθικής υποχρέωσης.

Καλύπτεται το νομοθετικό κενό που αφορά στις μετακινήσεις υπαλλήλων του δημοσίου με αναπηρία, που χρήζουν συνοδό ή και σκύλο βοηθείας. Η φαρμακευτική δαπάνη ενισχύεται σταθερά για τα επόμενα χρόνια, κατά 100 εκατομμύρια ευρώ. Χτίζουμε ένα κράτος που νοιάζεται πραγματικά για τον πολίτη, χωρίς, όμως, να υποθηκεύει το μέλλον και χωρίς να θέσουμε σε κίνδυνο τη δημοσιονομική σταθερότητα. Αντίθετα, την ενισχύουμε στον μέγιστο βαθμό, διότι η κοινωνική πολιτική απαιτεί ανθεκτικά δημοσιονομικά οικονομικά, κάτι το οποίο γνωρίζουμε πολύ καλά και το αποδεικνύουμε καθημερινά.

Η Κυβέρνησή μας κοστολογεί, προγραμματίζει, εφαρμόζει, δεν υπόσχεται χωρίς κόστος. Αυτό το τρίπτυχο είναι η βάση της πολιτικής μας αξιοπιστίας και της αναγνώρισης που απολαμβάνουμε διεθνώς.

Επιπλέον, ενισχύουμε το Πρόγραμμα Δημοσίων Επενδύσεων κατά 500 εκατομμύρια ευρώ, με στόχο να επιταχυνθούν τα δημόσια έργα, καθώς και οι κοινωνικού χαρακτήρα δράσεις σε όλη την επικράτεια, αλλά και εν μέσω διεθνούς αστάθειας να αυξηθούν οι επενδύσεις, για να συνεχίσουν να δημιουργούνται νέες θέσεις εργασίας.

Κυρίες και κύριοι συνάδελφοι, η Κυβέρνηση της Νέας Δημοκρατίας έχει αποδείξει τι σημαίνει σταθερότητα, αποτελεσματικότητα και κοινωνική ευθύνη. Μέσα σε έξι χρόνια διακυβέρνησης μειώσαμε φόρους και εισφορές, αυξήσαμε τον κατώτατο μισθό και τις συντάξεις, δημιουργήσαμε πάνω από πεντακόσιες χιλιάδες νέες θέσεις εργασίας, περάσαμε τις κρίσεις με ψυχραιμία και στηρίξαμε τους πιο αδύναμους. Ναι, έγιναν και λάθη, τα αναγνωρίζουμε και είμαστε εδώ, δεν φυγομαχούμε, δεν κρυβόμαστε. Τα διορθώνουμε και προχωράμε μπροστά.

Η χώρα μας, πλέον, δεν είναι ο αδύναμος κρίκος του παρελθόντος ούτε παθητικός θεατής των εξελίξεων. Με όπλο τη δημοσιονομική υπευθυνότητα και τις μεταρρυθμίσεις που προωθούνται με συνέπεια, καθιερώνεται ως ένας αξιόπιστος επενδυτικός προορισμός και ενισχύει τη φωνή της στις ευρωπαϊκές εξελίξεις.

Η οικονομία μας, παρά τις διεθνείς αντιξοότητες, αποδεικνύει καθημερινά την ανθεκτικότητά της. Και το σημαντικότερο, η χώρα μας διαθέτει πλέον την πολιτική και δημοσιονομική αυτοπεποίθηση και στέκεται το κράτος δίπλα στον πολίτη όπου και όταν χρειάζεται.

Ως Βουλευτής της Καρδίτσας, μιας περιοχής που επλήγη σκληρά από φυσικές καταστροφές και δοκιμάζεται από τις ανισότητες, γνωρίζω πόσο σημαντικό είναι να μπορεί το κράτος να ανταποκρίνεται γρήγορα, δίκαια και αποτελεσματικά, όταν το έχει ανάγκη ο πολίτης, κάτι που το βιώσαμε στις πολύ μεγάλες καταστροφές που ζήσαμε και στην Καρδίτσα και στη Θεσσαλία και στην περίπτωση του «Ιανού», αλλά και στην περίπτωση του «Daniel» και βεβαίως, το έζησε και όλη η χώρα μέσα από τις πολύ μεγάλες κρίσεις που κληθήκαμε να αντιμετωπίσουμε, είτε αυτό λεγόταν πανδημία, είτε ενεργειακή κρίση, είτε γεωπολιτικές κρίσεις. Γι’ αυτό, εξάλλου, και στηρίζω με όλες μου τις δυνάμεις το σχέδιο νόμου, διότι δεν είναι θεωρία. Είναι εργαλείο δράσης στο πεδίο, μέσα στην κοινωνία.

Η Ελλάδα του 2025 είναι παρούσα, ισχυρή και υπολογίσιμη. Σε έναν κόσμο που μεταβάλλεται ταχύτατα, η δική μας πυξίδα είναι αμετακίνητη: ασφάλεια, συνοχή, προοπτική για όλες και για όλους!

Γι’ αυτό, κυρίες και κύριοι συνάδελφοι, σας καλώ να υπερψηφίσετε το παρόν σχέδιο νόμου. Είναι μια επένδυση για το μέλλον της χώρας μας, για το μέλλον των παιδιών μας, για το μέλλον της κοινωνίας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κωτσό.

Τον λόγο έχει ο εισηγητής από το ΠΑΣΟΚ, ο κ. Παρασκευάς Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν ξεκινήσω την τοποθέτησή μου για το νομοσχέδιο, θέλω από το Βήμα της Βουλής, να αποτίσω φόρο τιμής εκφράζοντας παράλληλα τα συλλυπητήριά μου -και το ΠΑΣΟΚ, φυσικά, που έχει εκδώσει σχετική ανακοίνωση- για την απώλεια του Δημήτρη Πιπεργιά. Τίμησε αυτά τα έδρανα ο Δημήτρης Πιπεργιάς, ως Βουλευτής Ευβοίας, αλλά υπήρξε γνωστός στο πανελλήνιο ως Πρόεδρος της ΓΕΝΟΠ-ΔΕΗ τόσο με τον αείμνηστο Τάσο Άμαλο, όσο και στη συνέχεια μόνος του. Προσωπικά, τα έφερε έτσι η ζωή που στα μέσα της δεκαετίας του ’80, όταν αποχώρησε με τον Γεράσιμο Αρσένη, είχαμε συγκρουστεί στην πατρίδα μου -στα ορυχεία- σε ιστορικές αντιπαραθέσεις, μέσα από τις οποίες, όμως, δημιουργήθηκε μια πραγματική εκτίμηση και φιλία.

Ο Δημήτρης Πιπεργιάς, ήταν ένα λαμπρό πολιτικό στέλεχος, ένας έντιμος άνθρωπος, που γνώριζε άριστα το ενεργειακό, για το οποίο μοιραζόμασταν μέχρι πρόσφατα τις σκέψεις μας. Όμως, ήταν και ένας άριστος γνώστης των υπερβολών του πελατειακού κράτους, που μας οδήγησαν στο ασφαλιστικό. Αντίθετα ίσως από ό,τι μπορεί να υπάρχει, την περιρρέουσα ατμόσφαιρα για τα συνδικάτα γενικώς και αορίστως, άξιζε κάποιος να τον ακούσει.

Εγώ είχα την ευκαιρία και την τύχη να τον ακούσω πολλές φορές. Λυπάμαι που δεν μπόρεσε να υλοποιηθεί η πρότασή του να κάνουμε στο Λεκανοπέδιο μία κοινή εμφάνιση για να συζητήσουμε για το ενεργειακό. Να είναι ελαφρύ το χώμα που θα τον σκεπάσει και συλλυπητήρια στην οικογένειά του.

Κυρίες και κύριοι συνάδελφοι, τις τελευταίες ημέρες έχει κυριαρχήσει το αίτημα του κ. Τσίπρα για να δοθούν στη δημοσιότητα τα Πρακτικά. Από μία άποψη, ωραία μέθοδος για να εκτοπιστεί η πρωτοφανής υπόθεση ΟΠΕΚΕΠΕ με ό,τι συνοδεύει. Δεν θα μείνω, όμως, σε αυτήν τη μερική οπτική. Θα πω μία κουβέντα για την κρίση. Τι ακριβώς θέλουμε να δούμε από τα Πρακτικά; Η κρίση έχει δύο μεγάλα διδάγματα:

Το ένα είναι η έλλειψη συνεννόησης που οδήγησε σε ένα τεράστιο βάθος την κρίση στη χώρα, αντίθετα με άλλες ευρωπαϊκές χώρες, όχι σε ένα, αλλά σε δεύτερο και σε τρίτο μνημόνιο. Και αυτό είναι που πρέπει να ανακεφαλαιώσουμε όλες οι πολιτικές δυνάμεις. Πώς; Όχι στα λόγια. Στην πράξη. Είμαστε ιδιαίτερα ικανοποιημένοι, κυρίες και κύριοι συνάδελφοι, που εχθές έτυχε διακομματικής συναίνεσης, κατ’ αρχάς, η πρωτοβουλία μας για το εθνικό απολυτήριο με το οποίο θα αναβαθμιστεί το δημόσιο Λύκειο και Γυμνάσιο, που ξέρουμε πολύ καλά σε ποια κατάσταση είναι σήμερα και θα μπορέσουμε σταδιακά να φτάσουμε και στην κατάργηση των πανελλήνιων εξετάσεων, αλλά και σε μείωση των δαπανών που κάνει η ελληνική οικογένεια.

Πρέπει να υπάρξουν πεδία για εθνική συνεννόηση σε όλα τα επίπεδα, όπως και σε μια σειρά ζητήματα. Από τον κ. Τσίπρα θα περίμενα να πει -είναι και ο κ. Τσακαλώτος εδώ- ότι δεν μπορεί να διαχειριστεί καν το μαξιλάρι που έδωσε. Ήταν καλό και κακό; Σαφώς, ήταν από τα πιο θετικά της κυβέρνησης του ΣΥΡΙΖΑ αυτό που πέτυχε ο κ. Τσίπρας με Υπουργό Οικονομικών τον κ. Τσακαλώτο. Ούτε αυτό δεν μπορεί να διαχειριστεί. Τι ακριβώς θέλει να δούμε στα Πρακτικά;

Το δεύτερο ζήτημα που έχει σχέση με την κρίση, κυρίες και κύριοι συνάδελφοι, είναι τούτο. Η κρίση έχει δύο βασικές αιτίες: Τις απίστευτες πρακτικές των τραπεζών, στον εκτροχιασμό των οποίων και στην ανάγκη ανακεφαλαιοποίησής τους οφείλεται το μισό, το 50% του μνημονιακού βάρους που σήκωσε η χώρα και ήρθε και επεκτάθηκε και εντάθηκε με τη μη συνεννόηση και, βέβαια, το πελατειακό κράτος. Αυτές είναι οι δύο βασικές αιτίες. Μπορούμε να συμφωνήσουμε στα θεμελιώδη, αν θέλουμε να μιλάμε για την κρίση, αντί να ψάχνουμε λεπτομερές σε Πρακτικά για γεγονότα που τα γνωρίζουμε όλοι;

Και έχω αυτήν την προσέγγιση, κυρίες και κύριοι συνάδελφοι, γιατί σήμερα καλούμαστε να απαντήσουμε σε εντελώς διαφορετικά ερωτήματα. Και σ’ αυτά πρέπει να απαντήσουμε. Γιατί δεκαέξι χρόνια μετά από το ξέσπασμα της κρίσης έχουν ανακάμψει στα προ κρίσης επίπεδα και πιο πάνω τα κέρδη και οι αξίες των ακινήτων, ενώ οι μισθοί και οι συντάξεις βρίσκονται πίσω από εκεί που βρίσκονταν το 2009; Για ποιον λόγο; Δεν πρέπει να αφιερώσουμε χώρο και χρόνο για μια σοβαρή συζήτηση; Γιατί η χώρα δεν πέτυχε, με πρωτοφανείς οικονομικούς πόρους στη διάθεσή της, ισχυρή και βιώσιμη ανάπτυξη; Τι γίνεται μετά το τέλος του Ταμείου Ανάκαμψης; Ποια θα είναι η Ελλάδα μετά το τέλος του Ταμείου Ανάκαμψης; Αδυνατούμε να πούμε και πρώτη και καλύτερη η Κυβέρνηση.

Είναι βασικά, θεμελιώδη ερωτήματα στα οποία καλούμαστε να απαντήσουμε σήμερα, από το να ασχολούμαστε με Πρακτικά που μπορεί να εξυπηρετούν προσωπικές πολιτικές ατζέντες, όχι όμως το δημόσιο συμφέρον, με την πραγματική του έννοια.

Κι έρχομαι στο νομοσχέδιο. Το νομοσχέδιο, κυρίες και κύριοι συνάδελφοι, στο κύριο μέρος του αφορά σε μια εξαιρετική δουλειά -θα το πω, δεν θέλω να είμαι φειδωλός- που έχει κάνει η ομάδα του Γενικού Λογιστηρίου με την καθοδήγηση και τον συντονισμό του κυρίου Υφυπουργού, του κ. Πετραλιά, όπου έχει ολοκληρώσει το θεσμικό πλαίσιο για το πώς θα χειρίζεται η χώρα, όχι η σημερινή Κυβέρνηση, τα επόμενα χρόνια το πολυετές δημοσιονομικό πλαίσιο, το νέο μεσοπρόθεσμο όπως λέμε κι όλα αυτά. Είναι μια δουλειά εξαιρετική. Δεν είναι μόνο δική μας γνώμη αυτό. Ακούσαμε και στην ακρόαση φορέων, από αρμόδιους και υπεύθυνους φορείς, αυτή τη ματιά. Πραγματικά, κύριε Υπουργέ, σας αξίζουν συγχαρητήρια.

Εμείς, ακριβώς επειδή αυτός είναι ο πυρήνας του νομοσχεδίου, προφανώς θα ψηφίσουμε επί της αρχής και όλον τον κορμό αυτών των βασικών άρθρων.

Από κει και πέρα, όμως, θέλω να θέσω δύο απλά ερωτήματα. Γιατί το νομοσχέδιο τιτλοφορείται «περί δημοσιονομικής ισορροπίας» και τα υπόλοιπα. Αναφέρθηκε και ο προλαλήσας συνάδελφος της Πλειοψηφίας. Είναι αγαθό ή όχι η δημοσιονομική σταθερότητα και η δημοσιονομική ισορροπία; Ναι, το έχουμε πει δεκάδες φορές. Είναι άυλο μεν, σοβαρό αγαθό δε, για μια ευνομούμενη δημοκρατική χώρα. Έχει νόημα εάν δεν συνοδεύεται από κοινωνική συνοχή; Όχι, είναι η απάντηση. Η ισορροπία που πρέπει να υπάρχει ανάμεσα στην ευημερία των αριθμών και των ανθρώπων είναι ένα άλλο, αν θέλετε, δίδαγμα της κρίσης, αλλά και της μετά την κρίση εποχής, στο οποίο η Κυβέρνηση διαρκώς αποτυγχάνει.

Θα πάρω πρώτα τη δημοσιονομική ισορροπία και στη συνέχεια το ζήτημα της κοινωνικής συνοχής. Γιατί έχει τις λοιπές διαταράξει, κυρίως στέγη και επιδόματα, τα 250 ευρώ προς τους συνταξιούχους και θέλω να σχολιάσω κάποια τέτοια ζητήματα που έχουν μεγάλη σημασία.

Είπα και στην πρώτη συνεδρίαση στην επιτροπή μας ότι όλα όσα γίνονται με τον ΟΠΕΚΕΠΕ δημιουργούν πρόβλημα, κατ’ αρχάς -και μακάρι να μην είναι πολύ μεγάλο αργότερα- στη δημοσιονομική ισορροπία της χώρας. Και πριν πω οτιδήποτε άλλο, για να γίνω κατανοητός, κύριε Υπουργέ, μαζέψτε ή -εν πάση περιπτώσει- διορθώστε τον κ. Μαρινάκη σε αυτά που λέει περιφερόμενος στα κανάλια. Δεν έχουν καμία σχέση με την πραγματικότητα. Ή οι αγρότες θα την πληρώσουν με μειωμένους πόρους στην ΚΑΠ όλη αυτή την υπόθεση ή όλοι οι φορολογούμενοι μέσω του κρατικού προϋπολογισμού. Δεν υπάρχει τρίτη πηγή. Ο κ. Μαρινάκης περιφέρεται στα κανάλια δηλαδή, ότι δεν θα πληρώσει κανένας φορολογούμενος τίποτα. Δηλαδή, τι σημαίνει; Σημαίνει ότι θα φορτώσει μνημόνιο ξεχωριστό στους αγρότες; Εγώ σπεύδω να πω ότι δεν πρόκειται να γίνει αυτό το πράγμα. Αυτό πιστεύω. Θα δούμε, βέβαια, την εξέλιξη, την πορεία. Δεν είμαστε εμείς κυβέρνηση. Άλλος είναι Κυβέρνηση.

Να έρθουμε, όμως, λιγάκι στο δημοσιονομικό αποτέλεσμα που υπάρχει από όλα αυτά. Δεν είναι μόνο τα πρόστιμα. Τα πρόστιμα, λοιπόν, το διευκρινίσαμε απόλυτα με τον κ. Πετραλιά στην επιτροπή με έναν πολύ ενδιαφέροντα διάλογο στην πρώτη συνεδρίαση, στο πλαίσιο των δημοσιονομικών διορθώσεων καλείται να τα καταβάλλει η χώρα με συμψηφισμούς που κάνει από εισπράξεις των επόμενων δόσεων στο πλαίσιο της Κοινής Αγροτικής Πολιτικής. Όταν θες, λοιπόν, να μειωθούν οι πόροι προς τους αγρότες πρέπει να συμπληρώνεις από τον κρατικό προϋπολογισμό. Τόσο απλά. Και αυτό αφορά στο όριο δαπανών. Μην ξεχνάμε ότι η χώρα, όπως όλες οι ευρωπαϊκές χώρες, είναι σε όριο δαπανών.

Από την άλλη, αυτό που λέει ο Πρωθυπουργός είναι ότι συγκροτεί task force ΑΑΔΕ και ΕΛ.ΑΣ. για να γίνουν ανακτήσεις. Τη στηρίζουμε αυτήν την προσπάθεια και να σταματήσει όλη αυτή η σπέκουλα αν ζητάει το ΠΑΣΟΚ ή όχι να επιστρέψουν τα κλεμμένα. Φυσικά και το ζητάμε και να φτάσει στο τέλος αυτή η προσπάθεια. Δεν υπάρχει καμία αμφιβολία, από τη δική μας πλευρά, τι λέμε σε αυτό. Είναι ξεκάθαρη και επίσημη η θέση μας. Το έχουμε ξεκαθαρίσει πάρα πολλές φορές.

Έχω, όμως, να πω κάτι. Όσο καλύτερα πάει αυτή η προσπάθεια που λέει ο Πρωθυπουργός τόσο μεγαλύτερο πρόβλημα θα δημιουργείται στο δημοσιονομικό πεδίο. Γιατί; Γιατί οι ανακτήσεις συμψηφίζονται με δημοσιονομική διόρθωση κι αυτές γιατί πρέπει να επιστρέψουν ως μη νόμιμα καταβληθείσες ενισχύσεις σε αυτόν που τις χρηματοδότησε, δηλαδή στην Ευρωπαϊκή Ένωση το μεγάλο ποσοστό και ένα μικρό ποσοστό στη χώρα που έχει την ιδία συμμετοχή. Αυτά λέει ο ευρωπαϊκός κανονισμός. Δεν μπορούμε να βγούμε έξω από τους ευρωπαϊκούς κανονισμούς.

Κατά συνέπεια, λοιπόν, υπάρχει ένα ολόκληρο ζήτημα. Κι αν θέλουμε να ανακεφαλαιώσουμε την υπόθεση ΟΠΕΚΕΠΕ, θα πω με απλά λόγια τα εξής, κυρίες και κύριοι συνάδελφοι, οι έντιμοι αγρότες είναι ο μεγάλος χαμένος αυτής της υπόθεσης, γιατί έχουν ήδη πληρώσει και η έρευνα θα δείξει πόσο έχουν πληρώσει, τι τους αφαιρέθηκε, τι τους εκλάπη δηλαδή, τα προηγούμενα χρόνια και μέχρι και φέτος, και το πελατειακό κράτος είναι ο μεγάλος κερδισμένος γιατί έκανε ολική επαναφορά.

Και το λέω αυτό, γιατί δεν μπορώ να ακούω για διαχρονικές παθογένειες. Είναι συνειδητό ψεύδος από την πλευρά της Κυβέρνησης και είναι άγνοια από την πλευρά πολλών δημοσιογράφων -για να μιλήσω καλόπιστα- και συμπολιτών μας. Γνωστές οι παθογένειες με τις αγροτικές επιδοτήσεις, οι οποίες κορυφώθηκαν -και για να μην το λέω από την κομματική οπτική- το 2008 με το πακέτο Χατζηγάκη.

Ποιος ήταν ο μοχλός της πελατειακής λογικής δεκαετιών; Ο ΕΛΓΑ. Τι έκανε η Κυβέρνηση του Γιώργου Παπανδρέου με το ΠΑΣΟΚ το 2010; Έκοψε τον ομφάλιο λώρο του κράτους με τον ΕΛΓΑ. Φέραμε νόμο εδώ το 2010, απαλλάχθηκε από πρόστιμο -με τη συμφωνία μας με την Ευρωπαϊκή Ένωση- ο ΕΛΓΑ και ο ΕΛΓΑ από τότε μπήκε σε ενάρετο κύκλο. Έχει προβλήματα σήμερα άλλου τύπου όπως η κλιματική αλλαγή, αλλά διαχειριστικά δεν έχει κανένα πρόβλημα. Το ξέρουν όλοι οι αγρότες αυτό.

Από την άλλη, την επόμενη χρονιά, το 2011, κάνουμε τον ΟΣΔΕ. Δηλαδή, τι είναι ο ΟΣΔΕ; Πέρασε η ελληνική γεωργία στην εποχή της ψηφιοποίησης. Γεωχωρικά δεδομένα, δορυφόροι, τα πάντα είναι γνωστά. Δεν μπορείς να δηλώσεις χωράφι από εκεί που είσαι. Είναι αδιανόητα αυτά που έχουν συμβεί για όποιον ξέρει στοιχειώδη πράγματα στο αγροτικό. Αδιανόητα!

Οι πελατειακές λογικές, λοιπόν, αποτέλεσαν παρελθόν από το 2010, 2011 με πρωτοβουλίες της κυβέρνησης του ΠΑΣΟΚ. Αυτή η υπόθεση κράτησε πέντε χρόνια και ξεκίνησαν σταδιακά ακατανόητες πράξεις από την κυβέρνηση του ΣΥΡΙΖΑ. Βοσκοτόπια χωρίς ζώα, τα νησιά με τη χώρα να κολυμπούν τα ζώα μια-μια περιφέρεια. Κατάργηση υπογραφής κτηνοτροφικού συλλόγου για το ζωικό κεφάλαιο. Για ποιον λόγο; Παράταση της τεχνικής λύσης χωρίς καν λόγο, ιδιαίτερα μετά από 2017. Διαχειριστικά σχέδια για τα οποία είχε μπει η τεχνική λύση το 2015, ακόμη και σήμερα αγνοούνται -και στα πέντε χρόνια του ΣΥΡΙΖΑ.

Και κυρίως εδώ βρήκε τη βάση, κυρίες και κύριοι συνάδελφοι. Για να ξέρετε, επειδή το κατέχω άριστα το αγροτικό, σε καμιά τεχνική λύση δεν είναι η πηγή του προβλήματος. Η πηγή του προβλήματος είναι όλα αυτά που είπα, που ξήλωσαν θεσμικά το υπόστρωμα που είχε χτιστεί το 2010, 2011 και η διαχείριση που υπήρξε στην απόφαση του 2017, με την οποία η υπόθεση «βοσκοτόπια» έληξε υπέρ των μεσογειακών χωρών. Έτσι τα 10 εκατομμύρια στρέμματα βοσκοτόπια που μας έχει περικόψει η Ευρωπαϊκή Ένωση το 2014, επεστράφησαν στη χώρα με δικαιώματα το 2017 και ξεκίνησαν το 2018 μια μικροπολιτική, ερασιτεχνική, κουτοπόνηρη, θα πω, πελατειακού χαρακτήρα διαχείριση από την τότε κυβέρνηση και ήρθαν μετά οι επαγγελματίες και εξελίχθηκε αυτό σε εγκληματική οργάνωση, όπως λέει η Ευρωπαϊκή Εισαγγελία, όχι εγώ. Αυτό είναι όλο που έχει γίνει με τον ΟΠΕΚΕΠΕ. Δεν είμαστε απροστάτευτοι. Δεν είχαμε κανένα λόγο να φτάσουμε εδώ. Και γι’ αυτό είναι αδιανόητο για όποιον γνωρίζει στοιχειωδώς το αγροτικό, να ψάχνουμε να βρούμε δικαιολογίες και να απλώνουμε ευθύνες αλλού, με διαχρονικές παθογένειες.

Και έρχομαι γρήγορα, για να ολοκληρώσω, και να μην παραβιάσω τον χρόνο μου, στο ζήτημα το κοινωνικό. Κυρίες και κύριοι συνάδελφοι, θα ψηφίσουμε τις διατάξεις που έχουν ενισχύσεις για τους συνταξιούχους και την επιστροφή του ενός ενοικίου, αλλά πρέπει να πω κάτι. Η επιδοματική πολιτική δεν μπορεί να πάει μακριά. Από την πλευρά μας δεν θα πάψουμε να επιμένουμε σε διαρθρωτικού χαρακτήρα παρεμβάσεις. Γιατί δεν ακούτε την πρότασή μας για το νέο ΕΚΑΣ; Γιατί δεν ακούτε την πρότασή μας για το ιδιωτικό χρέος και τις 120 δόσεις; Είδαμε τι στοιχεία έβγαλε ο ΕΦΚΑ. Είκοσι δισεκατομμύρια σε ρυθμισμένες οφειλές βγήκαν εκτός ρύθμισης το τελευταίο διάστημα. Και αγνοείτε μια πρόταση που σας έχουμε κάνει πραγματικά προωθημένη, που είναι υπέρ του δημοσίου συμφέροντος και, κυρίως, υπέρ της κοινωνίας πάνω απ’ όλα.

Σε ό,τι αφορά στο στεγαστικό, μια κουβέντα μόνο και ολοκληρώνω. Θα πάει και αυτό, όπως θα δείτε, στον ΟΠΕΚΕΠΕ πάλι, στην αγροτιά, δηλαδή. Προφανώς και έχουμε καταθέσει μια ολοκληρωμένη πρόταση για το στεγαστικό, η οποία έχει να κάνει με το σκέλος της προσφοράς. Λέμε με ποιον τρόπο θα μπορούσαν να παραχθούν με μια ομπρέλα του δημοσίου 40.000 κατοικίες, για να αντιμετωπιστεί αυτό το πρόβλημα.

Σπεύδω, όμως, να πω ότι το στεγαστικό είναι και πρόβλημα ζήτησης. Αν δεν σταματήσει η «κάθοδος των Μυρίων» -ή η άνοδος, αναλόγως από ποια περιοχή της χώρας πάει. Εγώ λέω κάθοδος, γιατί είμαι Μακεδόνας- στο Λεκανοπέδιο δεν πρόκειται να λύσουμε ποτέ κανένα πρόβλημα στεγαστικό. Πρέπει να υπάρξει ανάσχεση. Και για να υπάρξει ανάσχεση, πρέπει να δώσουμε πνοή στην Ελλάδα που παρακμάζει και συρρικνώνεται, γιατί δεν την αγγίζει ο τουρισμός. Η αρχή σε αυτήν την αναδιάταξη, στην ανάδειξη, στην αναγέννηση πρέπει να ξεκινήσουμε από την ύπαιθρο.

Αν είναι κάτι που βαραίνει -κατά τη γνώμη μου- τον Πρωθυπουργό, πέρα από πολιτικές και ποινικές ευθύνες, είναι ένα: Όλο αυτό, κατά τη γνώμη μου, συνέβη κυρίως γιατί για τον Πρωθυπουργό και την Κυβέρνησή του, το αγροτικό ζήτημα είναι προτεραιότητα νούμερο 103. Αυτό είναι όλο το θέμα για να δώσουμε μερικές απαντήσεις έξω από θεωρίες συνωμοσίας. Όλα μπροστά του τα έχει με τον κ. Βάρρα. Από το 2020 τον είχε στο Μαξίμου και αντί να προχωρήσει σε τομές, άλλαζε διοικητές ΟΠΕΚΕΠΕ και Υπουργούς. Προτεραιότητα, λοιπόν, νούμερο 103. Αν δεν αλλάξει αυτό, θα συγκομίζουμε διαρκώς ό,τι συγκομίζουμε, είτε για στεγαστικό μιλάμε είτε για αγροτικό.

Η χώρα, λοιπόν, ως πολιτικό συμπέρασμα, ένα χρειάζεται: Να τελειώνουμε με αυτήν την υπόθεση, με τον κίνδυνο παραγραφής και να προχωρήσουμε σε πολιτικές διαδικασίες, γιατί η χώρα χρειάζεται πολιτική αλλαγή.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κουκουλόπουλο.

Τον λόγο έχει ο κ. Βασίλειος Κόκκαλης, ειδικός αγορητής από τον ΣΥΡΙΖΑ και παρακαλώ να κλείσει το ηλεκτρονικό σύστημα εγγραφής.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν ήθελα να ξεκινήσω με τον ΟΠΕΚΕΠΕ, αλλά μου δόθηκε η αφορμή από τον προηγούμενο ομιλητή και αυτό το παραμύθι πρέπει να τελειώνει.

Το λένε αρκετοί αγροτοπατέρες -όχι όλοι- υποκινούμενοι και από κομματικά συμφέροντα, αλλά να το λένε και οι Βουλευτές; Δεν διαβάζουν; Δεν διαβάζουν, μορφωμένοι άνθρωποι; Βοσκοτόπια χωρίς ζώα προβλέφθηκαν για πρώτη φορά το 2013, καλώς ή κακώς, με τον κανονισμό 1307/2013. Εκτός και αν θέλετε να πείτε -εσείς που λέτε ότι ο ΣΥΡΙΖΑ έφερε τα βοσκοτόπια- ότι δεν έπρεπε να εφαρμόσουμε την Κοινή Αγροτική Πολιτική. Εκτός αν θέλετε να πείτε αυτό. Τα πρόστιμα, όμως, δυστυχώς, ήταν την περίοδο 2010-2014. Και στη συζήτηση της Ολομέλειας θα δοθεί η ευκαιρία να αποδειχτούν κάποια πράγματα, σε ποια περίοδο ήταν τα πρόστιμα και σε ποια δεν ήταν τα πρόστιμα.

Και θέλω να αναδείξω ένα μεγάλο ψέμα, που λέει αυτήν τη στιγμή η Κυβέρνηση: «Θα συμψηφίσουμε το πρόστιμο ή τους καταλογισμούς με τα αχρεωστήτως καταβληθέντα». Ψέμα, ψέμα, ψέμα. Γιατί το πρόστιμο δεν επιβάλλεται σε πρόσωπο, κυρίες και κύριοι συνάδελφοι. Επιβάλλεται στο κράτος-μέλος. Πρώτον.

Δεύτερον, τα αχρεωστήτως καταβληθέντα κατατίθενται σε έναν λογαριασμό, ο οποίος λογαριασμός είναι του Ευρωπαϊκού Γεωργικού Ταμείου Ανάπτυξης. Μόνο σε μία περίπτωση δεν πληρώνεται το πρόστιμο. Πότε, κύριε Υφυπουργέ; Όταν συμψηφίζεται με δικαστική απόφαση. Πότε έγινε αυτό πρώτη φορά; Το 2020 εξαιτίας της προσφυγής που είχε κάνει η κυβέρνηση 2015-2019 για τα βοσκοτόπια. Τότε πρώτη φορά συμψηφίστηκε δικαστική απόφαση που είχε η χώρα μας με πρόστιμο. Συνεπώς, μην το επαναλαμβάνετε και πείτε στον κ. Τσιάρα να μην αναφέρει πάλι ότι τα αχρεωστήτως καταβληθέντα θα καλύψουν το πρόστιμο. Δεν ισχύει.

Μια και είπατε για το ότι γίνεται κουβέντα για τα Πρακτικά του 2015, θέλω να πω ένα σχόλιο. Ο Αλέξης Τσίπρας τότε έκανε μια συμφωνία και αμέσως μετά από αυτή τη συμφωνία προσέφυγε στις κάλπες, είτε αρέσει σε κάποιους είτε δεν αρέσει. Η ιστορία, πράγματι, δεν ξαναγράφεται. Αντίστοιχοι Πρωθυπουργοί έκαναν το ίδιο ή μετά τις εκλογές άλλαξε άρδην η εντολή;

Ανεπιθύμητοι, κυρίες και κύριοι συνάδελφοι, οι Υπουργοί τριών ευρωπαϊκών κρατών με τον αρμόδιο Επίτροπο. Και ο Πρωθυπουργός τάιζε κοψίδια στη Βάρη τον Χάφταρ. Η ιστορία επαναλαμβάνεται, μόνο που αυτήν τη φορά ως φάρσα και ως τραγωδία μαζί. Πέντε χρόνια από την ταπεινωτική απουσία της Ελλάδας από τη Διάσκεψη του Βερολίνου για τη Λιβύη το 2020. Όταν ο Πρωθυπουργός αναζητούσε διέξοδο αξιοπρέπειας, φωτογραφιζόταν με τον Χάφταρ στη Βάρη. Ήρθε η στιγμή της εκδίκησης από τον υποτιθέμενο εκφραστή των ελληνικών συμφερόντων, μετατράπηκε να ζητάει σε Υπουργό της Ελληνικής Δημοκρατίας και σε άλλους Υπουργούς ότι είναι ανεπιθύμητοι. Τότε λέγαμε ότι αυτό ήταν επικοινωνιακό τέχνασμα και μας κατηγορούσατε για λαϊκιστές, τοξικούς και ότι δεν προωθούμε τα εθνικά συμφέροντα. Αυτός άραγε είναι ο γεωπολιτικός ρόλος της χώρας μας; Η αλαζονεία, ο πολιτικαντισμός και η μετατροπή της διπλωματίας σε ένα σκηνικό τηλεοπτικών εντυπώσεων; Δεν συγχωρούνται από την πραγματικότητα. Και κάποια στιγμή η πραγματικότητα ζητάει τον λογαριασμό πίσω. Με προπαγάνδα, κυρίες και κύριοι της Κυβέρνησης, δεν γυρίζουν πίσω οι βάρκες.

Έρχομαι στο νομοσχέδιο. Το νομοσχέδιο έχει τίτλο: «Δημοσιονομική ισορροπία». Δεν θα έπρεπε να έχει και τη λέξη «δημοσιονομική κοινωνική ισορροπία»; Μόνο οι αριθμοί; Είναι ένα πιστό αντίγραφο του συμφώνου δημοσιονομικής σταθερότητας. Ένα σύμφωνο δημοσιονομικής σταθερότητας στο οποίο ασκήσαμε έντονη κριτική και εσείς τότε δεν ακουστήκατε. Δεν ακουστήκατε στη διαπραγμάτευσή του, με αποτέλεσμα να υπηρετείτε τον βασικό σκοπό του πλεονάσματος, χωρίς αυτό να επιστρέφει στην κοινωνική πλειοψηφία.

Αυτό, κυρίες και κύριοι συνάδελφοι, είναι ένα βασικό επιχείρημα, το οποίο, δυστυχώς, μας εμποδίζει να δώσουμε θετική ψήφο σε αυτό το νομοσχέδιο, διότι υπηρετεί στενά το υπερπλεόνασμα. Επίσης, έχει προβληματικές διατάξεις, κυρίες και κύριοι. Θα αναφερθώ και στις θετικές διατάξεις, οι οποίες με το επίδομα ενοικίου δεν λύνουν το πρόβλημα.

Για το Δημοσιονομικό Συμβούλιο, μετά από τις συνεδριάσεις της διαρκούς επιτροπής, κύριε Υπουργέ, παραμένουν αναπάντητες, πολλώ δε μάλλον ατεκμηρίωτες, οι δύο βασικές ερωτήσεις-ενστάσεις. Γιατί να τροποποιηθεί ο ιδρυτικός νόμος του Δημοσιονομικού Συμβουλίου και να δώσει η Κυβέρνηση στον εαυτό της το δικαίωμα να ανανεώσει κατά το δοκούν τη θητεία των μελών της διοίκησης του συμβουλίου; Παραμένει η εξάρτηση με αυτόν τον τρόπο μεταξύ της Κυβέρνησης και της διοίκησης του συμβουλίου που ελέγχει την κυβερνητική οικονομική πολιτική. Γιατί να τροποποιηθεί ο ιδρυτικός νόμος του Δημοσιονομικού Συμβουλίου και το γραφείο Προέδρου από αμιγώς υπηρεσιακή μονάδα, να μετατραπεί σε προσωπικό πολιτικό γραφείο του εκάστοτε Προέδρου, απλώς για να μπορεί ο εκάστοτε πρόεδρος του Δημοσιονομικού Συμβουλίου να προσλαμβάνει ιδιώτες φίλους του με δημόσιο χρήμα; Γιατί κάτι τέτοιο εξυπηρετεί το δημόσιο συμφέρον;

Ανανέωση θητείας: αποφύγατε επί της ουσίας να απαντήσετε στη συγκεκριμένη κριτική ότι η ανανέωση της θητείας της διοίκησης θέτει πρόβλημα ανεξαρτησίας του Δημοσιονομικού Συμβουλίου. Με το που θα θεσπιστεί η διάταξη της ανανέωσης, αυτόματα αυτοί που θα είναι στη διοίκηση θα έχουν την προσδοκία επανεκλογής. Αυτό θα μπορέσει να λειτουργήσει υπέρ της αντικειμενικότητας των αποφάσεών τους και της κρίσεως;

Είπατε, κύριε Υπουργέ, ότι η ανανέωση ισχύει και σε άλλες αρχές, όπως η ΕΛΣΤΑΤ και η ΑΑΔΕ. Αποκρύψατε, όμως, ότι αυτές οι αρχές δεν έχουν ελεγκτικό χαρακτήρα προς την Κυβέρνηση, όπως έχει το Δημοσιονομικό Συμβούλιο. Σε αντίθεση με τις άλλες αρχές, η κύρια αρμοδιότητα του Δημοσιονομικού Συμβουλίου είναι ο έλεγχος της ασκούμενης κυβερνητικής οικονομικής πολιτικής, καθώς το Δημοσιονομικό Συμβούλιο γνωμοδοτεί επί του προσχεδίου και του σχεδίου κρατικού προϋπολογισμού, του μεσοπρόθεσμου διαρθρωτικού δημοσιονομικού πλαισίου και της ετήσιας έκθεσης προόδου. Υπάρχει, λοιπόν, προφανές πρόβλημα ασυμβίβαστου. Ο ελεγκτής εξαρτάται από τον ελεγχόμενο. Και το πρόβλημα, βέβαια, δεν αφορά φυσικά μόνο την παρούσα διοίκηση, αλλά πρόκειται για ρύθμιση που θα πλήξει σε μόνιμη βάση την ανεξαρτησία του θεσμού.

Εδώ υπάρχει και μια αντιπρόταση. Να παραμείνει η διάταξη ως έχει, διότι δεν εξυπηρετεί το συμφέρον η προτεινόμενη τροποποίηση της και δεν αποτελεί μέρος -αυτό είναι το πιο σημαντικό- της υπό ενσωμάτωση Οδηγίας. Τουλάχιστον, θα μπορούσε να προβλεφθεί ότι η διάταξη περί δυνατότητας ανανέωσης της θητείας δεν καταλαμβάνει το παρόν διοικητικό συμβούλιο και θα ισχύσει από τη μεθεπόμενη επιλογή του προέδρου και των μελών του διοικητικού συμβουλίου, ώστε η διάταξη να μην αφορά σε συγκεκριμένα άτομα και έτσι να περιοριστούν τυχόν υπόνοιες άμεσης προσωπικής συναλλαγής της Κυβέρνησης με την τρέχουσα και την εκάστοτε διοίκηση της αρχής, τις οποίες η προτεινόμενη νομοτεχνική βελτίωση που είπατε, δυστυχώς, επέτεινε, καθώς ουσιαστικά αναφέρεται στα συγκεκριμένα και γνωστά εκ των προτέρων απερχόμενα μέλη της τρέχουσας διοίκησης.

Πολιτικό γραφείο προέδρου: Δεν παρείχατε καμία απολύτως εξήγηση για το υπερβολικό μέγεθος του γραφείου του προέδρου. Καμία απολύτως εξήγηση για τη σκοπιμότητα της μετατροπής του εν λόγω γραφείο από αμιγώς υπηρεσιακό σε πολιτικό. Άραγε, ποιος λόγος δημοσίου συμφέροντος δικαιολογεί αυτήν τη ρύθμιση πέραν από την καθαρά ιδιοτελή προοπτική να δοθεί στον εκάστοτε πρόεδρο του συμβουλίου η δυνατότητα να βολεύει φίλους και γνωστούς στις εν λόγω θέσεις με κόστος 650 χιλιάδες ευρώ δημοσίου χρήματος;

Υποστηρίξατε, κύριε Υπουργέ, ότι τρεις από τους έξι συνεργάτες του γραφείου θα είναι υποχρεωτικά αποσπασμένοι δημόσιοι υπάλληλοι. Από πού προκύπτει αυτό; Δεν το αναφέρει ρητώς η διάταξη. Είναι άγνοια ή είναι κάτι άλλο; Για τις υπόλοιπες τρεις θέσεις παραδεχτήκατε ότι θα είναι ΙΔΟΧ, ορισμένου χρόνου, σε αντίθεση με τη διατύπωση του νομοσχεδίου όπως ήταν στη δημόσια διαβούλευση όπου γινόταν αναφορά σε τρεις μετακλητούς. Άραγε, αυτή η αλλαγή τι νόημα έχει και την παρουσιάσατε ως κάτι θετικό; Τόσο οι μετακλητοί όσο και οι ορισμένου χρόνου θα είναι κάποιοι ιδιώτες, που ο εκάστοτε πρόεδρος θα τους προσλαμβάνει με δική του προσωπική απόφαση, χωρίς καμία διαδικασία και χωρίς εγγυήσεις ανεξαρτησίας και αξιοκρατίας. Άρα, επί της ουσίας, δεν υπάρχει καμία διαφορά. Αυτό που θέλατε να αποφευχθεί ήταν ο όρος «μετακλητός», είναι ξεκάθαρο.

Σας ζητήσαμε να αποσύρετε εν συνόλω τις συγκεκριμένες διατάξεις ή, τουλάχιστον, η τροποποίηση τους να ήταν ότι δεν θα καταλαμβάνει την παρούσα θητεία. Θα αποτελούσε η απόσυρση, έστω και την τελευταία στιγμή, ένα σωστό βήμα προς την εξυπηρέτηση του δημοσίου συμφέροντος και μια έμπρακτη επιβεβαίωση των καλών προθέσεων του Υπουργείου και της Κυβέρνησης, την οποία βέβαια πρόθεση δεν έχετε.

Αναμφίβολα υπάρχουν και θετικές διατάξεις, τις οποίες και θα υπερψηφίσουμε. Χωρίς, βέβαια, αυτές οι διατάξεις να λύνουν το πρόβλημα, όπως τη στέγαση. Η καταβολή ενός επιδόματος ενοικίου θα λύσει το πρόβλημα; Πρέπει να απαντήσετε. Ναι ή όχι; Θα το λύσει; Το οξυμένο πρόβλημα στέγασης θα λυθεί ή θα αυξηθεί ακόμα παραπάνω; Τι έχετε κάνει; «Στέγη μου 1», «Στέγη μου 2», μόνο μέσω τραπεζών. Κάποιος ο οποίος χρωστάει μια πιστωτική κάρτα, ένα νέο παιδί ή κάποιος ο οποίος δεν χρωστάει πιστωτική κάρτα, που σημαίνει ότι δεν μπορεί να δανειοδοτηθεί, αλλά δεν έχει το ρευστό; Τι λέτε σε αυτό το νέο παιδί; Τίποτα.

Η λύση είναι η αύξηση των ακινήτων στην αγορά, διότι οι εν δυνάμει δικαιούχοι αυξάνονται, παραμένει, όμως, ίδιος ο αριθμός των ακινήτων.

Άραγε, όσον αφορά στο Ταμείο Παρακαταθηκών και Δανείων -σας κάνουμε και σχετική ερώτηση- για ποιον λόγο ήταν μνημονιακή αυτή η απαγόρευση; Για ποιον λόγο να μην μπει -σε εισαγωγικά- «στο παιχνίδι» με την αγορά ακινήτων, όταν γνωρίζουμε πολύ καλά ότι το Ταμείο Παρακαταθηκών και Δανείων χορηγεί δάνεια με ελκυστικά επιτόκια; Για ποιον λόγο να μη λάβει μέρος στην αγορά ακινήτου και το Ταμείο Παρακαταθηκών και Δανείων;

Συνεπώς, αυτή η διάταξη με το επίδομα ενοικίου είναι σε θετική κατεύθυνση, όπως και για τους συνταξιούχους, σε καμία, όμως, περίπτωση δεν λύνει το πρόβλημα. Και γιατί δεν το λύνει; Γιατί επτά χρόνια τώρα δεν παρουσιάσατε ένα συγκεκριμένο σχέδιο. Γιατί σχέδιο υπάρχει. Υπάρχει και άλλος δρόμος. Δεν είναι μόνο αυτός ο δρόμος του υπερπλεονάσματος, τα υπερέσοδα. Όχι, δεν είναι μόνο αυτός ο δρόμος. Και αυτόν τον δρόμο δείχνει το συγκεκριμένο νομοσχέδιο και γι’ αυτό δεν μπορούμε να παράσχουμε θετική ψήφο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόκκαλη.

Τον λόγο έχει ο ειδικός αγορητής από το Κομμουνιστικό Κόμμα Ελλάδας, ο κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Χαιρετίζουμε από το Βήμα της Βουλής εκατοντάδες σωματεία που συντονίζονται όλο αυτό το διάστημα μπροστά στην προσπάθεια που κάνει η Κυβέρνηση να φέρει έναν νόμο-έκτρωμα, έναν νόμο που μας γυρνάει δεκαετίες πίσω σε έναν εργασιακό μεσαίωνα και που αποδεικνύει κάθε φορά τους στόχους και τους προσανατολισμούς της.

Συζητάμε, σήμερα, ένα νομοσχέδιο, που στην ουσία φέρνει μια ευρωπαϊκή Οδηγία. Και τι θα κάνουν τα κόμματα που υποκλίνονται στον βρικόλακα της Ευρωπαϊκής Ένωσης, των μονοπωλίων και των πολυεθνικών; Θα το ψηφίσουν. Και αν δεν το ψηφίσουν, θα ψάξουν να βρουν λόγια, λέξεις, για να διαφοροποιηθούν, χωρίς να αναδείξουν την ουσία που φέρνει σήμερα αυτή η ευρωπαϊκή Οδηγία μέσα στο Κοινοβούλιο. Ποιος είναι ο προσανατολισμός και ο στόχος; Για να δούμε.

Δεκαετίες, τώρα, η μία Οδηγία διαδέχεται την άλλη με όλες τις κυβερνήσεις που πέρασαν από τη χώρα μας μέσα από μνημόνια, εφαρμοστικούς νόμους, μεσοπρόθεσμα, πάντα, όμως, σύμφωνα με τις απαιτήσεις για το δημοσιονομικό πλαίσιο των κρατών-μελών, σε ένα περιβάλλον ενίσχυσης της εποπτείας και του ελέγχου των οικονομικών πολιτικών για την αντιμετώπιση και διαχείριση της καπιταλιστικής κρίσης στην Ευρωπαϊκή Ένωση προς όφελος πάντα των συμφερόντων των μονοπωλιακών ομίλων.

Ούτως ή άλλως, μαζί όλοι ψηφίζατε μνημόνια, εφαρμοστικούς νόμους, δανειακές συμβάσεις, προγράμματα-γέφυρα, μαζί τα φέρνετε σήμερα και αντί να λέτε μνημονιακές τις υποχρεώσεις, τις βαφτίζουμε Οδηγίες. Αντί να λέμε τις επιταγές του κεφαλαίου, τις βαφτίζουμε και τις ονομάζουμε «δημοσιονομικούς κανόνες». Μάλιστα, πολλά κόμματα της βολικής Αντιπολίτευσης φοβάστε -και αυτό φάνηκε και στις επιτροπές- μη σας πουν ότι είσαστε και ενάντια στην Ευρωπαϊκή Ένωση.

Η ενσωμάτωση της Οδηγίας που αναφέρετε στο νομοσχέδιο, είναι τμήμα της ενισχυμένης οικονομικής διακυβέρνησης της Ευρωπαϊκής Ένωσης και πιο συγκεκριμένα της εφαρμογής του Συμφώνου Σταθερότητας για τον έλεγχο των οικονομικών πολιτικών των κρατών-μελών και τον προϋπολογισμό τους με τη διαδικασία του ευρωεξαμήνου.

Η σχετική νομοθεσία της Ευρωπαϊκής Ένωσης τροποποιήθηκε το 2024, ώστε να αντιστοιχηθεί με τον συμβιβασμό σχετικά με το Σύμφωνο Σταθερότητας της Ευρωπαϊκής Ένωσης. Ήδη οι αντιθέσεις των κρατών-μελών της Ευρωπαϊκής Ένωσης οξύνονται στο πλαίσιο επιβράδυνσης της καπιταλιστικής οικονομίας με τη στροφή στην πολεμική οικονομία, την εμπλοκή της Ευρωπαϊκής Ένωσης στα ιμπεριαλιστικά πολεμικά μέτωπα σε Ουκρανία και Μέση Ανατολή.

Οι τροποποιήσεις του 2024, επιδιώκουν να ενισχύσουν την επιβολή ενιαίας οικονομικής πολιτικής από τα κράτη-μέλη στην κατεύθυνση της μεγαλύτερης εμβάθυνσης της Ευρωπαϊκής Ένωσης. Σκοντάφτουν, όμως, που; Στην ανισόμετρη καπιταλιστική ανάπτυξη και στις αντιθέσεις μεταξύ των αστικών τάξεων στο εσωτερικό της Ευρωπαϊκής Ένωσης και της σφοδρής αντιπαράθεσης της με τα άλλα ιμπεριαλιστικά κέντρα, κυρίως, των Ηνωμένων Πολιτειών και της Κίνας, που οξύνονται σε συνθήκες επιβράδυνσης της καπιταλιστικής οικονομίας και πιθανότητας εκδήλωσης μίας γενικευμένης οικονομικής κρίσης.

Η Οδηγία, αφορά στα κράτη-μέλη της Ευρωζώνης, για τα οποία είναι και δεσμευτική. Και το παραδέχεστε όλοι. Είναι δεσμευτική και για τις επόμενες κυβερνήσεις. Δίνετε γενικό σύνθημα για αυστηρή δημοσιονομική πειθαρχία με βάση τους σχεδιασμούς της Ευρωπαϊκής Ένωσης για την πράσινη και ψηφιακή μετάβαση. Η γενική κατεύθυνση είναι η διαμόρφωση ενιαίων κανόνων για όλα τα κράτη-μέλη και ο προσανατολισμός τους στους πράσινους στόχους.

Σε αυτήν τη βάση θεσπίζει και αναθέτει τον έλεγχο και την έγκριση σε ανεξάρτητα δημοσιονομικά όργανα που θα έχουν αναβαθμισμένο ρόλο. Χορτάσαμε από Ανεξάρτητες Αρχές και ανεξάρτητα δημοσιονομικά όργανα, που όλοι έχετε ψηφίσει και θεσμοθετήσει. Ξεχνάτε, όμως, να πείτε στον ελληνικό λαό εδώ μέσα, ότι όλες αυτές οι Ανεξάρτητες Αρχές και τα όργανα λειτουργούν και κινούνται μέσα σε ένα αντιδραστικό περιβάλλον, κάτω από τις επιταγές και τις εντολές των μονοπωλίων της Ευρωπαϊκής Ένωσης και των πολυεθνικών. Σκοπός σας είναι να αποφευχθούν τα υπερβολικά δημοσιονομικά ελλείμματα από τα κράτη-μέλη, έτσι ώστε να υποχρεούνται να διαμορφώνουν ειδικές διατάξεις στο δίκαιό τους για την ενίσχυση της ανάληψης ευθυνών σε εθνικό επίπεδο.

Φαίνεται, λοιπόν, πως το λεγόμενο Ενισχυμένο Πλαίσιο Οικονομικής Διακυβέρνησης εισάγει εν μέσω εντεινόμενης ύφεσης και υψηλών ελλειμμάτων νέους, ακόμα πιο αντιδραστικός κανόνες του Συμφώνου Σταθερότητας της Ευρωπαϊκής Ένωσης. Στις πλάτες των λαών φορτώνονται τα βάρη των πολεμικών εξοπλισμών για το ΝΑΤΟ και της εμπλοκής που στηρίζουν η Κυβέρνηση και τα άλλα κόμματα και αποτελούν μία από τις βασικές αιτίες για το κρατικό χρέος της Ελλάδας.

Η εξαίρεση, μάλιστα, των πολεμικών δαπανών από τον υπολογισμό του ελλείμματος πριμοδοτεί την κλιμάκωση και τη στήριξη του ιμπεριαλιστικού πολέμου ΝΑΤΟ - Ρωσίας στην Ουκρανία και της γενοκτονίας των Παλαιστινίων από το κράτος-δολοφόνο-γενοκτόνο-κατακτητή του Ισραήλ.

Η παγίωση του ματωμένων πλεονασμάτων και του κόφτη των κοινωνικών δαπανών, με προαπαιτούμενο την επιτάχυνση των αντιδραστικών μεταρρυθμίσεων σε παιδεία, υγεία, συμπληρώνεται και με τα απευθείας νέα διμερή μνημόνια σε επιτροπή και κράτη-μέλη, με αυστηρή επιτήρηση έως και επτά χρόνια.

Οι αλλαγές αυτές, γίνονται, για να αντιστοιχηθούν με το Σύμφωνο Σταθερότητας. Διαμορφώνουν ασφυκτικό πλαίσιο δημοσιονομικής πολιτικής, περικοπών, φορολεηλασίας, για να επιτευχθούν οι στόχοι των πρωτογενών πλεονασμάτων και διαχείρισης κρατικών χρεών. Δίνεται κατεύθυνση μέσω των Οδηγιών στις κυβερνήσεις, να παίρνουν αντιλαϊκά μέτρα σε μισθούς, συντάξεις, όρια ηλικίας, για να αποφευχθεί η πιθανότητα ενεργοποίησης της διαδικασίας υπερβολικού ελλείμματος.

Παραμένει αυστηρή η δημοσιονομική πειθαρχία για τους λαούς και η χαλάρωση των κριτηρίων όσον αφορά στη στήριξη της καπιταλιστικής ανάπτυξης και των μονοπωλιακών ομίλων, κάτι που αποτελεί και έναν από τους όρους που δημιούργησαν την κούρσα του πληθωρισμού και της ακρίβειας που κατατρώγονται με αυτόν τον τρόπο τα λαϊκά εισοδήματα.

Άρα, τι λέτε σήμερα; Ερχόμαστε να προλάβουμε την επερχόμενη καπιταλιστική κρίση και βάζουμε κανόνες. Μόνο που τους κανόνες δεν τους βάζετε στο κεφάλαιο και στις πολυεθνικές, δεν τους βάζετε στις εισηγμένες εταιρείες στο Χρηματιστήριο που έχουν διπλασιαστεί και τριπλασιαστεί τα κέρδη τους, δεν τους βάζετε στους τραπεζικούς ομίλους που απολαμβάνουν τον αναβαλλόμενο φόρο των τραπεζών. Και τι κάνουν επίσης; Σπρώχνοντας όλο το κοινό, όλους τους εργαζόμενους αυτοαπασχολούμενους μέσω του ψηφιακού λαβύρινθου και της κατανάλωσης και με το πλαστικό χρήμα, αυγατίζουν τα κέρδη τους.

Τους κανόνες δεν τους βάζετε στους στρατηγικούς επενδυτές που απολαμβάνουν φοροαπαλλαγές και εισφοροαπαλλαγές, δεν τα βάζετε στους βιομήχανους και στους ενεργειακούς ομίλους.

Έρχεστε για να βάλετε δημοσιονομικούς, όπως τους λέτε, κανόνες στον ελληνικό λαό, σε αυτούς που πληρώνουν σήμερα το 95% των φόρων και απολαμβάνουν μόλις το 10% του πλούτου που οι ίδιοι παράγουνε στην πατρίδα μας. Έρχεστε, λοιπόν, να πείτε «λαέ σκύψε το κεφάλι» στις επόμενες κυβερνήσεις που θα εκλέγονται και θα διαδέχονται η μία την άλλη και θα αναλαμβάνουν τη διαχείριση του καπιταλιστικού συστήματος, να ακολουθήσουν το ίδιο μοτίβο, έτσι ώστε να αυγαταίνουν τα κέρδη των επενδυτών, των μονοπωλίων και των πολυεθνικών.

Σήμερα, ειλικρινά, προκαλούν έντονο προβληματισμό όλα τα ζητήματα που βάζετε. Προσπαθείτε να χρυσώσετε το χάπι, μιλώντας μέσα στο νομοσχέδιο για τις δαπάνες που θα εκπίπτουν από την ενεργειακή αναβάθμιση. Μα, ποιο νοικοκυριό που βλέπει τον μισθό ή συνταξιούχος τη σύνταξη ή μικρός αυτοαπασχολούμενος, που έχει τη «λαιμητόμο» του τεκμαρτού εισοδήματος και όλον αυτόν τον ψηφιακό λαβύρινθο γύρω του, μπορεί να τα βγάλει πέρα, να ανταποκριθεί και να προχωρήσει σε ενεργειακή αναβάθμιση της κατοικίας του, για να απολαύσει τι; 600, 700, 800 ευρώ μέσα σε ένα πλαίσιο όπου οι δαπάνες είναι τεράστιες για τους ομίλους.

Μάλιστα, πρέπει να δούμε ότι το ζήτημα που βάζετε για την ενεργειακή αναβάθμιση σήμερα και τη δυνατότητα που βάζει το ίδιο το νομοσχέδιο να παραταθεί για τα επόμενα χρόνια δεν είναι τίποτε άλλο παρά ένα δωράκι στους ομίλους.

Μιλάτε για το επίδομα ενοικίου. Σοβαρά; Την ίδια στιγμή που μιλάτε για το επίδομα ενοικίου τα λαϊκά νοικοκυριά στενάζουν από την ακρίβεια, δεν μπορούν να τα βγάλουν πέρα. Αφιερώνουν το 50%, 60% και 70% πολλές φορές του μισθού τους για να καλύψουν τις στεγαστικές τους ανάγκες. Η λαϊκή κατοικία είναι άπιαστο όνειρο. Ζούμε στον 21ο αιώνα και δεκαετία με δεκαετία που διανύουμε γίνεται κάθε φορά και χειρότερη, γιατί, ακριβώς, γίνεται πολύ πιο σκληρό και πιο απάνθρωπο το σύστημα που υπηρετείτε. Ζητήματα που οι σοσιαλιστικές χώρες, η Σοβιετική Ένωση, της στεγαστικής αποκατάστασης είχαν λυθεί δεκαετίες πριν σήμερα αποτελούν αδιέξοδο και μεγάλο πρόβλημα για όλα τα νοικοκυριά. Μάλιστα, μιλάτε για ένα δωράκι χωρίς να παίρνετε υπ’ όψιν σας και τους κόφτες που βάζετε είτε των φορολογικών κριτηρίων είτε των δυσκολιών για τη συμπλήρωση παρόλο που αναφέρατε στην τελευταία επιτροπή ότι θα προχωρήσετε σε κάποιες τροποποιήσεις.

Να μιλήσουμε, την ίδια ώρα, για τα δώρα που κάνετε στις κατασκευαστικούς ομίλους; Ναι ή όχι, παραχωρείτε ή δεν παραχωρείτε δημόσια περιουσία σε μεγάλες κατασκευαστικές εταιρείες και, μάλιστα, να επιστρέψουν το 1/3 της κατασκευής, προκειμένου να κάνει κοινωνικό έργο και κοινωνική πολιτική η Κυβέρνηση, που εμείς αμφιβάλουμε και αμφισβητούμε τους όρους και τις προϋποθέσεις που θα βάλετε. Έχετε χαρίσει ή δεν έχετε χαρίσει τον ΦΠΑ στους μεγάλους κατασκευαστικούς ομίλους με δεκάδες φοροαπαλλαγές όλο το προηγούμενο διάστημα, ναι ή όχι; Και τι προχωράτε τώρα; Πετάτε ένα ξεροκόμματο, το οποίο νομίζετε ότι θα λύσει το πρόβλημα, για τη στεγαστική αποκατάσταση.

Πάμε στους συνταξιούχους. Το KKE και σε προηγούμενο νομοσχέδιο είχε καταθέσει τροπολογία για την εδώ και τώρα καταβολή της 13ης και 14ης σύνταξης. Τα έχουν πληρώσει ή δεν τα έχουν πληρώσει οι εργαζόμενοι; Μαθηματικά γνωρίζουμε. Ένα και ένα κάνουν δύο, τα έχουνε πληρώσει. Γιατί δεν τα επιστρέφετε; Γιατί επιστρέφετε επιδοτήσεις, επιχορηγήσεις, φοροαπαλλαγές και δεν δίνετε στους συνταξιούχους τη 13η και 14η σύνταξη; Τι τους λέτε; «Θα πάρετε ένα διακοσοπενηντάρι». Σιγά τα αυγά! Τι θα πρωτοπρολάβουνε μέσα σε αυτόν τον κυκεώνα, που τρέμουν να ανοίξουν τους λογαριασμούς ενέργειας, που δυσκολεύονται να επισκεφτούν το σουπερμάρκετ για να καλύψουν τις βασικές τους ανάγκες; Και τους λέτε «θα πάρεις ένα διακοσοπενηντάρι» για να μπορέσει να χρυσώσει το χάπι η Κυβέρνηση απέναντι σε όλους αυτούς τους ηλικιωμένους.

Εδώ, επίσης, υπάρχει και μια λούμπα που δεν την αναδεικνύετε. Λέτε «θα δώσουμε τα 250 ευρώ και στους ανασφάλιστους υπερήλικους». Αλήθεια, έχετε ψάξει να δείτε τα τρία, τέσσερα και πέντε χρόνια που χρειάζονται οι ανασφάλιστοι υπερήλικοι, προκειμένου να ολοκληρωθεί η διαδικασία με δεκάδες, εκατοντάδες, κόφτες, προκειμένου να πάρουν αυτά τα 400-450 ευρώ το μήνα; Δεν το έχετε κοιτάξει. Σκοντάφτουν στη γραφειοκρατία, στα τεκμήρια που βάζετε. Έχετε δει τις δυσκολίες με τους ανάπηρους και τις ανάπηρες οικογένειες, που δυσκολεύονται και αναγκάζονται ανά διετία-τριετία να περνάνε από τα ΚΕΠΑ λες και θα ξεπεράσουν την αναπηρία τους, αν τους λείπει ένα μέλος ή έχουν κάποια πολύ βαριά πάθηση. Ή μήπως έχετε αναρωτηθεί για το κόστος που σηκώνουν οικογένειες με ανάπηρα μέλη όταν αναγκάζεται ένας εκ των δύο γονιών να κάθεται στο σπίτι για να στηρίζει το παιδί; Πού είναι ο τρόπος για να στηριχτεί από την κοινωνία αυτή του η προσπάθεια;

Μιλάτε για το ΚΕΔΑΣΥ. Βάζει το νομοσχέδιο μέσα ζητήματα για το ΚΕΔΑΣΥ τροποποιώντας ορισμένες διαδικασίες. Έχετε πάει στο ΚΕΔΑΣΥ να δείτε τι γίνεται; Σε κουτιά εξετάζονται οι μαθητές. Και όχι μόνο εξετάζονται μέσα σε κουτιά χωρίς παράθυρα, ζήτημα που έχουμε φέρει και έχουμε επισημάνει δεκάδες φορές μέσα στο Κοινοβούλιο, αλλά ακόμα και μετά από τις διαγνώσεις μπορεί να περάσουν περισσότερα χρόνια από ό,τι διαρκεί το Λύκειο, το Γυμνάσιο κ.λπ. προκειμένου να ικανοποιηθούν οι ανάγκες τους μέσα στη διαδικασία. Γιατί, ακριβώς, τα ΚΕΔΑΣΥ είναι υποστελεχωμένα, τα ΚΕΔΑΣΥ είναι μέσα σε κτίρια απαρχαιωμένα, τα ΚΕΔΑΣΥ δεν πληρούν τους όρους και τις προϋποθέσεις να λειτουργήσουν με δεκάδες εκατοντάδες συμβασιούχους και όχι μόνιμο προσωπικό στον χώρο αυτό.

Και τώρα για να δούμε λίγο για το clawback. Βάζετε το ζήτημα -στην ουσία πρόκειται για παραπλανητικό τίτλο έτσι όπως το βάζετε μέσα στο νομοσχέδιο- περί παράτασης της εφαρμογής του μηχανισμού αυτόματης επιστροφής φαρμακευτικής δαπάνης κ.λπ.. Στην ουσία τι κάνετε; Παρατείνονται προηγούμενες ρυθμίσεις που μείωναν τις υποχρεωτικές εισφορές από το 2025 ως το 2030. Για την πενταετία της παράτασης αυτό σημαίνει επιπλέον απαλλαγή των επιχειρηματιών ύψους κοντά στα 600 εκατομμύρια ευρώ που προστίθενται στις προηγούμενες αντίστοιχες απαλλαγές μερικών δισεκατομμυρίων, τα οποία βάζουν ως κέρδη στα ταμεία τους. Λεφτά, λοιπόν, υπάρχουν για το κεφάλαιο, όμως, όχι για την υγεία των ασθενών. Έτσι, λοιπόν, τις τρύπες που θα δημιουργηθούν επιπλέον στον ΕΟΠΥΥ θα κληθούν να τις πληρώσουν ποιοι; Οι ίδιοι οι εργαζόμενοι.

Και να δούμε, λοιπόν, ότι σήμερα βάζετε τους δημοσιονομικούς κανόνες ακριβώς γιατί κρύβετε το πιο σημαντικό, την αποδέσμευση των πολεμικών δαπανών, που δεν το λέει κανένα κόμμα εδώ μέσα, από το χρέος. Γιατί, ακριβώς, η στροφή στην πολεμική οικονομία, που όλοι στηρίξατε και υποκλίνεστε και στο ΝΑΤΟ και στη μετατροπή της χώρας μας σε μια απέραντη αμερικανονατοϊκή βάση και τις Ηνωμένες Πολιτείες και την Ευρωπαϊκή Ένωση είναι σε αυτήν την κατεύθυνση.

Λεφτά, λοιπόν, θα υπάρχουν για τις πολεμικές δαπάνες, προκειμένου να ενισχύσουν τους ανταγωνισμούς ανάμεσα στο ευρωατλαντικό και το ευρωασιατικό στρατόπεδο για την πρωτοκαθεδρία, δεν υπάρχουν, όμως, για την ικανοποίηση των λαϊκών αναγκών σήμερα. Λεφτά υπάρχουν για τις επιδοτήσεις και τις ενισχύσεις. Δεν υπάρχουν, όμως, για να αμείβονται σωστά οι εργαζόμενοι και να μπορούν να καλύπτουν τις βασικές τους ανάγκες. Λεφτά υπάρχουν για να δίνουμε επιδοτήσεις και ενισχύσεις, όχι, όμως, για να παίρνουμε μέτρα να μη δουλεύουν δεκαεξάωρα και δεκαοκτάωρα ώστε να αναγκάζονται δύο λεωφορεία να συγκρούονται σήμερα. Λεφτά υπάρχουν για το κεφάλαιο, δεν υπάρχουν, όμως, για τις υποδομές, για την αντισεισμική θωράκιση, για την αντιπυρική προστασία, για την αντιπλημμυρική θωράκιση της χώρας.

Και, μάλιστα, όταν βλέπετε ότι ο λαός αμφισβητεί την κυριαρχία του κεφαλαίου και των πολυεθνικών, όταν βλέπετε ότι αμφισβητεί ένα σάπιο κράτος, που είναι εχθρικό απέναντι στις ανάγκες του, τι κάνετε ως Κυβέρνηση, ως κόμματα του ευρωμονόδρομου, του νατοϊκού τόξου, που υποκλίνεστε στον καπιταλισμό; Είσαστε έτοιμοι να βγάλετε από τη φυλακή και τους φασίστες της Χρυσής Αυγής! Ακριβώς, γιατί όταν το σύστημα κινδυνεύει από τον οργανωμένο λαό, όταν το σύστημα αμφισβητείται από το ταξικό κίνημα, τότε βάζετε να κάνουν τη βρώμικη δουλειά οι φασίστες της Χρυσής Αυγής.

Ως KKE θέλουμε να χαιρετήσουμε και από αυτό εδώ το Βήμα, βάζοντας και τον προβληματισμό απέναντι στην Κυβέρνηση, να αποσύρει εδώ και τώρα ένα μέτρο που έχει πάρει και που θα οδηγήσει στο ξεκλήρισμα όλους τους μικρούς αυτοαπασχολούμενους, βιοπαλαιστές επαγγελματίες στον χώρο των συνεργείων, των πλυντηρίων και των πάρκινγκ. Είναι ξεκάθαρος ο προσανατολισμός σας. Αποτελεί διαρθρωτικό πρόβλημα της ελληνικής οικονομίας, λέει η Ευρωπαϊκή Ένωση, η ύπαρξη τόσων πολλών μικρών αυτοαπασχολούμενων.

Θέλετε να τους κλείσετε, κύριε Υπουργέ. Και πώς θα τους κλείσετε; Δεν τους λέτε «κλείσε». Τους λες «σου βάζω ένα τέτοιο πλαίσιο ψηφιακό», που όλα τα κόμματα συμφώνησαν και στις επιτροπές, «έτσι ώστε να αναγκαστείς να κλείσεις». Είναι στα κάγκελα και στους δρόμους του οργανωμένου αγώνα να μείνει στα χαρτιά το ψηφιακό πελατολόγιο, που βάζει άλλη μία λαιμητόμο πάνω από τα κεφάλια τους.

Και τέλος, για να ολοκληρώσω, να αναφέρουμε ένα ζήτημα το οποίο για εμάς έχει μεγάλη σημασία, το βάλαμε και στην επιτροπή. Όπως το καταθέσαμε και στον Υπουργό, θα το καταθέσουμε και στα Πρακτικά της Βουλής. Δεν είναι επί του νομοσχεδίου, αφορά, όμως, δεκάδες χιλιάδες νοικοκυριά.

Καταθέσαμε στο Ευρωπαϊκό Κοινοβούλιο ερώτηση -γιατί δεν είναι μόνο ο ΟΠΕΚΕΠΕ. Είναι δεκάδες τα σκάνδαλα που ο καπιταλιστικός τρόπος ανάπτυξης γεννάει καθημερινά και προσπαθείτε να τα κρύβετε μέσα σε ανεξάρτητες επιτροπές και ΜΚΟ κ.τ.λ.- για τα κονδύλια που είχαν χορηγηθεί με τη μορφή δανεισμού στους Έλληνες ομογενείς από την πρώην Σοβιετική Ένωση δεκαετίες πίσω. Και όλες οι κυβερνήσεις που πέρασαν μέχρι σήμερα, τα έχουν βαφτίσει «δάνεια» και έχουν υποχρεώσει δεκάδες χιλιάδες νοικοκυριά σήμερα να βρίσκονται στα πρόθυρα του πλειστηριασμού, του ξεκληρίσματος και της φτωχοποίησης.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΧΡΗΣΤΟΣ ΤΣΟΚΑΝΗΣ:** Ολοκληρώνω.

Και τι απαντάει ο κ. Dombrovskis, με τον οποίον συναντιέστε, κύριε Υπουργέ; Απαντά ότι τα κονδύλια που χορηγήθηκαν μέσω του προϋπολογισμού Δημοσίων Επενδύσεων συνιστούσαν κρατική στήριξη με τη μορφή επιχορήγησης της εγκατάστασης των Ελλήνων ομογενών από την πρώην Σοβιετική Ένωση και όχι δάνειο. Η επιχορήγηση που χορηγήθηκε στο πλαίσιο του προγράμματος αποκατάστασης έλαβε κρατική εγγύηση και, ως εκ τούτου, τυχόν αποφάσεις σχετικά με τη διαγραφή εκκρεμών υποχρεώσεων, το ετήσιο κόστος εξυπηρέτησης ή την αναστολή των μέτρων αναγκαστικής εκτέλεσης εμπίπτουν στην αρμοδιότητα των ελληνικών αρχών και όχι της επιτροπής.

Ολοκληρώνω, κύριε Πρόεδρε, και το καταθέτω στα Πρακτικά, ορίστε.

(Στο σημείο αυτό ο Βουλευτής κ. Χρήστος Τσοκάνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αφού, λοιπόν, νίπτουν τας χείρας τους ο Dombrovskis και η Ευρωπαϊκή Ένωση και, αφού λένε ότι ήταν στεγαστική επιχορήγηση και όχι δάνειο, εδώ και τώρα προχωρήστε και στη διαγραφή τους και στην αποζημίωση σε όλους όσοι δεν το πήραν, αφού δικαιούνταν την επιδότηση.

Κλείνω, λοιπόν, λέγοντας ότι το ΚΚΕ καλεί τον ελληνικό λαό να ακολουθήσει τον οργανωμένο δρόμο του αγώνα, της ρήξης και της ανατροπής με αυτήν την άδικη, τη σάπια, την απάνθρωπη πολιτική, με αυτό το σάπιο, το άδικο σύστημα που έχει ονοματεπώνυμο και λέγεται «καπιταλισμός», για να ανοίξει ο δρόμος για γενικότερες αλλαγές στην κοινωνία και στην οικονομία, έτσι ώστε να μπορέσει ο λαός, μέσα από τον οργανωμένο αγώνα του, μαζί με το ΚΚΕ να γίνει πραγματικός νοικοκύρης στο βιος του.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσοκάνη.

Κυρίες και κύριοι συνάδελφοι, η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Θα δώσω τώρα τον λόγο στον ειδικό αγορητή από την Ελληνική Λύση κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινώντας επιγραμματικά από τα περιεχόμενα του νομοσχεδίου, στο μέρος Α΄ αναφέρεται ο σκοπός του, ο οποίος αφορά στην ενσωμάτωση της κρίσιμης ευρωπαϊκής Οδηγίας για το νέο δημοσιονομικό πλαίσιο.

Στο μέρος Β΄ επέρχονται διαφοροποιήσεις στο πλαίσιο λειτουργίας του Δημοσιονομικού Συμβουλίου, ενώ προστίθενται επιπλέον αρμοδιότητες, όπως του ελέγχου των προγραμμάτων των κομμάτων. Όπως αναφέραμε εδώ, είναι αδύνατη η κοστολόγηση, όταν δεν πρόκειται απλά για δαπάνες, αλλά για προγράμματα πεντακοσίων σελίδων, όπως το πρόγραμμα της Ελληνικής Λύσης, όπου αναφέρεται στη ριζική αλλαγή του χρεοκοπημένου οικονομικού μας μοντέλου και όχι μόνο.

Το μέρος Γ΄ τώρα, καλύπτει αρμοδιότητες και την εποπτεία των φορέων του Δημοσίου, όπου η διεύρυνση των αρμοδιοτήτων στο παρατηρητήριο των ΟΤΑ χωρίς πολιτική λογοδοσία υπονομεύει την αυτοδιοικητική ανεξαρτησία, επιβάλλοντας στην ουσία λογιστική λιτότητα σε τοπικό επίπεδο.

Το μέρος Δ΄ καλύπτει την ουσία της δημοσιονομικής διαχείρισης με το νέο δημοσιονομικό πλαίσιο, με επανάληψη των κριτηρίων του Μάαστριχτ για έλλειμμα και χρέος. Εδώ, όμως, υπάρχει αναφορά κυρίως στο έλλειμμα, όπου εισάγεται ο κανόνας για τη μεταβολή των καθαρών δαπανών ως μέσο για τη διασφάλιση της βιωσιμότητας του χρέους και της διατήρησης μεσοπρόθεσμα του ελλείμματος σε επίπεδα κάτω από την τιμή αναφοράς του 3% του ΑΕΠ. Προβλέπονται, επιπλέον, ρήτρες διαφυγής, οι οποίες επιτρέπουν- κατ’ εξαίρεση και πολύ σπάνια- αποκλίσεις από τους ανωτέρω κανόνες.

Συνεχίζοντας, στο μέρος Ε΄ περιλαμβάνονται τροποποιήσεις στις διαδικασίες κατάρτισης, εκτέλεσης και παρακολούθησης του ετησίου κρατικού προϋπολογισμού, όπου ενσωματώνονται οι προβλέψεις εκτός του τετραετούς μεσοπρόθεσμου και του επταετούς, καθώς, επίσης, και των προϋπολογισμών των λοιπών φορέων της Γενικής Κυβέρνησης.

Στο μέρος ΣΤ΄ συστήνεται το ηλεκτρονικό μητρώο με την επωνυμία «Εθνικό Μητρώο Παροχών και Ενισχύσεων στο Υπουργείο Οικονομικών», το οποίο υλοποιείται από την ΑΑΔΕ των ξένων –τονίζουμε, την ΑΑΔΕ των ξένων, σύμφωνα και με το Σ.τ.Ε.- ενώ είναι προσβάσιμο μόνο σε επιλεγμένους χρήστες.

Στο μέρος Ζ΄ έχουμε κάποιες παροχές, όπως της επιδότησης με τη μορφή επιστροφής ποσού ενοικίου, συνολικού ύψους 230 εκατομμυρίων σε 948.000 νοικοκυριά –όχι σε όλους, προφανώς- που αντιστοιχούν σε 1.280.000 φορολογούμενους και, ενώ το ετήσιο κόστος του μέτρου είναι 230 εκατομμύρια ή με μία μέση επιστροφή, 242 ευρώ τον χρόνο. Αφορά στο μεγάλο πρόβλημα του στεγαστικού που, ασφαλώς, δεν λύνεται έτσι και ούτε φτάνει αυτή η επιλεκτική επιδότηση -αν και, φυσικά, θα την ψηφίσουμε. Το αποτέλεσμά της θα είναι η αύξηση των ενοικίων, αφού η προσφορά κατοικιών παραμένει πολύ χαμηλή.

Εδώ ρωτήσαμε, γιατί όλες αυτές οι ρυθμίσεις, όπως για τα ενοίκια ή για την ενέργεια, περιορίζονται στα νοικοκυριά και δεν διευρύνονται στις μικρομεσαίες επιχειρήσεις, πόσω μάλλον, όταν αυτές οι αυξήσεις των μισθωμάτων είναι από 50% έως 80%. Γιατί, δηλαδή, αδιαφορεί συνεχώς η Κυβέρνηση για τις μικρομεσαίες επιχειρήσεις, οι οποίες αποτελούν τον κορμό της ελληνικής οικονομίας; Έχει μήπως στόχο να της κλείσει;

Στο μέρος Η΄ καλύπτονται διαδικαστικά ζητήματα εφαρμογής της δημοσιονομικής πολιτικής, ενώ προβλέπεται ένας συμπληρωματικός κρατικός προϋπολογισμός του 2025 για το Πρόγραμμα Δημοσίων Επενδύσεων ύψους 500 εκατομμυρίων συν κάποιες άλλες ρυθμίσεις.

Τέλος, στο μέρος Θ΄ περιλαμβάνονται διάφορες διατάξεις, όπως η διαγραφή των οφειλών από δάνεια που χορήγησε το Ταμείο Παρακαταθηκών και Δανείων σε σοβαρά πληγέντες κατά το σιδηροδρομικό έγκλημα των Τεμπών. Έρχεται αρκετά καθυστερημένα και υπό την πίεση των γεγονότων. Αν και δεν επαρκεί ως δικαίωση, ασφαλώς, θα το ψηφίσουμε.

Όπως είπαμε και τώρα στην επιτροπή, προφανώς είμαστε υπέρ της συμμετοχής μας στην Ευρωπαϊκή Ένωση και στην Ευρωζώνη, οπότε γνωρίζουμε ότι είναι πολύ σημαντικό να έχουν τέτοιες Οδηγίες, όπως η σημερινή, την υποστήριξη των κομμάτων. Η συμμετοχή μας, όμως, στις δύο αυτές οντότητες δεν σημαίνει ότι θα πρέπει οι Έλληνες να παραμένουν στην τελευταία θέση της Ευρωπαϊκής Ένωσης, όπως στο πραγματικό ωρομίσθιο, όπου καταφέραμε να μας ξεπεράσει ακόμα και η Βουλγαρία. Δεν σημαίνει, επίσης, να έχουν οι Έλληνες το ευρώ ως νόμισμα, αλλά να μην έχουν καθόλου εύρω στις τσέπες τους ούτε να καταντήσουν το «Πουέρτο Ρίκο» της Ευρωζώνης, έχοντας μοναδικό κοινό στοιχείο το νόμισμα και τίποτε άλλο, όπως συμβαίνει με το Πουέρτο Ρίκο και τις Ηνωμένες Πολιτείες.

Εκεί, τουλάχιστον, φαίνεται να μας οδηγεί η σημερινή Οδηγία, η οποία θα αποτελέσει -εάν ψηφιστεί- έναν από τους σημαντικότερους νόμους του ελληνικού κράτους, αφού έχει σχέση με το δημόσιο λογιστικό, στο οποίο στηρίζεται, ουσιαστικά, η οικονομία της χώρας. Πρόκειται, δηλαδή, για έναν εξαιρετικά κρίσιμο εθνικό νόμο που θα δεσμεύσει όλες τις επόμενες γενιές για πολλές δεκαετίες –το τονίζουμε, όλες τις επόμενες γενιές και, άρα, και κυβερνήσεις τις επόμενες δεκαετίες- ενώ δεν θα αλλάζει εύκολα.

Σύμφωνα με τον νόμο αυτό, εάν μειώσει μια χώρα τους φορολογικούς συντελεστές της, είναι σαν να αυξάνει τις δαπάνες, που, όμως, έχουν ανώτατα όρια, συνήθως, στο πλαίσιο του πληθωρισμού. Αντίθετα, εάν αυξήσει τους φορολογικούς συντελεστές –που, όμως, στην Ελλάδα είναι ήδη στη στρατόσφαιρα- μπορεί να κάνει παραπάνω δαπάνες. Επομένως, εάν θελήσουμε να μειώσουμε τον ΦΠΑ, υποθετικά, κατά 5 μονάδες ή τον εταιρικό φόρο εισοδήματος κατά 4 μονάδες ή τις ασφαλιστικές εισφορές κατά 3 μονάδες, θα θεωρηθούν δαπάνες, γεγονός που σημαίνει στην ουσία ότι δεν θα μπορούμε να το κάνουμε.

Για παράδειγμα, όταν μειώθηκε ως συντελεστής φορολογίας των εταιρικών μερισμάτων από 15% σε 5%, αυξήθηκαν τα δημόσια έσοδα. Με το σημερινό νομοσχέδιο, όμως, δεν θα επιτρεπόταν, επειδή αυτό που μετράει με αυτό το νομοσχέδιο δεν είναι τα φορολογικά έσοδα, αλλά ο συντελεστής. Δεν είναι παράλογο;

Ως εκ τούτου, αφενός μεν, θα κλειδωθούμε, θα δεσμευτούμε και θα φυλακιστούμε κυριολεκτικά σε θηριώδεις φορολογικούς συντελεστές εν μέσω πληθωρισμού, αφετέρου δε, δεν θα είμαστε ποτέ σε θέση να ανταγωνιστούμε φορολογικά ευρωπαϊκές χώρες που έχουν ήδη πολύ χαμηλότερους συντελεστές. Για παράδειγμα, τη Γερμανία, που έχει ΦΠΑ 19%, ενώ εμείς 24% ή τη Βουλγαρία που έχει εταιρικό φόρο 10%, ενώ εμείς 22%.

Από την άλλη πλευρά, μπορούμε, αλήθεια, να συμφωνήσουμε να μην καταργηθεί ποτέ ο ΕΝΦΙΑ ή να παραμείνει ως έχει με το τέχνασμα της αύξησης των αντικειμενικών αξιών; Ποιος θα είναι ο ρόλος της Ελληνικής Βουλής με όλα αυτά; Ο ρόλος του κομπάρσου;

Τέλος, πώς θα μειώσουμε τις ασφαλιστικές εισφορές εργαζομένων και επιχειρήσεων, οι οποίες είναι από τις υψηλότερες στην Ευρωπαϊκή Ένωση, για να αυξήσουμε τους πραγματικούς μισθούς, χωρίς να μειωθεί η ανταγωνιστικότητα των εταιρειών μας, αφού στην ουσία θα απαγορεύεται από την Οδηγία; Μειώνοντας ποιες δαπάνες ως ισοδύναμα, κατά την ορολογία των μνημονίων που φαίνεται να επανέρχονται; Για την παιδεία, την υγεία, τις συντάξεις ή την άμυνα, όπως για το SAFE, που είπε o κ. Δένδιας ότι δεν θα συμμετέχουμε, ενώ η Τουρκία θα συμμετέχει; Πώς θα προσελκύσουμε επενδύσεις, έχοντας από τους υψηλότερους φορολογικούς συντελεστές, χωρίς τις οποίες είναι καταδικασμένη η Ελλάδα; Πώς θα διατηρήσουμε τις υφιστάμενες εταιρείες που συνεχίζουν να εγκαταλείπουν τη χώρα μας;

Είναι δυνατόν, λοιπόν, να ψηφίσουμε αυτήν την Οδηγία, που θα μας δέσει χειροπόδαρα και που θα αποτελέσει την ταφόπλακα της πλειοψηφίας των Ελλήνων ελπίζοντας να μην την ψηφίσει κανένα άλλο κόμμα, επειδή η Κυβέρνηση δεν διαπραγματεύτηκε σωστά και δεν προετοίμασε έγκαιρα την οικονομία μας; Μας φάνηκαν, πάντως, αδιανόητοι οι διθύραμβοι του ΠΑΣΟΚ, που ακούστηκαν προηγουμένως για την Οδηγία, θεωρώντας πως είτε δεν την κατάλαβε είτε επιδίωκε απλά τη συγκυβέρνηση.

Πάμε σε ορισμένα άρθρα τώρα.

Στο άρθρο 63 αναφέραμε ότι το θέμα δεν είναι η δημιουργία μιας ακόμα πλατφόρμας επιδοτήσεων ή ενός νόμου, αλλά η τήρηση των υπαρχόντων. Άλλωστε, στην περίπτωση του ΟΠΕΚΕΠΕ τα ΑΦΜ είχαν μπλοκαριστεί από τον διευθυντή, ενώ μετά, όταν αντικαταστάθηκε -όταν τον έδιωξαν δηλαδή, επειδή εμπόδιζε την απάτη- ξεμπλοκαρίστηκαν, ενώ η κ. Τυχεροπούλου εκδιώχθηκε. Άρα, δεν είναι θέμα τεχνικό, αλλά καθαρά θεσμικό. Οι επιφυλάξεις μας, πάντως, για την παρέμβαση της ΑΑΔΕ -που θεσπίστηκε από το τρίτο μνημόνιο και δεν ελέγχεται από το Δημόσιο, ενώ δεν έκανε καμία διασταύρωση στα στοιχεία του ΟΠΕΚΕΠΕ, όπως με το Ε9- είναι δεδομένες.

Με το άρθρο 65 ορίζεται ότι η πρόσβαση στο μητρώο είναι επιλεκτική, ενώ δίνεται η δυνατότητα σε διαπιστευμένους μόνο χρήστες κ.λπ.. Επομένως, την περίπτωση του ΑΦΜ που έλαβε 19,6 εκατομμύρια επιχορήγηση και αφορούσε σε αγρότη-φάντασμα στην Ηλεία, όπως και την πληρωμή -κατά λάθος- των 13,9 εκατομμυρίων στην Αμαλιάδα πέρυσι, δεν θα την μαθαίναμε ποτέ, εάν ίσχυε αυτό το άρθρο. Πώς να το ψηφίσουμε, λοιπόν; Πρόκειται, μάλλον, για μία τεχνική συγκάλυψης και θα καταθέσουμε για όλα όσα λέμε έγγραφα στα Πρακτικά. Δηλαδή, τουλάχιστον με την παρούσα πλατφόρμα εντοπίστηκε έστω το ποσόν, ενώ με το νέο καθεστώς δεν θα το είχαμε δει καν, αφού θα είχαν πρόσβαση μόνο ορισμένοι. Επομένως, ο στόχος της Κυβέρνησης είναι το προκαταβολικό μπάζωμα, γεγονός που σημαίνει ότι δεν είναι δυνατόν να ψηφίσουμε κάτι τέτοιο που αφορά σε δημόσιο χρήμα.

Το άρθρο 72 για την ετήσια οικονομική ενίσχυση ευάλωτων κοινωνικών ομάδων –που, φυσικά, θα ψηφίσουμε- στην ουσία επιβεβαιώνει αδιαφορία ή ανικανότητα σχεδιασμού για την πραγματική αύξηση των εισοδημάτων, ενώ, βέβαια, το ποσόν των 250 ευρώ είναι πολύ μικρό, για να επιφέρει ουσιαστική βελτίωση στη ζωή των δικαιούχων.

Στο άρθρο 95 η ΕΑΣ είναι μια κρίσιμη και εμβληματική αμυντική βιομηχανία, συνυφασμένη με την προάσπιση της άμυνας της χώρας μας από τις αρχές του 20ου αιώνα. Επομένως, δεν είναι δυνατόν να διατηρείται σε ένα καθεστώς φθοράς και αφθαρσίας. Μπορεί, μεν, να είναι θετικά τα παρόντα μέτρα, που εξασφαλίζουν τη λειτουργία της και επομένως θα τα ψηφίσουμε, αλλά, ταυτόχρονα, παρατείνουν απλά ένα καθεστώς ομηρίας.

Κλείνω με ορισμένα θέματα της οικονομίας μας. Ο Πρωθυπουργός ισχυρίζεται ότι η Κυβέρνησή του δεν τα έκανε όλα καλά, ενώ θα έπρεπε να δηλώσει ότι δεν έκανε απολύτως τίποτα καλά. Από την άλλη πλευρά, ο κ. Χατζηδάκης υπερηφανεύθηκε για τις δικές του «επιτυχίες» -σε εισαγωγικά- όπως για την υπεραπόδοση των φόρων, για τη ληστρική, δηλαδή, φορολόγηση με τη διατήρηση των ίδιων συντελεστών στις αυξημένες τιμές, για τη «μοναδική στον πλανήτη» σύνδεση των POS με τις ταμειακές μηχανές, για τα τεκμήρια κερδοφορίας των ελεύθερων επαγγελματιών και μικρομεσαίων και τον πράσινο φόρο και ούτω καθεξής. Υπερηφανεύθηκε, επίσης, για τις δεκαπέντε αποκρατικοποιήσεις σε διάστημα μόλις δύο ετών, δηλαδή για το ξεπούλημα της πατρίδας μας, επιπλέον για την υγεία που, όμως, ασθενεί σοβαρά, για την παιδεία ενώ τα παιδιά μας είναι πια, δυστυχώς, τελευταία στην Ευρώπη και ούτω καθεξής. Δεν είπε τίποτα, φυσικά, για το εγκληματικό Χρηματιστήριο Ενέργειας που δρομολόγησε, για τις ληστρικές τιμές του ηλεκτρικού και για τα καρτέλ, που ληστεύουν τους πάντες, χωρίς να τα ενοχλεί κανένας ούτε για τη θανατηφόρα ακρίβεια, που είναι η σχέση των μισθών και των τιμών και όχι μόνο οι τιμές, ούτε για την αισχροκέρδεια των τραπεζών, για την ασυδοσία των funds που κλέβουν τα σπίτια μας και ούτω καθεξής.

Κανένας από τους δύο δεν ανέφερε τα σημαντικά παρακάτω θέματα. Πρώτον, λόγω της πανδημίας επετράπη από την Ευρωπαϊκή Ένωση ο δανεισμός της Ελλάδας με εγγύηση της Ευρωπαϊκής Κεντρικής Τράπεζας, με αποτέλεσμα το δημόσιο χρέος μας να αυξηθεί από το 2019 στο 2023 κατά 50,5 δισεκατομμύρια, δηλαδή από 356 δισ. στα 406,5 δισ. Αντί, όμως, τα χρήματα αυτά, τα 50,5 δισ., να διατεθούν για επενδύσεις, σπαταλήθηκαν, κυρίως, σε απευθείας αναθέσεις σε κυκλώματα διαφθοράς και στη στήριξη των απαράδεκτων lockdowns. Για να καλυφθεί, δε, η σπατάλη, η Κυβέρνηση δρομολόγησε μετά το 2023 τη μεγαλύτερη υπερφορολόγηση όλων των εποχών των Ελλήνων με τη βοήθεια του πληθωρισμού, των τεκμηρίων κ.λπ., με αποτέλεσμα τη θηριώδη αύξηση των φόρων κατά 22 δισ. από το 2019. Και δεύτερον, συνολικά για την περίοδο 2021 έως 2027 η Ελλάδα έχει στη διάθεσή της πάνω από 76,5 δισ. σε επιδοτήσεις από κοινοτικά ταμεία, από την ΚΑΠ, το ΕΣΠΑ και το Ταμείο Ανάκαμψης. Επομένως, η Κυβέρνηση διέθεσε και μπορεί να διαθέσει έως και το 2027 πάνω από 127 δισ. μαζί με τα χρήματα της πανδημίας, έχοντας, εν πρώτοις, πετύχει αύξηση του πραγματικού μας ΑΕΠ μόλις κατά 17 δισ., από τα 184,5 δισ. το 2019 στα 201,5 δισ. το 2024. Είναι ένα ΑΕΠ, όμως, που στηρίζεται μόνο στην κατανάλωση και στη μονοκαλλιέργεια του τουρισμού. Δεν πρόκειται αλήθεια για τον ορισμό της κακοδιαχείρισης και της εθνικής αποτυχίας;

Κλείνοντας με το σκάνδαλο του ΟΠΕΚΕΠΕ, αναλωνόμαστε ξανά σε λεπτομέρειες γύρω από την απάτη, αντί να επικεντρωθούμε στο πόσα χρήματα έχει εισπράξει συνολικά η χώρα μας από την ένταξή της στην ΕΟΚ το 1981 για τη στήριξη του πρωτογενούς τομέα, που βρίσκεται σε άθλια κατάσταση. Συνολικά, λοιπόν, εισπράξαμε από την Ευρωπαϊκή Ένωση για την ΚΑΠ 81,6 δισ. από το 1981 έως το 2024. Ενώ το 1980 οι συνολικές επιδοτήσεις για τη στήριξη του αγροτικού εισοδήματος ήταν στο 16,3% της παραγωγής, σήμερα ανέρχονται, περίπου, στο 50%. Για παράδειγμα, στα 12 δισ. που εισπράττουν οι αγρότες μόνο περί τα 6 δισ. είναι από την παραγωγή τους, η οποία συνεχώς φθίνει, ενώ τα υπόλοιπα είναι επιδοτήσεις.

Εντούτοις, όλα αυτά τα χρήματα, τα 81,6 δισ. δεν διατέθηκαν, σχεδόν καθόλου, για τη βελτίωση και τον εκσυγχρονισμό του πρωτογενούς τομέα, αλλά για σπατάλες, για απάτες τύπου καλαμποκιού στο παρελθόν ή ΟΠΕΚΕΠΕ αργότερα, σε διεφθαρμένους μεσάζοντες είσπραξης επιδοτήσεων και ούτω καθεξής. Η ευθύνη, βέβαια, δεν είναι, ασφαλώς, ούτε των αγροτών ούτε των κυκλωμάτων, ούτε τότε ούτε σήμερα, αλλά των κυβερνήσεων που τα επέτρεπαν είτε για ψηφοθηρικούς λόγους -δηλαδή για το κομματικό-πελατειακό κράτος που δημιούργησαν- είτε για την ενίσχυση των δικών τους ταμείων. Έτσι, κατάντησε, δυστυχώς, ο πρωτογενής τομέας, όπως, άλλωστε, γενικότερα η ελληνική οικονομία, εκεί που κατάντησε, στην τελευταία θέση των τελευταίων στην Ευρωπαϊκή Ένωση, πίσω ακόμα και από τις πρώην σοβιετικές χώρες, με εξαθλιωμένους πολίτες, με χρεοκοπημένες μικρομεσαίες επιχειρήσεις και με τους αγρότες μας, κυριολεκτικά, σε απόγνωση.

Υπάρχουν λύσεις; Ασφαλώς, αλλά όχι με την επανάληψη του ίδιου αποτυχημένου πειράματος, με τα ίδια σάπια υλικά.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής και Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Βιλιάρδο.

Τον λόγο έχει ο Πρωθυπουργός κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, επιτρέψτε μου, πριν μπω στο κύριο σώμα της ομιλίας μου, να κάνω κάποια αρχικά σχόλια σχετικά με το μεταναστευτικό ζήτημα και τα τελευταία γεγονότα που αφορούν στη Λιβύη. Είναι γεγονότα τα οποία ασφαλώς αναδεικνύουν και την ευρωπαϊκή διάσταση του προβλήματος. Σύντομα άλλωστε θα υπάρξει αντίδραση και από τις Βρυξέλλες. Επιτρέψτε μου, όμως, να ενημερώσω την Εθνική Αντιπροσωπεία για ορισμένες αποφάσεις οι οποίες ελήφθησαν πριν από λίγη ώρα από την Ελληνική Κυβέρνηση σε μία σύσκεψη των συναρμοδίων Υπουργών.

Γνωρίζετε τους αριθμούς των παράνομων μεταναστών οι οποίοι έχουν φτάσει τις τελευταίες εβδομάδες στην Κρήτη. Αντιλαμβάνεστε ότι αυτή η έκτακτη κατάσταση απαιτεί …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παράνομα ήρθαν;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Βεβαίως, παράνομοι.

Αυτή η κατάσταση απαιτεί έκτακτα μέτρα αντιμετώπισης και κατά συνέπεια η Ελληνική Κυβέρνηση πήρε την απόφαση να ενημερώσει και την Ευρωπαϊκή Επιτροπή ότι με νομοθετική ρύθμιση που θα κατατεθεί αύριο στο Κοινοβούλιο προχωρά στην αναστολή εξέτασης αιτήσεων ασύλου αρχικά για τρεις μήνες για όσους καταφθάνουν στην Ελλάδα από τη βόρεια Αφρική με πλωτά μέσα.

(Χειροκροτήματα από την πτέρυγα της Νέας Δημοκρατίας)

Είναι μία απαραίτητη προσωρινή αντίδραση, η οποία στηρίζεται ακριβώς στην ίδια νομική επιχειρηματολογία την οποία η Ελληνική Κυβέρνηση είχε χρησιμοποιήσει όταν, επιτυχημένα, αντιμετώπισε τη μεταναστευτική εισβολή στον Έβρο τον Μάρτιο του 2020.

(Χειροκροτήματα από την πτέρυγα της Νέας Δημοκρατίας)

Όσοι μετανάστες, λοιπόν, εισέρχονται παράνομα στη χώρα, θα συλλαμβάνονται και θα κρατούνται.

(Χειροκροτήματα από την πτέρυγα της Νέας Δημοκρατίας)

Όπως ίσως γνωρίζετε, εχθές στα διεθνή ύδατα νοτίως της Κρήτης έγινε μία επιχείρηση διάσωσης από ένα εμπορικό σκάφος. Η κατεύθυνση της Ελληνικής Κυβέρνησης είναι οι διασωθέντες να μην αποβιβαστούν στην Κρήτη. Θα κατευθυνθούν στο Λαύριο και από εκεί θα μεταφερθούν σε φυλασσόμενες δομές του Υπουργείου Μετανάστευσης.

Η δεύτερη απόφασή μας αφορά στη δημιουργία μίας, σε πρώτη φάση -και ενδεχομένως δεύτερης-, μόνιμης κλειστής δομής στην Κρήτη, έτσι ώστε να μπορούμε να αντιμετωπίσουμε το φαινόμενο και τοπικά, κρατώντας αυτούς οι οποίοι εισέρχονται παράνομα, των οποίων οι αιτήσεις ασύλου δεν θα μπορούν να εξετάζονται και σε μία ενδεχομένως και δεύτερη πρόσθετη δομή στην Κρήτη.

Τρίτον: Οι συζητήσεις μας με τη Λιβύη, τόσο με τη νόμιμη διεθνώς αναγνωρισμένη κυβέρνηση της Δυτικής Λιβύης όσο και με την κυβέρνηση της Ανατολικής Λιβύης, εξακολουθούν και συνεχίζονται. Όμως, θέλω να είμαι απολύτως σαφής ότι οι Ελληνικές Ένοπλες Δυνάμεις, το Πολεμικό Ναυτικό, το Ελληνικό Λιμενικό είναι διατεθειμένες να συνεργαστούν με τις αρχές της Λιβύης, έτσι ώστε να αποτρέψουμε, κατά προτίμηση, την αναχώρηση αυτών των βαρκών ή αυτών των πλοιαρίων από τις ακτές της Λιβύης ή όταν συμβαίνει αυτό, σε συνεργασία -όπου αυτό είναι εφικτό- με τις αρχές της Λιβύης, οι βάρκες αυτές να επιστρέφουν πίσω από εκεί που ξεκίνησαν, πριν εισέλθουν στα διεθνή ύδατα και η οποιαδήποτε παρέμβαση, η οποιαδήποτε σωτηρία τους να μετατρέπεται ουσιαστικά σε μια επιχείρηση έρευνας και διάσωσης.

Εδώ, λοιπόν, ας είμαστε όλοι ξεκάθαροι και θα περιμένω και την τοποθέτηση των κομμάτων της Αντιπολίτευσης επί του θέματος αυτού. Η Ελληνική Κυβέρνηση στέλνει ένα μήνυμα αποφασιστικότητας ότι η δίοδος προς την Ελλάδα κλείνει.

(Χειροκροτήματα από την πτέρυγα της Νέας Δημοκρατίας)

Το στέλνει προς όλους τους διακινητές και προς όλους τους δυνητικούς πελάτες τους ότι τα χρήματα τα οποία δαπανούν ενδεχομένως να είναι παντελώς χαμένα, διότι πια θα είναι πολύ πιο δύσκολο απ’ ό,τι ήταν μέχρι σήμερα να μπορεί κάποιος να φτάσει στην Ελλάδα διά της θαλάσσιας οδού. Προφανώς, η αντίδρασή μας και η στάση μας θα είναι νόμιμη, αλλά θα είναι και πολύ αυστηρή.

Κατά συνέπεια, θα μπορέσουμε να ενημερώσουμε την Εθνική Αντιπροσωπεία για περισσότερες λεπτομέρειες όταν ο αρμόδιος Υπουργός καταθέσει τη σχετική διάταξη, η οποία -όπως σας είπα- θα συζητηθεί και θα ψηφιστεί αύριο.

Κυρίες και κύριοι συνάδελφοι, έρχομαι τώρα στον βασικό λόγο για τον οποίον ήθελα να βρεθώ σήμερα στη Βουλή που δεν είναι άλλος από το νομοσχέδιο του Υπουργείου Εθνικής Οικονομίας, του οποίου η συζήτηση μόλις ξεκίνησε.

Δέκα χρόνια πριν οι σειρήνες του λαϊκισμού μάς οδηγούσαν στο χείλος του γκρεμού. Οι τράπεζες έκλειναν, οι πολίτες στήνονταν στις ουρές για 60 ευρώ και η χώρα έφτασε να εκλιπαρεί για να παραμείνει στο κοινό νόμισμα και στην ευρωπαϊκή οικογένεια, για να ακολουθήσει στη συνέχεια ένα τρίτο μνημόνιο, υποθηκεύοντας τη δημόσια περιουσία και απομακρύνοντας την ελπίδα για την οποία τόσο διψούσε η ελληνική κοινωνία και η ελληνική οικονομία.

Αυτές οι στιγμές χαράχτηκαν στην κοινή μνήμη, ταυτόχρονα, όμως, αποτέλεσαν και μία αρνητική εμπειρία που έγινε δίδαγμα, αλλά, ταυτόχρονα, και σπόρος συλλογικής συνειδητοποίησης. Έτσι, κανείς πια σήμερα δεν πρέπει να αμφισβητεί ότι η ευημερία έρχεται και διαρκεί μόνον όταν στηρίζεται σε υγιείς βάσεις και πως η συνετή διαχείριση των δημόσιων οικονομικών δεν είναι παρά η άλλη όψη της κοινωνικής ευαισθησίας.

Ακριβώς αυτές τις δύο αρχές, που ουσιαστικά αλληλοσυμπληρώνονται, αποτυπώνει και το νομοσχέδιο το οποίο συζητούμε σήμερα, προβλέποντας από τη μία πλευρά ότι η εθνική οικονομία θα συνεχίσει να κινείται στις ράγες της δημοσιονομικής συνέπειας, αλλά και στρέφοντας όλους τους πρόσθετους πόρους που θα εξασφαλίζονται προς όφελος των πολιτών και ειδικά των πιο αδύναμων.

Αυτό άλλωστε, όπως έχουμε εξηγήσει πολλές φορές στο Ελληνικό Κοινοβούλιο, απαιτεί και το νέο πλαίσιο, το οποίο ήδη διαπνέει τις οικονομίες όλων των ευρωπαϊκών κρατών. Το ανώτατο όριο ελλείμματος στο 3% πλαισιώνεται πλέον από έναν κανόνα συγκράτησης δαπανών, μια «οροφή» δαπανών, προκειμένου αυτές να μην μπορούν να αυξάνονται πέρα και πάνω απ’ όσα προβλέπει το κάθε εθνικό μεσοπρόθεσμο σχέδιο.

Συνεπώς, όταν τα έσοδα αποδίδουν καλύτερα του αναμενόμενου, δεν θα μπορούν να αυξάνονται αντίστοιχα και οι σχετικές δαπάνες. Σε αντίστιξη, όμως, αν για οποιονδήποτε λόγο τα έσοδα μειώνονται, αυτόματα, αν κάποια χρονιά συμβεί αυτό, δεν σημαίνει ότι θα συμπαρασυρθούν και προς τα κάτω οι δαπάνες για τις οποίες έχουμε δεσμευθεί.

Αυτή η επιλογή στη γλώσσα των οικονομολόγων ονομάζεται αντικυκλική και αποσκοπεί, κυρίως, στην τόνωση της ανάπτυξης και μέσω δημοσίων επενδύσεων, ειδικά όταν τα πράγματα στο διεθνές περιβάλλον είναι ασταθή. Είναι μια κατεύθυνση η οποία προκρίνει το μακροχρόνιο, το μακροπρόθεσμο όφελος έναντι του βραχυπρόθεσμου, με κανόνες αυστηρούς μεν, οι οποίοι πάντως περιλαμβάνουν και εξαιρέσεις όπως οι φυσικές καταστροφές, όπως και οι αμυντικές δαπάνες.

Θέλω να θυμίσω ότι η Εθνική Ρήτρα Διαφυγής για τις αμυντικές δαπάνες υπήρξε ελληνική πρόταση, η οποία υιοθετήθηκε τελικά από την Ευρωπαϊκή Επιτροπή και απ’ όλα τα κράτη-μέλη, που μας εξασφαλίζει σε πρώτη φάση έναν όχι ευκαταφρόνητο πρόσθετο δημοσιονομικό πόρο, ύψους μισού δισεκατομμυρίου ευρώ για το 2026. Πρέπει, όμως, να πω, ιδίως σε μια ποιοτική διάκριση, μεταξύ των αυξημένων εσόδων από την καλή πορεία της οικονομίας, την αναπτυξιακή της δυναμική και εκείνων των πρόσθετων εσόδων που προέρχονται από ενεργητικά μέτρα, όπως είναι αυτά της πάταξης της φοροδιαφυγής. Γιατί μεν, στην πρώτη περίπτωση το όποιο πλεόνασμα μπορεί, ουσιαστικά, να αποταμιευθεί ή να κατευθυνθεί στην αποπληρωμή του χρέους, αλλά στη δεύτερη περίπτωση αποκτούμε πολύ περισσότερους δείκτες ευελιξίας. Και γι’ αυτό, ακριβώς, σήμερα μπορούμε να αξιοποιήσουμε αυτήν την εξαιρετικά καλή απόδοση της ελληνικής οικονομίας για το 2024, έτσι ώστε να χτίσουμε πάνω στην ήδη δρομολογημένη οροφή δαπανών πρόσθετα μέτρα, ύψους ενός δισεκατομμυρίου ευρώ, τα οποία και εξειδικεύονται στο νομοσχέδιο το οποίο συζητάμε.

Για να το πω διαφορετικά, αυτή η πρωτοβουλία μας, αυτό το αποτέλεσμα, είναι ίσως το πρώτο χειροπιαστό παράδειγμα του τρόπου με τον οποίο η διεύρυνση της φορολογικής βάσης και η ανάσχεση της παραοικονομίας γίνονται, ουσιαστικά, μοχλοί κοινωνικής δικαιοσύνης. Εργαλεία που τροφοδοτούν με καινούργια κεφάλαια την παραγωγική ανασυγκρότηση της πατρίδας, στηρίζοντας, ταυτόχρονα, τους πιο ευάλωτους και μάλιστα τώρα, με διαδικασίες οι οποίες θωρακίζονται ακόμα περισσότερο, καθώς ενισχύεται το ανεξάρτητο δημοσιονομικό συμβούλιο, όπου και θα κοστολογούνται πλέον και τα προεκλογικά προγράμματα των κομμάτων.

(Χειροκροτήματα από την πτέρυγα της Νέας Δημοκρατίας)

Βλέπουμε, λοιπόν, ότι η μάχη κατά της φοροδιαφυγής δεν είναι μια αφηρημένη τεχνοκρατική μεταρρύθμιση. Συνιστά μια γενναία αλλαγή, με πραγματικό πολιτικό περιεχόμενο και με συγκεκριμένη κοινωνική στόχευση. Είναι βέβαιον ότι ενοχλεί μερικούς, ευνοεί, όμως, τους πολλούς. Ναι, προκαλεί πρόσκαιρο πολιτικό κόστος, το οποίο εμείς με θάρρος αναλάβαμε, για να μπορούμε σήμερα να δρέψουμε τους καρπούς αυτής της πολιτικής, προς όφελος όλης της κοινωνίας.

(Χειροκροτήματα από την πτέρυγα της Νέας Δημοκρατίας)

Γιατί με αυτόν τον τρόπο, όχι μόνο αποδίδεται δικαιοσύνη μεταξύ των πολιτών και ενδυναμώνεται η σχέση εμπιστοσύνης με την πολιτεία, αλλά ουσιαστικά, με αυτόν τον τρόπο μεταφέρεται ένας σκοτεινός πλούτος στο φως της πραγματικής οικονομίας και στη διάθεση ολόκληρης της κοινωνίας.

Κυρίες και κύριοι συνάδελφοι, το δεύτερο μέρος του νομοσχεδίου καταγράφει ουσιαστικά τους τρόπους με τους οποίους η Κυβέρνηση επέλεξε να διαθέσει τους πόρους που εξασφαλίστηκαν, ακριβώς, από την καταπολέμηση της φοροδιαφυγής. Και αυτό, γνωρίζοντας ότι παρά τις αυξήσεις τις σημαντικές που έχουν μεσολαβήσει, το κόστος της ζωής στη χώρα έχει ανέβει ως αποτέλεσμα του διεθνούς πληθωρισμού. Το βάρος, λοιπόν, δίνεται σήμερα σε όσους αντιμετωπίζουν πρόβλημα στέγης, αλλά και στη στήριξη των χαμηλοσυνταξιούχων.

Με άλλα λόγια, οι νέες ρυθμίσεις αφορούν σε εκατομμύρια πολίτες, αναπτύσσονται σε πέντε πεδία με ισάριθμες προβλέψεις, τις οποίες και συνοψίζω: Πρώτον, οι ενοικιαστές κύριας κατοικίας και οι φοιτητές σε όλη την επικράτεια θα λαμβάνουν στο εξής κάθε Νοέμβριο ένα μηνιαίο μίσθωμα έως 800 ευρώ, με στόχο να ανταπεξέρχονται καλύτερα στα πάγια έξοδά τους.

(Χειροκροτήματα από την πτέρυγα της Νέας Δημοκρατίας)

Ένα μέτρο το οποίο θα έχει και ένα δεύτερο παράπλευρο όφελος, καθώς θα δίνεται, προφανώς, αυξημένο κίνητρο στους ενοικιαστές, αλλά και στους ιδιοκτήτες, να δηλώνουν, επιτέλους, το πραγματικό ενοίκιο το οποίο θα λαμβάνουν.

(Χειροκροτήματα από την πτέρυγα της Νέας Δημοκρατίας)

Γιατί δεν νομίζω να υπάρχει κάποιος σε αυτήν την αίθουσα που να πιστεύει ότι το πραγματικό καταβληθέν ενοίκιο σε αυτή τη χώρα, το μέσο πραγματικό ενοίκιο, είναι κάτω των 300 ευρώ.

Παράλληλα, με το νέο Μητρώο Ιδιοκτησίας και Διαχείρισης Ακινήτων θα γίνονται πολύ πιο εύκολες οι διασταυρώσεις, δίνοντας την ευκαιρία και στην πολιτεία να παρεμβαίνει, με βάση την αληθινή εικόνα στο χώρο του ακινήτου. Δεν ισχυρίζομαι, προφανώς, ούτε εγώ ούτε o αρμόδιος Υπουργός ούτε κανείς από το κυβερνητικό επιτελείο, ότι με αυτόν τον τρόπο μόνο θα λυθεί η στεγαστική κρίση. Θέλω να θυμίσω, όμως, ότι αυτή είναι μια παρέμβαση συμπληρωματική σε ένα πλέγμα πολλών διαφορετικών δράσεων για την αντιμετώπιση αυτού του οξυμένου προβλήματος. Θυμίζω τα προγράμματα «Σπίτι μου» I και «Σπίτι μου» II τα οποία έχουν ήδη πολύ μεγάλη ανταπόκριση, τη δρομολόγηση μιας νέας πιο ευέλικτης διαδικασίας για την κοινωνική αντιπαροχή, ώστε να αξιοποιηθούν λιμνάζοντα ακίνητα του δημοσίου, διαδοχικά προγράμματα «Εξοικονομώ», «Ενοικιάζω», διευκολύνσεις, όπως τα άτοκα δάνεια και οι φοροαπαλλαγές για επισκευές και αναβάθμιση κτιρίων που θα ισχύσουν και για τα φορολογικά έτη 2025 και 2026, με σκοπό να αντιμετωπίσουμε το πρόβλημα, τόσο από την πλευρά της ζήτησης όσο και από την πλευρά της προσφοράς.

Το δεύτερο μέτρο το οποίο νομοθετούμε σήμερα αφορά στους χαμηλοσυνταξιούχους, στους πολίτες με αναπηρία, στους ανασφάλιστους υπερήλικους και αυτοί κάθε Νοέμβριο πια -όχι έκτακτα, αλλά κάθε Νοέμβριο- θα λαμβάνουν 250 ευρώ καθαρά, πέρα από τη σύνταξη και κάθε άλλο επίδομα το οποίο μπαίνει.

(Χειροκροτήματα από την πτέρυγα της Νέας Δημοκρατίας)

Τρίτη πρόβλεψη είναι η διατήρηση της αύξησης της δημόσιας φαρμακευτικής δαπάνης κατά 100 εκατομμύρια ετησίως, μέχρι το 2030.

Τέταρτη πρόβλεψη είναι η συγκρότηση του ενιαίου μητρώου παροχών, με όλες τις ενισχύσεις που λαμβάνουν τα φυσικά πρόσωπα από το κράτος, ώστε ο κάθε ενδιαφερόμενος να βρίσκει εύκολα αυτά που του αναλογούν.

Τέλος, με την πέμπτη ρύθμιση γίνεται μια σημαντική πρόσθετη ενίσχυση στο Πρόγραμμα Δημοσίων Επενδύσεων, ύψους 500 εκατομμυρίων ευρώ.

Θα λέγαμε, λοιπόν, ότι έχουμε μία ισορροπία ανάμεσα σε μόνιμα μέτρα στήριξης προς τους πολίτες και τις λεγόμενες παραγωγικές δαπάνες για την κατασκευή μεγάλων έργων, την αποκατάσταση ζημιών από φυσικές καταστροφές, δράσεις που συνολικά δημιουργούν περισσότερη απασχόληση. Κι όμως, ενώ η σημερινή Κυβέρνηση νομοθετεί εθνικές στρατηγικές, όπως η σημερινή, δυστυχώς, το κλίμα που συναντά από τα άλλα κόμματα αποδεικνύεται κατώτερο των περιστάσεων. Μόλις εχθές, για παράδειγμα, η Αντιπολίτευση έμμεσα κατηγόρησε για τη στάση τους στην Επιτροπή Δεοντολογίας δεκατέσσερις Βουλευτές της Νέας Δημοκρατίας. Γιατί λέτε; Για εσχάτη προδοσία, για παράβαση καθήκοντος, για κατάχρηση εξουσίας. Και για ποιον λόγο διατυπώθηκε αυτή η κατηγορία; Επειδή διατύπωσαν την άποψή τους στη Βουλή, όπως ορίζει το άρθρο 61 του Συντάγματος για τα καθήκοντά τους. Αυτό πάει πολύ! Και οι λέξεις πλέον χάνουν το νόημά τους και μαζί χάνουν και οι πράξεις το ήθος τους.

(Χειροκροτήματα από την πτέρυγα της Νέας Δημοκρατίας)

Πολύ περισσότερο, όταν δυνάμεις όπως το ΠΑΣΟΚ κύριε Ανδρουλάκη, υιοθετούν πρακτικές που πρώτη επινόησε η Χρυσή Αυγή για τους Βουλευτές που συμφώνησαν για τα μνημόνια και η Ελληνική Λύση για όσους ψήφισαν τη Συμφωνία των Πρεσπών.

(Χειροκροτήματα από την πτέρυγα της Νέας Δημοκρατίας)

Αυτό είναι κατάντια. Από τον ΣΥΡΙΖΑ δεν περίμενα κάτι καλύτερο. Κύριε Ανδρουλάκη, τουλάχιστον, στην ψηφοφορία που θα ακολουθήσει, σώστε τα προσχήματα.

(Χειροκροτήματα από την πτέρυγα της Νέας Δημοκρατίας)

Γιατί μετά από όσα έχουμε ζήσει, δεν επιτρέπεται θεσμικά, υποτίθεται, κόμματα να συντάσσονται με τους απογόνους της πάνω και της κάτω πλατείας.

Κυρίες και κύριοι Βουλευτές, συμπερασματικά αυτό το νομοσχέδιο αποδεικνύει ότι η Κυβέρνηση ξαναχτίζει σε γερά θεμέλια όσα γκρέμισε μια οικονομική και κοινωνική περιπέτεια που ξεκίνησε πριν από δέκα χρόνια. Κι όμως, αυτή τη συγκυρία φαίνεται πως επιλέγει το χθες, για να εκδικηθεί το σήμερα και να ναρκοθετήσει στο αύριο.

Δεν μπορώ να αφήσω ασχολίαστα τα όσα άκουσα από τον κ. Τσίπρα, ο οποίος ζητά απεγνωσμένα να ξεπλυθεί από τον ολέθριο ρόλο του επί μια τετραετία και βέβαια, από κάποια γνωστά κέντρα που σπεύδουν να γίνουν πρόθυμα «πλυντήρια» μιας από τις πιο μαύρες εποχές της πρόσφατης ιστορίας μας. Η ιστορία, όμως, είναι αμείλικτη και η θλιβερή επέτειος του δημοψηφίσματος του 2015 θα θυμίζει για πάντα στις Ελληνίδες και στους Έλληνες πόσο κόστισε η ζαριά του ΣΥΡΙΖΑ και των ΑΝΕΛ στην πατρίδα μας.

(Χειροκροτήματα από την πτέρυγα της Νέας Δημοκρατίας)

Στην αρχή, κοροϊδεύοντας τους πολίτες ότι τάχα θα καταργήσετε τα μνημόνια με ένα νόμο και με ένα άρθρο. Στη συνέχεια, σπρώχνοντας τη χώρα ένα βήμα από την έξοδο από την Ευρώπη, με κλειστές τράπεζες, με παγωμένη την πραγματική οικονομία, με ανεξέλεγκτη την ανεργία. Ύστερα, φορτώνοντας στις πλάτες των Ελλήνων 100 δισεκατομμύρια ευρώ, με περικοπές μισθών και με αυξήσεις φόρων, διχάζοντας τον τόπο, συγκυβερνώντας με την ακροδεξιά.

(Χειροκροτήματα από την πτέρυγα της Νέας Δημοκρατίας)

**ΘΕΟΦΙΛΟΣ ΞΑΝΘΟΠΟΥΛΟΣ:** Ψέματα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, ήταν ψέμα ότι συγκυβερνήσατε με την ακροδεξιά.

**ΘΕΟΦΙΛΟΣ ΞΑΝΘΟΠΟΥΛΟΣ:** Ψέματα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, ψέματα όλα. Ναι, ναι.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτές είναι μνήμες που κάνουν ακόμα πιο εξοργιστική την ετεροχρονισμένη απόπειρα ενός πολιτικού να λανσάρει μία ωραιοποιημένη εικόνα του εαυτού του. Άδικος, όμως, ο κόπος. Διότι πώς γίνεται ο κ. Τσίπρας να ισχυρίζεται ότι το δημοψήφισμα - παρωδία -προσέξτε- έγινε τάχα για να μείνει η Ελλάδα στην Ευρώπη, όταν ακόμα και τώρα οι σύντροφοί του το υπερασπίζονται. Η κ. Κωνσταντοπούλου θα μιλήσει, φαντάζομαι, για το θέμα αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μιλήσω, ναι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για το πώς προδόθηκε το νόημα του δημοψηφίσματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η εντολή του δημοψηφίσματος.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και τώρα πού είναι άραγε τα νταούλια που παίζουν για να χορεύουν οι αγορές;

(Χειροκροτήματα από την πτέρυγα της Νέας Δημοκρατίας)

Ύστερα, λοιπόν, από τόσα βιώματα η κοινωνία πλέον ξέρει. Η «πρώτη φορά Αριστερά» δεν ξεγέλασε τους Ευρωπαίους. Τους Έλληνες ξεγέλασε.

(Χειροκροτήματα από την πτέρυγα της Νέας Δημοκρατίας)

Αυτή η καταστροφική πολιτική δεν έχασε μόνο χρήμα, χρόνο και δουλειές. Έχασε κυρίως ευκαιρίες και εμπιστοσύνη. Και το κυριότερο, μια ολόκληρη γενιά ξενιτεύτηκε, χωρίς να φαίνεται ελπίδα τότε. Κι όλα αυτά με πρωταγωνιστή ένα πρόσωπο το οποίο στην αντιπολίτευση ξεστόμισε τα πιο προκλητικά ψέματα, ως Πρωθυπουργός πήγε την πατρίδα του πίσω και ως Αρχηγός καταδικάστηκε πέντε φορές σε εθνικές εκλογές.

(Χειροκροτήματα από την πτέρυγα της Νέας Δημοκρατίας)

Βέβαια, να το πούμε κι αυτό, ως απλός Βουλευτής έχει μηδενική κοινοβουλευτική δραστηριότητα. Μπορεί να έρθει εδώ ως τέως Πρωθυπουργός, να πάρει τον λόγο, να μας εξηγήσει ακριβώς πώς αντιλαμβάνεται ο ίδιος αυτό το rebranding το οποίο έχει ξεκινήσει.

Αυτά, λοιπόν, περιλαμβάνει ο απολογισμός. Όσα προφίλ κι αν του φιλοτεχνήσουν, όσα νέα λογότυπα κι αν σχεδιάσουν, όσα ονόματα κι αν αλλάξουν, όποτε θα εμφανίζεται, κι αυτός και ο χώρος τον οποίο εκπροσωπεί, ως «κάτι άλλο», θα βρίσκετε διαρκώς μπροστά σας τους τρεις πιο σκληρούς αντιπάλους: τον καθρέφτη σας, τις πληγές ενός τόπου και την εμπειρία όλων των Ελλήνων.

Πέρα από τα λόγια, άλλωστε, υπάρχουν και αυτά που ένιωσε ο λαός ως συνέπειες της δικής του -του κ. Τσίπρα εννοώ- και της δικής σας αυταπάτης. Εκτός, λοιπόν, από τα Πρακτικά των Αρχηγών, υπάρχουν και τα πρακτικά των πολιτών στην κάλπη.

(Χειροκροτήματα από την πτέρυγα της Νέας Δημοκρατίας)

Είναι εκείνα που δηλώνουν σε διαδοχικές αναμετρήσεις ότι αυτή η Κυβέρνηση, παρά τις δυσκολίες, παρά τα λάθη, είναι η μόνη που μπορεί να οδηγήσει τον τόπο μπροστά. Είναι κάτι το οποίο προφανώς ενοχλεί. Ενοχλεί σίγουρα και κάποια συμφέροντα και κάποια μέσα ενημέρωσης τα οποία προτιμούν, ενδεχομένως, έναν Πρωθυπουργό όμηρο των δικών τους πιέσεων. Λυπάμαι, δεν θα τους κάνω τη χάρη.

(Χειροκροτήματα από την πτέρυγα της Νέας Δημοκρατίας)

Γι’ αυτό, άλλωστε, σπεύδουν με μεγάλο ενθουσιασμό ορισμένα κέντρα και ορισμένα μέσα ενημέρωσης να βγάλουν από τη ναφθαλίνη τον παλιό αρχηγό, να του δώσουν νέα αποστολή. Δεν μας εκπλήσσουν. Έχουν δοκιμάσει με διαφορετικούς τρόπους τις αντοχές αυτής της Κυβέρνησης, χωρίς αποτέλεσμα. Αυτό θα επαναληφθεί και τώρα.

(Χειροκροτήματα από την πτέρυγα της Νέας Δημοκρατίας)

Δέκα χρόνια, λοιπόν, μετά και παρά τα προβλήματα, η Ελλάδα έχει γυρίσει σελίδα. Οι πολίτες έχουν ελαφρυνθεί από εβδομήντα δύο φόρους. Τους πιο πολλούς τους βάλατε εσείς τα τέσσερα χρόνια που κυβερνήσατε.

(Χειροκροτήματα από την πτέρυγα της Νέας Δημοκρατίας)

Δημιουργήθηκαν πεντακόσιες χιλιάδες νέες θέσεις εργασίας, μόνιμες αυξήσεις σε μισθούς και σε συντάξεις. Το gov.gr κάνει πιο εύκολη την καθημερινότητα όλων των πολιτών. Τα νοσοκομεία μας ανακαινίζονται, η παιδεία εκσυγχρονίζεται και σε μία πατρίδα η οποία διαθέτει πια επιτέλους δυναμική πολιτική προστασία και ισχυρές Ένοπλες Δυνάμεις.

(Χειροκροτήματα από την πτέρυγα της Νέας Δημοκρατίας)

Να πω και κάτι τελευταίο. Η Ευρώπη να αναγνωρίζει πια τη διαρκή πρόοδο και στα θέματα, κύριε Ανδρουλάκη, του κράτους δικαίου, εντάσσοντας την πατρίδα μας στις πρώτες δώδεκα χώρες ανάμεσα στις είκοσι επτά.

(Χειροκροτήματα από την πτέρυγα της Νέας Δημοκρατίας)

Την επόμενη φορά που θα μιλήσετε για το κράτος δικαίου σας συνιστώ, κύριε Ανδρουλάκη, να διαβάσετε την έκθεση της Ευρωπαϊκής Επιτροπής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι καταπληκτικό το κράτος δικαίου!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι πράγματι εξαιρετική, κυρία Κωνσταντοπούλου. Γιατί είναι εξαιρετική; Γιατί δίνει την καλύτερη απάντηση στην Ελλάδα και σε όσους στο εξωτερικό επιθυμούν διαρκώς να δυσφημίσουν την ίδια την πατρίδα μας.

Είμαστε στην ίδια κατηγορία, με βάση την έκθεση της Ευρωπαϊκής Επιτροπής, με κράτη όπως η Ολλανδία, η Γερμανία, η Φιλανδία. Είμαστε σε καλύτερη κατάσταση από την Ισπανία και το Βέλγιο. Και μάλιστα, σε όλους τους δείκτες οι οποίοι δηλώνουν μια σύγχρονη και λειτουργική δημοκρατία, την ελευθερία του Τύπου, για την οποία τόσος λόγος έγινε στην πατρίδα μας, μέχρι τις μεταρρυθμίσεις στη δικαιοσύνη, κάτι το οποίο δείχνει και το μέγεθος της παραπληροφόρησης που κάποιοι διακινούν.

Παρακαλώ, λοιπόν, να κατατεθεί στα Πρακτικά και να διανεμηθεί στους πολιτικούς Αρχηγούς, να τη διαβάσουν, να τη μελετήσουν και να αναφέρονται σε αυτή την έκθεση την επόμενη φορά που θέλουν να στηλιτεύσουν την απόδοση της πατρίδας μας στα θέματα κράτους δικαίου.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Όλα αυτά, λοιπόν -και κλείνω με αυτό, κύριε Πρόεδρε- μπορούμε να τα ξεχνάμε μέσα στον καταιγισμό και στις εντυπώσεις της επικαιρότητας. Όμως, αποτελούν πια κεκτημένα τα οποία διαψεύδουν τους εκπροσώπους του χθες. Ιδίως όταν γύρω μας εξελίσσονται γεωπολιτικές ανατροπές οι οποίες δεν έχουν προηγούμενο, με το μεταναστευτικό να φουντώνει και πάλι, αναδεικνύοντας τη σταθερότητα και την ασφάλεια, τη σιγουριά, σε απόλυτες εθνικές προτεραιότητες. Είναι δεδομένα που επιβεβαιώνουν με τη σειρά τους πως εθνική ανάγκη σήμερα είναι η Ελλάδα των αποτελεσμάτων, όχι των συνθημάτων. Πήγαμε, άλλωστε, πολύ μπροστά για να γυρίσουμε ξανά πίσω.

Αυτή την πορεία της σταθερής, της διατηρήσιμης ανάπτυξης, της κοινωνικής φροντίδας υπηρετεί το υπό εξέταση νομοσχέδιο. Από την άποψη αυτή, θα έλεγα μάλιστα αποτελεί το ίδιο αυτό το νομοσχέδιο την καλύτερη απάντηση στην οδυνηρή εμπειρία που εκδηλωνόταν στον τόπο ακριβώς πριν από μία δεκαετία. Γιατί μια σύγχρονη χώρα δεν χρειάζεται άλλα ρίσκα και άλλα πυροτεχνήματα. Χρειάζεται συνέπεια, συνέχεια, τολμηρές αλλαγές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ΟΠΕΚΕΠΕ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Άλλωστε, ένα είναι βέβαιο, οι Έλληνες δεν ζητούν να γευτούν, κυρία Κωνσταντοπούλου, ληγμένα προϊόντα του παρελθόντος, παρά μόνο τους καρπούς των κόπων τους και να είστε σίγουροι ότι αυτό θα γίνει!

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρωθυπουργό.

Τον λόγο έχει ο Πρόεδρος του ΠΑΣΟΚ, κ. Νικόλαος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρίες και κύριοι συνάδελφοι, ο Πρωθυπουργός ήταν νευρικός σήμερα. Μάλλον πίνει τον φραπέ του σκέτο. Και ο φραπές τελικά δεν βλάπτει μόνο σοβαρά τον ΟΠΕΚΕΠΕ, αλλά βλάπτει και τα νεύρα του Πρωθυπουργού.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θα του συνιστούσα, λοιπόν, να κόψει και ο ίδιος τους φραπέδες, αλλά και τους «φραπέδες» του ΟΠΕΚΕΠΕ, που είναι πολλοί δεν είναι ένας και είναι η γαλάζια συμμορία, για την οποία δεν μας είπε κουβέντα. Πάει τη χώρα μπροστά στη διαφθορά. Κατασκήνωσε η Ευρωπαϊκή Εισαγγελία στην Ελλάδα, συνεχώς επιτίθεται στις ανεξάρτητες αρχές, αλλά πάει τη χώρα μπροστά και τον επιβραβεύουν για το κράτος δικαίου.

Μα καλά, ποιον κοροϊδεύετε, κύριε Μητσοτάκη; Ποιον; Δεν βλέπουν οι Έλληνες πολίτες τι συμβαίνει στη χώρα μας; Ευρωπαϊκή Εισαγγελία για την 717, Ευρωπαϊκή Εισαγγελία για τους δύο Υπουργούς σας. Και δεν λέτε κουβέντα σήμερα; Δεν έπρεπε να πείτε μία κουβέντα γι’ αυτά που συμβαίνουν και βλέπουν καθημερινά το φως της δημοσιότητας; Τι μας είπε; Ότι κακώς ψηφίσαμε «παρών», ούτε καν κατά, υπέρ. «Παρών». Και γιατί; Βεβαίως οφείλαμε να ψηφίσουμε «παρών», διότι κανένας Αρχηγός δεν μπορεί να βάζει τους Βουλευτές του να καταστρατηγούν το Σύνταγμα. Γιατί αυτό κάνατε, βάλατε τους Βουλευτές σας να καταστρατηγήσουν το Σύνταγμα όσον αφορά την προανακριτική επιτροπή.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Δεν εξέφρασαν, λοιπόν, καμία άποψη. Καμία άποψη. Αλλά ενοχλείστε. Ενοχλείστε για τα θέματα αυτά.

Φτάσατε στο σημείο να μας πείτε για τη Χρυσή Αυγή. Όταν οι Βουλευτές του ΠΑΣΟΚ πήγαν στη δικαιοσύνη για τους Σπαρτιάτες και όχι οι δικοί σας Βουλευτές. Όταν οι Βουλευτές του ΠΑΣΟΚ κατέθεσαν τροπολογίες για να σταματήσει η χρηματοδότηση των Σπαρτιατών, και εσείς τους δώσατε 1.000.000 ευρώ, χωρίς να στηρίξετε τις τροπολογίες του ΠΑΣΟΚ. Και μας λέτε για πάνω και κάτω πλατεία, λες και δεν έχουμε μνήμη. Μαζί ήσασταν. Ή τα ξεχνάτε;

Αλλά νομίζετε ότι το δίλημμα του ελληνικού λαού στις επόμενες εκλογές θα είναι «με τον διχασμό και τον Πινόκιο ή με τη διαφθορά Μητσοτάκη». Όχι, δεν υπάρχει το δίλημμα αυτό για τον ελληνικό λαό.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτό νομίζετε ότι θα είναι. Ότι θα πάμε σε εκλογές και θα έχουμε, τι θέλετε; Τον διχασμό; Την τοξικότητα; Το ότι «θα σκίσω τα μνημόνια» και μετά φέρνω μνημόνια ή να αποδεχτεί ο ελληνικός λαός ότι μετά από δέκα χρόνια οικονομικής κρίσης θα έχει μία από τις πιο διεφθαρμένες κυβερνήσεις; Όχι, υπάρχει εδώ το ΠΑΣΟΚ, με ένα σύγχρονο πολιτικό λόγο, με πρόγραμμα και ήθος, που σέβεται τους κόπους και τις προσπάθειες του ελληνικού λαού και δεν συνεχίζει τα ίδια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γιατί γι’ αυτό σας ψήφισε ο ελληνικός λαός. Ο ελληνικός λαός δεν σας ψήφισε να μιλάτε για παθογένειες συνεχώς. Ό,τι και να γίνει, επικαλείστε τις «παθογένειες». Σας πιάνουμε να παρακολουθείτε το μισό σας Υπουργικό Συμβούλιο και πολιτικά στελέχη άλλων κομμάτων. Μα γινόταν, λέει, και πριν από κάποιες δεκαετίες. Έρχεται η Ευρωπαϊκή Εισαγγελία και περιγράφει εγκληματική οργάνωση, με πρωταγωνιστικό ρόλο στελεχών της Νέας Δημοκρατίας, με γνώση του Πρωθυπουργού και πολιτική κάλυψη των Υπουργών. Γινόταν, λέει, και πριν από δεκαετίες. Πού θα πάει αυτή η ιστορία;

Δηλαδή, επί Καραμανλή λέγαμε, «μας πάτε στα βράχια», γιατί εμείς το λέγαμε, δεν λαϊκίζαμε. Και φέρατε το μνημόνιο. Και τώρα λέμε εδώ και τρία χρόνια ότι πάτε στα βράχια τον πρωτογενή τομέα και φέρνετε πάλι μνημόνιο για τους Έλληνες παραγωγούς. Και άκουγα με θράσος να λένε οι Υπουργοί σας: «Λέει, πότε το είπατε; Λέει, εσείς από την Κρήτη δεν το γνωρίζατε;». Αυτό δεν λένε οι Υπουργοί σας;

Μάλιστα, γελώντας, ότι εγώ όφειλα ως κάτοικος Ηρακλείου να το γνωρίζω. Εσείς ως καταγόμενος από τα Χανιά δεν το οφείλατε. Σιώπησα; Γιατί αυτό άκουσα χθες να λένε κορυφαίοι Υπουργοί σας, ότι το ήξερα και δεν μίλαγα. Εγώ δεν σας έκανα επίκαιρη ερώτηση και ήρθατε εδώ και είπατε ότι υπάρχουν «κάποιες σκιές», το 1 δισ., «είναι κάποιες σκιές»; Εγώ δεν το έθεσα από το 2023 στον προϋπολογισμό; Το 2024 πριν μπούμε σε ευρωπαϊκή εποπτεία και μου έλεγε ο κ. Αυγενάκης ότι έχω περίεργη επιμονή και δεν φοράω τη φανέλα της Εθνικής Ελλάδας;

Δηλαδή, από τη μία ο κ. Γεωργιάδης λέει «περίεργη σιωπή» από το ΠΑΣΟΚ τώρα και όταν το φωνάζαμε, έλεγε ο κ. Αυγενάκης «περίεργη επιμονή». Τι από τα δυο ισχύει; Ξέρετε τι ισχύει; Ότι είστε βουτηγμένοι στην αλαζονεία και τη διαφθορά. Και τι κάνετε; Αξιοποιείτε τα media για να πετάξετε παντού λάσπη και ευθύνες, ενώ γνωρίζετε πάρα πολύ καλά, ότι οι επιστολές Σημανδράκου, ο κ. Βάρρας, όλοι σας είπαν για τα ΑΦΜ τα «αμαρτωλά» κι εσείς οδηγήσατε τον κ. Σημανδράκο σε παραίτηση, για να τα ξεμπλοκάρετε πριν τις ευρωεκλογές του 2024 και μετά μας λέτε, γιατί η Ευρωπαϊκή Εισαγγελία μιλά για εγκληματική οργάνωση, γιατί εμείς λέμε για «γαλάζια συμμορία», και γιατί μιλάμε για πολιτική κάλυψη. Όλα αυτά είναι με συγκεκριμένα επιχειρήματα.

Αλλά προσέξτε. Τι είπε ο κ. Μητσοτάκης για το κράτος δικαίου; Όταν μιλάμε για τα προβλήματα που έχει η χώρα μας, το κάνουμε για να εκθέσουμε τη χώρα διεθνώς. Σας θυμίζει κάτι αυτό το επιχείρημα; Είναι το επιχείρημα Αυγενάκη του 2024. Δηλαδή, μιλάμε για τα προβλήματα που αφορούν τους θεσμούς και την εύρυθμη λειτουργία της δικαιοσύνης, μιλάμε για τις υποκλοπές και το Predator, εκθέτουμε τη χώρα. Μιλάμε για τον ΟΠΕΚΕΠΕ δύο χρόνια πριν το πρόστιμο, εκθέτουμε τη χώρα. Τελικά ποιος έχει πατριωτική στάση; Αυτός που προσπαθεί να αντιμετωπίσει τις παθογένειες ή αυτός που τις αξιοποιεί για να πάρει ψήφους και να στήσει παρακρατικές ή παρακομματικές οργανώσεις;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτό είναι το ερώτημα. Για να δούμε εν τέλει ποιοι έχουν πατριωτική στάση και ποιοι συνεχίζουν τα ίδια και τα ίδια εις βάρος του ελληνικού λαού αμετανόητοι.

Και πάμε στα σημερινά. Άκουσα να πανηγυρίζει ο Υπουργός κ. Πιερρακάκης για τη ρήτρα διαφυγής. Και μας είπε ο Πρωθυπουργός ότι είναι και πρόταση της Ελληνικής Κυβέρνησης. Δηλαδή, γιατί πανηγυρίζουμε; Για ένα νέο χρέος. Μας δίνουν δημοσιονομικό χώρο, αλλά το χρέος θα αυξάνεται. Μεγάλη επιτυχία; Για σας. Για μας όλη η διαπραγμάτευση που αφορά το ReArm EU, που αφορά το SAFE, είναι μια αποτυχημένη διαπραγμάτευση για έναν και μόνο λόγο.

Δεν γνωρίζουμε από την εποχή Ομπάμα, κύριε Μητσοτάκη, ότι οι Αμερικάνοι θέλουν να πιέσουν την Ευρώπη και τις νατοϊκές χώρες να πάνε τις δαπάνες στο 5%; Τι έπρεπε να κάνει μια κυβέρνηση που προνοεί; Έπρεπε να πάει στο συμβούλιο και να πει: «Όσοι δεν θέλετε να πάτε το 2% στο 5% και να κάνετε περικοπή δαπανών από το κοινωνικό κράτος, ας κάνουμε ένα ειδικό ταμείο μόνο για τις χώρες της περιφέρειας και όποια χώρα βάλει εκεί χρήματα, να αποφύγει τη δέσμευση του 5%. Έτσι θα κερδίζαμε χρήματα επιδοτούμενα για εξοπλισμούς και όχι τώρα να έχουμε νέο χρέος και μάλιστα διαβάζω ότι ο κ. Δένδιας δηλώνει ότι εμείς δεν θα χρησιμοποιήσουμε τον κανονισμό SAFE που έχει χαμηλό επιτόκιο από τις αγορές, αλλά μόνο το ReArm EU που είναι απλώς ένα δημοσιονομικό πλαίσιο ευελιξίας.

Και δεν είναι μόνο αυτή η αποτυχία, γιατί θέλει και φαντασία και σκέψη και στρατηγική.

Πάμε και στο θέμα της Τουρκίας. Είναι επιτυχία, που θα μπορούν τούρκικες ιδιωτικές εταιρείες που παράγουν στρατιωτικό υλικό και εξοπλισμούς της Τουρκίας, να παίρνουν χρήματα από τον Ευρωπαίο φορολογούμενο μέχρι το 1/3 της τιμής του εξοπλιστικού προγράμματος; Και να λέτε: «Μα, υπάρχει ομοφωνία». Ομοφωνία υπάρχει από τα κράτη, δεν υπάρχει για τις ιδιωτικές εταιρείες.

Τι έπρεπε να κάνετε; Υπήρχε λύση. Να πείτε αν είναι αδύναμος ο ιδιωτικός τομέας της Ευρώπης -γιατί αυτό είναι το επιχείρημα από την πλευρά των θεσμών- να ισχύει για ιδιωτικές εταιρείες τρίτων κρατών όπως ο Καναδάς και η Αμερική που δεν υπονομεύουν κυριαρχικά δικαιώματα ευρωπαϊκών κρατών, όπως κάνει η Τουρκία. Και έτσι να αποκλειστεί συνολικά η Τουρκία από τα ευρωπαϊκά αυτά προγράμματα. Αλλά έχουμε «ήρεμα νερά». «Ήρεμα νερά», χωρίς να ξεκαθαρίζει ο Πρωθυπουργός πότε θα υλοποιηθεί το έργο του καλωδίου, «ήρεμα νερά» με τα πάρκα να μετακινούνται μεταξύ Αμοργού και Νισύρου, «ήρεμα νερά» με τον Ερντογάν να μετατρέπει τον στρατηγικό σύμμαχο Χαφτάρ, που μας περιφέρατε εδώ, ως τη λύση στο πρόβλημα του ζητήματος της Λιβύης, ως τον νέο τους «Ταλιμπάν», ο οποίος παίζει με τη χώρα μας. Γιατί είναι παιχνίδι υβριδικού πολέμου αυτό που γίνεται στην Κρήτη τις τελευταίες εβδομάδες.

Πώς ξαφνικά, κύριε Μητσοτάκη, ο κ. Χαφτάρ συζητά την επέκταση του τουρκολιβυκού συμφώνου και στην Ανατολική Λιβύη; Τι συνέβη; Να μας εξηγήσετε, πρέπει να ξέρει ο ελληνικός λαός. Γιατί δεν είναι ένα και δύο τα προβλήματα, αλλά συσσωρεύονται. Δηλαδή, να μας εξηγήσετε απλά πώς σε μια πενταετία καταφέρατε η Δυτική Λιβύη με την Ανατολική Λιβύη, η Κυβέρνηση της Τρίπολης με την Κυβέρνηση της Βεγγάζης, της μη αναγνωρισμένης, να μην λένε «καλημέρα» μεταξύ τους, αλλά και οι δύο να είναι ενάντια στην Ελλάδα. Πώς το καταφέρατε; Πραγματικά τι είδους επιτυχία της ελληνικής διπλωματίας είναι αυτή; Αξίζει να μας το εξηγήσετε σήμερα μια και είσαστε στη Βουλή. Γιατί δεν είναι μόνο το θέμα της Λιβύης, είναι και το θέμα της Μονής Σινά. Περιμένουμε ακόμη πρωτοβουλίες. Δεν είναι δυνατόν σε αυτήν την Ολομέλεια του Ιουλίου να περιμέναμε να πάρει η Αίγυπτος 4 δισεκατομμύρια από την Ευρωπαϊκή Ένωση, να τα παίρνει από την Ολομέλεια του Ιουνίου, να επικυρώνονται, και να μην μπαίνει ένα δεσμευτικό πλαίσιο εξωδικαστικού συμβιβασμού για τα θέματα που αφορούν τη Μονή Σινά, την Αγία Αικατερίνη.

Και πάω στα θέματα του Ισραήλ. Είπαμε εμείς να διαταράξουμε τη στρατηγική συμμαχία με το Ισραήλ; Εμείς κάναμε το ’80 τη στρατηγική συμμαχία με τους αραβικούς λαούς, εμείς ξεκινήσαμε και τη στρατηγική συμμαχία με το Ισραήλ στις αρχές της προηγούμενης δεκαετίας. Άλλο, όμως, αυτό και άλλο να χρεώνεται η Ελλάδα και να ταυτίζεται με έναν σφαγέα στη Γάζα, όπου διεξάγεται μία εθνοκάθαρση και όταν υπάρχουν ισχυρές δυνάμεις στο εσωτερικό του Ισραήλ που ασκούν ακραία κριτική, σωστή κριτική στον κ. Νετανιάχου. Γιατί να ταυτιζόμαστε απόλυτα και πιο σκληρά από κάθε άλλη ευρωπαϊκή χώρα;

Άρα δεν είναι ένα και δύο, είναι πολλά. Και ειδικά στο θέμα του προσφυγικού - μεταναστευτικού εμείς έχουμε ξεκάθαρη στάση. Πρέπει άμεσα και σκληρά να λειτουργήσει η χώρα μας. Δεν πρέπει να επιτρέψουμε κανέναν υβριδικό πόλεμο από την πλευρά της Λιβύης στα πρότυπα του ό,τι έκανε ο Ερντογάν τα προηγούμενα χρόνια. Αυτή είναι η θέση του ΠΑΣΟΚ.

Αλλά εδώ υπάρχει ένα ερώτημα και το λέω με καλή θέληση. Σας άκουσα να λέτε να κάνουμε αναστολή στην εξέταση του ασύλου. Αυτό βοηθάει πραγματικά, όταν από ό,τι λένε οι πληροφορίες μας οκτώ στους δέκα που έρχονται στην Κρήτη δεν έχουν προφίλ πρόσφυγα; Μήπως αναστέλλοντας την εξέταση, αναστέλλουμε και χάνουμε χρόνο από τις επιστροφές που πρέπει να γίνουν; Είναι ένα ειλικρινές ερώτημα που θα ήθελα να απαντήσετε. Διότι αν οκτώ στους δέκα δεν έχουν το προφίλ αυτό, θα μπορούμε γρηγορότερα να τους στείλουμε πίσω.

Επίσης, χρειάζονται κάποιες συγκεκριμένες απαντήσεις. Πού και πότε οι δομές; Διότι, είναι αδιανόητο η ατμομηχανή του ελληνικού τουρισμού, η Κρήτη, να δέχεται τέτοιο πλήγμα, γιατί δεν προνοήσατε εδώ και εβδομάδες. Τι κάνει η FRONTEX; Τι κάνατε στην Ευρωπαϊκή Επιτροπή; Ποια ήταν η πρόνοια σας σε ευρωπαϊκό επίπεδο εδώ και εβδομάδες, για να μη φτάσουμε εδώ που φτάσαμε σήμερα. Και αυτά είναι φυσικά ερωτήματα, που πρέπει να απαντήσετε.

Κυρίες και κύριοι, η Κυβέρνηση καλώς η κακώς έρχεται σήμερα στη Βουλή και μας λέει ότι έχει δημοσιονομικό περιθώριο για συγκεκριμένα μέτρα. Αυτά τα μέτρα είναι παυσίπονο ή αντιμετωπίζουν την ασθένεια; Αυτό είναι το ερώτημα. Για εμάς είναι παυσίπονο, διότι αυτήν τη στιγμή στην αγορά ακινήτων το μεγαλύτερο θέμα της αύξησης των ενοικίων είναι το θέμα της προσφοράς. Αντιμετωπίζεται το θέμα της προσφοράς με την πρότασή σας; Μα, από αυτό εδώ το Βήμα υποτιμούσατε την πρόταση του ΠΑΣΟΚ και λέγατε «1 δισεκατομμύριο κοστίζουν αυτά που λέτε;». Ένα δισεκατομμύριο κοστίζει το μέτρο που προτείνατε σε μια τετραετία χωρίς να μένει καμία υποδομή πίσω. Και μάλιστα, παράγοντες της αγοράς λένε ότι την επόμενη χρονιά τα 800 ευρώ plus που θα πάρουν οι δικαιούχοι, θα τα ενσωματώσει η αγορά. Άρα τι κάνετε; Μια τρύπα στο νερό.

Όπως επίσης και το θέμα των συνταξιούχων. Εμείς έχουμε μια καθαρή στάση. Θεσμικές παρεμβάσεις, νέο ΕΚΑΣ για 350 χιλιάδες χαμηλοσυνταξιούχους, κατάργηση προσωπικής διαφοράς. Θεσμικές παρεμβάσεις. Μόνιμες θεσμικές παρεμβάσεις είναι η λύση και στα θέματα στέγασης και στα θέματα κοινωνικής πολιτικής και στα θέματα που αφορούν τους πιο ευάλωτους συνταξιούχους. Εσείς, όμως, ασκείτε μια άλλη πολιτική, που θέτει σε ομηρία τους ανθρώπους. Γιατί είναι ομηρία να περιμένουν κάθε χρόνο τα 800 ευρώ και τα 250 ευρώ αντί να έχουν οι κυβερνήσεις σταθερούς μηχανισμούς αντιμετώπισης των ανισοτήτων, σταθερούς μηχανισμούς μείωσης της ακρίβειας, σταθερούς θεσμούς ενίσχυσης του κοινωνικού κράτους, όταν το κόστος ζωής καλπάζει παντού.

Θέλω να σας πω κλείνοντας ότι το θέμα του ΟΠΕΚΕΠΕ σύντομα θα έρθει ξανά στη Βουλή και θα έχουμε πολλά να συζητήσουμε. Εμείς θα προτείνουμε προανακριτική. Εγώ περιμένω να δω εσείς τι θα προτείνετε. Θα προτείνετε προανακριτική, κύριε Μητσοτάκη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για πλημμέλημα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Τι κάνετε τόσο καιρό; Εσείς, ένα κόμμα με τόσους Βουλευτές, που μάλιστα λένε και κάποιοι στα κανάλια ότι εσείς είστε αυτός που άνοιξε τον δρόμο στη δικαιοσύνη, την ευρωπαϊκή. Τι άλλο θα ακούσουμε; Γιατί δεν προτείνετε εσείς προανακριτική; Σας περιμένω να ακούσω. Γιατί δε προτείνετε προανακριτική, χωρίς περίσσια λόγια, με αυτά που λέει η δικογραφία της Ευρωπαϊκής Εισαγγελίας για τους δύο Υπουργούς σας; Γιατί δεν την προτείνετε; Γιατί αν δεν προτείνετε και έρθετε εδώ και καταψηφίσετε την πρόταση του ΠΑΣΟΚ ποιο είναι το πάνθεον; Καραμανλής, 717; Συγκεκριμένα ζητήματα της Ευρωπαϊκής Εισαγγελίας; Είπατε όχι στην έρευνα. Ευρωπαϊκή Εισαγγελία, ελληνική δικαιοσύνη. Είπατε κατασκευασμένη κατηγορία για να αθωωθεί ο Καραμανλής. Ευρωπαϊκή Εισαγγελία, ΟΠΕΚΕΠΕ, αυτά που έχουμε, γιατί μπορεί να έρθουν κι άλλα. Περιμένω να δω τη στάση σας. Και το λέω αυτό γιατί; Αυτή η α λα καρτ συμπεριφορά σας σε ζητήματα θεσμών και διαφθοράς είναι πολύ επικίνδυνη. Και είναι πολύ επικίνδυνη γιατί δεν είναι φαινόμενο της δικής σας διακυβέρνησης. Ξεκίνησε πριν από εσάς. Απλά εσείς ως επαγγελματίες τα τελειοποιήσατε όλα.

Και κλείνω με αυτό. Άκουσα χθες τον κ. Γεωργιάδη να λέει «Μα, μιλάει το ΠΑΣΟΚ, όταν η τεχνική λύση, που έβαζε τα βοσκοτόπια από την Κρήτη στην Ξάνθη και στην Καστοριά είναι έργο ΠΑΣΟΚ, στην εποχή της συγκυβέρνησης;». Και ερωτώ, να απαντήσετε είναι ψεύτης ναι ή όχι;

Μπορούσε τότε ο ΟΠΕΚΕΠΕ να κάνει μια τέτοια πολιτική, όταν απαγορευόταν και ο νόμος αφορούσε μόνο την ηπειρωτική Ελλάδα; Γιατί το λέει ο κ. Γεωργιάδης; Για να μας βάλει κι εμάς στο κάδρο των ευθυνών, όταν ξέρετε πολύ καλά, ότι η αποσύνδεση βοσκοτόπων και κοπαδιού έγινε επί ΣΥΡΙΖΑ και η δυνατότητα να δηλώνουν χώρους βόσκησης και πέρα από την ηπειρωτική Ελλάδα στα νησιά έγινε πάλι επί ΣΥΡΙΖΑ.

Και ήρθατε εσείς -και με προκαλεί η τοποθέτηση του τελευταίου Υπουργού του ΣΥΡΙΖΑ, που βάζει και «πλάτες» στον κ. Βορίδη- και πήρατε τη θεσμική στρέβλωση και αντί να την αντιμετωπίσετε, την κάνατε ρουσφετομάγαζο και εγκληματική οργάνωση.

Γι’ αυτό να είστε σίγουροι, όσο και να προσπαθείτε να βρείτε επικοινωνιακά πεδία για να πετάτε εδώ κι εκεί λάσπη και να φτιάχνετε αφήγημα της «χρόνιας παθογένειας», είναι εδώ η δικογραφία της Ευρωπαϊκής Εισαγγελίας και είναι εδώ και αυτή η Κοινοβουλευτική Ομάδα για να ρίξει άπλετο φως και να οδηγήσει στη δικαιοσύνη και τα «γαλάζια παιδιά» και τους Υπουργούς της Νέας Δημοκρατίας, που τους έβαλαν πέντε χρόνια πλάτη, με αποτέλεσμα ένα πρόστιμο που μπορεί να φτάσει ένα δισεκατομμύριο ευρώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τα ξέρετε όλα πάρα πολύ καλά από την πρώτη στιγμή. Είχατε τον κ. Βάρρα στο Μαξίμου. Σας τα είπε από την πρώτη στιγμή. Είχατε δύο επιστολές του κ. Σημανδράκου, είχατε εμένα να σας το λέω από τον προϋπολογισμό του 2023 μέχρι το 2025 σε επίκαιρη ερώτηση. Τα ξέρατε όλα πολύ καλά.

Μία απάντηση θέλουμε. Γιατί δεν κάνατε τίποτα και σήμερα ο λαός θα πληρώσει το μνημόνιο της Νέας Δημοκρατίας περικοπής επιδοτήσεων στους τίμιους κτηνοτρόφους και στους τίμιους αγρότες της χώρας;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πρόεδρο.

Έχει ζητήσει τον λόγο ο κύριος Πρωθυπουργός.

Παρακαλώ, κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεν μπορούμε να μιλήσουμε δηλαδή εμείς; Δεν θα μείνει ο κύριος Πρωθυπουργός να μας ακούσει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Κύριε Πρόεδρε, παρακαλώ, θα ήθελα κι εγώ τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θέλω να θυμίσω, κύριε Φάμελλε, ότι δεν είναι προγραμματισμένη συζήτηση Αρχηγών κομμάτων και επιλέγω να απαντώ όποτε το κρίνω και σε όποιον το κρίνω. Και μετά, όπως γνωρίζετε, θα αναχωρήσω για τη Ρώμη όπου υπάρχει Διάσκεψη για την Ουκρανία.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Πάλι θα το βάλετε στα πόδια;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Φάμελλε.

**ΚΩΝΣΤΑΝΤΙΝΟΣ ΜΠΑΡΚΑΣ:** …. (Δεν ακούστηκε)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μπάρκα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Ανδρουλάκη, τρεις παρατηρήσεις σύντομες:

Πρώτον, ως προς τον πυρήνα του νομοσχεδίου και την κατάσταση της ελληνικής οικονομίας και των δημόσιων οικονομικών: Η ιστορία γράφει, κύριε Ανδρουλάκη, ότι αυτή η Κυβέρνηση έχει καταφέρει να βάλει τα δημόσια οικονομικά σε σταθερά θεμέλια, δρομολογώντας μια αναπτυξιακή δυναμική για την ελληνική κοινωνία, περικόπτοντας ταυτόχρονα φόρους και στηρίζοντας το διαθέσιμο εισόδημα των ελληνικών νοικοκυριών.

Και θέλω να θυμίσω, ότι όταν εμείς δρομολογήσαμε δύσκολες μεταρρυθμίσεις, όπως η σύνδεση των POS με τις ταμειακές μηχανές, δεν θυμάμαι εσείς να δίνατε κανέναν ισχυρό αγώνα για να στηρίξετε την Κυβέρνηση στον περιορισμό της φοροδιαφυγής. Μόνοι μας δώσαμε αυτήν τη μάχη και πολιτικά και επιχειρησιακά και η προσπάθεια αυτή σήμερα δικαιώνεται.

(Χειροκροτήματα από την πτέρυγα της Νέας Δημοκρατίας)

Αυτό είναι το ένα δισεκατομμύριο ευρώ, το οποίο επιστρέφεται στους πολίτες. Γιατί ξέρετε, πολλοί μιλούσαν γι’ αυτά, αλλά λίγοι τελικά, μάλλον μία κυβέρνηση μπόρεσε να τα υλοποιήσει τα μέτρα αυτά.

Κατά συνέπεια, αυτό το οποίο θα γράψει τελικά ιστορία και το οποίο θα καταλάβουν οι πολίτες όταν θα λάβουν αυτά τα μέτρα στήριξης, είναι ότι αυτή η Κυβέρνηση έχει τη δυνατότητα, χωρίς να θέσει σε κίνδυνο τη δημοσιονομική τάξη, αποτρέποντας οποιονδήποτε πειρασμό να επιστρέψουμε σε εποχές όπου μοιράζουμε χρήματα αφειδώς, να μπορεί να εμπνέει μία σταθερότητα και μια συνέπεια στις διεθνείς αγορές, αλλά ταυτόχρονα να στηρίζει και πραγματικά την ελληνική οικονομία.

Δεν κατάλαβα αυτό, το οποίο είπατε ειλικρινά για τις αμυντικές δαπάνες. Δυσκολεύτηκα λίγο να σας παρακολουθήσω στο ζήτημα αυτό. Διότι, όπως γνωρίζετε, κύριε Ανδρουλάκη, η χώρα μας έχει γεωγραφικές ιδιαιτερότητες. Κατά συνέπεια, πάντα κατέβαλε και σε πολύ δύσκολες εποχές αυξημένο τίμημα στήριξης των Ενόπλων Δυνάμεων, για λόγους που νομίζω ότι είναι απολύτως κατανοητοί στο Σώμα.

Ήδη, δε, προτού γίνει όλη η συζήτηση στην Ευρώπη για την ευρωπαϊκή ρήτρα διαφυγής, η χώρα μας δαπανούσε περί το 3% του ΑΕΠ της σε αμυντικούς εξοπλισμούς. Και το κάναμε και σε άλλες εποχές, προβλέποντας τις γεωπολιτικές εξελίξεις έτσι, ώστε, σήμερα οι Ένοπλες Δυνάμεις μας, να είναι πολύ πιο θωρακισμένες από αυτές που ήταν το 2019. Η ρήτρα διαφυγής δίνει στη χώρα μας έναν περιορισμένο πρόσθετο δημοσιονομικό χώρο. Δεν θέλω να σας απογοητεύσω, δεν αφορά το χρέος αυτό. Εμείς έχουμε ούτως ή άλλως πλεόνασμα, από το πλεόνασμα τρώμε για να μπορέσουμε να στηρίξουμε τις αμυντικές δαπάνες. Έχουμε 3% αμυντικές δαπάνες και ταυτόχρονα έχουμε πλεόνασμα, κύριε Ανδρουλάκη. Αυτό σημαίνει συνετή οικονομική διαχείριση.

(Χειροκροτήματα από την πτέρυγα της Νέας Δημοκρατίας)

Και εν πάση περιπτώσει, καλό είναι να μας πείτε εάν συμφωνείτε συνολικά με την ευρωπαϊκή πολιτική για τη στήριξη της ευρωπαϊκής άμυνας και αν η Ελλάδα κάνει καλά και επενδύει στην άμυνα, εκσυγχρονίζοντας τις Ένοπλες Δυνάμεις και στηρίζοντας το προσωπικό των Ενόπλων Δυνάμεων έμπρακτα και όχι στα λόγια.

Τώρα, όσον αφορά, αυτές τις ωραίες εξαγγελίες σας περί νέου ΕΚΑΣ και του αρκετά αφηρημένου προγράμματος, το οποίο παρουσιάζεται σε κάθε ευκαιρία για να δείξετε ότι τάχα έχετε εναλλακτική πρόταση, κοντός ψαλμός. Στις επόμενες εκλογές, επαναλαμβάνω, τα προγράμματα των κομμάτων θα αξιολογηθούν από το Δημοσιονομικό Συμβούλιο. Και επειδή ξέρετε εδώ οι κανόνες….

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Και το δικό σας πρόγραμμα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και το δικό μας βεβαίως, αλλά εδώ υπάρχει μια διαφορά. Εμείς το δικό μας πρόγραμμα το υλοποιούμε με συνέπεια και μας επιβραβεύει η Ευρώπη. Εσείς όταν πήγατε να το υλοποιήσετε, πήγατε τη χώρα στα βράχια.

(Χειροκροτήματα από την πτέρυγα της Νέας Δημοκρατίας)

Άρα, λίγο υπομονή, κύριε Ανδρουλάκη, να δούμε την πραγματική κοστολόγηση του προγράμματος σας και να δούμε αν πράγματι μέσα στις οροφές των δαπανών, οι οποίες είναι ευρωπαϊκά καθορισμένες, μπορούν να χωρέσουν αυτά τα πολύ ωραία τα οποία λέτε.

Για την εξωτερική πολιτική, αν κατάλαβα καλά, κύριε Ανδρουλάκη, περίπου μας κατηγορήσετε για τον εμφύλιο στη Λιβύη. Αυτό είπατε ουσιαστικά. Δεν μπορούν να τα βρουν μεταξύ τους εκεί πέρα και τώρα καταφέραμε και τους ενώσαμε και τους δύο απέναντι στην Ελλάδα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αυτό καταλάβατε; Θα σας το εξηγήσω ξανά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτό κατάλαβα και νομίζω ότι αυτό κατάλαβαν και οι υπόλοιποι οι οποίοι σας άκουσαν.

Λοιπόν, κοιτάξτε να δείτε. Αυτή η Κυβέρνηση, κύριε Ανδρουλάκη, ασκεί πραγματική ενεργητική εξωτερική πολιτική επί του πεδίου. Διότι όταν εμείς διαπραγματευόμαστε και χορηγούμε δυνατότητα έρευνας σε μεγάλους αμερικανικούς κολοσσούς νότια της Κρήτης, όταν έρχεται η EXON και η SEVRON και ζητούν νότια της πατρίδας μας οικόπεδα, αυτό σημαίνει, ότι έμπρακτα αναγνωρίζουν τα κυριαρχικά δικαιώματα της πατρίδας μας. Έτσι δεν είναι; Γιατί ήρθαν σε μας και δεν πήγαν στους Λίβυους;

(Χειροκροτήματα από την πτέρυγα της Νέας Δημοκρατίας)

Και γιατί οι Λίβυοι, κύριε Ανδρουλάκη, παρά τις όποιες διαφορές μπορούμε να έχουμε, όταν προκήρυξαν τα δικά τους οικόπεδα, σεβάστηκαν τη μέση γραμμή; Γιατί το έκαναν αυτό; Αυτό δεν είναι έμπρακτη αναγνώριση των δικών μας ελληνικών κυριαρχικών δικαιωμάτων;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αυτός ήταν ο νόμος του ΠΑΣΟΚ του 2011.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Άντε πάλι ο νόμος του ΠΑΣΟΚ. Αν θέλετε να σας θυμίσω, ο νόμος του ΠΑΣΟΚ ήταν ωραίος στα χαρτιά αλλά εμείς τον εφαρμόσαμε στην πράξη.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΓΕΡΟΥΛΑΝΟΣ:** .. (Δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν θυμάμαι να κάνατε πολλά πράγματα. Ούτε θυμάμαι όσο ήσασταν κυβέρνηση - κύριε Γερουλάνο, σε εσάς αναφέρομαι- το 2010, πόσο κοντά φτάσαμε να οριοθετήσουμε αποκλειστική οικονομική ζώνη με τη Λιβύη; Πόσο κοντά φτάσαμε επί δικής σας κυβέρνησης, επί πρωθυπουργίας Γεωργίου Παπανδρέου σε άλλες συνθήκες; Και όμως κάνατε πίσω και δεν οριοθετήσατε την ΑΟΖ με τη Λιβύη, όταν είχατε τη δυνατότητα να το κάνετε. Εμείς το κάναμε με την Αίγυπτο. Εσείς δεν το κάνατε. Έτσι δεν είναι; Αν το είχατε κάνει ….

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Πόλεμος ήταν….

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ποιος πόλεμος, έχετε μείνει πίσω. Μάθετε λίγο την ιστορία της περιοχής, κύριε Ανδρουλάκη, αυτά γίνονταν πριν την επανάσταση στη Λιβύη. Τα ξέρει καλά ο κ. Γερουλάνος. Διαπραγματευόσασταν τότε με τη Λιβύη. Δεν τα καταφέρατε. Δεν λέω, μπορεί να υπήρχαν δυσκολίες εκείνη την εποχή. Η διαφορά η δικιά μας, όμως, είναι, ότι εμείς με την Αίγυπτο οριοθετήσαμε ΑΟΖ, με την Ιταλία οριοθετήσαμε ΑΟΖ. Εσείς, όταν είχατε τη δυνατότητα να οριοθετήσετε ΑΟΖ με τη Λιβύη, δεν το κάνετε. Δεν τα καταφέρατε. Και σήμερα ερχόμαστε να ασκήσουμε έμπρακτα αυτά τα κυριαρχικά δικαιώματα στο πεδίο.

Για το ζήτημα τώρα της διαχείρισης του προσφυγικού ειλικρινά, αν κατάλαβα καλά, κύριε Ανδρουλάκη, λέτε να μην προχωρήσουμε σε αναστολή ασύλου, διότι πολλοί από αυτούς οι οποίοι έρχονται δεν δικαιούνται ούτως ή άλλως άσυλο, άρα πρέπει να επιστραφούν. Εγώ θα σας απαντήσω. Το ερώτημά σας είναι εύλογο, αλλά θα σας πω το εξής: Ο λόγος για τον οποίον η χώρα προχωρά από αύριο, όπως προχώρησε και τον Μάρτιο του 2020, σε αναστολή της εξέτασης αιτήσεων ασύλου έχει να κάνει με το μήνυμα το οποίο στέλνουμε στους διακινητές και τους πελάτες τους. Θα γνωρίζουν ότι, αν καταφέρουν να φτάσουν στην Ελλάδα, θα παραμείνουν εντός κλειστής δομής χωρίς να μπορεί να εξεταστεί η αίτησή τους.

(Χειροκροτήματα από την πτέρυγα της Νέας Δημοκρατίας)

Αυτό το μήνυμα έχει αποδειχθεί ότι μπορεί να δράσει αποτρεπτικά απέναντι στα κυκλώματα των δουλεμπόρων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα φύγουμε και από το Συμβούλιο της Ευρώπης;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, μη διακόπτετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τέτοια ευαισθησία εσείς για το Συμβούλιο της Ευρώπης; Κυρία Κωνσταντοπούλου, πράγματι με αιφνιδιάζετε.

Κοιτάξτε να δείτε, εσείς μπορείτε να έχετε τη δική σας άποψη. Ανήκετε εξάλλου στη συνομοταξία της λογικής ότι η Ελλάδα δεν έχει σύνορα. Τη δοκιμάσαμε αυτή τη συνταγή, απέτυχε οικτρά. Εδώ η Κυβέρνησή μας ακολουθεί μια άλλη πολιτική. Γι’ αυτό μας εξέλεξε ο ελληνικός λαός.

(Χειροκροτήματα από την πτέρυγα της Νέας Δημοκρατίας)

Εμείς ακολουθούμε μια αυστηρή, αλλά δίκαιη πολιτική στο μεταναστευτικό και τα μηνύματα τα οποία στέλνουμε είναι απολύτως σαφή. Και ναι, στηρίζουμε και τις Ένοπλες Δυνάμεις και το Λιμενικό μας σε αυτήν την προσπάθεια. Δεν υπονομεύουμε τους ενστόλους μας για να μπορείτε στη συνέχεια να έρχεστε να τους κρεμάτε στα μανταλάκια για να κάνετε το δικό σας πολιτικό παιχνίδι όποτε σας βολεύει. Όχι, δεν είμαστε αυτοί και δεν είμαστε το ίδιο!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Τέλος, για το ζήτημα του ΟΠΕΚΕΠΕ θα έχουμε πολλά να πούμε, κύριε Ανδρουλάκη.

**ΝΙΚΟΛΑΟΣ ΠΑΠΠΑΣ:** Σήμερα δεν είχαμε τίποτα, πάντως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, δεν θα πω τίποτα σήμερα, αλλά θα έχουμε την ευκαιρία να πούμε πολλά για το θέμα του ΟΠΕΚΕΠΕ, για το ποιος προσπάθησε μπορεί όχι πάντα επιτυχημένα, για το ποιος δεν προσπάθησε, για το πότε ξεκίνησε η τεχνική λύση, για τις διαχρονικές αμαρτίες πολλών κυβερνήσεων, για τον ρόλο του δικού σας κόμματος στην οικοδόμηση πελατειακών σχέσεων στην αγαπημένη μας Κρήτη τη δεκαετία του 1980 και του 1990 και του 2000. Θα τα πούμε, λοιπόν, και θα τα συζητήσουμε όλα αυτά όταν έρθει η ώρα.

Αλλά, κύριε Ανδρουλάκη, σας παρακαλώ, σας θεωρώ έναν νέο και ευπρεπή πολιτικό. Κύριε Ανδρουλάκη, όταν θα απευθύνεστε σε αυτήν την παράταξη δεν θα χρησιμοποιείτε τον όρο «γαλάζια συμμορία». Είναι βαθύτατα προσβλητικός για μια παράταξη ολόκληρη! Δεν τον αποδέχομαι! Και πάντως δεν τον αποδέχομαι από ένα κόμμα το οποίο έχει στιγματίσει την ελληνική πολιτική ζωή με τον τρόπο με τον οποίο την έχει το ΠΑΣΟΚ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

Τον λόγο έχει ο κ. Σωκράτης Φάμελλος Πρόεδρος του ΣΥΡΙΖΑ.

**ΝΙΚΟΛΑΟΣ ΠΑΠΠΑΣ:** Πάλι φεύγει ο κ. Μητσοτάκης. Τι θα γίνει με αυτήν την ιστορία; Είναι μόνιμο μοτίβο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, κυρίες και κύριοι Βουλευτές, θέλω να ξεκινήσω λέγοντας ότι είναι απαράδεκτη, προσβλητική και απόδειξη του μεγέθους του πολιτικού προσώπου του κ. Μητσοτάκη το ότι σήμερα πάλι το βάζει στα πόδια και δεν κάθεται να ακούσει και δεν αντέχει ούτε τον κοινοβουλευτικό διάλογο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όπως επίσης είναι επικίνδυνη η λογική «παίρνω τον λόγο όποτε θέλω» λες και νομίζει ότι η Βουλή είναι μαγαζί του. Αυτό, κύριε Πρόεδρε, αφορά και την Έδρα διότι υπάρχουν και κανόνες, και κοινοβουλευτική τάξη, και Σύνταγμα. Αυτή η λογική ότι στη Βουλή έχουμε πλειοψηφία και κάνουμε ό,τι γουστάρουμε είναι προσβλητική και επικίνδυνη για τον ελληνικό λαό και επικίνδυνη για όλες τις μεθοδεύσεις που έχει πάρει και έχει αναλάβει ο κ. Μητσοτάκης το τελευταίο διάστημα εις βάρος και της αλήθειας, και της δικαιοσύνης, και της δημοκρατίας. Αυτός είναι καθεστώς Μητσοτάκη: Αυτό υλοποιεί και μέσα στη Βουλή και το βάζει στα πόδια όταν πρέπει να κριθεί!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ήρθε όμως εδώ και πράγματι δεν είπε κουβέντα για τον ΟΠΕΚΕΠΕ, τσιμουδιά! Και ήρθε σήμερα να γυρίσει προς τα πίσω. Γιατί; Γιατί δεν έχει να πει τίποτα για το σήμερα. Γιατί αυτό είναι το μεγάλο πρόβλημα. Αλλά εδώ, στη Βουλή, όλα θα αποκαλυφθούν, όπως και στην ελληνική κοινωνία.

Όμως μιας και επιχείρησε να χρησιμοποιήσει συνθήματα του παρελθόντος και να αποκρύψει όλα όσα ξέρει η ελληνική κοινωνία για τον ΟΠΕΚΕΠΕ, θα του πω το εξής: Κύριε Μητσοτάκη, βαράνε τα νταούλια της Ευρωπαϊκής Εισαγγελίας, βαράνε για εσάς. Γιατί πράγματι το καθεστώς Μητσοτάκη είναι καθεστώς διαφθοράς και διαπλοκής. Και γιατί ο έλεγχος και για τον ΟΠΕΚΕΠΕ και για το Ταμείο Ανάκαμψης, αλλά και για πάρα πολλά σκάνδαλα είναι για εσάς προσωπικά. Βαράνε νταούλια της Ευρωπαϊκής Εισαγγελίας.

Να το ξεκαθαρίσουμε λοιπόν γιατί έφυγε. Γιατί αυτό καίει την ελληνική κοινωνία. Βρισκόμαστε μπροστά σε μία τεράστια αποκάλυψη από την Ευρωπαϊκή Εισαγγελέα -να το λέμε αυτό, θα θέλαμε να είναι και από την ελληνική δικαιοσύνη και θα έπρεπε- για ένα μεγάλο οικονομικό σκάνδαλο που προσεγγίζει σε κόστος και αποτύπωμα και μπορεί και να υπερβεί το 1 δισεκατομμύριο ευρώ. Τι σημαίνει αυτό; Ότι με τις πλάτες του κ. Μητσοτάκη έκλεψαν τα γαλάζια παιδιά, η γαλάζια συμμορία, τα λεφτά των Ελλήνων αγροτών για να κάνουν παιχνίδια με τους κολλητούς τους και να κλέψουν και τις εκλογές. Αυτή είναι η αλήθεια!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η αλήθεια, όσο και αν το κρύβετε. Δεν το παραδέχτηκε ότι απέτυχαν; Δεν το παραδέχτηκε ότι συνδέεται με ψήφους; Ο ίδιος δεν τα παραδέχθηκε σε γραπτό μήνυμα; Και τώρα κάνει τον ανήξερο. Δεν ήξερε για τα Τέμπη. Δεν ήξερε για υποκλοπές. Δεν ήξερε για τη διαρροή προσωπικών δεδομένων. Δεν ήξερε για το σκοϊλ ελικικού, για τους Πάτσιδες, για τους Στάσιδες, τίποτα δεν ήξερε. Ούτε για τον ΟΠΕΚΕΠΕ που ήρθαν τόσα και τόσα έγγραφα στο Μαξίμου. Όταν όλοι οι κολλητοί, οι κουμπάροι, τα πρωτοπαλίκαρα του κ. Μητσοτάκη αναφέρονται στη δικογραφία της Ευρωπαίας Εισαγγελέως, όταν ο αντ’ αυτού στο Μαξίμου, ο κ. Βορίδης, και ο αρχηγός του κ. Μητσοτάκη στην Κρήτη, ο Γραμματέας της Νέας Δημοκρατίας, ο κ. Αυγενάκης, είναι μέσα στο αίτημα της Εισαγγελέως, όχι απλά σε αναφορές, αλλά στο αίτημα για την ενεργοποίηση του νόμου περί ευθύνης Υπουργών. Και τα ήξερε και τα κάλυπτε ο κ. Μητσοτάκης!

Για ποιον λόγο; Για να γίνονται μπίζνες με τον «Φραπέ» και με τον «Χασάπη» και έτσι να προσβάλλουν όλους τους Έλληνες αγρότες και τις Ελληνίδες αγρότισσες και να τους κλέβουν και τις επιδοτήσεις, που λείπουν από την ελληνική ύπαιθρο. Αυτό το σκάνδαλο πρέπει να διερευνηθεί βαθιά.

Αυτό που καταλαβαίνουμε, κύριε Μητσοτάκη, είναι ότι μάλλον η ευρωπαϊκή εισαγγελική αρχή πρέπει να νοικιάσει καινούργια κτίρια, να προσλάβει πολλούς βοηθούς, γιατί έχει φτιάξει ιδιαίτερη διεύθυνση, η οποία λέγεται «Διεύθυνση για θέματα Κυβέρνησης Κυριάκου Μητσοτάκη». Αυτή είναι η πραγματικότητα και είναι ντροπή για τη χώρα μας! Αυτή είναι η πραγματικότητα, αυτό ζούμε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Για εμάς είναι υποχρέωση να κάνουμε τη διερεύνηση και μέσα στη Βουλή και να στηρίξουμε και όλη αυτήν τη διαδικασία αποκαλύψεων. Μαθαίνω ότι εφτάσαν σε σημείο να κάνουν μέχρι και στερήσεις μισθού από πρόσωπα τα οποία, λέει, πρόδωσαν την εχεμύθεια. Δηλαδή τι; Που δεν κάλυψαν το σκάνδαλο; Είναι δυνατόν όλα αυτά να συμβαίνουν στην Ελλάδα του 2025;

Για εμάς η πρόταση είναι μία και είναι ξεκάθαρη: Προκαταρκτική επιτροπή για τη διερεύνηση των ευθυνών των πολιτικών προσώπων, των Υπουργών του κ. Μητσοτάκη. Γιατί υπάρχουν σοβαρά θέματα διερεύνησης σε σχέση με οικονομικό σκάνδαλο το οποίο είναι κακουργηματικού επιπέδου ξεκάθαρα. Ξεκάθαρα το ζητάει η ευρωπαϊκή εισαγγελική αρχή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως δεν αρκεί αυτό. Κρατάμε μία επιφύλαξη για ό,τι άλλο αποκαλυφθεί και όποιον άλλον φάκελο έρθει στη Βουλή. Γιατί περιμένουμε και άλλα μαντάτα και βλέπουμε την αγωνία στο πρόσωπο και του κ. Μητσοτάκη και της γαλάζιας ομάδας.

Όμως δεν μπορεί να έχουν ήδη παραιτηθεί τέσσερις, να αναφέρονται με τον έναν ή τον άλλο τρόπο στη δικογραφία καμιά δεκαριά ακόμα και αυτή η Κυβέρνηση να παραμένει στη θέση της. Αυτό δεν είναι Ευρώπη και αυτό σας αφορά όλους τους υπόλοιπους και όλη τη Συμπολίτευση.

Αυτό που απαιτείται λοιπόν είναι η παραίτηση της Κυβέρνησης και εκλογές, για να υπάρχει προοδευτική διέξοδος στην Ελλάδα. Γιατί η προοδευτική διέξοδος έχει να κάνει και με την τιμιότητα, και με τη διαφάνεια, και με την ισοτιμία των πολιτών, και με τα λεφτά των αγροτών, με τα λεφτά των Ελληνίδων, των Ελλήνων και των Ευρωπαίων πολιτών. Γιατί όλα αυτά μπορεί να τα διεκδικήσει και να τα διασφαλίσει μία προοδευτική κυβέρνηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και θέλω να πω και προς τον κ. Ανδρουλάκη, να προσέχει. Δεν μπορεί να γίνεται συμψηφισμός για αυτά τα θέματα ούτε να προσπαθεί να παίξει σε δύο βάρκες ούτε να κλείνεται στο κομματικό καβούκι του. Ο λαός λέει άλλα πράγματα, αποκαλύψτε τη δεξιά συμμορία. Ο λαός λέει να γυρίσουν τα λεφτά στους αγρότες. Και εδώ πρέπει να υπάρχουν ξεκάθαρες γραμμές και αντίπαλος που είναι η διαφθορά, η δεξιά πολιτική. Αυτή είναι ξεκάθαρα σήμερα η πολιτική που είναι απέναντί μας.

Γιατί, εάν θέλω απλά να μείνω στην πολιτική δεοντολογία -και αναφέρομαι σε όλους τους συναδέλφους από το ΠΑΣΟΚ- να προσέξετε λίγο τι λέει η δικογραφία της Ευρωπαίας Εισαγγελέως. Είναι ξεκάθαρη και για τα πολιτικά πρόσωπα και για την περίοδο έρευνας. Κανένας συμψηφισμός.

Και για να σας το πω και με νούμερα -μεταφέρετε τα, παρακαλώ, στον Πρόεδρο του ΠΑΣΟΚ. Πώς είναι δυνατόν να αφήνει να εννοηθούν θέματα για την κυβέρνηση του ΣΥΡΙΖΑ, όταν ο αριθμός των αιγοπροβάτων τα οποία συμπεριλαμβάνονται στις επιδοτήσεις καθ’ όλη τη διάρκεια της διακυβέρνησης του ΣΥΡΙΖΑ και την πρώτη χρονιά 2019 - 2020 επί Νέας Δημοκρατίας ήταν 2,4 εκατομμύρια κεφάλια -πάνω-κάτω, 2,3 ή 2,4- και το 2024 έγιναν 7,8 εκατομμύρια αιγοπρόβατα. Είναι ή δεν είναι σκάνδαλο του Κυριάκου Μητσοτάκη; Να πάρετε θέση. Δεν μπορείτε να το παίζετε παντού. Ξεκάθαρα πράγματα. Κανένας συμψηφισμός.

Και να πω επίσης και το εξής. Δεν μπορεί να γίνει κανένα κουκούλωμα και αυτού του σκανδάλου. Γιατί στην προκαταρκτική Τριαντόπουλου έγινε κουκούλωμα από τον κ. Μητσοτάκη. Έγινε «μπάζωμα» της αλήθειας. Έγινε παράβαση του Κώδικα Ποινικής Δικονομίας και παράβαση του Συντάγματος. Ξεκάθαρα πράγματα.

Το ίδιο κάνετε ήδη στις πρώτες συνεδριάσεις της προκαταρκτικής Καραμανλή. Κάνατε μεθόδευση εδώ, στην Ολομέλεια, για να μη διερευνηθούν κατηγορίες που αντιστοιχούν σε αυτά που γίνανε και στα πρόσωπα. Περιορίσατε και το κατηγορητήριο και την έρευνα και τα πρόσωπα και τώρα, «μπαζώνετε» την αλήθεια και στην προκαταρκτική Καραμανλή.

Και εδώ θέλω να το ξεκαθαρίσω, γιατί άφησε κάτι να εννοηθεί ο κ. Μητσοτάκης. Είναι δυνατόν να θέλετε να βγείτε και από πάνω για το τι έγινε με τους Βουλευτές της Νέας Δημοκρατίας στην προκαταρκτική Τριαντόπουλου; Ξεκάθαρα πράγματα. Εμείς από τότε το είχαμε πει και αποχωρήσαμε πρώτοι, ότι η μεθόδευση που κάνατε στην προκαταρκτική Τριαντόπουλου ήταν και παράνομη και αντισυνταγματική. Και σαφέστατα, το καταγγείλαμε πολιτικά. Ξεκάθαρα.

Και εμείς -θέλω να το πω προς όλες τις πλευρές- τηρούμε το Σύνταγμα σε όποια περίπτωση και εάν ανοίξει ζήτημα. Και χθες, στην επιτροπή άρσης ασυλίας το Σύνταγμα τηρήσαμε κάνοντας μόνο πολιτική καταγγελία, αλλά και όταν αποχωρήσαμε από την επιτροπή Τριαντόπουλου, κάναμε καταγγελία για παραβίαση του Συντάγματος στη μεριά της Κυβέρνησης. Αυτά, για να ξέρουν και οι πολίτες και για να είναι ξεκάθαρες και οι δικές μας γραμμές.

Όμως, ήρθε ο κ. Μητσοτάκης σήμερα -τσιμουδιά για τα δισεκατομμύρια του ΟΠΕΚΕΠΕ και θα επανέλθουμε γι’ αυτό το θέμα προφανώς- να μας πει για τις επιτυχίες της Ελλάδας. Κάναμε μια γρήγορη προσπάθεια να μαζέψω τα ρεκόρ του κ. Μητσοτάκη. Είναι, πράγματι, εκπληκτικά. Φοβερά ρεκόρ, ε; Μια και είστε εδώ, να κάνετε έναν απολογισμό μετά.

Θέλετε να τα βρούμε λίγο γρήγορα μαζί; Πρώτο, ρεκόρ υπερκερδών. Οι τράπεζες πέρυσι στα 4,7 δισεκατομμύρια ευρώ. Μάλιστα. Έπειτα η ΔΕΗ με κέρδη προ φόρων 1,7-1,8 δισεκατομμύριο ευρώ. Από ποιους έλειψαν όλα αυτά; Δεν έλειψαν από τους πολίτες και την αγορά; Ωραίο κέρδος. Για ποιον, όμως; Για ποιον; Για τους κολλητούς σας; Για τα «γαλάζια παιδιά»; Για τα ολιγοπώλια; Ή για την κοινωνία, την αγορά, τα μαγαζιά που εμπορικός σύλλογος μας είπε προχθές ότι κινδυνεύουν με λουκέτο όλες οι μικρομεσαίες επιχειρήσεις στην Αθήνα.

Δεύτερο ρεκόρ, μεγάλο -και αυτό θέλω να μου το αξιολόγησε εσείς ως αρμόδιος Υφυπουργός. Υπερέσοδα. Ωραία «γαλάζια παλικάρια»! Θέλουν να αξιολογηθεί και το πρόγραμμά τους, λέει, το προεκλογικό. Δηλαδή, εάν αξιολογούνταν το πρόγραμμά σας, δεν θα αποδεικνυόταν ότι τα κάνατε θάλασσα; Για να μην πω κάτι άλλο, για την είναι κλοπή, δεν είναι απλά αποτυχία. Εισπράξατε 6 δισεκατομμύρια ευρώ περισσότερα από το πλεόνασμα που είχατε προϋπολογίσει και τα κάνατε καλά; Δεν είναι αποτυχία αυτό; Είναι δημοσιονομική συνέπεια; Γιατί ξεκίνησε την τοποθέτησή του λέγοντας ότι είμαστε σε περίοδο δημοσιονομικής συνέπειας. Όχι, δημοσιονομικής κλοπής, φορολογικής κλοπής, ξανά. Από τη μια τα ολιγοπώλια και τα καρτέλ, από την άλλη ο κ. Μητσοτάκης. Το ένα χέρι στη μια τσέπη, το άλλο χέρι στην άλλη τσέπη. Έτσι κλέβετε τους πολίτες.

Και είπε μετά ο κ. Μητσοτάκης ότι θα μοιραστούν τα οφέλη στους πολίτες. Και έρχεται, λοιπόν, το ερώτημα: Πώς; Μοιράστηκε κάτι πίσω; Δόθηκε κάτι πίσω στους πολίτες; Τα ποσά που μαζέψατε δεν είναι καν ούτε 1 δισεκατομμύριο. Και δεν ξέρω και πότε θα τα δώσετε και πόσα θα δοθούν. Εξαγγελίες μόνο.

Κατά τα άλλα, πως τηρείτε τον δημοσιονομικό κανόνα; Αφού τώρα θέλετε να τα δώσετε για την πληρωμή τμήματος του χρέους του μέλλοντος που είναι ρυθμισμένο και έχει καθαρό διάδρομο. Άρα, να στερέψει η αγορά, να περιοριστούν τα περιθώρια ανάπτυξης και να μη γυρίσουν στους πολίτες. Αυτή είναι η αλήθεια, δεν τηρείτε κανένα κανόνα -γιατί έτσι ξεκίνησε ο κ. Μητσοτάκης.

Θέλετε να δούμε καινούργιο ρεκόρ, τρίτο; Έλλειμμα. Είναι δυνατόν να αισθάνεστε ασφαλείς, όταν τρέχει με ιλιγγιώδη ταχύτητα το έλλειμμα συναλλαγών; Έχουμε πάρα πολύ μεγάλη αύξηση στις εισαγωγές, αδυναμία στις εξαγωγές και σοβαρό ζήτημα στη χώρα μας;

Τέταρτο, μισθοί. Ξέρετε ότι η Ελλάδα είναι τελευταία, σύμφωνα με την Eurostat, στο ύψος μισθού της Ευρωζώνης. Ωραίο ρεκόρ, να περηφανεύεται ο κ. Μητσοτάκης. Μπράβο, πάρα πολύ ωραία. Άμα βάλουμε και την αγοραστική δύναμη, θα είμαστε τελευταίοι σε όλη την Ευρώπη, εάν συγκρίνουμε το ύψος του μισθού.

Μήπως θέλετε να συζητήσουμε για τα σημερινά στοιχεία του πληθωρισμού; Θέλετε να μας πείτε κάτι; Θέλετε να μας πείτε γιατί στον πληθωρισμό του μήνα στο ηλεκτρικό ρεύμα καταγράφεται αύξηση 23% ή στη στέγη, στα ενοίκια 11,4%; Πώς θα ζήσει μια οικογένεια; Γι’ αυτά περηφανεύεστε; Είναι δυνατόν; Και έρχεται εδώ που μας μιλάει; Στα ασφάλιστρα υγείας είναι 7%. Στα τρόφιμα έχουμε ρεκόρ σε σχέση και με τον μέσο πληθωρισμό της Ευρώπης. Αυτά είναι επιτυχίες του κ. Μητσοτάκη; Όχι.

Και αυτό πονάει πάρα πολύ τους πολίτες, γιατί ένας στους δύο Έλληνες και Ελληνίδες, μία στις δύο οικογένειες δεν μπορεί να πάει διακοπές, εξαιτίας του κ. Μητσοτάκη. Αυτή είναι η πραγματικότητα. Και μπορεί να χαίρονται οι οικογένειες και εμείς τους συγχαίρουμε για τις επιδόσεις των παιδιών στις πανελλαδικές, αλλά τρέμουν πώς θα καλύψουν το κόστος ενοικίου και φοιτητικής στέγης, εάν χρειαστεί να πάνε σε άλλη πόλη.

Αυτή είναι η πραγματικότητα της Ελλάδας και αυτό είναι απόκλιση από την Ευρώπη. Δεν είναι σύγκλιση με την Ευρώπη. Ο κ. Μητσοτάκης το μόνο που κάνει καλά είναι τον τροχονόμο στα υπερκέρδη των καρτέλ. Δεν ακούει τις προτάσεις μας για τον ΦΠΑ. Δεν ακούει τις προτάσεις μας για τον ειδικό φόρο κατανάλωσης. Δεν ακούει τις προτάσεις μας για την έκτακτη φορολόγηση των κερδών. Δεν ακούει τις προτάσεις μας, για να χρησιμοποιηθούν λεφτά στις τράπεζες για ένα νέο ταμείο για τη μικρομεσαία επιχειρηματικότητα με αποκέντρωση και για τη στεγαστική πολιτική και την προσφορά στέγης. Δεν τα ακούει όλα αυτά. Γιατί; Γιατί πρέπει να πηγαίνουν τα λεφτά στα μερίσματα λίγων, να μη γίνονται νέες επενδύσεις, να υποφορολογούνται και να φεύγουν και από την Ελλάδα.

Και κρύβεται από τη Βουλή, γιατί για αυτά τα θέματα του έχω υποβάλλει εδώ και μήνες επίκαιρη ερώτηση, για να συζητήσουμε συγκεκριμένα. Δεν έρχεται να τα συζητήσει. Έρχεται και μετά παίρνει το καπελάκι του και φεύγει, γιατί λέει, μαγαζί μου είναι, ό,τι θέλω κάνω. Αυτό έκανε και σήμερα, προσβάλλοντας την Εθνική Αντιπροσωπεία. Και τελικά, τα αποτελέσματα είναι συνεχώς και πιο αρνητικά.

Και έρχεται σήμερα, για να αλλάξει την ατζέντα -γιατί δεν μπορεί να πει τίποτα για το σήμερα. Ούτε για τον ΟΠΕΚΕΠΕ ούτε για τη φτώχεια, την ακρίβεια και τα αδιέξοδα της οικονομίας- να γυρίσει τη συζήτηση δέκα χρόνια πίσω –μάλιστα- και να χρησιμοποιήσει τη γνωστή καραμέλα του δημοψηφίσματος του 2015 και της περιόδου της κυβέρνησης ΣΥΡΙΖΑ. Το κλασικό αντι-ΣΥΡΙΖΑ.

Ξέρετε γιατί το κάνει πρώτα απ’ όλα αυτό; Γιατί τον ανησυχεί. Γιατί σ’ ένα κομμάτι αυτής της συζήτησης αποκαλύπτεται ότι δεν έχουν δίκιο, ότι ήταν παραμύθι όλο αυτό που έφτιαξε για να έρθει στην εξουσία και να φάνε οι «γαλάζιες ακρίδες» την περιουσία της χώρας και των πολιτών. Αυτό κάνανε. Σχέδιο αποδόμησης της αλήθειας, σχέδιο αναθεωρητισμού, για να έρθουν στη συνέχεια για πλιάτσικο. Αυτή είναι η Νέα Δημοκρατία, αυτός είναι ο κ. Μητσοτάκης.

Θέλετε λιγάκι να συζητήσουμε για το ποιο ήταν το αποτύπωμα της κυβέρνησης του ΣΥΡΙΖΑ στο δημόσιο χρέος; Σας προκαλώ. Φέρτε εδώ τις καταστάσεις του Οργανισμού Διαχείρισης Δημοσίου Χρέους το 2015 και το 2019 και φέρτε και τις φετινές του 2024 να δούμε τι χρωστούσε η χώρα το 2015 και τι το 2019, να δούμε, πού θα τα βρείτε τα 100 δισεκατομμύρια; Σας προκαλώ, γιατί εσείς είστε και τεχνοκράτης. Φέρτε τα εδώ να τα συζητήσουμε. Να δούμε τελικά ποιος χρέωσε τη χώρα με αχρείαστα δισεκατομμύρια.

Θέλετε να συζητήσουμε, επίσης -γιατί μας είπε- για τις τράπεζες που έκλεισαν, για το πρόβλημα των πολιτών; Πρώτα απ’ όλα, γιατί η χώρα μπήκε στη διαπραγμάτευση; Εξαιτίας του σχεδίου κάποιων να μας βγάλουν από το ευρώ. Κάποιοι τότε σχεδίαζαν από το ευρώ –δημοσιεύτηκε- και κάποιοι εντός της Ελλάδας τους χειροκροτούσαν και φώναζαν «Βάστα γερά Σόιμπλε». Αυτή δεν είναι η αλήθεια;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

«Βάστα γερά», αυτό δεν είναι η αλήθεια;

Θέλετε να δούμε, όμως, γιατί τότε τα ταμεία ήταν άδεια; Ποιος άφησε άδεια τα ταμεία; Επειδή υπηρετείτε στον τομέα του λογιστηρίου, πείτε μας σας παρακαλώ, ποιο ήταν το υπόλειμμα/απόθεμα της χώρας τον Ιανουάριο 2015; Ποιος είχε αφήσει λεφτά, για να πληρωθούν οι μισθοί και οι συντάξεις; Ο κ. Σαμαράς και ο κ. Βενιζέλος; Όχι, βέβαια. Χρεοκοπία αφήσανε.

Ο κ. Μητσοτάκης γιατί θέλει να αλλάξει την ατζέντα σήμερα; Για να κρύψει ότι το 2015 ο ίδιος ήταν υπεύθυνος ως Υπουργός της κυβέρνησης Σαμαρά - Βενιζέλου για μια Ελλάδα χρεοκοπημένη. Και δεν θα πει τίποτα για το 2019 που παρέλαβε μια Ελλάδα καθαρή, δυνατή και με καθαρό διάδρομο μπροστά του.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η διαφορά μας. Δεν θέλει να συζητάμε για το 2019. Δεν μπορεί να κάνει απολογισμό από το 2019 μέχρι σήμερα. Θέλει να συζητάμε για το 2015 που αυτοί χρεοκόπησαν την πατρίδα μας. Ναι, λοιπόν, τη χρεοκοπήσατε την πατρίδα μας και εμείς κάναμε το αδύνατο δυνατό, για να μπορέσει να σταθεί ξανά στα πόδια της όρθια και δημοσιονομικά και κοινωνικά.

Θέλετε να σας πω και αριθμούς; 83% των φόρων και εισφορών των μνημονίων ήταν την περίοδο 2010 - 2014. Μόνο 17% ήταν την περίοδο του ΣΥΡΙΖΑ. Θέλετε να σας πω οι περικοπές μισθών την περίοδο 2010 - 2014 πόσο ήταν σε σχέση με την περίοδο 2015 - 2019; Ήταν 1 προς 7. Επτά φορές περικόπηκαν, 7 -ισότιμα, αν θέλετε- ευρώ την περίοδο αυτή και 1 την περίοδο του ΣΥΡΙΖΑ. Θέλετε το νούμερο; 57 δισεκατομμύρια περικοπές την περίοδο 2010 - 2014 και 8,4 δισ. την περίοδο 2015 - 2019. Θέλετε να σας πω για τα πλεονάσματα που διαπραγματευτήκαμε -τρομάρα σας- με την κυβέρνηση Σαμαρά - Βενιζέλου; Την περίοδο από το 2015 και μετά, το άθροισμα των πλεονασμάτων ως προς το ΑΕΠ που είχαν συμφωνήσει οι άριστοι, δηλαδή το ζωνάρι που θα σφίγγαμε σαν Ελλάδα, ήταν 16,2 % και επί ΣΥΡΙΖΑ με τη διαπραγμάτευση μετά το δημοψήφισμα, μετά την εντολή των Ελλήνων πολιτών, ήταν 6%. Έτσι στήθηκε στα πόδια της ξανά η χώρα μας.

Σας ενοχλεί πάρα πολύ. Και ξέρετε, τι σας ενοχλεί περισσότερο; Για να το κλείσω. Το ότι ήρθαν οι πολίτες τον Σεπτέμβριο του 2005 και έδωσαν ισχυρή εντολή στην κυβέρνηση του Αλέξη Τσίπρα να βγάλει την Ελλάδα από τα μνημόνια και να μείνει όρθια. Και αυτό έγινε τον Αύγουστο του 2018.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και κάναμε περισσότερα από ό,τι είχαμε δεσμευτεί τον Σεπτέμβριο του 2015. Ε, δεν μπορείτε να μας φιμώσετε όσο και να παίρνει το καπελάκι του και να φεύγει και να μην τα ακούει αυτά ο κ. Μητσοτάκης. Σας πονάνε όλα αυτά. Κλείσανε, όμως, και δημοκρατικά και με εκλογές και με το δημοψήφισμα.

Και θέλετε να το κλείσω και λίγο με τη σημερινή μέρα; Σήμερα οι πολίτες τι λένε για το 2019 και το 2024; Είναι αλήθεια ή όχι -γιατί εμείς το διαβάζουμε- ότι οι πολίτες λένε ότι το 2019 ζούσαν καλύτερα από ό,τι ζουν σήμερα με τον κ. Μητσοτάκη; Αυτή είναι η πραγματικότητα που δεν μπορεί να αντικρίσει ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως, κυρίες και κύριοι Βουλευτές, είναι γεγονός ότι και εγώ είχα προετοιμαστεί, για να κάνω μια τοποθέτηση σήμερα για τα μεγάλα προβλήματα της εξωτερικής πολιτικής. Και αυτό που με ανησυχεί πάρα πολύ είναι ότι ο Πρωθυπουργός ήρθε εδώ και δεν είχε την επάρκεια και την επεξεργασία να πει κάτι γι’ αυτό που έγινε χθες το βράδυ. Δεν ξέρω πόσο μπορείτε να αντέξετε την απέλαση του Υπουργού μας, της Ελλάδας δηλαδή, από τη Λιβύη μαζί με τον Επίτροπο Μετανάστευσης και άλλους δύο Υπουργούς της Ευρωπαϊκής Ένωσης. Τσιμουδιά γι’ αυτό. Δεν τοποθετήθηκε. Δεν είπε τίποτα, όπως δεν είπε τίποτε για τον ΟΠΕΚΕΠΕ. Τσιμουδιά γι’ αυτά που καίνε τη χώρα και έχουν σημασία.

Η χθεσινοβραδινή πρωτοφανής κήρυξη του Επιτρόπου Μετανάστευσης και των αρμόδιων Υπουργών Ελλάδας, Μάλτας και Ιταλίας ως ανεπιθύμητων από το καθεστώς Χαφτάρ αναδεικνύει και αποδεικνύει τα σοβαρότατα ελλείμματα στρατηγικής και εξωτερικής πολιτικής και της Ελλάδας και της Ευρώπης. Είναι μια απαράδεκτη κίνηση από ένα μη αναγνωρισμένο διεθνώς καθεστώς, αλλά και ένα πρωτοφανές διπλωματικό φιάσκο της Ευρώπης και της Ελλάδας.

Είπε ο κ. Μητσοτάκης -δεν μπορώ να μην του απαντήσω- ότι θα κλείσει την πόρτα στους μετανάστες. Διπλωματικά και ιστορικά αυτό που καταγράφηκε χθες το βράδυ είναι ότι έκλεισε την πόρτα ο κ. Χαφτάρ στον Επίτροπο Μετανάστευσης και σε τρεις Υπουργούς της Ευρωπαϊκής Ένωσης. Και αυτό είναι μεγάλο πρόβλημα και για τη χώρα και για την Ευρώπη. Εκθέτει πρώτα απ’ όλα ανεπανόρθωτα τον κ. Γεραπετρίτη, που είχε πάει προχθές στη Βεγγάζη και έκανε λόγο για προσήλωση της Λιβύης στο Διεθνές Δίκαιο. Πώς; Με απέλαση των Υπουργών και του επιτρόπου;

Είναι δυνατόν σήμερα ο κ. Μητσοτάκης να επιχειρεί τη μετατόπιση των ευθυνών με κινήσεις εντυπωσιασμού -και θα πω- επικίνδυνες για το μεταναστευτικό, όταν ακόμα μια φορά πιάστηκε απροετοίμαστος και στη διπλωματική αποστολή δεν κατάλαβε τίποτε ο κ. Γεραπετρίτης προχθές; Είναι δυνατόν; Έφυγε λέγοντας κούφια λόγια, ωραία λόγια.

Πρέπει να απολογηθεί, λοιπόν, ο κ. Μητσοτάκης -δεν έμεινε- και να μας πει: Γιατί ήταν αποτυχημένη η αποστολή του Υπουργού Εξωτερικών στη Βεγγάζη και γιατί έχει αποτύχει εδώ και έξι χρόνια στη σχέση μας με τη Λιβύη. Θα σας πω εγώ γιατί. Γιατί ασκεί επικίνδυνη ιδιωτικής χρήσης εξωτερική πολιτική. Ξεθεμελίωσε πρώτα όλα τα σχήματα συνεργασίας που είχαμε κάνει εμείς και στα Βαλκάνια και στην Ανατολική Μεσόγειο και στη Μέση Ανατολή, οτιδήποτε οικοδομήσαμε με την ενεργητική πολυδιάστατη εξωτερική πολιτική της κυβέρνησης του ΣΥΡΙΖΑ και του Αλέξη Τσίπρα, και στη συνέχεια χωρίς εθνική στρατηγική καθιστά την πατρίδα μας μέρος του προβλήματος και όχι της λύσης. Επιλέγει να σύρεται ως δεδομένος σύμμαχος, ως ουρά δηλαδή άλλων χωρών, στη Μέση Ανατολή ουρά των Ηνωμένων Πολιτειών Αμερικής και του Ισραήλ, και να πανηγυρίζει για την κούρσα των εξοπλισμών -αν είναι δυνατόν!- για την οικονομία του πολέμου. Δεν αναπτύσσει, όμως, τη συνεργασία που απαιτείται, για να έχει δύναμη η χώρα μας. Και στο πλαίσιο αυτής της πολλαπλά επικίνδυνης εξωτερικής πολιτικής εντάσσεται και η τελευταία επίσκεψη του κ. Γεραπετρίτη στον κ. Χαφτάρ που τον διαφημίζατε κάποτε ως σύμμαχο της χώρας. Όπως πήγε, έφυγε, άπραγος, με άδεια χέρια.

Ρωτώ: Κέρδισε κάτι για το παράνομο τουρκολιβυκό μνημόνιο; Δεν έκατσε να μας απαντήσει, αλλά ας έρθει κάποια άλλη στιγμή κάποιος από την Κυβέρνηση. Κέρδισε κάτι για τη συμφωνία σεισμικών ερευνών της Λιβύης με την Τουρκία; Κέρδισε κάτι για την πρόσφατη αμφισβήτηση ελληνικών κυριαρχικών δικαιωμάτων από τη Λιβύη; Κέρδισε κάτι έστω για τη μεταναστευτική ροή; Το αντίθετο. Το είδατε χθες το βράδυ.

Το χθεσινό φιάσκο της Βεγγάζης εκθέτει και την αδύναμη εξωτερική πολιτική, αλλά και κάτι ακόμα, τη με σοβαρά προβλήματα μεταναστευτική πολιτική. Η Κυβέρνηση Μητσοτάκη -να το πούμε καθαρά- δεν διεκδίκησε τη δίκαιη κατανομή των προσφύγων στις ευρωπαϊκές χώρες. Δέχθηκε να γίνουμε φυλακή ψυχών και τώρα δυστυχώς καλείται η Ελλάδα να το πληρώσει και το πρώτο πλήγμα είναι στην Κρήτη, δυστυχώς για τους πολίτες της χώρας μας. Το βλέπουν αυτό και οι φορείς της αυτοδιοίκησης και οι παραγωγικοί φορείς και οι πολίτες της Κρήτης.

Οι πρόσφατες εξελίξεις στη γειτονιά μας είναι ιδιαίτερα επικίνδυνες και για την περιφερειακή ασφάλεια και ειρήνη και για τη νέα μεταναστευτική κρίση και για τα εθνικά μας συμφέροντα. Οι σχέσεις μας με τη Λιβύη αποδεικνύεται ότι είναι ένα από τα πολύ μεγάλα προβλήματα τελικά -ποιος το περίμενε;- αλλά κατόρθωσε ο κ. Μητσοτάκης τα τελευταία χρόνια να μηδενίσει την επιρροή μας στη Λιβύη, ενώ γνωρίζει ότι άλλες χώρες, όπως η Τουρκία, ασκούν έντονη επιρροή σε μία κομβική για την Ευρωπαϊκή Ένωση και την Ελλάδα γειτονική χώρα.

Προσθέστε σε όλα αυτά τις υποχωρήσεις στα Βαλκάνια όχι μόνο στη Συμφωνία των Πρεσπών και στη Βόρεια Μακεδονία, αλλά και στα υπόλοιπα δυτικά Βαλκάνια, το πρόβλημα της Μονής του Σινά με την Αίγυπτο, την πλήρη απουσία μας από τη Συρία, όπου εκεί υπάρχει υπάρχουν θύματα στην ελληνορθόδοξη κοινότητα. Προσθέστε την αφωνία στη γενοκτονία της Γάζας. Προσθέστε τη διακοπή του έργου του καλωδίου σύνδεσης Ελλάδας - Κύπρου. Προσθέστε -πάρα πολύ κρίσιμο αυτό- τη συμμετοχή της Τουρκίας στο ReArm EU και στο πρόγραμμα SAFE παρά το casus belli, παρά την παράνομη κατοχή της Κύπρου, παρά την αμφισβήτηση του Διεθνούς Δικαίου από την πλευρά της Τουρκίας. Και προσθέστε τις προμήθειες Εurofighter, Meteor, F-16 και από ό,τι μαθαίνουμε και F-35 στην Τουρκία.

Δεν μπορώ να στηλιτεύσω την ανικανότητα και την ανεπάρκεια της εξωτερικής πολιτικής Μητσοτάκη, γιατί τα πράγματα είναι επικίνδυνα και για τα κυριαρχικά μας δικαιώματα. Ακόμα και τα σχετικά απλά, που θα μπορούσαν ίσως να λυθούν, πάνε πίσω. Να σας πω ένα παράδειγμα που δεν έχει βγει πολύ στη δημοσιότητα; Μιλάμε για σύνορα. Τους θυμάστε, όταν μίλαγαν για τον Έβρο και για τους Εβρίτες και τις Εβρίτισσες; Ρωτώ, λοιπόν, πολύ απλά: Γιατί δεν έχουμε διακρατική συμφωνία με τη Βουλγαρία για τα νερά των ποταμών που είναι απαραίτητα για τους αγρότες και τις αγρότισσες στον Έβρο; Το ξέρετε ότι οι αγροτικοί συνεταιρισμοί και οι αγρότες στον Έβρο παραπονιούνται, αγωνιούν για το μαρτύριο της σταγόνας; Και γι’ αυτό είναι η υπεύθυνη η Κυβέρνηση του κ. Μητσοτάκη. Δεν υπάρχει νερό και καίγονται οι καλλιέργειες στον Έβρο. Υπάρχουν φωνές απελπισίας. Και προσθέστε αυτές τις φωνές στο δημογραφικό πρόβλημα του Έβρου, που το βάζουν και οι φορείς πολύ έντονα και το έχουμε ακούσει και από τον Δήμο Αλεξανδρούπολης, και δείτε λίγο ποιο είναι το αποτέλεσμα της υποκρισίας τους. Μιλάνε για τον Έβρο, μιλάμε για τον φράχτη και έχουν εγκαταλείψει τις ακριτικές περιοχές! Αυτός είναι ο κ. Μητσοτάκης. Γι’ αυτό είναι επικίνδυνος.

Χθες, όμως, κυρίες και Βουλευτές, η Ευρώπη απέδειξε ότι έχει κι αυτή σοβαρό έλλειμμα στην εξωτερική πολιτική, επικίνδυνο. Το έχουμε πει. Είχαμε γίνει μάντεις κακών. Μιλήσαμε για το έλλειμμα της ενιαίας πολιτικής ασφάλειας, άμυνας και εξωτερικής πολιτικής της Ευρώπης. Η Ευρώπη δεν έχει στρατηγικό σχέδιο και δεν μπορεί να εμπνεύσει και σεβασμό. Και αυτό είναι σοβαρό πρόβλημα. Φωνάζουμε εδώ και καιρό, αλλά δεν ακουγόμαστε. Και ξέρετε γιατί; Την κ. Φον ντερ Λάιεν, που τη στηρίζει ο κ. Μητσοτάκης, την ενδιαφέρει μόνο η οικονομία του πολέμου, οι αναθέσεις και τα υπερκέρδη των καρτέλ. «Ούνα φάτσα, ούνα ράτσα» με τον κ. Μητσοτάκη. Αυτό είναι το πρόβλημα της Ευρώπης.

Και πώς φτάσαμε ως εδώ; Γιατί η Ευρώπη δεν ασχολείται με το πώς θα είναι υπολογίσιμη δύναμη. Αντί να εκτονώνει κρίσεις, τις οξύνει και έχουμε δει και το πρόβλημα του εκκρεμούς πίσω από τις πολιτικές των Ηνωμένων Πολιτειών που αλλάζουν σαν τα πουκάμισα, τι τραβάει η Ευρώπη που δεν έχει εξωτερική πολιτική.

Θέλω εδώ να υπενθυμίσω ότι η Ευρωπαϊκή Ένωση υιοθέτησε αυτό το καταστροφικό σύμφωνο, το μεταναστευτικό σύμφωνο. Θυμίζω λοιπόν ότι τότε η Αριστερά στο Ευρωκοινοβούλιο είχε μιλήσει για ασφαλείς διόδους μετανάστευσης, είχε μιλήσει για ευρωπαϊκή λύση και όχι μόνο για τις χώρες πρώτης υποδοχής και τότε έκανε κάτι η ακροδεξιά, η οποία τώρα υπερεκπροσωπείται στην Κυβέρνησή σας, όσο κι αν το παίζετε εκσυγχρονιστές. Δεν είστε εκσυγχρονιστές, ακροδεξιές πολιτικές υλοποιείτε. Τι μας έκανε τότε η ακροδεξιά; Μας κουνούσε το δάχτυλο. Δεν ξέραμε ότι προκρίνατε τελικά ως λύση για το μεταναστευτικό να παρακαλάτε τον κ. Χαφτάρ, ο οποίος διώχνει Ευρωπαίους αξιωματούχους από τη Βεγγάζη. Γι’ αυτό και απαιτείται τώρα άμεση παρέμβαση της Ελλάδας σε ευρωπαϊκό επίπεδο. Εδώ χρειάζεται δυναμική πολιτική παρέμβαση με δίκαιη κατανομή του βάρους και για ενιαίο σύστημα ασύλου και επιστροφών.

Ο ΣΥΡΙΖΑ λοιπόν προτείνει -και το λέω ξεκάθαρα για να το μεταφέρουν στον κ. Μητσοτάκη που έφυγε- να υπάρχουν άμεσες πρωτοβουλίες και σε επίπεδο ΜΕD5, αλλά και σε επίπεδο Υπουργών Μετανάστευσης και να ζητήσει σήμερα ο κ. Μητσοτάκης να συγκληθεί Συμβούλιο Κορυφής για να υπάρξουν αλλαγές στο σύμφωνο μετανάστευσης, να υπάρχει δίκαιη επίλυση του μεταναστευτικού, όχι εις βάρος της χώρας μας, να μην είναι δεσμοφύλακας ψυχών η Ελλάδα και να υπάρξει και ενίσχυση της χώρας μας γι’ αυτό το πρόβλημα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Να υπάρχει, όμως, και πρόληψη του προβλήματος. Δεν λύνονται τα προβλήματα εκ των υστέρων, τώρα που έχουν φτάσει οι πρόσφυγες και οι μετανάστες στην Κρήτη. Εδώ προφανώς απαιτείται και σύστημα κυρώσεων σε τρίτες χώρες που εργαλειοποιούν το μεταναστευτικό, γιατί δυστυχώς τα πράγματα στην Ελλάδα μιλούν από μόνα τους. Επί ΣΥΡΙΖΑ η Ελλάδα ήταν πυλώνας σταθερότητας και επί Μητσοτάκη η χώρα υποχωρεί συνεχώς.

Έτσι λοιπόν η Ελληνική Κυβέρνηση και η Ευρώπη οφείλουν έμπρακτα να δείξουν και να στείλουν το μήνυμα και στο καθεστώς της Βεγγάζης και στη μεταβατική κυβέρνηση της Τρίπολης για την ανάγκη σεβασμού στο Διεθνές Δίκαιο και στη νομιμότητα, από το μεταναστευτικό μέχρι την εφαρμογή του Δικαίου της Θάλασσας και προφανώς να υπενθυμίσω ότι σε διαφορετική περίπτωση οι σχέσεις της Λιβύης με την ευρωπαϊκή και την ελληνική πλευρά θα υποστούν ζημία, με ό,τι αυτό συνεπάγεται για τη λιβυκή πλευρά.

Ο ΣΥΡΙΖΑ - Προοδευτική Συμμαχία έχει αίσθημα ευθύνης απέναντι στους πολίτες, ασκώντας εποικοδομητική κριτική, σε αντίθεση με τη Νέα Δημοκρατία που τη θυμάστε τότε στα συλλαλητήρια με τον λαϊκισμό που υποδυόταν τον μακεδονομάχο μαζί με τη Χρυσή Αυγή. Εμείς, λοιπόν, θα καταθέσουμε και καταθέτουμε διαχρονικά συγκεκριμένες προτάσεις, μια φιλειρηνική ενεργητική εξωτερική πολιτική, ανεξάρτητη, πολυδιάστατη, που να θωρακίζει τα δικά μας εθνικά συμφέροντα, ώστε να μην είμαστε δεδομένος σύμμαχος. Πρέπει να αξιοποιήσει επιτέλους η χώρα τη θέση που έχει ως μη μόνιμο μέλος στο Συμβούλιο Ασφαλείας του ΟΗΕ, να αναλάβει μαζί με άλλες χώρες ειρηνευτικές πρωτοβουλίες και για την Ουκρανία και για τη Γάζα, όπου συνεχίζεται η γενοκτονία και απαιτείται σήμερα να υπάρξει και λύση, άμεση διακοπή της γενοκτονίας, αλλά και ανθρωπιστική βοήθεια και φυσικά χρειάζεται ταυτόχρονα και πολιτική πρόληψης του μεταναστευτικού προβλήματος -διότι γι’ αυτό δεν κάνουν τίποτα-, παράλληλα φυσικά με την ανθρωπιστική μεταχείριση των προσφύγων στο πλαίσιο του Διεθνούς Δικαίου.

Κοιτάξτε: Τώρα που μετέφερε τα βάρη στην κοινωνία της Κρήτης ο κ. Μητσοτάκης, τώρα ψάχνει επικοινωνιακά «πυροτεχνήματα». Προσέξτε, όμως. Ποιος ευθύνεται γι’ αυτό που ζουν σήμερα οι πολίτες της Κρήτης, οι επαγγελματίες της Κρήτης, η αυτοδιοίκηση της Κρήτης; Ο κ. Μητσοτάκης. Και έρχεται σήμερα να μας κουνήσει το δάχτυλο και να πετάξει, αν θέλετε, επικοινωνιακά «πυροτεχνήματα». Η απάνθρωπη εικόνα στα Χανιά, στο Ρέθυμνο, απ’ ό,τι έχω ενημερωθεί, δεν μπορεί να γίνει δεκτή. Δεν είναι υποχρέωση των δήμων, των περιφερειών και των τοπικών κοινωνιών να λύσουν το μεταναστευτικό. Είναι πολύ σημαντική η αλληλεγγύη τους και τους ευχαριστούμε. Σαφέστατα έτσι ξεκινάει η ελληνική κοινωνία, αλλά εδώ είναι χρέος της πολιτείας και δεν μπορεί αυτό να σβήσει τις ευθύνες του Υπουργείου.

Ερωτώ: Γιατί δεν έχει γίνει υπόθεση της πολιτείας και του κρατικού μηχανισμού η πρόσφατη κρίση η μεταναστευτική, η προσφυγική στην Κρήτη; Επί κυβέρνησης ΣΥΡΙΖΑ είχε ενεργοποιηθεί όλος ο μηχανισμός, όλα τα Υπουργεία και ήταν η πολιτεία μπροστά. Τώρα αφήνουν τους πολίτες να τα βγάλουν πέρα, τροφοδοτώντας και έναν κοινωνικό αυτοματισμό αδιεξόδων, γιατί αυτό κάνετε. Δεν αξιοποιείτε όλες τις δυνατότητες ούτε καν ευρωπαϊκών πόρων για να λυθεί το πρόβλημα και για την αξιοπρεπή διαβίωση κατά το σύντομο διάστημα παραμονής προσφύγων και μεταναστών στην Κρήτη. Το μόνο που κάνει ο κ. Μητσοτάκης είναι να αλλάζει τους ακροδεξιούς Υπουργούς στο Υπουργείο Μετανάστευσης.

Μιας και αναφέρθηκα σε ακροδεξιούς Υπουργούς, θέλω να υπενθυμίσω κάτι στον κ. Πλεύρη, γιατί άκουσα μια πολύ επικίνδυνη δήλωσή του. Ισχυρίζεται ότι η Σύμβαση της Γενεύης για το μεταναστευτικό αφορά τη δεκαετία του ’50. Να του πω ότι αυτή η σύμβαση είναι συνέχεια της Οικουμενικής Διακήρυξης Δικαιωμάτων του Ανθρώπου που υιοθέτησε ο ΟΗΕ μετά τον Δεύτερο Παγκόσμιο Πόλεμο. Αν αναιρεί αυτήν τη βάση της μεταπολεμικής κοινωνίας, όπως φαίνεται ότι κάνουν κι άλλοι φορείς και πιθανά και η διοίκηση Τραμπ, αναιρώντας τον ΟΗΕ από άλλη ανάγνωση, αυτό δημιουργεί σοβαρότατα προβλήματα ασφάλειας στο μέλλον της ανθρωπότητας ή συμβάλλει σε έναν τέτοιο διάλογο ακροδεξιό, γιατί αυτός είναι ο νομικός πολιτισμός της σύγχρονης κοινωνίας και τον αμφισβητεί.

Καταλαβαίνω βέβαια ότι τον κ. Πλεύρη δεν τον αφορούν τα ανθρώπινα δικαιώματα, αλλά δεν θα ξηλώσουμε όλο το διεθνές σύστημα για να μπορεί αυτός να υποστηρίζει ακροδεξιές θέσεις μέσα στην Κυβέρνηση του κ. Μητσοτάκη.

Δεν μπορώ να μην αναφερθώ και στην άλλη επικοινωνιακή «φωτοβολίδα» του κ. Μητσοτάκη που ανακοίνωσε στον Πρόεδρο της Δημοκρατίας πριν από έναν μήνα ότι θα στείλει τα πλοία του Πολεμικού Ναυτικού για να λύσουν το μεταναστευτικό πρόβλημα στην Κρήτη. Το είδαμε, κύριε Μητσοτάκη, το βλέπουν οι Κρητικοί και οι Κρητικές το τελευταίο διάστημα το πώς θα λύσετε τα προβλήματα. Θέλω να σας πω ότι κάτι τέτοιο είχε πει και ο κ. Γεραπετρίτης πρόσφατα στην Επιτροπή Εξωτερικών Υποθέσεων στη Βουλή, όταν είπε ότι η φύλαξη των συνόρων με πλοία είναι επικίνδυνη και για τους μετανάστες και δεν εξασφαλίζει την ασφάλεια. Το είπε. Τώρα έρχεται και μας λέει άλλα στη δευτερολογία του ο κ. Μητσοτάκης. Δεν μπορούν να συνεννοηθούν τουλάχιστον μεταξύ τους; Δεν φτάνουν τα προβλήματα που έχουμε στη χώρα με την αδυναμία τους στην εξωτερική πολιτική; Το μόνο που κάνει ο νέος Υπουργός Μετανάστευσης είναι να τροφοδοτεί με ακροδεξιά κηρύγματα τα ακροδεξιά ακροατήρια, δηλητηριάζοντας την κοινωνία.

Όσον αφορά τις άλλες σημερινές εξαγγελίες του κ. Μητσοτάκη, εδώ θέλω να σας επιστήσω την προσοχή και κλείνω, κύριε Πρόεδρε. Η παραβίαση των κανόνων του Διεθνούς Δικαίου δεν είναι η λύση. Είναι πολλαπλώς επικίνδυνη. Θυμίζω: Για παραβίαση των κανόνων Διεθνούς Δικαίου καταγγέλλουμε το καθεστώς Χαφτάρ. Θα έλθει σήμερα να εξαγγείλει ο κ. Μητσοτάκης παραβίαση των κανόνων Διεθνούς Δικαίου σχετικά με το δικαίωμα ασύλου ή την ανθρωπιστική μεταχείριση προσώπων που δικαιούνται άσυλο; Να μας πει, διότι θυμίζω ότι αυτό που είπε ότι εφάρμοσαν το 2020, από τη διεθνή κατακραυγή το μάζεψαν σε δύο μήνες. Για μία ακόμα ντροπή της χώρας και κωλοτούμπα ετοιμάζεται; Διότι την έχει κάνει ξανά το 2020.

Επίσης, διαβάζω το άρθρο της κ. Βούλτεψη στο «The President». Θέλετε να σας διαβάσω ορισμένα κομμάτια για να μου πείτε την άποψή σας; Λέει, λοιπόν: «Μεγάλη μπουκιά φάε στο μεταναστευτικό, μεγάλο λόγο μην πεις». Και ξέρετε πού αναφέρεται; Στις απελάσεις, στη διακοπή απόδοσης ασύλου και στα κλειστά κέντρα. Σ’ αυτά αναφέρεται η κ. Βούλτεψη. Λέει, λοιπόν: «Αποδείχτηκε στην πράξη ότι τα εκατομμύρια απελάσεων δεν είναι εφικτός στόχος». Για τον κ. Τράμπ το λέει αυτό. Λέει: «Παρά τα μεγάλα λόγια του κ. Στάρμερ για να αντιμετωπίσει τη μετανάστευση, είχε ρεκόρ αφίξεων στη Μεγάλη Βρετανία. Παρά τη συμφωνία και το αλβανικό φιάσκο της κ. Μελόνι, είχε πάλι ρεκόρ αφίξεων στην Ιταλία. Αυτά που ακολούθησαν μάλιστα είναι για γέλια και για κλάματα». Αυτά θα λέει και για τον κ. Μητσοτάκη σε λίγο, υποθέτω, η κ. Βούλτεψη. Λέει για την αύξηση των ροών από τη Λιβύη και λέει στο τέλος κάτι. Προσέξτε το, δεν περίμενα ποτέ ότι θα το διαβάσω αυτό. Θα το αναπαράξω, αλλά πρέπει να το πω: «Η Ελλάδα είναι κράτος δικαίου και επομένως οφείλει παράλληλα με τα σύνορα να προστατεύει και τους ανθρώπους στους οποίους προσφέρει τη διεθνή προστασία της. Βάσει της Συνθήκης της Γενεύης» -την οποία αποδομεί ο κ. Πλεύρης- «και γιατί οι φυλακές» -λέει- «κοστίζουν περισσότερο από την ένταξη των προσφύγων και μεταναστών. Η διαδικασία του ασύλου είναι συγκεκριμένη και δεν μπορεί η κάθε χώρα να κάνει ό,τι της έρχεται στο κεφάλι». Ε, αφιερωμένο, κύριε Μητσοτάκη. Ό,τι σας έρχεται στο κεφάλι κάνετε και εκθέτετε τη χώρα! Τι άλλο να πω;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εγώ θέλω να πω ότι το Διεθνές Δίκαιο και η τήρησή του είναι όπλο για τη χώρα και απέναντι στον αναθεωρητισμό της Τουρκίας. Προσέξτε μην το απωλέσουμε.

Κατά τα άλλα, ισχύουν δύο πράγματα. Tο ένα το διάβασα σήμερα σε άρθρο και ήταν πολύ εύστοχο. Με προπαγάνδα δεν πάνε πίσω οι βάρκες, έλεγε ένας αρθρογράφος -και είχε πολύ δίκιο- στον κ. Μητσοτάκη. Αν θέλουν πράγματι, όμως, οι πολίτες της Κρήτης -που άκουσαν πιθανά όλη τη συζήτηση τη σημερινή, να αναρωτηθούν ποια είναι η πραγματική πρόνοια του κ. Μητσοτάκη για την Κρήτη, ε, νομίζω ότι και αυτό αποκαλύφθηκε πρόσφατα. Είναι ντιλαρίσματα με τον «Φραπέ» και με το «Χασάπη». Αυτό είναι προτεραιότητα του κ. Μητσοτάκη, όχι η ασφάλεια και η λειτουργία της κοινωνίας στην Κρήτη.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Του θυμίζουμε, λοιπόν, του κ. Μητσοτάκη ότι η Κυβέρνησή του έχει ευθύνη να δομήσει εξωτερική πολιτική, που να προλαμβάνει τα προβλήματα. Έχει ευθύνη να προφυλάσσει τα σύνορα και τα κυριαρχικά μας δικαιώματα και προφανώς, έχει ευθύνη να πιέσει την Ευρώπη για ευρωπαϊκή αλληλεγγύη, μετεγκαταστάσεις και ενιαίο σύστημα ασύλου.

Όσο για κάτι που ακούσαμε και επιφυλασσόμεθα, για να το δούμε αν το εννοεί πράγματι, για μεγάλο μόνιμο κέντρο κράτησης στην Κρήτη, θέλω να υπενθυμίσω ότι έτσι αποδεικνύει ότι έχει συμφωνήσει με την κ. Φον ντερ Λάιεν να είμαστε ο δεσμοφύλακας Ευρώπης και αυτό το έκρυψε από την Κρήτη. Και το λέει τώρα; Όπως, επίσης, να του πω -γιατί το γνωρίζει αυτό- ότι υπάρχει κίνδυνος εξέλιξης τέτοιων υπερδομών σε περιοχές κρίσης και εντός, αλλά και στις τοπικές κοινωνίες, και να είναι πάρα πολύ προσεκτικός.

Η Κυβέρνηση έχει ευθύνη απέναντι στους πολίτες της Κρήτης, αλλά και στους πρόσφυγες. Υποχρεούται να τηρήσει τους διεθνείς κανόνες, αλλά υποχρεούται να επιλύσει και το θέμα της ευημερίας και της ασφάλειας της τοπικής κοινωνίας. Να ξεχάσει τα παιχνίδια με συμψηφισμούς και με απόκρυψη της πραγματικής θέσης της Αριστεράς και του ΣΥΡΙΖΑ και είναι υποχρεωμένος να δομήσει ανθρώπινες συνθήκες, να δημιουργήσει υποδομές, να παρθεί η ευρωπαϊκή απόφαση από Συμβούλιο Κορυφής να μην είναι η Ελλάδα δεσμοφύλακας της Ευρώπης και να εκτονώσει την πίεση από την Κρήτη και από την Ελλάδα. Αυτή είναι η δικιά του πολιτική υποχρέωση.

Δυστυχώς, κυρίες και κύριοι Βουλευτές, φοβάμαι ότι για ακόμα μια φορά θα αποδειχθεί μικρότερος των περιστάσεων. Γι’ αυτό και σε συνέχεια της πρότασης του ΣΥΡΙΖΑ για το θέμα του ΟΠΕΚΕΠΕ νομίζω ότι από όλες τις πλευρές της πολιτικής -και από τη διαφθορά και από την οικονομία, αλλά και από τα βήματα προς τα πίσω εξωτερικής πολιτικής- η λύση είναι μία: Να φύγει το συντομότερο αυτή η καταστροφική Κυβέρνηση και να υπάρχει προοδευτική κυβέρνηση που σέβεται το Διεθνές Δίκαιο, σέβεται την Ελλάδα και τους Έλληνες και τις Ελληνίδες και δυναμώνει την κοινωνία, με διαφάνεια και ισοτιμία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος, ο κ. Κουτσούμπας.

(Θόρυβος στην Αίθουσα από την πτέρυγα του ΣΥΡΙΖΑ - Προοδευτική Συμμαχία)

Παρακαλώ, παρακαλώ!

Ορίστε, κύριε Πρόεδρε, έχετε τον λόγο.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, ήρθε σήμερα εδώ ο κ. Μητσοτάκης, με το γνωστό του ύφος, αυτό του «πεφτοσυννεφάκι», να μιλήσει για το προσφυγικό.

(Θόρυβος στην Αίθουσα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με συγχωρείτε, κύριε Πρόεδρε.

Κύριοι συνάδελφοι, έχει ανέβει στο Βήμα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας. Αν θέλετε να μη μείνετε στην Αίθουσα, αποχωρήστε με ησυχία.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Οι κύριοι του ΣΥΡΙΖΑ μπορούν να αποχωρήσουν με ησυχία, ευχαριστούμε!

**ΠΑΥΛΟΣ ΠΟΛΑΚΗΣ:** Έχουμε Κοινοβουλευτική Ομάδα, γι’ αυτό!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ!

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Να πάτε, δεν είπα εγώ να μείνετε.

**ΠΑΥΛΟΣ ΠΟΛΑΚΗΣ:**…(Δεν ακούστηκε).

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

Πηγαίντε στην Κοινοβουλευτική σας Ομάδα, με ηρεμία.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Έτσι κι αλλιώς οι κύριοι του ΠΑΣΟΚ λείπουν, οι κύριοι της Νέας Δημοκρατίας απουσιάζουν, εκτός από μία κυρία. Έτσι, επειδή και το κανάλι της Βουλής, δεν δείχνει όλη την Αίθουσα, καλό είναι να τα λέμε αυτά, για να ενημερώνεται ο ελληνικός λαός.

Έλεγα, λοιπόν, το εξής. Είδαμε τον κ. Μητσοτάκη να έρχεται σήμερα εδώ, με αυτό το ύφος του «πεφτοσυννεφάκι», να μιλήσει για το προσφυγικό, όπως κάνει και με τον ΟΠΕΚΕΠΕ, όπως κάνει σε πολλά ακόμα ζητήματα που απασχολούν τον ελληνικό λαό. Εμφανίζεται, σαν να μην ξέρει τίποτα, σαν να έπεσε από τον ουρανό, σαν να φταίει κάποιος άλλος γι’ αυτή την τραγική κατάσταση που έχει δημιουργηθεί ιδιαίτερα στην Κρήτη με τους χιλιάδες μετανάστες και πρόσφυγες να βρίσκονται στοιβαγμένοι σε άθλιες συνθήκες, λες και δεν είναι η πολιτική της Κυβέρνησής του και οι επεμβάσεις, όπως επίσης, οι πόλεμοι του ΝΑΤΟ, στους οποίους η Κυβέρνηση της Ελλάδας συμμετέχει με χίλιους δυο τρόπους, λες και δεν είναι τα κατάπτυστα σύμφωνα της Ευρωπαϊκής Ένωσης για τη μετανάστευση που γεννούν και τα κύματα των ξεριζωμένων και τον εγκλωβισμό τους στις χώρες πρώτου προορισμού, όπως είναι η Ελλάδα.

Από πού προέρχονται τα κύματα των προσφύγων; Πρώτο ερώτημα. Μήπως ξυπνάνε όλοι αυτοί οι άνθρωποι ένα ωραίο πρωί και αποφασίζουν να αφήσουν τα σπίτια τους, να πληρώσουν μια περιουσία στους δουλεμπόρους, να βάλουν τις οικογένειές τους μέσα σε αυτούς τους σκυλοπνίχτες, χωρίς να ξέρουν αν θα φτάσουν στον προορισμό τους, όπως έγινε με εκατοντάδες ανθρώπους στην Πύλο πριν δύο χρόνια; Προφανώς, δεν είναι έτσι τα πράγματα. Σύμφωνα με την τελευταία ετήσια έκθεση της ΄Υπατης Αρμοστείας του ΟΗΕ για τους πρόσφυγες, ο αριθμός των αναγκαστικά εκτοπισμένων ανθρώπων σε ολόκληρο τον κόσμο φτάνει τα 122,1 εκατομμύρια, αριθμός που έχει διπλασιαστεί την τελευταία δεκαετία εξαιτίας, φυσικά, της αύξησης των πολεμικών συγκρούσεων, που έχουν φτάσει στον μεγαλύτερο αριθμό μετά τον Β΄ Παγκόσμιο Πόλεμο.

Στην Παλαιστίνη υλοποιείται από το κράτος - δολοφόνο του Ισραήλ σχέδιο εκτοπισμού ενός ολόκληρου λαού από τη γη του. Αυτές τις ημέρες, μάλιστα, ο σφαγέας Νετανιάχου συζητά με τον Τραμπ στις Ηνωμένες Πολιτείες Αμερικής για το συγκεκριμένο σχέδιο, προκειμένου να γίνει η Γάζα μια ριβιέρα με τεχνητά νησιά τύπου Ντουμπάι, να προχωρήσουν τα ενεργειακά, τα εμπορικά, τα άλλα σχέδιά τους στην περιοχή, πάνω σε πτώματα παιδιών, γυναικών, ηλικιωμένων. Και για να γίνουν όλα αυτά πρέπει επιπλέον, να εκτοπιστούν και όλοι οι Παλαιστίνιοι. Αυτούς τους εγκληματίες και αυτά τα σχέδια στηρίζετε. Αυτοί είναι οι στρατηγικοί σας σύμμαχοι. Και μετά, όταν φτάνουν οι καραβιές των προσφύγων και από εκεί από αυτές τις χώρες, θα παριστάνετε πάλι τους ανήξερούς, πάλι θα πέφτετε από τα σύννεφα, πάλι «πεφτοσυννεφάκηδες».

Είναι 14,3 εκατομμύρια οι πρόσφυγες και οι εσωτερικά εκτοπισμένοι από το Σουδάν, 13,5 εκατομμύρια είναι από τη Συρία, 10,3 εκατομμύρια είναι από το Αφγανιστάν, 8,8 εκατομμύρια είναι από την Ουκρανία. Πολλοί από αυτούς, εκατοντάδες χιλιάδες άνθρωποι από τις χώρες της Αφρικής, ίσως και περισσότεροι, φέρεται να περιμένουν στα παραδεισένια λιμάνια της εκδημοκρατισμένης -μετά τις νατοϊκές επεμβάσεις Λιβύης- για το επικίνδυνο ταξίδι προς τα παράλια χωρών της Ευρωπαϊκής Ένωσης.

Μιλάμε για τη Λιβύη που βομβάρδισε το ΝΑΤΟ και η Ευρωπαϊκή Ένωση με τη συμμετοχή και της κυβέρνησης του ΠΑΣΟΚ τότε το 2011 και φυσικά, τη στήριξη και άλλων κομμάτων εδώ μέσα, των κομμάτων του Ευρωατλαντισμού, για να ανατρέψουν το προηγούμενο μη αρεστό σε αυτούς καθεστώς Καντάφι. Για να το εκδημοκρατήσουν, έλεγαν, για να το κάνουν σύγχρονο, έλεγαν. Και ποιο ήταν το αποτέλεσμα; Σήμερα η Λιβύη είναι μια χώρα κατακερματισμένη με τοπάρχες, με φύλαρχους που παζαρεύουν με διάφορες χώρες, όπως η Τουρκία, για τα δικά τους συμφέροντα, εργαλειοποιώντας τους ξεριζωμένους ανθρώπους. Κάποιους από αυτούς, μάλιστα, όπως τον περιβόητο Χαφτάρ μας τον παρουσιάζατε πριν λίγα χρόνια εσείς και οι προπαγανδιστικοί μηχανισμοί σας ως τον μεγάλο φιλέλληνα σύμμαχο που θα ακυρώσει στην πράξη το παράνομο τουρκολυβικό μνημόνιο και άλλα τέτοια αστεία, που λέγατε. Τον φέρνατε, μάλιστα και στην Αθήνα και λέγατε ότι μοιράζεστε με αυτόν κοινές αξίες. Τι έγινε χθες; Πήγε ο κομάντο -του γλυκού νερού, αλλά, τέλος πάντων- ο κ. Πλεύρης, που διαφημίζει μέρα-νύχτα τα push backs ενάντια στους πρόσφυγες και του έκανε push back ο Χαφτάρ, ο οποίος τα έχει βρει, όπως φαίνεται, με τον Ερντογάν και ετοιμάζεται να επικυρώσει και αυτός το τουρκολυβικό σύμφωνο. Τι να γίνει, κύριοι της Κυβέρνησης; Τα έχει αυτά η ζωή με τέτοιους συμμάχους που επιλέγετε έχετε. Το πρόβλημα είναι ότι αυτή την πολιτική σας την πληρώνει ο ελληνικός λαός, την πληρώνει η χώρα.

Μιλάμε, επίσης, για τη Συρία, όπου πριν λίγους μήνες βρέθηκαν στην εξουσία, μετά από επέμβαση της νατοϊκής Τουρκίας, των Ηνωμένων Πολιτειών Αμερικής, του Ισραήλ, οι συμμορίες των επικηρυγμένων τζιχαντιστών τρομοκρατών, οι οποίοι σφάζουν και τρομοκρατούν θρησκευτικές μειονότητες και άλλα τμήματα του λαού της Συρίας.

Και τι κάνατε εσείς; Χαιρετίσατε την πτώση του Άσαντ απλά και μόνο γιατί ήταν σύμμαχος με τη Ρωσία. Αναγνωρίσατε την κυβέρνηση των τζιχαντιστών τρομοκρατών στους οποίους η Ευρωπαϊκή Ένωση και οι Ηνωμένες Πολιτείες της Αμερικής φόρεσαν μάλιστα κουστούμια και τους βάφτισαν «συμπεριληπτικούς τζιχαντιστές». Πήγε και ο κ. Γεραπετρίτης και συναντήθηκε όλο καμάρι μάλιστα μαζί τους και μας έλεγε στην ενημέρωση που μας έκανε ότι θα τους πει να είναι συμπεριληπτικοί με όσους διαφωνούν μαζί τους. Θα γέλαγε, βέβαια, ο κάθε πικραμένος, αν δεν ήταν μια άσχετη τραγωδία όλη αυτή η πολιτική σας.

Και τώρα τρέχετε και δεν φτάνετε μην τυχόν και υπογράψουν κι αυτοί συμφωνία για τις θαλάσσιες ζώνες με την Τουρκία. Και όχι μόνο αυτό, αλλά θεωρείτε ότι οι πρόσφυγες αυτής της χώρας δεν δικαιούνται πλέον άσυλο. Που μπορεί πλέον να μιλάμε για χριστιανούς ορθόδοξους που τους κυνηγούν, που τους δολοφονούν οι τζιχαντιστές εκεί σύμμαχοί σας. Όχι ότι θα έπρεπε να έχει σημασία η θρησκεία του κάθε κατατρεγμένου πρόσφυγα, αλλά το λέμε μόνο και μόνο για να δείτε τις μεγάλες αντιφάσεις σας και το πού οδηγεί αυτή η αισχρή πολιτικής σας.

Δεύτερο ερώτημα: Γιατί εγκλωβίζονται όλοι αυτοί οι άνθρωποι στη χώρα μας; Γιατί δεν μπορούν ως πρόσφυγες να πάνε στις χώρες του πραγματικού προορισμού τους; Μήπως θέλουν όλοι τους να μείνουν εδώ γιατί φαίνονται ελκυστικοί οι μισθοί και τα δεκατριάωρα που ετοιμάζεστε να ψηφίσετε; Μήπως γιατί τους αρέσει το κυνηγητό από την Αστυνομία και οι επιθέσεις από διάφορες φασιστικές ομάδες στις οποίες τους αφήνετε εκτεθειμένους; Προφανώς και όχι.

Η αλήθεια είναι ότι σήμερα η ένταση της καταστολής σε βάρος των ξεριζωμένων προσφύγων λαμβάνει νέες, τρομακτικές διαστάσεις και αυτή η πολιτική είναι που οδηγεί στον εγκλωβισμό τους. Από τις ΗΠΑ μέχρι την Ευρωπαϊκή Ένωση εκπονούνται σχέδια βίαιων απελάσεων για εκατομμύρια πρόσφυγες και μετανάστες, στήνονται νέα στρατόπεδα συγκέντρωσης, νομιμοποιούνται οι επαναπροωθήσεις, καλλιεργείται ένα ρατσιστικό και ξενοφοβικό μίσος. Το νέο σύμφωνο της Ευρωπαϊκής Ένωσης για τη μετανάστευση και το άσυλο που ψηφίστηκε από σοσιαλδημοκρατικές, νεοφιλελεύθερες και ακροδεξιές κυβερνήσεις αρχίζει να εφαρμόζεται από τα κράτη-μέλη της Ευρωπαϊκής Ένωσης, προμηνύοντας νέα μεγάλα δεινά για τους ξεριζωμένους, εκφράζοντας τον αυταρχισμό και την τρομοκρατία σε βάρος των λαών.

Η Κυβέρνηση της Νέας Δημοκρατίας προωθεί το λεγόμενο «νομοσχέδιο για τις επιστροφές» που περιλαμβάνει στην ουσία νέα αντιδραστικά μέτρα σε βάρος προσφύγων και μεταναστών και ανοίγει επικίνδυνους δρόμους σε βάρος συνολικά του λαού μας. Η λέξη «πρόσφυγας» έχει εξαφανιστεί από τα κείμενα της Ευρωπαϊκής Ένωσης. Η Συνθήκη της Γενεύης για τους πρόσφυγες έχει ουσιαστικά καταργηθεί. Η μεταφορά ανθρώπων σε στρατόπεδα συγκέντρωσης σε τρίτες χώρες, κάτω από τον μανδύα του απαράδεκτου κατασκευάσματος των «ασφαλών χωρών» και μάλιστα στο πλαίσιο οικονομικών παζαριών μέσα από διάφορες διακρατικές συμφωνίες, είναι ένα βάρβαρο, ένα απάνθρωπο μέτρο, που μας γυρνάει πολύ πίσω, σε μαύρες εποχές.

Σε αυτό το πλαίσιο, έρχονται να κουμπώσουν και τα όσα απαράδεκτα ανακοίνωσε σήμερα ο κ. Μητσοτάκης για κλειστά κέντρα φυλακές και για αναστολή των αιτημάτων ασύλου για πρόσφυγες. Αυτά τα μέτρα δεν αποτελούν τίποτε άλλο παρά μια ομολογία αποτυχίας σας. Έχει αποδειχθεί, άλλωστε, πέραν πάσης αμφιβολίας ότι δεν αντιμετωπίζεται έτσι το προσφυγικό όσο μένουν άθικτες οι πραγματικές ουσιαστικές αιτίες του.

Την ίδια ώρα, όπως σας επισημαίνουμε και στην επίκαιρη ερώτηση που έχουμε καταθέσει, κανένα μέτρο δεν έχετε λάβει για την προστασία των μεταναστών και προσφύγων που φτάνουν στην Κρήτη. Κι αυτό, ενώ έχετε πλήρη γνώση για τη μεγάλη αύξηση των ξεριζωμένων ανθρώπων που φτάνουν στο νησί και τις άθλιες συνθήκες που επικρατούν εκεί συνολικά. Όπως μαρτυρούν άνθρωποι και υπεύθυνοι από όλους τους εμπλεκόμενους φορείς, οι μετανάστες και οι πρόσφυγες καταφθάνουν στην Κρήτη με εντελώς ακατάλληλες μικρές βαρκούλες και είναι σε άθλια κατάσταση. Οι περισσότεροι είναι υποσιτισμένοι, χωρίς παπούτσια, ρακένδυτοι, με πολλούς από αυτούς να είναι ανήλικοι, γυναίκες με βρέφη και νήπια στην αγκαλιά. Άλλωστε, ο ίδιος ο Υπουργός Μετανάστευσης και Ασύλου επισκέφθηκε το νησί το προηγούμενο διάστημα υποσχόμενος λύσεις.

Παρ’ όλα αυτά, κανένα μέτρο δεν έχει ληφθεί ακόμα και σήμερα. Στην πραγματικότητα δεν υπάρχει κανένας ουσιαστικά σχεδιασμός και γι’ αυτό έχετε τεράστιες ευθύνες. Δεν έχουν εξασφαλιστεί αξιοπρεπείς συνθήκες τουλάχιστον διαβίωσης και προσωρινής φιλοξενίας αυτών των ανθρώπων. Αντίθετα, η προσωρινή φιλοξενία τους γίνεται σε χώρους που είναι παντελώς ακατάλληλοι, ανεπαρκείς, όπου στοιβάζονται χωρίς στοιχειώδεις συνθήκες υγιεινής και ανθρώπινης αξιοπρέπειας. Μαθαίνουμε μάλιστα ότι πεντακόσιους πρόσφυγες τους έχετε στοιβάξει σε ένα εμπορικό πλοίο με προορισμό το Λαύριο και δεν ξέρουμε πού αλλού, προετοιμάζοντας προφανώς νέα στρατόπεδα συγκέντρωσης. Σε αυτές τις συνθήκες διαμορφώνεται το έδαφος για να χύνουν το ρατσιστικό, ξενοφοβικό τους δηλητήριο οι διάφορες ακροδεξιές και φασιστικές δυνάμεις.

Το ΚΚΕ καλεί τον ελληνικό λαό σε πλήρη επαγρύπνηση και ετοιμότητα. Να δυναμώσει την πάλη του ενάντια στον πόλεμο και την εμπλοκή της Ελλάδας σε αυτόν. Να δυναμώσει την αλληλεγγύη του σε όλα τα θύματα των πολέμων, στους εκατοντάδες χιλιάδες πρόσφυγες - μετανάστες που ζουν και εργάζονται υπό άθλιες συνθήκες στην Ελλάδα. Να αγωνιστεί ενάντια στα σχέδια ακόμα μεγαλύτερης έντασης της καταστολής σε βάρος τους. Να βουλώσει τα στόματα αυτών που από τη μια επιχειρούν να αποσπάσουν τη συναίνεσή του στην εμπλοκή της χώρας στον πόλεμο και από την άλλη προσπαθούν να παρουσιάσουν τους πρόσφυγες, τους μετανάστες σαν τους εγκληματίες και τους βασικούς εχθρούς. Και βέβαια, να αναλογιστεί, και με αφορμή την κατάσταση που διαμορφώνεται ξανά με το προσφυγικό, τι είναι τελικά αυτή η περιβόητη Ευρωπαϊκή Ένωση που κάποιοι έχουν το θράσος μάλιστα, με αφορμή και το σκάνδαλο του ΟΠΕΚΕΠΕ, να την παρουσιάζουν ως εγγυήτρια του κράτους δικαίου.

Είναι απλά η Ευρωπαϊκή Ένωση των λόμπι, της διαφθοράς, της Κοινής Αγροτικής Πολιτικής, που αποτέλεσε το εύφορο έδαφος για να γίνουν όσα αποκρουστικά σκάνδαλα έρχονται σήμερα στη φόρα τώρα που άνοιξε το καπάκι του νόμου.

Είναι η Ευρωπαϊκή Ένωση των μνημονίων, που σε πλήρη συνεργασία με τις κυβερνήσεις της Νέας Δημοκρατίας, του ΠΑΣΟΚ, του ΣΥΡΙΖΑ τσάκισαν τον λαό για να βγει το κεφάλαιο μόνο αλώβητο από την κρίση, φορτώνοντας την οικονομική κρίση στον λαό, όπως προκύπτει και από τα δημοσιεύματα των τελευταίων ημερών για το 2015 και από τα περιβόητα πρακτικά του Συμβουλίου των Πολιτικών Αρχηγών που βγαίνουν στη δημοσιότητα και τα οποία φυσικά υπάρχουν. Όλοι παρεΐτσα τα φέρατε, Νέα Δημοκρατία, ΠΑΣΟΚ, ΣΥΡΙΖΑ, με την ανοχή, μεγάλη ανοχή θα έλεγα, μέχρι τότε όλων των άλλων διαφόρων παραστρατημένων σήμερα, κατ’ εσάς.

Επίσης, είναι η Ευρώπη των ματωμένων πλεονασμάτων από τα οποία με το σημερινό νομοσχέδιο επιστρέφετε ένα πολύ μικρό μόνο κλάσμα σε συνταξιούχους και ενοικιαστές, χωρίς να αντιμετωπίζετε κανένα ουσιαστικό πρόβλημα, ενώ η μερίδα του λέοντος πηγαίνει πάλι στους επιχειρηματικούς ομίλους ως επιδότηση μέσω του Προγράμματος Δημοσίων Επενδύσεων.

Είναι η Ευρωπαϊκή Ένωση, επίσης, της Οδηγίας για τον εργάσιμο χρόνο που προβλέπει μόνο ελάχιστες ώρες ύπνου, ανάπαυσης τη μέρα για τον εργαζόμενο, μέχρι δεκατρείς ώρες δουλειάς.

Και βέβαια, είναι η Ευρωπαϊκή Ένωση των επαναπροωθήσεων, των απελάσεων, του εγκλωβισμού, της καταστολής απέναντι σε πρόσφυγες και μετανάστες.

Όσοι επιμένουν να ξεπλένουν αυτό το σάπιο και αντιδραστικό οικοδόμημα, όσοι επιμένουν να το παρουσιάζουν μάλιστα και σαν μέρος της λύσης, ενώ είναι βασικός παράγοντας κάθε λαϊκού προβλήματος, μάλλον οι ίδιοι είναι αυτοί που παίζουν βρώμικο ρόλο απέναντι στον λαό. Και αυτό αφορά και την Κυβέρνηση της Νέας Δημοκρατίας και κάθε άλλον επίδοξο σωτήρα που τώρα είναι στον πάγκο του καπιταλιστικού, του αστικού συστήματος και περιμένει τη σειρά του για να πλασαριστεί είτε από τον χώρο της Δεξιάς, της κεντροδεξιάς, είτε από τον χώρο της κεντροαριστεράς του ΣΥΡΙΖΑ και πάει λέγοντας.

Η πραγματική λύση και διέξοδος για το λαό μας, όμως, βρίσκεται μακριά από αυτή τη φυλακή της Ένωσης, της Ευρωπαϊκής Ένωσης. Μακριά από τους πολεμικούς τυχοδιωκτισμούς, από τους πολεμοκάπηλους σχεδιασμούς των Ηνωμένων Πολιτειών Αμερικής και του ΝΑΤΟ, έξω από αυτό το διεφθαρμένο, το σάπιο σύστημα, που γεννά μόνο εκμετάλλευση, πολέμους, προσφυγιά και φτώχεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης, κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Το πόσο σέβεται η Νέα Δημοκρατία το Ελληνικό Κοινοβούλιο, αποδεικνύεται, ναύαρχέ μου. Ένας, δυο, τρεις Υπουργοί και δύο Βουλευτές από κάτω.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Σε εσένα είναι περισσότεροι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, τώρα ήρθε ο Διονύσης. Τώρα ήρθε ο ναύαρχος.

Το πόσο σέβεστε αυτόν τον ναό της δημοκρατίας -και αναφέρομαι στη Νέα Δημοκρατία- αποδεικνύεται ότι τρεις Υπουργοί κάθονται εδώ και αντιμετωπίζουν τη βάσανο και όλοι οι άλλοι, οι τουρίστες, μίλησε ο Πρωθυπουργός και την κοπάνησαν. Είναι αυτό Βουλή; Είναι αυτό Κοινοβούλιο; Έτσι θα πάει μπροστά η Ελλάδα; Κάνετε λάθος, κύριοι. Αν είναι δημόσιοι υπάλληλοι και θέλουν να φέρουν το δεκατριάωρο εργασίας, να κάθονται δεκατρείς ώρες εδώ μέσα.

(Χειροκροτήματα από την πτέρυγα της Ελληνικής Λύσης)

Δεν μπορεί να ζητάτε από τους εργαζόμενους δεκατρείς ώρες εργασία και να μην κάθονται ούτε δυο ώρες οι Βουλευτές της Νέας Δημοκρατίας και να κάθονται εδώ οι Υπουργοί να περιμένουν για να ακούσουν εμάς εν πάση περιπτώσει. Ντρέπομαι, ντρέπομαι! Όπως ντρέπομαι, κύριοι συνάδελφοι, πραγματικά από την παραβίαση του Κανονισμού, η οποία είναι ωμή και κατάφωρη. Και ο κ. Κακλαμάνης στα βήματα του Τασούλα. Δεν τελείωσαν οι εισηγητές τις ομιλίες τους, τσουπ ήρθε ο άλλος ο «τουρίστας», εδώ -ζητώ συγνώμη για την έκφραση αλλά «τουρίστας» είναι άνθρωπος- κάθισε δέκα λεπτά να μιλήσει ο Πρωθυπουργός. Γιατί; Τι λέει ο Κανονισμός της Βουλής; Θα αναμένει, θα περιμένει να τελειώσουν οι εισηγητές και μετά να μιλήσει. Τι είναι εδώ; Εξηγήστε μου τι είναι αυτό; Βουλή είναι αυτό; Δεν είναι Βουλή.

Και ενοχλούμαι. Πόση δημοκρατία να αντέξουμε πλέον από ένα Πρωθυπουργό, ο όποιος ήρθε εδώ με θράσος και μας είπε: «Θα απαντώ όποτε εγώ νομίζω και όποτε εγώ θέλω». Πήρε και δευτερολογία παραβιάζοντας πάλι τον Κανονισμό. Ε, δεν μπορώ να παρακολουθήσω τη λογική αυτή. Πόση δημοκρατία να αντέξω πλέον; Ενώ παραβιάζει τον Κανονισμό, παραβιάζει τη δημοκρατία, μιλάει για δημοκρατία. Ο νέος Καίσαρας. Πρόκειται περί Καίσαρα. Ιούλιος Καίσαρας. Τι να πω τώρα; Ξέρω εγώ;

Και άκουσα κάποια απίστευτα πράγματα και δεν κάθισε να μας απαντήσει. Ήρθε, τα είπε, έστησε ένα καυγαδάκι με τον κ. Ανδρουλάκη, δεν φάνηκε ότι είναι στημένος ο αγώνας. Δεν φάνηκε. Και οι διαιτητές στημένοι ήταν. Ήρθε εδώ για να κάνει μόνο αντιπαράθεση με τον κ. Ανδρουλάκη. Και ντρέπομαι που το βλέπω όλο αυτό. Τουλάχιστον πείτε: Θα συγκυβερνήσουμε για να τελειώνει η ιστορία. Πείτε το. Αφού το φτιάχνετε, το σουλουπώνετε.

Και να πω και κάτι ακόμα. Τι μας είπε ο Πρωθυπουργός εδώ σήμερα; Να σας πω εγώ. Ότι δεν θα επιτρέψω, λέει, στην Κρήτη να παραμείνουν -να κάνω το χατίρι του κ. Κουτσούμπα- οι πρόσφυγες, κατά την άποψή τους. Να το δεχτώ. Άποψή μας, δεν είναι πρόσφυγες, είναι εισβολείς. Αλλά να πω εγώ ότι είναι πρόσφυγες.

(Χειροκροτήματα από την πτέρυγα της Ελληνικής Λύσης)

Μισό λεπτό δεν χρειάζεται, δεν χρειάζεται, τα αυτονόητα εδώ λείπουν. Σε αυτή τη Βουλή λείπουν τα αυτονόητα.

Τι είπε, λοιπόν, ο Κρητικός Έλληνας Πρωθυπουργός; Δεν θα επιτρέψω, λέει, στην Κρήτη να μείνουν εκεί. Δηλαδή, η Αθήνα και το Λαύριο τι είναι; Η χαβούζα της Νέας Δημοκρατίας; Σοβαρά μιλάτε τώρα; Θα τους φέρετε εδώ;

(Χειροκροτήματα από την πτέρυγα της Ελληνικής Λύσης)

Θα τους φέρετε εδώ; Τι είπε; Ότι θέλουμε συνεργασία με τη Λιβύη. Ακούστε τώρα απίστευτα πράγματα. Μα, η Λιβύη κάνει το δουλεμπόριο. Τι συνεργασία να κάνεις με τη Λιβύη; Η Λιβύη τους «αμολάει», τους αφήνει ελεύθερους. Πείτε μου εσείς.

Η δίοδος, λέει, προς την Ελλάδα θα είναι κλειστή. Πώς θα είναι κλειστή; Για πείτε μου; Πώς θα είναι κλειστή; Κάνοντας παρέα το Λιμενικό, τα καράβια που έρχονται μέχρι την Κρήτη και το Λαύριο; Το Λιμενικό κάνει παρέα.

Σήμερα να σας πω το εξής: Πραγματικά, το είδα σε ρεπορτάζ του δικού σας ΣΚΑΪ. Αγανάκτησαν και οι δημοσιογράφοι οι δικοί σας. Είπαν οι άνθρωποι: «Μα, είναι δυνατόν το Λιμενικό να είναι διακόσια μέτρα μακριά από το πλοίο και να το πηγαίνουν στο λιμάνι;». Δηλαδή, αυτή είναι η αποτροπή σας; Εγώ τον καλωσορίζω τον Πρωθυπουργό στην πραγματικότητα. Έως χθες ήταν στον κόσμο του. Σε έναν κόσμο φαντασιακό περί πολυπολιτισμού. Θα πω και άλλα, σε λίγο.

(Χειροκροτήματα από την πτέρυγα της Ελληνικής Λύσης)

Το νομοσχέδιο που φέρατε εδώ, κύριε Υπουργέ μου, λέει κάτι πολύ απλό, ότι δεν μπορούμε να πληρώσουμε τους φορολογικούς συντελεστές. Ναι ή όχι; Αυτό λέει. Ψάξτε το λίγο. Σας το είπε ο κ. Βιλιάρδος, ο οποίος είναι θεωρώ από τους πιο σοβαρούς -να μην πω ο καλύτερος, για να μην ματαιοπονώ και λέτε ότι το λέω έτσι- κριτές σας σε επίπεδο οικονομικής πολιτικής.

Σας λέμε, λοιπόν, αν κάνετε μια κίνηση, κατευθείαν θα πηγαίνει στις δαπάνες παιδεία, υγεία, κ.λπ.. Δεν μπορείτε να κάνετε καμία οικονομική κίνηση. Τι κάνετε, όμως; Δεσμεύετε όλες τις επόμενες κυβερνήσεις. Ποιος σας είπε ότι θα είστε κυβέρνηση στις επόμενες εκλογές; Πώς δεσμεύετε τη χώρα με μία τέτοια πράξη, ώστε η επόμενη κυβέρνηση να μην μπορεί να κάνει ελιγμούς στην οικονομική πολιτική; Σας ρωτώ.

Και ήρθε εδώ και μου φάνηκε σαν την ταινία «Το αφεντικό τρελάθηκε σήμερα». Πραγματικά, το αφεντικό τρελάθηκε σήμερα. Ήρθε να μοιράσει λεφτά: «Θα δώσω εκεί, θα δώσω κι εκεί …». Από πού; Πού θα τα βρείτε; Αφού, έχουμε τεράστιο έλλειμα και εμπορικό και συνολικό έλλειμμα.

Αν θέλετε την άποψή μου, γιατί δεν μειώνετε τον ΦΠΑ σε τρόφιμα ή την υπερφορολόγηση, για να μην μοιράζει λεφτά, τα οποία είναι δανεικά και θα τα ξαναεπιστρέψουμε πίσω;

Θα δώσει, λέει, 250 ευρώ στους συνταξιούχους. Ωραίο. Γιατί δεν δίνει δέκατο τρίτο και δέκατο τέταρτο μισθό; Αφού τους τα έκοψε, τους τα πήρε πίσω. Τους τα έκοψε, τους αδίκησε. Αλλά ξέρετε τι κάνετε; Κόβω 10 ευρώ και δίνω 2 ευρώ. Δηλαδή, εισπράττω με την υπερφορολόγηση 10 ευρώ και δίνω πίσω 2 ευρώ. Εάν αυτό είναι φιλολαϊκή πολιτική, κάνετε λάθος.

Αν θέλετε και την άποψή μου, δεν τρελάθηκε ο Πρωθυπουργός σήμερα, ούτε το αφεντικό τρελάθηκε. Μια χαρά έχει σώας τας φρένας ο άνθρωπος. Απλά, μέσα στον τρόμο του για τις εκλογές που έρχονται, παριστάνει το αφεντικό που τρελάθηκε και μοιράζει -δήθεν- χρήματα. Δεν είναι έτσι, όμως.

Είπε και κάτι αμίμητο. Οι ατυχείς συγκρίσεις του της Ελληνικής Λύσης με άλλου είδους μορφώματα, τον εκθέτουν ανεπανόρθωτα. Θα του απαντήσω, ως εξής, για να είμαστε ξεκάθαροι στις τελικές μας απόψεις. Δεν θα πω από πού προέρχομαι εγώ, θα πω από πού ο ίδιος ορμώμενος λέει πράγματα που δεν ισχύουν. Δηλαδή, τι μας είπε; Ότι οι Βουλευτές ψηφίζουν κατά συνείδηση. Έτσι λέει το Σύνταγμά μας», είπε ο Πρωθυπουργός. Και όταν ο Πρωθυπουργός σάς εκβιάζει με κομματική πειθαρχία, εκεί είναι δημοκρατία; Σοβαρά μιλάτε;

(Χειροκροτήματα από την πτέρυγα της Ελληνικής Λύσης)

Κομματική πειθαρχία σας βάζει κάθε φορά. Εκεί είναι δημοκρατικό; Ωραία δημοκρατία. Είναι η δημοκρατία του φασισμού του κυρίου Πρωθυπουργού. Δεν είναι έτσι. Ή θα ψηφίζει ενσυνείδητα ο Βουλευτής και δεν θα υπάρχει κομματική πειθαρχία ή θα υπάρχει κομματική πειθαρχία και θα λέμε ότι δεν υπάρχει δημοκρατία, γιατί δεν υπάρχει ενσυνείδητη βούληση του Βουλευτού.

Ακούστε, θα σας το πω ωμά. Κανένα Σύνταγμα δεν νοιάζει τον Πρωθυπουργό. Κανένα Σύνταγμα, κανένας Κανονισμός της Βουλής, καμία δημοκρατία. Τον νοιάζει η καρεκλοθηρία, η καρέκλα του Πρωθυπουργού, για να μην του την πάρει κανένας άλλος.

(Χειροκροτήματα από την πτέρυγα της Ελληνικής Λύσης)

Και να του υπενθυμίσω ότι στην υπόθεση των Τεμπών, εμείς κάναμε το αυτονόητο. Ακούσαμε μόνο τους συγγενείς. Δεν ακούμε κανέναν άλλον πέρα των συγγενών που έχασαν τα παιδιά τους. Αν εσείς δεν ακούτε τη βοή της κοινωνίας, είναι δικό σας θέμα. Εμείς είμαστε εκπρόσωποι της κοινωνίας, εκπρόσωποι του ελληνικού λαού, εκπροσωπούμε τους Έλληνες, που πονάνε, που βογκάνε και αυτούς που έχασαν τα παιδιά τους.

(Χειροκροτήματα από την πτέρυγα της Ελληνικής Λύσης)

Αυτούς ακούσαμε. Μπορεί να διαφωνούμε πολιτικά, αλλά εμείς δεν θα ακούσουμε ποτέ -και θα σας το πω- τους φυσικούς και ηθικούς αυτουργούς του εγκλήματος των Τεμπών. Τελεία και παύλα, για να τα ξεκαθαρίσουμε. Και οι ηθικοί αυτουργοί είναι η σύμβαση 717 και όλοι οι προηγούμενοι, μαζί με εσάς που δεν υλοποιήσατε τίποτα από όσα ήσασταν υποχρεωμένοι να υλοποιήσετε για να έχουμε έναν ασφαλή σιδηρόδρομο. Ακόμη και τώρα ο σιδηρόδρομος δεν είναι ασφαλής.

Μας είπε ο κύριος Πρωθυπουργός εδώ ότι μας κόστισε ο ΣΥΡΙΖΑ 100 δισεκατομμύρια, κύριε Υπουργέ. Δεν είπε 100 δισεκατομμύρια, είπε ότι μας κόστισε ένα τεράστιο ποσό. Οι κωλοτούμπες του ΣΥΡΙΖΑ, το έχει το δίκιο του. Όταν, όμως, η Ελληνική Λύση του πρότεινε να κάνουν εξεταστική επιτροπή για τα 100 δισεκατομμύρια που χάθηκαν και ο Άδωνις Γεωργιάδης ξιφουλκούσε -γιατί εσείς είστε πιο εγκρατής και καλά κάνετε, η πολιτική θέλει και εγκράτεια, ο Άδωνις έλεγε 100 δισεκατομμύρια χάσαμε, μας εξοντώσατε, μας εγκληματήσατε-, η Νέα Δημοκρατία δεν μας ακολούθησε. Στήριξε τον ΣΥΡΙΖΑ και τα 100 δισεκατομμύρια που απέλασε η Ελλάδα.

(Χειροκροτήματα από την πτέρυγα της Ελληνικής Λύσης)

Και αυτό που κατάλαβα σήμερα από τη δήλωση του Έλληνα Πρωθυπουργού για την πρόταση που κάναμε για εξεταστική για τη Συμφωνία των Πρεσπών, την προδοτική, είναι ότι η σημερινή τοποθέτηση του Πρωθυπουργού ότι η προδοτική Συμφωνία των Πρεσπών ήταν καλή. Γι’ αυτό η Νέα Δημοκρατία δεν υπέγραψε την εξεταστική επιτροπή που εμείς καταθέσαμε. Δηλαδή ο Πρωθυπουργός της Ελλάδας κάλυψε τον Τσίπρα και τον ΣΥΡΙΖΑ που πρόδωσαν τη Μακεδονία. Αυτό μας είπε. Γι’ αυτό τον ήθελα εγώ εδώ τον Πρωθυπουργό. Αλλά ξέρει ένα πράγμα. Ότι εδώ οι άλλοι έρχονται με γραμμένους λόγους, γραμμένους από άλλους, καμία φορά τους διαβάζουν κιόλας από μόνοι τους ή έρχονται και τους διαβάζουν εδώ γι’ αυτό και κάνουν λάθη. Αλλά ξέρουν ότι όταν είναι η Ελληνική Λύση εδώ δεν μπορεί να ανταπεξέλθει ο Πρωθυπουργός. Το έχω πει χίλιες φορές. Και γι’ αυτό φυγομαχεί, φυγοπονεί και συνεχώς απουσιάζει όταν μιλάει η Ελληνική Λύση.

(Χειροκροτήματα από την πτέρυγα της Ελληνικής Λύσης)

Δεν θα πω για τον Χάφταρ τίποτα, τα έχω πει χίλιες φορές. Θα σας πω ότι έχετε κάνει τραγικά λάθη στην εξωτερική πολιτική. Σήμερα άκουσα περίεργα πράγματα από τον Πρωθυπουργό. Εγώ θα σας δώσω ένα παράδειγμα. Ο ίδιος ο Πρωθυπουργός από εδώ και από συνέντευξή του κήρυξε τον πόλεμο στη Ρωσία. Μόνος του είπε ότι έχουμε πόλεμο με τη Ρωσία. Εγώ να το ακούσω αυτό αν θέλετε γιατί είναι μια αντίληψη προσωπική, δική του. Ξέρετε όμως ότι άφησε στην τύχη της την ελληνική μειονότητα στην Ουκρανία; Ποια χώρα λοιπόν προστατεύει την ελληνική μειονότητα στην Ουκρανία; Ξέρετε; Να το πείτε του Πρωθυπουργού να το ξέρει, γιατί έκανε πόλεμο με την Ρωσία μόνος του. Βγαίνει ο Λαβρόφ, λοιπόν, χθες και λέει ότι αν θέλουμε να έχουμε ειρήνη στην Ουκρανία, πρέπει να αναγνωρίσει υποχρεωτικά ο Ζελένσκι την ελληνική μειονότητα της Ουκρανίας.

(Χειροκροτήματα από την πτέρυγα της Ελληνικής Λύσης)

Ποιος λοιπόν προστατεύει τη μειονότητα; Ο Πρωθυπουργός ή ο Λαβρόφ; Ναι, είναι δήλωση ξεκάθαρη για τη συμφωνία. Μπορεί να γελάει ο ναύαρχος, αλλά είναι καλύτερο να γελάμε με τα χάλια της πολιτικής μας και να κλαίμε ταυτόχρονα.

Παντού ήττες. Χάσαμε στη Βόρειο Ήπειρο τα οικόπεδα στη Χειμάρρα, χάσαμε τον όρο Μακεδονία, χάνουμε την ιστορία με τη Λιβύη, χάνουμε την ιστορία με τη Ρωσία. Πείτε μου λοιπόν πού κερδίσατε ή πού κέρδισε η Ελλάδα -διότι δεν κερδίζετε εσείς, κερδίζει η Ελλάδα- για να πω ότι είμαι μαζί σας.

Και να σας πω και την κατάντια. Πόσο σοβαρό είναι ένα κράτος που έρχεται ο Πρωθυπουργός εδώ και μας ανακοινώνει μέτρα για τη λαθρομετανάστευση, την ώρα που έχω εδώ στα Πρακτικά της Βουλής -το καταθέτω- συνομιλία μέσω Twitter παρακαλώ -είναι απίστευτο-, με Μη Κυβερνητική Οργάνωση, δουλεμπόρους δηλαδή, με το Λιμενικό κάτω από την Κρήτη για το πού είναι το πλοίο για να πάει το Λιμενικό να τους μεταφέρει.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα πω το εξής. Συνομιλία στο Twitter: του λέει η ΜΚΟ του Λιμενικού «Έχουμε ένα καράβι εκατόν πενήντα μίλια…», λέω εγώ τώρα, «…μακριά από την Κρήτη. Ελάτε να τους παραλάβετε». Ελάτε να τους παραλάβετε. Απαντάει το Λιμενικό: «Σας ευχαριστούμε πάρα πολύ», και στο τέλος, μετά από δύο ώρες λένε το εξής: «Ναι, το κάναμε, τους μεταφέραμε». Τι είναι το Λιμενικό; Ταξιτζήδες των ΜΚΟ; Και έτσι θα λύσετε το πρόβλημα;

Πήραμε Belharra. Κάντε τις ταξί. Έτσι θα τις κάνετε τις Belharra, κίτρινα ταξί, να μεταφέρουν τους λαθρομετανάστες. Έτσι θα τις καταντήσετε, δυστυχώς. Σας είπα το Λιμενικό, εδώ είναι, πάρτε τα σήματα.

Και εδώ να σας πω το εξής. Γιατί έρχονται λαθρομετανάστες στην Ελλάδα; Έχετε αναρωτηθεί ποτέ; Άκουγα τον κ. Κουτσούμπα που έλεγε τα δικά του. Για να τα πούμε λιγάκι. Γιατί τους θέλετε εσείς, η Νέα Δημοκρατία. Τους θέλετε. Να σας θυμίσω τη δήλωση του Πρωθυπουργού; Θέλετε; Μητσοτάκης: «Με ρωτήσατε αν φοβόμαστε τους πρόσφυγες ως μία δύναμη που θα μπολιάσει την ελληνική κοινωνία. Όχι, δεν τους φοβάμαι. Αρκεί να είναι αυτοί οι οποίοι τηρούν κανόνες για να απολαμβάνουν διεθνή προστασία. Είμαι περήφανος όταν βλέπω σε παρελάσεις στην κοινωνία μας, να γίνεται πολυπολιτισμική σιγά-σιγά. Δεν αμφισβητείται η εθνική μας ακεραιότητα με αυτόν τον τρόπο». Τους θέλετε, τους ζητούσατε. Και γιατί τους ζητάτε; Γιατί κάνετε business. Πραγματικά, απορώ πώς εσείς οι Βουλευτές της Νέας Δημοκρατίας υπερασπίζεστε, κύριε Υπουργέ, businessman.

Για να δούμε λοιπόν ποιος κάνει business. Ονόματα δεν θέλετε; Έχω μπροστά μου τη Solidarity Now και το Ίδρυμα Σόρος. Ωραία. Ποιοι είναι στο διοικητικό συμβούλιο, ξέρετε; Πάρτε και αυτό αν θέλετε, κύριε Λαζαρίδη, αλλά θα βγείτε δημόσια και θα πείτε ότι ισχύει αυτό που θα πω. Ο κ. Δοξιάδης και ο κ. Ζαββός Στέλιος. Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο δουλέμπορος Σόρος, ο άνθρωπος που κάνει το δουλεμπόριο διεθνώς και είναι αποδεδειγμένο και το λένε όλες οι χώρες, στη Solidarity Now, που είναι δικό του μαγαζάκι είναι μέσα οι δύο άνθρωποι αυτοί. Δεν λέω ότι βγάζουν λεφτά αυτοί. Λέω όμως, ότι δεν είναι δυνατό να λες «θα κάνω ανάχωμα στη λαθρομετανάστευση» και οι δικοί σου άνθρωποι να είναι εκεί, όπως κουμπάροι. Ο ένας είναι και κουμπάρος του Σόρος. Ο ένας από τους δύο. Τον άλλον τον κάνατε Υπουργό, αλλά επειδή χρωστούσε στην εφορία, έφυγε σαν λαγός. Αυτός δεν είναι ο κ. Δοξιάδης; Αυτός είναι. Αυτοί είστε στη Νέα Δημοκρατία. Έτσι λειτουργείτε, κύριοι συνάδελφοι.

Και πάμε και στα υπόλοιπα. Πώς θα τους διώξετε ρε παιδιά; Πείτε μου τώρα πώς, αφού σήμερα το μεσημέρι -καταθέτω το Πρακτικό- μας στέλνει η Γερμανία πίσω λαθρομετανάστες, που έφυγαν από την Ελλάδα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιος φταίει γι’ αυτό, κύριοι συνάδελφοι; Ο Πρωθυπουργός που τώρα θέλει να τους διώξει και έχει υπογράψει τη συμφωνία να έρχονται πίσω από την Ευρώπη όσοι έφυγαν από την Ελλάδα νόμιμα.

(Χειροκροτήματα από την πτέρυγα της Ελληνικής Λύσης)

Τι θα κάνετε; Ποιος τους βοηθάει στη γραφειοκρατία; Οι διάφοροι έμποροι, δουλέμποροι σε ελληνικές υπηρεσίες. Γιατί υπάρχουν και δουλέμποροι. Θέλετε απόδειξη; «ΔΙΑΥΓΕΙΑ». Ακούστε τώρα, «ΔΙΑΥΓΕΙΑ» -και αυτά θα τα πάρει ο κύριος συνάδελφος, γιατί όχι;-, για τη σίτιση των μεταναστών ή λαθρομεταναστών: Διακόσια ενενήντα εκατομμύρια ευρώ για τη σίτιση. Να το ακούσει ο ελληνικός λαός, 290 εκατομμύρια ευρώ για τη σίτιση. Σας το καταθέτω.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δίνουμε 9 εκατομμύρια ευρώ για μεταφραστές για το Σουαχίλι, για το Μπαγκλαντές, για το Αφγανιστάν, για το Πακιστάν. Γι’ αυτό και βλέπουμε πέντε και δέκα ονόματα σε καθέναν από αυτούς. Δηλώνουν διάφορες εθνικότητες για να παίρνουν οι μεταφραστές λεφτά. Ποιος συστεγάζει στην Ελλάδα να ενημερώσω τον Πρωθυπουργό; Οι χαρτογιακάδες δουλέμποροι με χρήματα των Ελλήνων. Θέλετε απόδειξη; Στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τη «ΔΙΑΥΓΕΙΑ» είναι όλα αυτά: Τριάντα ένα εκατομμύρια τριακόσιες σαράντα χιλιάδες ευρώ δίνει η Κυβέρνηση για να φτιάξει στέγαση για τους μετανάστες.

Κύριοι συνάδελφοι, με όλη τη συμπάθεια που μπορεί να διακρίνει στις ανθρώπινες σχέσεις τους ανθρώπους, θα σας πω ένα πράγμα. Πώς σταματάς τις ροές; Πώς σταματάμε τις ροές με βάση το Διεθνές Δίκαιο; Τι λέει το Διεθνές Δίκαιο; Να σας πω εγώ μήπως και κατανοήσουν ορισμένοι, στο άρθρο 51 του Καταστατικού Χάρτη του ΟΗΕ. Κύριοι συνάδελφοι, μπορείτε να το ψάξετε εσείς και αυτό. Είναι εύκολο, ξέρετε. Εσείς στέλνετε φρεγάτες για να κάνουν τον τροχονόμο στους δουλεμπόρους και τα κρουαζιερόπλοια, εμείς θα στείλουμε φρεγάτες για να βουλιάξουμε τα δουλεμπορικά στα λιμάνια της Λιβύης.

(Χειροκροτήματα από την πτέρυγα της Ελληνικής Λύσης)

Στα λιμάνια της Λιβύης, δεν καταλάβατε τι είπα. Στα λιμάνια. Με βάση τον Καταστατικό Χάρτη, επαναλαμβάνω, του ΟΗΕ στο άρθρο 51, έχουμε το δικαίωμα για την υπεράσπιση της εθνικής κυριαρχίας και ασφάλειας της πατρίδας μας, να πάμε και να κάνουμε αυτό. Δεν έχει και ναυτικό η Λιβύη. Μπαίνεις στο λιμάνι, τελειώνεις τα σαπιοκάραβά τους και τελειώνει η ιστορία.

Αυτό θα έκανε η Ελληνική Λύση. Μας δίνει το δικαίωμα ο ΟΗΕ, όχι ο Βελόπουλος. Αλλά τι να περιμένω εγώ από μία Κυβέρνηση που θεωρεί πλέμπα τους Έλληνες;

Από τις αρχές του χρόνου είχαμε εκατόν τέσσερις νεκρούς σε δυστυχήματα εργατικά. Κανένας δεν μιλάει εδώ μέσα, μόνο το ΚΚΕ μίλησε. Ακριβοδίκαιος πάντοτε. Το ανέφερε πολλάκις. Εκατόν τέσσερις νεκροί σε εργατικά δυστυχήματα. Και δεν ενδιαφέρεται κανένας, για έναν άνθρωπο του μόχθου, της εργασίας, να κινδυνεύει η ζωή του.

Προχθές στη ζέστη με 40 βαθμούς Κελσίου δούλευαν άνθρωποι. Και ευτυχώς έγινε καταγγελία στην Επιθεώρηση Εργασίας και τους σταμάτησαν. Ο εργαζόμενος μοχθεί, κοπιάζει, αγωνιά, δουλεύει σαν τον δούλο και οι άλλοι εδώ παριστάνουν τους κήνσορες του καπιταλισμού, της ολιγαρχίας, του κεφαλαίου.

Αφήνετε δέκα έξι ώρες τους οδηγούς στην Αθήνα να δουλεύουν, γιατί πληρώνονται με το χιλιόμετρο. Και στη Βούλα θα είχαμε νέα Τέμπη. Στη Βούλα το δυστύχημα που έγινε, ήταν γιατί η οδηγός δούλευε πάνω από δέκα τρεις ώρες στο τιμόνι. Γιατί πληρώνονται με το χιλιόμετρο, δεν πληρώνονται με το ωράριό τους.

Δεν σας ενδιαφέρει ο εργαζόμενος. Θέλετε δεκατρείς ώρες εργασίας από τον Έλληνα. Οι άνθρωποι δεν είναι δούλοι, κύριοι συνάδελφοι. Κύριε Υπουργέ μου, οι άνθρωποι δεν είναι δούλοι. Ο κ. Καραγκούνης εκτέθηκε στο ΣΚΑΪ σήμερα και έλεγε ένα σωρό ανοησίες πολιτικές, ότι δεκατρείς ώρες δεν μπορεί να δουλέψει ένας άνθρωπος. Στο τέλος θα πείτε ότι το είπαν και οι εργαζόμενοι. Το είπατε και αυτό, ότι οι εργαζόμενοι το ζήτησαν. Ποιος εργαζόμενος θέλει δέκα τρεις ώρες εργασίας; Ποιος; Στο τέλος να μας πείτε ότι θέλουν και μαστίγιο για να δουλεύουν καλύτερα. Και μαστίγιο στον εργαζόμενο για να δουλεύει, αυτό θα μας πείτε ότι ζητάνε.

(Χειροκροτήματα από την πτέρυγα της Ελληνικής Λύσης)

**ΔΙΟΝΥΣΙΟΣ ΧΑΤΖΗΔΑΚΗΣ:** Αυτό δεν έχει καμία σχέση….

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, σας έδωσα τον λόγο;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι η μη κυβερνητική οργάνωση που συνομιλεί..

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με συγχωρείτε, κύριε Πρόεδρε.

Σας έδωσα εγώ τον λόγο, κύριε Χατζηδάκη;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον λόγο τον παίρνει μόνος του ο ναύαρχος, έχει άδεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Πρόεδρε, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχει ελευθέρας ο άνθρωπος, μην τον πειράζετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελευθέρας στο κόμμα όχι σε εμάς, στη Βουλή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Στο κόμμα του δεν έχει ελευθέρας, στο κόμμα του έχει Μητσοτακισμό και βούρδουλα και κομματική πειθαρχία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε τη Βουλή σε μας.

Κύριε Πρόεδρε, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τώρα, πάμε λοιπόν στον ΟΠΕΚΕΠΕ. Ίσως είναι η μοναδική ομιλία πολιτικού αρχηγού που θα αναφερθεί πραγματικά στο σκάνδαλο του ΟΠΕΚΕΠΕ. Θα δώσω στοιχεία και μπορεί ο καθένας να τα διασταυρώσει ή να δει πραγματικά ότι δεν ξέρουμε τι συνέβη στον ΟΠΕΚΕΠΕ πραγματικά. Για μένα οι συνομιλίες τα λένε όλα. Και λέω «καλά τον «…..» -το λέει μέσα- δεν φοβάται μην πάει και τον κοπανήσει κανείς στο ξύλο;» Παράγοντας Ζωνιανών. Γλίτωσε την πρώτη φορά. Τώρα δεν θα τη γλιτώσει.

Αυτή είναι η μαφία που τροφοδοτείτε εσείς, η Νέα Δημοκρατία είτε με την ακινησία σας είτε με την βοήθειά σας. Εμάς δεν θα μας κοροϊδέψετε, γιατί θέλετε μπάζωμα του ΟΠΕΚΕΠΕ. Γι’ αυτό και ο Πρωθυπουργός δεν μίλησε καθόλου, δεν αναφέρθηκε καθόλου.

Πρώην Πρόεδροι του ΟΠΕΚΕΠΕ, Αντιπρόεδροι να συνομιλούν. Ακούστε, ναύαρχέ μου, πείτε μου πώς γίνεται ρε παιδί μου να πιάνουμε όλους τους προέδρους, αντιπροέδρους τους μαφιόζους, τους καπουτσίνο, τους φρέντο εσπρέσο, τους φρέντο καπουτσίνο και να μην πιάνουμε κανέναν Υπουργό σε συνομιλία. Εξηγήστε μου, τι θέλετε να κρύψετε; Δεν ακούστηκε ούτε ένας Υπουργός. Και ρωτώ, είναι όλες οι συνομιλίες αυτές ή είναι μόνο αυτές που κάποιοι ήθελαν να δώσουν; Ρωτώ, γιατί δεν ακούγεται ούτε ένας Υπουργός στις συνομιλίες που είχαν κομβικό ρόλο; Συνομιλία Υπουργού με κάποιον. Επιλεκτικά, δόθηκαν, κάποιες συνομιλίες. Θα έχουμε εκπλήξεις από δω και πέρα.

Άλλη σύμπτωση. Ψάχνουμε να βρούμε στοιχεία, κύριοι της Νέας Δημοκρατίας και εδώ και τρεις μέρες, έχει πέσει η πλατφόρμα του ΟΠΕΚΕΠΕ που εκεί είναι όλα τα στοιχεία. Τα βοσκοτόπια, τα αρνιά, τα ζα, τα κουράδια, όλα εκεί ήταν γραμμένα ένα προς ένα. Γιατί έχει πέσει η ιστοσελίδα του ΟΠΕΚΕΠΕ; Σύμπτωση. Θα το δεχτώ. Οι συμπτώσεις έτσι γίνονται. Το μπάζωμα έτσι γίνεται, η συγκάλυψη έτσι γίνεται, δυστυχώς, για σας. Έχετε μάθει στη συγκάλυψη, στο μπάζωμα, στο κουκούλωμα όλων των μαφιόζικων τρόπων που επιχειρεί κάποιος να συγκαλύψει ένα έγκλημα.

(Χειροκροτήματα από την πτέρυγα της Ελληνικής Λύσης)

Ακούστε, όμως, και θέλω να σας το πω, πώς γίνεται η ιστορία. Δυστυχώς, κύριε Υπουργέ, θα σας αποκαλύψουμε τώρα πώς γίνεται η ιστορία του ΟΠΕΚΕΠΕ. Πώς λειτουργούσε ο ΟΠΕΚΕΠΕ. Κανείς δεν το είπε εδώ μέσα, ίσως γιατί όλοι είναι στο κόλπο. Λειτουργούσε πάντοτε με επικουρία και βοήθεια από διάφορες διευκολύνσεις διαφόρων τύπων. Παραδείγματος χάριν, ακούστε. Ποιες ήταν οι διευκολύνσεις από υπηρεσίες; Το ερώτημα που γεννάται είναι ότι κανένας δεν λέει εδώ μέσα ότι για να δοθούν τα λεφτά, κύριε συνάδελφε, πρέπει να το πείτε εσείς. Ψάξτε το λίγο παραπάνω. Γιατί δεν το ψάχνετε; Οι περιφέρειες. Υπεύθυνες κατά τον νόμο για τις άδειες των κτηνοτρόφων και των αιγοπροβάτων και των κουραδιών, είναι οι περιφέρειες. Ένα, ένα θα σας τα πω τώρα. Θα σας πω τώρα και για τα σχέδιά βόσκησης. Έχετε δίκιο.

Γιατί δεν ψάχνουμε τις περιφέρειες, κύριε Υπουργέ μου, κύριε Πιερακάκη; Ξετινάξτε τους περιφερειάρχες και τους αντιπεριφερειάρχες. Λέω, γιατί μήπως πολλοί Βουλευτές και Υπουργοί είναι μπλεγμένοι μέχρι τον λαιμό στον βούρκο αυτό και φοβάστε να το αγγίξετε; Τώρα θα σας πω πως γίνεται η κομπίνα.

Οι έντυπες βεβαιώσεις του μητρώου, τα ενώτια, που είναι τα σκουλαρίκια και οι αιμοληψίες στο Ηράκλειο της Κρήτης, παραδόθηκαν σε ιδιωτικό τομέα με πρόσχημα την έλλειψη προσωπικού. Όχι ο δημόσιος κτηνίατρος, σε ιδιώτες πήγαιναν. Έτσι ζώα που δεν υπήρχαν, δηλώνονταν ανύπαρκτα. Ιδιώτες τα έλεγχαν. Φανταστείτε τώρα. Ιδιωτικοποίηση δεν θέλετε; Έτσι αυξήθηκαν 700% τα αιγοπρόβατα στην Κρήτη. Εγκρίνονταν αιτήσεις, δίνονταν κωδικοί και έπαιρναν επιδοτήσεις αυτομάτως.

Παράδειγμα, το έντυπο Μητρώο Εκμετάλλευσης Αιγοπροβάτων διατίθεται στο Ηράκλειο αποκλειστικά από ένα περίπτερο που πουλάει τσιγάρα. Το ακούτε; Ένα περίπτερο στην Κρήτη που πουλάει τσιγάρα, έδινε και το έντυπο εκμετάλλευσης αιγοπροβάτων. Στην περιοχή Κατσαμπά. Το έντυπο κοστίζει 7 ευρώ. Έτοιμο πλαστικοποιημένο, περιέχει εβδομήντα μία σελίδες και στο τέλος υπάρχει χώρος για θεώρηση με την υπογραφή και σφραγίδα του προϊσταμένου της υπηρεσίας.

Παράλληλα εκτυπώθηκε και διανέμεται και δεύτερο έντυπο, με την επωνυμία Μητρώο Φαρμακευτικής Αγωγής. Κοστίζει 3 ευρώ αυτό και διατίθεται πάλι από το ίδιο περίπτερο. Ένας περιπτεράς που πουλάει τσιγάρα, έδινε τα έντυπα των 10 ευρώ για να στοιχειοθετείται η πλαστότητα. Γιατί περνούσαν από ιδιωτικούς κτηνιάτρους και έλεγαν όλα καλά. Πόσα πρόβατα έχεις; Πενήντα; Βάλε πεντακόσια του έλεγαν και έτσι έπαιρναν επιδοτήσεις.

Ακούστε, εδώ, τι βρήκα σήμερα και θα το καταθέσω στα Πρακτικά.

Το χειρότερο από όλα, κύριε Υπουργέ, κύριε Πιερακάκη, δείτε εδώ, το έντυπο το παίρνεις έτοιμο με την υπογραφή του κτηνιάτρου. Έτοιμο είναι, το παίρνετε και έχει την υπογραφή κτηνιάτρου επάνω και γράφεις ότι θέλεις. Το καταλαβαίνουμε αυτό; Το αντιλαμβανόμαστε αυτό; Αυτό το έντυπο και θα το καταθέσω στα Πρακτικά της Βουλής μπας και ανοίξει τα μάτια του κάποιος, μπας και δει πώς έγινε η κομπίνα. Το παίρνεις έτοιμο με υπογραφή κτηνιάτρου πριν καταθέσεις τα χαρτιά σου.

**ΣΤΥΛΙΑΝΟΣ ΦΩΤΟΠΟΥΛΟΣ:** Ταξίδι στο μέλλον.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, χρονοταξιδιώτες. Πάνε μπροστά, γυρίζουν πίσω.

Οι ιδιωτικές αιμοληψίες -γιατί πρέπει να γίνει και αιμοληψία αν είναι άρρωστα τα ζα- δεν πραγματοποιούνταν από κρατικούς κτηνιάτρους. Πάλι ιδιωτικοποίηση. Αυτά που λέτε τα ιδιωτικά είναι όλα ωραία, όλα καλά. Εκχωρηθήκαν σε ιδιωτικές εταιρείες με ειδικές συμφωνίες και τιμολόγηση 5 με 7 ευρώ.

Για να πάρω εγώ και να πω ότι τα ζώα μου είναι άρρωστα, τα πεντακόσια ζώα, πάω σε ιδιώτη. Μπορεί να έχει πενήντα αλλά λέει πεντακόσια. Εντάξει. Τα λεφτά τα παίρνω, όμως. Για τις αιμοληψίες, για δηλώσεις το μικρών και το μεγάλων ζώων που δηλώνονται, η τιμή είχε συμφωνηθεί ενάμιση ευρώ λόγω του όγκου. Επειδή ήταν πολύς ο όγκος έκανε καλύτερη τιμή το μαγαζί. Έτσι πάει η δουλειά. Όσο περισσότερη προσφορά έχεις τόσο και η τιμή είναι καλύτερη. Απλά πράγματα.

Στο Ρέθυμνο το 80% των αναλήψεων πραγματοποιεί ιδιωτική εταιρεία από το Ηράκλειο. Πάλι το Ηράκλειο. Μόνο από τις αιμοληψίες εισπράχθηκαν περίπου 11,7 εκατομμύρια ευρώ από τρεις, τέσσερις εταιρείες, εκ των οποίων η μία μόνο πήρε τη μερίδα του λέοντος, κύριε Υπουργέ. Τα ενώτια αγοράζονται άπαξ, όπως κάθε χρόνο ξέρετε από τα αιγοπρόβατα, φαντάζομαι, στο χωριό και συνοδεύουν το ζώο μέχρι το τέλος της ζωής του. Διατίθενται πάλι από ιδιώτες κτηνιάτρους στην Κρήτη, κυρίως, στο Ηράκλειο όπου μόνο πέντε ιδιώτες τα διαθέτουν. Στοιχίζουν 1,70 το ζεύγος.

Το 2024 δηλώθηκαν 7,8 εκατομμύρια αιγοπρόβατα, δηλαδή πούλησαν 13,3 εκατομμύρια ευρώ ενώτια, που δεν υπάρχουν, άλλα πρέπει να τα αγοράσεις για να πάρεις και την αποζημίωσή σου. Μιλάμε για κομπίνα ολκής.

Η πλειοψηφία στο κατ’ επάγγελμα νέων αγροτών-κτηνοτρόφων δήλωναν περίπου τριακόσια πενήντα αιγοπρόβατα ετησίως, ώστε να έχουν πρόσβαση και σε άλλη επιδότηση για νέους αγρότες και κτηνοτρόφους. Εγώ σας δίνω πληροφορίες, από εκεί και πέρα κάντε ό,τι θέλετε εσείς. 42 χιλιάρικα έπαιρνε ο κάθε νέος κτηνοτρόφος. Δήλωνε λιγότερα πρόβατα για να μην πάει στο τεκμήριο.

Ποιοι πρέπει να πάνε φυλακή; Μόνο η Ελληνική Λύση μπορεί να το πει αυτό. Και θα σας δώσω τα στοιχεία, για να ξέρετε τι ακριβώς συμβαίνει. Γιατί ήρθαμε εδώ για να κάνουμε κριτική σε εσάς για τα λάθη που κάνατε. Δεν θα αποδώσουμε όμως μοναδική ευθύνη σε έναν. Όχι, εδώ μιλάμε για σήψη, μπόχα, δυσωδία, που αφορά οριζόντια τα κόμματα εξουσίας και τη μερίδα του λέοντος ή αν θέλετε η χειροβομβίδα έσκασε στα χέρια της Νέας Δημοκρατίας, λόγω της Ευρωπαίας Εισαγγελέως, για κανέναν άλλον λόγο.

(Χειροκροτήματα από την πτέρυγα της Ελληνικής Λύσης)

Ποιοι πρέπει να πάνε φυλακή; Κεντρικό κράτος, ΟΠΕΚΕΠΕ, Υπουργείο Ανάπτυξης, πολιτική εποπτεία, ιδιωτικά ΚΥΔ, εταιρείες υποστήριξης δηλώσεων, Περιφέρεια Κρήτης, κτηνιατρικές διευθύνσεις, αντιπεριφερειάρχες πρωτογενούς τομέα και αγροτικής ανάπτυξης.

Ποιος ήταν αντιπεριφερειάρχης τότε ξέρετε; Δεν μιλάτε όμως. Γιατί κουνάτε το κεφάλι; Γιατί δεν το λες;

**ΜΑΚΑΡΙΟΣ ΛΑΖΑΡΙΔΗΣ:** Θα το πω στην ομιλία μου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δυστυχώς, κύριε Κουκουλόπουλε, ο κ. Χνάρης ήταν.

**ΠΑΡΙΣ ΚΟΥΚΟΥΛΟΠΟΥΛΟΣ:** Έχει απαντήσει πέντε φορές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Οι απαντήσεις του θα απαντηθούν από τον κ. Φωτόπουλο σε λίγα λεπτά. Έωλες όλες και καταρριπτέες και απορριπτέες, γιατί αν κάνει τον τροχονόμο ο αντιπεριφερειάρχης, τότε έχει πρόβλημα και αυτός ανικανότητος.

(Χειροκροτήματα από την πτέρυγα της Ελληνικής Λύσης)

Τοπικοί συνεργάτες, παραγωγοί, μεσάζοντες, τεχνικοί σύμβουλοι, υπάλληλοι με ρόλο διευκολυντή, όλοι αυτοί πρέπει να πάνε με βραχιολάκια μέσα στη φυλακή, να δημευθεί η περιουσία τους για να αποζημιωθούν η Ελλάδα και οι Έλληνες.

(Χειροκροτήματα από την πτέρυγα της Ελληνικής Λύσης)

Αυτή είναι η πραγματικότητα και μόνο Ελληνική Λύση μπορεί να την πει, γιατί εμείς δεν έχουμε συναλλαγές με τέτοιους τύπους ούτε με καπουτσίνο, ούτε με φρέντο εσπρέσο, ούτε με χασάπηδες, ούτε με μπακάληδες, ούτε με μανάβηδες. Όπως δεν έχουμε καμία σχέση με ολιγάρχες και προστάτες, οι οποίοι προστατεύουν ως νταβατζήδες κόμματα και πολιτικούς.

(Χειροκροτήματα από την πτέρυγα της Ελληνικής Λύσης)

Αυτό που προκαλεί όμως απορία, κύριε Κουκουλόπουλε, με όλον τον σεβασμό είναι η δήλωση του κ. Ανδρουλάκη στις 2 Ιουλίου του 2025 στον κ. Κουβαρά. Ακούστε τη δήλωσή του. Ενώ έβγαιναν όλα τα στελέχη σας, και εμείς, και οι υπόλοιποι, και το ΚΚΕ, και έλεγαν ότι είχαμε μια αλλοίωση του αποτελέσματος στην Κρήτη λόγω του ΟΠΕΚΕΠΕ λέει ο κ. Ανδρουλάκης «Ας σταματήσει η ιστορία, για μένα υποτιμά την Κρήτη». Κουβαράς: «Ποια ιστορία; Ότι έγινε γαλάζια η Κρήτη;» Ανδρουλάκης: «Βεβαίως, η Κρήτη έχει έναν πληθυσμό εξακοσίων πενήντα χιλιάδων κατοίκων. Τώρα αν τέσσερις χιλιάδες ΑΦΜ έπαιξαν αυτόν τον ρόλο, είναι αλήθεια; Αποκλείεται».

Ακούστε τώρα, στην αριθμητική έχει ένα θεματάκι. Μπορεί να έχει εξακόσιες πενήντα χιλιάδες ψηφοφόρους, αλλά ψήφισαν διακόσιες τριάντα έξι χιλιάδες ψηφοφόροι. Πέντε χιλιάδες ΑΦΜ από τέσσερα άτομα ο καθένας να έχει, διότι όταν παίρνει λεφτά είναι και υπόχρεος, είναι 20.000. Σας λέω τα νούμερα, είναι 20.000. Ξέρετε ποιο είναι το ποσοστό της αλλοίωσης του εκλογικού αποτελέσματος με βάση τα στοιχεία που σας δίνω εγώ; Περίπου στο 10%. 7% με 10% αλλοιώθηκε το αποτέλεσμα. Γι’ αυτό η Κρήτη έγινε γαλάζια και έλεγε «απίστευτο» ο Μητσοτάκης στο Ηράκλειο. «Απίστευτο! Ποιος θα το περίμενε! Ποιος το περίμενε στην Κρήτη να γίνει γαλάζια η Κρήτη», έβγαινε και το φώναζε. Εμ, τα κουράδια και τα αιγοπρόβατα που σας ψηφίζουν, δυστυχώς, το περίμεναν γιατί παίρναν λεφτά πολλοί από αυτούς, οι χασάπηδες, οι μανάβηδες, οι μπακάληδες, αυτοί οι τύποι.

(Χειροκροτήματα από την πτέρυγα της Ελληνικής Λύσης)

Και πάμε τώρα και στο επόμενο, για να καταλάβετε ποια είναι αυτή η Ελλάδα που φτιάξατε και η Νέα Δημοκρατία, και το ΠΑΣΟΚ, και ο ΣΥΡΙΖΑ. Δεν ήξερα ότι ο Μυλοπόταμος είναι η Αλαμπάμα της Ελλάδος. Έφυγε ο Υπουργός, αλλά ξέρετε η Αλαμπάμα είναι γνωστή για τις βαμβακοκαλλιέργειες, έχουν τεράστιες εκτάσεις με βαμβάκι. Ο Μυλοπόταμος έχει βαμβάκι. Το ξέρετε εσείς; Δεν το ξέρετε. Πάρτε λοιπόν τις επιδοτήσεις να δείτε ότι πήραμε στον Μυλοπόταμο 1,2 εκατομμύρια ενίσχυση για βαμβάκι. Στο Ρέθυμνο βαμβάκι; Ναι, με ένα εκατομμύριο ενίσχυση.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς τα πήραν αυτά; Τι έγινε ρε, παιδιά; Τον τροχονόμο παριστάνατε εσείς στα Υπουργεία; Παριστάνατε τον τροχονόμο, μπείτε, βγείτε, αλέστε; Δεν τα καταλαβαίνω εγώ αυτά. Μιλάμε για μεγάλη διαφθορά. Και, όπως ο μέντορας του κ. Μητσοτάκη, ο Σημίτης, θα το πω και ας ακουστεί άκομψο, ναύαρχέ μου, και μην διαμαρτυρηθείς, ήταν ο αρχιερέας της διαπλοκής, με τη συμπεριφορά του ο Πρωθυπουργός και την ανοχή του γίνεται ο αρχιερέας της διαφθοράς με αυτά που γίνονται! Δυστυχώς, με πόνο ψυχής το λέω, δυστυχώς, κύριε ναύαρχε.

(Χειροκροτήματα από την πτέρυγα της Ελληνικής Λύσης)

Να σας το πω για ακόμη μία φορά, διαγωνισμοί μαϊμού, ψάξτε τις περιφέρειες. Μπροστά μου τα έχω, για να κλείνω σιγά-σιγά. Αρχιερέας της διαφθοράς. Απευθείας αναθέσεις σε δήμους, περιφέρειες, χαμός γίνεται, χαμός σας λέω, κύριοι Υπουργοί. Χαμός γίνεται, πάρτι κάνουν. Απευθείας αναθέσεις σε όλους τους δήμους.

Και κάνουν και δήθεν μελέτες. Εδώ αρχίζει το μεγάλο πάρτι. Έκανα μια ερώτηση στον Υπουργό ο οποίος ως πονηρούλης δεν μου απάντησε πόσοι δήμοι και πόσες περιφέρειες έχουν κάνει μελέτες, για να δω τελικά αν τα έργα έχουν γίνει. Ξέρετε τι μου απάντησε ο Υπουργός; «Πηγαίνετε», λέει, «στη «ΔΙΑΥΓΕΙΑ». Υπάρχουν εκεί». Και αυτός νόμιζε ότι η Ελληνική Λύση είναι τεμπελχανάδες και δεν θα ψάξουμε. Και ψάξαμε και βρήκαμε τις κομπίνες και τις λοβιτούρες μία προς μία. Θα σας τα καταθέσω στα Πρακτικά και αυτά. Μπορείτε να τα ψάξετε. Τα έχω μπροστά μου την ερώτηση και όλες τις μελέτες. Είναι από τη «ΔΙΑΥΓΕΙΑ».

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις μελέτες γίνεται του κλέφτη το πάρτι. Κάνουν μελέτες για έργα που δεν θα γίνουν ποτέ. Απλά οι μελέτες πληρώνονται. Ακούστε, από 9-11-2023 μέχρι τα 7-7-2025 οι μελέτες είναι 44 εκατομμύρια ευρώ για έργα που μπορεί να μην έχουν γίνει, συνάδελφοι. Δεν έχουν γίνει πολλά. Μελέτες, ούτε προγραμματικές συμβάσεις ούτε πόσο κοστίζουν μόνο οι μελέτες για ένα έργο ο δρόμος Άνω Ραχούλα-Κάτω Ραχούλα. Ακούστε εδώ, πόσα πήρε η Κρήτη από τα 44 εκατομμύρια; Και ύστερα μου λες εμένα δεν θα γίνει μπλε; Το 30% των μελετών έγιναν στην Κρήτη. 44 εκατομμύρια οι μελέτες σε όλη την Ελλάδα για έργα που θα γίνουν ή μπορεί να μην γίνουν ποτέ και το 30% των μελετών εκεί είναι, στην Κρήτη. Όποια πέτρα και να σηκώσεις τη γαλάζια Κρήτη βρίσκεις, τις γαλάζιες ακρίδες, δυστυχώς. Και δεν φταίνε όλοι οι Κρητικοί, μην τους τσουβαλιάζουμε εδώ μέσα, γιατί είναι λεβέντες οι Κρητικοί. Αλλά κάθε κανόνας έχει και την εξαίρεσή του. Έχουν και τους φρέντους και τους καπουτσίνους και τα λαμόγια και τους μιζαδόρους και τους κομπιναδόρους.

(Χειροκροτήματα από την πτέρυγα της Ελληνικής Λύσης)

Το 30% η Κρήτη. Οι φτωχές περιφέρειες; Ακούστε, μελέτες, εδώ είναι, γιατί εδώ έπαθα σοκ. Η δυτική Ελλάδα, η δυτική Μακεδονία, η Ήπειρος, που είναι οι πιο φτωχές, 300 χιλιάρικα μελέτες και η Κρήτη 13 εκατομμύρια με 14 εκατομμύρια. Έτσι θα γίνει η ανάπτυξη της περιφέρειας;

Εσείς από τη Μακεδονία δεν είστε; Τα βλέπετε αυτά; Αδικούμε τις περιφέρειές μας, τη δυτική Μακεδονία, κύριε Κουκουλόπουλε.

Θα το πω, εγώ δεν λέω ότι όλοι οι νεοδημοκράτες είναι κλέφτες. Το θεωρώ ανοίκειο, προσβλητικό. Αλλά, δυστυχώς, όλοι οι κλέφτες αποδεικνύεται ότι είναι νεοδημοκράτες, κοντά στον Μητσοτάκη. Εγώ φταίω τώρα; Τη γίδα στην πλάτη την έχουν. Σας τσακώνουμε συνεχώς. Όπου και αν σας πιάσουμε σας πιάνουμε.

Και ξέρετε ποιο είναι το πρόβλημα; Άντε εσείς θα φύγετε κάποια στιγμή. Η Νέα Δημοκρατία θα φύγει, θα αλλάξει η κυβέρνηση. Τι λέει ο κόσμος έξω έχει σημασία. Και ο κόσμος λέει κάτι πολύ απλό: Ο κλέψας του κλέψαντος το κλέψαντι, οι παλιοκλεφταράδες και οι παλιοκλέφτες, ταινία του Ηλιόπουλου. Αυτό λέει ο κόσμος εκεί έξω.

Ε όχι, κύριοι, δεν κλέψαμε όλοι! Εσείς μπορεί να κλέψατε εκούσια ή ακούσια. Εμείς θα βάλουμε τους κλέφτες φυλακή και θα δημοσιεύσουμε όλα τα ονόματά τους και τις περιουσίες τους θα τις δημεύσουμε, απλά είναι τα πράγματα.

(Χειροκροτήματα από την πτέρυγα της Ελληνικής Λύσης)

Και να σας πω και κάτι; Και μεταξύ ημών αν είναι κάποιοι, δεν με ενδιαφέρει αν γνωριζόμαστε χρόνια, θα πάει φυλακή όποιος έφαγε χρήματα του ελληνικού λαού, τελεία και παύλα!

Όσο για την υπόθεση της Τυχεροπούλου και του υποβιβασμού της, που κάνατε στον ΟΠΕΚΕΠΕ, εμείς ξέρουμε ποιοι έκλεψαν, κύριοι συνάδελφοι. Και δυστυχώς για τη Νέα Δημοκρατία η υπόθεση Τυχεροπούλου μέσα στην ατυχία της η Νέα Δημοκρατία, είναι άτυχη. Εμείς ξέρουμε ποιοι έκλεψαν, ξέρουμε και ονόματα, ξέρουμε και στοιχεία γιατί ξέρουμε καλά την υπόθεση. Τους επαναλαμβάνουμε, θα πάνε φυλακή, δεν τη γλιτώνουν. Και τα κλεμμένα θα φέρουν, και θα δημευθούν οι περιουσίες τους, και θα πάνε φυλακή.

Και θα το πω: Τυχεροπούλου ξετυχεροπούλου τόσο άτυχοι είστε που έχετε απέναντι τη φωνή της αλήθειας, τη φωνή της Ελληνικής Λύσης.

(Χειροκροτήματα από την πτέρυγα της Ελληνικής Λύσης)

Κλείνοντας, θα πω σε όλους τους Έλληνες, στις Ελληνίδες και τους Έλληνες, δεν φταίει ο Έλληνας για αυτά που συμβαίνουν, δεν φταίει για αυτή την παρωδία δημοκρατίας, δεν φταίει για τη διαφθορά, δεν φταίει για τη διαπλοκή, δεν φταίει για τις μίζες, για τη διασπάθιση δημοσίου χρήματος.

Έλληνά μου, δεν φταις εσύ. Δεν είναι δικό σου το πρόβλημα. Εσύ έγινες μέρος του προβλήματος. Ήρθε η ώρα, λοιπόν, να σηκωθείς από την καρέκλα σου, τον καναπέ σου, γιατί, στην ουσία, κανείς δεν γεννήθηκε έτοιμος για τίποτα. Κάποιοι, όμως, από το 2017 ξεκίνησαν να είναι όρθιοι και άλλαξαν τη ζωή τους. Το έκανε η Ελληνική Λύση. Το κάναμε εμείς. Εάν νιώθεις, λοιπόν, Έλληνά μου, ότι κάτι σου λείπει, ότι κάτι λείπει από την αξιοπρέπειά σου, είναι η εδώ η Ελληνική Λύση.

(Χειροκροτήματα από την πτέρυγα της Ελληνικής Λύσης)

Είναι εδώ για την Ελλάδα και τους Έλληνες. Είναι εδώ για την πατρίδα. Είναι εδώ για το έθνος.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να κάνω μια ανακοίνωση, κύριε Γερουλάνο, και αμέσως μετά θα σας δώσω τον λόγο.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης: «Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις, του πλαισίου για την προετοιμασία και την ανάθεση δημοσίων συμβάσεων και την έννομη προστασία στον τομέα των δημοσίων συμβάσεων, του πλαισίου εθνικών υποδομών ποιότητας και του πλαισίου ίδρυσης, επέκτασης και εκσυγχρονισμού των μεταποιητικών δραστηριοτήτων στην Περιφέρεια Αττικής».

Ο κ. Γερουλάνος έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν έχουν τελειώσει οι εισηγητές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μια παρέμβαση θέλει για ένα λεπτό, απ’ ότι καταλαβαίνω. Μόνο για ένα λεπτό.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, με προσοχή άκουσα τον πρόεδρο, τον κ. Βελόπουλο, πρώτον, να μας κατηγορεί ότι θα συνεργαστούμε με τη Νέα Δημοκρατία. Αμέσως μετά, τι έκανε; Ανέπτυξε όλο το επιχείρημα της Νέας Δημοκρατίας. Ποιο, δηλαδή; Ότι όλοι φταίμε και όλοι φταίνε το ίδιο και, άρα, όλοι πρέπει να πάνε φυλακή. Αυτό δεν είναι το αφήγημα της Νέας Δημοκρατίας; Ο συμψηφισμός ή ισοπέδωση, ότι, εάν είναι να πέσουμε εμείς, θα πέσουμε όλοι μαζί.

Ξέρετε, μου κάνει πολύ εντύπωση, διότι, όταν αρχίζεις να υιοθετείς κάποιου άλλου το αφήγημα, αυτό σημαίνει ότι κάπου έχεις συμφωνήσει μαζί τους. Κάπου τα βρει, ή, τουλάχιστον, στέλνεις μηνύματα ότι εμείς μπορούμε να τα βρούμε. Μην κατηγορείτε εμάς, λοιπόν, κύριε Βελόπουλε, για συνεργασίες. Εμείς το έχουμε αποκλείσει έτσι κι αλλιώς. Αλλά για κοιτάξτε, μήπως εσείς σχεδιάζετε κάτι τέτοιο.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Γερουλάνο, είστε ένας αξιοπρεπής άνθρωπος με ευρύτητα στην αντίληψη. Μάλλον, δεν αντιληφθήκατε τι είπα.

Κατ’ αρχάς, να εξηγήσω κάτι. Μην μου λέτε για συνεργασίες ημών με τη Νέα Δημοκρατία, όταν ψηφίζετε το 50% και πλέον των νομοσχεδίων της Νέας Δημοκρατίας, όπως και το σημερινό που είναι αντιλαϊκό. Δεύτερον, τι σημαίνει συμψηφισμός; Να απαλλάξουμε τον αντιπεριφερειάρχη σας που είναι σήμερα Βουλευτής; Η Ελληνική Λύση δεν θα απαλλάξει κανέναν από το έγκλημα που έγινε με την κλοπή στα βοσκοτόπια, στα αιγοπρόβατα σε όποιο κόμμα κι αν ανήκει.

Και είπα και το εξής. Να ελεγχθούν όλοι οι περιφερειάρχες, όλοι οι δήμαρχοι και έκανα και μια λίστα. Αυτό που δεν κατάλαβα είναι γιατί ενοχληθήκατε εσείς. Μήπως γιατί και το ΠΑΣΟΚ είναι αναμεμειγμένο στην ιστορία αυτή; Μήπως και το ΠΑΣΟΚ είναι αναμεμειγμένο στον ΟΠΕΚΕΠΕ, στις επιδοτήσεις, στα βοσκοτόπια; Γιατί, εάν είστε -εγώ πιστεύω ότι δεν είστε- εάν είστε, φοβάμαι, κύριε Γερουλάνο, ότι η Ελληνική Λύση θα βάλει φυλακή και εσάς και ας σας συμπαθώ προσωπικά.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Τσακαλώτος από τη Νέα Αριστερά έχει τον λόγο.

Καθυστερήσαμε λίγο, αλλά ήρθε η σειρά σας.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Δεν μπορώ να μην σχολιάσω -θα το σχολιάσει, φαντάζομαι, ο Κοινοβουλευτικός Εκπρόσωπός μας περισσότερο- το χειροκρότημα των Βουλευτών της Νέας Δημοκρατίας για την αναστολή της Συνθήκης της Γενεύης. Και επειδή εδώ υπάρχουν και άνθρωποι που ήρθαν από το κέντρο, είναι ντροπή. Είναι ντροπή πρώην εκσυγχρονιστές, κύριε Υπουργέ, να χειροκροτούν την αναστολή της Συνθήκης της Γενεύης.

Και επειδή αυτή τη Συνθήκη της Γενεύης μπορεί κάποτε να τη χρειαστούμε και εμείς -αν και δεν θα έπρεπε να ήταν αυτό το κριτήριο, γιατί δεν παίρνουμε τα δικαιώματα έτσι- είναι μεγάλη ντροπή και θα το κουβαλάτε όλη τη ζωή σας ότι η Ελλάδα πρώτη είπε επισήμως ότι γράφουμε στα παλιά μας τα παπούτσια τη Συνθήκη της Γενεύης.

Ερχόμαστε στο νομοσχέδιο. Κύριε Υπουργέ, το καλό που μπορώ να πω είναι ότι προλαβαίνουμε να σας πεθυμήσουμε. Δεν σας βλέπουμε τόσο συχνά, οπότε έχουμε τον καιρό να σας πεθυμήσουμε. Και δεν είχα την ευκαιρία να σας βάλω κάποια ερωτήματα. Τα έβαλα, οπότε επιτρέψτε μου, κύριε Πετραλιά, να επαναλάβω κάποια επιχειρήματα που ήδη είχα πει.

Στην πρώτη επιτροπή έβαλα την εξής ερώτηση, κύριε Πιερρακάκη. Τη δεκαετία του ’50 και του ’60 -θα θυμάται ο κ. Κουκουλόπουλος- που υπήρχε ίσως η δημοκρατική συναίνεση όλοι οι οικονομικοί δείκτες ήταν καλύτεροι. Όλοι. Η ανάπτυξη, η παραγωγικότητα, οι επενδύσεις, η ανεργία, η ισότητα, οι αυξήσεις μισθών. Ό,τι θέλετε, ήταν καλύτερα. Και δεν υπήρχαν ούτε Δημοσιονομικά Συμβούλια ούτε ανεξάρτητες τράπεζες. Τίποτα από αυτά.

Μετά από το ’80 όλοι οι οικονομικοί δείκτες είναι χειρότεροι. Μα όλοι. Η ανεργία, η παραγωγικότητα, οι επενδύσεις ως ποσοστό του ΑΕΠ. Και έχουμε και ανεξάρτητες τράπεζες και Δημοσιονομικά Συμβούλια. Ο κ. Πετραλιάς είχε την καλοσύνη να απαντήσει σε κάποια ερωτήματα, σ’ αυτό δεν απάντησε -εκτός κι αν κάνω λάθος, κύριε Πετραλιά. Γιατί αυτό; Άρα, πώς στηρίζετε ότι μόνο με Δημοσιονομικά Συμβούλια, μόνο με ανεξάρτητες αρχές η δημοσιονομική πολιτική μπορεί να πάει μπροστά;

Στην τελευταία επιτροπή σας έβαλα μερικά θέματα από την καινούργια έκθεση της UBS, όπου μας λέει ότι παγκοσμίως -πριν φτάσω στην Ελλάδα- το 1,6% των πιο πλουσίων παγκοσμίως έχουν σχεδόν το 49% του παγκόσμιου πλούτου. Σας ανησυχεί αυτό; Σας κάνει εντύπωση; Είναι αξιοσημείωτο ότι το 1,6% των πιο πλουσίων έχουν το 49% του παγκόσμιου πλούτου; Δεν ίσχυε αυτό το ’ 50 και το ’60. Δεν είχε τέτοιες τρομακτικές ανισότητες. Πραγματικά, θα ήθελα να πείτε. Δεν σας κάνει εντύπωση; Δεν σας πειράζει; Θεωρείτε, δηλαδή, ότι είναι δευτερεύον για τις κοινωνίες που ζούμε αυτό το επίπεδο των ανισοτήτων; Και το ερώτημα είναι, πώς φτάσαμε σε αυτό; Γιατί δεν είχαμε τη δεκαετία του ’50 και του ’60 ούτε καν κάτι που να πλησιάζει αυτές τις ανισότητες;

Στην Ελλάδα δε, λέει το UBS, ότι αυξήθηκε η ανισότητα του πλούτου. Έχουμε μια τρομακτική αύξηση στην Ελλάδα στην περιουσία των δισεκατομμυριούχων και μαζί με την Αυστρία και την Ολλανδία έχουμε τη μεγαλύτερη αύξηση στην ανισότητα του πλούτου. Πώς φτάσαμε σε αυτό; Το ένα είναι να μου πείτε, κύριε Υπουργέ, ότι είναι θέμα συγκυριακό, θέμα τύχης. Το άλλο είναι να μου πείτε ότι είναι στη φύση των ανθρώπων να υπάρχει ανισότητα. Το άλλο είναι να μου πείτε ότι είναι από τις τεχνολογίες -που ήταν παλιότερα η εξειδίκευσή σας.

Τώρα, εγώ δεν το πιστεύω. Εγώ πιστεύω ότι είναι οι θεσμοί που έχουμε προωθήσει παγκοσμίως και στην Ελλάδα μετά από το 1980. Και ένας από αυτούς τους θεσμούς είναι η ανεξάρτητη νομισματική πολιτική, οι ανεξάρτητες κεντρικές τράπεζες και το άλλο είναι τα Δημοσιονομικά Συμβούλια σαν αυτά που προωθεί η Ευρωπαϊκή Ένωση. Γιατί δεν μπορούν να είναι ανεξάρτητα και χωρίς μεροληψία; Γιατί η οικονομική θεωρία, οι οικονομικές ιδέες, η ιδεολογία επηρεάζει την κρίση σου, όλων των οικονομολόγων. Άρα, δεν μπορεί να έχεις μια ουδέτερη άποψη.

Και να σας δώσω ένα παράδειγμα. Δεν είναι μόνο να κοστολογήσεις πόσο κάνει ένα πρόγραμμα, ας πούμε, για να ενισχύσει τα νοσοκομεία. Είναι η κρίση σου, εάν δεν το κάνεις αυτό ποιο θα είναι το κόστος στο μέλλον, όταν περισσότερος κόσμος θα πηγαίνει στα νοσοκομεία, γιατί δεν επενδύσαμε αρκετά γρήγορα στην πρωτοβάθμια υγεία, στην πρόληψη. Σε αυτό διαφωνούμε μεταξύ μας οι οικονομολόγοι. Όταν κόβετε δαπάνες, για να είσαστε εντός του πλαισίου, εμείς το ονομάζουμε «απατηλές εξοικονομήσεις». Γιατί εξοικονομείς τώρα και θα έχεις τη δαπάνη μετά.

Μου απαντά ο κ. Πετραλιάς με δύο τρόπους. Το ένα που λέει είναι ότι το Δημοσιονομικό Συμβούλιο ή το πλαίσιο της Ευρωπαϊκής Ένωσης είναι ένα θέμα σταθερότητας που λέει πόσο μπορείς να ξοδέψεις, για να είσαι εντός κάποιων ορίων. Του είχα πει πριν, όμως, ότι, αν πάρουμε αυτές τις Ανεξάρτητες Αρχές μαζί με την οικονομική θεωρία ότι δεν πρέπει να φορολογήσουμε τους πλούσιους, τότε αυτό οδηγεί στην κατάσταση που έχουμε. Και μου απαντάει έντιμα ο κ. Πετραλιάς. Μου λέει, δηλαδή, στην απάντησή του ότι δεν πιστεύει ότι είτε δεν πρέπει ή δεν μπορούμε -τα λέει και τα δύο τα επιχειρήματα- να φορολογήσουμε τους πλούσιους.

Και σας είχα γράψει ένα άρθρο, κύριε Πιερρακάκη, με πέντε ερωτήματα για τον νέο Υπουργό Οικονομικών. Δεν θεωρείτε ότι πρέπει να απαντήσετε, για να βοηθηθεί ο δημόσιος διάλογος. Ένα από τα ερωτήματα ήταν αυτό, αν πιστεύετε στο «trickle-down economics». Ο κ. Πετραλιάς το πιστεύει. Μας είπε, δηλαδή, ότι αν φορολογήσεις τους πλούσιους, δεν θα έχεις επενδύσεις και θα είναι χειρότερα τα πράγματα. Το λέω συνοπτικά, αλλά δεν νομίζω ότι διαστρεβλώνω.

Θυμάστε, κύριε Πετραλιά, όταν το συζητάμε αυτό με τον κ. Χατζηδάκη ως Υπουργό και σας κατέθεσα ένα άρθρο από δύο καθηγητές -ο ένας από το LSE και ο άλλος από το KING’S- που κάνουν μια τεράστια μελέτη με τριάντα πέντε περιπτώσεις μείωσης φόρων των πλουσίων και προσπάθησαν να δούνε αν μετέπειτα αυτό οδήγησε σε αύξηση στους ρυθμούς της ανάπτυξης και βρήκαν ότι δεν έγινε σε καμία από τις περιπτώσεις ή μάλλον μόνο σε μία από τις τριάντα πέντε. Στις άλλες τι έγινε; Οι πλούσιοι έγιναν πιο πλούσιοι. Ποιες είναι οι ενδείξεις ότι έχει δουλέψει τα τελευταία είκοσι-τριάντα χρόνια το «trickle-down economics»; Έχετε κάποιες άλλες μελέτες που αποδεικνύουν ότι λειτουργεί; Μήπως αυτό είναι πίσω από τις ανισότητες και τους αριθμούς που σας είπα στην αρχή για το πόσοι πλούσιοι υπάρχουν, πόσοι δισεκατομμυριούχοι υπάρχουν, πόσο ποσοστό του πλούτου έχουν;

Και δεν είναι μόνο το μακροοικονομικό πλαίσιο. Δεν είναι μόνο ότι ανησυχούμε για το Δημοσιονομικό Συμβούλιο, γιατί θα έχει οικονομολόγους που έρχονται από μία άποψη και μία προσέγγιση, την προσέγγιση που μας οδήγησε εδώ που είμαστε. Είναι και τα άλλα πράγματα που κάνετε.

Μας λέει και μας είπε πάλι ο Πρωθυπουργός: «Δίνουμε κάτι στις συντάξεις και τους ανάπηρους και σε άλλες ευπαθείς ομάδες». Δεν μας είπε, όμως, πόσα ξοδεύετε στην πρόνοια και ότι το 2019 ήταν περίπου 1,6% και τώρα έχει πάει στο 1,3%. Δηλαδή, σε πραγματικούς όρους, σε ποσοστό του ΑΕΠ πληρώνετε λιγότερο για την πρόνοια. Άρα, τι σημαίνει αυτό; Ότι οι πιο φτωχοί δεν συμμετέχουν στην ανάπτυξη. Όσο υπάρχει ανάπτυξη, το μερίδιό τους πέφτει. Ή είστε ο μόνος Υπουργός Οικονομικών που δεν ξέρει ότι στην Ελλάδα, όπως και στις πιο πολλές ευρωπαϊκές χώρες, έχει μειωθεί το μερίδιο της εργασίας και έχει αυξηθεί το μερίδιο του κεφαλαίου; Όλες οι μελέτες το λένε αυτό. Από τι έγινε; Δεν έγινε από τα πράγματα που λέω εγώ. Έγινε από κάτι άλλο που μπορείτε να πείτε εσείς;

Και πάμε τώρα για το ενοίκιο. Η στεγαστική κρίση θέλω να σας πείσω ότι είναι ένα πολύ μεγάλο κομμάτι των ανισοτήτων που έχουν οι Έλληνες, γιατί οι Έλληνες και οι Ελληνίδες είναι αυτοί και αυτές που πληρώνουν το μεγαλύτερο ποσοστό του εισοδήματός τους για το νοίκι. Και πληρώνουν πολλοί πάνω από 40%. Αυτοί που είναι και στο νοίκι ακόμα περισσότερο, ενώ ο μέσος όρος στην Ευρώπη είναι πολύ λιγότερος. Γιατί υπάρχει όμως και στην Ευρώπη στεγαστική κρίση; Μήπως είναι οι πολιτικές, που στηρίζονται από τους οικονομολόγους που θεωρείται ότι θα μας δίνουν ανεξάρτητη συμβολή, που πιστεύουν στη χρηματιστικοποίηση των αγαθών; Έχει υπογράψει η Ελλάδα ότι η πρόσβαση στη στέγαση είναι δικαίωμα. Στις διεθνείς συνθήκες το έχουμε υπογράψει αυτό.

Και τι σημαίνει χρηματιστικοποίηση; Σημαίνει ότι το αγαθό γίνεται επενδυτικό, όχι κοινωνικό, όχι δικαίωμα, αλλά και κερδοσκοπικό. Άρα, μπορεί να αυξάνονται συνεχώς οι τιμές. Σημαίνει ότι στέγαση και άλλα κοινωνικά αγαθά τα ελέγχουν ιδιωτικά επενδυτικά κεφάλαια. Δεν μου απαντήσατε, κύριε Πετραλιά. Αυτό βρήκα, για να μεταφράσω τα equity funds. Τι ιδιαιτερότητα έχουν equity funds, τα ιδιωτικά επενδυτικά κεφάλαια; Το πρώτο είναι ότι δεν τους ενδιαφέρει η ουσία του προϊόντος που ασχολούνται. Μπορεί μια μέρα να είναι στη στέγαση, την άλλη να είναι σε νοσοκομεία, την άλλη μέρα να είναι γνωστή στην οικοδομή. Το δεύτερο είναι πως τους ενδιαφέρει μόνο το βραχυπρόθεσμο κέρδος. Δεν μπαίνουνε μέσα, για να χτίσουνε, να δημιουργήσουν. Θέλουν να μπουν μέσα, για να καρπωθούν αξίες που ήδη υπάρχουν, όχι να δημιουργήσουν νέες αξίες.

Αυτές οι επενδύσεις που λέτε εσείς, κύριε Πιερακάκη, που έλεγε ακόμα περισσότερο ο κ. Χατζηδάκης πριν από εσάς και λέει ο κύριος Πρωθυπουργός, δεν είναι επενδύσεις να δημιουργήσουμε νέες αξίες, είναι να καρπωθούμε τις αξίες που ήδη υπάρχουν. Αυτό κάνουν τα ιδιωτικά επενδυτικά κεφάλαια.

Άρα, όταν εσείς απλώς δίνετε επίδομα και στηρίζετε τη ζήτηση, θα αυξηθούν οι τιμές. Αν δεν κάνετε τίποτα για τη ρύθμιση του Airbnb, αν δεν αυξηθεί η προσφορά των κατοικιών -ζήτηση και προσφορά είναι ορθόδοξα οικονομικά, τώρα μιλάω με δικούς σας όρους, όχι με ετερόδοξα οικονομικά-, επειδή όταν υπάρχει μεγάλη ζήτηση και χαμηλή προσφορά, αυξάνονται οι τιμές, θα συνεχίζει να υπάρχει το ράλι των τιμών και θα συνεχίζουν να μην έχουν οι άνθρωποι προσιτή κατοικία.

Και γιατί υπάρχει ανισότητα στην Ελλάδα περισσότερο από την Ευρώπη; Δηλαδή, γιατί υπάρχει ανισότητα στη στέγαση περισσότερο στην Ελλάδα στο θέμα της στέγασης; Γιατί έχουμε τόσο μεγάλο αριθμό ανθρώπων που πληρώνουν τόσο μεγάλο ποσοστό του εισοδήματος για τη στέγαση; Γιατί δεν υπάρχει κοινωνική κατοικία. Στη Γερμανία, στην Ολλανδία, στη Γαλλία και στη Βρετανία το ποσοστό αυτό μειώνεται, ο μέσος όρος, γιατί ένα κομμάτι του πληθυσμού έχει πρόσβαση στην κοινωνική κατοικία. Αυτό, όμως, σημαίνει ρήξη με τη χρηματιστικοποίηση και η αποδοχή ότι η στέγαση είναι και κοινωνικό αγαθό και δικαίωμα, δεν είναι μόνο ένα επενδυτικό εργαλείο.

Δεν ισχυρίζομαι ότι όλο αυτό το νομοσχέδιο είναι πίσω από την ανισότητα, αλλά έχει τη λογική που έχει χτίσει την ανισότητα, λιθαράκι-λιθαράκι. Δημοσιονομική πολιτική που βασίζεται στη στενότητα συγχρόνως με μια θεωρία ότι, αν αυξήσουμε τους φόρους των πλουσίων, αυτό θα χτυπήσει τις επενδύσεις. Λιθαράκι-λιθαράκι Ανεξάρτητες Αρχές, που υποτίθεται θα κρίνουν τα προγράμματα με οικονομολόγους από την ίδια ιδεολογική σκοπιά. Λιθαράκι-λιθαράκι να μην υπάρχουν επιδόματα που κρατάνε την αξία τους, δηλαδή όσο μεγαλώνει το ΑΕΠ να ανεβαίνουν και αυτά στο ίδιο ποσοστό. Δεν συμμερίζονται το κάτω μέρος της διανομής εισοδήματος στην ανάπτυξη. Λιθαράκι-λιθαράκι να είμαστε μαζί με τα ιδιωτικά επενδυτικά κεφάλαια, όλα τα αγαθά να είναι επενδυτικά, όλα τα αγαθά να είναι εμπορευματοποιημένα, όλα τα αγαθά να είναι κάτω από τους κανόνες της αγοράς.

Έτσι χτίζονται. Αυτό είναι που έχει οδηγήσει παγκοσμίως -γιατί δεν σας έκανε εντύπωση, θα σας το πω και σας βλέπω στα μάτια- το 1,6% του παγκόσμιου πληθυσμού να έχει σχεδόν το 50% του παγκόσμιου πλούτου. Δεν πρέπει να συζητήσουμε πώς φτάσαμε σ’ αυτό; Είναι άσχετο; Ακόμα και εσάς τους νεοδημοκράτες δεν σας απασχολεί αυτό και δεν καταλαβαίνετε ότι αυτό οδήγησε στον Τραμπ και στο Brexit και στη Λεπέν; Και ποια είναι η απάντησή σας; Η αναστολή της Συνθήκης της Γενεύης και να κλείσουμε το μάτι προς τα δεξιά; Έχει δουλέψει αυτό; Έχει ανατρέψει κάτι αυτό;

Κύριε Κουκουλόπουλε, όταν ο Μπάιντεν κράτησε όλα τα αντιμεταναστευτικά της πρώτης τετραετίας του Τραμπ, βοήθησε να μην ξαναβγεί ο Τραμπ; Το δανέζικο σοσιαλδημοκρατικό κόμμα, όταν ήθελε να έχει έναν συμβιβασμό με την προοδευτική κοινωνική πολιτική και σκληρή μεταναστευτική πολιτική, δούλεψε; Δεν δούλεψε τη δεύτερη φορά. Πάλι εκεί υπάρχει αύξηση της ακροδεξιάς. Όταν θα συνεχιστεί αυτή η πολιτική αστάθεια, να μην πείτε όμως ότι δεν ξέρετε γιατί.

Η τελευταία μου κουβέντα είναι ως εξής: Αν θέλετε να καταλάβετε την παγκόσμια κατάσταση των πραγμάτων, δεν υπάρχει κεντρώα, δεξιά, ακροδεξιά πολιτική που μπορεί να κάνει δύο πράγματα συγχρόνως, να κάνει τα χατίρια των πλουσίων, των μεγάλων εταιρειών, να μην τους φορολογεί και συγχρόνως να ενσωματώνει ένα κομμάτι σημαντικό των μεσαίων και των λαϊκών στρωμάτων. Γι’ αυτό υπάρχει πολιτική αστάθεια παγκοσμίως στις κυβερνήσεις. Στη δεκαετία του ’90 και μέχρι το 2000 και κάτι, υπήρχε αυτή η πολιτική που έκανε τα χατίρια των πλουσίων, αλλά ενσωμάτωνε και ένα κομμάτι των μεσαίων και των λαϊκών στρωμάτων. Αυτή η πολιτική -απέτυχε ο Σολτς, απέτυχε ο Μπάιντεν, απέτυχαν οι Βρετανοί τόρηδες, απέτυχε ο Μακρόν- δημιουργεί συνεχώς αστάθεια, γιατί αν δεν τα βάλουμε με κάποια μεγάλα συμφέροντα, δεν θα έχετε τη συναίνεση που θέλετε και συνεχώς θα τροφοδοτείτε πολιτική αστάθεια.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχει ζητήσει τον λόγο η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πριν από δέκα χρόνια τέτοιες μέρες κάποιοι αποφάσισαν την πιο ηχηρή, την πιο δημοκρατική, την πιο μαζική, γενναία και εμβληματική ιστορική λαϊκή εντολή που δόθηκε στη Μεταπολίτευση μετά την έναρξη ισχύος του Συντάγματος, την εντολή του δημοψηφίσματος της 5ης Ιουλίου του 2015, να την παραβιάσουν, να την καταπατήσουν, να την αντιστρέψουν. Αυτοί που το αποφάσισαν, σήμερα διαγκωνίζονται μεταξύ τους ποιος είναι ο πιο κακός, ποιος είναι ο πιο λαοπλάνος, ποιος είναι αυτός που χρέωσε περισσότερο τη χώρα.

Όπως είχα τότε προβλέψει και προειδοποιήσει, η παραβίαση της λαϊκής εντολής θα οδηγούσε στο να βγουν τα ζόμπι του παρελθόντος, εκείνοι που καταχρέωσαν την Ελλάδα, εκείνοι που τη φόρτωσαν μ’ ένα δημόσιο χρέος πλασματικό, παράνομο, αθέμιτο, απεχθές και μη βιώσιμο, να βγουν λοιπόν αυτά τα ζόμπι, να επανέλθουν και να περιφέρονται ως δικαιωμένοι και να ζητούν τα ρέστα τελικά από τον ελληνικό λαό γιατί πίστεψε και διεκδίκησε και πάλεψε για να απελευθερωθεί από τα δεσμά του χρέους, από τη μέγγενη της επιτροπείας, από τη δεσποτεία των μνημονίων.

Αυτοί που τα αποφάσισαν και τα αποφασίσατε όλα μαζί και όλοι μαζί, ήσασταν εσείς που σε πείσμα της λαϊκής ετυμηγορίας είπατε ότι θα κάνετε κάτι άλλο. Είπατε: «Δεν έχει σημασία τι ψήφισε ο ελληνικός λαός». Κάποιοι ήσασταν σε άλλα κόμματα τότε. «Δεν έχει σημασία τι ψήφισε ο ελληνικός λαός, δεν έχει σημασία τι εντολή έδωσαν οι πολίτες, εμείς θα κάνουμε κάτι άλλο».

Σήμερα έρχεται εδώ ένας θρασύτατος Μητσοτάκης, Υπουργός Διοικητικής Μεταρρύθμισης της κυβέρνησης Σαμαρά - Βενιζέλου, Υπουργός που ανέλαβε πότε; Όταν παραιτήθηκε ο προκάτοχός του μετά το «μαύρο» στην ΕΡΤ, Υπουργός που ερχόταν στην αρμόδια επιτροπή της Βουλής και διαφήμιζε ότι θα καταργήσει τις άδειες επαπειλούμενης κύησης για τις δημόσιες υπαλλήλους, πρωτοπαλίκαρο όλων των μνημονίων, που έχει ψηφίσει και στηρίξει όλα τα μνημόνια, έρχεται σήμερα και λέει «το τρίτο μνημόνιο, το επονείδιστο τρίτο μνημόνιο».

Βεβαίως, το τρίτο μνημόνιο είναι επονείδιστο, με τη διαφορά, κύριοι, ότι μαζί τα ψηφίσατε εδώ. Εγώ ανέβαινα σε αυτή την Έδρα και σε αυτό το Βήμα, κατέβαινα από την Έδρα και ανέβαινα στο Βήμα και αποχωρούσε όλη η κυβέρνηση Τσίπρα σε ένδειξη περιφρόνησης, γιατί η Πρόεδρος της Βουλής έλεγε ότι η λαϊκή ετυμηγορία πρέπει να γίνει σεβαστή.

Και τότε εσείς, κύριοι, στηρίζατε την κυβέρνηση Τσίπρα, στηρίζατε αυτό που του λείπει πάρα πολύ τον κ. Μητσοτάκη και ήλθε σήμερα, ενώ καίγεται ο κόσμος πραγματικά και σου λέει «ποιον είχα βολικό Αρχηγό Αξιωματικής Αντιπολίτευσης που με άφησε να αλωνίσω τέσσερα χρόνια, να κάνω τη Βουλή υποχείριό μου και εργαλείο μου, ποιον είχα που ήταν βολικός και τον έχω του χεριού μου και μου λείπει; Τον Τσίπρα». Και κάθεται και αντιπολιτεύεται σήμερα ολόκληρος Πρωθυπουργός έναν απόντα, άφαντο, κρυμμένο στο λαγούμι του πρώην Πρωθυπουργό που κάποιοι προσπαθούν να τον αναστήσουν και απ’ ό,τι φαίνεται προσπαθεί και ο κ. Μητσοτάκης να τον αναστήσει, διότι το ένα ζόμπι νίβει τ’ άλλο, το ένα ζόμπι θέλει να αναστήσει τ’ άλλο, με τη διαφορά ότι ο ελληνικός λαός σάς έχει καταλάβει και δεν έχει καμία μα καμία όρεξη να του πίνετε το αίμα. Γνωρίζει πάρα πολύ καλά ο ελληνικός λαός ότι το τρίτο μνημόνιο το ψηφίσατε όλοι μαζί, αφού έγινε εκείνη η κατάπτυστη Σύσκεψη Πολιτικών Αρχηγών αμέσως μετά το «όχι» του δημοψηφίσματος, που την ανήγγειλε ο Τσίπρας πριν μάθει ο λαός με ποιο ποσοστό είχε επικρατήσει το «όχι». Ακόμη κυκλοφορούσε ένα 50 κόμμα κάτι και 49 κόμμα κάτι. Το συντριπτικό 62% δεν είχε γίνει γνωστό στους πολίτες και ο Τσίπρας έσπευσε, πριν γίνει γνωστό, να πει «συγκαλώ το Συμβούλιο των Πολιτικών Αρχηγών υπό τον Πρόεδρο της Δημοκρατίας, τον νεοδημοκράτη Πρόεδρο της Δημοκρατίας.

**ΜΑΚΑΡΙΟΣ ΛΑΖΑΡΙΔΗΣ:** (δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Και τι κάνω, δηλαδή; Ξεπλένω τη γενναία λαϊκή εντολή των πολιτών, που ουσιαστικά κατακρήμνιζε το παλαιό πολιτικό σύστημα και αναθέτω στους καταστροφείς της χώρας να αποφασίσουν αυτοί. Γιατί δεν μίλησε ο Αρχηγός σας για τα Πρακτικά του Συμβουλίου των πολιτικών Αρχηγών, δεν θέλει να δημοσιοποιηθούν; Εγώ τα ζήταγα από το 2015…

**ΜΑΚΑΡΙΟΣ ΛΑΖΑΡΙΔΗΣ:** Δεν υπάρχουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπάρχουν; Και βέβαια υπάρχουν. Διότι ως Πρόεδρος της Βουλής έστειλα πρακτικογράφους για να τηρηθούν Πρακτικά, όπως μου ζήτησε ο Πρόεδρος της Δημοκρατίας και βεβαίως οι πρακτικογράφοι φαίνονται και στα πλάνα του Συμβουλίου των Πολιτικών Αρχηγών. Είναι ανώφελο να λέτε ότι δεν υπάρχουν. Εξίσου ανώφελο είναι -γιατί είναι απολύτως δεδομένο και συνομολογημένο ότι υπάρχουν αυτά τα Πρακτικά- ότι η Πρόεδρος της Δημοκρατίας -πρώην- κ. Σακελλαροπούλου, στο αίτημα που έκανα το 2024, μου απάντησε ότι για λόγους πολιτικής δεν τα δίνει, για λόγους πολιτικής. Ο δε κ. Παυλόπουλος με τον κ. Τσίπρα το 2015 κρύβονταν. Εγώ τα ζητούσα ως εν ενεργεία Πρόεδρος της Βουλής, με επίσημα διαβήματα, είναι όλα δημόσια. Συγκάλεσα και επίσημη συνεδρίαση της Διάσκεψης των Προέδρων, προκειμένου να ζητηθούν από τον κ. Παυλόπουλο που ήθελε να του ζητηθούν με κοινοβουλευτικό έλεγχο. Δεν γνώριζε ο Πρόεδρος της Δημοκρατίας ότι δεν υπάρχει κοινοβουλευτικός έλεγχος στον Πρόεδρο της Δημοκρατίας. Τα έκρυβε ο Τσίπρας τα Πρακτικά αυτά, κύριε Παππά, επί τέσσερα χρόνια που κυβερνούσε, τα έκρυβε ο Παυλόπουλος επί πέντε χρόνια που ήταν Πρόεδρος της Δημοκρατίας και τώρα χρησιμοποιεί ο Τσίπρας έναν καταδικασμένο δημοσιογράφο -αμετάκλητα καταδικασμένο για ονειδιστικά αδικήματα- τον Χαραλαμπόπουλο, για να του πλέξει μια αγιογραφία αφηγούμενος τα Πρακτικά που δεν δημοσιοποιεί.

Λοιπόν, απαντήστε. Όλοι απαντήστε. Εγώ πιστεύω ότι είναι ζήτημα δημοκρατίας και διαφάνειας για τον ελληνικό λαό να γνωρίζει πως αντιστράφηκε η εντολή του, να γνωρίζει ποιοι είναι αυτοί που κάνανε αυτή τη φοβερή πραξικοπηματική πράξη, αυτοί που αντέστρεψαν το «όχι» του δημοψηφίσματος. Διότι το δημοψήφισμα συγκαλέστηκε, συνεκλήθη με πρόσκληση στον κόσμο, ότι τώρα εσείς αποφασίζετε, ότι αποφασίζει ο κόσμος. Διότι αυτή είναι η έννοια του δημοκρατικού δημοψηφίσματος κατά το Σύνταγμα. Και το γεγονός ότι κάποιοι επέτρεψαν σε «Μητσοτάκηδες και Σία» να λένε σήμερα το τραγελαφικό δημοψήφισμα και να αναφέρονται στη λαϊκή ετυμηγορία σαν να είναι κάτι καταγέλαστο, αυτό είναι μια ιστορική ευθύνη πάρα πολύ σοβαρή. Είναι ντροπή ένας Πρωθυπουργός, εκλεγμένος με εκλογές, να μιλάει για μαύρη επέτειο του δημοψηφίσματος. Δείχνει βαρύτατη ροπή έξωθεν της δημοκρατικής λειτουργίας, όπως βαρύτατη ροπή έξωθεν της δημοκρατικής λειτουργίας δείχνουν όλα τα έργα και οι μέρες της σημερινής Κυβέρνησης που είναι σε στοίχιση με την προηγούμενη κυβέρνηση, να μην ξεχνιόμαστε. Το κόκκινο χαλί στον Μητσοτάκη το έστρωσε ο Τσίπρας και γι’ αυτό του ανταποδίδει τώρα τη χάρη ο Μητσοτάκης, μην και πάθει καμία Κωνσταντοπούλου και δεν μπορεί να διαχειριστεί την κατάσταση. Τον ξέρει ποιος είναι ο διαχειρίσιμος, τον ξέρει ποιος είναι ο του χεριού του, τον ξέρει ποιος είναι αυτός που είναι δύο χρόνια Βουλευτής και δεν έχει πάρει τον λόγο μέσα στη Βουλή μία φορά! Έχουν γίνει δεκαπέντε συνεδριάσεις για τα Τέμπη. Μια φορά δεν έχει πάρει τον λόγο μέσα στη Βουλή. Μόνο τη βουλευτική αποζημίωση ξέρει να εισπράττει. Έτσι κάνουν οι πολιτικοί ηγέτες; Δεν νομίζω. Παθαίνουν αφωνία; Δεν νομίζω!

Όταν κάλεσα τον Τσίπρα, αμέσως μετά την ανακοίνωση του αποτελέσματος του δημοψηφίσματος, που ακόμη δεν είχε γίνει γνωστή η συντριπτική επικράτηση του «όχι» και του είπα ότι τώρα πρέπει να φερθεί ως ηγέτης, μου απάντησε «τώρα θα κάνω μία ανακοίνωση που δεν θα σου αρέσει». Εννοούσε την ανακοίνωση που ακολούθησε. Ήξερε πάρα πολύ καλά τί δρομολογεί, ήξερε πάρα πολύ καλά με ποιους το δρομολογεί και με αυτούς τους ίδιους συνεννοήθηκε για τη διάλυση της Βουλής μετά την ψήφιση του τρίτου μνημονίου, για να μην έχει προβλήματα στην εφαρμογή του τρίτου μνημονίου, που το είχε ήδη επιβάλει στον κόσμο, έναν κόσμο σε κατάσταση σοκ, που δεν μπορούσε να πιστέψει ότι αυτός τον οποίον εμπιστεύθηκε, του επιτέθηκε με αυτόν τον τρόπο.

Το τρίτο μνημόνιο ήταν ό,τι αγριότερο πέρασε, παραμονή δεκαπενταύγουστου, με χυδαίες επιθέσεις. Βεβαίως, είναι αηδιαστικός ο τρόπος με τον οποίο ελέγχει τα μέσα ενημέρωσης η Κυβέρνηση Μητσοτάκη. Αηδιαστικός, προκλητικός και ντροπιαστικός! Εγώ θα ντρεπόμουνα και γι’ αυτές τις φυλλάδες τύπου μανιφέστο που πλέκουν ένα τόσο ξετσίπωτο εγκώμιο που ντρέπεται και η ντροπή και για τις δήθεν ανεξάρτητες ιστοσελίδες, που ξέρουμε καλά πόσο ανεξάρτητες είναι και πως οι δρόμοι της Ομάδας Αλήθειας τις συνδέουν με την Κυβέρνηση και με το κρατικό χρήμα. Αλλά, δεν ξεχάσαμε εμείς τουλάχιστον και εγώ προσωπικά που έκανα αντιπολίτευση και επί κυβέρνησης Τσίπρα, δεν ξέχασα καθόλου τον ακραίο έλεγχο των μέσων ενημέρωσης που επιδιώξατε, κύριε Παππά, δηλαδή τις παρεμβάσεις ακόμα και για την αλλαγή του Εθνικού Συμβουλίου Ραδιοτηλεόρασης, για τις άδειες στα μέσα, για τον Καλογρίτσα, για τους εκβιαστές και τα κονδύλια της ΕΥΔΑΠ. Τα θυμόμαστε αυτά, με τον σύντροφο της κ. Δούρου, τον κ. Μπενίση, που ως διευθύνων την ΕΥΔΑΠ εκταμίευε χρήματα διαφημίσεων για την ΕΥΔΑΠ; Το θυμάστε, κύριε Κατσώτη; Τα εκταμίευε σε μέσα ενημέρωσης, για να στήνουν το προφίλ του κ. Τσίπρα και το δικό σας και να χτυπάνε πολιτικούς αντιπάλους. Και ο κεντρικός κατηγορούμενος βρέθηκε νεκρός σε τροχαίο στην Αττική Οδό. Εμείς τα ζήσαμε. Εγώ τα έχω βιώσει. Έχω και την τιμή αλλά και την εμπειρία να κάνω πραγματική αντιπολίτευση στις κυβερνήσεις που κοροϊδεύουν και εξαπατούν και προδίδουν τον ελληνικό λαό και να ξέρω πολύ καλά τι θα πει αποκλεισμός.

Γιατί, είναι εντυπωσιακό. Από τη δημόσια παρέμβασή μου στις 25 Μαΐου του 2025 ζήτησα από τον κ. Μητσοτάκη να πει ποιος τον πληρώνει και δεν μιλάει για την Παλαιστίνη; Ποιος τον πληρώνει και δίνει χείρα βοηθείας στον εγκληματία πολέμου, καταζητούμενο για εγκλήματα κατά της ανθρωπότητας και ένοχο για γενοκτονία Νετανιάχου; Από εκείνη τη μέρα, που σηματοδότησε πολύ σοβαρή ενόχληση και βεβαίως από την καταδίκη του δολοφόνου του Αλέξανδρου Γρηγορόπουλου, χωρίς ελαφρυντικά, στο Μικτό Ορκωτό Εφετείο Λαμίας, μετά από τεράστια μάχη και εκ τρίτου, μετά την κατάθεση πρότασης για τη σύσταση προανακριτικής επιτροπής για το έγκλημα στα Τέμπη, έχει πέσει πλήρης αποκλεισμός. Πλήρης αποκλεισμός!

Τα μέσα ενημέρωσης, τα ελεγχόμενα από την Κυβέρνηση, επιτίθενται με τον πιο χυδαίο, εξόφθαλμο και αξιόποινο τρόπο σε εμένα προσωπικά και δεν υπάρχει κανένα από τα πανελλαδικής εμβέλειας μέσο ενημέρωσης που να ενδιαφέρεται να ακουστεί η αντίθετη άποψη.

Αυτό το λέω πιο πολύ διότι είναι πολύ σημαντικό να καταγράφονται οι τρόποι με τους οποίους παίζετε. Παίζετε βρώμικα. Έτσι ξέρετε να παίζετε. Εσείς ήσασταν στην «Ελεύθερη Ώρα», ο άλλος ήταν κονδυλογράφος του Φρουζή και ταυτόχρονα στο «Πρώτο Θέμα». Έτσι ξέρετε να παίζετε, βρώμικα. Ξέρετε να παίζετε βρώμικα και ξέρετε να αλλοιώνετε τους κανόνες προσπαθώντας να επιτύχετε κάποιο πλεονέκτημα.

Σας έχω νέα. Το πλεονέκτημα είναι στην επαφή με τον κόσμο, είναι στο μυαλό των πολιτών και ιδίως των νέων παιδιών. Κι αν ένα πράγμα είναι ελπιδοφόρο αυτές τις μέρες στη Βουλή, αυτό είναι ότι έχει γεμίσει η Βουλή με νέα παιδιά, με παιδιά του λυκείου που είναι εδώ για τη Βουλή των Εφήβων. Πολλά από αυτά τα συνάντησα εχθές ενώ κάνανε τις διαδικασίες. Είναι φοβερό ότι έχετε προγραμματίσει να έχουν επαφή μόνο με Υπουργούς τα παιδιά αυτά. Είναι αδιανόητη αυτή η συνθήκη έμφοβης διακυβέρνησης. Μην τυχόν και δουν κάποιον της αντιπολίτευσης. Όχι. Με τους Υπουργούς.

Ήρθε ο Μητσοτάκης πριν από λίγο και είπε: «Όποτε θέλω εγώ. Δεν είναι κανονική διαδικασία πολιτικών Αρχηγών. Άρα, δεν θα μείνω». Γιατί στις διαδικασίες πολιτικών Αρχηγών μένει και δεν το ξέραμε; Έχει κάποιο θέμα ο κ. Μητσοτάκης με τη Βουλή. Δεν την αγαπάει. Αν μπορούσε, θα την είχε καταργήσει. Και δεν είναι και ο μόνος.

Γι’ αυτό είναι εντυπωσιακό και θλιβερό ταυτόχρονα ότι προσπαθεί να δικαιολογήσει τα αδικαιολόγητα και να κάνει αναφορές στην ακροδεξιά, όταν η ακροδεξιά ζει και βασιλεύει μέσα στους κόλπους της Κυβέρνησης και όταν ένα πάρα πολύ ανησυχητικό μήνυμα που εξέπεμψε ο κ. Μητσοτάκης ήδη από τον Μάρτιο, με τον πρώτο ανασχηματισμό, είναι το μήνυμα του ρατσισμού. Τοποθέτησε έναν ακροδεξιό, ρατσιστή, τον Βορίδη, στη θέση του Υπουργού Μετανάστευσης και Ασύλου. Αυτό είναι κάτι εξαιρετικά ανησυχητικό. Κι όταν ο Βορίδης μας τελείωσε -γιατί εμπλέκεται, με το πιο εξόφθαλμα τρόπο και απειλεί κιόλας, για εμάς που δεν ανησυχούμε είναι εντυπωσιακό να παρατηρούμε τους εσωτερικούς τριγμούς και εκβιασμούς που παίζονται, ο Βορίδης προειδοποιεί και λέει «θα σας πάρω όλους μαζί μου»- ο Μητσοτάκης έρχεται και εκπέμπει μήνυμα βγάζω τον Βορίδη, αλλά έχω κι άλλον ρατσιστή, μη σας νοιάζει. Και βάζει τον Πλεύρη. Τ’ ακούτε, κύριε Σταμάτη; Να δω τι θα πείτε εσείς, ο μειλίχιος, που είστε υπέρ των δικαιωμάτων. Βάζει τον Πλεύρη που έχει πει ότι στα σύνορα πρέπει να υπάρξουν νεκροί. Μπορείτε αυτό να το καλλωπίσετε και να το στρογγυλέψετε; Η συνείδησή σας το ανέχεται, ένας ρατσιστής στο χαρτοφυλάκιο μετανάστευσης και ασύλου;

Κι έρχεται σήμερα ο Πρωθυπουργός -με συγχωρείτε εγώ αισθάνομαι πολύ μεγάλο βάρος με αυτό που άκουσα, λυπάμαι πάρα πολύ που είναι πάλι άδεια η Βουλή, όπως είναι μονίμως άδεια η Βουλή, δεν συζητάω από τη Νέα Δημοκρατία δύο άτομα, ο ένας είχε πρόβλημα με το νομοσχέδιο για τα ομόφυλα ζευγάρια και χρειάστηκε «μασάζ» και τώρα είναι αναβιβασμένος σε Κοινοβουλευτικό Εκπρόσωπο, ο άλλος έχει έναν πιο μετριοπαθή λόγο, αλλά έχει και ευθύνη- και ανερυθρίαστα το πρώτο που λέει είναι «οι παράνομοι μετανάστες που έρχονται στην Κρήτη». Ήμουν η μόνη που αντέδρασε και είπα «παράνομοι»; Και λέει: «Ναι παράνομοι, βεβαίως». Πώς το ξέρει;

Οι άνθρωποι σκυλοπνίγονται διότι κάποιοι βομβαρδίζουν τις χώρες τους, διότι κάποιοι τους εξωθούν έξω από τα σπίτια τους, διότι η Γάζα έχει ισοπεδωθεί, διότι η Παλαιστίνη βρίσκεται σε συνθήκες απόλυτης κρίσης, διότι ο Τραμπ παίζει τέτρις με πυραυλικές επιθέσεις. Ο Τραμπ, που τον εκλιπαρούσε ο κ. Μητσοτάκης, σαν το σκυλάκι πήγαινε από πίσω του, να πάρει ένα χαμόγελο και μια λέξη.

Για μην πούμε για τον Τσίπρα που φωτογραφιζόταν δίπλα δίπλα με τον Τραμπ, και το πρωτοσέλιδο της «Αυγής» ήταν «στρατηγικοί εταίροι». Αυτά ήταν η Συμφωνία των Πρεσπών. Μην μας εμφανίζετε τη Συμφωνία των Πρεσπών, τη συμφωνία δηλαδή που έφερε ο Τραμπ και το ΝΑΤΟ, και σαν αριστερή συμφωνία, διεθνιστική. Είναι η συμφωνία που ζήτησε, απαίτησε ο Τραμπ και υπέγραψε ο Τσίπρας χωρίς να ξέρει κανένας από τον ελληνικό λαό τι διαπραγματευόταν. Γη και ύδωρ δώσατε. Τον Μάρτιο του 2016 υπογράψατε με τον Ερντογάν την ντροπιαστική κοινή δήλωση Ευρωπαϊκής Ένωσης - Τουρκίας, αυτή με την οποία έγινε μάγκας ο Ερντογάν και εκβίαζε με τις μεταναστευτικές ροές και τώρα ονειρεύεται μία αντίστοιχη δήλωση να υπογράψει κ. Μητσοτάκης.

Με συγχωρείτε, είμαστε ευρωπαϊκό κράτος, είμαστε κράτος-μέλος του Συμβουλίου της Ευρώπης, είμαστε δεσμευμένοι από τις διεθνείς συμβάσεις προστασίας των ανθρωπίνων δικαιωμάτων ή είμαστε κάποιο rogue state, χώρα-φάντασμα, παρίας, που έρχεται ο Πρωθυπουργός και ανακοινώνει τρίμηνη αναστολή εξέτασης των αιτήσεων ασύλου; Αυτό είναι διολίσθηση πολιτειακή. Και χειροκροτάγατε; Αυτόν τον λόγο και αυτόν τον ακραίο ρατσιστικό λαϊκισμό χρησιμοποίησε ο Χίτλερ, κύριε Σταμάτη. Απευθύνομαι σε εσάς γιατί θέλω να απαντήσετε. Και όλοι όσοι είστε μετριοπαθείς να απαντήσετε πώς το ανέχεστε και πώς το και στηρίζετε αυτό το πράγμα να ανεβαίνει Πρωθυπουργός κράτους-μέλους του Συμβουλίου της Ευρώπης, του ΟΗΕ, του οργανισμού για την ασφάλεια και τη συνεργασία στην Ευρώπη, της Ευρωπαϊκής Σύμβασης Δικαιωμάτων του Ανθρώπου, των διεθνών συμβάσεων και πρωτοκόλλων του ΟΗΕ για την προστασία των ανθρωπίνων δικαιωμάτων, κράτος-μέλος του Διεθνούς Ποινικού Δικαστηρίου και να λέει «αναστέλλουμε την εξέταση αιτήσεων ασύλου;». Ξέρετε τι είναι το άσυλο; Το άσυλο είναι το πιο ιερό καταφύγιο, η πιο ιερή προστασία στον κατατρεγμένο. Είναι προστατευόμενη αξία και λειτουργία από το Σύνταγμά μας και από τη δημοκρατία.

Δεν ξέρω σε ποιο σημείο έχει φτάσει ο έλεγχος των μέσων ενημέρωσης για την αντίδραση σε αυτή την ρήση του Πρωθυπουργού, αλλά θεωρώ ότι όποιος δημοσιογράφος έχει συνείδηση, σε αυτή την κρίσιμη στιγμή δεν μπορεί να αφήσει έτσι αυτή την αναγγελία. Είναι ανεπίτρεπτη εξαγγελία ωμής παραβίασης δικαιωμάτων που προστατεύονται από το Σύνταγμα και όλες τις διεθνείς συμβάσεις. Είναι ανεπίτρεπτη εξαγγελία διολίσθησης σε απολυταρχισμό και ολοκληρωτισμό. Ποιοι θα υπερασπιστούν τα δικαιώματα; Ποιοι θα υπερασπιστούν τα δικαιώματα;

Όλα αυτά, βεβαίως, που είπε ο κ. Μητσοτάκης, τα είπε την ώρα που επάνω στην αίθουσα 150 -για τους Βουλευτές που μπορεί να μην το ξέρουν- γίνονται ακροάσεις τριάντα οκτώ αρεοπαγιτών για να διοριστούν σε εννέα θέσεις Αντιπροέδρων του Αρείου Πάγου. Από τις έντεκα θέσεις Αντιπροέδρων του Αρείου Πάγου χηρεύουν οι εννέα.

Την Παρασκευή το βράδυ το Υπουργικό Συμβούλιο διά περιφοράς -ήταν τόσο επείγον!- διόρισε Πρόεδρο και Εισαγγελέα του Αρείου Πάγου και μάλιστα κόντρα στην ψηφοφορία που έκαναν οι δικαστές. Τώρα, γίνεται ακρόαση Αρεοπαγιτών για τον διορισμό σε άλλες θέσεις, κατώτερης, αλλά σημαντικής εξουσίας. Την ίδια ώρα τέσσερις θέσεις του Δικαστικού Συμβουλίου Τριαντόπουλου χηρεύουν. Άρα, στο Δικαστικό Συμβούλιο τέσσερις από τις δέκα θέσεις που κληρώθηκαν χηρεύουν. Το Δικαστικό Συμβούλιο δεν λειτουργεί. Ο φυσικός δικαστής, στον οποίο στείλατε -υποτίθεται- τον Τριαντόπουλο στις 11 Απριλίου, τρεις μήνες μετά δεν υπάρχει.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Ήρθε ο κ. Μητσοτάκης να διαμαρτυρηθεί. Δεν τόλμησε, βέβαια, να διαμαρτυρηθεί προς την Πλεύση Ελευθερίας που είπε «άρση ασυλίας των δεκατεσσάρων Βουλευτών της Νέας Δημοκρατίας που τόλμησαν να παρεμποδίσουν τη λειτουργία της Προανακριτικής Επιτροπής για τον Τριαντόπουλο. Επιτέθηκε σε αυτούς που ψήφισαν «παρών». Δεν επιτέθηκε σε αυτούς που είπαν ότι «πρέπει να αρθεί η ασυλία». Επιτέθηκε σε αυτούς που ψήφισαν «παρών», τους είπε δεν είναι σωστό, μην το ξανακάνετε. Και εκείνοι είπαν «ναι, είναι σωστό, είμαστε κατά το Σύνταγμα».

Οι Βουλευτές αυτοί παρεμπόδισαν την έρευνα που κατά το Σύνταγμα οφείλει να κάνει η Προανακριτική Επιτροπή. Οι Βουλευτές αυτοί πήραν εντολή από τον κ. Μητσοτάκη -και είναι καταγεγραμμένο στα Πρακτικά της Διάσκεψης των Προέδρων- ότι πριν ψηφίσουν ήρθε η κ. Μπακογιάννη στην Διάσκεψη των Προέδρων και είπε «η πλειοψηφία ένα δικαίωμα που έχει, έχει αποφασίσει να το εκχωρήσει». Είπε, δηλαδή, η κ. Μπακογιάννη -και είναι καταγεγραμμένο και στα Πρακτικά της Ολομέλειας της Βουλής, από τη δική μου παρέμβαση, αμέσως μετά- ότι η κ. Μπακογιάννη περιέγραψε ακριβώς τη συνομωσία για εσχάτη προδοσία. Γιατί, η παροχή εντολής σε επίπεδο κόμματος από τον Πρωθυπουργό της Πλειοψηφίας σε Βουλευτές οι οποίοι θα έπρεπε να ενεργήσουν ανεξάρτητα και κατά συνείδηση και να δώσουν γνώμη ή ψήφο ανεξάρτητη, κυρίως όμως έπρεπε να αφήσουν να λειτουργήσει η Προανακριτική Επιτροπή, η παροχή εντολής λοιπόν «εμποδίστε την Προανακριτική Επιτροπή» είναι εντολή σφετερισμού της κοινοβουλευτικής αρμοδιότητας και της εισαγγελικής αρμοδιότητας της Βουλής. Και βεβαίως -εν πάση περιπτώσει, κύριοι- είναι μια μήνυση που έχει καταθέσει μία μάνα που το κορίτσι της κάηκε ζωντανό, ενώ είχε επιζήσει της σύγκρουσης, μία μάνα που δίνει έναν αγώνα για δικαιοσύνη και αλήθεια και θα έπρεπε τουλάχιστον να πείτε «να το κρίνει η δικαιοσύνη». Την άρση ασυλίας την αποφασίζει η Βουλή για τους Βουλευτές και θα κρίνει η δικαιοσύνη αν ενήργησαν κατά το καθήκον τους.

Το ότι ετοιμάζεστε να εμποδίσετε εδώ με ονομαστική ψηφοφορία στην Ολομέλεια της Βουλής, ετοιμάζεστε να εμποδίσετε, για άλλη μια φορά, την εισαγγελική έρευνα δείχνει ότι καμία δικαιοσύνη δεν θέλετε και καμία έρευνα δεν θέλετε. Θέλετε να τα ελέγχετε όλα και οτιδήποτε δεν ελέγχετε, προσπαθείτε ή να το φιμώνετε ή να το εξαϋλώνετε.

Η συνθήκη είναι εξαιρετικά σοβαρή. Θα αναφερθώ, κύριε Υπουργέ, στο νομοσχέδιό σας με παρέμβασή μου αργότερα, γιατί δυστυχώς δεν είναι δυνατόν να παρακάμψουμε αυτά τα οποία συμβαίνουν. Εξάλλου, πρόκειται να γίνουν και εισηγήσεις και εισήγηση του εισηγητή μας.

Θέλω, όμως, να πω το εξής. Το 2024 η Ευρωπαία Συνήγορος του Πολίτη εξέδωσε μια έκθεση-κόλαφο για τη λειτουργία και της FRONTEX και του ελληνικού Λιμενικού στο ναυάγιο της Πύλου που πλέον έχει κριθεί από τη δικαιοσύνη ότι είναι έγκλημα. Έχουν ασκηθεί διώξεις σε βαθμό κακουργήματος.

Θυμίζω ότι ο κ. Μητσοτάκης προσπάθησε να αλλάξει τον Συνήγορο του Πολίτη, τον κ. Ποττάκη, την ώρα που ερευνούσε το ναυάγιο αυτό. Θυμίζω ότι ήρθε ο κ. Μητσοτάκης εδώ, επειδή μπλοκάραμε την αλλαγή. Είχαν συμφωνήσει στην αρχή ΣΥΡΙΖΑ, Νέα Αριστερά, ΠΑΣΟΚ -τους είχαν κάπως εμφανίσει ότι είναι καλός ο αντιπροτεινόμενος-, εμείς τους κάναμε μια ενημέρωση και άλλαξε η θέση και έτσι μπλοκαρίστηκε η αλλαγή του Συνηγόρου του Πολίτη. Κι ήρθε έξαλλος ο κ. Μητσοτάκης, εδώ στην Ολομέλεια και είπε: «Τι θέλετε επιτέλους να κάνουμε; Θέλετε να αναθεωρήσουμε το Σύνταγμα για να διορίζουμε μόνοι μας τις Ανεξάρτητες Αρχές»; Γιατί αυτή είναι η αντίληψή του. Και στη συνέχεια διόρισε μόνος του Πρόεδρο Δημοκρατίας τον πιο σκοτεινό Πρόεδρο της Βουλής, τον Τασούλα, και αυτή τη στιγμή διορίζει και υπογράφει την ηγεσία της δικαιοσύνης.

Η Δικαιοσύνη, όμως, έχει ασκήσει ποινικές διώξεις σε βαθμό κακουργήματος στους εμπλεκόμενους λιμενικούς στο έγκλημα της Πύλου, με βάση το πόρισμα της Ευρωπαίας Συνηγόρου του Πολίτη και με βάση το πόρισμα, το εμβληματικό που βγήκε ενώ ήθελε να το αποτρέψει ο κ. Μητσοτάκης, του Έλληνα Συνηγόρου του Πολίτη. Του Έλληνα Συνηγόρου του Πολίτη, που του επιτέθηκε ο πρώην Υπουργός Ναυτιλίας Στυλιανίδης, όταν εξέδωσε το πόρισμα. Ο Στυλιανίδης είναι αυτός ο οποίος, Κύπριος ων, ήρθε εδώ και είπε τον Γενάρη του 2024 «η μισή Κύπρος είναι τουρκική». Τόσος πατριωτισμός! Γιατί έρχονται και άλλες επέτειοι σε λίγο.

Είναι, λοιπόν, σημαντικό να θυμόμαστε -και απευθύνομαι ξανά στον κ. Σταμάτη, γιατί βλέπω ότι θα μιλήσει- ότι εξακόσιοι πενήντα άνθρωποι έχασαν τη ζωή τους αφού συνοδεύονταν από πλοία του Λιμενικού, του οποίου χάλασε η κάμερα και δεν υπάρχει βίντεο. Σας θυμίζει κάτι; Γιατί και για τα Τέμπη εξαφανίστηκαν τα βίντεο και δεν υπήρχαν και καταγραφές ηχητικές. Σας θυμίζει κάτι; Εξακόσιες πενήντα ψυχές! Δεν είναι σκουπίδια οι άνθρωποι, δεν είναι αντικείμενα, είναι εξακόσιοι πενήντα άνθρωποι: Γυναίκες, παιδιά, μωρά, άνδρες, άνθρωποι όλων των ηλικιών. Έχετε μιλήσει με άνθρωπο που προσπάθησε να διαφύγει από καθεστώς που απειλεί τη ζωή του και βρέθηκε στη θάλασσα, να σας περιγράψει;

Τι ήρθε ο κ. Μητσοτάκης, να κάνει τον μάγκα σε ποιον; Ήρθε να κάνει τον μάγκα σε ποιον; Στους εξαθλιωμένους ανθρώπους που τους στοιβάζουν στο Ρέθυμνο απροστάτευτους εντελώς και ετοιμάζεται να τους φερθεί με τον χειρότερο τρόπο; Να κάνει τον μάγκα σε ποιον; Να ξέρουν, λέει, οι λαθροδιακινητές και οι υποψήφιοι πελάτες τους. Μα, τι φρασεολογία είναι αυτή για εξαθλιωμένους ανθρώπους; Είναι υποψήφιοι πελάτες; Είναι κάποιοι μπιζναδόροι, δηλαδή, οι πρόσφυγες και οι μετανάστες που μπαίνουν στα καρυδότσουφλα και διακυβεύεται η ζωή τους;

Εγώ πραγματικά ντρέπομαι, ειλικρινά ντρέπομαι γι’ αυτήν την κατάσταση Πρωθυπουργού, ενός πρωθυπουργού που δεν είχε τίποτα να πει, έκανε όλες αυτές τις φιέστες στο Συμβούλιο Ασφαλείας του ΟΗΕ τον Μάιο. Ενώ έπρεπε να μιλήσει για τη Γάζα και για την Παλαιστίνη και για τη Γενοκτονία, μίλησε για την ασφάλεια της ναυσιπλοΐας. Με συγχωρείτε, σήμερα έχει διαλάθει της προσοχής του ότι γίνονται επιθέσεις σε ελληνόκτητα πλοία; Του έχει ξεφύγει; Το ξέχασε; Γιατί όλο αυτό το ταρατατζούμ που έγινε στον ΟΗΕ για την ασφάλεια της ναυσιπλοΐας πού πήγε τώρα; Και ποιος ευθύνεται που εκθέτει και τους ναυτικούς και τα πληρώματα σε αυτήν την τόσο μεγάλη ανασφάλεια στη ναυσιπλοΐα; Ποιοι είναι αυτοί που παίζουν με τις ανθρώπινες ζωές;

Αισθάνομαι πάρα πολύ μεγάλη, πραγματικά μεγάλη, ντροπή που έχουμε αυτή την τόσο μεγάλη ατυχία, να έχουμε αυτόν τον Πρωθυπουργό σε αυτήν τη χρονική συγκυρία, που κάνει τον μάγκα στους εξαθλιωμένους πρόσφυγες και τους λέει υποψήφιους πελάτες, κάνει τον μάγκα στους φοιτητές και λέει θα κάνει μεγάλη μεταρρύθμιση, θα εκκαθαρίσει το μητρώο των «αιώνιων φοιτητών». Το μεγαλύτερο πρόβλημα πραγματικά της Ελλάδας, που κανείς δεν μπόρεσε να λύσει και το λύνει ο κ. Μητσοτάκης και ανασαίνει πια η χώρα είναι αυτό. Μα, είμαστε σοβαροί; Αυτά είναι τα προβλήματα;

Θα κάνει όμως και πειθαρχικά συμβούλια από νομικούς συμβούλους του κράτους. Δεν ασχολείται λίγο, κύριε Υπουργέ –και αυτό σας αφορά-, το Νομικό Συμβούλιο του Κράτους, που υπάγεται και στο Υπουργείο σας, με τις διεκδικήσεις που πρέπει να έχει το Ελληνικό Δημόσιο, για τις υποθέσεις διαφθοράς σε βάρος του Δημοσίου, αλλά και με όλους αυτούς τους χιλιοταλαιπωρημένους ανθρώπους και πολίτες, θύματα κρατικών εγκλημάτων, όπως στο Μάτι, όπως στα Τέμπη, όπως σε περιπτώσεις άλλες; Να ασχοληθεί το Νομικό Συμβούλιο του Κράτους για την προστασία του πολίτη έναντι της αυθαιρετούσης διοίκησης; Θα επανέλθω σε αυτό.

Θέλω, όμως, κλείνοντας να πω τα εξής. Η αντιστροφή της πραγματικότητας είναι γνωστή πρακτική του Γκαίμπελς. Ήρθε ο κ. Μητσοτάκης και είπε ότι η κατηγορία εσχάτης προδοσίας είναι η κατηγορία που χρησιμοποιούσαν οι χρυσαυγίτες. Κάτι έχει μπερδέψει ο κ. Μητσοτάκης. Για εσχάτη προδοσία έχουν καταδικαστεί εκείνοι τους οποίους θαυμάζουν οι χρυσαυγίτες και εκείνοι για τους οποίους έδιναν μάχη κάποια μέλη της Κυβέρνησης, όπως ο κ. Βορίδης, ο κ. Γεωργιάδης και ο κ. Πλεύρης. Η εσχάτη προδοσία είναι η παραβίαση της δημοκρατίας. Με τη Χρυσή Αυγή συνομιλούσε ο Γενικός Γραμματέας της κυβέρνησης Σαμαρά, όταν ήταν Υπουργός ο κ. Μητσοτάκης, ο Μπαλτάκος και τον έβγαλε στη φόρα ο Κασιδιάρης, διότι και εκείνος τον μαγνητοσκοπούσε, όπως ο Μητσοτάκης μαγνητοφωνούσε και μαγνητοφωνεί το σύμπαν.

Ο κ. Μυλωνάκης είναι εδώ; Α, μας παρακολουθεί από αλλού, μου φαίνεται. Ήταν και παρακολουθούμενος, αλλά δεν τον πείραζε, γιατί παρακολουθεί τα πάντα. Ούτε ο κ. Μπαγιώκος. Και αυτόν δεν τον πειράζει να είναι παρακολουθούμενος.

Αυτές δε οι πρακτικές των παρακολουθήσεων και της παραβίασης κάθε έννοιας απορρήτου και των εκβιασμών πολιτικού προσωπικού είναι ακριβώς οι πρακτικές που κατατάσσουν μία κυβέρνηση στο φάσμα του αντιδημοκρατικού καθεστώτος.

Θέλω λοιπόν να κλείσω, επειδή ο κ. Μητσοτάκης απέφυγε να πει τι λέει τελικώς για τα Πρακτικά, απέφυγε να πει οτιδήποτε για την Πρόεδρο της Επιτροπής Φον Ντερ Λάιεν που τίθεται εν αμφιβόλω η παραμονή της στην ηγεσία της Επιτροπής και είπε κάποιες σοφιστείες, όπως ότι υπάρχουν και τα πρακτικά των πολιτών στην κάλπη, δυνάμει των οποίων απ’ ό,τι κατάλαβα εννοεί ότι θα κυβερνάει εσαεί. Τα πρακτικά των πολιτών είναι ανανεούμενα. Είναι σαφώς μια συνθήκη και μια συγκυρία που είναι κατάδηλο ότι η Κυβέρνηση δεν έχει την εμπιστοσύνη των πολιτών. Είναι πασιφανές αυτό. Μόνο ο κ. Μητσοτάκης νομίζει ότι μπορεί να το κρύψει. Ούτε αυτοί που το κρύβουν για λογαριασμό του δεν το πιστεύουν πραγματικά. Και οι πολίτες είναι βέβαιον ότι μόλις τους δοθεί η ευκαιρία, η δυνατότητα, το δημοκρατικό δικαίωμα, θα εκφραστούν. Θα εκφραστούν για τον ΟΠΕΚΕΠΕ που πέφτει βαρύτατος ως πέλεκυς πάνω στην Κυβέρνηση και στην Κοινοβουλευτική Ομάδα της Νέας Δημοκρατίας.

Και θα ήθελα να απαντήσω στον κ. Μητσοτάκη, ο οποίος έφυγε γιατί ξέρει ότι εγώ θα του απαντήσω, φυσικά, κύριε Μητσοτάκη, δεν θα ξαναπούμε γαλάζια συμμορία. Η συμμορία είναι πλημμεληματικού τύπου ένωση προσώπων. Γαλάζια εγκληματική οργάνωση θα πούμε, γαλάζια μαφία και όποιοι δεν έχουν συμμετάσχει σε αυτά τα κονκλάβια, τώρα κρίνονται από τη στάση τους, από το πόσο θα καλύψουν εαυτούς και αλλήλους, από το πόσο θα δώσουν χείρα βοηθείας ή κατά πόσο θα υπερασπιστούν αν υπάρχουν -πιστεύω ότι υπάρχουν και άνθρωποι που δεν συμμετείχαν στο «πάρτι» με το μέλι και στις βουτιές μέσα στο μέλι- κατά πόσο θα κρατήσουν την αξιοπρέπειά τους τώρα και κατά πόσο θα απόσχουν από αυτή την προσπάθεια οικτρής συγκάλυψης.

Κυρίες και κύριοι, η Βουλή έχει υψηλά καθήκοντα. Δυστυχώς, εμείς δίνουμε αυτήν τη μάχη να κρατήσουμε τη Βουλή σε λειτουργία, την ώρα που για χρόνια κάποιοι την υποβάθμισαν και την έκαναν υποχείριο και εργαλείο. Τα Πρακτικά πάντως κάποια στιγμή και του Συμβουλίου των Πολιτικών Αρχηγών και των Υπουργικών Συμβουλίων όλων των κυβερνήσεων που διέλυσαν τη χώρα, πρέπει να δημοσιοποιηθούν. Και βέβαια, τα πεπραγμένα όλων μας είναι σε δημόσια θέα, για να κρίνουν αυτοί που έχουν τον πρώτο και τον τελευταίο λόγο και θα έχουν σύντομα ξανά τον λόγο, οι πολίτες. Εμείς αυτούς υπηρετούμε και πρώτα απ’ όλα τους νέους.

Καθώς σας κοιτάω σκέφτομαι ότι αύριο το πρωί θα είναι γεμάτη η Βουλή με νέα παιδιά που δίνουν εκείνα το παράδειγμα της παρουσίας και της συμμετοχής, αντίθετα με την οικτρή πραγματικά συνθήκη που βιώνουμε εδώ, στη Βουλή.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τρίλεπτη παρέμβαση ο Κοινοβουλευτικός Εκπρόσωπος του ΣΥΡΙΖΑ, ο κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Μία κουβέντα για το νομοσχέδιο και θα επανέλθω στην ομιλία μου.

Κύριε Υπουργέ, εδώ φαίνεται ότι θα έχουμε ένα Δημοσιονομικό Συμβούλιο, το οποίο θα κάμπτει τη βούληση και τις προτεραιότητες του Υπουργείου. Στη σχετική διάταξη λέει ρητώς ότι το Υπουργείο αποδέχεται τις αξιολογήσεις και τις εκτιμήσεις του Δημοσιονομικού Συμβουλίου και προσαρμόζεται και συμμορφώνεται μάλιστα, με τις εκτιμήσεις αυτές. Θα περιμένουμε να σας ακούσουμε με ενδιαφέρον τι ακριβώς σημαίνει αυτό. Εάν εσείς επιθυμείτε μια αλλαγή πολιτικής και κλωτσήσει αυτή η αλλαγή πολιτικής πάνω στο Δημοσιονομικό Συμβούλιο, ποια θα είναι τα παρελκόμενα και ποιες θα είναι οι επόμενες ενέργειές σας;

Τώρα, κυρία Πρόεδρε, επιτρέψτε μου να σας πω απευθυνόμενος στο Σώμα διά του Προεδρείου, ότι σήμερα στο Ελληνικό Κοινοβούλιο έχουμε δει ένα πάρα πολύ γλυκό και αρμονικό τανγκό, μεταξύ του κ. Μητσοτάκη και της κ. Κωνσταντοπούλου, οι οποίοι αναπαράγουν ακριβώς τα ίδια επιχειρήματα. Ακριβώς τα ίδια επιχειρήματα. Πάνω από μία πλάνη σύγκρουσης και οι δύο συντονισμένοι και ο Πρόεδρος της Νέας Δημοκρατίας και η κ. Κωνσταντοπούλου έρχονται να μας πουν ότι ο ΣΥΡΙΖΑ έκανε το «όχι», «ναι». Ξεχνάνε και οι δύο ότι έγιναν εκλογές τον Σεπτέμβρη του 2015. Ο κ. Μητσοτάκης ήταν υποψήφιος με τη Νέα Δημοκρατία, η οποία ζητούσε να συνεχιστεί το προηγούμενο πρόγραμμα, η Νέα Δημοκρατία έχασε και η κ. Κωνσταντοπούλου κατήλθε στις εκλογές με τον κ. Λαφαζάνη, που ανοιχτά, δημοκρατικά, θεμιτά -δικαίωμά τους ήταν- ζητούσαν να πάει η χώρα στη δραχμή.

Τι να κάνουμε που ο λαός επέλεξε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε, κύριε Παππά;

**ΝΙΚΟΛΑΟΣ ΠΑΠΠΑΣ:** Μη με διακόπτετε. Σας ακούσαμε 40 λεπτά. Έρχεστε κάθε φορά το απόγευμα και μας διαμαρτύρεστε ότι είναι άδεια η Βουλή.

Με συγχωρείτε. Εμείς είμαστε εδώ από το πρωί.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μας κοροϊδεύετε;

**ΝΙΚΟΛΑΟΣ ΠΑΠΠΑΣ:** Παρακαλώ, κυρία Πρόεδρε. Μην διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, θέλω τον λόγο μετά.

**ΝΙΚΟΛΑΟΣ ΠΑΠΠΑΣ:** Να μάθετε να ακούτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς θα μου μάθετε.

**ΝΙΚΟΛΑΟΣ ΠΑΠΠΑΣ:** Συντονίζονται Μητσοτάκης και Κωνσταντοπούλου στις επιθέσεις απέναντι στην Αριστερά και την Κυβέρνηση του ΣΥΡΙΖΑ. Απόλυτη αρμονία. Έφερε η δική μας κυβέρνηση το τρίτο, χειρότερο μνημόνιο; Σοβαρά μιλάτε, κύριοι της Νέας Δημοκρατίας και κυρίες και κύριοι της Πλεύσης Ελευθερίας;

Θα ξεχάσουμε την πρόσφατη οικονομική ιστορία; Δεν έπεσε 25% το ΑΕΠ μεταξύ 2010 και 2015; Δεν βγήκε η χώρα από την επιτροπεία το 2018; Δεν έχουμε ρυθμισμένο χρέος από κει και πέρα; Τι συντονισμός είναι αυτός; Τι ενιαίος βηματισμός; Τι αρμονία είναι αυτή που ξετυλίγεται μπροστά στα μάτια μας; Είπανε μάλιστα και οι δύο ότι διαλύσαμε τη Βουλή. Συγγνώμη, η κυβέρνηση Τσίπρα έχασε την πλειοψηφία και όφειλε να ρωτήσει εκ νέου τον ελληνικό λαό εάν πρέπει να προχωρήσει. Και βεβαίως, για να μην ξεχνιόμαστε, και οι δύο λένε ότι δεν υπάρχει διαχωρισμός Αριστεράς και Δεξιάς. Και οι δύο ελεεινολογούν τη Συμφωνία των Πρεσπών, τη λυτρωτική Συμφωνία των Πρεσπών για τα εθνικά μας συμφέροντα, και αυτό τους έφερε αγκαζέ και με την ακροδεξιά στα συλλαλητήρια απέναντι στην κυβέρνηση του Αλέξη Τσίπρα που με Υπουργό τον Νίκο Κοτζιά έλυσε ένα χρονίζον, μείζον ζήτημα για την ελληνική εξωτερική πολιτική.

Τέλος, είναι σαφές ότι η αδυναμία του κ. Μητσοτάκη αποτυπώθηκε ανάγλυφα διότι εμφανίστηκε ψεύτης για το παρελθόν και δειλός για το σήμερα.

Στη θέση σας, κυρίες και κύριοι της Νέας Δημοκρατίας, θα αισθανόμουν βαθύτατα προσβεβλημένος. Το έχει κάνει επανειλημμένες φορές, έρχεται, κάνει μια ομιλία και τρέπεται σε φυγή. Πού είναι η αυτοπεποίθησή του; Πού είναι η επάρκειά του να αντιμετωπίσει τους πολιτικούς του αντιπάλους; Τελειώνει με το πέρας της πρώτης του τοποθέτησης;

Θα σας έλεγα, επειδή κάνετε και μορφασμούς, κύριε Λαζαρίδη, και σας το έχω πει προσωπικά ξανά, εσείς είστε γενναίος, δεν φοβάστε την πολιτική σύγκρουση και πολλές φορές ακόμα και αν είναι σε υψηλούς τόνους και ακραία. Θα ήταν ευτύχημα για την παράταξή σας εάν ο Αρχηγός σας είχε έστω και λίγη από τη δική σας γενναιότητα.

Ευχαριστώ πολύ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Πρόεδρε. Θα παρακαλούσα, όμως, να είστε σύντομη με δεδομένο ότι ακόμη έχουμε ειδικούς αγορητές σε αναμονή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ευχαριστώ πολύ.

Απλώς κάποιες οφειλόμενες απαντήσεις. Πρώτον, η Πλεύση Ελευθερίας είναι πάντα εδώ. Εσείς δεν είστε και αυτό, δυστυχώς, φαίνεται με κραυγαλέο τρόπο και αυτή τη στιγμή, κύριε Παππά.

**ΝΙΚΟΛΑΟΣ ΠΑΠΠΑΣ:** Έχουμε Κοινοβουλευτική Ομάδα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Ομάδα σας εξελέγη ως Αξιωματική Αντιπολίτευση. Αν αυτό είναι Αξιωματική Αντιπολίτευση, θα μου επιτρέψετε να έχω εντελώς άλλη άποψη για το τι σημαίνει Αξιωματική Αντιπολίτευση και πώς πρέπει η αντιπολίτευση να φυλάει τα δικαιώματα των πολιτών, να μην αφήνει αφύλακτη τη Βουλή, να μην αφήνει ανυπεράσπιστους τους πολίτες.

Δεύτερον, φέρατε -και το ξέρετε- μια «συμφωνία» -εντός εισαγωγικών συμφωνία-, που είχε καταψηφίσει ο ελληνικός λαός. Ο ελληνικός λαός εκλήθη να ψηφίσει «ναι» ή «όχι» στην πρόταση Γιουνγκέρ που είχε δώσει ως τελεσίγραφο 48 ώρες. Και ο ελληνικός λαός με κλειστές τις τράπεζες, με τα Μέσα της προπαγάνδας να λένε ότι όλες οι κοινωνικές δυνάμεις είναι υπέρ του «ναι» και με την «ΑΥΓΗ» να λέει fifty - fifty, ο ελληνικός λαός ψήφισε «όχι». Το τι ψήφισε ο Τσίπρας, εγώ δεν το ξέρω. Για τον Παυλόπουλο ξέρω ότι ψήφισε «ναι», το τι ψήφισε ο Τσίπρας δεν το ξέρω. Είμαι βέβαιη, όμως, ότι επιθυμούσε, προσευχόταν και υπολόγιζε στο «ναι» και υπολόγιζε ακριβώς να φορτώσει στους πολίτες τη δικιά του προδοσία και τη δικιά του κωλοτούμπα και να πει, εγώ ήθελα το «όχι», αλλά εσείς τι να κάνουμε, ψηφίσατε «ναι», οπότε ήμουν υποχρεωμένος να εφαρμόσω το «ναι». Έλα που οι πολίτες ήταν γενναίοι. Γιατί, θα με συγχωρήσετε πολύ, δεν είναι γενναίος ο κ. Λαζαρίδης που είπε: εσύ δεν μπορείς να μιλάς για τα Τέμπη γιατί δεν έχεις παιδιά. Αυτή είναι για σας η γενναιότητα; Δεν είναι γενναίος ο κ. Τσίπρας που πήγε να κρυφτεί πίσω από τους πολίτες.

Γενναίοι είναι οι πολίτες, που αντιμέτωποι με τη συνείδησή τους και με τους φόβους τους -γιατί υπήρχε πολύ μεγάλος φόβος και αυτή είναι η γενναιότητα, το να υπερβαίνεις τον φόβο-, ψήφισαν «όχι» και δώσανε την πιο ηχηρή και ισχυρή εντολή και εσείς την τσαλαπατήσατε, δρομολογώντας το χειρότερο πραξικόπημα εν καιρώ δημοκρατίας και καλώντας επικούρους σας τη Νέα Δημοκρατία, το ΠΑΣΟΚ, το Ποτάμι, να σας βοηθήσουν.

Ο κ. Θεοδωράκης που τώρα παριστάνει πάλι τον δημοσιογράφο είναι το καλύτερο υποστύλωμα του συστήματος χρόνια και ήταν κι ο πρώτος που «ξέπλυνε» τον Μητσοτάκη μετά το έγκλημα των Τεμπών.

Κύριε Παππά, λοιπόν, αφήστε αυτές τις απλουστεύσεις. Εσείς έχετε και οφείλετε να αναμετρηθείτε με τους εαυτούς σας, ποιοι για να κάτσετε σε υπουργικές καρέκλες ή για να παραμείνετε σε υπουργικές καρέκλες προδώσατε με τον χειρότερο τρόπο τον κόσμο, ποιοι στρογγυλοκαθίσετε στις καρέκλες την ώρα που ρίχνατε δακρυγόνα και γκλοπς στους διαμαρτυρόμενους για το ασφαλιστικό. Εγώ ήμουν εκεί και έφαγα και την καταστολή και τα δακρυγόνα, όπως είμαι πάντα με τους πολίτες εκεί. Ήμουν εκεί όταν χτίζατε τα κατειλημμένα κτίρια. Αποβάλατε όπως το κάνει και ο Μητσοτάκης τώρα, αποβάλατε από κατειλημμένα κτίρια μετανάστες και χτίζατε με τούβλα τις εισόδους, ήμουν εκεί. Ήμουν εκεί όταν το Μαξίμου ήταν σαν tetris οχυρωμένο από τις κλούβες.

Και αρκετά με τη Συμφωνία των Πρεσπών, την οποία την διαπραγματευτήκατε εν κρυπτώ. Δεν ήξερε κανείς τι διαπραγματεύεστε. Την φορέσατε στο κεφάλι των πολιτών με Βουλευτές εδώ μέσα να αλλάζουν την ψήφο τους και τη στάση τους και εξαγορά Βουλευτών και εδώ και στο γειτονικό κοινοβούλιο. Ξέρετε πολύ καλά ότι στα Σκόπια υπήρχαν φυλακισμένοι Βουλευτές και ότι ο γειτονικός πληθυσμός με δημοψήφισμα μποϊκοτάρισε αυτή τη Συμφωνία με 70% αποχή, τη μποϊκοτάρισε. Γιατί ήταν συμφωνία του Τραμπ, με τον οποίο μια χαρά τα βρίσκατε, την ίδια ώρα που πουλάγατε όπλα στην Υεμένη και στη Σαουδική Αραβία. Τα θυμάστε αυτά; Αυτά είναι Αριστερά;

Βεβαίως, υπάρχει διαφορά μεταξύ Αριστεράς και Δεξιάς. Η διαφορά, όμως, δεν είναι ότι αριστερός είναι όποιος δηλώνει αριστερός και φέρνει μνημόνια. Δεν είναι ότι αριστερός είναι όποιος δηλώνει αριστερός και έχει μετοχές στην BlackRock και αμύθητη περιουσία που δεν μπορεί να τη δικαιολογήσει από εργασία και από νόμιμα εισοδήματα. Δεν είναι ότι αριστερός είναι όποιος δέρνει τους συνταξιούχους και τους εργαζόμενους όταν διαμαρτύρονται. Δεν είναι ότι αριστερός είναι αυτός που γυρνάει την πλάτη στους μετανάστες και χτίζει για να μην μπορούν να ζήσουν, δεν είναι αριστερός αυτός που φτιάχνει τη Mόρια, στην οποία εσείς θα πήγατε φαντάζομαι. Και εγώ πήγα και είδα τους ανθρώπους που στοιβάζονταν κατά δεκάδες μέσα στις σκηνές, στο κολαστήριο της Μόριας.

Όσο για την δήθεν έξοδο της χώρας από τα μνημόνια το 2018, δυστυχώς, ήσασταν πολύ απασχολημένοι να προετοιμάζετε τη φιέστα της εξόδου από τα μνημόνια, που θα έβαζε και ο Τσίπρας τη γραβάτα, τόσο απασχολημένοι που αφήσατε αφύλακτη την Αττική με κίνδυνο 4 και δυτικούς ανέμους και κάηκαν και πνίγηκαν εκατόν τέσσερις άνθρωποι συν δεκαέξι αταυτοποίητοι στο Μάτι. Αυτό ήταν Αριστερά; Ή μήπως ήταν Αριστερά αυτή η σύσκεψη μπροστά στις κάμερες την ώρα που οι άνθρωποι ακόμα χαροπάλευαν στη θάλασσα και δεν πήγαινε κανένας να τους σώσει; Οι ψαράδες πήγαν να τους σώσουν. Γιατί και εκεί ήμουν, κύριε Παππά.

Με τις εντυπώσεις δεν μπορείτε να αλλάξετε την πραγματικότητα και το βίωμα του κόσμου.

Αφήσατε τον κόσμο ανυπεράσπιστο. Σας ένοιαζε το βράδυ της 23ης Ιουλίου, και έρχεται η επέτειος, να κάνετε σύσκεψη μπροστά στις κάμερες με δύο καταδικασμένους αρχηγούς της Πυροσβεστικής, τον αρχηγό και τον υπαρχηγό, με δίπλα του ο Τσίπρας τον κ. Φάμελλο, τον Πολάκη, τη Δούρου και να παριστάνει στις 00.00΄ το βράδυ ότι δεν ξέρει για νεκρούς, δεν ξέρει τίποτε. Είναι μια φωτιά που κατέβηκε από τον Βουτζά! Είχαν τότε καεί δεκάδες άνθρωποι, κύριε Παππά, και εσείς διαχειριζόσασταν τις εντυπώσεις! Θα μου κάνετε εμένα μαθήματα; Εγώ ήμουνα δίπλα στους ανθρώπους.

Και ξέρετε ποιος σας γλύτωσε; Ο κ. Μητσοτάκης, διότι ερχόμενος στην εξουσία το 2019 δεν έκανε ούτε πρόταση για εξεταστική επιτροπή για το Μάτι ούτε πρόταση για προανακριτική επιτροπή για το Μάτι, αλλά σας άφησε και τώρα σας ζητάει ανταλλάγματα. Σας λέει «εγώ δεν σας τα έκανα αυτά για το Μάτι, γιατί μου τα κάνετε εσείς για τα Τέμπη;».

Αν λοιπόν ψάχνετε ποιος πηγαίνει χέρι-χέρι και με τον Καρατζαφέρη και με τον Μητσοτάκη να κοιτάξετε τον εαυτό σας, να κοιτάξετε αυτά που κάνατε. Είναι τρομερό ότι δέκα χρόνια μετά υπερασπίζεστε σαν να ήταν σωτηρία. Όλα τα μνημόνια έτσι εμφανίστηκαν, σαν δήθεν σωτηρία. Όλοι μας σώζατε. Μας έσωζε ο Παπανδρέου, μας έσωζε ο Βενιζέλος, μας έσωζε ο Σαμαράς και μετά μας σώζατε και εσείς. Από τόση σωτηρία έμεινε ο σιδηρόδρομος αφύλακτος εντελώς, τον ξεπουλήσατε για 45 εκατομμύρια ευρώ και δεν υπήρχαν ούτε τα στοιχειώδη της ασφάλειας. Και τολμάτε να λέτε ποιοι πάνε;

Με ποιον ψηφίσατε μαζί το τρίτο μνημόνιο και την ιδιωτικοποίηση των σιδηροδρόμων, κύριε Παππά; Με τον Μητσοτάκη τα ψηφίσατε μαζί. Με τον Μητσοτάκη, με τον Βενιζέλο, ο οποίος –έφυγε και ο κ. Τσακαλώτος τώρα- σας έκανε και σύσταση πώς να ονομάσετε το τρίτο μνημόνιο. Όχι συμφωνία, αλλά συνταξιοδοτικό νομοσχέδιο, για να μπορέσετε να δικαιολογήσετε και την τροπολογία της τελευταίας στιγμής για την περικοπή συντάξεων.

Η Αριστερά δεν έχει καμία σχέση -και με αυτό κλείνω- με αυτή την απάτη που στήσατε, με αυτήν την ανάλγητη διακυβέρνηση από την οποία γονάτισε τόσος κόσμος, με τη ματαίωση της ελπίδας τόσων ανθρώπων και της εμπιστοσύνης τους. Η Αριστερά είναι αγώνας και εσείς στην κρίσιμη στιγμή, που αγώνας ήταν στην πιο κρίσιμη καμπή του, αδειάσατε με τον πιο κατάπτυστο και πραγματικά ντροπιαστικό τρόπο τους πολίτες και τον λαό. Οι αριστεροί, κύριε Παππά, δεν το κάνουν αυτό.

Όσο για το Σύνταγμα και ποιοι ήταν στο Σύνταγμα κατά της Συμφωνίας των Πρεσπών προσωπικά ήμουν μαζί με τον Μίκη Θεοδωράκη και τον Γιώργο Κασιμάτη. Και, αν έχετε να μας πείτε, όπως λέγατε τότε κάποιοι, ότι είναι χρυσαυγίτης ο Μίκης Θεοδωράκης, να προσέχετε πάρα πολύ καλά πώς ποδοπατάτε τη μνήμη του.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΝΙΚΟΛΑΟΣ ΠΑΠΠΑΣ:** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παππά, δικαιούστε τον λόγο, αλλά, παρακαλώ, σύντομα.

**ΝΙΚΟΛΑΟΣ ΠΑΠΠΑΣ:** Θα είμαι πάρα πολύ σύντομος.

Δεν περίμενα με τόσο εμφατικό τρόπο η Πρόεδρος της Πλεύσης Ελευθερίας να επιβεβαιώσει την κριτική την οποία της ασκήσαμε, η οποία είναι ότι ακριβώς πατάει πάνω στα ίδια χνάρια που πατάει η κριτική που ασκεί απέναντι στην παράταξή μας η Κυβέρνηση του κ. Μητσοτάκη. Πρόσθεσε στο μπλέντερ στη δεύτερη τοποθέτησή της η κ. Κωνσταντοπούλου και το Μάτι ακριβώς με την ίδια επιχειρηματολογία που έχει ο κ. Μητσοτάκης όλα αυτά τα χρόνια προσπαθήσει να συκοφαντήσει την κυβέρνηση του ΣΥΡΙΖΑ.

Τέλος, και κλείνω με αυτό, απευθύνομαι στον ελληνικό λαό και τα νέα παιδιά. Αν θέλουν να μάθουν τι είναι η Αριστερά, να ακούν από τους Αριστερούς και όχι από τους πολέμιους της Αριστεράς, όχι από τους παθιασμένους εχθρούς της Αριστεράς, οι οποίοι φαίνεται ότι δεν βρίσκονται μόνο στα κυβερνητικά έδρανα αυτήν τη στιγμή.

**ΠΡΟΕΔΡΕΥΟΥΣΑ (Όλγα Γεροβασίλη):** Λοιπόν, τον λόγο έχει ο ειδικός αγορητής της Νίκης, ο κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, πριν τοποθετηθούμε στο παρόν νομοσχέδιο θα θέλαμε να αναφερθούμε στο σκάνδαλο του ΟΠΕΚΕΠΕ, το οποίο κυριαρχεί στην επικαιρότητα. Διότι απ’ ό,τι φαίνεται οι ασκοί του Αιόλου άνοιξαν και η χώρα μας βρίσκεται για μία ακόμη φορά στο μάτι των ελεγκτικών μηχανισμών της Ευρωπαϊκής Ένωσης.

Οι Βρυξέλλες πλέον έχουν ανοίξει φάκελο για όλα τα Κοινοτικά κονδύλια που ρέουν προς την Ελλάδα και ειδικά για ΕΛΓΑ, ΕΣΠΑ, Ταμείο Ανάκαμψης και Ανθεκτικότητας. Στο μικροσκόπιο της Ευρωπαϊκής Ένωσης βρίσκονται 2 δισεκατομμύρια ευρώ με τη λίστα των ευνοημένων να φαίνεται να περιορίζεται σε δέκα ονόματα εταιρειών. Ένα από τα στοιχεία που χτύπησαν το καμπανάκι ήταν πως εξετάστηκαν εκατόν δέκα διαγωνισμοί και στους εκατόν έναν διαπιστώθηκε ότι εμφανίστηκε μόνο μία εταιρεία, οπότε και της έγινε η ανάθεση του έργου χωρίς να υπάρξει πραγματικός διαγωνισμός. Απ’ ό,τι φαίνεται οι απευθείας αναθέσεις σε φιλικές εταιρείες είναι ο κανόνας για την Κυβέρνηση της Νέας Δημοκρατίας.

Να θυμίσουμε ότι κόλαφο για τις διαδικασίες ανάθεσης των δημοσίων συμβάσεων αποτελεί η πρόσφατη έκθεση του Ελεγκτικού Συνεδρίου, το οποίο για μία ακόμη φορά αναδεικνύει τις διαχρονικές πλημμέλειες στο συγκεκριμένο επίπεδο της οικονομίας. Δυστυχώς, και αυτή η έκθεση του Ελεγκτικού Συνεδρίου δεν είχε κάποιο αποτέλεσμα, διότι η Κυβέρνηση είναι δέσμια των πελατειακών συμφερόντων που υπηρετεί σε τέτοιον βαθμό που να κλείνει τα μάτια σε παρανομίες οι οποίες σήμερα ανακαλύπτονται από την Ευρωπαϊκή Εισαγγελία.

Να τονίσουμε ότι ο φάκελος των παράνομων αγροτικών επιδοτήσεων δεν έχει κλείσει ούτε κατά διάνοια. Οι πρώτες εκτιμήσεις κάνουν λόγο για συνολικό πρόστιμο που ενδέχεται να ξεπεράσει το 1 δισεκατομμύριο ευρώ πέραν του βεβαιωμένου διοικητικού προστίμου των 415 εκατομμυρίων ευρώ. Το πρόστιμο θα επιβαρύνει τον κρατικό προϋπολογισμό παρά τις περί του αντιθέτου διαβεβαιώσεις κυβερνητικών στελεχών, που εναγωνίως προσπαθούν να μπερδέψουν τους πολίτες.

Η κυβέρνηση μπροστά στις καταιγιστικές εξελίξεις και πανικόβλητη προσπαθεί να κάνει τα αυτονόητα, να ετοιμάσει από την αρχή έναν μηχανισμό ανακτήσεων, ΑΑΔΕ, Οικονομική Αστυνομία και ένα task force που θα χτυπάει στα ΑΦΜ με μεγάλες επιδοτήσεις και θα ζητά πίσω τα ποσά έντοκα. Ασφαλώς ο μηχανισμός ανάκτησης θα πρέπει να γίνει και να λειτουργήσει γρήγορα και αποτελεσματικά, αλλά φοβούμαστε ότι σε μεγάλο βαθμό θα βεβαιωθούν στα ΑΦΜ και δεν θα εισπραχθούν ποτέ. Απλά θα αυξηθούν οι ληξιπρόθεσμες απαιτήσεις.

Επίσης θα πρέπει να εξεταστεί αν κάποιοι λειτούργησαν σαν αχυράνθρωποι που απλά εισέπραξαν επιδοτήσεις για λογαριασμό άλλων προσώπων με υψηλές θέσεις. Σημαντικό ρόλο στη διαλεύκανση της υπόθεσης θα έχει η παρέμβαση της Αρχής Ξεπλύματος Μαύρου Χρήματος, που θα αναδείξει την πραγματική εγκληματική οργάνωση.

Το Κίνημά μας υποστηρίζει ότι ο έλεγχος θα πρέπει να επεκταθεί πέραν των κόκκινων ΑΦΜ των αγροτών και να γίνει και στις διοικήσεις του ΟΠΕΚΕΠΕ και των άμεσων συγγενικών προσώπων, σε συζύγους και τα τέκνα τους, τουλάχιστον της τελευταίας δεκαετίας καθώς και σε πολλά στελέχη του ΟΠΕΚΕΠΕ που είχαν κρίσιμες θέσεις στην επεξεργασία δεδομένων και στην κατανομή Κοινοτικών ενισχύσεων.

Όσο για το συνέδριο του Economist που διοργανώθηκε στο Grand Resort Lagonissi και παραβρέθηκε και ο Πρωθυπουργός μας, ο κ. Μητσοτάκης, θα σταθούμε στην ερώτηση που του έγινε για ποιο πλεόνασμα μιλάει η Κυβέρνηση, αυτό που περιλαμβάνει τις οφειλές του Δημοσίου προς το Grand Resort ύψους 1 δισεκατομμυρίου ευρώ, οι οποίες είναι τελεσίδικες με αποφάσεις της δικαιοσύνης ή το πλεόνασμα που δεν περιλαμβάνει αυτές τις οφειλές. Καταθέτω στα Πρακτικά σχετικό άρθρο από την εφημερίδα «Εστία».

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επί του νομοσχεδίου μετά από μια δεκαετία σκληρών μνημονιακών πολιτικών που εφαρμόστηκαν στη χώρα μας υποχρεούμαστε να ενσωματώσουμε την Οδηγία 2024/1265, η οποία στοχεύει στην ενίσχυση των δημοσιονομικών πλαισίων των κρατών-μελών με πιο αυστηρούς κανόνες υποβολής και αξιολόγησης δημοσιονομικών προβλέψεων, παρουσίαση πολυετών προγραμμάτων και αξιολόγηση των δαπανών, καθώς και την αποφυγή υπερβολικών ελλειμμάτων και χρεών.

Το Κίνημά μας εντοπίζει μια σειρά από καθοριστικά ζητήματα που θα προκαλέσει η ενσωμάτωση της Οδηγίας 2024/1265. Το πρώτο ζήτημα είναι οι απαιτούμενοι αυστηροί βαθμοί συμμόρφωσης, που ενδεχομένως να οδηγούν σε εξαναγκασμούς χωρίς να λαμβάνουν υπ’ όψιν την ιδιαιτερότητα της ελληνικής οικονομίας και κοινωνίας. Στην πραγματικότητα μειώνεται ο εθνικός έλεγχος στη δημοσιονομική πολιτική των κρατών-μελών, ενώ μεταβιβάζεται μέρος της δημοσιονομικής ευθύνης στους τεχνοκράτες των Βρυξελλών.

Με την ενσωμάτωση της Οδηγίας και την ανάλυση βιωσιμότητας χρέους έχει θεσμοθετηθεί ότι για χρέος πέραν του 60% του ΑΕΠ και για έλλειμμα πάνω από 3% μπορούν να επιβληθούν δημοσιονομικοί κανόνες, δηλαδή ένα μνημόνιο με νέο όνομα. Οι απαιτούμενοι αυστηροί βαθμοί συμμόρφωσης μπορεί να έχουν αρνητικές επιπτώσεις στην οικονομική πολιτική, δρώντας περιοριστικά σε τομείς όπως οι δημόσιες δαπάνες στην παιδεία, την υγεία και το κράτος πρόνοιας.

Επί της ουσίας, με την υιοθέτηση αυστηρών κανόνων συμμόρφωσης δίνεται προτεραιότητα στην εξυπηρέτηση του χρέους και τον περιορισμό των ελλειμμάτων και όχι στις παραγωγικές επενδύσεις. Μην ξεχνάμε ότι στη χώρα μας λόγω των μνημονίων λειτουργεί και το λεγόμενο Υπερταμείο, από το οποίο το 50% των εσόδων διατίθεται στην αποπληρωμή του χρέους, ενώ οι δανειστές μας έχουν καθοριστικό λόγο στις όποιες αποφάσεις του.

Το δεύτερο ζήτημα έχει σχέση με τις παραγωγικές και τις δημόσιες επενδύσεις. Η μεταρρύθμιση δεν πρέπει να θέτει εμπόδια και να ακινητοποιεί τον δημόσιο τομέα, αλλά να του επιτρέπει να υποστηρίζει κρίσιμες επενδύσεις σε τομείς όπως η πράσινη και ψηφιακή μετάβαση, η εκπαίδευση, η υγεία και οι υποδομές.

Το κίνημά μας πιστεύει σε μια διαφοροποιημένη οικονομική πολιτική που δεν θα εξαρτάται σχεδόν αποκλειστικά από τις χρηματοδοτήσεις της Ευρωπαϊκής Ένωσης μέσω ΕΣΠΑ και του Ταμείου Ανάκαμψης. Ο ορυκτός πλούτος της Ελλάδας είναι ιδιαίτερα σημαντικός και περιλαμβάνει μια μεγάλη ποικιλία μεταλλευμάτων και ορυκτών, στα οποία περιλαμβάνονται πολλά κρίσιμα μέταλλα και σπάνιες γαίες, τα οποία, δυστυχώς, δεν αξιοποιούνται μέχρι και σήμερα.

Στο πλαίσιο αυτό η Κυβέρνηση θα πρέπει να αλλάξει οικονομική πολιτική και, πέραν των χρηματοδοτήσεων από το ΕΣΠΑ και το Ταμείο Ανάκαμψης, να θέσει ως νέο εθνικό στόχο το τρίπτυχο: εξόρυξη φυσικού αερίου, πετρελαίου-παραγωγή και μεταφορά πράσινης ενέργειας-εξόρυξη και επεξεργασία κρίσιμων μετάλλων και σπάνιων γαιών.

Το κίνημά μας πιστεύει ότι με τροποποίηση του μνημονιακού ν.4270/2014 για την ενσωμάτωση της Οδηγίας 2024/1265 σχετικά με τις απαιτήσεις για τα δημοσιονομικά πλαίσια των κρατών-μελών δεν θα έχουμε την απαιτούμενη ελευθερία για να κάνουμε όλες εκείνες τις παραγωγικές δημόσιες επενδύσεις που θα μπορούσαν να αλλάξουν τη χώρα μας, αυξάνοντας κατακόρυφα την ευημερία μας.

Η υιοθέτηση νέων δημοσιονομικών κανόνων με στόχο τη μείωση του χρέους που θα διαφοροποιούνται μεταξύ των κρατών-μελών και θα προκύπτουν από την ανάλυση βιωσιμότητας χρέους, στην οποία θα προβαίνει η Ευρωπαϊκή Επιτροπή, θα πρέπει να μας προβληματίσει σοβαρά, κατά πόσο θα είναι εφικτή η επίτευξή τους στην ελληνική οικονομία. Η ανάλυση βιωσιμότητας του χρέους, στην οποία προβαίνει η Ευρωπαϊκή Επιτροπή δεν γνωρίζουμε με ποια κριτήρια θα γίνεται, ποια μακροοικονομικά στοιχεία θα λαμβάνονται υπ’ όψιν και ποιες ιδιαιτερότητες της κάθε χώρας.

Αναλυτικά, η χώρα μας για μια δεκαετία πέρασε από μια σκληρή φάση προσαρμογής μέσω μνημονίων. Είμαστε υποχρεωμένοι να έχουμε υψηλό αμυντικό προϋπολογισμό, λόγω του κινδύνου στα ανατολικά μας σύνορα. Δεν μπορούμε να εκμεταλλευτούμε τον υποθαλάσσιο πλούτο μας και ο γείτονάς μας ξεκάθαρα επιβουλεύεται την ΑΟΖ και την υφαλοκρηπίδα. Όπως ήδη αναφέραμε, το χρέος μας εξακολουθεί να είναι πολύ υψηλό ως ποσοστό του ΑΕΠ, έστω και αν παρουσίασε ποσοστιαία μείωση τα τελευταία έτη λόγω αύξησης του ΑΕΠ. Σε ονομαστικές τιμές, όμως, είναι αρκετά υψηλά τα μεγέθη είτε αναφερόμαστε στο χρέος της Γενικής Κυβέρνησης είτε στο ακαθάριστο χρέος. Το 2019 που ανέλαβε η Κυβέρνηση της Νέας Δημοκρατίας το χρέος ανερχόταν σε 331 δισεκατομμύρια ευρώ, ενώ το 2024 σε 365 δισεκατομμύρια ευρώ, δηλαδή, το χρέος μας αυξήθηκε σε ονομαστικές τιμές κατά 34 δισεκατομμύρια ευρώ μέσα σε έξι χρόνια.

Και μιας και με το παρόν νομοσχέδιο ενσωματώνουμε την Οδηγία 2024/1265, να θυμίσουμε ότι η Ευρωπαϊκή Επιτροπή απέστειλε προειδοποιητική επιστολή προς τη χώρα μας τον Φεβρουάριο, με την οποία την καλεί να μεταφέρει πλήρως στο Εθνικό μας Δίκαιο δύο σημαντικές Οδηγίες: Την Οδηγία του 2020/285 σχετικά με το καθεστώς ΦΠΑ για τις μικρές επιχειρήσεις που επιτρέπει στις μικρές επιχειρήσεις με κύκλο εργασιών μέχρι 85.000 ευρώ να πουλούν αγαθά και υπηρεσίες χωρίς να επιβάλουν ΦΠΑ, με αποτέλεσμα να τις ελαφρύνει από ορισμένες υποχρεώσεις συμμόρφωσης, όσον αφορά τον ΦΠΑ. Την Οδηγία 2022/542, με την οποία επιτρέπεται η χρήση μειωμένων συντελεστών από κράτη-μέλη συμπεριλαμβανομένης της χρήσης μηδενικών συντελεστών για βασικά προϊόντα, όπως τρόφιμα, φαρμακευτικά προϊόντα και προϊόντα που προορίζονται για ιατρική χρήση.

Θα θέλαμε να σταθούμε στο Μέρος Ζ΄ του νομοσχεδίου, το οποίο αφορά την ενίσχυση του διαθέσιμου εισοδήματος και φορολογικές ρυθμίσεις. Με το άρθρο 70 του νομοσχεδίου προβλέπεται η επιδότηση με τη μορφή επιστροφής ενός ενοικίου. Το κίνημά μας θεωρεί πως είναι ένα θετικό μέτρο και θα το υποστηρίξει, αλλά δεν πρέπει να αγνοούμε ποια είναι η σημερινή πραγματικότητα στην αγορά ακινήτων και στο στεγαστικό πρόβλημα που, δυστυχώς, συνεχώς διογκώνεται.

Η αύξηση των ενοικίων στην Ελλάδα τα τελευταία χρόνια είναι από τα πιο έντονα συζητούμενα κοινωνικά και οικονομικά ζητήματα. Σε Αθήνα, Θεσσαλονίκη και άλλες μεγάλες πόλεις παρατηρείται αύξηση από 30% έως 50% σε σχέση με τα ενοίκια του 2018-2019. Σε τουριστικές περιοχές και νησιά η αύξηση είναι ακόμα μεγαλύτερη, ειδικά σε περιοχές όπως η Μύκονος, η Σαντορίνη και το κέντρο της Αθήνας, στο Κουκάκι, στου Ψυρρή και στην Πλάκα λόγω Airbnb και βραχυχρόνιων μισθώσεων. Η αύξηση ξεπερνά ακόμα και το 60-70%. Στην περιφέρεια αν και οι αυξήσεις είναι μικρότερες, σε κάποιες πόλεις, όπως τα Χανιά, το Ηράκλειο και η Πάτρα έχουν φτάσει στα 20-30%.

Με το μέτρο της επιστροφής ενός ολόκληρου ενοικίου η μείωση της δαπάνης για τα νοικοκυριά θα ανέρχεται σε 8,3% σε ετήσια βάση, όταν τα ενοίκια έχουν αυξηθεί υπέρμετρα και στα ποσοστά που αναφέρουμε παραπάνω. Γίνεται αντιληπτό ότι το μέτρο θα έχει μικρή επίπτωση για τους ενοικιαστές.

Σήμερα στην εκλογική μου περιφέρεια στον Δυτικό Τομέα Αθηνών ένα διαμέρισμα των 70-75τ.μ. στο Περιστέρι, στο Αιγάλεω, στο Χαϊδάρι, στους Αγίους Αναργύρους μισθώνεται 500 μέχρι 750 ευρώ, ανάλογα την κατάσταση του ακινήτου. Δηλαδή, ένα νέο ζευγάρι που αμείβονται και οι δύο με τον κατώτατο μισθό των 880 ευρώ μεικτά και 743 ευρώ καθαρά θα δαπανήσουν σχεδόν το 40-50% του διαθέσιμου εισοδήματος μόνο για το ενοίκιο. Και μετά αναρωτιόμαστε για την υπογεννητικότητα και γιατί τα νέα ζευγάρια δεν τεκνοποιούν.

Στα τελευταία στοιχεία που δημοσιοποιεί το Υπουργείο Εσωτερικών για το σύνολο του 2024 ο πληθυσμός της χώρας μας συρρικνώθηκε κατά 63.000 μόνο για ένα έτος. Είναι φανερό πως το πρόβλημα της στέγασης θα αντιμετωπιστεί μόνο αν ανοίξουν τα κλειστά σπίτια. Το κίνημά μας κατά τη συζήτηση του Προϋπολογισμού του 2025 είχε προτείνει την επιβολή τέλους με συντελεστή 1% επί της αντικειμενικής αξίας σε κενά ακίνητα ιδιοκτησίας τραπεζών και funds.

Επίσης, είχαμε προτείνει να τροποποιηθεί το πρόγραμμα Golden Visa και να αποσυνδεθεί από την αγορά ακινήτων τουλάχιστον για τα μεγάλα αστικά κέντρα και για τα νησιά με μεγάλη τουριστική ανάπτυξη. Εναλλακτικά, προτείναμε το πρόγραμμα Golden Visa να συνδεθεί με την αγορά κρατικών ομολόγων πάνω από ένα εκατομμύριο ευρώ. Ανάλογο πρόγραμμα εφαρμόζεται στην Ισπανία με πολύ μεγάλη επιτυχία.

Με το άρθρο 71 του νομοσχεδίου προβλέπεται η παράταση ισχύος της μείωσης του φόρου εισοδήματος για δαπάνες αναβάθμισης κτιρίων για ένα έτος μέχρι 31-12-2026. Το κίνημά μας θεωρεί πως είναι ένα θετικό μέτρο και θα το υποστηρίξει, αλλά πιστεύουμε ότι για να αποδώσει το μέτρο, χρειάζεται μεγαλύτερο χρονικό περιθώριο, τουλάχιστον για τέσσερα χρόνια ακόμα, οπότε προτείνουμε την επέκτασή του μέχρι 31-12-2030. Μην ξεχνάμε πως το κόστος ανακαίνισης και αναβάθμισης των κτιρίων έχει αυξηθεί υπερβολικά, οπότε θα πρέπει να δώσουμε τον αναγκαίο χρόνο, ώστε οι ιδιοκτήτες ακινήτων να συγκεντρώσουν τα απαιτούμενα κεφάλαια και στη συνέχεια, με το πέρας των εργασιών, να μπορούν να ωφεληθούν από την εν λόγω διάταξη.

Με το άρθρο 72 του νομοσχεδίου προβλέπεται η ετήσια οικονομική ενίσχυση ευάλωτων κοινωνικών ομάδων. Αφορά κυρίως τη στήριξη των 250 ευρώ στους συνταξιούχους και σε ευάλωτες κοινωνικές ομάδες, το οποίο θα καταβάλλεται κάθε Νοέμβριο. Το κίνημά μας θεωρεί πως είναι ένα μέτρο-παρωδία, το οποίο είναι εκτός πραγματικότητας σε σχέση με το πρόβλημα της ακρίβειας που πλήττει τις ευάλωτες κοινωνικές ομάδες και τους συνταξιούχους.

Η μείωση του εισοδήματος των συνταξιούχων στην Ελλάδα υπήρξε μία από τις πιο δραματικές συνέπειες της οικονομικής κρίσης και των μνημονιακών πολιτικών. Το 2010 ο μέσος όρος της κύριας σύνταξης ήταν περίπου 1.200 ευρώ, ενώ σήμερα είναι κάτω από 850 ευρώ με πολλές κατηγορίες, όπως οι αγρότες να λαμβάνουν ακόμη και κάτω από 500 ευρώ.

Στις χαμηλοσυνταξιουχικές ομάδες, μετά την κατάργηση του ΕΚΑΣ 2016-2019, η μείωση ήταν ακόμα πιο αισθητή. Να θυμίσουμε ότι με το πρώτο μνημόνιο η 13η και 14η σύνταξη περιορίστηκαν σε 500 ευρώ τα Χριστούγεννα, σε 250 ευρώ το Πάσχα και σε 250 ευρώ δώρο αδείας, δηλαδή, σύνολο 1000 ευρώ, ενώ με το δεύτερο μνημόνιο καταργήθηκαν εντελώς.

Αυτό που πραγματικά ενοχλεί τους συνταξιούχους είναι ότι η Κυβέρνηση της Νέας Δημοκρατίας αρνείται ακόμα και την προοπτική της επαναφοράς τους, έστω και το περιορισμένο δώρο που ίσχυε κατά το πρώτο μνημόνιο. Η επαναφορά της 13ης και της 14ης σύνταξης είναι ένα δίκαιο αίτημα, το οποίο δεν μπορεί να ξεπεραστεί με ένα ετήσιο επίδομα 250 ευρώ.

Η τροποποίηση του ν.4270/2014 αποτελεί μια μεγάλη ευκαιρία για τη διαμόρφωση ενός πλαισίου δημοσιονομικής διαχείρισης ενός σύγχρονου, σοβαρού, κοινωνικά βιώσιμου και υποστηρικτικού προς την ανάπτυξη κράτους. Για εμάς, το ζητούμενο δεν είναι η επιτυχημένη λογιστική διαχείριση, όπως φαίνεται να επιδιώκει η Κυβέρνηση της Νέας Δημοκρατίας. Η χώρα μας δικαιούται ένα πλαίσιο δημοσιονομικών κανόνων που δεν θα την περιορίζει, αλλά θα την ενθαρρύνει να οικοδομήσει ένα καλύτερο, βιώσιμο μέλλον.

Κλείνοντας την ομιλία μου, θα ήθελα να συγχαρώ την Κυβέρνηση –ειρωνικά, βέβαια- αναφέροντας το ότι βρήκε στο πρόσωπο μιας υπαλλήλου, της κ. Βιβής Τυχεροπούλου, τον φταίχτη για το σκάνδαλο του ΟΠΕΚΕΠΕ, τιμωρώντας τη με εικοσαήμερη στέρηση μισθού, ως δώρο για τη γιορτή της που είναι σε λιγότερο από είκοσι ημέρες!

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τον λόγο για μια μικρή παρέμβαση ο Υπουργός.

Κύριε Πιερρακάκη, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Σας ευχαριστώ, κυρία Πρόεδρε.

Ζήτησα τον λόγο με αφορμή μια αποστροφή του Εκπροσώπου της ΝΙΚΗΣ, η οποία είναι αντίστοιχη με μία ερώτηση που μου απηύθυνε ο Πρόεδρος της Νέας Αριστεράς, ο κ. Χαρίτσης χθες, αναφορικά με τα ψηφιακά έργα, δηλαδή, αναφορικά με έργα τα οποία πραγματοποιήθηκαν τα τελευταία χρόνια, αφήνοντας περίεργες υπόνοιες σε σχέση με τη διασπάθιση κονδυλίων ή άλλου τύπου τέτοιες συζητήσεις.

Και αυτό είναι, επίσης, συνέχεια μιας ιστοριούλας που διακινήθηκε το περασμένο Σαββατοκύριακο, η οποία προσπαθούσε να συσχετίσει και εμένα προσωπικά σε σχέση με συμμετοχή σε αυτά τα έργα με δήθεν εταιρείες κ.λπ., που διακινήθηκε από διάφορα ακροδεξιά τρολ του διαδικτύου. Αφαιρέθηκαν τα μηνύσιμα σκέλη και αυτό ήρθε και έγινε κομμάτι της ερώτησης του κ. Χαρίτση.

Σε ό,τι αφορά τους «αρουραίους» των υπονόμων του διαδικτύου, οι απαντήσεις θα δοθούν στις αίθουσες των δικαστηρίων, όπως οφείλει να γίνεται σε μία ευνομούμενη πολιτεία, σε μια δημοκρατία. Τι δεν περίμενα όμως; Δεν περίμενα η οσμή των υπονόμων του διαδικτύου να έρθει σε αυτήν εδώ την Αίθουσα. Και ακριβώς επειδή ήρθε, τώρα θα δοθούν και όλες οι σχετικές απαντήσεις.

Παρατήρηση πρώτη. Σε ό,τι αφορά τα ψηφιακά έργα, όσοι επιλέγουν να τα χτυπήσουν και να τους κάνουν κριτική θα πρέπει να λάβουν υπ’ όψιν τους ότι, πριν αναλάβουμε το 2019, αντιμετωπίζαμε την απόλυτη ανυπαρξία, ήμασταν ακόμη μια χώρα που λειτουργούσε με φαξ, μία χώρα στην οποία δεν μπορούσε κανένας να κάνει ψηφιακά ούτε μία υπεύθυνη δήλωση. Όλα αυτά άλλαξαν από μηχανικούς και από στελέχη του Ελληνικού Δημοσίου όλων των αποχρώσεων και αυτό αγκαλιάστηκε από όλο τον ελληνικό λαό, όπως φαίνεται σε κάθε δημοσκόπηση. Το μεγαλύτερο σκάνδαλο όλων είναι η ανυπαρξία αυτού που παραλάβαμε. Αυτή ήταν η πρώτη πολιτική παρατήρηση.

Παρατήρηση δεύτερη. Όλα τα έργα του Ταμείου Ανάκαμψης έχουν είκοσι έξι στάδια εθνικά και ευρωπαϊκά με αντίστοιχες υπογραφές, αντίστοιχους ελέγχους και ανάμεσα σε αυτά και προσυμβατικό έλεγχο του Ελεγκτικού Συνεδρίου για τις προδιαγραφές και για το καλώς έχειν.

Παρατήρηση τρίτη. Ισχύουν τα νούμερα που αναφέρει αυτή η γνωστή θεωρία συνωμοσίας; Εγώ, λοιπόν, θα σας αναφέρω το εξής. Στην αγορά Πληροφορικής, η οποία εικοσαπλασιάστηκε μέσω του Ταμείου Ανάκαμψης και μετά τον Covid –τα ψηφιακά αφορούν όλη την Κυβέρνηση, όλα τα Υπουργεία, αλλά εγώ θα αναφέρω μόνο τα στοιχεία της Κοινωνίας της Πληροφορίας- πόσα έργα δημοπρατήθηκαν; Ήταν 203. Σε πόσα από αυτά είχαμε άνω της μίας προσφορές; Στα 2/3. Στο 1/3, που δεν είχαμε, στα μισά είχαμε κοινοπραξίες εταιρειών, πάνω από μια εταιρεία. Ήταν σε αυτό το 1,8 δισεκατομμύριο, που είναι το σύνολο, δέκα οι εταιρείες οι οποίες πήραν αυτά τα ποσά; Όχι ήταν 102.

Το καταθέτω στα Πρακτικά, για να είμαστε στον κόσμο της πραγματικότητας και όχι στον κόσμο των fake news.

(Στο σημείο αυτό ο Υπουργός Εθνικής Οικονομίας και Οικονομικών κ. Κυριάκος Πιερρακάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, διαπίστωσα από την ερώτησή του ότι ο κ. Χαρίτσης είναι εξαιρετικά ευαίσθητος. Ήταν μια πολύ ευαίσθητη ερώτηση για το περιβάλλον του ανταγωνισμού. Οπότε ανέτρεξα στα πεπραγμένα της κυβέρνησης ΣΥΡΙΖΑ και στα έργα που χρηματοδοτήθηκαν το 2015-2019. Είπα ότι η αγορά εικοσαπλασιάστηκε. Δημοπρατήθηκαν δεκατρία έργα. Σε πόσα από αυτά, κυρίες και κύριοι συνάδελφοι, είχαμε πάνω από μία προσφορές επί ΣΥΡΙΖΑ; Μαντέψτε: μηδέν! Δεκατρία στα δεκατρία. Οπότε με βάση το ευαίσθητο κριτήριο του κ. Χαρίτση για φεστιβάλ ανταγωνισμού που έπρεπε να είχε γίνει, κανονικά θα έπρεπε να έχει πάει μόνος του να παραδοθεί στον εισαγγελέα. Εγώ να πω ότι θα ήμουν συνήγορος υπεράσπισης, διότι γνωρίζουμε πάρα πολύ καλά ποια είναι η περίμετρος ευθύνης των Υπουργείων, ποια είναι η περίμετρος ευθύνης της αγοράς.

Και κλείνω με αυτό, για να τελειώνουμε με αυτήν την ιστορία. Περίμετρος ευθύνης της αγοράς. Αναφέρει η ερώτηση, λοιπόν, για έναν έλεγχο που είχε κάνει η Επιτροπή Ανταγωνισμού και πολύ σωστά, γιατί η Επιτροπή Ανταγωνισμού οφείλει να ελέγχει τα πάντα, όπως το έχει κάνει στις τράπεζες, όπως το είχε κάνει στις κατασκευές. Πώς προέκυψε αυτός ο έλεγχος; Προέκυψε εξωγενώς; Ο έλεγχος αυτός πραγματοποιήθηκε με επιστολή που έφυγε από το Υπουργείο Ανάπτυξης, από τον Γενικό Γραμματέα, τον κ. Αναγνωστόπουλο τον Ιανουάριο του 2024 ζητώντας από την Επιτροπή Ανταγωνισμού να ελέγξει το καλώς έχειν με αφορμή το συγκεκριμένο έργο. Εμείς το ζητήσαμε.

Άρα, σύνοψη. Δεν είστε μόνο συκοφάντες από το κάτω ράφι. Δεν είστε μόνο τοξικοί. Είστε και αδιάβαστοι και για τα δικά μας πεπραγμένα, αλλά κυρίως για τα δικά σας.

(Χειροκροτήματα από την πτέρυγα της Νέας Δημοκρατίας)

**ΣΠΥΡΙΔΩΝ ΤΣΙΡΩΝΗΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νίκης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κυρία Πρόεδρε.

Θεωρώ ντροπή όσα γίνονται το τελευταίο διάστημα. Και μιλάτε για οσμή υπονόμου, όταν αναδύεται αυτή η δυσωδία του σκανδάλου του ΟΠΕΚΕΠΕ και ήρθε εδώ ο Πρωθυπουργός της χώρας και δεν είπε κουβέντα; Και μιλάτε για οσμή υπονόμου;

Είστε της Πληροφορικής και προφανώς σας αρέσουν τα ψηφιακά έργα, αλλά σας αρέσουν περισσότερο για τον έλεγχο των πολιτών. Γιατί μήπως είστε υπερήφανος που δεν ψηφιοποιήσατε τον ΟΠΕΚΕΠΕ; Είστε υπερήφανος που εκατοντάδες εκατομμύρια ευρώ δίνονταν με υπογραφή πάνω σε ένα excel; Αυτή είναι η ψηφιοποίηση του κράτους; Από την αντίθετη πλευρά, έχετε φέρει οτιδήποτε είναι δυνατόν, για να ελέγχετε και να χειραγωγείτε τον κόσμο, με όλα τα σχέδια για τον προσωπικό αριθμό από πίσω.

Και μπορείτε να μας πείτε, αφού είστε υπερήφανος και νόμιμος και νομοταγής και όλα, πώς καταφέρατε με μια οίκοθεν απόφαση του προέδρου της ΑΔΑΕ να αποδώσετε ΑΦΜ σε ανήλικα; 700.000 ΑΦΜ αυτόματα; Μπορείτε να μας πείτε τι χρειάζονται τα ΑΦΜ, αν δεν είναι προφανέστατα για τον προσωπικό αριθμό; Μπορείτε να μας πείτε πώς γίνεται να δώσετε ΑΦΜ σε ανήλικα τέκνα; Έχουν κάποιες φορολογικές εκκρεμότητες; Και ενώ ο νόμος το λέει καθαρά ότι είναι συγκεκριμένες οι εξαιρέσεις που πρέπει να δοθούν και καμία από αυτές τις περιπτώσεις δεν είναι σαν κι αυτή. Αλλά έτσι λειτουργούν πια και οι Ανεξάρτητες Αρχές. Η ίδια διασύνδεση παντού, η ίδια οσμή υπονόμου παντού.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο ειδικός αγορητής της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, χθες ο Πρωθυπουργός κυκλοφόρησε ένα βίντεο, για να γιορτάσει τα έξι χρόνια από την ανάληψη της διακυβέρνησης της χώρας από τη Νέα Δημοκρατία. Και στο βίντεο αυτό μεταξύ άλλων είπε ότι δεν αποφεύγει την ευθύνη. Εμείς λέμε ότι τα λόγια αυτά είναι εντελώς προσχηματικά και ψευδή. Η Κυβέρνηση της Νέας Δημοκρατίας σε μία σωρεία σκανδάλων που έχουν απασχολήσει την κοινή γνώμη το τελευταίο διάστημα όχι μόνο δεν αναλαμβάνει την ευθύνη, αλλά κάνει ό,τι περνάει από το χέρι της, για να αποφύγει την ανάληψη της ευθύνης. Κάνει επιπλέον κάθε προσπάθεια, για να συγκαλύψει και τα σκάνδαλα αυτά και την εμπλοκή της και την εμπλοκή των πολιτικών προσώπων της Κυβέρνησης στις διάφορες υποθέσεις, στις οποίες η κοινή γνώμη θεωρεί ότι έχουν γκρεμίσει την αξιοπιστία της Κυβέρνησης και έχουν οδηγήσει σε μία κρίση νομιμοποίησης του Κυριάκου Μητσοτάκη και της Κυβέρνησης της Νέας Δημοκρατίας.

Υπάρχουν πολιτικά πρόσωπα που εμπλέκονται στις υποθέσεις Τριαντόπουλου, στο έγκλημα των Τεμπών, στην υπόθεση των υποκλοπών και τώρα στο μεγάλο σκάνδαλο του ΟΠΕΚΕΠΕ. Αναφερόμασταν λίγο πριν στο Ταμείο Ανάκαμψης, όπου και εκεί αναμένουμε να έρθει δικογραφία από την Ευρωπαϊκή Εισαγγελία για σκάνδαλα ύψους 2,5 δισεκατομμυρίων ευρώ. Σε όλα αυτά η Νέα Δημοκρατία το μόνο που κάνει είναι να σκαρφιστεί μεθόδους, ούτως ώστε να μπορέσει να ρίξει τους πολιτικούς της και τους πρώην και νυν Υπουργούς στα μαλακά.

Εμείς κάναμε ένα δώρο στη Νέα Δημοκρατία την περασμένη Δευτέρα με αφορμή τα έξι χρόνια από την ανάληψη της εξουσίας το 2019. Καταθέσαμε τρεις επίκαιρες ερωτήσεις για το μεγάλο σκάνδαλο του ΟΠΕΚΕΠΕ: μία στον Υπουργό Αγροτικής Ανάπτυξης, μια άλλη στον κ. Παπασταύρου ο οποίος ήταν το 2023 Υφυπουργός παρά τω Πρωθυπουργώ και σήμερα Υπουργός Περιβάλλοντος και Ενέργειας και μία τρίτη στον κ. Χατζηδάκη, τον Αντιπρόεδρο της Κυβέρνησης με θέμα τη νέα συμπληρωματική δικογραφία που διαβίβασε η Ευρωπαϊκή Εισαγγελία στη Βουλή την 1η Ιουλίου, έφτασε στις 2 Ιουλίου και δείχνει ξεκάθαρα ότι και ο κ. Βορίδης και ο κ. Παπασταύρου αλλά και ο τότε Υφυπουργός παρά τω Πρωθυπουργώ κ. Μπρατάκος είχαν πλήρη ενημέρωση το 2023 για τις ατασθαλίες και την έκταση του σκανδάλου που λάμβανε χώρα στον ΟΠΕΚΕΠΕ.

Θεωρούμε ότι ο Πρωθυπουργός και γνώριζε πολύ καλά και δεν έκανε ό,τι έπρεπε να κάνει, ούτως ώστε να εξυγιανθεί ο ΟΠΕΚΕΠΕ. Όμως, στο βίντεο που ανήρτησε χθες ο Πρωθυπουργός είχε και μία αναφορά, επίσης, στην οικονομία. Παρουσίασε ως το βασικό επίτευγμά του, αποσιωπώντας βεβαίως τα σκάνδαλα, όπως έκανε και σήμερα όταν ήρθε εδώ στην Ολομέλεια και μίλησε, το ότι επί Νέας Δημοκρατίαςη οικονομία αναπτύσσεται δυναμικά. Άλλο παραμύθι κι αυτό!

Στη διάρκεια των συνεδριάσεων της επιτροπής για το νομοσχέδιο που συζητάμε, είπαμε ότι στα έξι χρόνια της διακυβέρνησης της Νέας Δημοκρατίας ο μέσος ρυθμός ανάπτυξης είναι 2%. Την τελευταία χρονιά του τρίτου μνημονίου, το 2018, η Νέα Δημοκρατία παρέλαβε ρυθμό ανάπτυξης 2,1%. Με άλλα λόγια, και έξω από τα μνημόνια και με τεράστια κονδύλια από το ΕΣΠΑ, αλλά και από το Ταμείο Ανάκαμψης και με ελλειμματικούς προϋπολογισμούς που μπόρεσε να παρουσιάσει διότι εφαρμόστηκε μια ρήτρα διαφυγής για τρία χρόνια, η Νέα Δημοκρατία δεν μπόρεσε να ξεπεράσει τον ρυθμό ανάπτυξης που παρέλαβε από την προηγούμενη κυβέρνηση του ΣΥΡΙΖΑ. Η αντίδραση που είχαμε είναι ότι αυτοί οι ρυθμοί ανάπτυξης είναι υψηλότεροι από τους ρυθμούς ανάπτυξης στην Ευρωζώνη, άρα η οικονομία πάει καλά.

Η Ευρωζώνη, κύριε Υπουργέ και κύριοι Υφυπουργοί, βρίσκεται σε οικονομική καθίζηση. Δεν είναι επίτευγμα επί των δικών σας κυβερνήσεων να έχετε υψηλότερο ρυθμό ανάπτυξης από την Ευρωζώνη τη στιγμή που αυτή βρίσκεται σε κρίση. Και το 2008, όταν ξέσπασε η κρίση στην Ευρωζώνη, η Ελλάδα είχε υψηλότερους ρυθμούς ανάπτυξης από την Ευρωζώνη. Και ξέρουμε πολύ καλά τι μας ήρθε μετά. Οπότε, αυτά τα επιλεκτικά στατιστικά που εφευρίσκετε για να δικαιολογήσετε τους χαμηλούς ρυθμούς ανάπτυξης και να τους παρουσιάσετε ως κάτι δυναμικό δεν εξαπατούν κανέναν.

Όμως, θα σας το πω κι αλλιώς. Ο ελληνικός λαός και το κατά κεφαλήν εισόδημα στη χώρα δεν βρίσκεται στην προτελευταία θέση της Ευρώπης των είκοσι επτά. Δεν είμαστε, δηλαδή, εικοστοί έκτοι ξεπερνώντας μόνο τη Βουλγαρία, η οποία όμως θα μας ξεπεράσει σύντομα, επειδή έχουμε υψηλούς ρυθμούς ανάπτυξης επί Νέας Δημοκρατίας. Κάποιος λόγος πρέπει να υπάρχει γι’ αυτό, κύριε Υφυπουργέ, κύριε Πετραλιά, που υπερασπιζόσασταν τους ρυθμούς ανάπτυξης.

Όμως, θα σας πω και κάτι άλλο. Θυμάστε ότι το 2018 στη ΔΕΘ ο κ. Μητσοτάκης, καθώς ετοιμαζόταν να αναλάβει τη διακυβέρνηση της χώρας, είχε υποσχεθεί ότι με τη δική του οικονομική πολιτική θα πετύχει ετήσιους ρυθμούς ανάπτυξης στο 4%; Το θυμάστε αυτό; Τι απέγιναν αυτοί οι υψηλοί ρυθμοί ανάπτυξης; Επομένως, είναι και παραπλανητικό και εξοργιστικό για έναν λαό ο οποίος ζει μία βαθιά κρίση διαβίωσης σε καθημερινή βάση να του λέτε ότι το βασικό επίτευγμα επί Νέας Δημοκρατίας είναι ότι η οικονομία αναπτύσσεται δυναμικά.

Το νομοσχέδιο που έχουμε μπροστά μας αφορά τους νέους κανόνες για τη σύνταξη του προϋπολογισμού. Αυτοί οι νέοι κανόνες είναι κανόνες της Ευρωπαϊκής Ένωσης που υιοθετήθηκαν τον Απρίλιο του 2004 -και πάνω σε αυτούς είναι χτισμένο όλο το νομοσχέδιο- και στην πράξη εφαρμόστηκαν πέρυσι. Είχαμε, δηλαδή, την εφαρμογή τους το φθινόπωρο του 2024 και ο Προϋπολογισμός του 2025 που ψήφισε η Βουλή τον περασμένο Δεκέμβριο ψηφίστηκε με βάση αυτούς τους νέους κανόνες. Βεβαίως με τον τρόπο που νομοθετούνται αυτά τα ζητήματα, τώρα είναι που έρχεται το νομοσχέδιο που αλλάζει τους κανόνες. Όμως, αυτοί εφαρμόζονται ήδη προτού ενσωματωθούν στο Εθνικό μας Δίκαιο. Οι νέοι αυτοί κανόνες είναι, κατά την άποψή μας, δεσμευτικοί, αντιαναπτυξιακοί και αποτρέπουν ακόμη περισσότερο την άσκηση μιας οικονομικής πολιτικής που μπορεί να αναδιανέμει το εισόδημα υπέρ των μεσαίων και ασθενέστερων στρωμάτων.

Ως γνωστόν, η Ευρωπαϊκή Ένωση από τη Συνθήκη του Μάαστριχτ είχε δύο δημοσιονομικούς κανόνες. Ο πρώτος αφορούσε το υπερβολικό έλλειμμα, δηλαδή ο προϋπολογισμός δεν θα έπρεπε να έχει έλλειμμα περισσότερο από 3% ετησίως και ο δεύτερος κανόνας, ο οποίος έχει παραβιαστεί κατά κόρον, είναι ο κανόνας για το δημόσιο χρέος, ότι αυτό δεν πρέπει να ξεπερνά το 60% του μεγέθους της οικονομίας.

Με τους νέους δημοσιονομικούς κανόνες, λοιπόν, έρχεται να προστεθεί και ένας τρίτος κανόνας, ο οποίος όμως είναι ιδιαιτέρως σύνθετος. Αυτός είναι ο κανόνας που λέει ότι ο προϋπολογισμός θα πρέπει να διαγράφει την πορεία των καθαρών δαπανών, δηλαδή το τι θα ξοδέψει το κράτος για τα επόμενα τέσσερα χρόνια. Και αυτό το μεσοπρόθεσμο πρόγραμμα, αυτό το δημοσιονομικό πρόγραμμα, είναι δεσμευτικό.

Τον περασμένο Οκτώβριο, συζητήσαμε στη Βουλή το πρώτο Μεσοπρόθεσμο Πρόγραμμα και ο προϋπολογισμός που ψηφίσαμε τον Δεκέμβριο του 2024 βασίζεται σε αυτό το νέο Μεσοπρόθεσμο Πρόγραμμα. Το πρόγραμμα αυτό είναι ιδιαιτέρως περιοριστικό στο τι μπορεί να δαπανήσει το κράτος μελλοντικά μέχρι το 2028. Οι νέοι κανόνες λένε ότι δεν μπορεί η χώρα μας να δαπανά περισσότερο από ένα πολύ περιορισμένο όριο, περισσότερο από το 0,3% τα επόμενα χρόνια, γιατί έχουμε πάρα πολύ υψηλό χρέος. Ταυτόχρονα, το όριο του ελλείμματος από 3%, δηλαδή το έλλειμμα του προϋπολογισμού που μας επιτρέπεται από την Ευρωπαϊκή Ένωση, στην πραγματικότητα μειώνεται τώρα κοντά στο 1,5%. Υπάρχει αυτό που λέμε, ένα «μαξιλάρι» ανθεκτικότητας, όπως το ονομάζει η Ευρωπαϊκή Ένωση.

Αυτό σημαίνει ότι με βάση αυτό το πρόγραμμα και τους νέους δημοσιονομικούς κανόνες και δεν μπορούν οι κυβερνήσεις να ασκήσουν αναπτυξιακή πολιτική που να επιτρέπει στη χώρα μας να αξιοποιήσει τις πραγματικές δυνατότητές της για ανάπτυξη της οικονομίας, γιατί είναι πάρα πολύ περιοριστικοί οι κανόνες, αλλά ταυτόχρονα, δεν επιτρέπει και στην οικονομία να αναδιανείμει το εισόδημα, γιατί οι δαπάνες πρέπει να είναι περιορισμένες για τα επόμενα τέσσερα χρόνια.

Βεβαίως, η χώρα μας επειδή έχει ένα τεράστιο δημόσιο χρέος, το οποίο η Κυβέρνηση θεωρεί ότι πρέπει να αντιμετωπίσει ως ένα πρόβλημα, αν θέλετε, τεχνικό, δηλαδή να το αποπληρώνει εις βάρος του προϋπολογισμού και των μεσαίων και ασθενέστερων κοινωνικών τάξεων και αρνείται να κάνει αυτό που της λέει η Πλεύση Ελευθερίας, να το αντιμετωπίσει δηλαδή ως ένα πολιτικό ζήτημα και να προσπαθήσει να το λύσει μέσα από έναν συνδυασμό πολιτικών και νομικών εργαλείων, επειδή δηλαδή με άλλα λόγια αποδέχεται την προσέγγιση της Ευρωπαϊκής Ένωσης για το δημόσιο χρέος -η οποία, όμως, μας έστειλε στα μνημόνια, η οποία καταγονάτισε την οικονομία, η οποία δεν μας επιτρέπει να αναπτυσσόμαστε γρήγορα και η οποία ευθύνεται για το γεγονός ότι σήμερα είμαστε στην προτελευταία θέση στην Ευρωπαϊκή Ένωση στο κατά κεφαλήν εισόδημα και βαίνουμε ταχέως προς την τελευταία θέση- αυτό αποτελεί και τη βάση του νομοσχεδίου που έχουμε μπροστά μας. Αυτοί είναι οι νέοι κανόνες.

Με άλλα λόγια, η Κυβέρνηση, αποδεχόμενη αυτούς τους νέους κανόνες και ενσωματώνοντάς τους στο Εθνικό μας Δίκαιο μέσω αυτού του νομοσχεδίου, περιορίζει ακόμη περισσότερο τις δυνατότητες της εθνικής οικονομικής πολιτικής να αλλάξει πορεία και να στραφεί προς μία κατεύθυνση που να εξυπηρετεί όχι τα συμφέροντα μιας ολιγαρχίας και την αέναη πολιτική λιτότητας που μας έχει επιβάλλει λόγω του χρέους η Ευρωπαϊκή Ένωση, αλλά να εξυπηρετεί αυτό που λέμε εμείς, τις ανάγκες των μεσαίων και ασθενέστερων κοινωνικών στρωμάτων.

Και δεν φτάνει μόνο αυτό, αλλά το νέο νομοσχέδιο στο άρθρο 35 έχει και τις περιβόητες ρήτρες διαφυγής. Αυτές οι ρήτρες διαφυγής υπήρχαν και στους παλιούς κανόνες της Ευρωπαϊκής Ένωσης, αλλά τώρα έρχονται ξανά εδώ ελαφρώς αναθεωρημένοι. Ωστόσο, θα πρέπει να επισημάνουμε ότι πριν από ελάχιστες μέρες η Ευρωπαϊκή Επιτροπή αποφάσισε ότι οι αμυντικές δαπάνες των προϋπολογισμών των κρατών μελών της Ευρωπαϊκής Ένωσης θα πρέπει να εξαιρούνται του τακτικού προϋπολογισμού. Θα είναι έξω, δηλαδή, από τους δημοσιονομικούς κανόνες που περιλαμβάνονται στο νομοσχέδιο.

Και ο κ. Μητσοτάκης, όπως ξέρουμε, πήγε στην τελευταία Διάσκεψη Κορυφής του ΝΑΤΟ και συμφώνησε ενθουσιωδώς με την πολιτική του Ντόναλντ Τραμπ που ζητά από την Ευρωπαϊκή Ένωση, από τα ευρωπαϊκά κράτη-μέλη του ΝΑΤΟ και την Ευρωπαϊκή Ένωση να αυξήσουν τις αμυντικές δαπάνες και να τις πάνε στο 5% του Ακαθάριστου Εθνικού Προϊόντος. Αυτήν τη στιγμή η Ελλάδα είναι από τα κράτη-μέλη του ΝΑΤΟ που ξοδεύει τα περισσότερα για την άμυνα και είναι στο 3%. Το γεγονός ότι εξαιρούνται οι αμυντικές δαπάνες από τον προϋπολογισμό δημιουργεί μια κατάσταση όπου ο προϋπολογισμός ο ίδιος θα φαίνεται ότι έχει πλεόνασμα, αλλά στην πραγματικότητα η Κυβέρνηση θα ξοδεύει περισσότερα για την άμυνα για να εξυπηρετήσει τον πόλεμο στην Ουκρανία και επίσης για να ελαφρύνει το βάρος των αμυντικών δαπανών από τις πλάτες του προϋπολογισμού των Ηνωμένων Πολιτειών, που μέχρι τώρα ξόδευαν τα περισσότερα χρήματα για το ΝΑΤΟ. Πάμε, με άλλα λόγια, να ανακουφίσουμε τον Ντόναλντ Τραμπ. Αυτή είναι η πολιτική που εισάγεται εδώ. Κι αυτό θα γίνει βεβαίως εις βάρος μακροχρόνια του δημοσίου χρέους το οποίο θα αυξάνεται. Από πού θα έρθουν τα λεφτά για τις έξτρα αμυντικές δαπάνες νομίζετε; Από ελλείμματα τα οποία δεν θα αναγράφονται στον προϋπολογισμό γιατί θα υπάρχει ρήτρα διαφυγής, αλλά αυτά θα τα επωμίζεται ο λαός και το χρέος θα αυξάνεται. Επομένως, έχουμε κι εδώ ένα μεγάλο ζήτημα.

Θα κλείσω, κυρία Πρόεδρε, με μια αναφορά στο άρθρο 70 που είναι και το μεγάλο επίτευγμα για το οποίο ο κ. Μητσοτάκης επαίρεται τις τελευταίες μέρες, την επιδότηση ενοικίου τον Νοέμβριο. Αυτό το σπουδαίο μέτρο, η επιδότηση ενοικίου, συνίσταται στο ότι οικογένειες και ενοικιαστές με χαμηλά εισοδήματα θα παίρνουν μέχρι και 800 ευρώ επιδότηση για έναν μήνα ενοικίου, ούτως ώστε να ανταπεξέρχονται στην τρομερή αύξηση των ενοικίων. Προσέξτε τώρα πόσο αγαθό και πόσο ισχυρό είναι αυτό το μέτρο. Σύμφωνα με άρθρο της φιλοκυβερνητικής «Καθημερινής» τον περασμένο Νοέμβριο τα ενοίκια στη χώρα από το 2019, έτσι λέει ο τίτλος αυξήθηκαν κατά 35% από το 2019.

Και θα το καταθέσω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά την προαναφερθείσα εφημερίδα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα η αύξηση αυτή πρέπει να πλησιάζει στο 40%. Ένας μήνας τον χρόνο επιδότηση είναι 8,5%. Πώς θα νιώθατε εσείς αν η κυβερνητική πολιτική αύξανε το ενοίκιο σας κατά 35% με 50% κι ερχόταν μετά ο Πρωθυπουργός να σας δώσει επιδότηση 8% και να σας πει: «χειροκροτήστε με, θέλω παράσημο γιατί φροντίζω τις μεσαίες και ασθενέστερες κοινωνικές ομάδες απέναντι στην κρίση του κόστους ζωής»;

Πρόκειται με άλλα λόγια για ένα μέτρο το οποίο προσπαθεί να μειώσει τη δυστυχία νοικοκυριών, που βλέπουν τα ενοίκιά τους να εκτινάσσονται, δίνοντάς τους πίσω περίπου το 1/4 από ό,τι έχασαν από το εισόδημά τους από το 2019 επί των δικών σας κυβερνήσεων, βεβαίως.

Και δεν φτάνει αυτό, στην πραγματικότητα πρόκειται για ένα πολύ ύπουλο μέτρο γιατί με τον τρόπο αυτό η Κυβέρνηση, αντί να αλλάξει τους κανόνες της αγοράς και να υποχρεώσει τους ιδιοκτήτες να κατεβάσουν τα ενοίκια εντείνοντας τον ανταγωνισμό, φροντίζοντας να αυξηθεί η προσφορά, δηλαδή να ανοίξουν κλειστά σπίτια, και να λάβει άλλα τέτοια μέτρα, δίνει χρήματα στους ενοικιαστές οι οποίοι είναι στριμωγμένοι για να τα δώσουν πάλι στους ιδιοκτήτες. Επιδοτείτε, με άλλα λόγια, την αύξηση των ενοικίων με αυτό το μέτρο, δηλαδή ούτε ανακουφίζετε πραγματικά, ούτε αντιμετωπίζετε την ουσία του προβλήματος της εκτίναξης των ενοικίων.

Αυτά είναι ορισμένα από τα στοιχεία που δείχνουν ότι το νομοσχέδιο αυτό είναι ιδιαιτέρως προβληματικό.

Επειδή έχω υπερβεί τον χρόνο θα επανέλθω σε άλλα άρθρα τα οποία είναι επίσης σημαντικά και προβληματικά, κατά την άποψή μας, στη διάρκεια της δευτερολογίας μου το πιθανότερο αύριο.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει για την ομιλία του ο Υπουργός κ. Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Σας ευχαριστώ πολύ, κυρία Πρόεδρε.

Να πω κατ’ αρχήν ότι καταθέτω κάποιες λίγες νομοτεχνικές βελτιώσεις στα Πρακτικά.

(Στο σημείο αυτό ο Υπουργός Εθνικής Οικονομίας και Οικονομικών κ. Κυριάκος Πιερρακάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 245)

ΑΛΛΑΓΗ ΣΕΛΙΔΑΣ

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Θα ξεκινήσω λέγοντας ότι το νομοσχέδιο το οποίο συζητάμε παράγει έναν πολύ ενδιαφέροντα συνειρμό σε σχέση με την επέτειο των δέκα ετών την οποία βιώνουμε, δηλαδή του 2015, πράγμα το οποίο είχα και την ευκαιρία να νιώσω πιο χαρακτηριστικά τις τελευταίες μέρες στις Βρυξέλλες στο Eurogroup και στο Ecofin.

Πραγματικά ο τρόπος με τον οποίον πλέον εισπράττουν τη χώρα μας σ’ αυτά τα συμβούλια και ο τρόπος με τον οποίον μας αντιμετωπίζουν έπειτα από αυτήν τη σωρευτική προσπάθεια, εγώ θα πω, του ελληνικού λαού, είναι πάρα πολύ διαφορετικός σε σχέση μ’ αυτό το οποίο η χώρα είχε βιώσει στο παρελθόν.

Υπήρξε μια πάρα πολύ ενδιαφέρουσα στιγμή τις τελευταίες μέρες όταν η Ελλάδα με πρωτογενές πλεόνασμα 4,8% συμμετείχε σε μια σύσκεψη όπου η Αυστρία έμπαινε σε διαδικασία υπερβολικού ελλείμματος. Έτσι καταλαβαίνει κανείς ότι συνολικά στην Ευρώπη οι παράμετροι, τα χαρακτηριστικά του τι ίσχυε δέκα χρόνια πίσω άλλαξαν δραστικά με τεράστιο κοινωνικό κόστος και με τεράστια προβλήματα τα οποία η χώρα αντιμετώπισε.

Τα χρόνια της οικονομικής κρίσης ήταν μια χαμένη δεκαετία για τον τόπο. Χάσαμε το 1/4 του ΑΕΠ. Το κοινωνικό κόστος ήταν δυσβάσταχτο, όμως, ο ελληνικός λαός άντεξε και τώρα αυτήν τη στιγμή η Ελλάδα μπορεί να κοιτάζει το μέλλον με αυτοπεποίθηση μέσα από αυτήν τη σωρευτική πολύ σημαντική δημοσιονομική προσπάθεια.

Ξέρετε, η δημοσιονομική σταθερότητα ενδεχομένως να μην είναι κάτι το οποίο ενθουσιάζει όταν το ακούς, αλλά είναι σαν το οξυγόνο. Καταλαβαίνεις τι σημαίνει όταν δεν είναι εκεί. Η πολιτική σταθερότητα, η δημοσιονομική σταθερότητα είναι το υπόστρωμα πάνω στο οποίο χτίζεις για να μπορέσεις να πετύχεις ανάπτυξη, καλύτερο επίπεδο ζωής για όλους τους πολίτες, κάτι καλύτερο γενικά για τον τόπο, προοπτική, μέλλον.

Αυτό είναι που κατακτήθηκε τα τελευταία χρόνια μέσα από την προσπάθεια ειδικά της Κυβέρνησης Μητσοτάκη, των προκατόχων μου, του Χρήστου Σταϊκούρα, που βλέπω στην Αίθουσα, του Κωστή Χατζηδάκη, του οικονομικού επιτελείου, του Θάνου Πετραλιά. Κάθε μικρή διαπραγμάτευση, κάθε μικρή νίκη έρχεται να προστεθεί σ’ ένα οικοδόμημα το οποίο πηγαίνει τον τόπο μπροστά.

Ας δούμε πού είμαστε σήμερα. Εχουμε πρωτογενές πλεόνασμα 4,8% και συνολικό πλεόνασμα 1,3%. Είμαστε μια από τις έξι από τις είκοσι επτά χώρες που έχουν αυτό το πλεόνασμα. Το ελληνικό χρέος αποκλιμακώνεται. Το 2029 δεν θα είμαστε η πιο χρεωμένη χώρα στην Ευρώπη. Το 2031 θα έχουμε αποπληρώσει δέκα χρόνια νωρίτερα τα κόστη, τα δάνεια προ του μνημονίου συνολικότερα. Ο ρυθμός ανάπτυξής μας είναι 2,3%, μεγαλύτερος σημαντικά από τον ευρωπαϊκό μέσο όρο. Και η ανάπτυξη αυτή οφείλεται σε επενδύσεις, σε αλλαγές οι οποίες γίνονται και σε μια μετατόπιση, εγώ θα πω, συνολικά του οικονομικού μας μοντέλου η οποία συντελείται.

Έχουν γίνει όλα; Σε καμία των περιπτώσεων. Γιατί το να χτίσεις είναι πολύ πιο αργό από το να γκρεμίσεις. Γιατί το να χτίσεις απαιτεί πάρα πολύ συστηματική προσπάθεια, σχέδιο, πλάνο.

Ας δούμε λίγο ποια ήταν η χώρα η οποία κατέρρευσε στην αρχή της οικονομικής κρίσης. Ήταν μια χώρα που βασιζόταν υπερβολικά στην κατανάλωση. Κι αυτά τα πράγματα τα οποία εμείς ακούγαμε, και από τους ευρωπαϊκούς θεσμούς και από το Διεθνές Νομισματικό Ταμείο και από ειδικούς των οικονομικών, ήταν ότι το μοντέλο έπρεπε να αλλάξει και να στραφούμε στους εμπορεύσιμους κλάδους της οικονομίας, εξαγωγές, ξένες επενδύσεις, επενδύσεις, εγώ θα πω, συνολικότερα, ιδιωτικές επενδύσεις. Εκεί θα πω ότι είμαστε στο μέσον μιας διαδρομής.

Ας δούμε πού ήταν οι εξαγωγές για παράδειγμα το 2009 όταν μπαίναμε στην κρίση. Ήμασταν στο 19% του ΑΕΠ. Τώρα είμαστε στο 42% του ΑΕΠ. Ο ευρωπαϊκός μέσος όρος είναι 51% του ΑΕΠ. Και θα ισχυριστώ ότι για μια χώρα του μεγέθους της Ελλάδας κανονικά θα έπρεπε να είμαστε κάπου στο 60%. Είμαστε στη μέση της διαδρομής, η οποία πρέπει να συνεχίσει να χτίζεται συστηματικά.

Επενδύσεις προς ΑΕΠ: Το 2019, όταν αναλάβαμε, ήμασταν στο 11%. Ο ευρωπαϊκός μέσος όρος είναι 21% σήμερα. Πού είμαστε τώρα; Στο 15,3%. Διανύουμε μια διαδρομή μετασχηματισμού της οικονομίας βήμα-βήμα, αφαιρώντας βάρη, εμπεδώνοντας ευρωπαϊκούς θεσμούς, χτίζοντας πάνω στην πολιτική και στη δημοσιονομική σταθερότητα, φέρνοντας ξένες επενδύσεις. Είμαστε στο 2,5% του ΑΕΠ, καλύτερα από την Ιταλία, χειρότερα από την Ισπανία και την Πορτογαλία. Μπορούμε καλύτερα. Όλα αυτά τα λέμε γιατί οι αριθμοί αποτυπώνουν πραγματικότητες και πάνω σ’ αυτές τις πραγματικότητες οικοδομούμε. Όμως, η Ελλάδα πλέον έχει την επενδυτική βαθμίδα.

Είδαμε τις τελευταίες εβδομάδες σημαντικές ψήφους εμπιστοσύνης στην ελληνική οικονομία. Κι εγώ θα πω ότι αυτό συμβαίνει πάνω σε διεθνή αστάθεια, η οποία διεθνής αστάθεια και αβεβαιότητα είναι πολύ πιο επιβαρυντική για την οικονομία από ό,τι είναι καθαυτή η συζήτηση περί δασμών.

Αλλά παρ’ όλα αυτά είδαμε τη UniCredit να έρχεται και να κάνει μια επένδυση στην Alpha Bank στο 20%, είδαμε το Euronext να έρχεται να κάνει μια πρόταση στο ελληνικό χρηματιστήριο -είναι μια ιδιωτική συναλλαγή, πρόταση εξαγοράς του Χρηματιστηρίου Αθηνών- και όλα αυτά αντανακλούν κάτι, ειδικά, σε αυτό το περιβάλλον. Μιλούν για τις προοπτικές μας ως οικονομία και πάνω σε αυτές πρέπει να χτίσουμε παραπάνω, πρέπει να χτίσουμε περισσότερο. Πώς; Με τη δικιά μας στρατηγική, η οποία μπορεί να έχει -και θα έχει- πάρα πολλές πτυχές.

Αφαίρεση εμποδίων στην οικονομία. Να είμαστε μία πολύ παραγωγική φωνή σε ευρωπαϊκό πλαίσιο σε ό,τι αφορά όλες εκείνες τις μεταρρυθμίσεις οι οποίες αυτήν τη στιγμή συζητούνται σε ευρωπαϊκό επίπεδο. Η Ένωση Αποταμιεύσεων και Επενδύσεων, για παράδειγμα, είναι μια κεφαλαιώδης, μια κορυφαία στρατηγική στην οποία πρέπει να επενδύσουμε. Λέει το Διεθνές Νομισματικό Ταμείο -και το έχει επαναλάβει και ο Μάριο Ντράγκι- ότι μιλάμε για δασμούς με τις Ηνωμένες Πολιτείες, αλλά αν δει κανείς τα εμπόδια τα οποία υπάρχουν ανάμεσα σε κράτη μέλη της Ευρωπαϊκής Ένωσης, στις υπηρεσίες ισοδυναμούν με το να έχεις έναν δασμό της τάξης του 110%. Στη μεταποίηση, ο ίδιος αριθμός είναι 45%. Και ισχυρίζεται και η Έκθεση Ντράγκι και η Έκθεση Λέτα ότι πρέπει να μοχλεύσουμε την ευρωπαϊκή οικονομία, να δημιουργήσουμε ευρωπαϊκούς πρωταθλητές -γιατί όχι- να μπορέσουμε να ανταγωνιστούμε σε ένα διεθνές πλαίσιο. Και για να γίνει αυτό, πρέπει επιτέλους να αφαιρέσουμε όλα αυτά τα εμπόδια, τα οποία υπάρχουν εδώ και πάρα πολλά χρόνια, στα οποία, τα περισσότερα κράτη μέλη συζητάμε σε γενικό επίπεδο και λέμε «ναι, καλό είναι να αφαιρεθούν», αλλά όταν προκύπτει η συγκεκριμένη συζήτηση, πάντα, όλοι έχουμε μια τεχνική σκέψη, μια τεχνική αμφιβολία, η οποία αντανακλά συνήθως κάποιο παραδοσιακό συμφέρον το οποίο έχει παγιωθεί.

Αν δεν βρούμε μια ευρωπαϊκή αυτοπεποίθηση για να μπορέσουμε όλα αυτά τα εμπόδια να τα αφαιρέσουμε, δεν θα μπορέσουμε συνολικά ως ήπειρος να πιάσουμε τις επιδόσεις τις οποίες δυνάμεθα να πιάσουμε σε οικονομικό επίπεδο. Και η Ελλάδα σε αυτό –γι’ αυτό και το αναφέρω- πλέον πρωταγωνιστεί και πλέον, λόγω αυτής της συσσωρευμένης εμπειρίας του πόνου και του μόχθου της δεκαετίας της κρίσης, το βάρος της αντιστροφής, το βάρος του να κάθεσαι στο τραπέζι και να λες, εκεί που κάποτε η φοροδιαφυγή στην Ελλάδα ήταν τίτλος στα ευρωπαϊκά μέσα ενημέρωσης, πλέον ο τίτλος είναι ότι οι Έλληνες τα κατάφεραν, ότι η Ελλάδα επέστρεψε, ότι εκεί που το χάσμα ΦΠΑ –τα έσοδα από τον ΦΠΑ που χάναμε- ήταν το 30%, τώρα είναι το 10%. Ναι, ο ευρωπαϊκός μέσος όρος είναι 5%, αλλά επίσης «ναι, θα φτάσουμε σε αυτό πολύ σύντομα με όλη τη στρατηγική που ακολουθούμε». Και αυτή είναι μια στρατηγική παντρεμένη με εκείνη της ψηφιοποίησης, όπου, ταυτόχρονα, ψηφιοποιώντας την οικονομία κάνουμε μια σειρά από αλλαγές στην εξυπηρέτηση των πολιτών από το κράτος.

Όλα αυτά είναι μια αναπτυξιακή στρατηγική, αλλά η αναπτυξιακή στρατηγική χρειάζεται -όπως είπα στην αρχή- υπόστρωμα. Ετούτος εδώ είναι ο νέος δημοσιονομικός κανόνας της Ευρωπαϊκής Ένωσης, τον οποίον ψηφίζουμε. Ισχύει έτσι κι αλλιώς, να το πω έτσι. Είμαστε στις παραμέτρους της προσαρμογής του στο Εθνικό Δίκαιο αυτήν τη στιγμή.

Για να απαντήσω, λοιπόν, και σε κάποια από τα σχόλια τα οποία ακούστηκαν από την Αντιπολίτευση, το να βρισκόμαστε σε αυτήν την Αίθουσα και να λέμε «ετούτο εδώ δεν το δέχομαι», είναι σαν να λέμε ότι δεν δεχόμαστε τους όρους συμμετοχής μας στο ευρωπαϊκό πλαίσιο.

Οι όροι είναι αυτοί. Το θέμα είναι πώς εμείς εντός αυτών των όρων θα κινηθούμε. Το ανέφερε και ο Πρωθυπουργός το πρωί.

Ποια είναι η λογική, τώρα, του νέου δημοσιονομικού κανόνα. Εγώ θα έλεγα ότι σε πολύ μεγάλο βαθμό αυτή είναι μια συζήτηση που συσχετίζεται και με τον Κέυνς. Υπό ποια έννοια; Αντικυκλική πολιτική. Τα δύσκολα χρόνια της κρίσης κάνεις δημοσιονομική επέκταση στην λογική, όμως, ότι τα καλά χρόνια αποταμιεύεις, απομειώνεις το χρέος, βελτιώνεις την οικονομική σου ευρωστία. Πρέπει να κάνεις και τα δύο.

Αυτή είναι και η απάντηση σε όλα εκείνα τα σχόλια που έχω ακούσει από την Αντιπολίτευση το τελευταίο διάστημα. «Μα πώς έχετε αυτό το πλεόνασμα» -το 4,8- «και δεν μπορείτε να το ξοδέψετε;». Η απάντηση είναι «Καμία χώρα στην Ευρώπη δεν μπορεί», γιατί κρίνει, αυτός ο κανονισμός, ότι ένα πάρα πολύ μεγάλο κομμάτι από αυτό το πλεόνασμα προκύπτει από την ανάπτυξη ή προκύπτει από κλασικούς όρους της οικονομικής επίδοσης. Κάποιο άλλο κομμάτι, που είναι αυτό το οποίο διαπραγματευόμαστε και εμείς ως οικονομικό επιτελείο –ο Θάνος Πετραλιάς κάνει πάρα πολύ συχνά έως και καθημερινά αυτήν τη δουλειά- με το που ορίζουμε μια συγκεκριμένη πολιτική την οποία διαπραγματευόμαστε με τους εταίρους μας, το δημοσιονομικό αποτέλεσμα αυτής της πολιτικής –π.χ. σύνδεση POS με ταμειακές μηχανές- μπορούμε να το χρησιμοποιήσουμε ως έξτρα δημοσιονομικό χώρο.

Και επειδή κάποιες από αυτές τις πολιτικές έπιασαν τόπο, μπορέσαμε να έρθουμε την Τρίτη του Πάσχα και να πούμε ότι 1,1 δισεκατομμύριο μπορούσαμε στοχευμένα να το δώσουμε σε συγκεκριμένους συμπολίτες μας, στην επιστροφή του ενός ενοικίου, στα 250 ευρώ στους συνταξιούχους, στην αύξηση του προγράμματος δημοσίων επενδύσεων. Αλλά αυτό ήταν απότοκος συγκεκριμένων πολιτικών που έπιασαν τόπο παραπάνω από ότι ήταν προγραμματισμένο. Αυτή είναι η φιλοσοφία αυτού του μέτρου.

Ο αντίποδας αυτού του μέτρου -να πω- είναι ότι σε μία ερώτηση του τύπου «Τι θα γίνει αν τα πράγματα δεν πάνε καλά στην οικονομία;», «Τι θα γίνει αν έχουμε στασιμοπληθωρισμό στις Ηνωμένες Πολιτείες ή ύφεση σε ευρωπαϊκές οικονομίες, οι οποίες μας αφορούν;» Η απάντηση είναι ότι ο δημοσιονομικός χώρος θα παραμείνει σταθερός. Είναι ο αντίποδας. Γιατί; Για να μπορούμε να στηρίζουμε, όλα τα ευρωπαϊκά κράτη, τις οικονομίες μας συστηματικά, με δύναμη, εκεί που πρέπει να το κάνουμε σε μια δύσκολη στιγμή.

Και είναι και ένα μάθημα, αν θέλετε, αυτό, γιατί η Ευρώπη σε πολύ μεγάλο βαθμό, δυστυχώς, αντιδρά σε κρίσεις, μαθαίνει από κρίσεις, μεταβολίζει κρίσεις, αναπτύσσεται θεσμικά λόγω κρίσεων. Θα πρέπει να αποκτήσουμε και σαν ήπειρος μεγαλύτερη προορατικότητα στο πώς χειριζόμαστε κάποια πράγματα, μεγαλύτερη θεσμική ευελιξία. Γι’ αυτό και παίρνουμε και αυτές τις πρωτοβουλίες και ο Πρωθυπουργός έχει λάβει αυτές τις πρωτοβουλίες, όπως για παράδειγμα τη ρήτρα διαφυγής.

Εδώ να πω ότι η ρήτρα διαφυγής για την άμυνα, τι είναι; Έχει να κάνει με την εξαίρεση κάποιων αμυντικών δαπανών, από τον κανόνα δαπανών που ανέφερα πριν. Δηλαδή, πόσα χρήματα μπορούμε -γιατί πλέον συμφωνούμε δαπάνες με την Κομισιόν- να εξαιρέσουμε ένα κομμάτι αυτού του ποσού. Και η επιτυχία της Ελλάδας ποια ήταν; Πρώτον, καθ’ αυτή η πρόταση, η οποία προήλθε και από την Ελληνική Κυβέρνηση. Η υιοθέτησή της και το γεγονός ότι, ειδικά για τη χώρα μας, το έτος βάσης ήταν άλλο απ’ ότι ήταν για τα υπόλοιπα ευρωπαϊκά κράτη. Στα υπόλοιπα ευρωπαϊκά κράτη χρησιμοποιήθηκε ως έτος βάσης το 2021. Γιατί; Γιατί οι περισσότερες ευρωπαϊκές χώρες είχαν χαμηλότερες αμυντικές δαπάνες τότε και άρα, έπρεπε να υπάρχει μια διαφορά πάνω στην οποία να μπορέσουν να κινηθούν για να τις αυξήσουν. Στην Ελλάδα, εάν αυτό είχε γίνει δεν θα είχαμε κανέναν δημοσιονομικό χώρο. Γιατί όπως γνωρίζετε το 2020 και το 2021 είχαμε μια πάρα πολύ συγκεκριμένη συνθήκη ασφαλείας ως χώρα και άρα δεν θα είχαν προκύψει αυτά τα 500 εκατομμύρια ευρώ. Πήραμε εξαίρεση να έχουμε έτος βάσης το 2024 και αυτό συνιστά μια επιτυχία.

Τώρα, εγώ δεν κατάλαβα αυτό που είπε πριν ο κ. Ανδρουλάκης. Νομίζω ότι κάπως έμπλεξε το εργαλείο SAFE με τη ρήτρα διαφυγής. Το εργαλείο SAFE είναι όντως δάνεια. Η ρήτρα διαφυγής δεν είναι δάνεια. Η ρήτρα διαφυγής είναι μια εξαίρεση για έξτρα δημοσιονομικό χώρο, όμως πάνω στο πλεόνασμα που έχουμε. Γιατί όπως γνωρίζετε, το ελληνικό χρέος αποκλιμακώνεται. Δεν θα μπορούσαμε αλλιώς να ισχυριστούμε ότι το 2029 δεν θα είμαστε πια, με βάση όλες τις προβλέψεις, η πιο χρεωμένη χώρα στην Ευρώπη. Άλλωστε και το προφίλ του ελληνικού χρέους είναι τέτοιο που προκύπτει αυτή η πολύ γρήγορη αποκλιμάκωση.

Και όλα αυτά, τα οποία ακούγονται τεχνικά, τα οποία ακούγονται ενδεχομένως σε κάποιους και βαρετά ως οικονομικές παράμετροι, έχουν ένα θεμελιώδες πολιτικό μήνυμα: Την απόφαση μιας Κυβέρνησης -και εγώ θα πω και μιας γενιάς- να μην περάσει τον λογαριασμό στην επόμενη, όπως της συνέβη -συμπληρώνω.

Θέλετε επειδή ισχύει το ρητό του Σαρτρ ότι «ο δρόμος προς την κόλαση είναι στρωμένος με τις καλύτερες των προθέσεων»; Εγώ θα πω ότι συνέβη και η γενιά των σημερινών τριαντάρηδων, σαραντάρηδων, πενηντάρηδων πλήρωσαν το κόστος της κρίσης. Το πλήρωσαν όλοι, αλλά αυτοί πλήρωσαν την παραγωγική τους φιλοδοξία. Και αυτό το πράγμα το οποίο πρέπει να κατακτήσουμε τώρα, είναι να μην φύγουμε από αυτήν τη διαδρομή η οποία, εάν βάλουμε παραπάνω κόπο, μόχθο, μεταρρυθμίσεις, αλλαγές, πάνω ακόμη και σε διεθνή αβεβαιότητα, θα μας επιτρέψει η Ελλάδα να φύγει ακόμη περισσότερο αναπτυξιακά μπροστά.

Προφανώς αυτός ο δημοσιονομικός κανόνας έχει εξαιρέσεις. Ανέφερα πριν τα ειδικά μέτρα τα οποία διαπραγματευόμαστε, όπως για παράδειγμα μια κρίση. Αν υπάρξει μια κρίση πολιτικής προστασίας αυτή αυτονοήτως εξαιρείται. Τα ευρωπαϊκά κονδύλια εξαιρούνται. Αλλά από εκεί και πέρα, έχει μια θεμελιώδη και συμπαγή φιλοσοφία η οποία αφορά και ακουμπά το σύνολο των κρατών-μελών της Ευρωπαϊκής Ένωσης.

Τώρα, με δεδομένες όλες τις παραμέτρους αυτού του κανόνα, ο δημοσιονομικός χώρος που έχουμε μπροστά μας για το 2026 -και πολύ συχνά αυτή είναι μια συζήτηση που συναρτάται και με την ομιλία του Πρωθυπουργού στη Διεθνή Έκθεση Θεσσαλονίκης- είναι 1,5 δισεκατομμύριο ευρώ. Αυτό είναι κάτι το οποίο είναι δομημένο, θεμελιωμένο και όχι συναρτημένο, όπως είπαμε, με τα διεθνή γεγονότα ή με τις διεθνείς εξελίξεις. Είναι εκεί λόγω της φύσης του δημοσιονομικού κανόνα.

Σε κάθε περίπτωση -και κλείνω με αυτό, γιατί είχαν την ευκαιρία και οι συνάδελφοι να μιλήσουν αναλυτικά για όλες τις παραμέτρους του νομοσχεδίου, το οποίο όπως είπα περιλαμβάνει και τα στοχευμένα μέτρα τα οποία ανακοινώσαμε την Τρίτη του Πάσχα- αυτή η προσέγγιση, αυτή η τομή που διενεργείται σε πανευρωπαϊκό επίπεδο είναι ακόμα ένα βήμα προς την ευρωπαϊκή εναρμόνιση των οικονομιών μας, στο να μπορέσουμε να συγχρονιστούμε, στο να μπορέσουμε να παράξουμε ολοένα και καλύτερα αποτελέσματα.

Είπα πριν ότι η Ελλάδα είναι μία από τις έξι χώρες από τις είκοσι επτά που έχουν πλεονάσματα. Αυτό θα συνεχιστεί και πάνω σε αυτή τη φιλοσοφία θα χτίζουμε διαρκώς και με ακόμη μεγαλύτερο πείσμα, ειδικά όταν κάποιοι άλλοι θα προσπαθούν να γκρεμίσουν. Ήρθε η εποχή τού να μπορέσουμε πραγματικά να απελευθερώσουμε όλες τις δυνατότητες της χώρας, χτίζοντας πάνω σε αυτές τις μεγάλες και ασφαλείς κατακτήσεις τις οποίες κέρδισε με τον ιδρώτα του και τον μόχθο του ο ελληνικός λαός.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κυρία Πρόεδρε, θα ήθελα τον λόγο για μία παρέμβαση.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Και εγώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Τον λόγο έχει για τρίλεπτη παρέμβαση ο κ. Ηλιόπουλος, Κοινοβουλευτικός Εκπρόσωπος της Νέας Αριστεράς και η Κοινοβουλευτική Εκπρόσωπος της Πλεύσης Ελευθερίας αμέσως μετά.

**ΚΩΝΣΤΑΝΤΙΝΟΣ ΧΗΤΑΣ:** Και εγώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Και εσείς μετά.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, πριν λίγο σας είδα ιδιαίτερα εκνευρισμένο με το ζήτημα του Ταμείου Ανάκαμψης και ιδιαίτερα ανήσυχο. Ελπίζω να έρθετε να απαντήσετε στην επίκαιρη του κ. Χαρίτση. Μη νομίζετε ότι απαντήσατε. Εδώ θα είμαστε και ελπίζω να έρθετε να απαντήσετε στην επίκαιρη και να μην κρυφτείτε.

Πάμε λίγο στο τι είπατε και τι δεν είπατε. Ερώτημα πρώτο: Υπάρχει ή δεν υπάρχει δημοσίευμα του «Politico» από τον Απρίλιο του 2024; Θεωρείτε ότι το «Politico» είναι στις συνωμοσίες ή στους «αρουραίους των διαδικτύων»; Δεν θα πέσω από τα σύννεφα αν χαρακτηρίσετε ακόμη και το «Politico» «αρουραίο των διαδικτύων». Εκεί έχετε φτάσει. Όμως, θα ήθελα μία απάντηση αν θεωρείτε το «Politico» «αρουραίο των διαδικτύων».

Δεύτερη παρατήρηση σε αυτά που δεν είπατε. Είπατε κάτι για ελέγχους από την Επιτροπή Ανταγωνισμού. Δεν σας άκουσα να λέτε τις λέξεις «Ευρωπαϊκή Εισαγγελία». Υπάρχει έλεγχος από την Ευρωπαϊκή Εισαγγελία, ναι ή όχι; Αξίζει για τα Πρακτικά να απαντήσει η Κυβέρνηση αν υπάρχει έλεγχος από την Ευρωπαϊκή Εισαγγελία, να ξέρουμε -το ξαναλέω-, γιατί σας είδα ιδιαίτερα ανήσυχο και επιθετικό.

Τρίτη φράση που θέλω να σας πω. Σας είχαμε καταθέσει μια επίκαιρη. Δεν απαντήσατε. Επανήλθαμε με αίτημα κατάθεσης εγγράφων. Στην απάντηση που μας δώσατε στις 14/5/2024, ξεκινάτε με τη φράση «έως σήμερα δεν έχει αποσταλεί στην Ειδική Υπηρεσία Συντονισμού Ταμείου Ανάκαμψης καμία αναγγελία ελέγχου ή άλλη πληροφορία σχετική με τις αναφερόμενες στην εν θέματι επίκαιρη ερώτηση “Διαδικασίες έρευνας από εθνικές ή ευρωπαϊκές αρχές επί συμβάσεων στον κλάδο πληροφορικής και τεχνολογίας”». Επίσημα απαντάγατε στις 14/5/2024 ότι δεν υπάρχει κανένας έλεγχος και ότι δεν ξέρετε τίποτα.

Κάτι είπατε πριν εσείς για έναν έλεγχο από την Επιτροπή Ανταγωνισμού, τον οποίο μάλιστα τον ζητήσατε εσείς. Άμα θέλετε, άμα μπορείτε, ενημερώστε για να μπει και στα Πρακτικά πότε ξεκίνησε αυτός ο έλεγχος.

Το γεγονός ότι για όλα αυτά τα πράγματα λέτε ψέματα θα σας το εξηγήσει λίγο καλύτερα ο κ. Χαρίτσης στην επίκαιρη, αν είστε στην Αίθουσα.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τρίλεπτη παρέμβαση η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πιερρακάκη, έχει ένα ενδιαφέρον ότι σήμερα στην πρώτη σας παρέμβαση χρειαστήκατε κάποιο χρόνο για να υπερασπιστείτε τον εαυτό σας για τα δημοσιεύματα που σας εμπλέκουν με το οικονομικό σκάνδαλο και ερευνάται από την Ευρωπαϊκή Εισαγγελία. Έχει ένα μεγαλύτερο ενδιαφέρον, γιατί στην επιτροπή δεν εμφανιστήκατε επίσης σε καμία συνεδρίαση. Αντιθέτως, παρών ήταν ο κ. Πετραλιάς, ο οποίος στη διάρκεια της τελευταίας συνεδρίασης ομολόγησε ότι ήταν άστοχη η θέση σε ψηφοφορία της δεύτερης και τρίτης παραγράφου του άρθρου 31 που αφορά στις αρμοδιότητες του Ελεγκτικού Συνεδρίου, για τις οποίες προηγουμένως είχαμε τοποθετηθεί δηλώνοντας ότι αυτό είναι μια ξεκάθαρη παραβίαση, ανάμειξη στον όρο του δημόσιου λογιστικού, στον βαθμό που αποψιλώνεται το Ελεγκτικό Συνέδριο από τέτοιες αρμοδιότητες που, αν παραμείνουν αυτές οι διατάξεις, δεν θα μπορεί πλέον να ελέγχει χρηματικά εντάλματα δαπανών του κράτους. Διότι, σύμφωνα με αυτές δεν θα υποβάλλονται για θεώρηση στην υπηρεσία του Επιτρόπου του Ελεγκτικού Συνεδρίου.

Επίσης, με την παράγραφο 3 λέτε «δύναται το Ελεγκτικό Συνέδριο να διενεργεί στοχευμένους ελέγχους είτε σε συγκεκριμένους φορείς, είτε σε συγκεκριμένες κατηγορίες δαπανών σε οποιοδήποτε στάδιο της διαδικασίας, με την επιφύλαξη της παραγράφου 2», δηλαδή με την εξαίρεση.

Κύριε Πετραλιά, είπατε -και το θυμάμαι πολύ καλά και έχει γραφτεί στα Πρακτικά- ότι εν είδει νομοθετικών παρεμβάσεων που μας προαναγγέλλετε, αυτές οι δυο διατάξεις απαλείφονται, σύμφωνα και με το υπόμνημα του Ελεγκτικού Συνεδρίου που σας ζητούσε να τις αποσύρετε. Τελικά τις αποσύρατε ή όχι; Γιατί στις νομοτεχνικές εγώ δεν βλέπω κανενός είδους παρέμβαση στο άρθρο 31.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Είναι αυτές που κατατέθηκαν χθες.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Συγγνώμη, αλλά δεν τις έχετε καταθέσει στην Ολομέλεια και σε καμία περίπτωση δεν είναι γνωστές και κατατεθειμένες σήμερα εδώ, ούτε βρίσκονται σε κάποιο μέρος του σχεδίου νόμου που βρίσκεται στα έδρανα. Παρακαλώ να διανεμηθούν.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Εδώ είναι ο Πρόεδρος της Επιτροπής…

**ΓΕΩΡΓΙΟΣ ΚΩΤΣΟΣ:** Τις κατέθεσε χθες στην επιτροπή.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν έχουν διανεμηθεί στην Ολομέλεια. Σήμερα ως νομοτεχνικές φέρνετε αυτές και είπατε ότι αύριο θα επαναληφθεί. Επομένως, παρακαλώ για την ορθότητα και την τάξη να κατατεθούν και εδώ.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Είναι στο «σπλάχνο» του νομοσχεδίου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, έχετε τρία λεπτά.

**ΚΩΝΣΤΑΝΤΙΝΟΣ ΧΗΤΑΣ:** Πάνω σε αυτά που είπε ο Υπουργός Οικονομικών, εγώ δεν κατάλαβα κάτι.

Κύριε Πιερρακάκη, διευκρινίστε μας λίγο. Είναι επιλογή μας ότι δεν μπαίνουμε στο SAFE; Δεν επιλέγουμε, δηλαδή, το SAFE; Αν καταλάβαμε καλά, επιλέγουμε να μη συμμετέχουμε στο SAFE των 150 δισεκατομμυρίων που δίνει η Ευρώπη, στο οποίο θα συμμετέχει η Τουρκία; Διότι, θυμάμαι μια δήλωση του κ. Δένδια -προ μηνός νομίζω- που είπε ότι δεν μας βάζουν μέσα. Δεν ξέρω αν είναι επιλογή μας αυτό.

Μιλάμε για ένα πρόγραμμα, το SAFE -το δάνειο που είπατε και εσείς πριν από λίγο, κύριε Πιερρακάκη- που συνολικά είναι 150 δισεκατομμύρια. Οπότε, αντιλαμβάνεστε ότι θα έπαιρνε η Ελλάδα ένα πολύ μεγάλο ποσό. Μιλάμε για ένα χαμηλότοκο δάνειο, κύριε Υπουργέ των Οικονομικών, το οποίο προβλέπει -αν κάνουμε κάπου λάθος να μας το πείτε- δέκα χρόνια περίοδο χάριτος. Επίσης, προβλέπει έως σαράντα πέντε χρόνια αποπληρωμή του δανείου αυτού. Δηλαδή, ακούγεται κάτι πολύ ελκυστικό και πολύ καλό. Έτσι ακούγεται τουλάχιστον.

Αν κατάλαβα καλά από την ομιλία σας πριν από λίγο, είπατε ότι εμείς δεν το επιλέγουμε αυτό. Το βάζω στο τραπέζι της συζήτησής μας -αν έχετε την καλοσύνη να απαντήσετε- τη δήλωση του κ. Δένδια ότι δεν μας βάζουνε στο SAFE. Με ένα πρόγραμμα SAFE θα μπορούσαμε να αναπτύξουμε και την αμυντική μας βιομηχανία, άρα αύξηση ΑΕΠ και πάει λέγοντας και επιλέγουμε αντ’ αυτού τη ρήτρα διαφυγής των 500 εκατομμυρίων για τις εξοπλιστικές δαπάνες; Αυτό είπατε πριν από λίγο, για να καταλάβω;

Τα χρήματα αυτά -η ρήτρα διαφυγής- για τις εξοπλιστικές δαπάνες που είναι 500 εκατομμύρια είναι χρήματα τα οποία είναι δικά μας. Ουσιαστικά, τα πληρώνουμε εμείς. Όμως, δεν θα υπολογίζονται στο έλλειμμα, αλλά θα υπολογίζονται στο χρέος. Όμως, είναι δικά μας χρήματα αυτά. Αυτή τη διευκρίνιση θα ήθελα.

Επίσης, αν έχετε την καλοσύνη, κύριε Υπουργέ των Οικονομικών, ένα σχόλιο, γιατί το πραγματικό ΑΕΠ της χώρας την περίοδο 2019 - 2024 -Νέα Δημοκρατία, δηλαδή- αυξήθηκε κατά 17 δισεκατομμύρια, από 184,5 πήγε στα 200,1 με 200,5. Για να πετύχουμε την αύξηση 17 δισεκατομμυρίων, σπαταλήσαμε, δανειστήκαμε -θυμάστε την πανδημία- 50,5 δισεκατομμύρια. Δηλαδή, αυξήσαμε το χρέος μας, δανειστήκαμε άλλα 50,5 δισεκατομμύρια για να καταφέρουμε στο τέλος της ημέρας να αυξήσουμε την πενταετία αυτή, 2019-2024, 17 δισεκατομμύρια το πραγματικό ΑΕΠ της χώρας μας.

Το ερώτημα είναι αν θεωρείτε αυτό το τελευταίο επιτυχία, το να δανείζεσαι 50,5 και να αυξάνεις το ΑΕΠ σου 17 δισεκατομμύρια.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Να ξεκινήσουμε, λοιπόν, με τον πρώτο ομιλητή, τον κ. Χρήστο Σταϊκούρα, Βουλευτή της Νέας Δημοκρατίας.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είθισται, κυρία Πρόεδρε, να απαντάει στις ερωτήσεις ο Υπουργός;

**ΠΡΟΕΔΡΕΥΟΥΣΑ (Όλγα Γεροβασίλη):** Επέλεξε να το κάνει αργότερα.

Κύριε συνάδελφε, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κύριε Υπουργέ, κυρίες και κύριοι συνάδελφοι, η δημοσιονομική ευστάθεια δεν είναι μια αφηρημένη έννοια. Είναι θεμελιώδης ακρογωνιαίος λίθος πάνω στον οποίο χτίζεται η αξιοπιστία και η ανθεκτικότητα κάθε οικονομίας, ιδιαίτερα για την Ελλάδα η οποία αφού διήνυσε μακρά περίοδο δημοσιονομικών ελλειμμάτων, ελλειμμάτων στις εξωτερικές συναλλαγές και συσσώρευση δημοσίου χρέους, οδηγήθηκε -και όχι πάντα με εύστοχους εγχώριους και εξωχώριους χειρισμούς- σε κρίση, με επώδυνες οικονομικές και κοινωνικές συνέπειες για περίπου μία δεκαετία.

Η σημασία της δημοσιονομικής ευστάθειας είναι πολλαπλή.

Πρώτον, ενισχύει την εμπιστοσύνη των αγορών και των επενδυτών, κάτι που μεταφράζεται σε χαμηλότερο κόστος δανεισμού και ευκολότερη πρόσβαση σε κεφάλαια για το δημόσιο και τις επιχειρήσεις. Δεύτερον, διασφαλίζει τη σταθερότητα του τραπεζικού συστήματος, προστατεύοντας την αποταμίευση και την πίστη. Τρίτον, θωρακίζει το κοινωνικό κράτος, την κοινωνική συνοχή και τις μελλοντικές γενιές από την επιβάρυνση με μη βιώσιμο δημόσιο χρέος. Και τέταρτον, δημιουργεί τις προϋποθέσεις για μακροχρόνια οικονομική μεγέθυνση και ανάπτυξη -διακριτές έννοιες- με υγιή δημόσια οικονομικά και θεσμική συνέπεια.

Για όλους αυτούς τους λόγους η χώρα μας έχει κάνει από χρόνια μια στρατηγική επιλογή, να μην επιστρέψει ποτέ ξανά σε συνθήκες οικονομικής αστάθειας θωρακίζοντας τα δημόσια οικονομικά της με σύγχρονους, λειτουργικούς και διαφανείς κανόνες. Και μπορώ να το επιβεβαιώσω προσωπικά, υπηρετώντας επί επτά έτη στην πολιτική ηγεσία του Υπουργείου Οικονομικών.

Το σχέδιο νόμου που σήμερα συζητούμε κινείται ακριβώς προς αυτή την κατεύθυνση. Δεν αφορά απλώς τροποποιήσεις σε τεχνικά δημοσιονομικά ζητήματα. Αφορά τη διαρκή στρατηγική πορεία της χώρας σε ένα ανθεκτικό και, τονίζω, κοινωνικά δίκαιο πλαίσιο δημοσιονομικής διακυβέρνησης το οποίο ανταποκρίνεται στις σημερινές αλλά και τις μελλοντικές προκλήσεις.

Κυρίες και κύριοι συνάδελφοι, για να κατανοήσουμε όμως τη σημασία του σχεδίου νόμου είναι απαραίτητο να δούμε τη μεγάλη θεσμική συνέχεια από τον ν.4270/2014, ο οποίος αποτέλεσε πυλώνα της δημοσιονομικής σταθερότητας της χώρας, έως τη σημερινή πρόταση μεταρρύθμισης που έρχεται να επικαιροποιήσει και να ενισχύσει αυτό το πλαίσιο.

Ο νόμος του 2014 αποτέλεσε θεμέλιο για την επανεκκίνηση της δημοσιονομικής διαχείρισης στην Ελλάδα. Με αυτόν αναμορφώθηκαν οι κανόνες δημοσιονομικής διαχείρισης και εποπτείας, εκσυγχρονίστηκε και εναρμονίστηκε το τότε υφιστάμενο εθνικό δημοσιονομικό πλαίσιο με τις βέλτιστες ευρωπαϊκές και διεθνείς πρακτικές, εξοπλίστηκε η δημόσια διοίκηση με τα εργαλεία που ενίσχυσαν τη μακροχρόνια βιωσιμότητα των δημόσιων οικονομικών και ανέδειξαν την έννοια της δημοσιονομικής πειθαρχίας.

Παράλληλα, εισήχθησαν βασικές αρχές διαφάνειας, λογοδοσίας και πειθαρχίας στη διαχείριση των δημόσιων οικονομικών, καθιερώθηκε το Μεσοπρόθεσμο Πλαίσιο Δημοσιονομικής Στρατηγικής ως εργαλείο προβολής και ελέγχου της δημοσιονομικής πορείας της χώρας σε βάθος τετραετίας, θεσμοθετήθηκε τότε το Ελληνικό Δημοσιονομικό Συμβούλιο ως ανεξάρτητος φορέας αξιολόγησης και παρακολούθησης, αναδείχθηκε και εδραιώθηκε το Γενικό Λογιστήριο του Κράτους σε κεντρικό μηχανισμό συντονισμού και ελέγχου των δημοσιονομικών ροών. Στόχος της δημοσιονομικής δομής ήταν να θωρακιστεί η πρωτόγνωρη δημοσιονομική προσαρμογή της χώρας από μελλοντικές δημοσιονομικές και μακροοικονομικές ανισορροπίες, ώστε να μην τεθούν σε κίνδυνο οι τεράστιες θυσίες της κοινωνίας.

Η εφαρμογή του νόμου του 2014, είχε ως αποτέλεσμα την αναβάθμιση της δημοσιονομικής αξιοπιστίας της χώρας έναντι εταίρων και αγορών, τη βελτίωση της παρακολούθησης των δαπανών και των εσόδων όλων των φορέων της Γενικής Κυβέρνησης, την ενίσχυση της δημοσιονομικής ευστάθειας και εν τέλει, την προσέγγιση των αγορών με σοβαρότητα.

Κυρίες και κύριοι συνάδελφοι, όπως κάθε ζωντανός και δυναμικός θεσμός, έτσι και το δημοσιονομικό πλαίσιο οφείλει να προσαρμόζεται στις νέες ανάγκες και συνθήκες. Η τελευταία πενταετία δεν ήταν συνηθισμένη: πανδημία, ενεργειακή κρίση, πόλεμοι, πληθωριστικές πιέσεις, γεωπολιτική ρευστότητα. Οι δημοσιονομικοί κανόνες στην Ευρώπη έχρηζαν μεταρρύθμισης.

Τον Απρίλιο του 2024, υιοθετήθηκε η Οδηγία 1265 στο πλαίσιο της μεταρρύθμισης του Συμφώνου Σταθερότητας και Ανάπτυξης. Οι στόχοι παραμένουν -πειθαρχία, βιωσιμότητα, πρόληψη-, αλλά τα μέσα αλλάζουν. Περισσότερος μακροπρόθεσμος σχεδιασμός, περισσότερη με όρους ευελιξία και περισσότερη διαφάνεια.

Σε αυτό το νέο πλαίσιο η Ελλάδα δεν μπορεί να παραμείνει στατικά προσαρμοσμένη στο θεσμικό πλαίσιο του 2014. Χρειάζεται επικαιροποίηση και ενίσχυση των εργαλείων του. Το σχέδιο νόμου που σήμερα συζητούμε δεν αντικαθιστά εκείνο τον νόμο, αντιθέτως τον διατηρεί ως βάση, αλλά τον εκσυγχρονίζει και τον ενισχύει. Σε αυτό το πλαίσιο είναι σημαντική η συμβολή τα τελευταία χρόνια του αρμόδιου Υφυπουργού, του κ. Πετραλιά.

Τα τέσσερα βασικά σημεία:

Πρώτον, ενσωμάτωση της κοινοτικής Οδηγίας. Υιοθετείται ένα μεσοπρόθεσμο πλαίσιο ισορροπημένων προϋπολογισμών με μηχανισμούς προληπτικής διόρθωσης σε περίπτωση αποκλίσεων, αλλά και ρήτρας ευελιξίας για εξαιρετικές συνθήκες.

Δεύτερον, ενίσχυση του δημοσιονομικού συμβουλίου. Το συμβούλιο αποκτά περισσότερα εργαλεία πρόσβασης σε δεδομένα, ενισχυμένο ρόλο στην αξιολόγηση ρίσκων και αποκλίσεων αλλά και δυνατότητα διατύπωσης μη δεσμευτικών, αλλά τεκμηριωμένων συστάσεων.

Τρίτον, αναβάθμιση προγραμματισμού και διαχείρισης. Εισάγονται νέοι κανόνες διαχείρισης αποκλίσεων, αυστηρότερη τεκμηρίωση, παρεμβάσεων που έχουν μόνιμο κόστος, ρήτρες δημοσιονομικής κρίσης για φυσικές καταστροφές, πανδημίες, έκτακτες ανάγκες.

Και τέλος τέταρτον, ψηφιοποίηση με το μητρώο παροχών. Καθιερώνεται Εθνικό Μητρώο Παροχών και Ενισχύσεων υπό την ΑΑΔΕ, με στόχο την καταγραφή όλων των ενισχύσεων σε χρήμα και είδος. Προβλέπεται διαλειτουργικότητα με το Μητρώο Πολιτών, το Μητρώο Ανέργων, το σύστημα «ΕΡΓΑΝΗ», ενώ δίνεται η δυνατότητα στοχευμένων κοινωνικών πολιτικών με πραγματικά δεδομένα.

Κλείνοντας, κυρίες και κύριοι συνάδελφοι, το σχέδιο νόμου δεν περιορίζεται στο να κλείσει υποχρεώσεις προς την Ευρωπαϊκή Ένωση. Είναι ένα μήνυμα υπευθυνότητας ότι η Ελλάδα έχει μάθει από τα λάθη του παρελθόντος, ότι μπορεί να σχεδιάζει σοβαρά και μακροπρόθεσμα, ότι η κοινωνική πολιτική και η δημοσιονομική πειθαρχία δεν είναι έννοιες ανταγωνιστικές είναι συμπληρωματικές, όταν υπάρχει σχέδιο, διαφάνεια και λογοδοσία.

Η σημερινή μεταρρύθμιση είναι η απαρχή ενός νέου κύκλου δημοσιονομικής ωριμότητας με εθνική αυτοπεποίθηση και ευρωπαϊκή συνέπεια. Σας καλώ να τη στηρίξουμε, γιατί αποτελεί ένα ακόμα βήμα υπεύθυνης θεσμικής εμβάθυνσης, γιατί εξοπλίζει το κράτος με εργαλεία ανθεκτικότητας, γιατί στέλνει το μήνυμα πως η χώρα δεν αρκείται στο να ακολουθεί αλλά συμμετέχει ισότιμα και διαμορφώνει το ευρωπαϊκό πλαίσιο στο οποίο ανήκει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα η επόμενη ομιλήτρια, η κ. Ελένη - Μαρία Αποστολάκη.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κυρία Πρόεδρε, μπορώ να έχω για ένα λεπτό τον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Μετά γιατί τώρα έχω σηκώσει την κ. Αποστολάκη και δεν είναι ωραίο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι -να μου συγχωρέσετε τη φωνή μου που είναι θύμα των δυνατών κλιματιστικών-, το νομοσχέδιο για τη διασφάλιση της δημοσιονομικής ισορροπίας θα ψηφιστεί ενώ εξελίσσεται στη χώρα μας η αποκάλυψη ενός τεράστιου σκανδάλου παράνομων επιδοτήσεων, κατασπατάλησης ευρωπαϊκού χρήματος και διάθεσής του σε πελατειακά δίκτυα.

Το πρόστιμο των 415 εκατομμυρίων δεν φανερώνει τις διαχρονικές μας παθογένειες, δεν αντανακλά αυτές, αντανακλά τις παθογένειες του επιτελικού κράτους του κ. Μητσοτάκη.

Φανερώνει τις επιδιώξεις μιας κλειστής, φαύλης και ανεξέλεγκτης δομής εξουσίας που δεν θα μπορούσε να λειτουργεί χωρίς πολιτική κάλυψη. Και είναι σαφές σε κάθε Έλληνα πολίτη ότι τίποτα από τα παραπάνω δεν θα είχε αποκαλυφθεί αν δεν είχε παρέμβει η Ευρωπαϊκή Εισαγγελία, όπως επίσης σαφέστερο είναι ότι ο Πρωθυπουργός τα ήξερε όλα.

Οι οικονομικές συνέπειες για τη χώρα μας από τη δράση της οργάνωσης, ο διασυρμός μας, η ακύρωση κάθε διαπραγματευτικής ισχύος της χώρας μας εντός Ευρωπαϊκής Ένωσης συνιστούν ζημιές με δυσθεώρητο κόστος και δυστυχώς τις συνέπειες θα τις πληρώσει πρωτίστως ο υγιής αγροτικός κόσμος.

Η κοινωνία στρέφει το βλέμμα προς εμάς με αγανάκτηση. Περάσαμε περίπου δέκα χρόνια μνημονιακών μέτρων, σκληρής δημοσιονομικής προσαρμογής με θυσίες του ελληνικού λαού. Και ο «χασάπης» και ο «φραπές» είναι η έκφραση του επιτελικού κράτους της Νέας Δημοκρατίας, η επένδυσή της στην αριστεία για την οποία μας έκανε μαθήματα.

Αντιλαμβάνεστε, λοιπόν, ότι η συζήτηση για το νέο ευρωπαϊκό δημοσιονομικό πλαίσιο, για τη μεταρρύθμιση του Συμφώνου Σταθερότητας, αποκτά ιλαροτραγικά χαρακτηριστικά στην παρούσα συγκυρία. Ποιοι εισηγούνται την κατοχύρωση του κανόνα καθαρών πρωτογενών δαπανών και τη νέα εποπτική αρχιτεκτονική της Ευρωπαϊκής Ένωσης, που δίνει έμφαση στην πρωτογενή δημοσιονομική ισορροπία; Με ποια αξιοπιστία και ποια σοβαρότητα μπορεί ένα σαθρό και διεφθαρμένο σύστημα εξουσίας να εγγυηθεί και να εκπροσωπήσει τη χώρα μας στην Ευρωπαϊκή Ένωση;

Το ΠΑΣΟΚ, κυρίες και κύριοι συνάδελφοι, στηρίζει το νέο ευρωπαϊκό δημοσιονομικό πλαίσιο για τη μεταρρύθμιση του συστήματος του Συμφώνου Σταθερότητας και την ενσωμάτωση της τροποποίησης της Οδηγίας.

Ωστόσο, δεν μπορούμε να συμφωνήσουμε σε διατάξεις που στοχεύουν στην υποβάθμιση της ανεξαρτησίας και αμεροληψίας του δημοσιονομικού συμβουλίου. Στο άρθρο 6, για παράδειγμα, προβλέπεται ότι η θητεία του δημοσιονομικού συμβουλίου μπορεί να ανανεωθεί για μία φορά, κάτι που μέχρι σήμερα απαγορευόταν. Το δημοσιονομικό συμβούλιο όμως έχει ελεγκτικό ρόλο, ελέγχει το Υπουργείο Οικονομικών.

Η δυνατότητα ανανέωσης είναι προφανές ότι είναι όχημα τροφοδότησης σχέσεων εξάρτησης ανάμεσα στον ελεγχόμενο και τον ελέγχοντα και μας βρίσκει απολύτως αντίθετους, όπως και τα άρθρα 10 και 11, που δημιουργούν στο γραφείο προέδρου έξι θέσεις συνεργατών εκ των οποίων τρεις με δυνατότητα σύμβασης εργασίας ιδιωτικού δικαίου, ενώ με βάση το άρθρο 11 στο δημοσιονομικό συμβούλιο μπορούν ακόμα και προπτυχιακοί και μεταπτυχιακοί φοιτητές να απασχολούνται μέχρι δεκαοκτώ μήνες.

Προσέξτε, το νομοθετικό πλαίσιο οφείλει να εξασφαλίζει την ανεξαρτησία όχι μόνο του διοικητικού συμβουλίου αλλά και της στελέχωσης του δημοσιονομικού συμβουλίου. Με τους χειρισμούς σας από τον ΟΠΕΚΕΠΕ με τους κουμπάρους και τους ημέτερους, μέχρι τους μετακλητούς υπαλλήλους της ομάδας αλήθειας, ποιος μπορεί να σας εμπιστευθεί για την αξιοκρατική επιλογή των υπαλλήλων του δημοσιονομικού συμβουλίου;

Και μάλιστα ο Πρωθυπουργός ήρθε να μας υπενθυμίσει ότι θα ελέγχουν και τα προγράμματα των πολιτικών κομμάτων. Η δημοσιονομική αξιοπιστία, λοιπόν, των προεκλογικών προγραμμάτων θα υπόκειται στην κρίση των πελατειακών σας προσλήψεων. Είναι προφανές ότι δεν σας εμπιστευόμαστε.

Και έρχομαι τώρα στις επιδοματικές σας εξαγγελίες. Ακούστε: «Δεν ντρέπεσαι να παίζεις τον Άγιο Βασίλη; Δίνεις επιδόματα αντί για δουλειές. Υπονομεύεις το μέλλον της χώρας. Οι επιδοματικές πολιτικές είναι η ενσάρκωση της μιζέριας. Η Ελλάδα δεν μπορεί να ξαναμπεί στον φαύλο κύκλο μιας πελατειακής πολιτικής επιδομάτων.»

Ποιος τα έλεγε; Ο κ. Μητσοτάκης, όταν ήταν στην αντιπολίτευση. Τι κάνει τώρα; Ακριβώς τα ίδια. Είναι ένας πετυχημένος μιμητής του κ. Τσίπρα. Με το άρθρο 70 δίνει επιδότηση ενός ενοικίου. Είναι η απόλυτη στρέβλωση. Όπως η ΠΟΜΙΔΑ επισημαίνει, θα οδηγήσει σε αύξηση των μισθωμάτων.

Σύμφωνα με τα στοιχεία της EUROSTAT, κυρίες και κύριοι συνάδελφοι, το 31%, δηλαδή ένα στα τρία νοικοκυριά, δαπανά πάνω από το 40% του διαθέσιμου εισοδήματός του για στέγη, το υψηλότερο ποσοστό στην Ευρωπαϊκή Ένωση. Ο μέσος όρος την ίδια ώρα είναι 10%. Το 48% των συμπολιτών μας αδυνατεί να πληρώσει βασικά έξοδα στέγασης μαζί με τους λογαριασμούς των παγίων.

Η επιδότηση δεν αντιμετωπίζει το πρόβλημα. Αντιθέτως, οδηγεί σε στρέβλωση. Το ζητούμενο είναι η αύξηση της προσφοράς, όχι τόνωση της ζήτησης, και το πρόγραμμα του ΠΑΣΟΚ για την κοινωνική στέγη απαντά σε αυτό το πρόβλημα που δημιουργήθηκε από την πολιτική της golden visa, από το αρρύθμιστο airbnb, από τις επιλογές της Κυβέρνησης Μητσοτάκη.

Συνεχίζετε όμως και δίνετε 250 ευρώ στους συνταξιούχους και τις ευάλωτες ομάδες, ένα ακόμα επίδομα από αυτά που στο παρελθόν καταγγέλλατε. Όσο η ακρίβεια και η αισχροκέρδεια καταπίνουν το διαθέσιμο εισόδημα, όσο η υπεραπόδοση των έμμεσων φόρων σας είναι χρήσιμη για να παράγετε υπερπλεόνασμα, θα ανακυκλώνονται οι αδιέξοδες επιδοματικές πολιτικές εκμαυλισμού συνειδήσεων και εξαγοράς ψήφων. Αυτό κάνατε και με τον ΟΠΕΚΕΠΕ. Έτσι έγινε γαλάζια η Κρήτη.

Δεν παρεμβαίνετε ουσιαστικά στις αιτίες που περιθωριοποιούν τους συνταξιούχους και τις ευάλωτες ομάδες, που δυσκολεύονται να τα βγάλουν πέρα στις 20 του μήνα και μετά. Το ΠΑΣΟΚ έχει προτείνει μόνιμα μέτρα και σας καλούμε να επαναφέρετε το ΕΚΑΣ και όχι εφάπαξ επιδόματα που δεν αντιμετωπίζουν το πρόβλημα στη ρίζα του.

Το νομοσχέδιο, κυρίες και κύριοι συνάδελφοι, επιδιώκει να διασφαλίσει τη δημοσιονομική ισορροπία της χώρας σε μια χρονική στιγμή που το σκάνδαλο ΟΠΕΚΕΠΕ αποκαλύπτει πως εκατομμύρια κατασπαταλήθηκαν για το χτίσιμο των πελατειακών δικτύων σας και τον παράνομο πλουτισμό ημετέρων.

Υπάρχει ένας κοινός παρονομαστής στο σχέδιο νόμου και βέβαια το σκάνδαλο του ΟΠΕΚΕΠΕ. Και στα δύο έχουμε παρέμβαση της Ευρωπαϊκής Ένωσης. Δεν είστε οι επισπεύδοντες. Τίποτα δεν θα είχε αποκαλυφθεί εάν δεν υπήρχε η Ευρωπαϊκή Ένωση. Και σήμερα ενσωματώνουμε μια κοινοτική Οδηγία.

Μπορεί κανείς να εμπιστευτεί την Κυβέρνηση Μητσοτάκη, που με τη φαύλη και αδιαφανή λειτουργία της διασύρει τη χώρα, εγκαθιστά την Ευρωπαϊκή Εισαγγελία μόνιμη διωκτική αρχή στον τόπο μας και στερεί από την έντιμη παραγωγική Ελλάδα κοινοτικούς πόρους και αναπτυξιακές ευκαιρίες; Δεν μπορεί κανείς. Η οφειλόμενη διπλή λογοδοσία είναι η λύση για τη χώρα.

Αναμένουμε την υπερψήφιση από τη Νέα Δημοκρατία της πρότασης του ΠΑΣΟΚ για σύσταση προανακριτικής επιτροπής για τη διερεύνηση των ποινικών ευθυνών των Υπουργών κ.κ. Βορίδη και Αυγενάκη, και μετά τη λογοδοσία στη δικαιοσύνη εκλογές και πολιτική αλλαγή που θα αποκαταστήσουν τη νομιμότητα και τη λειτουργία του κράτους δικαίου.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει μικρή παρέμβαση ο κ. Πετραλιάς. Έχετε τον λόγο, κύριε Υφυπουργέ.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πάρα πολύ, κυρία Πρόεδρε.

Κατ’ αρχάς ήθελα να αναφέρω κάτι για την ιστορία. Το δημόσιο λογιστικό όπως ψηφίστηκε και όπως εφαρμόζεται από το 2014 που συμμετείχε -και κατ’ αρχήν πρέπει να το αναφέρω αυτό- τότε στη διαμόρφωση ο κ. Χρήστος Σταϊκούρας, ο τότε Υπουργός Οικονομικών, όπως συμμετείχε και στις διαπραγματεύσεις από το 2021 - 2023 για το νέο δημοσιονομικό πλαίσιο που κερδίσαμε με αυτές τις διαπραγματεύσεις, μαζί με τον Μιχάλη Αργυρού, σημαντικά οφέλη μέσα στο νέο δημοσιονομικό πλαίσιο, ένα από αυτά ήταν ο λογαριασμός τακτοποίησης, control account όπως λέγεται, που μπορούμε, ακριβώς επειδή έχουμε καλύτερα αποτελέσματα την προηγούμενη χρονιά, να έχουμε περισσότερα μέτρα την επόμενη χρονιά.

Εδώ να απαντήσω κάτι στον κ. Βιλιάρδο, που είπε για τους συντελεστές, και στον κ. Βελόπουλο. Μπορείς προφανώς να κάνεις φορολογικά μέτρα, να μειώσεις τους φορολογικούς συντελεστές εντός αυτού του δημοσιονομικού χώρου. Γι’ αυτό ακριβώς ανέφερε ο Υπουργός Οικονομικών για το 1,5 δισ. χώρο επιπλέον για του χρόνου, όπου εκεί μέσα μπορείς, είτε να αυξήσεις δαπάνες είτε να μειώσεις τους φόρους. Αυτή είναι ακριβώς η λογική.

Δύο άλλα σημεία –και κλείνω. Γίνονται διάφορες συγκρίσεις, όπως ακούω μες στην Αίθουσα, για την περίοδο 2015 -2019 του ΣΥΡΙΖΑ με την τωρινή περίοδο για την ανάπτυξη, για το χρέος. Θα αναφέρω απλά κάποια νούμερα: Το 2015 - 2019 ο ΣΥΡΙΖΑ παρέλαβε 179,6% χρέος γενικής κυβέρνησης, όπως ορίζεται, προς ΑΕΠ και πήγε 183,2%. Δηλαδή παρόλο το τρίτο μνημόνιο και όλα αυτά, αυξήθηκε το χρέος προς ΑΕΠ και μάλιστα και σε ονομαστικούς όρους 24 δισ. με το ΑΕΠ μόνο συν 10 δισ.

Αυτή την περίοδο από το 2019 έως το 2025 από τα 183,2 φέτος η πρόβλεψη είναι 145,7, μείωση 37,5 μονάδες, η μεγαλύτερη που έχει παρατηρηθεί στην ιστορία της χώρας, με αύξηση του ΑΕΠ από κάτω –του παρονομαστή- 63 δισ.

Να αναφέρω για τους ρυθμούς ανάπτυξης, που αναφέρθηκε από τον κ. Καζαμία, και να πάρω, εάν θέλετε, από το 2019 μέχρι τώρα είναι 2,1. Από το 2022 –να βγάλω έξω το 2021 που ήταν το rebound από την πανδημία- έως το 2025 ο μέσος ρυθμός ανάπτυξης είναι 3,1, υπερδιπλάσιος του μέσου όρου της Ευρωζώνης. Για το 2015 έως το 2018 ο ρυθμός ανάπτυξης ήταν 0,8 με 1,9 ο μέσος όρος της Ευρωζώνης, ο μισός εκείνη την εποχή.

Να αναφέρω τον μέσο μισθό με επίσημα στοιχεία της «ΕΡΓΑΝΗΣ»; Το 2014 ο μέσος μισθός ήταν 1.042, παραδόθηκε το 2019 στα 1.046, χωρίς καμία αύξηση. Πέρυσι έφτασε τα 1.342 και τώρα είναι κοντά στα 1.400. Δεν νομίζω ότι υπάρχει σύγκριση.

Θα αναφερθώ σε κάτι που είπε ο κ. Παππάς για το Δημοσιονομικό Συμβούλιο στο άρθρο 6, ότι το Υπουργείο Οικονομίας και Οικονομικών αποδέχεται τις αξιολογήσεις. Ουσιαστικά είναι οι αξιολογήσεις στον προϋπολογισμό, όπως γίνεται και τώρα ήδη και στα μεσοπρόθεσμα έχει την αξιολόγησή του το Δημοσιονομικό Συμβούλιο. Αποδέχεται, λοιπόν, τις αξιολογήσεις και μεριμνά για τη συμμόρφωση προς αυτές, διαφορετικά δημοσιοποιεί εντός δύο μηνών από τη διατύπωσή τους τους λόγους της μη αποδοχής. Αυτό ακριβώς σημαίνει ότι μπορεί να μην το αποδεχθεί και να πει: «δεν το αποδέχομαι». Είναι στο άρθρο 8 α παράγραφος 6 της Οδηγίας, αντιγραφή ακριβώς η ενσωμάτωση της Οδηγίας. Για να ξέρουμε τι γίνεται.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος της Νίκης κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα και από την πρωτολογία μου να αναφερθώ στο παρόν νομοσχέδιο, αλλά κατ’ αρχάς λόγω της απουσίας του Προέδρου μας για ευχάριστους οικογενειακούς λόγους, αφού γίνεται για δεύτερη φορά παππούς, θα ήθελα να του ευχηθώ και από το Βήμα να του ζήσει, αλλά και λόγω της θρασύτατης, για μια ακόμη φορά γκεστ σταρ, εμφάνισης του Πρωθυπουργού στην Ολομέλεια -γιατί μόνο έτσι μπορεί να χαρακτηριστεί αυτή η παρουσία του να μιλήσει και απλά να τραπεί σε φυγή μετά- θα αναγκαστώ να μιλήσω στην πρωτολογία μου για όσα ήρθε να μας πει και έφυγε και δεν ήθελε να ακούσει. Άλλωστε, το νομοσχέδιο το κάλυψε και θα το καλύψει και στην δευτερολογία του ο εξαιρετικός συνάδελφος και ειδικός αγορητής κ. Βορύλλας.

Θα ξεκινήσω με αυτό που δεν τόλμησε καν να ακουμπήσει ο Πρωθυπουργός, με το σκάνδαλο του ΟΠΕΚΕΠΕ, το οποίο έχει κοστίσει στη χώρα μας τόσα εκατομμύρια και δεν ξέρουμε πού θα φτάσει και αν θα μιλήσουμε στο τέλος για δισεκατομμύρια, ενώ ο μέσος Έλληνας αγρότης, ο άνθρωπος που με τον ιδρώτα του προσώπου του παράγει το ψωμί του και το ψωμί μας έχει εγκαταλειφθεί στην τύχη του να φυτοζωεί.

Αλήθεια, τα πρόστιμα και τα κλοπιμαία της συμμορίας ή της φερόμενης εγκληματικής οργάνωσης -για να μην κρυβόμαστε πίσω από λόγια- τα έχει κοστολογήσει το Γενικό Λογιστήριο του Κράτους; Διότι, μίλησε ο Πρωθυπουργός για κοστολογημένα προγράμματα και προεκλογικά προγράμματα κομμάτων. Αυτά τα έχει κοστολογήσει το Γενικό Λογιστήριο του Κράτους πόσο αξίζουν ή περιμένουμε τη μία δικογραφία μετά την άλλη για να δούμε τελικά;

Ενημέρωσε, επίσης, κύριε Υπουργέ, κάποιος τον Πρωθυπουργό ότι το νομοσχέδιο που είναι σήμερα υπό συζήτηση και προς ψήφιση, ίσως είναι ο λόγος που όλες αυτές τις προεκλογικές εξαγγελίες που έχουν αρχίσει από τον Απρίλιο για το τι θα δώσει στη ΔΕΘ, μήπως αυτό το νομοσχέδιο είναι και ο λόγος που θα τις πάρει πίσω; Ή μήπως ο ίδιος ο Πρωθυπουργός έχει τόσο άγχος από τον Απρίλιο πρώτη φορά και δεύτερη φορά σήμερα ότι δεν θα προλάβει να τις ξαναπεί στη ΔΕΘ;

Αυτό που έπρεπε, όμως, να εξηγήσει σήμερα εδώ με την παρουσία του είναι πώς είναι δυνατόν να έχουν καταβληθεί επιδοτήσεις για ανύπαρκτες εκτάσεις, για πρόβατα και κατσίκες που δεν υπήρξαν ποτέ και για φυτείες μπανάνας στον Όλυμπο! Αλλά καμία απάντηση. Αυτό, όμως, δεν είναι απλώς μια διοικητική αποτυχία. Είναι μια οργανωμένη λεηλασία του δημοσίου χρήματος, μια προδοσία της εμπιστοσύνης του ελληνικού λαού και των αγροτών μας. Και η αλήθεια είναι ότι αυτό το σκάνδαλο δεν είναι μεμονωμένο αλλά μέρος μιας σειράς σκανδάλων που ταλανίζουν και θα ταλανίζουν την Κυβέρνηση του Κυριάκου Μητσοτάκη. Και απ’ ό,τι διαφαίνεται είναι μόνο η αρχή μιας σειράς ακόμα μεγαλύτερων, όπως λέγεται, σκανδάλων και να δούμε στο τέλος πόσοι Βουλευτές και Υπουργοί θα μείνουν εκτός «κάδρου» και εκτός δικογραφιών.

Βεβαίως, κάποια στιγμή πρέπει να σταματήσει αυτή η «καραμέλα» περί διαχρονικών παθογενειών. Εσείς κυβερνάτε τα τελευταία έξι έτη και εσείς πιαστήκατε με «την γίδα στην πλάτη». Ποιος φέρει την ευθύνη γι’ αυτή την καταστροφή; Ποιος επέτρεψε να συνεχιστεί αυτή η απάτη για χρόνια, ενώ οι προειδοποιήσεις ήταν γνωστές από το 2020; Ποιος είναι αυτός που παρά την έρευνα της Ευρωπαϊκής Εισαγγελίας από το 2021 δεν έκανε τίποτα για να σταματήσει η διαφθορά; Η απάντηση είναι μία: Ο νυν Πρωθυπουργός.

Δεν είναι αυτός ο Πρωθυπουργός και Πρόεδρος της Κυβέρνησης; Άρα είναι και ο υπεύθυνος για την ύπαρξη αυτής της φερόμενης εγκληματικής οργάνωσης που λεηλάτησε τα ευρωπαϊκά κονδύλια και θα στοιχίσει στον κρατικό προϋπολογισμό.

Δεν είναι αυτός που επέλεξε τους Υπουργούς του, όπως τον κ. Βορίδη και τον κ. Αυγενάκη, και αρκετούς άλλους και έρχεται μετά, αφού τους χρησιμοποίησε ως όργανα για να υλοποιήσουν το σχέδιό του και τους έκανε στην άκρη, χάριν ισορροπιών, απλά για να προστατευτεί για μια ακόμη φορά και για ένα ακόμη σκάνδαλο το όνομά του;

Έχει το θράσος να ρωτάει γιατί ψηφίσαμε υπέρ της άρσης ασυλίας των δεκατεσσάρων Βουλευτών της Νέας Δημοκρατίας που συμμετείχαν στο φιάσκο και τη θεσμική εκτροπή του ρόλου της προανακριτικής επιτροπής. Όσο πλανάται από πάνω σας η σκιά της εγκληματικής οργάνωσης δεν θα γίνουμε ποτέ συνένοχοι στη μεθόδευση κάθε προσπάθειας συγκάλυψης. Όλα στο φως! Γι’ αυτό ψηφίσαμε έτσι και γι’ αυτό θα ψηφίσουμε και στην Ολομέλεια κατά τον ίδιο τρόπο.

Μήπως, όμως, τέτοια προσπάθεια συγκάλυψης δεν είναι και η τιμωρία που ανακοινώθηκε σήμερα της Παρασκευής Τυχεροπούλου και η στέρηση του μισθού της για είκοσι ημέρες με το αιτιολογικό –άκουσον, άκουσον!- «παράβαση της υποχρέωσης εχεμύθειας»; Έτσι αξιολογεί και επιβραβεύει η Κυβέρνηση της Νέας Δημοκρατίας τους ευσυνείδητους δημοσίους υπαλλήλους! Έτσι, όμως, τιμωρεί μια Κυβέρνηση η οποία θεωρεί το κράτος λάφυρο. Έτσι τιμωρεί. Και αν αυτή είναι η αντίληψή σας όταν περιμένουν εκατοντάδες χιλιάδες δημόσιοι υπάλληλοι την αξιολόγηση, καταλάβαμε για ποιον λόγο το κάνετε. Αλλά, μήπως στέλνετε μήνυμα σιωπής και φίμωσης σε οποιονδήποτε ευσυνείδητο δημόσιο υπάλληλο προσπαθήσει να αποκαλύψει ή να ελέγξει το οτιδήποτε; Γιατί αυτό φαίνεται με αυτή την τιμωρία.

Πώς μπορεί, αλήθεια, να ισχυρίζεται ο κύριος Πρωθυπουργός ότι δεν γνώριζε; Πώς είναι δυνατόν όταν ο ίδιος παραδέχτηκε «Αποτύχαμε»; Σε τι αποτύχατε; Πώς μπορεί να παριστάνει τον αμέτοχο, όταν από το 2020 υπάρχουν κοινοβουλευτικές ερωτήσεις για το θέμα; Όταν δύο προειδοποιητικές επιστολές στάλθηκαν στο Μέγαρο Μαξίμου; Όταν έξι πρόεδροι του ΟΠΕΚΕΠΕ παραιτήθηκαν και πέντε Υπουργοί Γεωργίας αντικαταστάθηκαν; Είναι αδιανόητο να πιστέψουμε ότι ο Πρωθυπουργός με την πολιτική του οξυδέρκεια, αλλά και παίρνοντας από την πρώτη στιγμή τον έλεγχο της ΕΥΠ δεν γνώριζε τίποτα γι’ αυτό.

Εδώ, λοιπόν, προκύπτουν δυο πράγματα: Εάν δεν γνώριζε, είναι ανίκανος. Εάν γνώριζε, τότε φαίνεται όλο αυτό που υπονοείται ότι είναι πίσω απ’ όλα. Και τα δύο είναι επικίνδυνα για τη δημοκρατία. Αν σκέφτεστε κάποια τρίτη περίπτωση, περιμένω να την ακούσω.

Ποιος πλήττεται, όμως, περισσότερο από το σκάνδαλο του ΟΠΕΚΕΠΕ; Προφανώς, οι αγρότες μας, οι άνθρωποι που εργάζονται ακατάπαυστα για να εξασφαλίσουν και τη διατροφική μας επάρκεια. Έχουν στερηθεί πόρους, πόρους που δικαιούνται. Πάνω από 1 δισεκατομμύριο ευρώ που θα μπορούσαν να ενισχύσουν την παραγωγή τους, να βελτιώσουν τις συνθήκες εργασίας τους, να στηρίξουν τις οικογένειές τους, κατέληξαν σε τσέπες κοινών απατεώνων.

Και ενώ οι αγρότες μας αγωνίζονται, η Κοινή Αγροτική Πολιτική της Ευρωπαϊκής Ένωσης,που υποτίθεται ότι θα τους στήριζε, τους έχει καταστήσει εξαρτημένους από επιδοτήσεις στερώντας τους την ανταγωνιστικότητα. Οι μικρομεσαίες αγροτικές εκμεταλλεύσεις που αποτελούν τη ραχοκοκαλιά της ελληνικής γεωργίας αδυνατούν να επιβιώσουν χωρίς συνεχή οικονομική στήριξη, ενώ η γραφειοκρατία της Ευρωπαϊκής Ένωσης αλλά και οι απατεωνιές του επιτελικού κράτους τους πνίγουν.

Πού είναι, λοιπόν, οι απαντήσεις της Κυβέρνησης και του κυρίου Πρωθυπουργού σε όλα αυτά; Πώς θα προστατεύσει τον μέσο Έλληνα αγρότη, όχι τον «γαλάζιο» αγρότη ούτε τον «κουμπάρο» αγρότη, αλλά όλους τους Έλληνες αγρότες; Πώς θα εξασφαλίσει τη διατροφική επάρκεια της χώρας μας όταν διαλύουν αγρότες και κτηνοτρόφους σε περιόδους αρκετά ύποπτες γεωπολιτικών εξελίξεων; Αντ’ αυτού, ο Πρωθυπουργός ανακοινώνει μέτρα, όπως την κατάργηση του ΟΠΕΚΕΠΕ και την ένταξή του στην ΑΑΔΕ.

Όμως, όλα αυτά είναι άλλο ένα μέτρο συγκάλυψης και μόνο για το θεαθήναι. Αυτά δεν αντιμετωπίζουν τη ρίζα του προβλήματος, τη διαφθορά που ο ίδιος επέτρεψε να ανθίσει. Η Ελλάδα δεν μπορεί να συνεχίσει να κυβερνάται από έναν ηγέτη που καλύπτει φερόμενες εγκληματικές οργανώσεις, που κρύβεται πίσω από τους Υπουργούς και αχυρανθρώπους του, που για να σώσει τον εαυτό του παραδέχεται την αποτυχία του, αλλά ως διά μαγείας αρνείται να αναλάβει την οποιαδήποτε ευθύνη.

Πόσο ακόμα θα ανεχόμαστε αυτή την κατάσταση; Πόσα ακόμα σκάνδαλα πρέπει να αποκαλυφθούν, για να καταλάβουμε ότι ο Πρωθυπουργός δεν είναι ικανός να ηγηθεί της χώρας;

Και όσοι τον στηρίζετε, κύριοι της Κυβέρνησης, γνωρίζετε -και αν δεν το γνωρίζετε, σας το λέω- ότι το κάνετε θυσιάζοντας και το πολιτικό σας μέλλον αλλά και την προσωπική και την εθνική αξιοπρέπεια. Γι’ αυτό αναλογιστείτε την ευθύνη αυτής της στήριξης.

Η απάντηση είναι ξεκάθαρη: Δεν μπορούμε να τον ανεχθούμε ούτε μία μέρα ακόμα. Ο Πρωθυπουργός πρέπει να φύγει άμεσα. Έχει αποδείξει ότι βλάπτει σοβαρά την Ελλάδα με τα σκάνδαλα στα οποία φέρεται ότι έχει εμπλακεί. Η χώρα μας αξίζει ηγεσία με ακεραιότητα, με δέσμευση για διαφάνεια και για την προστασία των συμφερόντων του λαού μας. Δεν αξίζει έναν ηγέτη που καλύπτει τη διαφθορά και υπονομεύει την εθνική μας ασφάλεια για προσωπικά συμφέροντα αλλά και συμφέροντα φίλων ολιγαρχών που τον κρατούν στην εξουσία.

Το παράδοξο: Μίλησε για κέντρα ο κύριος Πρωθυπουργός, όταν καλύπτεται από τους φίλους ολιγάρχες και είναι στα πούπουλα των μέσων μαζικής επικοινωνίας; Και μιλάει για αυτά τα κέντρα εξουσίας;

Και όλα αυτά αφορούν μόνο στον ΟΠΕΚΕΠΕ, γιατί από ό,τι βλέπω και από τον χρόνο μου δεν θα προλάβω να πω, αλλά θα μιλήσω στη δευτερολογία μου για όλα αυτά που έχει κάνει στην εξωτερική πολιτική, για όλα αυτά, για όλες τις ήττες, για το ότι μας έχει καταστήσει καρπαζοεισπράκτορες από όλους τους γείτονές μας, από γείτονες που ενώ άλλες φορές θα έρχονταν γονυπετείς -γιατί θα πρέπει να πάρουν και τη δική μας έγκριση τα Σκόπια και η Αλβανία για να μπουν στην Ευρωπαϊκή Ένωση- τώρα έρχονται μέσα στην Αθήνα και με την πλάτη της Τουρκίας που γιγάντωσε η Νέα Δημοκρατία με την κατευναστική εξωτερική πολιτική και πουλάνε μούρη μέσα στην Ελλάδα.

Στη δευτερολογία μου, κυρία Πρόεδρε, για να μην καταχραστώ τον χρόνο θα αναφερθώ και στην εξωτερική πολιτική.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής του Κομμουνιστικού Κόμματος, ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Τι έρχεται να λύσει το νομοσχέδιο της Κυβέρνησης με τον τίτλο «διασφάλιση δημοσιονομικής ισορροπίας»; Έρχεται να διασφαλίσει για λογαριασμό των επιχειρηματικών ομίλων όλα όσα κέρδισαν στην περίοδο της κρίσης και της ανάπτυξης με τα μνημόνια και τα μέτρα που ψηφίσατε όλοι σας και τσάκισαν εργασιακά, ασφαλιστικά δικαιώματα με επιστροφή πριν το 1886, με δουλειά ήλιο με ήλιο και μέχρι τον θάνατο, με αβάσταχτους φόρους για το λαϊκό εισόδημα, με παραπέρα πετσόκομμα των δαπανών για την υγεία, την παιδεία, την πρόνοια και ο κατάλογος των αντεργατικών, αντιλαϊκών μέτρων είναι μακρύς και συνεχίζεται για τα κέρδη των επιχειρηματικών ομίλων.

Αυτά τα δικαιώματα θεωρούνταν εμπόδιο για την οικονομία, όπως ανέφερε και ο Υπουργός προηγουμένως. Όλα αυτά έρχεται να διασφαλίσει το νομοσχέδιο με κανόνα, όπως επανέλαβε ο Πρωθυπουργός, ότι η αύξηση των εσόδων δεν θα αυξάνει τις δαπάνες. Είναι κανόνες με τους οποίους θα απαντούν στις διεκδικήσεις των εργαζομένων, των αυτοαπασχολουμένων, της φτωχής αγροτιάς, ότι δεν το επιτρέπει η δημοσιονομική ισορροπία να ικανοποιηθούν. Είναι δημοσιονομικοί κανόνες που διαμορφώνουν ένα ασφυκτικό πλαίσιο περικοπών, κοινωνικών δαπανών και λεηλασίας για να επιτευχθούν οι στόχοι των πρωτογενών πλεονασμάτων, της διαχείρισης κρατικών χρεών και ενίσχυσης των όρων αύξησης της κερδοφορίας των επιχειρηματικών ομίλων.

Τα πλεονάσματα είναι ματωμένα, δημιουργούνται από τη φοροληστεία και την άγρια οικονομική πίεση στον λαό και δεν αποτελούν επιτυχία, όπως λέτε, αλλά αντίθετα ληστεία.

Προβάλλετε το επιχείρημα ότι η υπεραπόδοση της οικονομίας επιστρέφει στον λαό. Το μεγαλύτερο μέρος πηγαίνει και πάλι για την ενίσχυση των επιχειρηματικών ομίλων και των νατοϊκών δαπανών.

Αλήθεια, ποιον κοροϊδεύετε, όταν τα καθαρά κέρδη μόνο εκατόν μίας εισηγμένων εταιρειών για το 2024 ήταν 11,3 δισ. εκατομμύρια ευρώ και η πτώση του μέσου πραγματικού μισθού ήταν 27% το 2025 σε σχέση με το 2011; Τι έχετε να πείτε; Ποιον υπηρετεί η ανάπτυξή σας; Τα παραμύθια ότι από την καπιταλιστική ανάπτυξη θα κερδίσουν όλοι έχουν εδώ και χρόνια καταρρεύσει. Τολμάτε να παρουσιάζετε ως παροχή το ένα ενοίκιο τον χρόνο και αυτό για λίγους, αφού συνοδεύεται με όρους και κόφτες. Αποτελεί κυριολεκτικά σταγόνα στον ωκεανό.

Το μεσοσταθμικό ενοίκιο αντιστοιχεί στο 35% έως 40% του μέσου εισοδήματος, ενώ για τους εργαζόμενους που πληρώνονται με τον κατώτατο μισθό φτάνει το 70% την ώρα που τα ενοίκια έχουν αυξηθεί πάνω από 40% την τελευταία εξαετία. Με την πολιτική όλων σας, η κατοικία έχει μετατραπεί σε πανάκριβο εμπόρευμα. Το βιός του λαού, ακόμη και η πρώτη κατοικία, βγαίνει στο σφυρί με πλειστηριασμούς και εξώσεις.

Σήμερα, ακόμη εδώ, στον Καρέα, επιδιώκουν να βγάλουν έξω στον καύσωνα οικογένεια που άρπαξαν το σπίτι τους. Την ώρα που μια οικογένεια χρειάζεται έναν μισθό για νοίκι, η Κυβέρνηση της Νέας Δημοκρατίας σε αγαστή συνεργασία με τις τράπεζες πουλάει φύκια για μεταξωτές κορδέλες, διαφημίζοντας τα στεγαστικά προγράμματα-κοροϊδία που προωθούν τον τραπεζικό δανεισμό, διαμορφώνοντας την επόμενη λίστα ομήρων των πλειστηριασμών.

Ως αποτέλεσμα αυτής της πολιτικής, επτά στους δέκα νέους δεκαοκτώ έως τριάντα τεσσάρων ετών μένουν στο παιδικό τους δωμάτιο, ενώ ταυτόχρονα πέφτει σταθερά και το ποσοστό της ιδιοκατοίκησης που πλέον έφτασε το 73%. Χιλιάδες σπίτια είναι υποθηκευμένα και λαϊκές οικογένειες κινδυνεύουν με έξωση, ενώ καμία μέριμνα δεν υπάρχει για φοιτητικές εστίες.

Για την ανακούφιση των λαϊκών νοικοκυριών και μπροστά στην ανάγκη των εργαζομένων, των νέων ζευγαριών να έχουν ασφαλή και σύγχρονη στέγη πάνω από το κεφάλι τους, το ΚΚΕ διεκδικεί έναν ολοκληρωμένο στεγαστικό σχεδιασμό με ευθύνη του κράτους, με στόχο την κάλυψη των εργατικών λαϊκών αναγκών, με επανασύσταση του Οργανισμού Εργατικής Κατοικίας τον οποίο διέλυσαν οι κυβερνήσεις της Νέας Δημοκρατίας, του ΠΑΣΟΚ, του ΣΥΡΙΖΑ, για ένα αποκλειστικά κρατικό κατασκευαστικό πρόγραμμα λαϊκής στέγης, με παράλληλη απαγόρευση των πλειστηριασμών λαϊκών κατοικιών, αναβάθμιση και επέκταση των φοιτητικών εστιών και αξιοποίηση διαμερισμάτων και ξενοδοχείων για δωρεάν στέγαση των φοιτητών.

Τολμάτε, επίσης, στο νομοσχέδιο και παρουσιάζετε ως παροχή το επίδομα των 250 ευρώ το χρόνο στους χαμηλοσυνταξιούχους και υπερήλικες ανασφάλιστους. Οι δημοσιονομικοί σας κανόνες δεν αντέχουν αυξήσεις στους μισθούς και στις συντάξεις, που δεν ανταποκρίνονται στις ανάγκες αξιοπρεπούς διαβίωσης των λαϊκών στρωμάτων. Δεν αντέχουν την επαναφορά του δέκατου τρίτου και δέκατου τέταρτου μισθού και σύνταξης. Δεν αντέχουν αύξηση δαπανών για την υγεία, την παιδεία, την πρόνοια, για αναγκαία έργα για την προστασία της ζωής και της περιουσίας του λαού.

Αντέχει όμως αμύθητα ποσά για πολεμικούς εξοπλισμούς. Αντέχει διαφοροποιήσεις στους δημοσιονομικούς κανόνες για να υπηρετηθεί η πολεμική οικονομία με την αποδέσμευση των στρατιωτικών δαπανών από το έλλειμμα όπως προβλέπει το νομοσχέδιο. Αντέχει συμμετοχή με 5% του ΑΕΠ για το ΝΑΤΟ, δηλαδή με τα σημερινά δεδομένα 10 δισεκατομμύρια ευρώ τον χρόνο. Αντέχει πολεμικούς εξοπλισμούς 28 δισεκατομμυρίων ευρώ τα επόμενα χρόνια.

Ο λαός εκφράζει την αντίθεσή του με την πολεμική εμπλοκή ενάντια σε όλους τους άλλους λαούς, την πολεμική οικονομία, τους πολεμικούς εξοπλισμούς –που καμία σχέση δεν έχουν με την άμυνα της χώρας- που τους χρυσοπληρώνει πάλι ο ελληνικός λαός. Είναι αντίθετος με τη στήριξη της Κυβέρνησης στο δολοφονικό κράτος του Ισραήλ που προχωρά στη γενοκτονία του παλαιστινιακού λαού και σχεδιάζει τον εκτοπισμό τους από τη Γάζα, όπως προκύπτει από τη συνάντηση του «γερακιού του πολέμου», τον Τραμπ, που θέλει να παρουσιάζεται ως περιστέρι της ειρήνης, και του σφαγέα Νετανιάχου με τα αρρωστημένα σχέδιά τους.

Στο πλαίσιο αυτής της πολιτικής της προσαρμογής στην πολεμική οικονομία, η Κυβέρνηση φέρνει την Οδηγία 88/2003 της Ευρωπαϊκής Ένωσης και εξήγγειλε ένα ακόμα νομοσχέδιο-έκτρωμα, τερατούργημα, την κόλαση των δεκατριών ωρών δουλειάς καθημερινά σε έναν εργοδότη. Επιστροφή πριν το 1886! Αυτή είναι η ανάπτυξη σας. Αυτός είναι ο καπιταλισμός.

Το ΚΚΕ, όπως τα συνδικάτα και οι εργαζόμενοι λένε ότι η κατάθεσή του αποτελεί αιτία πολέμου. Μην τολμήσετε να το καταθέσετε. Η Υπουργός ισχυρίζεται ότι το ζητούν οι εργαζόμενοι και προκαλεί γέλια αλλά και οργή και θυμό. Προκαλεί όταν επιχειρηματολογεί ότι δεν θα είναι υποχρεωτικό αλλά θα το επιλέγει ελεύθερα ο εργαζόμενος. Αλήθεια, ποιον κοροϊδεύετε; Για ποια ελευθερία μιλάτε; Ποιος εργαζόμενος μπορεί να αρνηθεί; Δεν γνωρίζει ότι οι απολύσεις τον χρόνο είναι όσες οι προσλήψεις; Στο ίδιο το νομοσχέδιο δεν προβλέπεται απόλυση με ένα sms, όπως έχει δημοσιευτεί; Στερέψατε από επιχειρήματα και γελοιοποιείστε με όσα λέτε.

Οι εξαγγελίες, οι δημοσιεύσεις για τις ρυθμίσεις του νομοσχεδίου βρίθουν και από άλλες αντεργατικές διατάξεις που δεν μας παίρνει ο χρόνος να τις αναλύσουμε, ρυθμίσεις που οδηγούν σε αγροτικά εγκλήματα με νεκρούς και σακατεμένους εργάτες. Η σύγκρουση των λεωφορείων είχε την αιτία στα δεκαεξάωρα των οδηγών.

Το νομοσχέδιο έχει τον πλασματικό τίτλο «Δίκαιη εργασία για όλους» και γελάνε και τα τσιμέντα! Δίκαιη εργασία σε ένα άδικο, βάρβαρο καπιταλιστικό σύστημα δεν μπορεί να υπάρξει. Σε πλήρη συμφωνία με τους επιχειρηματικούς ομίλους στοχεύετε στον εργάσιμο χρόνο γιατί όσο μεγαλύτερος είναι τόσο μεγαλύτερη υπεραξία παράγει ο εργαζόμενος –δηλαδή απλήρωτη δουλειά- τόσο θα αυξάνουν τα κέρδη. Αυτός είναι καπιταλισμός. Όταν βρίσκει ευκαιρία, επιδιώκει να πάρει πίσω όσα υποχρεώθηκε να παραχωρήσει κάτω από άλλους συσχετισμούς υπέρ των εργαζομένων, κάτω από την ύπαρξη του σοσιαλισμού.

Είστε όμως γελασμένοι αν νομίζετε ότι οι εργαζόμενοι σήμερα θα αποδεχτούν τον εργασιακό μεσαίωνα που ετοιμάζετε. Ετοιμάζονται να απαντήσουν μαζικά, μαχητικά, ανατρεπτικά στην άθλια πολιτική σας. Ετοιμάζονται με αντεπίθεση με μπροστάρη τις ανάγκες τους. Ανάγκη είναι σήμερα η μείωση του χρόνου εργασίας σε τριανταπεντάωρο, επτάωρο, πενθήμερο, η σταθερή δουλειά με κατάργηση των ελαστικών μορφών, η υπογραφή συλλογικών συμβάσεων με ικανοποιητικές αυξήσεις στους μισθούς, η επαναφορά του δέκατου τρίτου και δέκατου τέταρτου μισθού και σύνταξης, η κατάργηση των αντεργατικών και αντιασφαλιστικών νόμων, η κατάργηση της φοροληστείας, η αποκλειστικά δημόσια και δωρεάν υγεία, παιδεία και πρόνοια.

Με αφορμή το σκάνδαλο του ΟΠΕΚΕΠΕ που το παρουσιάζετε ως παθογένεια και όλα τα παραπάνω και όλα όσα βασανίζουν κάθε λαϊκή οικογένεια, σημειώνουμε ότι είναι τα αποτελέσματα συνειδητών επιλογών για την εξυπηρέτηση των συμφερόντων των λίγων σε βάρος των αναγκών των πολλών. Αυτό είναι το σάπιο σύστημα και με αυτό πρέπει να ξεμπερδέψει ο λαός. Η προοπτική για τον λαό δεν είναι να ζει με τα ψίχουλα που περισσεύουν από το αδηφάγο κεφάλαιο, όπως το ένα ενοίκιο τον χρόνο ή τα 250 ευρώ τον χρόνο σε κάποιους χαμηλοσυνταξιούχους. Η προοπτική βρίσκεται στον αγώνα για να απαλλαγεί όχι μόνο από την Κυβέρνηση του Μητσοτάκη αλλά και από κάθε κυβέρνηση που φιλοδοξεί να διαχειριστεί, να υπηρετήσει την ίδια κυρίαρχη πολιτική, να απαλλαγεί από το σάπιο κράτος του κεφαλαίου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Αριστεράς, ο κ. Νάσος Ηλιόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Ένας ομιλητής, ένας Κοινοβουλευτικός;

**ΠΡΟΕΔΡΕΥΟΥΣΑ (Όλγα Γεροβασίλη):** Ήταν δύο οι ομιλητές αλλά δεν παρευρέθη και διεγράφη ο ένας.

**ΔΗΜΗΤΡΙΟΣ ΚΟΥΒΕΛΑΣ:** Αυτό δεν αλλάζει όμως.

**ΠΡΟΕΔΡΕΥΟΥΣΑ (Όλγα Γεροβασίλη):** Έχουμε βάλει τη σειρά ήδη ανά δύο, τώρα αν κάποιος ενδιάμεσα…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν έχω πρόβλημα να μιλήσει ένας συνάδελφος.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, κύριε Φωτόπουλε, ελάτε.

Θα είναι ένας μετά. Εντάξει, τι να κάνουμε τώρα; Όλοι έχουν ενημερωθεί μετά από ποιον μιλάνε. Αντιλαμβάνεστε…

Κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Υπουργέ, εσείς έχετε μείνει εδώ –ούτε ο κ. Πιερρακάκης ούτε ο κ. Κώτσηρας- οπότε εσείς θα τα ακούσετε. Τι να κάνω;

Ξέρετε τι είναι αυτό εδώ; Είναι η εικόνα που βλέπουν οι φοροτεχνικοί λογιστές τις τελευταίες ημέρες περισσότερο από οτιδήποτε άλλο. Είναι μια εικόνα η οποία αποδεικνύει ότι οι δηλώσεις φορολογίας εισοδήματος νομικών προσώπων είναι κάτι το οποίο –τι να το πω;- είναι όνειρο απατηλό; Δεν έχουν βίτσιο οι φοροτεχνικοί να ζητάνε παρατάσεις. Εχτές στο γραφείο μου προσπαθούσαμε να στείλουμε δηλώσεις νομικών προσώπων και πριν τις 9 η ώρα το βράδυ και αυτό δεν κατέστη δυνατό.

Ξέρετε έχει ξαναγίνει αυτή η συζήτηση και προηγούμενος Υφυπουργός Οικονομικών προέτρεπε τους φοροτεχνικούς να στέλνουν δηλώσεις μετά τις 10 η ώρα το βράδυ. Αυτό είναι κάτι το οποίο δεν πρέπει να το συζητάμε καν και ειδικά από ανθρώπους οι οποίοι δεν έχουν συντάξει ούτε τη φορολογική τους δήλωση. Δεν μπορούν να προτρέπουν ανθρώπους να δουλεύουν στις 12 η ώρα το βράδυ, να δουλεύουν τα Σαββατοκύριακα γιατί το σύστημα δεν μπορεί να δεχθεί τις φορολογικές δηλώσεις! Και αν είστε κι εσείς της άποψης ότι έχει υποβληθεί το μεγαλύτερο μέρος των φορολογικών δηλώσεων, όπως άκουσα νωρίτερα, εδώ έχω μια λίστα από φορείς, από ανθρώπους όπως εγώ οι οποίοι έχουν πολλά χρόνια στο επάγγελμα, που ζητούν παράταση των φορολογικών δηλώσεων για τα νομικά πρόσωπα, η οποία ούτως ή άλλως δεν πρόκειται να επιβαρύνει τον κρατικό προϋπολογισμό, με δεδομένο ότι οι πληρωμές θα γίνουν ούτως ή άλλως στο τέλος του μήνα.

Δεν είναι, λοιπόν, εθιμικό δίκαιο το να ζητάμε παράταση. Είναι ανάγκη και είναι ανάγκη γιατί μεταξύ όλων των άλλων φέτος αποφασίσατε να κλειδώσετε τις φορολογικές δηλώσεις για τα νομικά πρόσωπα και για τους επιτηδευματίες με βάση τα στοιχεία τα οποία υπάρχουν στο myData, που σημαίνει ότι οι όποιες μεταβολές, οι όποιες εγγραφές γίνουν αυτό δεν περνάει αυτόματα στο Ε3, αυτό θέλει έναν χρόνο –μπορεί να είναι μία μέρα, δύο μέρες. Άρα είναι κάτι το οποίο πρώτη φορά το αντιμετωπίζουν οι φοροτεχνικοί. Είναι κάτι το οποίο πρώτη φορά το αντιμετωπίζουν οι επιχειρήσεις, αλλά εσείς επιμένετε ότι ο χρόνος ήταν επαρκής.

Ψηφιακό πελατολόγιο. Στα τόσα χρόνια που ζω, που κάνω αυτή τη δουλειά δεν θυμάμαι ποτέ –ποτέ όμως!- τους ελεύθερους επαγγελματίες οι οποίοι έχουν συνεργεία να απεργούν. Αυτό είναι δικό σας κατόρθωμα. Είναι αποκλειστικά κατόρθωμα της Κυβέρνησης της Νέας Δημοκρατίας. Και αυτό είναι ένα –εντός εισαγωγικών- «παράσημο» το οποίο θα το κουβαλάτε.

Από το 2014 –και ελέω τρόικας- υποτίθεται ότι ξεχάσαμε τον Κώδικα Βιβλίων και Στοιχείων, υποτίθεται ότι περάσαμε σε μια νέα εποχή, με πιο ανοιχτές διαδικασίες, με διαδικασίες οι οποίες δίνουν ένα περιθώριο στους οικονομολόγους, στους φοροτεχνικούς, στις επιχειρήσεις και για τη σύνταξη των οικονομικών καταστάσεων αλλά και για τον τρόπο με τον οποίο απεικονίζουν τα βιβλία και τα στοιχεία τους. Ο ν.4172, ο ν.4174 και ο ν.4308 το έδιναν αυτό.

Όχι όμως. Όχι! Έρχεστε σήμερα και με την επίφαση της ψηφιακής μετάβασης επιβάλλετε τα πρόσθετα βιβλία τα οποία αυτή τη φορά δεν είναι χειρόγραφα όπως ήταν κάποτε αλλά είναι ψηφιακά. Το ψηφιακό πελατολόγιο είναι ένα από αυτά. Το ψηφιακό πελατολόγιο έρχεται σε μία σειρά από επιβαρύνσεις που εσείς επιβάλλετε στις μικρές επιχειρήσεις. Γιατί –μη γελιόμαστε- οι μεγάλες επιχειρήσεις δεν έχουν ανάγκη το ψηφιακό πελατολόγιο. Οι μεγάλες αντιπροσωπείες, τα μεγάλα συνεργεία το είχαν αυτό ούτως η άλλως.

Αυτοί οι οποίοι επιβαρύνονται είναι οι μικροί ελεύθεροι επαγγελματίες. Φανταστείτε έναν άνθρωπο που έχει ένα συνεργείο στο Μενίδι, στον Έβρο ή στις Σέρρες και ο οποίος είναι και λίγο πριν τη σύνταξη, να πρέπει να κόβει ψηφιακό δελτίο αποστολής για τα ανταλλακτικά τα οποία επιστρέφει, να πρέπει να ενημερώνει το ψηφιακό πελατολόγιο και αν έχει και την ατυχία να έχει και έναν υπάλληλο, να ενημερώνει και την ψηφιακή κάρτα εργασίας. Άρα, οι όποιες πιέσεις, ή όποιες επιβαρύνσεις αφορούν τους μικρομεσαίους επιχειρηματίες τους οποίους εσείς φροντίζετε να γονατίσετε. Εσείς! Και όχι μόνο εσείς, γιατί συμμετέχουν κι άλλα κόμματα. Συμμετέχει και το ΠΑΣΟΚ. Στη διάρκεια της συζήτησης στην επιτροπή, ο εκπρόσωπος του ΠΑΣΟΚ ήταν υπέρ του ψηφιακού πελατολογίου -όπως ήταν υπέρ και της διασύνδεσης των POS με τις ταμειακές μηχανές- στο οποίο αναφέρθηκε και ο Πρωθυπουργός σήμερα. Ο Πρωθυπουργός είπε ότι μόνο η Νέα Δημοκρατία το υποστήριξε. Όχι, το υποστήριξε και το ΠΑΣΟΚ.

Και έρχεστε να μας πείτε ότι αυτό το μέτρο ήταν αυτό το οποίο ουσιαστικά ήταν κατά της πάταξης της φοροδιαφυγής. Λάθος μέγιστο! Η χρήση των ψηφιακών μέσων, η χρήση των πληρωμών με κάρτες, η χρήση των πληρωμών μέσω τραπεζικών λογαριασμών ήταν αυτή που αποκάλυψε αδήλωτα εισοδήματα και όχι η διασύνδεση για την οποία λίγο πριν γίνει, κάτω από τις δικές μας πιέσεις, ο τότε Υφυπουργός Οικονομικών είπε ότι ήταν προαπαιτούμενο για το Ταμείο Ανάκαμψης.

Και μιας και αναφέρθηκα στο ΠΑΣΟΚ και αναφέρθηκε νωρίτερα και ο Πρόεδρός μας, θα ήθελα να πω ότι δεν είμαστε εμείς που σας βάζουμε σε αυτή τη διαδικασία, δεν είμαστε εμείς αυτοί που υποστηρίζουμε το αφήγημα της Κυβέρνησης, αλλά εμείς είμαστε αυτοί που σας λέμε να δώσετε απαντήσεις για να μην έχει η Κυβέρνηση το άλλοθι ότι φταίμε όλοι. Δώστε απαντήσεις σε αυτά για τα οποία ερωτηθήκατε, δώστε απαντήσεις που να μπαίνουν στον πυρήνα της υπόθεσης, όπως το πώς η Περιφέρεια Κρήτης μέσω της Κτηνιατρικής Διεύθυνσης νομιμοποιούσε τις δηλώσεις για τα ζώα, το πώς έκανε ελέγχους η Κτηνιατρική Υπηρεσία της Περιφέρειας, το αν γνωρίζατε για την έκταση των δηλώσεων, το αν γνωρίζατε και αν συνεργαζόσασταν με ιδιώτες κτηνιάτρους και ποια στάση κρατούσε η Περιφέρεια για όλα αυτά.

Κλείνοντας και μένοντας στο θέμα του ΟΠΕΚΕΠΕ, θα ήθελα να πω το εξής: Σε μία περίοδο στην οποία το θέμα του ΟΠΕΚΕΠΕ απασχολεί τους πάντες, θα περίμενε κανείς να είστε λίγο πιο προσεκτικοί τόσο σε ό,τι αφορά τη διαχείριση της εικόνας όσο και της ουσίας. Δεν είναι δυνατόν σε μια περίοδο στην οποία ελέγχονται σκάνδαλα που σχετίζονται με τον ΟΠΕΚΕΠΕ, να καταργείτε επί της ουσίας το ΣΔΟΕ το οποίο εν μέρει και σε πολύ μεγάλο βαθμό εμπλέκεται στον έλεγχο όλων αυτών των κονδυλίων και να μεταφέρετε τον ΟΠΕΚΕΠΕ στην ΑΑΔΕ η οποία έχει τα δικά της προβλήματα. Εδώ θα πρέπει να πούμε όσον αφορά την ΑΑΔΕ, ότι ενώ έχει περί τις χίλιες τριακόσιες καταγγελίες κάθε χρόνο, οι περισσότεροι εξ ημών μόνο δύο θυμόμαστε να έχει ελέγξει. Αυτές οι δύο είναι η περίπτωση της ΔΟΥ Χαλκίδας και η περίπτωση της ΔΟΥ Κέρκυρας. Και ξέρετε γιατί; Διότι αυτές οι δύο περιπτώσεις, κυρίες και κύριοι συνάδελφοι, δεν λύθηκαν από την ΑΑΔΕ ως εσωτερικό θέμα αλλά από την Ελληνική Αστυνομία. Εκεί έφτασαν οι καταγγελίες και η Ελληνική Αστυνομία είναι αυτή που έφερε το θέμα και το έλυσε. Άρα, λοιπόν, δεν θα πρέπει να λέμε ότι πηγαίνοντας τον ΟΠΕΚΕΠΕ στην ΑΑΔΕ θα λυθεί και το πρόβλημα. Ας λύσει η ΑΑΔΕ τα δικά της προβλήματα και μετά ερχόμαστε στα υπόλοιπα.

Κλείνοντας, θα ήθελα να πω ότι ακούγοντας σήμερα τον Πρωθυπουργό σε ένα ρεσιτάλ, επί της ουσίας, μιμητισμού του πολιτικού του μέντορα, το μόνο το οποίο δεν άκουσα είναι αυτό το οποίο είχε πει παλαιότερα ο Σημίτης, πως όποιος έχει στοιχεία να τα πάει στον εισαγγελέα. Παραφράζοντας, λοιπόν, κι εγώ τον Κωνσταντίνο Καραμανλή, θα πω ότι μιλάμε όχι για αρχιερέα της διαπλοκής αλλά για αρχιερέα της διαφθοράς!

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος της Νέας Αριστεράς κ. Αθανάσιος Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με το ζήτημα του ΣΔΟΕ. Μάλιστα, αυτές τις ημέρες με πρωτοβουλία του Ευκλείδη Τσακαλώτου καταθέσαμε ως Κοινοβουλευτική Ομάδα και μία ερώτηση. Δεν είναι η πρώτη φορά που έχουμε καταθέσει ερώτηση για το ΣΔΟΕ, αλλά η συγκεκριμένη έχει και μία αυξημένη επικαιρότητα. Διαψεύδετε ότι το ΣΔΟΕ εμπλέκεται με έρευνες που είχαν ξεκινήσει ήδη από το 2021 και οι οποίες κατέληξαν σε πόρισμα τον Φεβρουάριο που μας πέρασε, το οποίο είναι στα χέρια του εισαγγελέα, έρευνες που αφορούσαν τον ΟΠΕΚΕΠΕ; Το διαψεύδει αυτό το Υπουργείο;

Και ενώ συζητάμε για το τεράστιο σκάνδαλο του ΟΠΕΚΕΠΕ και έχουμε μία υπηρεσία που είναι στα καθήκοντά της να ελέγχει επιδοτήσεις, όπως είναι στα καθήκοντά της και η συνεργασία με την Ευρωπαϊκή Εισαγγελία και με τον εισαγγελέα οικονομικού εγκλήματος, ενώ έχουμε μια υπηρεσία που από το 2021 έκανε ελέγχους για τον ΟΠΕΚΕΠΕ, που εσείς λέτε ότι είναι διαχρονικό σκάνδαλο –και άρα αφού ήταν διαχρονικό, το ξέρατε και δεν το ανακαλύψατε τώρα-, έρχεστε και καταργείτε αυτή την υπηρεσία.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ξέρετε, κύριε Υπουργέ, δεν είναι πολύ ωραίο το σήμα που δίνετε. Το σήμα που δίνετε στο ΣΔΟΕ είναι ότι τιμωρείται μια υπηρεσία που έκανε ελέγχους. Και τι κάνετε, μάλιστα; ΣΔΟΕ και ΟΠΕΚΕΠΕ, όλοι μαζί στην ΑΑΔΕ, άρα ελεγκτής και ελεγχόμενος σε μία υπηρεσία. Ούτε αυτό είναι πολύ ωραίο σήμα. Τη στιγμή που αντιμετωπίζεις όλο αυτό το σκάνδαλο δεν είναι ωραίο ελεγκτής και ελεγχόμενος να βρίσκονται στην ίδια υπηρεσία.

Και θα αναφερθώ και σε ένα ζήτημα που αφορά το ΣΔΟΕ και για το οποίο είχαμε ρωτήσει το Υπουργείο Οικονομικών ως Νέα Αριστερά και δεν απαντήσατε ποτέ. Το ΣΔΟΕ δεν έχει αυτόνομη πρόσβαση στα πληροφοριακά συστήματα του Υπουργείου Οικονομικών. Μπορείτε να φανταστείτε έναν ελεγκτικό μηχανισμό που να μην έχει αυτόνομη πρόσβαση στα πληροφοριακά συστήματα του Υπουργείου του; Έρχεται ο οικονομικός εισαγγελέας, ζητάει έρευνα από έναν συγκεκριμένο υπάλληλο εργαζόμενο του ΣΔΟΕ και αυτός ως εργαζόμενος δεν μπορεί να έχει πρόσβαση αυτόνομα ώστε να δει το Ε9 του ανθρώπου που πρέπει να ελέγξει. Και σαν δίνω ένα πολύ απλό παράδειγμα. Θα πρέπει να κάνει αίτημα και να εγκριθεί από την ΑΑΔΕ. Κοιτάξτε, στο καλό σενάριο αυτό δείχνει έναν ανορθολογικό τρόπο οργάνωσης ενός ελεγκτικού μηχανισμού. Το κακό σενάριο δείχνει ότι εσκεμμένα θέλατε να μην υπάρχει αυτονομία στους ελέγχους, ώστε να μπορεί η ΑΑΔΕ και ο κ. Πιτσιλής στο τέλος της μέρας να έχουν απόλυτη εικόνα -και άρα κάτι μου λέει όχι μόνο ο κ. Πιτσιλής, αλλά και η Κυβέρνηση- του πού γίνονται οι έλεγχοι, ποιοι είναι αυτοί οι έλεγχοι, δηλαδή έλεγχοι ΟΠΕΚΕΠΕ, για να συνεννοηθούμε. Αυτή είναι η πρώτη παρατήρηση σε σχέση με το ΣΔΟΕ και τον ΟΠΕΚΕΠΕ.

Έρχομαι, λοιπόν, στη δεύτερη παρατήρηση. Μέσα σε όλα αυτά και ενώ η σημερινή ηγεσία του Υπουργείου Αγροτικής Ανάπτυξης, ο κ. Τσιάρας, προσπαθεί να πει ότι από όταν ήρθε προσπαθεί να αντιμετωπίσει τα προβλήματα, αυτές τις μέρες τώρα που συζητάμε, ήρθε και η τιμωρία στέρησης μισθού στην υπάλληλο του ΟΠΕΚΕΠΕ που είχε ξεκινήσει ελέγχους. Και μιλάμε για την υπάλληλο που έκανε ελέγχους και η οποία είχε καταγγείλει και στην οποία κάνατε πειθαρχικό τη διώξατε, τη στείλατε στο πρωτόκολλο και τελικά πολλά από τα στοιχεία της Ευρωπαϊκής Εισαγγελίας σχετίζονται με αυτούς τους ελέγχους. Εντάξει, είστε αυτοί που είστε! Δεν βρέθηκε ένας άνθρωπος να σας πει ότι ίσως δεν είναι καλή ιδέα να της κόψετε και τον μισθό αυτές τις μέρες; Δεν βρέθηκε ένας να σας πει ότι δεν είναι και τόσο καλή ιδέα; Ότι ίσως δίνετε το σήμα πως τιμωρείται όποιος κάνει ελέγχους;

Και μετά από αυτό, έρχεστε και μιλάτε εσείς για πειθαρχικά και αξιολόγηση των δημοσίων υπαλλήλων; Ποιος θα την κάνει την αξιολόγηση; Ο «φραπές» και ο «χασάπης» θα κάνουν την αξιολόγηση και τα πειθαρχικά; Διότι απ’ ό,τι φαίνεται, αυτοί ήταν που έκαναν την αξιολόγηση στον ΟΠΕΚΕΠΕ και στη συγκεκριμένη υπάλληλο που ζητούσε ελέγχους. Είναι αξιολόγηση «φραπέ» και «χασάπη»! Και πειθαρχικό «φραπέ» και «χασάπη».

Όμως το πρόβλημά σας, όπως έχουμε πει, είναι ότι εσείς δεν έχετε πρόβλημα γενικά και αόριστα με τη μονιμότητα των δημοσίων υπαλλήλων. Εσείς θέλετε δούλους μέσα στη δημόσια διοίκηση. Δεν θέλετε ανθρώπους οι οποίοι θα μπορούν να σταθούν, να υπερασπιστούν την υπηρεσία και να έχουν γνώμη. Αυτό που θέλετε είναι δούλους. Κι αν δεν είσαι δούλος, πειθαρχικό! Έτσι κουμπώνει πάρα πολύ όμορφα η μεγάλη σας μεταρρύθμιση με τα πειθαρχικά των δημοσίων υπαλλήλων, που είναι μια μίνι συνταγματική παράκαμψη της μονιμότητας των δημοσίων υπαλλήλων.

Και επειδή πριν ο κ. Πιερρακάκης, τον οποίο είδα αρκετά εκνευρισμένο στην αρχή, όταν απάντησε για την επίκαιρη του Αλέξη Χαρίτση δεν επανήλθε στα ερωτήματα που του έκανα, θα ήθελα να καταγράψω για άλλη μία φορά τα βασικά ερωτήματα για να είναι ξεκάθαρο τι λέει η κάθε πλευρά.

Ερώτημα πρώτο: Επειδή ακούσαμε για αρουραίους του διαδικτύου, διαψεύδει το Υπουργείο και η Κυβέρνηση επίσημα το δημοσίευμα του «Politico», από τον Απρίλη του 2024; Δεν σας ακούσαμε ποτέ να το διαψεύδετε μέχρι σήμερα. Σήμερα ξαφνικά ακούσαμε για αρουραίους του διαδικτύου. Δεν μου κάνει εντύπωση αν θεωρείται και το «Politico» αρουραίος του διαδικτύου. Εκεί έχετε φτάσει, εκεί έχετε φτάσει, ξύνετε τον πάτο του βαρελιού. Όμως, θέλουμε μια απάντηση στο αν διαψεύδετε το δημοσίευμα του «Politico».

Ερώτημα δεύτερο: Υπάρχει έλεγχος από την Ευρωπαϊκή Εισαγγελία ή όχι; Ούτε σε αυτό απαντήσατε. Δεν απαντήσατε στο αν υπάρχει έλεγχος. Ακούσαμε κάτι για έλεγχο από την Επιτροπή Ανταγωνισμού. Για το αν υπάρχει έλεγχος από την Ευρωπαϊκή Εισαγγελία τίποτα.

Και τρίτο ζήτημα και το καταθέτω και στα Πρακτικά για να υπάρχει, σε απάντηση που μας δώσατε στις 14 Μαΐου λέγατε ότι δεν υπάρχει κανένας έλεγχος, η υπηρεσία δεν γνωρίζει κανέναν έλεγχο. Ξαναλέω, αυτό ήταν στις 14 Μαΐου. Έχουν σημασία οι ημερομηνίες. «Η υπηρεσία δεν γνωρίζει κανέναν έλεγχο ούτε από εθνικές ούτε από ευρωπαϊκές αρχές».

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα άκουσα τον κ. Πιερρακάκη να λέει ότι εσείς ζητήσατε έλεγχο από την Επιτροπή Ανταγωνισμού. Θα είχε ενδιαφέρον να μας ενημερώσετε πότε ζητήσατε αυτόν τον έλεγχο. Θα έχει ενδιαφέρον.

Και ξαναλέω και κλείνω με αυτό, όλα τα υπόλοιπα ψέματα που ακούσαμε θα σας τα απαντήσει ο κ. Χαρίτσης αν έρθει ο κ. Πιερρακάκης ή έστω αν στείλει κάποιον «αυτοφωράκια» ο κ. Πιερρακάκης, αν δεν μπορεί να απαντήσει ο ίδιος.

Θα ήθελα να κάνω μια κρίσιμη παρατήρηση σ’ αυτά που είπε ο Πρωθυπουργός στην ομιλία του και που το οικονομικό επιτελείο χρησιμοποιεί αρκετά συχνά. Κι αυτή η παρατήρηση αφορά το ζήτημα της στέγης και της στεγαστικής κρίσης. Γιατί ξέρετε όποια πολιτική και αν ακολουθείς, με κάποιο τρόπο πρέπει να υπάρχει ένας δείκτης αξιολόγησης αυτής της πολιτικής. Ειδικά εσείς που είστε πολύ με την αξιολόγηση και τα αποτελέσματα. Δεν υπάρχει ούτε ένα στοιχείο το οποίο να δείχνει ότι η στεγαστική κρίση αποκλιμακώνεται. Ο πληθωρισμός ενοικίων είναι στο 11,4%, υπερτριπλάσιος από τον ευρωπαϊκό πληθωρισμό ενοικίων.

Αν δούμε συνολικότερα το κόστος στέγασης, στην Ελλάδα δίνουμε το 35,5% του διαθέσιμου εισοδήματος για στέγη, όταν ο ευρωπαϊκός μέσος όρος είναι στο 19,2%, ενώ ένας στους τρεις δαπανά πάνω από 40%, όταν ο ευρωπαϊκός μέσος όρος είναι στο 10%. Κανένα από αυτά τα στοιχεία δεν δείχνει αποκλιμάκωση στο ζήτημα της στέγης που είναι τεράστιο ζήτημα για μια Κυβέρνηση στην οποία ακόμα και ο Υπουργός Εσωτερικών κ. Λιβάνιος σε επίκαιρη ερώτηση εδώ είχε πει ακριβώς τη φράση: «Ξέρουμε ότι υπάρχουν περιοχές της Ελλάδας που το ενοίκιο είναι μεγαλύτερο από τον μισθό του πρωτοδιόριστου δημοσίου υπαλλήλου». Αυτή είναι φράση του κ. Λιβανού, δεν είναι δικιά μου. Μας λέει η Κυβέρνηση ότι ξέρει ότι υπάρχουν περιοχές στην οποία ο πρωτοδιόριστος εκπαιδευτικός δεν μπορεί να νοικιάσει. Και η πολιτική σας τι ακριβώς κάνει; Ποια από αυτά τα νούμερα που σας είπα έχει βελτιωθεί ή έχει αποκλιμακωθεί; Θα μας πείτε: «Μα έχουμε πάρει μέτρα για το Airbnb και την Golden Visa». Να σας πω ένα παράδειγμα. Με βάση την τελευταία έκθεση της Τράπεζας της Ελλάδος, είχαμε αύξηση στην Golden Visa 31,9%. Είναι και ο κ. Στουρνάρας αρουραίος του διαδικτύου που σας κάνει αντιπολίτευση και αποτυπώνει 31,9% αύξηση στην Golden Visa;

Θα σας δώσω ένα στοιχείο για να καταλάβετε λίγο που έχει φτάσει η πολιτική σας. Με μια έρευνα που κάναμε μόνο στον Δήμο Αθηναίων μόνο σε έναν δήμο, τέσσερις εταιρείες, όχι φυσικά πρόσωπα, έχουν πεντακόσια ογδόντα οκτώ ακίνητα Airbnb. Η ιστορία με τη βραχυχρόνια μίσθωση έχει ξεφύγει εντελώς. Δεν είναι ούτε οικονομία διαμοιρασμού ούτε είναι ένα επιπλέον εισόδημα για έναν συνταξιούχο ή έναν μισθωτό που μπορεί να είχε ένα παραπάνω σπίτι και το νοικιάζει.

Και θα είχε μεγάλο ενδιαφέρον αν το Υπουργείο Οικονομικών είχε στοιχεία πανελλαδικά από τις βραχυχρόνιες μισθώσεις, πόσα ανήκουν σε φυσικά πρόσωπα και ποσά σε νομικά πρόσωπα και στα φυσικά πρόσωπα πόσα είναι αυτά που έχουν από δύο καταχωρίσεις και πάνω για να έχουμε λίγο τη συνολική εικόνα, για να δούμε αν όντως ισχύει αυτή η τάση την οποία εμείς λέμε ότι βλέπουμε, η οποία είναι μια τάση υπερσυγκέντρωσης, μια τάση στην οποία εταιρείες αλλοιώνουν τον χαρακτήρα των γειτονιών και των πόλεων, όχι μόνο στην Αθήνα αλλά και στη Θεσσαλονίκη, στα Χανιά και σε μια σειρά από περιοχές και οι οποίες βλάπτουν το δικαίωμα στην στέγαση.

Για να είναι καθαρό, εμείς λέμε κάτι πάρα πολύ απλό. Καμία απαγόρευση, καμία σχέση της Golden Visa με τα ζητήματα γης και στέγης συνολικά και καθολικά, απαγόρευση των νομικών προσώπων να έχουν πρόσβαση σε βραχυχρόνια μίσθωση. Τα νομικά πρόσωπα αν θέλουν να ασχοληθούν με τον τουριστικό κλάδο, να ασχοληθούν με τον τρόπο που ασχολούνται και οι τουριστικές επιχειρήσεις οι οποίες έχουν και συλλογική σύμβαση, με προβλήματα, χωρίς προβλήματα, καλύτερη ή χειρότερη, αλλά υπάρχει συλλογική σύμβαση. Γιατί στη βραχυχρόνια μίσθωση δεν υπάρχει καμία συλλογική σύμβαση. Και όταν η Ομοσπονδία Τουρισμού ζήτησε από τους ιδιοκτήτες Airbnb να υπογράψουν σύμβαση, η απάντησή τους ήταν: «Εμείς δεν παρέχουμε υπηρεσίες τουρισμού», οπότε καταλαβαίνω ότι το ένα περίπου εκατομμύριο κλίνες Airbnb στην Ελλάδα είναι μάλλον αυτοκαθαριζόμενες. Είναι μια πηγή μαύρης εργασίας εκεί.

Άρα, απαγόρευση στα νομικά πρόσωπα να κάνουν χρήση βραχυχρόνιων μισθώσεων Airbnb κ.λπ. και αυστηρό όριο στα φυσικά πρόσωπα μέχρι δύο διαμερίσματα ανά ΑΦΜ. Θεωρούμε ότι αυτά είναι μέτρα τα οποία αυτομάτως θα δώσουν χιλιάδες σπίτια προς βραχυχρόνια μίσθωση.

Διότι είναι τα αποτελέσματα της δικής σας πολιτικής -σας τα είπε πριν και ο Ευκλείδης Τσακαλώτος- ακριβώς επειδή δεν κοιτάτε καθόλου το σκέλος της προσφοράς αλλά μόνο το σκέλος της ζήτησης. Τι να πω. Σας τα είπε ο κ. Τσακαλώτος. Δεν τον ακούτε. «Καθημερινή» διαβάζετε; Τι γράφει η «Καθημερινή» για το «Σπίτι μου II»; Ή μήπως η «Καθημερινή» είναι πράκτορας του Ευκλείδη Τσακαλώτου; Μπορούμε να το ακούσουμε κι αυτό από εσάς, εδώ που φτάσαμε, αφού είναι το «Politico» αρουραίος του διαδικτύου.

Και κλείνω με το εξής. Έχει ανοίξει μια πολύ επικίνδυνη συζήτηση με αφορμή την τελευταία προσφυγική-μεταναστευτική κρίση, αλλά πολύ επικίνδυνη. Και για να σας δώσω μόνο ένα μικρό δείγμα της απύθμενης ανοησίας πραγμάτων που λένε κυβερνητικά σας στελέχη, διάβασα με έκπληξη τον κ. Πλεύρη σε σχόλιό του στο Twitter που απαντούσε σε κάποιον άλλο φανταστικό τύπο να λέει: «Η Συνθήκη της Γενεύης ρύθμιζε θέματα της δεκαετίας του 1950 και δεν μπορεί να ρυθμίζει θέματα το 2025». Σοβαρά; Η κυβερνητική γραμμή είναι ότι η Συνθήκη της Γενεύης έχει λήξει; Πέρασαν πολλά χρόνια και έληξε; Δηλαδή αν έρθει η Τουρκία και πει ότι η Συνθήκη της Λοζάνης είναι πιο παλιά από τη Συνθήκη της Γενεύης εσείς θα μπείτε σε διάλογο; Θεωρείτε ότι αυτά είναι επιχειρήματα ευρωπαϊκής χώρας; Εκτός κι αν τον κ. Πλεύρη τον ενοχλεί περισσότερο ότι η Συνθήκη της Γενεύης ήταν αποτέλεσμα μετά τη λήξη του Β΄ Παγκοσμίου Πολέμου όπου ηττήθηκε ο φασισμός. Κι αν στα νιάτα σου ήσουν λίγο, πώς να το πω, θαυμαστής των ηττημένων του 1945 μπορεί να στεναχωριέσαι με τα αποτελέσματα που υπήρξαν στον πολιτισμένο κόσμο μετά το 1944 και το 1945.

Έρχεστε εδώ και λέτε με ευκολία ότι δεν θα ισχύει το διεθνές δίκαιο, ότι δεν συζητάτε και καταργείτε ουσιαστικά το άσυλο, λες και δεν υπάρχουν άνθρωποι που είναι από το Σουδάν. Στο Σουδάν, αν το ξέρετε, γίνεται εμφύλιος. Είναι άνθρωποι που δικαιούνται άσυλο, αν είμαστε ευρωπαϊκή χώρα. Αν είμαστε ευρωπαϊκή χώρα, όποιος φύγει από περιοχή που έχει εμφύλιο δικαιούται άσυλο.

Είστε μια πολιτική δύναμη η οποία με όλες σας τις δυνάμεις είχατε υπερασπιστεί την επέμβαση –τον βομβαρδισμό δηλαδή- στο Αφγανιστάν, στο Ιράκ, στη Λιβύη, τη γενοκτονία στην Παλαιστίνη, όλα αυτά, όλη αυτή την πολιτική που πυροδοτεί μεταναστευτικά και προσφυγικά ρεύματα και μετά έρχεστε με άνεση, όταν αντιμετωπίζετε το αποτέλεσμα αυτής της πολιτικής, και λέτε ότι υπάρχουν σκοτεινές δυνάμεις;

Συγχωρέστε με, αλλά ακούω από τον Πρόεδρο του ΠΑΣΟΚ τις λέξεις «υβριδικός πόλεμος». Δεν είναι υβριδικός πόλεμος οι μετανάστες και οι πρόσφυγες. Είναι καλό καμία δύναμη της Αντιπολίτευσης που θέλει να έχει σχέση με τον προοδευτικό χώρο, να μην υιοθετεί τέτοιες ακροδεξιές ρητορικές. Δεν είναι υβριδικός πόλεμος.

Η χώρα πρέπει να αντιμετωπίσει αυτήν την κρίση με σεβασμό στο διεθνές δίκαιο. Το συμφέρον της χώρας είναι το διεθνές δίκαιο, δεν γίνεται αλλιώς, γιατί αν παραβιάζουμε το διεθνές δίκαιο, σε οποιοδήποτε σκέλος, μετά δεν μπορώ να φανταστώ πως θα συζητήσουμε με την Τουρκία ή πώς θα συζητήσουμε για το Κυπριακό θεωρώντας ότι το διεθνές δίκαιο κάπου μπορεί να ισχύει και κάπου μπορεί να μην ισχύει.

Και κλείνω με το εξής. Όλα αυτά τα οποία ανακοίνωσε σήμερα ο Κυριάκος Μητσοτάκης στην πραγματικότητα δείχνουν απλά το απόλυτο φιάσκο και της δικής σας πολιτικής για τη Λιβύη.

Μια απόλυτη αποτυχία μιας εξωτερικής πολιτικής, η οποία είχε κάνει συνομιλητή και βρεθήκατε να παρακαλάτε έναν πολέμαρχο και τώρα ξαφνικά το παίζετε σκληροί. Αλλά το παίζετε σκληροί για ποιον λόγο; Δεν θέλετε μια χώρα χωρίς μετανάστες και πρόσφυγες. Δεν θα πάει ο «φραπές» και ο «χασάπης» να μαζεύουν ελιές. Αυτοί κάνουν άλλη δουλειά. Αυτοί τρώνε ευρωπαϊκές επιδοτήσεις. Ο καθένας στον τομέα του.

Τους θέλετε τους μετανάστες στη χώρα αλλά τους θέλετε όπως τους είχατε τη δεκαετία του ’90 γιατί σας άνοιξε η όρεξη. Τους θέλετε χωρίς δικαιώματα. Τους θέλετε να είναι στον φόβο. Και για να είμαι ειλικρινής και δίκαιος μαζί σας, το «χωρίς δικαιώματα» είναι συμπεριληπτική η πολιτική σας στην εργασία. Απλά στους Έλληνες σημαίνει δεακτριάωρο χωρίς συλλογική σύμβαση, με μισθό στον πάτο της Ευρώπης και αν πας να κάνεις σωματείο να απολύεσαι. Στους μετανάστες είναι πιο hard core το «χωρίς δικαιώματα». Σημαίνει χωρίς χαρτιά, συνήθως κάνουμε και λίγο τη ζωή κόλαση και κάθε στιγμή να νιώθεις αναλώσιμος.

Αλλά αυτή είναι η πολιτική σας, γιατί δεν νομίζω ότι κανένας από αυτήν την Αίθουσα θα πάει όταν θα σας παίρνουν από τις περιοχές -ειδικά στην επαρχία- ότι δεν έχουν χέρια για ελιές, για ροδάκινα ή για οτιδήποτε άλλο, δεν νομίζω ότι κανένας σας θα πάει να βοηθήσει. Και η στρατηγική του φόβου που πάτε να χτίσετε αυτήν τη στιγμή πρέπει να χάσει και πρέπει να ηττηθεί.

Και εμείς καλούμε και την ελληνική κοινωνία και τους Έλληνες πολίτες να μην ακούσουν ούτε τη δικιά σας ακροδεξιά εργαλειοποίηση ούτε την εργαλειοποίηση που κάνουν άλλες ακροδεξιές δυνάμεις. Η απάντηση είναι η αλληλεγγύη, ο σεβασμός στα ανθρώπινα δικαιώματα, ο σεβασμός στο διεθνές δίκαιο και ο σεβασμός στην ανθρωπιά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, τον λόγο έχει τώρα η κ. Ραλλία Χρηστίδου, Ανεξάρτητη Βουλευτής.

Θα ακολουθήσει ο κ. Κούβελας και μετά ο κ. Γερουλάνος, Κοινοβουλευτικός Εκπρόσωπος.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Μια κουβέντα, εισαγωγικά, σχετικά με την εξαγγελία του Πρωθυπουργού για την τρίμηνη αναστολή της εξέτασης ασύλου για τους μετανάστες που εισέρχονται από τη Λιβύη. Μας είπε ότι η Ελλάδα είναι η Ελλάδα των αποτελεσμάτων και όχι των συνθημάτων. Ποια είναι, λοιπόν, τα αποτελέσματα; Για ποια αποτελέσματα συζητάμε σήμερα; Ποια είναι τα αποτελέσματα της Κυβέρνησης. Έξι χρόνια τώρα –έξι!- αντί να διεκδικήσει σθεναρά από την Ευρωπαϊκή Ένωση κοινή πολιτική και δίκαιη κατανομή ευθυνών, επιλέγει την πολιτική της καταστολής εκ των υστέρων, και πάλι εκ των υστέρων. Έξι χρόνια εργαλειοποιεί το μεταναστευτικό ζήτημα. Υπόσχεται ασφάλεια και σταθερότητα και τα αποτελέσματα. Είναι η πλήρης αποτυχία διαχείρισης του θέματος.

Άρα, αποτύχατε και εδώ. Και σε αυτό το ζήτημα. Αποτυχία διαχείρισης. Αποτυχία λύσης του ζητήματος. Ούτε προστατεύσατε κυριαρχικά δικαιώματα της χώρας μας ούτε προστατεύσατε ανθρώπινες ζωές ούτε προστατεύσατε την ευρωπαϊκή μας ταυτότητα. Αυτά είναι τα αποτελέσματα.

Για εμάς, στο Κίνημα Δημοκρατίας, για να είμαστε ξεκάθαροι, «άσυλο» σημαίνει προστασία και ανθρωπιά. Πιστεύουμε ότι η πατρίδα μας ως χώρα με ιστορία προσφυγιάς πρέπει να πρεσβεύει τις αξίες και της αλληλεγγύης και να μην τις παραχωρεί στο μίσος και στον αυταρχισμό. Και μέσα σε όλα αυτά έχουμε και τους κατοίκους στην Κρήτη, που βρίσκονται στην πρώτη γραμμή, αντιμέτωποι με αυξημένες μεταναστευτικές ροές –αποτελέσματα, ο κύριος Πρωθυπουργός είπε για αποτελέσματα- χωρίς την παραμικρή στήριξη από το κράτος.

Οι τοπικές κοινωνίες, δηλαδή, καλούνται να διαχειριστούν ένα πρόβλημα που δεν τους αναλογεί, χωρίς υποδομές, χωρίς σχέδιο, χωρίς σεβασμό στην τοπική συνοχή του κοινωνικού ιστού. Και αυτό είναι άδικο. Και αυτό είναι αδιέξοδο. Και πάνω από όλα, επειδή μιλήσατε -και μιλάτε στη Νέα Δημοκρατία- για συνέπεια και συνέχεια, είναι πολιτικά ανεύθυνο. Αυτά εισαγωγικά.

Όσον αφορά το νομοσχέδιο σήμερα, ως Κυβέρνηση, δεν επιδιώκετε μόνο την τεχνική προσαρμογή στην ευρωπαϊκή Οδηγία 2024/1265, αλλά και την εγκαθίδρυση ενός νέου αυστηρού πλαισίου μόνιμης οικονομικής επιτήρησης. Σήμερα, δηλαδή, δεν συζητάμε απλά ένα τεχνικό θέμα δημοσιονομικής διαχείρισης αλλά την επιδίωξη μονιμοποίησης της λιτότητας ως βασικό θεμέλιο της οικονομικής πολιτικής.

Η λιτότητα δεν παρουσιάζεται πια ως αναγκαία συνθήκη λόγω κρίσης ή εξωτερικής πίεσης, αλλά ως φυσιολογική, λογική και διαρκή κατεύθυνση, θεσμοθετημένη στο εσωτερικό της ίδιας της δημοσιονομικής λειτουργίας του κράτους, με κανόνες δαπανών που περιορίζουν εκ των προτέρων -τώρα δεν δουλεύει το «εκ των υστέρων» αλλά το «εκ των προτέρων»- τις επιλογές κάθε κυβέρνησης, με πλαίσιο που σχεδιάζεται έξω από τον πολιτικό διάλογο και τη λαϊκή εντολή, με μηχανισμούς ελέγχου που δεν λογοδοτούν, η δημοσιονομική πολιτική παύει να είναι πολιτική. Μετατρέπεται σε μία διαχειριστική πειθαρχία χωρίς αντίλογο και χωρίς εναλλακτική. Καμία προτεραιότητα κοινωνικής αναδιανομής, καμία παρέκκλιση για λόγους δικαιοσύνης, καμία ευελιξία για την υποστήριξη των πιο ευάλωτων δεν χωράει στο σχήμα που θέλετε να διαμορφώσετε.

Και αυτή δεν είναι μόνο οικονομική επιλογή. Είναι βαθιά πολιτική επιλογή, βαθιά πολιτική πράξη, με μακροπρόθεσμες όμως συνέπειες για τη χώρα και την κοινωνία. Ο σχεδιασμός σας έξι χρόνια τώρα δεν ήταν ποτέ μακροπρόθεσμος. Οι επιπτώσεις, όμως, των πολιτικών σας είναι μακροπρόθεσμες.

Ισχυρίζεστε ότι ο στόχος σας είναι, η τάξη, ο ορθολογισμός και δημοσιονομική σταθερότητα. Μάλιστα. Και τα λέτε όλα αυτά την ώρα που το σκάνδαλο του ΟΠΕΚΕΠΕ έχει ξεσκεπάσει τις αληθινές σας προθέσεις. Όταν το ίδιο το κράτος έχει λειτουργήσει ως εργαλείο εξυπηρέτησης κομματικών σκοπιμοτήτων, όταν οι ευρωπαϊκές επιδοτήσεις διανεμήθηκαν με πολιτικά κριτήρια, όταν παρανόμως μοιράστηκαν εκατομμύρια σε ημέτερους.

Τώρα θυμηθήκατε την σοβαρότητα και τη σύνεση; Τώρα μιλάτε για διαφάνεια, για ελέγχους, για μηχανισμούς και κανόνες; Λίγο αργά δεν το έχετε θυμηθεί αυτό; Δεν πείθετε κανέναν. Δεν πείθετε την ελληνική κοινωνία.

Ο στόχος σας δεν είναι η ανάπτυξη της οικονομίας. Ο στόχος σας είναι ο έλεγχός της. Το σχέδιό σας δεν είναι η εξυγίανση της οικονομίας. Είναι η διατήρηση της ανισότητας με θεσμική επίφαση, μία θεσμική επίφαση νομιμότητας. Να διαχειρίζεστε τη φτώχεια επιδιώκετε, όχι να τη μειώσετε. Να κρατάτε τους πολλούς σε πειθαρχία και τους λίγους στην κομματική ασφάλεια.

Ένα από τα βασικότερα θέματα που αναδεικνύεται με σαφήνεια από το σημερινό νομοσχέδιο είναι η συνειδητή απαξίωση του Κοινοβουλίου. Μέχρι σήμερα το μεσοπρόθεσμο δημοσιονομικό πλαίσιο υποβαλλόταν στη Βουλή προς έγκριση, ώστε η Εθνική Αντιπροσωπεία να έχει λόγο και ψήφο στη διαμόρφωση του πολυετούς δημοσιονομικού σχεδιασμού. Τώρα το σχέδιο εγκρίνεται αποκλειστικά από το Υπουργικό Συμβούλιο, και η Βουλή να περιορίζεται έτσι σε μία τυπική συζήτηση χωρίς δυνατότητα τροποποίησης ή απόρριψης. Αφαιρείται έτσι από το Κοινοβούλιο μία από τις βασικότερες αρμοδιότητες, ο έλεγχος και η χάραξη της δημοσιονομικής στρατηγικής του κράτους.

Επιπλέον, το νομοσχέδιο θίγει ευθέως και την τοπική αυτοδιοίκηση. Με το άρθρο 55 εισάγεται ειδικό αποθεματικό στους προϋπολογισμούς των ΟΤΑ που περιορίζει τη διάθεση των πόρων, εντάσσει τους προϋπολογισμούς σε ένα αυστηρότερο και πιο μακροπρόθεσμο δημοσιονομικό πλαίσιο, αυξάνει τον κεντρικό έλεγχο με την εμπλοκή του Υπουργού Εθνικής Οικονομίας και ενισχύει την εποπτεία μέσω του Παρατηρητηρίου.

Αυτά τα στοιχεία μειώνουν την οικονομική και διοικητική αυτονομία των δήμων καθιστώντας έτσι τη διαχείριση των προϋπολογισμών τους σε πιο περιοριστική και γραφειοκρατική σε σχέση με τον ισχύοντα νόμο. Προβλέπονται, επίσης, ορισμένες παροχές όπως οι επιδοτήσεις ενοικίου και η περιορισμένη ενίσχυση για συνταξιούχους, υπερήλικες και άτομα με αναπηρία.

Πρόκειται, όμως, για μέτρα που δεν αλλάζουν ουσιαστικά τη ζοφερή εικόνα της χώρας. Τα επιδόματα είναι χαμηλά, ασύνδετα με το πραγματικό κόστος ζωής και οι αυξήσεις που φέρνετε είναι απλώς για λόγους επικοινωνίας. Αντί για κοινωνική πολιτική έχουμε λογιστική διαχείριση της φτώχειας. Για άλλη μια φορά στους ευάλωτους αντιστοιχούν ελάχιστα, ενώ για τους οικονομικά ισχυρούς οι επιδοτήσεις και οι χρηματοδοτήσεις ρέουν άφθονες.

Καταθέτω στα Πρακτικά την έκθεση του ΟΟΣΑ του 2024 για τη φορολογία και τις κοινωνικές παροχές στην Ελλάδα. Ξεκινάει από την σελίδα 10, ουσιαστικά, αλλά την καταθέτω ολόκληρη.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, προβλέπεται η παραγραφή δανείων του Ταμείου Παρακαταθηκών και Δανείων για τα θύματα και τους συγγενείς των θυμάτων των Τεμπών και θέλω να πω μια κουβέντα σε αυτό. Οι συγγενείς δεν ζητούν διευκολύνσεις και οικονομικές αποζημιώσεις. Ζητούν δικαίωση. Ζητούν να μάθουν την αλήθεια, να αποδοθούν ευθύνες, να σταματήσει η συγκάλυψη. Αν η πολιτεία θέλει να αποδείξει πως σέβεται πραγματικά τη μνήμη των νεκρών δεν αρκούν οι παραγραφές των χρεών. Χρειάζονται πράξεις λογοδοσίας. Χρειάζονται πράξεις διαφάνειας και αλήθειας. Χρειάζεται δικαιοσύνη, αλλά δικαιοσύνη οι συγγενείς δεν βλέπουν και ούτε πρόκειται να δουν όσο εσείς είσαστε σε αυτή την Κυβέρνηση.

Το Κίνημα Δημοκρατίας προτείνει ένα διαφορετικό μοντέλο δημοσιονομικού σχεδιασμού θεμελιωμένο στη δημοκρατία, στη δικαιοσύνη και στα οφέλη για την κοινωνική πλειοψηφία, ένα μοντέλο που δεν εγκλωβίζεται στα στατιστικά όρια των Βρυξελλών, ούτε υπακούει σε δείκτες αγορών αλλά λογοδοτεί στους ανθρώπους και μόνο, στους έντιμους αξιοπρεπείς ανθρώπους που σέβονται τα όργανα της λαϊκής κυριαρχίας και αυτά τα όργανα επιτρέπουν σε κάθε νέα κυβέρνηση να ασκεί μία νέα πολιτική με βάση το πρόγραμμά της και τις ανάγκες της κοινωνίας.

Επιδιώκουμε ένα νέο δημοσιονομικό σχέδιο που δεν αναπαράγει τη συμμόρφωση στην πειθαρχία και την επιτήρηση αλλά ανοίγει δρόμους για μία κοινωνία ελευθερίας, αξιοπρέπειας και πραγματικής συμμετοχής.

Σας ευχαριστώ πολύ, κύριε Πρόεδρε, για την ανοχή σας.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, θα ήθελα τον λόγο για μία διευκρίνιση.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υπουργέ. Έχετε τον λόγο.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Θα ήθελα να κάνω μία διευκρίνιση γιατί αναφερθήκατε για τη διάταξη των Τεμπών. Απλά για την ιστορία -και αυτό αποδεικνύει η ελληνική πολιτεία- να ξέρετε ότι υπήρχε ήδη διάταξη για το Ταμείο Παρακαταθηκών που για τους συγγενείς των θανόντων υπήρχε διαγραφή. Όμως, είχαμε μία περίπτωση ενός κοριτσιού που έχει υποστεί μόνιμη αναπηρία και ήρθαν οι ίδιοι οι γονείς στο Ταμείο Παρακαταθηκών και ζήτησαν να απαλειφθούν τα χρέη τους, όπως ίσχυσε για τις άλλες ιδιωτικές τράπεζες.

Η ευαισθησία, λοιπόν, της πολιτείας αποδεικνύεται όταν περνάει νόμους και για ένα άτομο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δημήτρης Κούβελας από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, το παρόν σχέδιο νόμου σηματοδοτεί μια ουσιαστική μεταρρύθμιση στον πυρήνα της δημοσιονομικής μας πολιτικής. Η Ελλάδα σήμερα δεν είναι η χώρα που παρακολουθεί τις εξελίξεις, ούτε η ουραγός της Ευρωπαϊκής Ένωσης.

Είναι απίστευτο το πολιτικό θράσος κάποιων που επιμένουν να μας θυμίζουν τη δραματική εικόνα της Ελλάδας μια δεκαετία πριν, τέτοιες μέρες το 2015, όταν η παραμονή στην Ευρωζώνη κρεμόταν σε μια κλωστή και η δημοσιονομική σταθερότητα της χώρας ήταν όνειρο θερινής νυκτός. Ακούσαμε τον κ. Φάμελλο να μας λέει ότι ο ΣΥΡΙΖΑ παρέλαβε τη χώρα χρεοκοπημένη και σε τρία χρόνια την έσωσαν και την παρέδωσαν το 2019 στην κυβέρνηση της Νέας Δημοκρατίας ολοκαίνουργια.

Ποιον νομίζετε ότι κοροϊδεύετε; Αλήθεια τώρα, νομίζετε ότι ο ελληνικός λαός ξέχασε ποιοι και με ποιον τρόπο οδήγησαν την πατρίδα μας ολοταχώς στα βράχια, στη διεθνή απομόνωση και στην οικονομική καταστροφή, ποιοι φόρτωσαν τη χώρα μας με το τρίτο αχρείαστο μνημόνιο; Είστε εσείς, τα σημερινά πέντε, έξι κόμματα της Αριστεράς του λαϊκισμού, εντός και εκτός της Βουλής.

Ευτυχώς, η Ελλάδα μετά από έξι χρόνια υπεύθυνης και σταθερής διακυβέρνησης από τον Κυριάκο Μητσοτάκη και την Κυβέρνηση της Νέας Δημοκρατίας έχει πετύχει τη δημοσιονομική σταθερότητα και πρωτοφανείς ρυθμούς ανάπτυξης, αλλά επιπλέον πρωταγωνιστεί στον σχεδιασμό και στην εφαρμογή νέων δημοσιονομικών κανόνων στην Ευρωπαϊκή Ένωση. Μάλιστα, αφήνουμε πίσω το πλαίσιο του μεσοπρόθεσμου και υιοθετούμε ένα νέο σύστημα με έμφαση στον έλεγχο των καθαρών πρωτογενών δαπανών και όχι στη στείρα επίτευξη ενός αριθμητικού πρωτογενούς πλεονάσματος. Αυτή είναι η φιλοσοφία των νέων ευρωπαϊκών κανόνων. Το νέο Σύμφωνο Σταθερότητας και Ανάπτυξης θέτει ως προτεραιότητα τη βιωσιμότητα των δημοσίων οικονομικών μέσω της παρακολούθησης του δείκτη καθαρών πρωτογενών δαπανών.

Χάρη στη συνετή διαχείρισή μας, η Ελλάδα είναι η χώρα που έχει προχωρήσει στην πιο αξιόπιστη προσαρμογή από όλες τις χώρες της Ένωσης. Το νέο δημοσιονομικό πλαίσιο που θεσμοθετείται σήμερα κινείται σε τρεις κατευθύνσεις: Πρώτον, διαμορφώνεται ένα σύγχρονο σύστημα προγραμματισμού και παρακολούθησης των δημόσιων οικονομικών με επίκεντρο τον πολυετή δημοσιονομικό προγραμματισμό και το μεσοπρόθεσμο δημοσιονομικό σχέδιο. Τα δύο αυτά εργαλεία εναρμονίζονται πλήρως με τις ευρωπαϊκές απαιτήσεις.

Δεύτερον, θεσμοθετείται η εθνική ρήτρα διαφυγής, ένα φρένο ασφαλείας που παρέχει τη δυνατότητα επανεξέτασης των στόχων σε περίπτωση σοβαρής διαταραχής. Η πρόβλεψη αυτή είναι ένα σημαντικό πολιτικό εργαλείο ευελιξίας, για να μην εφαρμόζονται οριζόντια μέτρα σε περιόδους κρίσης αλλά στοχευμένες και επαρκώς τεκμηριωμένες παρεμβάσεις.

Μάλιστα, μόλις χθες το Ecofin ενέκρινε την ενεργοποίηση της εθνικής ρήτρας διαφυγής για τις αμυντικές δαπάνες και για τη χώρα μας, ανάμεσα σε άλλα κράτη-μέλη, μια απόφαση που δίνει σε όσα κράτη-μέλη υπέβαλαν το σχετικό αίτημα, τη δυνατότητα να αποκλίνουν έως και 1,5% του ΑΕΠ ετησίως από την προδιαγεγραμμένη δημοσιονομική πορεία τους, ακριβώς για να καλύψουν τις αυξημένες αμυντικές δαπάνες. Πρόκειται για μια θεσμική αναγνώριση του ιδιαίτερου γεωπολιτικού ρόλου της Ελλάδας στα εξωτερικά σύνορα της Ευρώπης και ταυτόχρονα για μια σοβαρή δικλίδα ευελιξίας η οποία επιτρέπει πια στη χώρα μας να διασφαλίσει την άμυνά μας χωρίς να ρισκάρουμε τη δημοσιονομική αξιοπιστία μας.

Στην ίδια κατεύθυνση κινήθηκαν και οι πρόσφατες εργασίες της Διάσκεψης των Προέδρων των Επιτροπών Ευρωπαϊκών Υποθέσεων των Εθνικών Κοινοβουλίων της Ευρωπαϊκής Ένωσης, στην οποία εκπροσώπησα τη Βουλή των Ελλήνων. Εκεί αναδείχθηκε με σαφήνεια η ανάγκη ουσιαστικής δημοσιονομικής ευελιξίας για τα κράτη-μέλη που επωμίζονται υπέρμετρο αμυντικό βάρος, όπως είναι και η Ελλάδα.

Παράλληλα κατέστη σαφές πως οι αμυντικές πρωτοβουλίες της Ένωσης οφείλουν να αποκλείουν τρίτες χώρες που υπονομεύουν την ασφάλεια και τα στρατηγικά συμφέροντα των κρατών-μελών.

Η χώρα μας, κυρίες και κύριοι Βουλευτές, αφήνει πίσω την εποχή των υπερβολών και των ελλειμμάτων, όχι όμως με πολιτική νέας λιτότητας αλλά στηρίζοντας την ανάπτυξη με προβλέψιμα εργαλεία και θεσμική λογοδοσία. Η ενίσχυση της διαφάνειας και ο θεσμικός σεβασμός στα όρια του προϋπολογισμού είναι πολιτικές επιλογές μας. Διότι μόνο σε αυτό το έδαφος μπορούμε να χτίσουμε πραγματικές κοινωνικές πολιτικές, όχι με ελλείμματα και δανεικά αλλά με στοχευμένες παρεμβάσεις που στηρίζονται σε υγιή δημόσια οικονομικά. Η δημοσιονομική υπευθυνότητα είναι ο μόνος τρόπος και το μέσο για να επιστρέψουμε έμπρακτα στους συμπολίτες μας τα οφέλη της οικονομίας μας.

Στο νομοσχέδιο, λοιπόν, εντάσσονται και μέτρα οικονομικής στήριξης τα οποία ανακοίνωσε ο Πρωθυπουργός τον περασμένο Απρίλιο, τα οποία αποδεικνύουν ότι η Κυβέρνησή μας μετατρέπει τις θετικές επιδόσεις της ελληνικής οικονομίας σε άμεσο όφελος για την κοινωνία, τα ελληνικά νοικοκυριά, με ιδιαίτερη έμφαση στους πιο ευάλωτους.

Προβλέπεται, λοιπόν, επιστροφή του ενοικίου ετησίως για την κύρια και φοιτητική κατοικία, ετήσια ενίσχυση 250 ευρώ μόνιμη για συνταξιούχους, ανασφάλιστους, υπερήλικες και άτομα με αναπηρία, καθώς και παράταση της μείωσης φόρου εισοδήματος για δαπάνες ενεργειακής αναβάθμισης κτιρίων για τα έτη 2025 και 2026. Συνολικά, τα μέτρα αυτά αφορούν και ενισχύουν δύο εκατομμύρια εφτακόσιες χιλιάδες συμπολίτες μας.

Παράλληλα, με τον συμπληρωματικό προϋπολογισμό ενισχύεται κατά 500 εκατομμύρια το Πρόγραμμα Δημοσίων Επενδύσεων, γιατί επενδύουμε στο μέλλον της χώρας χωρίς να αφήνουμε κανέναν πίσω.

Επιπλέον, ο ΟΠΕΚΕΠΕ εντάσσεται οργανικά στην ΑΑΔΕ. Είναι η τελευταία εξέλιξη που οδήγησε η ανάγκη, ο έλεγχος, η διανομή και η αποτύπωση των επιδοτήσεων να περνούν από ένα πλήρως διαφανές και αδιάβλητο σύστημα. Αυτό θα είναι ψηφιακό. Είναι η ΑΑΔΕ που έχει αποδείξει ότι μπορεί να αντεπεξέλθει σε αυτές τις απαιτήσεις. Οι αγροτικές ενισχύσεις θα αποδίδονται πλέον έγκαιρα και νόμιμα χωρίς παρεμβάσεις, καθυστερήσεις ή σκιές. Με τη λειτουργία του Εθνικού Μητρώου Παροχών διασφαλίζεται επιπλέον ποιος θα λαμβάνει τι και με ποιο δικαίωμα που στα αλήθεια θα έχει.

Κυρίες και κύριοι συνάδελφοι, κλείνοντας θέλω να επισημάνω ότι το παρόν νομοσχέδιο δεν είναι απλώς ένα ακόμη λογιστικό εργαλείο, είναι το θεμέλιο για ένα νέο παραγωγικό και δημοσιονομικό μοντέλο.

Σας καλώ να στηρίξουμε το νομοσχέδιο, με στόχο να ενισχύσουμε το κράτος που υπηρετεί τους πολλούς όπως οραματιζόταν ο Ελευθέριος Βενιζέλος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Κοινοβουλευτικό Εκπρόσωπο του ΠΑΣΟΚ, τον κ. Παύλο Γερουλάνο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κύριε Πετραλιά, πού είναι ο κ. Πιερρακάκης; Έφυγε;

Γιατί είναι πολύ όμορφο να μιλάς για εθνικούς πρωταθλητές, αλλά για πείτε μου πώς προτείνετε εσείς στην Κυβέρνηση να τους φτιάξουμε αυτούς τους εθνικούς πρωταθλητές; Αν θέλετε να βοηθήσουμε να γίνουν ανταγωνιστικοί είμαστε απόλυτα μαζί σας. Αλλά εσείς τους φτιάχνετε χρεώνοντας μονοπωλιακές τιμές σε πολίτες που υποφέρουν ήδη από την ακρίβεια. Χρησιμοποιείτε δηλαδή Έλληνες καταναλωτές για να φτιάξετε εθνικούς πρωταθλητές.

Ξέρετε πόσο επικίνδυνη είναι αυτή η στρατηγική; Δεν είναι μόνο κοινωνικά ανάλγητη αλλά είναι και λάθος αναπτυξιακά, γιατί μεγαλώνετε πρωταθλητές σε γυάλα. Ξέρετε τι θα συμβεί όταν αυτοί οι πρωταθλητές βγουν από τον χώρο προστασίας στις διεθνείς αγορές; Θα πεθάνουν από συνάχι. Αλλά θα έχουμε την ευκαιρία να τα πούμε αυτά σε άλλο χρόνο πιο αναλυτικά.

Πρέπει να σας ομολογήσω ότι ανησύχησα όταν είδα τον κ. Μητσοτάκη να έρχεται στη Βουλή εσπευσμένα. Δεν μας έχει συνηθίσει σε τέτοιες ξαφνικές παρουσίες. Σπάνια δίνει την αξία που του αξίζει στο Ελληνικό Κοινοβούλιο με εμφανίσεις που δεν έχει προγραμματίσει πολύ καιρό πριν.

Αλλά θυμήθηκα μετά τη μία και μοναδική λέξη που διέπει κάθε κίνηση του Πρωθυπουργού. Όλα για την επικοινωνία. Γιατί αν το ενδιαφέρον του για το μεταναστευτικό ήταν ειλικρινές δεν θα ερχόταν αναστατωμένος για ένα τέτοιο θέμα στα μέσα Ιουλίου, όταν οι βάρκες των διακινητών μήνες τώρα οδεύουν προς την Κρήτη και δεν θα έφευγε τρέχοντας κρυπτόμενος πριν δευτερολογήσει ο Πρόεδρος του ΠΑΣΟΚ, πόσο μάλλον πριν μιλήσουν οι υπόλοιποι πολιτικοί Αρχηγοί. Τουλάχιστον θα άκουγε. Μήνες τώρα θα είχε προβεί σε πρωτοβουλίες. Όπως λέμε ότι οι πυρκαγιές σβήνουν τον χειμώνα, έτσι και οι μεταναστευτικές ροές θέλουν πρόληψη, έγκαιρες πρωτοβουλίες, σύνθεση απόψεων, ενεργητική εξωτερική πολιτική. Έκανε κάτι από αυτά;

Τι πρωτοβουλίες, λοιπόν, πήρε η Κυβέρνηση μήνες τώρα προς τη Λιβύη; Τι πρωτοβουλίες πήρε προς την Ευρωπαϊκή Ένωση; Τι πολιτικές ένταξης έχει ανακοινώσει, τουλάχιστον, για να μην πω έχει εφαρμόσει που θα έπρεπε; Αλλά εδώ που τα λέμε, τι πρωτοβουλίες να πάρει για το μεταναστευτικό που είναι ένα πολυεπίπεδο πρόβλημα, όταν δεν μπορεί να μας απαντήσει πότε θα ποντίσει ένα καλώδιο έξω από την Κάσο;

Όταν του έκανε απόλυτα εύλογες ερωτήσεις ο Πρόεδρος του ΠΑΣΟΚ, τι είπε; Τίποτα επί της ουσίας. Έψαξε για έξοδο διαφυγής. Και πού τη βρήκε; Σε ψέματα και ανακρίβειες. Απευθύνθηκε μάλιστα σε μένα, αλλά δεν είχε το θάρρος να κάτσει να ακούσει μια απάντηση, να του πω πόσο ανιστόρητος ακούγεται όταν τα λέει αυτά τα πράγματα, όταν ξέρει ότι η κυβέρνηση Παπανδρέου, παρά τη διαχείριση της χρεοκοπίας που κληρονόμησε, συνέχισε χωρίς καμία διακοπή τις προχωρημένες διαπραγματεύσεις με τη Λιβύη και την οριοθέτηση της ΑΟΖ όσο πρόλαβε.

Πότε διεκόπησαν και με ποιον υπεύθυνο; Την Ελλάδα σίγουρα όχι. Διεκόπησαν μόνο όταν ξέσπασε εμφύλιος στη Λιβύη τον Φεβρουάριο του 2011 που οδήγησε, βεβαίως, και στην πτώση του Καντάφι. Γι’ αυτό μας εγκαλεί ο Πρωθυπουργός; Ξεχνάει; Δεν τον ενημερώνει κανείς; Χτύπησε η ζέστη ή συνειδητά λέει ψέματα; Και αν δεν πιστεύει εμάς, ας διαβάσει αυτά που γράφει ο πρώην Υπουργός Εξωτερικών της κυβέρνησης Καραμανλή, ο κ. Βαληνάκης. Τα λέει πολύ αναλυτικά.

Δεν ξέρει ο κ. Μητσοτάκης πως το πιο δυνατό χαρτί μας σε σχέση με τη Λιβύη και την ΑΟΖ στη Μεσόγειο είναι ο ν.4001/2011 της κυβέρνησης του ΠΑΣΟΚ; Του διέφυγε. Ας ρωτήσει και τον δικό του Υπουργό Εξωτερικών, ας ρωτήσει τους συμβούλους του επί των εξωτερικών, τα ξέρουν κι αυτοί. Και τον αφήνουν να εμφανίζεται έτσι απροετοίμαστος στο Κοινοβούλιο;

Αλλά εδώ πολύ φοβάμαι ότι υπάρχει ένα μεγαλύτερο θέμα. Πόσο απελπισμένος πρέπει να είσαι από τις συνεχείς αποτυχίες στην εξωτερική σου πολιτική για να προσπαθείς να κρυφτείς πίσω από ανιστόρητες αναφορές στο παρελθόν, στον χαμηλότερο δηλαδή παρονομαστή;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν πρόλαβε να φύγει ο Υπουργός Εξωτερικών από τη Βεγγάζη και άρχισαν πρωτόγνωρες συμπεριφορές από τη δική τους μεριά, νέα κύματα μεταναστών, σαν να λένε «Δεν πάτε από εκεί που ήρθατε;». Εκεί έχετε φτάσει στην εξωτερική πολιτική της Ελλάδας, να μας εμπαίζουν χώρες που κάποτε παρακαλούσαν για την εύνοια της χώρας μας.

Αλλά τα ψέματα δεν σταμάτησαν εκεί. Μας είπε δηκτικά και καλά ότι μόνος του παλεύει τη φοροδιαφυγή, επειδή μόνος αυτός έκανε, λέει, τη μεγάλη μεταρρύθμιση των POS. Πρώτον, το 2025 -και λυπάμαι που δεν είναι εδώ ο κ. Πιερρακάκης, γιατί θα ήταν ο πρώτος που θα συνηγορούσε σε αυτό- δεν λες την εφαρμογή των POS μεταρρύθμιση. Είναι απλή χρήση εργαλείων που εφαρμόζονται σε άλλες χώρες εδώ και χρόνια.

Και δεύτερον, ξέχασε ο Πρωθυπουργός ότι εμείς ψηφίσαμε την εφαρμογή των POS, όλες τις εφαρμογές, ενώ όταν εμείς προτείναμε να βάλει ταβάνι στις χρεώσεις εκεί που έκανε τα POS υποχρεωτικά, μας άκουσε; Όχι. Ανταποκρίθηκε; Όχι. Εγκαλεί εμάς όμως για συνεργασία. Τι έκανε; Άφησε ανέλεγκτες τις τράπεζες και τώρα έχει το θράσος να μας εγκαλεί. Πόσο πιο χαμηλά θα πέσει;

Τι περίμενε λοιπόν από εμάς, εκτός από το να ψηφίσουμε το προφανές, να τον βοηθήσουμε και να συντονίσει την εφαρμογή τους; Μήπως έχει ξεχάσει ποιος είναι ο δικός μας ρόλος και ποιος ο δικός του; Αν συνεχίσει έτσι, θα ξεχάσει τον δικό του πολύ-πολύ σύντομα, μια για πάντα.

Αλλά και για την άμυνα μίλησε περήφανος, αλλά δεν είπε τίποτα για την ταμπακιέρα. Είναι ή δεν είναι κανονισμός της κερκόπορτας ο κανονισμός SAFE για την Τουρκία και την ευρωπαϊκή άμυνα; Άλλος μας λέει «Ναι, είναι», άλλος μας λέει «Όχι, δεν είναι», άλλα από το Υπουργείο Εθνικής Άμυνας, άλλα από τον Υπουργό Εξωτερικών. Τρεις λαλούν και δυο χορεύουν, με άλλα λόγια. Τελικά τι ισχύει; Και αν είναι κερκόπορτα, ποιος επέτρεψε να υπάρχει έστω και ως ενδεχόμενο υπέρ της Τουρκίας στην Ευρωπαϊκή Ένωση; Εσείς δεν το κάνατε;

Έτσι λοιπόν όταν υποφέρει η πολιτική του, θυμάται την επικοινωνία. Τι να πούμε λοιπόν σήμερα για τον λόγο του για το μεταναστευτικό; Πολύ ματσό, πολύς τσαμπουκάς, αλλά πολύ αργά, χωρίς ουσία. Όλα για την επικοινωνία. Σκέτο κουτόχορτο δηλαδή για τους διάφορους ορόφους του δεξιού μαντριού. Και μιας που μιλάμε για μαντριά, σίγουρα ήρθε εδώ γιατί θυμήθηκε τις ροές των μεταναστών ή άρχισε να καίει το θερμόμετρο στο μαντρί του ΟΠΕΚΕΠΕ και θέλει να αλλάξει τη δημόσια συζήτηση;

Τι έγινε, κύριε Πρωθυπουργέ; Για να αλλάξουμε θέμα που καίει εσάς, πάμε σε ένα θέμα που καίει τον Έλληνα πολίτη. Σωστό επικοινωνιακά, αλλά για τα μάτια του κόσμου ασχοληθείτε τουλάχιστον λίγο σοβαρά με το θέμα. Βάλτε ένα φύλλο συκής τελοσπάντων. Όταν δεν έχετε κάνει τίποτε έξι χρόνια, μην υποτιμάτε τη νοημοσύνη των ανθρώπων.

Είναι προφανές ότι εσάς σας καίει η επικοινωνία. Ξέρετε όμως τι καεί τον Έλληνα πολίτη; Ότι δεν βγάζει τον μήνα, ότι φοβάται να ανοίξει κάθε λογαριασμό, ότι το δάνειο που ρύθμισε ξανακοκκίνισε, ότι ακόμα ματώνει οικονομικά στο σουπερμάρκετ, ότι ματώνει στα νοσοκομεία. Έχετε κάτι να πείτε γι’ αυτά; Όχι.

Πρώτα μας είπατε «Φταίνε οι προηγούμενοι». Σήμερα μας είπε «Φταίνε τα συμφέροντα». Το ακούσαμε κι αυτό από τον κ. Μητσοτάκη. Το ανέκδοτο, υποθέτω, το ξέρετε. Για όσους από εσάς το ξέρετε και καταλαβαίνετε λοιπόν, τώρα ήρθε η ώρα να ανοίξετε τον τρίτο φάκελο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Προτού δώσω τον λόγο στον επόμενο ομιλητή, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 8-7-2025 ποινική δικογραφία που αφορά στον πρώην Υπουργό Αγροτικής Ανάπτυξης και Τροφίμων κ. Μαυρουδή Βορίδη.

Καλούμε στο Βήμα τον κ. Γεώργιο Σταμάτη από τη Νέα Δημοκρατία. Θα ακολουθήσει ο κ. Σπάνιας και μετά ο κ. Καραθανασόπουλος.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, νομίζω έχει ακόμα ένα νομοσχέδιο για την υιοθέτηση και ψήφιση μιας Οδηγίας, που προφανώς θα τη στηρίξουμε και θα την ψηφίσουμε ως μέλος της Ευρωπαϊκής Ένωσης και αποδεχόμενοι προφανώς τους κανόνες που διέπουν αυτής.

Γενικά στον δημόσιο διάλογο πάλι θα ήθελα να σταθώ σε αυτά που καταλογίζει στην Κυβέρνηση η Αντιπολίτευση, ότι τίποτα δεν λειτουργεί σε αυτό το κράτος. Προφανώς οι πεντακόσιες χιλιάδες θέσεις εργασίας σε ανθρώπους που βρήκαν δουλειά δεν είναι κάτι θετικό. Προφανώς η μείωση της ανεργίας, και ειδικότερα στις γυναίκες, ούτε κι αυτό είναι κάτι θετικό, το οποίο βλέπει αντιπολίτευση, αλλά ούτε ακόμα και η αύξηση στο συγκεκριμένο νομοσχέδιο μισό δισεκατομμύριο στο πρόγραμμα δημοσίων επενδύσεων προφανώς ούτε κι αυτό είναι θετικό, ούτε η αύξηση των 100 εκατομμυρίων για τη φαρμακευτική δαπάνη.

Και απορώ πολλές φορές, γιατί ακούστηκε «Και ποια είναι τα αποτελέσματα της στεγαστικής πολιτικής της χώρας;». Ξεκινάμε από τα θετικά, ότι η χώρα έχει μια στεγαστική πολιτική, που δεν είχε πριν, και αυτό που είχε πριν ήταν ο Οργανισμός Εργατικής Κατοικίας, ο οποίος έκλεισε το 2012.

Άρα, εδώ αντιλαμβάνομαι ότι η Αντιπολίτευση προσπαθεί να βρει πατήματα αντιπολιτευτικού λόγου, ενός λόγου που δυστυχώς γι’ αυτήν δεν φαίνεται να βρίσκει ευήκοα ώτα στον κόσμο, όπως αυτά αποτυπώνονται στη δεδομένη στιγμή με βάση τις δημοσκοπήσεις.

Από την άλλη κατηγορείται η Κυβέρνηση και προσωπικά ο Πρωθυπουργός για πολλά πράγματα, τα οποία δεν μπορώ να αντιληφθώ από πού προέρχονται και πού επεκτείνονται, αλλά αυτό που έχει νομίζω πολύ μεγάλο ενδιαφέρον είναι να δούμε ότι αυτό το νομοσχέδιο σήμερα που συζητάμε, πέραν του ότι αποτελεί μια θεσμική θωράκιση της δημοσιονομικής πολιτικής χώρας, κυρίως ότι όταν θα έρθει η περίοδος των εκλογών, δηλαδή το 2027, όλα τα κόμματα, και η Νέα Δημοκρατία προφανώς και τα υπόλοιπα, θα καταθέσουν τις προτάσεις τους στον ελληνικό λαό και αυτήν τη φορά θα είναι κοστολογημένα.

Κι αυτό νομίζω είναι μια κατάκτηση και της Βουλής και προσωπικά του ίδιου του Πρωθυπουργού, αλλά κυρίως είναι μια κατάκτηση ανάκτησης της εμπιστοσύνης προς τους Έλληνες πολίτες, ότι όταν τους λέμε κάτι, τους λέμε και από πού θα βρεθεί. Και νομίζω ότι αυτό είναι θετικό, ότι σε κάθε νομοσχέδιο και σε κάθε τροπολογία που έρχεται μπορεί να προχωράει η χώρα μας ένα βήμα πιο μπροστά.

Διότι προφανώς κάποιοι το ξεχνάνε -εμείς δεν το ξεχνάμε, ότι η χώρα πριν δέκα χρόνια, πριν δεκαπέντε χρόνια ήταν στον γκρεμό. Και δεν θα συζητήσουμε τώρα ποιος έφταιγε και ποιος δεν έφταιγε. Το θέμα είναι πού βρισκόμαστε σήμερα και κυρίως πού θέλουμε να πάμε αύριο.

Και νομίζω ότι οι υγιείς δυνάμεις εδώ μέσα βλέπουν τα θετικά και με τον λόγο τους, έστω και τον αντιπολιτευτικό, πολλές φορές όντως κάποια πράγματα που εισηγούνται προς την Κυβέρνηση είναι προφανώς προς τη σωστή κατεύθυνση και η Κυβέρνηση έχει δείξει ότι πράγματα τα οποία είναι κοστολογημένα, είναι ρεαλιστικά και μπορούν να γίνουν, μπορεί και τα υιοθετεί.

Επιτρέψτε μου να μιλήσω κυρίως για τα κοινωνικά μέτρα τα οποία έχει αυτό το νομοσχέδιο. Πολλές φορές και εδώ υπάρχει μια αρνητική κριτική προς την Κυβέρνηση και θέλω να ρωτήσω, τα 250 ευρώ στους ευάλωτους συμπολίτες μας, στα άτομα με αναπηρία, χωρίς καμία περικοπή και διασύνδεση με τα επιδόματα, είναι ένα ποσό το οποίο βοηθάει μια κατηγορία των πολιτών μας; Προφανώς και είναι. Αυτά τα χρήματα που πρέπει να τα προσθέσεις και να δεις πόσα εκατομμύρια κάνουνε, από πού προέρχονται; Προέρχονται από μια δημοσιονομική πολιτική η οποία πρέπει να είναι σταθερή, σε σωστή βάση, για να μπορείς να έρθεις στο τέλος της ημέρας να βοηθήσεις συμπολίτες σου οι οποίοι έχουν ανάγκη.

Δεχθήκαμε μια κριτική για την επιστροφή ενοικίου για ένα ενοίκιο 800 ευρώ, το μεγαλύτερο ύψος, που θα δοθεί τον Νοέμβριο. Υπάρχουν συμπολίτες μας που τα 800 ευρώ όχι μόνο θα τους δώσουν μια ανάσα, κυρίως θα τους δώσουνε και μια ελπίδα ότι αυτό το πράγμα και με τις πολιτικές της Κυβέρνησης, και με τον αποπληθωρισμό, και με τη μείωση που ευελπιστούμε να έρθει σύντομα στα ενοίκια θα είναι μια πολύ μεγάλη ανάσα. Αν σε κάποιους περισσεύουν τα 800 ευρώ, εμείς απευθυνόμαστε στους πολίτες που δεν τους περισσεύουν τα 800 ευρώ και ερχόμαστε εδώ να τους στηρίξουμε.

Κυρίως όμως θέλω να σταθώ -κι αυτό κάτι δείχνει και δείχνει την ενσυναίσθηση που έχει η Κυβέρνηση και ο Πρωθυπουργός και κυρίως το οικονομικό επιτελείο- σε μια ρύθμιση η οποία για μένα, πέραν αυτού που θέλουμε, της συμπεριληπτικής κοινωνίας –ξέρετε η κοινωνία πρέπει να είναι και στις πράξεις συμπεριληπτική- νομίζω ότι, κύριε Υπουργέ, η ανεμπόδιστη άσκηση του δικαιώματος στην επαγγελματική εξέλιξη των ατόμων με αναπηρία και αυτό που έχετε στο νομοσχέδιο, ότι υπάλληλοι με κινητική, αισθητηριακή αναπηρία άνω του 67% θα δικαιούνται να ταξιδεύουν στην καταλληλότερη θέση για την ανεμπόδιστη και ασφαλή μετακίνησή τους μαζί με τον συνοδό τους, κι αυτό έχει να κάνει με κινητικά προβλήματα είτε έχει να κάνει με αισθητηριακά, άρα, μιλάμε και για τον σκύλο οδηγό, αυτό είναι μια κατάκτηση της χώρας που θα έπρεπε να έχει γίνει εδώ και δεκαπέντε χρόνια, εδώ και είκοσι χρόνια, εδώ και τριάντα χρόνια, εδώ και σαράντα χρόνια, και η Κυβέρνηση του Κυριάκου Μητσοτάκη το κάνει επιτέλους πράξη το 2025.

Μπορείτε να φανταστείτε τις δυσκολίες ή την τροχοπέδη στη μετακίνηση όταν πρέπει ένας συμπολίτης μας να μετακινηθεί με αναπηρία και το κόστος που πριν ο ίδιος έπρεπε να βάλει από την τσέπη του για να μπει σε αυτήν τη διαδικασία. Και νομίζω, κύριε Υπουργέ -και με αυτό κλείνω, κυρίες και κύριοι συνάδελφοι- ότι με βάση αυτό πλέον ήρθε η ώρα -το έχω ξαναπεί στο Βήμα της Βουλής, θα το ξαναπώ- πρέπει άμεσα να θεσπιστούν -και νομίζω συμφωνεί και ο κ. Σκέρτσος, που είναι αρμόδιος για την πολιτική για τα άτομα με αναπηρία- οι εκπαιδευτές κινητικότητας.

Δεν είναι μόνο ότι έχουμε τα άτομα με αναπηρία με οπτική αναπηρία που χρειάζονται τους εκπαιδευτές κινητικότητας. Ταυτόχρονα είμαστε και μια τουριστική χώρα, που έχουμε τουρίστες με υψηλό και χαμηλό μέσο εισόδημα που έρχονται στη χώρα και αυτές οι πολιτικές, όπως και ο προσωπικός βοηθός, πέραν το ότι αφορούν τον γενικό πληθυσμό της χώρας θα μπορούν να προταθούν και ως υπηρεσία στους αλλοδαπούς τουρίστες που επισκέπτονται, χαίρονται και αφήνουν τα λεφτά τους στη χώρα τους.

Και πάλι σας ευχαριστώ για την υπομονή να με ακούσετε.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αριστοτέλης Σπάνιας από τη Νέα Δημοκρατία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εθνικής Οικονομίας και Οικονομικών, που αφορά τη διασφάλιση της δημοσιονομικής ισορροπίας. Η ενίσχυση των αρχών της διαφάνειας, της λογοδοσίας και της οικονομικής σταθερότητας αποτελεί τον βασικό στόχο του σχεδίου νόμου, στηριζόμενο σε μια σειρά ολοκληρωμένων παρεμβάσεων στο πεδίο της δημοσιονομικής διαχείρισης, εναρμονισμένη πλήρως με τις απαιτήσεις της ευρωπαϊκής Οδηγίας και των σχετικών ευρωπαϊκών κανονισμών.

Κεντρικό στοιχείο του σχεδίου νόμου αποτελεί η θεσμική αναβάθμιση του Ελληνικού Δημοσιονομικού Συμβουλίου, το οποίο πλέον αναδεικνύεται σε Ανεξάρτητη Διοικητική Αρχή, με αυξημένες αρμοδιότητες και πλήρη επιχειρησιακή αυτονομία, απαλλαγμένη από κάθε μορφή κυβερνητικού ελέγχου.

Το συμβούλιο αποκτά νέες αρμοδιότητες, όπως την εκτίμηση των δημοσιονομικών συνεπειών των προγραμμάτων των πολιτικών κομμάτων, ενώ επεκτείνεται το κίνητρο επίτευξης δημοσιονομικών στόχων και στο Δημοσιονομικό Συμβούλιο, ενώ εισάγονται ρυθμίσεις για τις αποσπάσεις υπαλλήλων στη Διεύθυνση Ελέγχου Δράσεων του Μηχανισμού Ανάκαμψης και Ανθεκτικότητας και στον Οργανισμό Διαχείρισης Δημοσίου Χρέους.

Εισάγεται ο κανόνας καθαρών δαπανών, ο οποίος θέτει όρια στην αύξηση των δημοσίων δαπανών. Σύμφωνα με αυτόν οι δαπάνες του κράτους και της Γενικής Κυβέρνησης δεν επιτρέπεται να αυξάνονται ταχύτερα από έναν συγκεκριμένο αριθμό, όπως αυτός καθορίζεται στο τετραετές μεσοπρόθεσμο δημοσιονομικό διαρθρωτικό σχέδιο, ανεξάρτητα από την πορεία των δημοσίων εσόδων, εκτός αν αυτά προέρχονται από στοχευμένα ενεργητικά μέτρα πολιτικής.

Παράλληλα, παραμένουν σε ισχύ οι ευρωπαϊκοί δημοσιονομικοί κανόνες για δημοσιονομικό έλλειμμα κάτω από το 3% του ΑΕΠ και πλεονασματικό πρωτογενές ισοζύγιο της γενικής κυβέρνησης.

Προβλέπεται επίσης ρήτρα διαφυγής σε κατάσταση έκτακτων αναγκών, όπως οι φυσικές καταστροφές και οι υγειονομικές κρίσεις. Ο κανόνας εφαρμόζεται ανεξαρτήτως της εξέλιξης των δημοσίων εσόδων, που δεν συνδέονται με συγκεκριμένα πολιτικά μέτρα. Σε περίπτωση που υπάρχουν πλεονάζοντα έσοδα αυτά δεν επιφέρουν την αύξηση των ορίων δαπανών, εκτός εάν απορρέουν από πολιτικές, όπως για παράδειγμα στην καταπολέμηση της φοροδιαφυγής. Σε περιόδους υστέρησης εσόδων οι δαπάνες παραμένουν σταθερές, χωρίς περικοπές. Η παραβίαση του ορίου δαπανών, χωρίς να υφίσταται λόγος έκτακτης ανάγκης, οδηγεί στην ενεργοποίηση διαδικασίας υπερβολικού ελλείμματος και την επιβολή αντίστοιχων περιοριστικών μέτρων.

Καθιερώνεται η υποχρέωση ετήσιας σύνταξης πολυετούς δημοσιονομικού προγραμματισμού πριν από την κατάθεση του κρατικού προϋπολογισμού. Το δημοσιονομικό συμβούλιο αναλαμβάνει ουσιαστικό ρόλο, ως θεματοφύλακας δημοσιονομικής πειθαρχίας, εκτιμώντας τις μακροοικονομικές και δημοσιονομικές προβλέψεις, διασφαλίζοντας τη συμμόρφωση με τους ισχύοντες κανόνες και επιβλέποντας την εφαρμογή διορθωτικών μέτρων. Το συμβούλιο υποχρεούται για τη δημοσίευση, τουλάχιστον δύο φορές ανά έτος, δημοσίων εκθέσεων που αναλύουν τους δημοσιονομικούς δείκτες και την τήρηση των κανόνων, παρέχοντας σαφή και τεκμηριωμένη αιτιολόγηση.

Το Υπουργείο Οικονομικών υποχρεούται να αποδέχεται αυτές τις εκθέσεις ή να αιτιολογεί δημόσια τυχόν αποκλίσεις, ενισχύοντας με αυτόν τον τρόπο τη διαφάνεια και τη λογοδοσία. Αναλύει τη διαδικασία επιλογής των μελών του συμβουλίου, σε συνεργασία με την ακαδημαϊκή κοινότητα και την αξιοποίηση εξειδικευμένης τεχνογνωσίας για την αποτελεσματική του λειτουργία.

Το συμβούλιο έχει το δικαίωμα πρόσβασης σε κρίσιμα δημοσιονομικά δεδομένα, ενώ σε περίπτωση απόκρυψης πληροφοριών προβλέπονται αυστηρές κυρώσεις.

Θεσπίζονται κανόνες για τους προϊσταμένους των οικονομικών υπηρεσιών σε όλους τους φορείς της Γενικής Κυβέρνησης. Οι προϊστάμενοι αναλαμβάνουν την ευθύνη για τη σύνταξη, την παρακολούθηση και τον έλεγχο των προϋπολογισμών, όπως και για την αξιοποίηση της δημοσιονομικής επίπτωσης νομοθετικών και διοικητικών πράξεων, με σαφή υποχρέωση να απορρίπτουν εντολές που μπορεί να προκαλέσουν υπερβάσεις, ενημερώνοντας έγκαιρα τις αρμόδιες αρχές. Θεσπίζεται, επίσης, η υποχρέωση σύναψης μνημονίου συνεργασίας των εποπτευόμενων φορέων και των αρμόδιων Υπουργείων, με σαφές περιεχόμενο και χρονοδιάγραμμα, προωθώντας έτσι τον συντονισμό και τη συλλογική ευθύνη στη διαχείριση των δημοσίων οικονομικών.

Ιδιαίτερη αναφορά γίνεται στους ΟΤΑ, οι οποίοι αποκτούν αυξημένη εποπτεία μέσω του Παρατηρητηρίου Οικονομικής Αυτοτέλειας, διασφαλίζοντας έτσι την ορθή και βιώσιμη οικονομική διαχείριση σε τοπικό επίπεδο. Στο ίδιο πλαίσιο ενσωματώνονται οι αρμοδιότητες σημαντικών φορέων, όπως ο Οργανισμός Διαχείρισης Δημοσίου Χρέους, το Ελεγκτικό Συνέδριο και η Ελληνική Στατιστική Αρχή, δημιουργώντας ένα συνεκτικό και αποτελεσματικό δημοσιονομικό σύστημα.

Στο παρόν νομοσχέδιο λαμβάνονται υπ’ όψιν και οι κοινωνικές επιπτώσεις της δημοσιονομικής πολιτικής, λαμβάνοντας μέτρα στήριξης ευάλωτων κοινωνικών ομάδων. Συγκεκριμένα, προβλέπεται ετήσια επιστροφή ενός ενοικίου για την κύρια και φοιτητική κατοικία, ενίσχυση ύψους 250 ευρώ για τους συνταξιούχους, τους ανασφάλιστους υπερήλικες και άτομα με αναπηρία, καθώς και η παράταση της φορολογικής έκπτωσης για την ενεργειακή αναβάθμιση κατοικιών για τα έτη 2025 - 2026.

Ακόμη, προβλέπεται ετήσια αύξηση της δημόσιας φαρμακευτικής δαπάνης ύψους 100 εκατομμυρίων ευρώ για την περίοδο 2026 - 2030, στο πλαίσιο του Ταμείου Ανάκαμψης, με σκοπό την ανακούφιση του φαρμακευτικού τομέα και τη σταδιακή αποσυμπίεση του μηχανισμού του clawback.

Εισάγεται το Εθνικό Μητρώο Παροχών, μια ψηφιακή βάση δεδομένων, ένα ενιαίο μητρώο που συγκεντρώνει όλες τις κρατικές παροχές σε χρήμα και είδος προς φυσικά πρόσωπα, με σκοπό τη βελτίωση του συντονισμού και την αύξηση της διαφάνειας στη διανομή των κοινωνικών πόρων.

Στον τομέα της δημόσιας διοίκησης ρυθμίζονται ζητήματα μετακινήσεων και κάλυψης εξόδων, συμπεριλαμβανομένης της κάλυψης νομοθετικού κενού που αφορά δημοσίους υπαλλήλους με αναπηρία, οι οποίοι χρειάζονται συνοδό είτε σκύλο βοήθειας.

Ενισχύονται οι δημόσιες επενδύσεις το 2025 κατά την προσθήκη 500 εκατομμυρίων ευρώ στον προϋπολογισμό του Εθνικού Προγράμματος Δημοσίων Επενδύσεων.

Ακόμη, το Εθνικό Πρόγραμμα Απλούστευσης Διαδικασιών «Μίτος» αποκτά συναρμοδιότητα μεταξύ των Υπουργείων Οικονομικών και Εσωτερικών, ενώ επικαιροποιούνται η μεθοδολογία και οι διαδικασίες των δημοσιονομικών ελέγχων και με μεγαλύτερη αποτελεσματικότητα.

Θεσπίζεται, επίσης, η κάλυψη συγκεκριμένων δαπανών και η αποζημίωση φυσικών προσώπων και επιχειρήσεων που επλήγησαν από το τραγικό σιδηροδρομικό δυστύχημα των Τεμπών.

Κυρίες και κύριοι συνάδελφοι, με το παρόν σχέδιο νόμου η Κυβέρνηση θεσπίζει ένα αυστηρό και τεχνικά άρτιο σύστημα δημοσιονομικής εποπτείας, εδραιωμένο στην ανεξαρτησία και την αξιοπιστία των αρμόδιων φορέων, συγκροτώντας παράλληλα ένα σύγχρονο, διαφανές και αποτελεσματικό πλαίσιο δημοσιονομικής διαχείρισης, ένα πλαίσιο που ενδυναμώνει τους θεσμούς, καλλιεργεί κουλτούρα λογοδοσίας σε όλα τα επίπεδα της δημόσιας διοίκησης και θέτει τη χώρα μας σε σταθερή πορεία βιώσιμης οικονομικής ανάπτυξης και ευημερίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο Νίκος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Στην παρέμβασή μου θα σταθώ στον βασικό πυρήνα του νομοσχεδίου, όπου επί της ουσίας ενσωματώνονται στο Ελληνικό Δίκαιο Οδηγίες της Ευρωπαϊκής Ένωσης, στα πλαίσια του πρόσφατα αναθεωρημένου Συμφώνου Σταθερότητας και Ανάπτυξης και ειδικότερα στο τμήμα που αφορά την ενισχυμένη οικονομική διακυβέρνηση.

Αυτό το αναθεωρημένο Σύμφωνο Σταθερότητας και Ανάπτυξης δεν είναι τίποτε άλλο παρά ένας προσωρινός και αδιέξοδος συμβιβασμός, ο οποίος έγινε μετά από μακροχρόνιες διαπραγματεύσεις εντός της Ευρωπαϊκής Ένωσης, ως μια προσπάθεια συγκερασμού των οξυμένων αντιθέσεων των εγχώριων αστικών τάξεων της Ευρωζώνης, αντιθέσεις οι οποίες προέρχονται από τις συνθήκες επιβράδυνσης των οικονομιών -οικονομία της Γερμανίας δύο χρόνια σε στασιμότητα και ύφεση- άλλες μεγάλες οικονομίες της Ευρωζώνης σε διαδικασία υπερβολικού ελλείμματος -Γαλλία, Ιταλία και μία σειρά άλλες, πάνω από επτά-, σε συνθήκες όξυνσης της ανισομετρίας στο εσωτερικό της Ευρωζώνης ανάμεσα στα κράτη μέλη και σε κλάδους της οικονομίας, άρα, δηλαδή, σε συνθήκες ενίσχυσης φυγόκεντρων τάσεων, αλλά και σε συνθήκες υποχώρησης, συνολικότερα, της Ευρωζώνης στην ιμπεριαλιστική αλυσίδα, σε σχέση, δηλαδή, με τις Ηνωμένες Πολιτείες και την Κίνα, όπου βλέπει η οικονομία της να επιβραδύνεται -σε σχέση με τους άμεσους ανταγωνιστές- πολύ περισσότερο όπου βλέπει να χάνουν θέσεις και έδαφος οι ευρωενωσιακές πολυεθνικές, σε σχέση με τις αμερικανικές και τις κινεζικές.

Ακριβώς, τώρα, σε αυτό το πλαίσιο έρχεται και η έκθεση Ντράγκι και η έκθεση Λέτα, όπου ο ίδιος ο κ. Λέτα είχε πει στην Επιτροπή Οικονομικών της Βουλής ότι μια από τις μεγαλύτερες παθογένειες της Ευρωπαϊκής Ένωσης είναι ότι υπάρχουν πολλοί επιχειρηματικοί όμιλοι που απευθύνονται σε μικρή αγορά. Δεν μπορεί, για παράδειγμα, να υπάρχουν τριάντα, σαράντα τηλεπικοινωνιακοί όμιλοι στην Ευρωπαϊκή Ένωση, πρέπει να γίνουν τρεις, τέσσερις σε πανευρωπαϊκό επίπεδο. Δηλαδή, για να μπορούν να έχουν τέτοιες οικονομίες κλίμακος, για να εισαγάγουν τις νέες τεχνολογίες και να μπορούν ναι είναι ανταγωνιστικοί με τους κινεζικούς και τους αμερικανικούς τηλεπικοινωνιακούς ομίλους. Να, λοιπόν, πού οδηγούν αυτές οι εκθέσεις. Οδηγούν στην ακόμη μεγαλύτερη συγκέντρωση, τη μονοπώληση της αγοράς στα χέρια ελάχιστων επιχειρηματικών ομίλων.

Γι’ αυτόν ακριβώς τον λόγο και το αναθεωρημένο Σύμφωνο Σταθερότητας και Ανάπτυξης δεν είναι τίποτε άλλο παρά ένα εργαλείο υλοποίησης των στρατηγικών επιλογών της Ευρωπαϊκής Ένωσης σε συνθήκες τεράστιας αβεβαιότητας, σε συνθήκες όξυνσης των ιμπεριαλιστικών ανταγωνισμών, που προσπαθεί μέσα από αυτό να βρει τους απαιτούμενους πόρους για να επιδιωχθούν όλες αυτές οι στρατηγικές επιλογές για την πράσινη και ψηφιακή μετάβαση, αλλά ιδιαίτερα για τη μετατροπή της οικονομίας σε πολεμική οικονομία.

Από αυτήν την άποψη, λοιπόν, οι κανόνες οι οποίοι καθορίζουν είναι ακόμη πιο αυστηροί, σε σχέση με το προηγούμενο Σύμφωνο Σταθερότητας, επιβάλλοντας μια αυστηρότατη δημοσιονομική πειθαρχία, με ενισχυμένη εποπτεία και μάλιστα όλα αυτά θα πρέπει να εντάσσονται στα Προγράμματα Δημοσιονομικής Προσαρμογής, όπου θα συμπεριλαμβάνουν εκτός από τους στόχους και τα προαπαιτούμενα, δηλαδή, τα μνημόνια σε βάρος των λαών.

Τι προβλέπουν πιο συγκεκριμένα και ιδιαίτερα ο Κανονισμός 12063 του 2024; Προβλέπει τα εξής: Πρώτον, την επιβολή διαδικασιών που είναι, επί της ουσίας, νέα μνημόνια. Μπορεί, δηλαδή, το συμβούλιο να επιβάλει μέτρα και προαπαιτούμενα, στα πλαίσια του Ευρωπαϊκού Εξαμήνου, νέα αντιλαϊκά μέτρα για την καταλήστευση του λαϊκού εισοδήματος. Άρα, έχει δικαίωμα να παρεμβαίνει άμεσα στα πλαίσια του Ευρωπαϊκού Εξαμήνου.

Δεύτερον, επιβάλλει κανόνες υποχρεωτικής συμμόρφωσης για τα κράτη μέλη, με τις συστάσεις του Συμβουλίου, όταν δεν επιτυγχάνονται οι στόχοι για κάθε κράτος μέλος.

Τρίτον, θα εφαρμόζονται κοινοί κανόνες για όλα τα κράτη μέλη, για τη διασφάλιση της βιωσιμότητας του χρέους. Ποιος θα τους καθορίζει αυτούς τους κανόνες; Βεβαίως το Ευρωπαϊκό Συμβούλιο.

Τέταρτον, θα υποχρεώνει τα κράτη μέλη να συντάσσουν εθνικά μεσοπρόθεσμα δημοσιονομικά, διαρθρωτικά σχέδια και τα οποία θα πρέπει να εγκρίνονται από την επιτροπή και το συμβούλιο και σε αυτά τα δημοσιονομικά σχέδια θα πρέπει να υλοποιούνται οι κοινές προτεραιότητες της Ευρωπαϊκής Ένωσης.

Επομένως, γίνεται φανερό ότι όταν προκύπτουν ζητήματα περικοπής ή περιορισμού των δαπανών αυτά θα αφορούν κατά προτεραιότητα τις βασικές κοινωνικές δαπάνες και όχι αυτά που εξυπηρετούν τους σχεδιασμούς της Ευρωπαϊκής Ένωσης.

Γι’ αυτόν ακριβώς τον λόγο και υπάρχει η λεγόμενη «ευελιξία», που τόνισε και ο κ. Μητσοτάκης στην πρωινή του παρέμβαση. Τι είναι αυτή η λεγόμενη «ευελιξία»; Είναι η ρήτρα διαφυγής. Σε ποιους τομείς μπορεί να υπάρχει ρήτρα διαφυγής; Πρώτον, στα συγχρηματοδοτούμενα προγράμματα. Τι εξυπηρετούν; Επιχειρηματικούς ομίλους. Δεύτερον, στις δαπάνες για τους τόκους εξυπηρέτησης του κρατικού χρέους, άρα εξυπηρέτησης του χρηματοπιστωτικού συστήματος και τρίτον, στις εξοπλιστικές δαπάνες, άρα εξυπηρέτηση της πολεμικής βιομηχανίας της Ευρωπαϊκής Ένωσης, αλλά και των εξοπλιστικών προγραμμάτων.

Βεβαίως, αυτή η ρήτρα διαφυγής δεν σημαίνει ότι αυτά δεν θα πληρωθούν. Θα πληρωθούν από τους λαούς, απλώς και μόνο δεν υπολογίζονται στο έλλειμμα και στο χρέος. Δηλαδή, είναι μια δημιουργική λογιστική, επί της ουσίας, την οποία επιβάλλει η ίδια η Ευρωπαϊκή Ένωση και όλο αυτό εμφανίζεται με τη μορφή, όπως είπε εδώ ο κ. Πιερρακάκης, κεϋνσιανής διαχείρισης, αντικυκλικής. Δηλαδή, λέει, σε συνθήκες κρίσης τα αποθέματα που θα υπάρχουν σε συνθήκες ανάπτυξης ποια θα είναι; Το μαξιλάρι, που περηφανεύεται και η κυβέρνηση ΣΥΡΙΖΑ ότι άφησε. Αυτά τα αποθέματα που θα προέρχονται από τα ματωμένα πρωτογενή πλεονάσματα, θα κατευθύνονται, θα έχουν αντικυκλικό χαρακτήρα, δηλαδή θα δίνονται στους επιχειρηματικούς ομίλους για να βγει πιο γρήγορα από την κρίση η καπιταλιστική οικονομία, όχι για τις κοινωνικές δαπάνες, όχι για την υγεία, όχι για την παιδεία, αλλά θα αξιοποιούνται αντικυκλικά για να στηριχθούν και πάλι οι επιχειρηματικοί όμιλοι.

Από αυτήν την άποψη, όλο αυτό το αντικυκλικό μαξιλάρι ασφαλείας προέρχεται από τη ληστρική φορολόγηση των λαϊκών εισοδημάτων. Και μάλιστα, βγήκε ο Πρωθυπουργός και ζήτησε ότι εδώ πέρα πρέπει να λάβει και το μετάλλιο της πάταξης της φοροδιαφυγής.

Μόνο που αυτή η πάταξη της φοροδιαφυγής έχει ταξικό πρόσημο και μάλιστα, βαθύτατα ταξικό πρόσημο, κύριε Υπουργέ. Γιατί; Διότι στρέφεται απέναντι στους φτωχοδιάβολους, επί της ουσίας, αυτούς που προσπαθούν να επιβιώσουν με κάθε τρόπο και όχι απέναντι στους καρχαρίες. Δηλαδή, τι κάνει η Κυβέρνηση; διυλίζει τον κώνωπα και καταπίνει την κάμηλο και μάλιστα, προκλητικότατα, δίνει και νέες φοροαπαλλαγές στους μεγάλους επιχειρηματικούς ομίλους. Δηλαδή, αυτή η φοροασυλία των επιχειρηματικών ομίλων δεν είναι μια νομιμοποιημένη φοροδιαφυγή; Γιατί επιτρέπεται; Επειδή είναι νόμιμη η φοροδιαφυγή αυτή; Οι τριγωνικές συναλλαγές που μπορούν να κάνουν οι επιχειρηματικοί όμιλοι, οι φορολογικοί παράδεισοι στις οποίους μπορούν να τοποθετούν τα χρήματά τους; Όλα αυτά τα ζητήματα τι είναι; Όμως, γι’ αυτά δεν υπάρχει ζήτημα, γιατί σχετίζονται με το μεγάλο κεφάλαιο και όχι με τον λαό.

Και βεβαίως, όλα αυτά θα γίνονται, βάζοντας οροφή στις δαπάνες, όπως είπε ο κύριος Πρωθυπουργός. Και τι σημαίνει «οροφή στις δαπάνες»; Κόφτη για την ικανοποίηση των λαϊκών αναγκών. Και μάλιστα, θα έρχεται ως φερετζέ, για να μη φαίνεται ότι είναι κυβερνητική πολιτική, τα ανεξάρτητα, όπως λέτε και η Ευρωπαϊκή Ένωση, αλλά και εσείς, Δημοσιονομικά Συμβούλια. Ανεξάρτητα από τι; Δεν θα είναι υποχρεωμένα να εφαρμόζουν αυτούς τους σκληρούς, βάρβαρους και αντιλαϊκούς δημοσιονομικούς κανόνες; Βεβαίως.

Άρα, λοιπόν, θα είναι κόφτες για τον λαό και γι’ αυτόν ακριβώς τον λόγο, η κοστολόγηση των προγραμμάτων δεν είναι τίποτα άλλο παρά μια αφορμή για να μπορούν να συμπιέζονται ακόμη περισσότερο οι κοινωνικές ανάγκες και οι κοινωνικές απαιτήσεις.

Γι’ αυτόν ακριβώς τον λόγο και οι αντοχές είναι μονοσήμαντες. Οι αντοχές της οικονομίας σχετίζονται μόνο όταν αφορούν στην ικανοποίηση των λαϊκών αναγκών και όχι όταν αφορούν στις ανάγκες του μεγάλου κεφαλαίου. Από αυτήν την άποψη, όλοι αυτοί οι κανόνες είναι υποχρεωτικοί για κάθε κράτος-μέλος της Ευρωζώνης; Βεβαίως, είναι υποχρεωτικοί ανεξαρτήτως κυβέρνησης. Και μάλιστα, το ΠΑΣΟΚ βγήκε με έντιμο τρόπο και είπε ότι θα τα υπερψηφίσει αυτά, όπως έκανε και στο Ευρωπαϊκό Κοινοβούλιο. Όμως και τα άλλα κόμματα του ευρωμονόδρομου που άσκησαν κριτική, τι θα κάνουν; Δεν θα τα εφαρμόσουν; Θα τα εφαρμόσουν, όπως τα εφάρμοσε και η κυβέρνηση Τσίπρα-Καμμένου, όταν έλεγε ότι θα σκίσει με ένα άρθρο και έναν νόμο τα μνημόνια. Μνημόνια υπέγραψε, γιατί δεν αμφισβητούν τον ευρωμονόδρομο.

Και ακριβώς απ’ αυτήν την άποψη, είναι αερολογίες όλα αυτά που λένε τα κόμματα τα οποία είναι εντός των τειχών της Ευρωπαϊκής Ένωσης, δεν αμφισβητούν την Ευρωπαϊκή Ένωση ότι θα εφαρμόσει μια άλλη δημοσιονομική πολιτική. Και μάλιστα, μια ομιλήτρια από το Κίνημα Δημοκρατίας -το κόμμα του Κασσελάκη, τέλος πάντων- είπε ότι εμείς θα εφαρμόσουμε κοινωνικό δημοσιονομικό πλαίσιο. Θα έχει βάρος κοινωνικό!

Μα, πώς; Εδώ πέρα υπάρχουν συγκεκριμένοι κανόνες. Υπάρχει η δαμόκλειος σπάθη της Ευρωπαϊκής Ένωσης και η προκρούστεια κλίνη. Από αυτήν την άποψη, λοιπόν, αν κάτι επιβεβαιώνεται, είναι η αντιδραστική και βαθύτατα αντιλαϊκή συγκρότηση της Ευρωπαϊκής Ένωσης. Και μάλιστα, πάει πολύ να εμφανίζεται και από τον κύριο Πρωθυπουργό ότι επιβραβεύτηκε για το κράτος δικαίου της Ελλάδας από την Ευρωπαϊκή Επιτροπή, αλλά και από τα άλλα κόμματα ότι η Ευρωπαϊκή Εισαγγελέας θα φέρει την κάθαρση. Εδώ γελάμε στην κυριολεξία, όταν εμπιστευόμαστε την υπόθεση της αντιμετώπισης της διαφθοράς σε αυτόν που αποτελεί τον ορισμό της διαφθοράς και της διαπλοκής, δηλαδή την Ευρωπαϊκή Ένωση. Διότι η Ευρωπαϊκή Ένωση είναι η Ευρωπαϊκή Ένωση των λόμπι, της διαφθοράς και της διαπλοκής και δεν πρόκειται να δώσει καμία κάθαρση.

Η κάθαρση θα προέλθει μόνο από τη σύγκρουση με όλα αυτά που γεννούν τα σκάνδαλα, δηλαδή την εξυπηρέτηση των αναγκών των επιχειρηματικών ομίλων και το ίδιο το αστικό κράτος.

Γι’ αυτόν ακριβώς τον λόγο και αν κάτι απαιτείται στις σημερινές συνθήκες, κύριε Πρόεδρε -και τελειώνω με αυτό- είναι να διευρυνθεί ακόμη πιο αποφασιστικά ο δρόμος της αμφισβήτησης της πολιτικής της Ευρωπαϊκής Ένωσης και της σύγκρουσης με τα συμφέροντα των επιχειρηματικών ομίλων και με το καπιταλιστικό κέρδος που η Ευρωπαϊκή Ένωση προσπαθεί να θωρακίσει σε πανευρωπαϊκό επίπεδο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Στυλιανός Πέτσας από τη Νέα Δημοκρατία. Θα ακολουθήσει ο κ. Καββαδάς και μετά, ο Κοινοβουλευτικός Εκπρόσωπος της Νέας Δημοκρατίας, ο κ. Λαζαρίδης.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα τη μεταρρύθμιση του δημόσιου λογιστικού και του πλαισίου δημοσιονομικής διαχείρισης, ενός πλαισίου που πραγματικά πριν από ορισμένα χρόνια ήταν καθοριστικό για την επιβίωση της χώρας, την άτακτη χρεοκοπία που αποφύγαμε, φυσικά για να έχουμε ένα καλύτερο μέλλον οι Έλληνες. Και είναι αποδραματοποιημένη η σημερινή συζήτηση, όπως μπορεί να δει κανείς και από την Αίθουσα, αλλά το γεγονός ότι λείπουν τα τηλεοπτικά κανάλια, που έκαναν ζωντανές συνδέσεις κάθε φορά που συζητιόταν μια τροποποίηση του Μεσοπροθέσμου Προγράμματος στις αρχές της δεκαετίας του 2010 και επίσης, αποδραματοποιημένη συζήτηση, γιατί πλέον η χώρα φαίνεται να έχει μπει σε μια τροχιά που παράγει βιώσιμα πρωτογενή πλεονάσματα και γενικά δημοσιονομικά πλεονάσματα και έχει μια πορεία του δημοσίου χρέους σε ταχεία αποκλιμάκωση.

Αυτό επιτρέπει να συζητήσουμε, κατά την άποψή μου, την πορεία των τελευταίων δεκαπέντε ετών με κάποιους τίτλους στον περιορισμένο χρόνο που έχω στη διάθεσή μου.

Το πρώτο εξάμηνο του 2010, κυρίες και κύριοι συνάδελφοι, στην ορολογία των Ελλήνων, στο καθημερινό λεξιλόγιο μπήκαν όροι, όπως μνημόνια, όπως Grexit, όπως μεσοπρόθεσμο. Απαξιωτικοί χαρακτηρισμοί, όπως PIGS, δηλαδή οι χώρες του Νότου, συμπεριλαμβανομένης και της Ιρλανδίας χρησιμοποιούνταν σαν αποδιοπομπαίοι τράγοι στην Ευρώπη για την κατάσταση που υπήρχε στην Ευρωζώνη τότε. Και πράγματι, οι Έλληνες αγωνιούσαν πώς θα καταφέρουν να επιβιώσουν μέρα-μέρα και να αποφύγουν την άτακτη χρεοκοπία, με διαδοχικές κυβερνήσεις να δίνουν αυτόν τον αγώνα.

Εγώ είμαι περήφανος που την περίοδο τουλάχιστον 2012 - 2014, με εκλεκτούς συναδέλφους -μεταξύ των οποίων και τον Θάνο Πετραλιά και τον Χρήστο Σταϊκούρα πριν- συμμετείχαμε σε εκείνη την προσπάθεια, ώστε να οικοδομηθεί το πλαίσιο αυτό του ν.4270/2014, προκειμένου να μπορέσουμε να θεσπίσουμε ένα εκσυγχρονιστικό πλαίσιο για την ελληνική οικονομία, είτε αυτό αφορούσε το ζήτημα των ορίων δαπανών είτε αφορούσε τον μεσοπρόθεσμο σχεδιασμό, ώστε να έχουμε την απαραίτητη ευελιξία μέσα σε μια τετραετή περίοδο και όχι μόνο την ετήσια εκτέλεση του προϋπολογισμού, να θεσπιστούν ανεξάρτητοι δημοσιονομικοί φορείς οι οποίοι θα ελέγχουν την πορεία των δημοσιονομικών μεγεθών, αλλά και των προβλέψεων της ελληνικής οικονομίας, ώστε γενικά, να πετύχουμε μια καλύτερη χρηστή δημοσιονομική διαχείριση.

Πριν από δέκα χρόνια, το πρώτο εξάμηνο του 2015, συζητούσαμε ξανά -μια εφιαλτική περίοδος για την ελληνική οικονομία και τα ελληνικά νοικοκυριά-, όταν ο ΣΥΡΙΖΑ και η κυβέρνηση Τσίπρα-Καμμένου αποφάσισαν τότε, το πρώτο εξάμηνο του 2015, να ακολουθήσουν μια πορεία καθυστερήσεων, με αποτέλεσμα να έχουμε ξανά εκροή καταθέσεων, να έχουμε αργότερα εκείνο το δημοψήφισμα-παρωδία της 5ης Ιουλίου του 2015, με αποτέλεσμα να έχουμε capital control, να συζητούμε ξανά για το λεγόμενο «παράλληλο πρόγραμμα» του ΣΥΡΙΖΑ ή τα IOUs του κ. Βαρουφάκη, και τελικά να καταλήξουμε σε ένα τρίτο, αχρείαστο μνημόνιο, σε μια νέα ανακεφαλαιοποίηση των τραπεζών, σε ένα γενικά αλλοπρόσαλλο πρόγραμμα, το οποίο κόστισε πάνω από 100 δισεκατομμύρια στους Έλληνες και που απέδειξε ότι, παρά το γεγονός ότι είχαμε ήδη ένα δημοσιονομικό πλαίσιο από το 2014, ακόμα και το πιο άρτιο δημοσιονομικό πλαίσιο δεν μπορεί να αποτρέψει τον δημοσιονομικό εκτροχιασμό, αν υπάρχει μια ανεύθυνη πολιτική ηγεσία. Και αυτό είναι ένα μάθημα για όλους μας γιατί οι πολίτες δεν πρέπει να ξεχνούν και η απόφαση που παίρνουν στην κάλπη πρέπει να έχει λάβει υπ’ όψιν το παρελθόν και όλη την ιστορία της προηγούμενης περιόδου.

Πριν από πέντε χρόνια συζητούσαμε, το πρώτο εξάμηνο του 2020, την περίπτωση κατ’ αρχάς της υβριδικής απειλής με το μεταναστευτικό και την εργαλειοποίηση που έκανε η Τουρκία στον Έβρο και μετά φυσικά την πανδημία του κορωνοϊού, μια πανδημία που, στην προσπάθειά μας να προστατέψουμε τις ζωές τις δικές μας, των οικείων μας, αλλά και των συνανθρώπων μας, μας οδήγησε στο να μείνουμε στο σπίτι με αποτέλεσμα να έχουμε μια πρωτοφανή ύφεση -φυσικά πάνω από 9% το 2020- αλλά αυτήν τη φορά συγχρονισμένη παντού, σε όλο τον κόσμο, καθώς θυσιάσαμε ένα μέρος της ευημερίας μας για λόγους δημόσιας υγείας.

Κι όμως η ελληνική οικονομία τότε κατάφερε να υποκαταστήσει τα χαμένα εισοδήματα στο εσωτερικό με δανεισμό, με ιστορικά χαμηλά επιτόκια, από το εξωτερικό, ώστε να μπορέσει να στηρίξει με πάνω από 50 δισεκατομμύρια ευρώ την ελληνική οικονομία, όταν -όπως είπα και πριν- αναγκαστήκαμε να φύγουμε από τις δουλειές μας και να μείνουμε στα σπίτια μας.

Και αυτό δεν ήρθε τυχαία. Ήρθε γιατί στην πορεία των ετών μέσα από μεταρρυθμίσεις, όπως αυτή που συζητάμε σήμερα που έχει να κάνει με τη δημοσιονομική διαχείριση, αλλά και από μια υπεύθυνη πολιτική ηγεσία, υπήρξε αποκατάσταση της εμπιστοσύνης και πάνω σε αυτό το άυλο κεφάλαιο, το οποίο μετατρέπεται σε πολύ μετρήσιμα αποτελέσματα για κάθε ελληνικό νοικοκυριό, καταφέραμε να βγούμε από αυτήν τη μοναδική κρίση του κορωνοϊού, που δεν είχε γνωρίσει κανείς μας σε αυτήν την Αίθουσα, αλλά και εδώ και αιώνες -ίσως από την περίπτωση της ισπανικής γρίπης στις αρχές του 20ου αιώνα, αλλά όχι με παγκόσμια συγχρονισμένα αποτελέσματα, όπως είχαμε τώρα λόγω της παγκοσμιοποίησης- και όμως καταφέραμε να βγούμε πιο ισχυροί.

Και βγήκαμε πιο ισχυροί και είμαστε σήμερα το 2025 να συζητούμε για τη μεταρρύθμιση του δημοσιονομικού πλαισίου εισάγοντας νέους δημοσιονομικούς κανόνες πιο ευέλικτους, με ρήτρες διαφυγής για περιπτώσεις είτε υγειονομικών κρίσεων, όπως η πανδημία του κορωνοϊού, είτε εξωτερικών διαταραχών που σχετίζονται με την άμυνα, όπως για παράδειγμα αυτή που προκάλεσε η ρωσική εισβολή στην Ουκρανία και την ανάγκη φυσικά, μετά τον απομονωτισμό των Ηνωμένων Πολιτειών, να ενισχύσουμε την ευρωπαϊκή άμυνα επενδύοντας σε αυτή, για να προστατεύσουμε την ευημερία μας και την ασφάλειά μας, αλλά και τις αξίες μας ως Ευρωπαίοι.

Άρα, μαζί με αυτό το νέο δημοσιονομικό πλαίσιο, τους νέους δημοσιονομικούς κανόνες και τη νέα ευελιξία είμαστε καλύτερα προετοιμασμένοι, για να αντιμετωπίσουμε μελλοντικές κρίσεις, που δεν υπάρχει καμία αμφιβολία ότι θα έρθουν. Μέσα σε αυτό το πλαίσιο, πραγματικά μου προξενεί κατάπληξη ότι αντί να αναγνωρίζουμε αυτά τα ιστορικά γεγονότα, τα οποία μπορεί κανείς να τα ερμηνεύσει με διάφορους τρόπους, προσπαθούμε να συσκοτίσουμε την επιτυχία που έχει η ελληνική οικονομία, που πιστώνεται φυσικά στην Κυβέρνηση του Κυριάκου Μητσοτάκη αλλά ευρύτερα νομίζω στις θυσίες των πολιτών τα τελευταία χρόνια.

Και μου έκανε κατάπληξη -και στον περιορισμένο χρόνο που έχω θα προσπαθήσω να αναφερθώ μόνο σε αυτό- το γεγονός ότι υπάρχουν, όπως θα έλεγε ο Λένιν, «χρήσιμοι ηλίθιοι» που υπηρετούν άλλο σκοπό και προσπαθούν να συσχετίσουν τους ρυθμούς ανάπτυξης της περιόδου 2015 - 2018 με την περίοδο 2019 και μετά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με την ανοχή σας, κύριε Πρόεδρε, μόνο για κάποια λίγα στοιχεία, τα οποία είναι σημαντικά για να μην επανερχόμαστε συνεχώς στα ίδια.

Είναι δυνατόν να λέει κανείς ότι την ίδια ανάπτυξη που είχαμε επί ΣΥΡΙΖΑ είχαμε και επί Νέας Δημοκρατίας, να αγνοεί το ιστορικό πλαίσιο; Την περίοδο 2015 - 2018 υπήρχε το πρόγραμμα ποσοτικής χαλάρωσης όλων των μεγάλων κεντρικών τραπεζών, με αποτέλεσμα να έχουν ισχυρούς ρυθμούς ανάπτυξης όλες οι οικονομίες στην Ευρώπη. Και μόνο για τη σύγκριση αναφέρω:

2015: Ευρωζώνη ρυθμός ανάπτυξης 2,1%, Ελλάδα μείον 0,2%. 2016: Ευρωζώνη 1,8%, Ελλάδα 0%. 2017: Ευρωζώνη 2,6%, Ελλάδα 1,5%. 2018: Ευρωζώνη 1,8%, Ελλάδα 2,1%. Μέσος όρος περιόδου 2015-2018: Ευρωζώνη 2,1%, Ελλάδα 0,9%, υπερδιπλάσιο στην Ευρωζώνη.

2019: Ευρωζώνη 1,6%, Ελλάδα 2,3%. 2020: Ευρωζώνη μείον 6%, Ελλάδα μείον 9,2%, ακριβώς γιατί είμαστε μια οικονομία ανοιχτή, που βασίζεται στον τουρισμό, στη ναυτιλία. Καταλαβαίνετε τι συνέβη με την πανδημία. 2021: Ευρωζώνη 6,3%, Ελλάδα 8,7%. 2022: Ευρωζώνη 3,5%, Ελλάδα 5,7%. 2023: Ευρωζώνη 0,5%, Ελλάδα 2,3%. 2024: Ευρωζώνη 0,9%, Ελλάδα 2,3%. Μέσος όρος περιόδου 2019 - 2024: Ευρωζώνη 1,1%, Ελλάδα 2%, υπερδιπλάσιος δηλαδή της Ελλάδας.

Και συγκρίνονται αυτά τα μεγέθη και, υπενθυμίζω, όταν έχουμε βιώσει την πανδημία που επηρέασε περισσότερο την Ελλάδα, όπως αναμενόταν λόγω της φύσης της οικονομίας της;

Αυτό που πρέπει να κάνουμε, για να κλείσω, κύριε Πρόεδρε -και ευχαριστώ για την ανοχή σας- είναι να συνεχίσουμε να έχουμε ταχύτερους ρυθμούς ανάπτυξης απ’ ό,τι οι εταίροι μας στην Ευρωζώνη, προκειμένου να συγκλίνουν τα πραγματικά εισοδήματα, που έχουν ξεκινήσει να συγκλίνουν. Αν είχαμε χρόνο, θα αναφερόμουν και στα στοιχεία σε όρους αγοραστικής δύναμης. Σας παρακαλώ να δείτε τα τελευταία. Μπορεί να είμαστε στην προτελευταία θέση -τελευταία είναι η Βουλγαρία-αλλά συγκλίνουμε στον μέσο όρο, δεν αποκλίνουμε πλέον και πρέπει να συνεχίσουμε τα επόμενα χρόνια αυτούς τους ισχυρούς ρυθμούς ανάπτυξης για να μπορέσουμε τελικά να συγκλίνουμε πραγματικά και βιώσιμα με την Ευρώπη και να γίνουμε πραγματικά Ευρώπη και όχι να είμαστε μόνο κατ’ όνομα Ευρώπη.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αθανάσιος Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το χθεσινό περιστατικό στη Λιβύη δεν είναι διμερές ζήτημα, είναι πλέον ευρωπαϊκή υπόθεση, όπως ευρωπαϊκή υπόθεση είναι και η αντιμετώπιση του μεταναστευτικού. Όσοι θεωρούν ότι μπορούν να ασκήσουν πίεση στην Ελλάδα με ανεξέλεγκτες μεταναστευτικές ροές θα πρέπει να γνωρίζουν ότι η Ελλάδα είναι χώρα και όχι χώρος, μια χώρα που είναι σε θέση και κυρίως είναι αποφασισμένη να προστατέψει τα σύνορά της, μια χώρα που διαθέτει διπλωματικό κεφάλαιο, είναι μέλος της Ευρωπαϊκής Ένωσης και μπορεί να ασκήσει διπλωματική, πολιτική και οικονομική πίεση σε όσους εργαλειοποιούν το μεταναστευτικό.

Η Κυβέρνηση είναι αποφασισμένη να υπερασπιστεί τα θαλάσσια σύνορά μας. Η Ελλάδα δεν είναι ξέφραγο αμπέλι. Γι’ αυτό και ο Πρωθυπουργός ξεκαθάρισε ότι η δίοδος προς την Ελλάδα κλείνει, όπως ξεκαθάρισε ότι αναστέλλεται για τρεις μήνες η εξέταση αιτήσεων ασύλου, που σημαίνει ότι όποιος φτάνει από τη Βόρεια Αφρική με πλωτά μέσα, θα συλλαμβάνεται και θα κρατείται σε κλειστή δομή. Αυτά τα μέτρα είναι ένα ηχηρό μήνυμα προς τους διακινητές και θα σταθούν ανάχωμα στις μεταναστευτικές ροές που αυτήν τη στιγμή είναι ανεξέλεγκτες.

Όμως, κυρίες και κύριοι συνάδελφοι, το μεταναστευτικό δεν έχει μόνο ανθρωπιστική διάσταση, είναι και ζήτημα εθνικής ασφάλειας. Όπως ζήτημα εθνικής ασφάλειας είναι και η ενίσχυση της άμυνας της χώρας. Χθες εγκρίθηκε από τους Υπουργούς Οικονομικών της Ευρωπαϊκής Ένωσης το αίτημα της Ελλάδας για την ενεργοποίηση της εθνικής ρήτρας διαφυγής, δηλαδή την εξαίρεση μέρους των αμυντικών δαπανών από τους δημοσιονομικούς κανόνες. Η Ελλάδα ήταν από τις πρώτες χώρες που το διεκδίκησαν και πλέον γίνεται πράξη. Το όφελος είναι διπλό: για την εθνική μας άμυνα, αλλά και για τη δημιουργία δημοσιονομικού χώρου που μπορεί να αξιοποιηθεί προς όφελος των πολιτών.

Κάτω από αυτές τις συνθήκες, αποκτά άλλη διάσταση η συζήτηση και ψήφιση του νομοσχεδίου του Υπουργείου Εθνικής Οικονομίας και Οικονομικών που συζητούμε για τη διασφάλιση της δημοσιονομικής ισορροπίας. Πρόκειται για ένα νομοσχέδιο που αλλάζει τις γενικές αρχές δημοσιονομικής διαχείρισης ενσωματώνοντας τον κανόνα καθαρών δαπανών, όπως αυτός προβλέπεται από το νέο ευρωπαϊκό πλαίσιο οικονομικής διακυβέρνησης.

Το συγκεκριμένο πλαίσιο προβλέπει ότι οι δαπάνες του κράτους και των φορέων Γενικής Κυβέρνησης δεν θα πρέπει να αυξάνονται ταχύτερα από έναν συγκεκριμένο ρυθμό μεταβολής. Ο αριθμός αυτός προσδιορίζεται στο τετραετές μεσοπρόθεσμο δημοσιονομικό διαρθρωτικό σχέδιο και είναι ανεξάρτητος από την πορεία των εσόδων.

Επίσης, το δημοσιονομικό έλλειμμα θα πρέπει να παραμένει χαμηλότερο από το 3% του ΑΕΠ. Από εκεί και πέρα, θεσπίζονται οι περιπτώσεις επιτρεπτών αποκλίσεων, όπως η ρήτρα διαφυγής για τις αμυντικές δαπάνες που ανέφερα πριν.

Στο νέο πλαίσιο οικονομικής διακυβέρνησης προβλέπεται ότι πέρα από την κατάθεση του κρατικού προϋπολογισμού, θα συντάσσεται ετησίως και πολυετής δημοσιονομικός προγραμματισμός, ενώ αναβαθμίζεται το Ελληνικό Δημοσιονομικό Συμβούλιο σε θεσμικό οργανωτικό και επιχειρησιακό επίπεδο.

Παράλληλα, μέσα από αυτό το νομοσχέδιο γίνονται πράξη συγκεκριμένες δεσμεύσεις της Κυβέρνησης για στήριξη των πολιτών, πρώτον, με παρεμβάσεις φορολογικής ελάφρυνσης, όπως η παράταση ισχύος της μείωσης του φόρου εισοδήματος για δαπάνες αναβάθμισης κτιρίων για το 2025 και το 2026.

Δεύτερον, με καθιέρωση ετήσιας επιστροφής ενοικίου έως 800 ευρώ για φυσικά πρόσωπα που μισθώνουν κύρια ή φοιτητική κατοικία. Η επιστροφή ενοικίου αντιστοιχεί στο 1/12 του ετήσιου μισθώματος του προηγούμενου έτους με ανώτατο ποσό τα 800 ευρώ ετησίως και η καταβολή γίνεται εφάπαξ έως το τέλος Νοεμβρίου.

Επιπλέον, το συγκεκριμένο ποσό αυξάνεται κατά 50 ευρώ για κάθε εξαρτώμενο τέκνο. Είναι σημαντικό ότι με τη νομοτεχνική βελτίωση που έφερε η Κυβέρνηση δίνεται η δυνατότητα σε πολίτες και φοιτητές να συμπληρώσουν το σχετικό τετραγωνάκι στη δήλωσή τους, προκειμένου να μην αποκλειστούν από την επιδότηση. Υπολογίζεται ότι ωφελούμενοι από το μέτρο της επιστροφής ενός ενοικίου θα είναι εννιακόσια πενήντα χιλιάδες νοικοκυριά.

Τρίτον, καθιερώνεται η ετήσια καταβολή επιδόματος 250 ευρώ με ημερομηνία πληρωμής την 30η Νοεμβρίου κάθε έτους για ενάμισι εκατομμύριο συμπολίτες μας, συνταξιούχους και πολίτες που ανήκουν σε ευάλωτες κοινωνικές ομάδες. Τα εισοδηματικά κριτήρια είναι για άγαμους εισόδημα έως 14.000 ευρώ και ακίνητη περιουσία έως 200.000 ευρώ και για έγγαμους εισόδημα έως 26.000 ευρώ και ακίνητη περιουσία 400.000 ευρώ.

Δικαιούχοι του επιδόματος είναι οι συνταξιούχοι του ΕΦΚΑ στους οποίους καταβλήθηκε κύρια σύνταξη γήρατος ή λόγω θανάτου τον Σεπτέμβριο, συνταξιούχοι του ΕΦΚΑ με κύρια σύνταξη αναπηρίας, όσοι λαμβάνουν σύνταξη ή επίδομα ανασφάλιστων υπερηλίκων, όσοι λαμβάνουν τις προνοιακές παροχές του Οργανισμού Προνοιακών Επιδομάτων και Κοινωνικής Αλληλεγγύης για τα άτομα με αναπηρία, όσοι λαμβάνουν επίδομα απολύτου αναπηρίας του πρώην ΟΓΑ, όσοι λαμβάνουν επίδομα νόσου και ανικανότητας, μία κατηγορία συνταξιούχων του δημοσίου, όσοι λαμβάνουν εξωιδρυματικά επιδόματα και οι ανάδοχοι γονείς ατόμων που έχουν ενταχθεί σε αναπηρικά προγράμματα.

Στην κατεύθυνση του εξορθολογισμού και της διαφάνειας για όσους είναι δικαιούχοι επιδομάτων και προνοιακών παροχών εντάσσεται για πρώτη φορά η δημιουργία του εθνικού μητρώου παροχών. Πρόκειται για μια νέα ψηφιακή βάση δεδομένων για την καταγραφή όλων των κρατικών παροχών σε φυσικά πρόσωπα. Ο στόχος είναι να υπάρχει ο βέλτιστος συντονισμός, αλλά και η απόλυτη διαφάνεια, για να λαμβάνουν τα επιδόματα και τις παροχές αυτοί που πραγματικά το δικαιούνται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Στην κατεύθυνση της στήριξης της εθνικής οικονομίας είναι και η διάταξη με την οποία αυξάνονται κατά 500 εκατομμύρια ευρώ οι πιστώσεις του Προγράμματος Δημοσίων Επενδύσεων. Ο στόχος είναι η επιτάχυνση κατασκευής των δημοσίων έργων, η αποκατάσταση ζημιών από φυσικές καταστροφές, η αύξηση των επενδύσεων και η δημιουργία νέων θέσεων εργασίας.

Τέλος, πολύ σημαντική είναι και η πρόβλεψη για διατήρηση της αύξησης της δημόσιας φαρμακευτικής δαπάνης κατά 100 εκατομμύρια ευρώ ετησίως μέχρι το 2030.

Κυρίες και κύριοι συνάδελφοι, η Κυβέρνηση της Νέας Δημοκρατίας απαντά με έργα και πράξεις που βελτιώνουν τη ζωή των πολιτών. Μέσα σε αυτή την οριακή και ασταθή παγκόσμια συγκυρία χρειάζεται εθνική ενότητα και σύμπνοια, όπως χρειάζεται και μία σταθερή και αξιόπιστη κυβέρνηση, κάτι που μόνο η Νέα Δημοκρατία και ο Κυριάκος Μητσοτάκης μπορούν να εγγυηθούν. Η στήριξη της Κοινοβουλευτικής Ομάδας της Νέας Δημοκρατίας στο νομοσχέδιο είναι αυτονόητη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Λαμπρούλης):** Τώρα τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Μακάριος Λαζαρίδης.

Μετά τον κ. Λαζαρίδη, θα μιλήσει ο κ. Κόντης, ο Κοινοβουλευτικός Εκπρόσωπος κ. Παππάς και στη συνέχεια ο κ. Πασχαλίδης.

Ορίστε, κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα τοποθετηθώ για λίγο για το νομοσχέδιο, καθώς το έχει κάνει εξαιρετικά ο εισηγητής μας, ενώ έχει μιλήσει και ο Υπουργός. Θέλω να κάνω κάποιες πολιτικές προσεγγίσεις κυρίως.

Κατεβαίνοντας από το γραφείο μου πριν από λίγο, διάβαζα μια είδηση, κύριε Πετραλιά, την οποία ανακοίνωσε το CNBC. Αναφέρομαι στον δείκτη MSCI που δείχνει ότι το Ελληνικό Χρηματιστήριο από την αρχή του χρόνου είναι στην κορυφή των αγορών παγκοσμίως με ετήσια κέρδη 60%.

Καταθέτω στα Πρακτικά το σχετικό γράφημα.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν γράφημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό δείχνει και εξηγεί, θα έλεγα, και την τελευταία εξέλιξη για την αγορά του Ελληνικού Χρηματιστηρίου από τη Euronext και βεβαίως σηματοδοτεί, θα έλεγα, το γεγονός ότι οι αγορές εμπιστεύονται την ελληνική οικονομία. Μία τέτοια εξέλιξη, ειδικά εφόσον προχωρήσει η εξαγορά, θα δώσει τη δυνατότητα σε ελληνικές επιχειρήσεις να έχουν μια πολύ πιο άμεση πρόσβαση στις διεθνείς αγορές, κάτι το οποίο σημαίνει ότι θα μπορέσουν να μοχλευτούν χρήματα, γεγονός που στη συνέχεια σημαίνει νέες και καλά πληρωμένες θέσεις εργασίας και περαιτέρω ανάπτυξη της ελληνικής οικονομίας.

Ξεκινάω, λοιπόν, με μία παρατήρηση για το νομοσχέδιο που ίσως ακούγεται αυτονόητη, αλλά στην πολιτική συχνά ξεχνιέται. Η υπευθυνότητα δεν κάνει πρωτοσέλιδα, αλλά χτίζει το αύριο. Και σήμερα συζητάμε ένα νομοσχέδιο που δεν υπόσχεται θαύματα, αλλά υπόσχεται σταθερότητα, υπόσχεται ασφάλεια και προοπτική. Και αυτό επιτρέψτε μου να πω ότι είναι κάτι το πολύ σημαντικό.

Το συγκεκριμένο σχέδιο νόμου δεν είναι απλώς ένα ακόμα βήμα στον εκσυγχρονισμό του δημοσιονομικού πλαισίου, αλλά μία δομική μεταρρύθμιση με την οποία η χώρα μας εναρμονίζεται με τη νέα ευρωπαϊκή πραγματικότητα που διαμορφώνεται με την Οδηγία 2024/1265 και τους νέους ευρωπαϊκούς κανόνες δημοσιονομικής διαχείρισης. Και αυτό το κάνουμε, διότι η Ελλάδα έχει αλλάξει. Δεν είναι η Ελλάδα των μνημονίων και των δημοψηφισμάτων, μιας και πρόσφατα είχαμε τη θλιβερή επέτειο από τα δέκα χρόνια του δημοψηφίσματος και της κωλοτούμπας του κ. Τσίπρα, δεν είναι η Ελλάδα της επιτήρησης και της αβεβαιότητας, αλλά η Ελλάδα της αξιοπιστίας, της σταθερής ανάπτυξης, της κοινωνικής ευαισθησίας και της υπεύθυνης διακυβέρνησης.

Πιστεύω, κάτι που πιστεύουν και οι Έλληνες πολίτες, ότι η Κυβέρνηση της Νέας Δημοκρατίας υπό τον Κυριάκο Μητσοτάκη απέδειξε στην πράξη ότι η δημοσιονομική υπευθυνότητα και η κοινωνική ευαισθησία δεν είναι έννοιες αντίθετες, αλλά έννοιες, θα έλεγα, απόλυτα αλληλένδετες.

Το νομοσχέδιο που συζητάμε σήμερα ενσωματώνει συγκεκριμένα μέτρα στήριξης που εξήγγειλε ο Πρωθυπουργός τον Απρίλιο. Δεν είναι απλές υποσχέσεις, αλλά δεσμεύσεις που γίνονται πράξη ασφαλώς εντός των δυνατοτήτων της ελληνικής οικονομίας. Και εν τέλει αυτή είναι και η διαφορά μας. Εμείς δεν λέμε «ναι» σε όλα, δεν υποσχόμαστε στους πάντες τα πάντα, δεν κάνουμε πολιτική με δανεικά, αλλά ασκούμε πολιτική με σχέδιο, με μέτρο και λογοδοσία και πάντα με γνώμονα τον άνθρωπο. Κατά συνέπεια, το σημερινό νομοσχέδιο είναι ένα ακόμα λιθαράκι στο εθνικό οικοδόμημα μιας σταθερής, δυνατής και κοινωνικά δίκαιης Ελλάδας. Είναι ένα σήμα προς τους εταίρους μας, τις αγορές και κυρίως προς τους πολίτες ότι η χώρα έχει μπει σε μία νέα εποχή κανονικότητας.

Και εδώ θα ήθελα να επισημάνω κάτι κρίσιμο, κατά την άποψή μου: Ούτε οι κρίσεις τελείωσαν ούτε οι προκλήσεις εξαφανίστηκαν, αλλά ότι πλέον έχουμε το θεσμικό, το πολιτικό και το δημοσιονομικό οπλοστάσιο να τις αντιμετωπίσουμε, κάτι που, κυρίες και κύριοι συνάδελφοι της Αντιπολιτεύσεως, είτε σας αρέσει είτε όχι, είναι αποτέλεσμα της σταθερότητας και της προοπτικής που φέρνει η Κυβέρνηση της Νέας Δημοκρατίας.

Επομένως, προφανώς και υπερψηφίζουμε το νομοσχέδιο, γιατί υπερασπιζόμαστε το εθνικό συμφέρον, υπερψηφίζουμε το νομοσχέδιο, γιατί χτίζουμε πάνω σε γερές βάσεις, υπερψηφίζουμε το νομοσχέδιο, γιατί κοιτάμε μπροστά, ενώ τα κόμματα της Αντιπολίτευσης κοιτάζουν μόνο πίσω.

Θα ήθελα να κάνω δύο πολύ σύντομα σχόλια πριν περάσω στο θέμα του ΟΠΕΚΕΠΕ. Σχετικά με την ομιλία του Προέδρου της Ελληνικής Λύσης κ. Βελόπουλου. Μας κατέθεσε ένα tweet μιας μη κυβερνητικής οργάνωσης λέγοντας ότι συνομιλεί με το Ελληνικό Λιμενικό. Δεν προκύπτει κάτι τέτοιο από αυτό το οποίο κατέθεσε ο κ. Βελόπουλος. Υπάρχει μια προσέγγιση της μη κυβερνητικής οργάνωσης ότι έχει αποστείλει πληροφορίες στο Ελληνικό Λιμενικό. Άρα, είναι άλλο συνομιλεί το Ελληνικό Λιμενικό με μια μη κυβερνητική οργάνωση. Ανέτρεξα στους λογαριασμούς Twitter και του Ελληνικού Λιμενικού και βεβαίως της μη κυβερνητικής οργάνωσης και τέτοιο θέμα δεν προκύπτει. Το λέω απλά για να είμαστε πάρα πολύ καθαροί.

Επίσης, άκουσα τον κ. Βελόπουλο και άκουσα και τον κ. Φωτόπουλο να χαρακτηρίζουν τον Πρωθυπουργό της χώρας ως αρχιερέα της διαφθοράς. Ανέτρεξα λίγο σε κάποια δημοσιεύματα. Ένα από αυτά που βρήκα ήταν ένα πρόσφατο δημοσίευμα της ηλεκτρονικής εφημερίδας «Political», το οποίο θα καταθέσω στα Πρακτικά όπου εκεί μπορείτε να δείτε, κυρίες και κύριοι συνάδελφοι, τα έντεκα κυκλώματα τα οποία «ξηλώθηκαν» επί ημερών αυτής της Κυβερνήσεως, επί ημερών πρωθυπουργίας Κυριάκου Μητσοτάκη.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θεωρώ ότι πηγαίνει πάρα πολύ να υπάρχουν ειδικά πολιτικοί Αρχηγοί που χαρακτηρίζουν τον Πρωθυπουργό αρχιερέα της διαφθοράς.

Περνάω τώρα σε κάτι το οποίο πρέπει να σας πω ότι το απόλαυσα. Απόλαυσα ένα εξαιρετικό πινγκ πονγκ ανάμεσα στον Κοινοβουλευτικό Εκπρόσωπο του ΣΥΡΙΖΑ, τον καλό συνάδελφο κ. Παππά, και την Πρόεδρο της Πλεύσης Ελευθερίας κ. Ζωή Κωνσταντοπούλου η οποία ήταν αρκετά αποκαλυπτική για το τι συνέβη πριν από δέκα χρόνια στη χώρα μας και πώς τελικά, με τη συμβολή και της Νέας Δημοκρατίας και του ΠΑΣΟΚ, η χώρα δεν οδηγήθηκε στα βράχια.

Πρέπει να ξέρετε, κύριε Παππά, ότι δεν υπάρχει θέμα συνεννόησης ανάμεσα στα δύο κόμματα, όπως αφήσατε να εννοηθεί ή μάλλον όπως είπατε πολύ καθαρά. Εκείνο το οποίο συμβαίνει, όπως ξέρετε, είναι ότι εν όψει των διεργασιών που υπάρχουν στην Κεντροαριστερά, ότι η κ. Κωνσταντοπούλου προληπτικά επιτίθεται στον κ. Τσίπρα, γιατί γνωρίζει ότι αν ο κ. Τσίπρας κάνει κόμμα το πιθανότερο είναι να το απορροφήσει το κόμμα της κ. Ζωής Κωνσταντοπούλου. Εκείνη το φοβάται. Εμείς δεν φοβόμαστε τον κ. Τσίπρα με δεδομένο ότι τον έχουμε κερδίσει ήδη έξι φορές στο πρόσφατο παρελθόν.

Και θα κλείσω, κύριε Πρόεδρε, σιγά-σιγά με το ζήτημα του ΟΠΕΚΕΠΕ, το οποίο στη σημερινή μας συζήτηση θα έλεγα ότι κατέλαβε ένα πολύ μεγάλο μέρος από τα κόμματα της Αντιπολίτευσης. Κοιτάξτε να δείτε, το ζήτημα του ΟΠΕΚΕΠΕ είτε σας αρέσει, είτε δεν σας αρέσει δεν είναι σημερινό, είναι μια βαθιά πληγή δεκαετιών για τη χώρα μας που έχει στοιχίσει στους Έλληνες φορολογούμενους πολίτες τα τελευταία τριάντα χρόνια σε πρόστιμα ένα ποσό που ξεπερνάει τα 2,7 δισεκατομμύρια ευρώ.

Πρόκειται για μια διαχρονική παθογένεια που βαραίνει προφανώς όλες τις κυβερνήσεις που πέρασαν, ανεξάρτητα χρώματος και ιδεολογίας. Αυτό όμως που είναι άδικο και ψευδές είναι η προσπάθεια να εμφανιστεί ότι η σημερινή Κυβέρνηση είναι υπεύθυνη για όλη αυτήν την αναμφίβολα νοσηρή κατάσταση. Επομένως, δεν επιτρέπουμε τέτοια συκοφαντία κι εδώ είμαστε πάρα πολύ καθαροί.

Η αλήθεια είναι ακριβώς η αντίθετη. Η Κυβέρνηση Μητσοτάκη είναι η μόνη, η πρώτη που επιχείρησε ουσιαστικά να βάλει τάξη σε ένα χάος που παρέλαβε. Ναι, αναγνωρίζουμε ότι οι προσπάθειές μας δεν απέδωσαν πλήρως τα αποτελέσματα τα οποία επιδιώκαμε. Όμως, δεν ωραιοποιούμε την κατάσταση.

Μάλιστα, κύριε Υφυπουργέ, αναλαμβάνουμε πλήρως τις πολιτικές ευθύνες οι οποίες μας αναλογούν. Όμως, είναι ψέμα να ειπωθεί ότι δεν έγιναν προσπάθειες και μάλιστα σοβαρές, συγκεκριμένες και τεκμηριωμένες.

Προσέξτε, λοιπόν, κυρίες και κύριοι συνάδελφοι. Είμαστε η πρώτη Κυβέρνηση που προχώρησε σε διασταυρωτικούς ελέγχους με αποτέλεσμα χιλιάδες ΑΦΜ να αποκλειστούν από πληρωμές ήδη από το 2019, πολύ πριν ξεκινήσει η έρευνα της Ευρωπαϊκής Εισαγγελίας, η οποία θέλω να θυμίσω ότι δημιουργήθηκε το 2021. Καταργήσαμε την τεχνική λύση για τα βοσκοτόπια, που εφαρμόστηκε και επί ημερών του ΣΥΡΙΖΑ και επί δικών μας ημερών, και μάλιστα ήταν τότε μια λύση την οποία είχε ψηφίσει η κυβέρνηση Σαμαρά-Βενιζέλου με Υπουργό τον κ. Καρασμάνη για να μην χαθούν τότε ευρωπαϊκά κονδύλια.

Άρα, ο ΣΥΡΙΖΑ ήρθε και το εφάρμοσε με κακό τρόπο, κύριε Κόκκαλη. Γιατί σας άκουσα να μιλάτε για τα βοσκοτόπια που θα έπρεπε, σύμφωνα με τον νόμο τον οποίο ψήφισε η κυβέρνηση Σαμαρά-Βενιζέλου, τα διαχειριστικά σχέδια για τα βοσκοτόπια να τα έχετε ψηφίσει το 2015. Αν το είχατε κάνει, αν το είχατε κάνει…

**ΒΑΣΙΛΕΙΟΣ ΚΟΚΚΑΛΗΣ:** Το 2015 το ψηφίσαμε.

**ΜΑΚΑΡΙΟΣ ΛΑΖΑΡΙΔΗΣ:** Αφήστε τι ψηφίσατε, τι υλοποιήσατε λέμε.

Αν το είχατε κάνει, λοιπόν, σήμερα δεν θα είχαμε φτάσει εδώ που φτάσαμε. Κι επειδή βλέπω ότι γελάτε, θα καταθέσω στα Πρακτικά μια σειρά τοποθετήσεων του κ. Καρασμάνη ο οποίος τότε είχε κάνει μια εξαιρετική δουλειά από το 2015 μέχρι και το 2024, για να τα διαβάσετε. Νομίζω ότι θα γίνετε όλοι σας σοφότεροι.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μεταφέραμε επίσης την αίτηση ΟΣΔΕ στον gov.gr, κάνοντας τη διαφανή και προσβάσιμη, για να εξυπηρετεί επιτέλους τον αγρότη και όχι τα κυκλώματα.

Προχωράμε τώρα στη μεταφορά του ΟΠΕΚΕΠΕ στην ΑΑΔΕ, γιατί πιστεύουμε ότι μόνο με θεσμικά εργαλεία και Ανεξάρτητες Αρχές θα σπάσει οριστικά η διαφθορά. Και την ίδια στιγμή πρέπει να σας πω ότι δεν ακούω καμία απολύτως πρόταση από κανένα κόμμα για το πώς θα πρέπει να αντιμετωπιστεί αυτό το πρόβλημα.

Η μόνη παράταξη η οποία έχει, σας είπα, λύσεις και προχωράει και σε επόμενες είναι η Νέα Δημοκρατία.

Το μόνο το οποίο άκουσα από την πλευρά του ΣΥΡΙΖΑ για παράδειγμα είναι από τον κ. Πολάκη ο οποίος είπε να μην πάει ο ΟΠΕΚΕΠΕ στην ΑΑΔΕ -ακούστε το, κύριε Υφυπουργέ, γιατί αυτό έχει πολύ μεγάλη αξία-, αλλά να καταργηθεί η ΑΑΔΕ. Σοβαρά τώρα είναι αυτή πρόταση η οποία μπορεί να συζητηθεί;

Κλείνω, κύριε Πρόεδρε, με δεδομένο ότι οι πρώτες δικογραφίες σχηματίστηκαν ήδη από το 2019, το 2020, το 2021, το 2022 και το 2023 με πρωτοβουλία αυτής της Κυβέρνησης που έστειλε στη δικαιοσύνη πάρα πολλά φυσικά πρόσωπα. Δηλαδή δεν περιμέναμε ή δεν κάναμε τα στραβά μάτια, όπως ισχυρίζεται η Αντιπολίτευση, για προφανείς μικροκομματικούς λόγους. Είχαμε ήδη κινηθεί και όταν δημιουργήθηκε η Ευρωπαϊκή Εισαγγελία της δώσαμε τη δυνατότητα, μέσα από τη δική μας παρέμβαση, να κινηθεί, και πολύ σωστά, για να εξετάσει τις υποθέσεις που εμείς -το τονίζω και πάλι- στείλαμε στη δικαιοσύνη.

Ας μην παριστάνουν λοιπόν κάποιοι τους τιμητές και τους ειδικούς εκδικητές, κυρίως ο ΣΥΡΙΖΑ και το ΠΑΣΟΚ, που έχουν βαρύτατο ιστορικό στο θέμα αυτό.

Και βλέπω και τα επισημαίνω αυτά, κύριε Πρόεδρε, γιατί πραγματικά η υποκρισία περισσεύει, η Αντιπολίτευση μάς κουνάει το δάχτυλο, ξεχνώντας το παρελθόν της και σιωπώντας επιλεκτικά για τους δικούς της. Το πρόβλημα είναι πολιτικό και διαχρονικό. Όλοι το γνώριζαν και το αντιμετωπίζουμε με θεσμικές λύσεις και όχι με ευκαιριακούς αφορισμούς. Ο Πρωθυπουργός γνώριζε την παθογένεια αυτή και δεν την έκρυψε κάτω από το χαλί. Δεν σημαίνει αυτό ότι γνώριζε κάθε ποινική λεπτομέρεια. Αυτές, άλλωστε, καλύπτονται από μυστικότητα. Όμως, πήρε μέτρα και έδωσε εντολή για μεταρρυθμίσεις. Και θα πάρουμε κι άλλα, ώστε οι επιδοτήσεις να φτάνουν σ’ αυτούς που πραγματικά τις δικαιούνται.

Κλείνω. Ο στόχος είναι να καθαρίσει το τοπίο, να τιμωρηθούν όσοι καταχράστηκαν δημόσιο χρήμα και προφανώς να προστατευτούν οι έντιμοι αγρότες και οι κτηνοτρόφοι. Και αυτό θα το πετύχουμε με οποιοδήποτε κόστος και φυσικά όχι με κραυγές, αλλά με έργα. Και θα έχουμε, και μην έχετε καμία αμφιβολία, κυρίες και κύριοι συνάδελφοι, και πάλι τη στήριξη της ελληνικής κοινωνίας. Των πολιτών που συνέβαλαν με τις θυσίες τους για να βγει η χώρα μας από την κρίση. Για να βγει η χώρα μας από τα μνημόνια. Των πολιτών που αναζητούν σταθερότητα και προοπτική. Σταθερότητα και προοπτική που δίνει μόνον η Νέα Δημοκρατία. Σταθερότητα και προοπτική που δίνει μόνο ο Πρωθυπουργός Κυριάκος Μητσοτάκης. Σταθερότητα και προοπτική που προσφέρει στη χώρα μας σύσσωμη η Κοινοβουλευτική Ομάδα της Νέας Δημοκρατίας η οποία εδώ και έξι χρόνια δίνει σκληρές μάχες για να μεταρρυθμίσει τη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ιωάννης Κόντης, ανεξάρτητος Βουλευτής.

Μετά τον κ. Κόντη, ακολουθεί ο κ. Παππάς, Κοινοβουλευτικός Εκπρόσωπος του ΣΥΡΙΖΑ, η κ. Σπυριδάκη, ο κ. Χήτας…

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, ανά δύο είχαμε πει. Δύο ομιλητές και ένας Κοινοβουλευτικός είχαμε συμφωνήσει.

**ΠΡΟΕΔΡΕΥΩΝ (Γεώργιος Λαμπρούλης):** Εγώ έτσι το βρήκα εδώ στο Προεδρείο. Γι’ αυτό τηρώ αυτήν τη σειρά. Δεν έκανα κάποια αλλαγή.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, εγώ δεν είμαι πολιτικός χρόνια. Είμαι φρέσκος εδώ και μου κάνει τρομερή εντύπωση -γιατί δεν ασχολούμουν και με την πολιτική- ο εύκολος τρόπος που, όλα τα κόμματα που κυβέρνησαν, καταφέρνουν κατά καιρούς αυτά που οι ίδιοι κάνουν όταν δεν κυβερνούν, να τα μεταθέσουν σε άλλους και όταν έρχονται στην εξουσία, να κατηγορούν τους προηγούμενους. Και όλοι μαζί στο τέλος να συμφωνούν.

Ακούω τελευταία ότι υπάρχει διαμάχη για τα μνημόνια, το οποίο ψηφίσατε όλοι μαζί. Όλοι μαζί το ψηφίσατε. Δεν έχει νόημα να λέτε αν ψήφισε το ένα κόμμα ή το άλλο. Ακούω για την τεράστια συνταγματική εκτροπή της αλλαγής του αποτελέσματος του δημοψηφίσματος, στο οποίο πάλι όλοι συμφωνήσαμε -δεν άκουσα κανέναν να έχει διαμαρτυρηθεί- και έρχεστε και λέτε τώρα ποιος κάνει τι, ποιος έχει δημοσιονομικές διαφορές, ποιος πάει από εδώ, ποιος πάει από εκεί. Αφού όλοι μαζί είστε και όλοι περιμένετε -άλλος λίγο, άλλος πολύ- μήπως συγκυβερνήσετε κάπου, να βρεθούν οι δρόμοι σας. Οπότε, μην τσακώνεστε, μην δαχτυλοδείχνετε ο ένας τον άλλον. Ας καθίσετε έτσι και να περιμένετε να περνάνε τα μνημόνια, να περνάνε οι νόμοι.

Έχουμε τώρα αυτό το νομοσχέδιο που έχει σκοπό τη διατήρηση -υποτίθεται- της δημοσιονομικής ισορροπίας. Είναι ενσωμάτωση της ευρωπαϊκής Οδηγίας, διαφόρων Οδηγιών μάλιστα, της 2024/1265 κ.λπ. και εδώ γίνεται μία ρητή αναφορά σε βιώσιμη και χωρίς αποκλεισμό ανάπτυξη, η οποία δίνει ένα στίγμα αυστηρής δημοσιονομικής πολιτικής, με συμμόρφωση, όμως, σε όσα λένε οι Βρυξέλλες. Όλη η πολιτική μας -οικονομική, εθνική, οτιδήποτε άλλο- έρχεται ανάλογα με τα κέφια των Βρυξελλών, της κ. Φον ντερ Λάιεν και τις συν αυτώ. Και αν δεν είναι η Φον ντερ Λάιεν, πριν ήταν εκείνος ο κύριος ο «μέθυσος» -δεν θυμάμαι πώς τον λέγανε- τώρα είναι η κ. Φον ντερ Λάιεν, μεθαύριο είναι άλλη.

Αυτή είναι πλέον η κατάσταση στην Ευρωπαϊκή Ένωση, να κάνουν τα κράτη έθνη -τα οποία δεν υπάρχουν πλέον σαν έθνη- τα χατίρια των Βρυξελλών, τα οποία χατίρια, δεν κοιτάνε εμάς, δεν κοιτάνε τους λαούς τους. Κοιτάνε πως οι ίδιοι θα περάσουν αυτά που συμφέρουν τους εντολοδόχους τους.

Αυτή η ιστορία με την αναβάθμιση αυτού του συμβουλίου δημοσιονομικής ισορροπίας κ.λπ. είναι άκρως επικίνδυνη για το εθνικό μας κράτος. Δεσμεύει τις κυβερνήσεις για πολλά χρόνια, θα τους αφαιρεί το δικαίωμα να κάνουν την πολιτική, την όποια κοινωνική ή εθνική πολιτική, μέσα στα πλαίσια που τους ελέγχει η Ευρωπαϊκή Ένωση, κύριε Υπουργέ -και το ξέρετε. Αυτοί οι αυτόματοι διορθωτικοί μηχανισμοί χωρίς πολιτική διαβούλευση οδηγούν σε μέτρα λιτότητας όποτε θέλουν και ξεφεύγουν και από τον κοινοβουλευτικό έλεγχο.

Πλέον δημιουργούμε ένα δημοσιονομικό συμβούλιο με υπερεξουσίες, το οποίο δεν υπόκειται σε κανέναν έλεγχο. Στην ουσία, ο μόνος έλεγχος είναι οι Βρυξέλλες, εκεί, ό,τι πουν αυτοί.

Λοιπόν, καταλαβαίνετε, άσχετα αν πρέπει να το περάσετε, ότι έτσι είναι και οι αυστηρές διαδικασίες που θα υπάρχουν για την κατάρτιση των προϋπολογισμών στο μέλλον και η αδυναμία ευελιξίας, η αδυναμία μείωσης φόρων ειδικά των έμμεσων φόρων, τους οποίους φόρους, αν μειωθούν, να τους πηγαίνετε σε άλλη κατάσταση ζημιών ή ανάλογα πώς θα εντέλλει το Συμβούλιο. Και έτσι, δεν έχει νομίζουμε καμία ωφέλεια ούτε το ελληνικό κράτος ούτε οι Έλληνες πολίτες. Οπότε σταματάμε εδώ. Θα ψηφιστεί και με γεια σας, με χαρά σας.

Πριν μπω στα άλλα θέματα, έχουμε λίγο χρόνο και θέλω να πω ότι δεν ενδιαφέρεται κανείς για το τι συμβαίνει στα στενά από το Άντεν και μετά. Σήμερα στη Χοντάιντα βυθίστηκε το «Eternity Sea» μετά από πολλά χτυπήματα των Χούθι, έχουν σκοτωθεί πέντε, έξι ναυτικοί και δεκαπέντε αγνοούνται. Και να σας πω κάτι; Δεν είναι Έλληνες και δεν έγινε θόρυβος. Είναι ελληνικό το πλοίο, αλλά είναι ναυτικοί αδερφοί μας, Φιλιππινέζοι, που είναι χρόνια στα ελληνικά βαπόρια. Κανείς δεν ασχολείται με τα πλοία αυτά. Έχουν χτυπηθεί δέκα με δεκαπέντε πλοία ελληνικών συμφερόντων και πλοιοκτησίας και δεν βλέπουμε την Ελληνική Κυβέρνηση να είναι παρούσα. Δεν βλέπουμε την Ευρωπαϊκή Ένωση να ασχολείται. Όχι να βγάλουμε μια επιστολή διαμαρτυρίας, κύριε Υπουργέ, αλλά να ασχοληθεί σοβαρά, να στείλει ανθρώπους εκεί στην Χοντάιντα, που είναι το λιμάνι της Υεμένης, η είσοδος για να πάνε προς το Σουέζ, να δούμε τι γίνεται. Να μιλήσουμε με τις κυβερνήσεις, να μιλήσουμε με τους Χούθι -δεν ξέρω ποιοι τους εντέλλουν.

Αλλά εμείς είμαστε με το Ιράν φαίνεται. Βλέπω τον κόσμο να είναι με το Ιράν, το οποίο είναι οι πατρόνες των Χούθι. Οι δολοφόνοι αυτοί που χτυπάνε τα ελληνικά πλοία, αδύναμους ναυτικούς, αθώους ναυτικούς και τους δολοφονούν. Κάθε μέρα σε ένα πλοίο που χτυπάνε, έχουμε δυο, τρεις νεκρούς. Δεκαπέντε τώρα, θα δείτε είναι είκοσι οι νεκροί σε αυτό το πλοίο γιατί δεν θα βρεθούν οι δεκαπέντε. Και είναι κρίμα. Και όχι επειδή είναι ελληνικό πλοίο. Ας ήταν και αραβικό και οτιδήποτε άλλο. Δεν ασχολούμαστε λοιπόν με αυτό.

Εγώ θέλω να αποτίσω αυτόν το φόρο τιμής στους φουκαράδες που ταξιδεύουν για να βγάλουν το ψωμί τους και είναι μόνοι τους στους ναυτικούς δρόμους και τους χτυπάνε ασυνείδητοι τρομοκράτες, τους οποίους εμείς δεν θεωρούμε τρομοκράτες.

Να πιάσουμε και την Κρήτη, κύριε Υπουργέ -γιατί θα τα βάλουμε όλα μέσα. Η Κρήτη, δυστυχώς, είναι το λαμπρό παράδειγμα της τρομοκρατίας που έχει πέσει στις Αρχές μας και στο Λιμενικό μας, από Αρχές, όπως ο Συνήγορος του Πολίτη, που παρέπεμψε τους αξιωματικούς του Λιμενικού για δολοφονία δήθεν στην Πύλο. Σε μία περιοχή που καλύπτεται από όλους τους νόμους της SOLAS -Safety of Life at Sea- της SAR, οτιδήποτε άλλο, ότι δεν είμαστε υποχρεωμένοι αν δεν στείλει SOS το πλοίο να πάμε και να τους σώσουμε.

Σε ένα πλοίο που είχαν φορτωθεί επτακόσιοι λαθρομετανάστες, το οποίο μπατάρει και φουντάρει σε δέκα δευτερόλεπτα, αν δεν ξέρετε, γιατί το ζωντανό φορτίο μετατοπίζεται πολύ άσχημα και άμεσα και με την περιδίνηση πνίγονται όλοι και εμείς περιμέναμε να τους σώσει το Λιμενικό από εδώ, το οποίο δεν είχε πάρει SOS, στα 100 ναυτικά μίλια, τα οποία δεν είναι μεν χωρικά μας ύδατα -τα δέχομαι ότι μπορεί να είναι σύμφωνα με το FIR, γιατί το SΑR ακολουθεί το FIR και μπορεί να φτάνει και εκεί πέρα. Αλλά αν δεν σε καλέσουν, δεν πας. Δεν μπορείς να φύγεις από την Πελοπόννησο για να πας 100 μίλια, χωρίς να ξέρεις ότι πνίγεται κάποιος.

Και δεν τα βγάζουν αυτά άσχετοι ερευνητές και έχουν φοβίσει το Λιμενικό μας και δεν κάνει καμία αποτροπή πλέον. Τι θα γίνει λοιπόν; Θα βλέπουμε να αποβιβάζονται καθημερινά Σομαλοί, Σουδανοί, Αφγανοί -δεν έχω τίποτα με τις εθνικότητες, απλά τις αναφέρω- Πακιστανοί. Και πού είναι οι πρόσφυγες από την Παλαιστίνη που θεωρητικά θα ήταν καλοδεχούμενοι να έρθουν από πόλεμο; Έχετε δει από τον Λίβανο ή από την Παλαιστίνη κάποιον ή κάποιες οικογένειες; Έρχονται άντρες τριάντα, σαράντα ετών, μονάχοι, χωρίς γυναίκες, χωρίς τίποτα. Και εμείς τι κάνουμε; Τους πάμε στη Μαλακάσα; Τους διώχνουν από την Κρήτη -γιατί δεν τους δέχονται οι Κρητικοί- πάνε στη Μαλακάσα, για να τους πάμε πού;

Και η Μαλακάσα, κύριε Υπουργέ, πώς άδειασε; Πού πήγαν οι προηγούμενοι που ήταν εκεί; Και κάποτε θα μάθουμε πώς γίνεται και ποιος είναι ο διαχωρισμός; Εκεί κοντά στο σπίτι μου έχει η Ύπατη Αρμοστεία του ΟΗΕ έξι, επτά λαθραίους και τους πληρώνει και ζουν καλύτερα από μένα. Πέντε χρόνια τους βλέπω. Ούτε εργάζονται ούτε τίποτα. Άλλοι ζουν σε δομές. Ο διαχωρισμός πώς γίνεται αυτός; Θα μάθουμε μια μέρα; Ποιοι παίρνουν επιδόματα; Ποιοι έχουν κάρτες; Σε ποιον νοικιάζουν σπίτια; Ποια προοπτική υπάρχει; Όλοι αυτοί που έρχονται εδώ, θα απορροφηθούν; Πού; Ντελιβεράδες θα γίνουν όλοι; Τι γίνεται με αυτό; Τι προοπτική υπάρχει;

Είπε ο κύριος Πρωθυπουργός σήμερα ότι σταματάει για τρεις μήνες τις αιτήσεις ασύλου. Μετά το τρίμηνο τι θα γίνει; Γιατί δεν τους βάζουμε σε καράβια εμπορικά και να τους γυρίσουμε πίσω, όπως έχουμε το δικαίωμα; Όπως κάναμε και εμείς σε πλοία όταν είχαμε λαθρομετανάστες που έμπαιναν ως λαθρεπιβάτες. Γιατί δεν το κάνετε αυτό; Πού θα μπουν τελικά; Πείτε μου. Θα φτιάξτε δομές, λέει, στην Κρήτη και σε κάθε μέρος που έρχονται -και θα έρθουν άλλες δέκα χιλιάδες και άλλες δομές- αυτή θα είναι η Ελλάδα; Έχετε καταλάβει ότι ο κόσμος έχει ξεσηκωθεί και δεν το ανέχεται πια;

Σήμερα, για πρώτη φορά άκουσα τους δημοσιογράφους στο ΣΚΑΪ που έλεγαν για τους φουκαράδες ανθρώπους, να λένε «δεν το αντέχουμε. Θα κυνηγάμε λαθρομετανάστες;». Οι δημοσιογράφοι του ΣΚΑΪ το έλεγαν σε κάποιον, νομίζω, του ΣΥΡΙΖΑ. Υπάρχει κάποια πολιτική, κάποια προοπτική για αυτό; Καμιά.

Επίσης, τέσσερις Ασιάτες -λέει- φωτογράφιζαν στην Τανάγρα σήμερα τα Rafale. Ποιοι Ασιάτες; Έρχονται κάθε μέρα Ασιάτες και κάποιοι από αυτούς πήγαν με φωτογραφικές και βγάλανε καμιά χιλιάδα φωτογραφίες. Φωτογράφιζαν τα Rafale. Συνελήφθησαν και αυτοί. Δήλωσαν τουρίστες οι Ασιάτες. Ό,τι θέλουν γίνεται ο καθένας.

Θα σας πω ξανά κλείνοντας, ότι η Ελλάδα δεν έχει καμία αυτοτελή υποχρέωση που πηγάζει από τη SAR -την ευρωπαϊκή σύμβαση για διάσωση στη θάλασσα- να παράσχει βοήθεια, εάν δεν κληθεί με SOS. Αυτό λέγεται Mayday Distress SOS. Μάθετέ το και εμπεδώστε το. Δεν μπορεί κάθε καράβι που περνάει και έχει φορτωμένους σαν τσαμπιά εκατό χιλιάδες κόσμο να τρέχουμε για να τους σώζουμε. Απαγορεύεται, γιατί αν τους σώσουμε κάνουν και κατάσχεση στα πλοία.

Τέλος, βρείτε μου λαθροδιακινητές στη φυλακή. Υπάρχουν; Εάν κάνουμε μία αίτηση στην Εισαγγελία θα μας πουν αν υπάρχει λαθροδιακινητής, ο οποίος σύμφωνα με τους ισχύοντες νόμους τρώει εκατό και εκατόν πενήντα χρόνια φυλακή, γιατί πάει σύμφωνα με το κεφάλι; Κανένας. Κλείστε φυλακή ισόβια πέντε λαθροδιακινητές, διαφημίστε το σε όλο τον κόσμο και θα δείτε ότι θα σταματήσει αυτή η ιστορία. Έρχονται εδώ, τρυπάνε με μαχαίρια τις βάρκες και καθίστανται ναυαγοί. Εκεί ναι, είμαστε υποχρεωμένοι να τους σώσουμε. Όμως, το κάνουν μόνοι τους οι λαθροδιακινητές. Τρεισήμισι χιλιάδες δολάρια είπε ότι πλήρωσε ο άνθρωπος, ένας φτωχός που ήρθε εκεί με ένα καράβι τέτοιο. Φανταστείτε, κάθε καραβάκι βγάζει εκατομμύρια κάθε φορά και εμείς συμμετέχουμε σε αυτό το παιχνίδι άθελά μας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Σας ευχαριστώ πάρα πολύ, κύριε Πρόεδρε. Θα μιλήσω όσο πιο σύντομα γίνεται.

Κύριε Πετραλιά, σε μια παρέμβασή σας πιο νωρίς επειδή σας ασκήσαμε κριτική για τις αρμοδιότητες του Δημοσιονομικού Συμβουλίου, διαβάσατε λέξη προς λέξη το κείμενο της Οδηγίας. Είστε, λοιπόν, προσηλωμένοι στο κείμενο της Οδηγίας. Αυτή είναι η κυβερνητική γραμμή. Ο αντίστοιχος Κανονισμός που εξεδόθη την ίδια μέρα λέει ότι το Δημοσιονομικό Συμβούλιο πρέπει να έχει γνωμοδοτικό ρόλο, στο άρθρο 23.

Ξέρετε ότι ο Κανονισμός είναι αναγκαστικό δίκαιο και εφαρμόζεται αυτόματα. Η Οδηγία δεσμεύει ως προς τους στόχους. Και μη μου πείτε ότι για εσάς είναι ευαγγέλιο κάθε Οδηγία που βγαίνει, διότι υπάρχει και η Οδηγία 2167 που προκρίνει στις κυβερνήσεις να λάβουν μέτρα για την πρώτη κατοικία και τους δανειολήπτες του ελβετικού φράγκου και δεν ενσωματώσατε αυτές τις ρήτρες. Υπάρχει η Οδηγία 2225 που λέει «βάλτε πλαφόν στα επιτόκια των καταναλωτικών δανείων». Δεν την έχετε ενσωματώσει στην Οδηγία. Υπάρχει ο Κανονισμός 886 για τις προμήθειες των τραπεζών που τον ενσωματώσατε κουτσό. Ελλιπέστατη η ενσωμάτωση και ήδη βλέπουμε την παράκαμψή του.

Βεβαίως, θα θέλαμε μια επίσημη ενημέρωση. Στις 31 Γενάρη 2025, κύριε Υπουργέ, παραλάβατε επιστολή από την Κομισιόν επί παραβάσει, για την καθυστέρηση ενσωμάτωσης της πρόβλεψης για μείωση του ΦΠΑ; Ναι ή όχι;

Στις 31 Ιανουαρίου του 2025, λοιπόν, η Κομισιόν ανακοινώνει ότι θα λάβει μέτρα μεταξύ άλλων και κατά της Ελλάδας, επειδή η Ελλάδα δεν μειώνει τον ΦΠΑ στα είδη βασικής διατροφής και στα νησιά. Έρχεστε εδώ και κομπάζετε για τα πλεονάσματα και θα έρθει το Δημοσιονομικό Συμβούλιο με βάση τη διάταξή σας, να σας τραβάει το αυτί. Τι θα κάνετε, λοιπόν, Ευρωπαίοι; Θα μειώσετε τον ΦΠΑ, όπως σας λέει η Κομισιόν ή θα πληρώνουμε πρόστιμα, επειδή αρνείστε να μειώσετε τον ΦΠΑ; Θα καταθέσουμε, λοιπόν, ερώτηση για να δούμε πού βρίσκεται αυτή η ιστορία και τι προτίθεστε να κάνετε.

Ακούσαμε τον κ. Πιερρακάκη να μας λέει ότι θα πρέπει η Ευρώπη να προχωρήσει με ευρωπαίους πρωταθλητές. Ακούστε να δείτε, εάν δεν εμβαθύνει η ενωμένη Ευρώπη -και αυτό είναι έξω από τις προσλαμβάνουσες και τις ορίζουσες της δεξιάς παράταξης συνολικά πανευρωπαϊκά- δεν υπάρχει καμία περίπτωση να μπορέσει να ανταγωνιστεί σε παγκόσμιο επίπεδο τις άλλες μεγάλες δυνάμεις. Είναι δομικό, πολιτικό το πρόβλημα. Καθυστερεί να λάβει αποφάσεις, δεν έχει τη δυνατότητα άμεσης διοχέτευσης πόρων εκεί που οι άλλες ανταγωνίστριες δυνάμεις κάνουν υπερπροσπάθεια και λόγω του όγκου και του εκτοπίσματος έχουν τη δυνατότητα να προχωρούν. Καθυστερεί η Ευρώπη και μόνο οι προτάσεις των προοδευτικών δυνάμεων και της Αριστεράς για μια Ευρώπη ενωμένη, με μεγάλο προϋπολογισμό, με μεγαλύτερη δημοκρατία, με περισσότερες εξουσίες στο Ευρωκοινοβούλιο είναι οι προτάσεις οι οποίες μπορούν να ανοίξουν μια τέτοια προοπτική.

Άκουσα τον κ. Πιερρακάκη να λέει ότι πάει στα Συμβούλια Υπουργών και του λένε ότι οι Έλληνες τα κατάφεραν. Να τον ενημερώσω ότι οι μισοί Έλληνες δεν θα καταφέρουν να πάνε διακοπές ούτε ένα τριήμερο. Οι μισοί Έλληνες και οι μισές Ελληνίδες αντιμετωπίζουν δυσκολίες να ανταποκριθούν στους λογαριασμούς του ρεύματος, στο ενοίκιο, στη δόση του δανείου.

Εκεί που του λένε του κ. Πιερρακάκη ότι τα κατάφεραν οι Έλληνες, τους παρουσιάζει και τα στοιχεία για το εμπορικό έλλειμμα, κύριε Πετραλιά; Μήπως τους παρουσιάζει τα στοιχεία για το ιδιωτικό χρέος ή πανηγυρίζουν όλοι επειδή αποφασίσατε να αποπληρώσετε πιο νωρίς τα δάνεια του πρώτου μνημονίου που έχουν 1,50% επιτόκιο, υποθηκεύοντας το μέλλον της νέας γενιάς; Δεν είναι ότι δεν τα φορτώνετε στην νέα γενιά. Διότι, αυτά τα 5 δισεκατομμύρια θα έμεναν στην ελληνική οικονομία. Και μη μας λέτε για τον «κόφτη» δαπανών. Υπάρχουν τρόποι, όπως και στην Αυστρία, όπου μέσω της αναπτυξιακής τράπεζας διοχετεύτηκαν στην οικονομία και σε μια σειρά από χώρες σε μεγάλα κοινωνικά προγράμματα. Αυτοί οι πόροι, λοιπόν, που αποφασίζετε να αποστερήσετε από την ελληνική οικονομία, αποστερούν και τις πιθανότητες των νέων παιδιών να έχουν αξιοπρεπή στέγη.

Κάνατε μία προσπάθεια, κύριε Πετραλιά, να συγκρίνετε τις μακροοικονομικές επιδόσεις τις δικές σας και τις δικές μας. Περιττό να πω ότι η περίοδος 2015 - 2018 ήταν η περίοδος περιορισμού του προγράμματος με το οποίο έπρεπε και καταφέραμε να βγάλουμε τα κάστανα από τη φωτιά, την οποία εσείς είχατε βάλει στην ελληνική οικονομία.

Για πάμε να δούμε τα κατορθώματά σας. Δημόσιο χρέος: 48 δισεκατομμύρια παραπάνω από το 2019. Ιδιωτικό χρέος: 43 δισεκατομμύρια παραπάνω από το 2019. Αγοραστική δύναμη: μείον 12%. Τιμές ρεύματος: 85% αύξηση. Τιμές κατοικιών: 60% αύξηση. Κόστος ενοικίου: 40% αύξηση. Γεννήσεις: μείον 20%, δημογραφική κατάρρευση. Καμένες εκτάσεις: 350% αύξηση. Ιδιωτικές δαπάνες υγείας: αυξημένες. Και βεβαίως, τα εργατικά δυστυχήματα: αυξημένα. Μην μας λέτε, λοιπόν, ότι αυτοί είναι οι όροι και ότι υπάρχει ο «κόφτης» δαπανών.

Σας φωνάζαμε καιρό πριν ολοκληρωθεί η συζήτηση για το νέο δημοσιονομικό σύμφωνο ότι πρέπει να διαπραγματευτείτε. Εκεί δεν μιλάγατε. Ο κ. Χατζηδάκης μάς έλεγε «ό,τι προκύψει από τη συζήτηση θα το δεχτούμε» και λέγαμε: μιλήστε, πάρτε μέτρα. Η χώρα μας έχει τεράστιο χρέος. Έχουμε λόγους να παρέμβουμε σε αυτήν τη συζήτηση. Δεν παρεμβαίνετε και έρχεστε εδώ να χτυπάτε κιόλας το έδρανο και να λέτε «οι κανόνες είναι αυτοί».

Όχι, δεν είναι οι κανόνες αυτοί. Δεν είναι ο νόμος της βαρύτητας. Είναι το αποτέλεσμα μιας πολιτικής διαπραγμάτευσης από την οποία απουσιάζατε. Επιλέξατε να απουσιάζετε για να έρχεστε εδώ και λέτε ότι είναι αυτοί οι κανόνες. Οι κανόνες δεν είναι κανόνες της φύσης. Είναι κανόνες που συναποφασίζονται και εκεί πέρα η χώρα μας είχε απόλυτη σιωπή.

Κλείνω, κύριε Πρόεδρε, με το εξής. Έγινε πολλή κουβέντα για το δημοψήφισμα του 2015 και μέσα σε διασταυρούμενα πυρά, η παράταξή μας οφείλει να αποκαταστήσει την αλήθεια. Ο Αλέξης Τσίπρας ως Πρωθυπουργός της χώρας και όταν προκήρυξε το δημοψήφισμα και στις τρεις παρεμβάσεις που έκανε τη βδομάδα πριν το δημοψήφισμα -Δευτέρα, Τετάρτη και Παρασκευή- ξεκαθάρισε σε όλους τους τόνους ότι αυτό το δημοψήφισμα δεν είναι για την παραμονή ή όχι της χώρας στην Ευρωζώνη.

Οι παρεμβάσεις του, να σας ενημερώσω ότι είναι στο «primeminister.gr». Ο κ. Μητσοτάκης το διαχειρίζεται το domain. Μπορεί πάρα πολύ εύκολα να μπει και να τις ανακαλέσει. Εκεί, λοιπόν, θα δείτε ότι και Δευτέρα και Τετάρτη και Παρασκευή γίνεται πεντακάθαρο στον ελληνικό λαό, ο οποίος αποφάσισε εμφατικά, ότι το δημοψήφισμα δεν είναι όπως θα ήθελαν κάποιοι με το ερώτημα παραμονής της χώρας στο ευρώ ή όχι.

Και βεβαίως θα ήθελα να καλέσω και τους ομιλητές της Νέας Δημοκρατίας να αποτιμούν από αυτό το Βήμα με την ίδια ζέση και με το ίδιο πάθος και το αποτέλεσμα των εκλογών του Σεπτεμβρίου του 2015, το οποίο μεθοδευμένα επιθυμείτε να το σβήσετε από την ιστορική μνήμη. Αυτήν τη σκοπιμότητα εξυπηρετείτε κι έχετε βρει και πρόθυμους συνοδοιπόρους σε αυτήν την προσπάθεια ιστορικού αναθεωρητισμού.

Διότι ο ελληνικός λαός έδωσε ένα μήνυμα ότι «Ναι, υπάρχει δυνατότητα να αναζητηθεί λύση μέσα στην Ευρώπη». Θα ξεχάσουμε ότι κατέρρευσαν τα δύο πρώτα προγράμματα, κύριε Πετραλιά; Πέτυχαν μήπως και δεν το ξέραμε; Έβγαλαν τη χώρα στις αγορές; Την έφεραν στο φάσμα της ανάπτυξης; Τίποτα τέτοιο δεν έγινε. Και ελεεινολογείτε συστηματικά την προσπάθεια η οποία επιτυχώς κατάφερε να βγάλει τη χώρα στις αγορές, προστατεύοντας και την κοινωνία.

Ήρθε η ώρα όμως να αναμετρηθείτε με τα τεράστια ψέματα που έχετε πει στον ελληνικό λαό και ο ελληνικός λαός να υπερασπιστεί την αλήθεια και τη ζωή του.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, παρακαλώ τον λόγο θα ήθελα.

**ΠΡΟΕΔΡΕΥΩΝ (Γεώργιος Λαμπρούλης):** Ναι, κύριε Υπουργέ, θέλετε τον λόγο για κάποια παρέμβαση;

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ναι. Ευχαριστώ πάρα πολύ, κύριε Πρόεδρε.

Για κάποια πράγματα που ειπώθηκαν, κατ’ αρχάς ψύχραιμα να πω ότι όσον αφορά το νομικό θέμα αυτό που θέσατε, στον Κανονισμό 1263/2024, που είναι άλλο πράγμα, λέει ότι τα κράτη μέλη μπορούν να ζητούν από το δημοσιονομικό συμβούλιο αποστολή στοιχείων για την ετήσια έκθεση προόδου, το annual progress report που κάνουμε. Αυτό είναι επιπλέον αρμοδιότητα από το άρθρο 3 που λέει η Οδηγία, την υποχρέωση που έχει το δημοσιονομικό συμβούλιο.

Αλλά και πάλι για τις αρμοδιότητες που είμαστε υποχρεωμένοι να πω καταρχήν ότι η Οδηγία με το που θα ψηφιστεί, αύριο θα φύγει ένα correlation table όπως λέγεται, πίνακας αντιστοίχισης για την Ευρωπαϊκή Επιτροπή κάθε άρθρου της Οδηγίας αν έχει ενσωματωθεί σωστά ή όχι. Άρα, θα πρέπει να ξέρουμε αν έχει ενσωματωθεί σωστά ή όχι.

Δεύτερον -γιατί εδώ ακούμε ψέματα πια και θα είμαι κάθετος σε αυτό-, η χώρα έφτασε στο μηδέν το 2015. Επειδή συμμετείχα σε όλες τις διαπραγματεύσεις του 2012 - 2024 και σε όλες τις διαπραγματεύσεις από το 2019 και μετά, πρώτα πήγα να συναντηθώ με τους θεσμούς το 2019 και μετά πήγα να δω πού είναι το γραφείο μου του Γενικού Γραμματέα.

Δεν βγάλατε από το μνημόνιο τη χώρα το 2018. Η χώρα βγήκε τον Αύγουστο του 2022 από την ενισχυμένη εποπτεία μετά από δεκατρείς αξιολογήσεις. Είχατε αφήσει μια αξιολόγηση -τη δεύτερη, αν θυμάμαι καλά-, η οποία ήταν γεμάτη όλα κόκκινα και δεν μπορούσαμε να κλείσουμε ούτε τον προϋπολογισμό του 2019 ούτε του 2020, έξι μήνες. Δεν θέλω να αναφερθώ παραπάνω, αλλά πρέπει να αποκατασταθεί κάποια στιγμή η αλήθεια.

Φτάνετε και λέτε ότι τα πράγματα ήταν καλύτερα τη τετραετία 2015 - 2019, όταν έχετε φτάσει τη χώρα στο μηδέν, όταν ξέρετε ότι έχετε European Liquidity Assistance, ELA, και με ευθύνη σας κλείνετε τις τράπεζες γιατί είχατε ELA. Μπορούσατε να μην τις κλείσετε αν ήσασταν εντός προγράμματος. Τα είπε και σε συνέντευξη ο κ. Παυλόπουλος.

Λοιπόν εδώ θα λέμε αλήθειες και δεν θα λέμε ψέματα. Όταν έχει περάσει τόσα ο ελληνικός λαός και έχει δει τι έχει συμβεί και προσπαθούμε μετά από τόσα χρόνια, από το 2019, να είμαστε ok σε όλες τις ευρωπαϊκές υποχρεώσεις, να έχουμε σταθερότητα για να μπορούμε ακριβώς να έχουμε τους πόρους να βοηθάμε τους πολίτες, αλλά εντός στόχων, γιατί ξέρουμε -το είπα και στην ομιλία μου στη Βουλή πέρσι, είμαστε ελεύθεροι να αποδείξουμε ότι είμαστε υπεύθυνοι- αν έχουμε ξανά δημοσιονομικό εκτροχιασμό, όπως μπήκαν οκτώ χώρες και τώρα και η Αυστρία εννέα σε διαδικασία υπερβολικού ελλείμματος, αυτομάτως μπαίνεις κι εσύ τον επόμενο Απρίλιο. Δεν μπορείς να κάνεις ό,τι θέλεις. Είναι ευρωπαϊκή Οδηγία κατ’ αρχάς, είναι νόμος της Ευρώπης. Ισχύει είτε το ψηφίσετε είτε όχι.

Αλλά ξέρετε γιατί στεναχωριέμαι; Γιατί ο ΣΥΡΙΖΑ από ένα μεγάλο κόμμα, μη ψηφίζοντας αυτό τον νόμο που είναι ευρωπαϊκή Οδηγία, είναι η ψυχή του πλαισίου ευρωπαϊκής οικονομικής διακυβέρνησης, ουσιαστικά γίνεται και αντιευρωπαϊκό κόμμα και αυτό είναι το βασικό χαρακτηριστικό των μικρών κομμάτων.

Ευχαριστώ.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, παρακαλώ τον λόγο για ένα λεπτό.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, τον λόγο για ένα λεπτό παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, και οι δύο κοινοβουλευτικοί για ένα λεπτό. Ο κ. Παππάς και μετά ο κ. Λαζαρίδης.

**ΝΙΚΟΛΑΟΣ ΠΑΠΠΑΣ:** Κύριε Πετραλιά, αντιλαμβάνομαι από την ένταση και καταλαβαίνω ότι έχετε βιωματική σχέση με τις διαπραγματεύσεις. Θα πρέπει όμως να παραδεχτείτε ότι η Κυβέρνησή σας είχε στη διάθεσή της 120 δισεκατομμύρια από την αύξηση των δημοσίων δαπανών, το Ταμείο Ανάκαμψης και τους τρέχοντες ευρωπαϊκούς πόρους. Πώς κάνετε τέτοιες συγκρίσεις μακροοικονομικές; Να σας εγκαλούμε έπρεπε που παρόλο που είχατε αυτούς τους πόρους, οι μισοί Έλληνες δεν μπορούν να πάνε τρεις μέρες διακοπές.

Σας το είπα και πριν. Δεν δώσατε απαντήσεις, με συγχωρείτε. Εμάς θα μας πείτε ότι είμαστε οι αντιευρωπαίοι; Σε εμάς το λέτε αυτό, σοβαρά;

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ψηφίστε το.

**ΝΙΚΟΛΑΟΣ ΠΑΠΠΑΣ:** Τι να ψηφίσουμε;

Υπήρχε η Οδηγία 2167 που έλεγε: «Προστατέψτε την πρώτη κατοικία». Ξέρετε τι κάνατε, κύριε Πετραλιά; Φέρατε ακατάσχετο για τα funds. Πουθενά δεν έλεγε η Οδηγία ακατάσχετο για τα funds. Και τη φέρατε, λοιπόν, αυτή τη ρήτρα. Οι Οδηγίες, κύριε Πετραλιά, δεσμεύουν ως προς τους στόχους και αφήνουν περιθώρια επιλογών στα κράτη-μέλη για το πώς θα εφαρμοστούν.

Αν τις θεωρείτε «Ευαγγέλιο», εξηγήστε μου γιατί παρακάμψατε την πρόνοια για την προστασία της πρώτης κατοικίας, την προστασία δανειοληπτών σε ελβετικό φράγκο και το πλαφόν στα επιτόκια των καταναλωτικών δανείων; Γιατί τα παρακάμψατε; Εγκαλείτε εμάς;

Νομίζω ότι παίρνετε τις Οδηγίες και όπου ευνοούνται οι ευνοημένοι και όσοι έχουν εγγύτητα στα μέρη στα οποία συγγράφονται τα νομοσχέδια του Υπουργείου Οικονομικών προχωράτε. Εάν υπάρχει καμία πρόνοια προστασίας της κοινωνίας, σφυρίζετε αδιάφορα.

Σας ρώτησα για τον ΦΠΑ. Υπάρχει αλληλογραφία με την Κομισιόν επειδή δεν μειώνουμε τον ΦΠΑ, κύριε Πετραλιά, ναι ή όχι; Γιατί το παρακάμψατε; 31 Ιανουαρίου του 2015 εγκαλείται η χώρα επειδή δεν μειώνει τον ΦΠΑ στα βασικά είδη διατροφής και στα νησιά. Είναι και οι κυρίες εδώ από την Κρήτη.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Πολύ γρήγορα, κύριε Πρόεδρε.

Βλέπω μια αγωνιώδη προσπάθεια του κ. Παππά να ξεπλύνει τον κ. Τσίπρα, αλλά σε κάθε περίπτωση πρέπει να σας πω, κύριε Παππά, ότι τις απαντήσεις τις έχει δώσει, ήδη, ο ελληνικός λαός απέναντι στον ΣΥΡΙΖΑ και στον κ. Τσίπρα.

Σε συνέχεια των πολύ σωστών επισημάνσεων του κ. Πετραλιά, θέλω να σας ρωτήσω πραγματικά. Άκουσα ότι πριν το δημοψήφισμα τρεις φορές ο κ. Τσίπρας είπε ότι το δημοψήφισμα δεν γίνεται για το αν θα μείνουμε ή όχι στο ευρώ. Θέλω απλά να θυμίσω στον ελληνικό λαό ότι ο κ. Τσίπρας ήταν αυτός ο οποίος έλεγε ότι το νόμισμα δεν είναι φετίχ.

Επίσης προχθές το βράδυ άκουσα τον κ. Παυλόπουλο -δική σας επιλογή για Πρόεδρο της Δημοκρατίας- να λέει ότι στη σύσκεψη των πολιτικών αρχηγών μπήκε κάποια στιγμή ο κ. Λαφαζάνης και είπε ότι υπάρχει συνεννόηση με τον κ. Πούτιν για δανεισμό, για νομίσματα άλλα. Δεν συζητάω, βέβαια, τις ακραίες τοποθετήσεις του κ. Καμμένου για την Κίνα και όλα αυτά. Και ο κ. Τσίπρας βγήκε από την αίθουσα και τηλεφώνησε στον κ. Πούτιν. Ο κ. Πούτιν τού είπε ότι δεν υφίσταται τίποτα από αυτά.

Άρα, λοιπόν, αν ο κ. Τσίπρας πίστευε στην παραμονή της χώρας στο ευρώ, δεν αντιλαμβάνομαι ποιες ήταν οι λύσεις που αναζητούσε είτε στη Μόσχα είτε στο Πεκίνο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε να κάνει μία παρέμβαση η Πρόεδρος της Κοινοβουλευτικής Ομάδας Πλεύση Ελευθερίας, η κ. Κωνσταντοπούλου. Θα της δώσουμε τον λόγο για την παρέμβαση και θα συνεχίσουμε με τον κατάλογο. Ο Υπουργός θα μιλήσει στο τέλος ούτως ή άλλως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο Υφυπουργός εννοείτε;

**ΠΡΟΕΔΡΕΥΩΝ (Γεώργιος Λαμπρούλης):** Δεν ξέρω, μπορεί να έρθει και ο Υπουργός. Ακόμη δεν το γνωρίζουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζήτησα να κάνω αυτήν την παρέμβαση απλώς γιατί δεν δέχομαι μέσα σε μια άδεια Βουλή κάποιοι να προσπαθούν να ξαναγράψουν την ιστορία -απεγνωσμένα όμως- και κάποιοι να έχουν επιτρέψει να μετατρέπεται η Βουλή σε αυτό το άψυχο, ακατοίκητο επικυρωτήριο των μνημονιακών εντολών.

Γιατί ξέρετε πολύ καλά, κύριε Πετραλιά, εσείς τουλάχιστον το ξέρετε γιατί είστε εγκατεστημένος αντεπιστέλλων και συνομιλητής των δανειστών, ότι φυσικά και δεν έχει τελειώσει ούτε η συνθήκη της επιτροπείας ούτε η συνθήκη της επιτήρησης στην οποία όλοι εσείς υποβάλατε ασμένως τη χώρα και τον τόπο και τον λαό, αγνοώντας και ποδοπατώντας το τι επέλεξε ο κόσμος.

Οι άνθρωποι ψήφισαν «όχι», ψήφισαν «όχι» στον εκβιασμό, αρνήθηκαν τον εκβιασμό και αυτό το «όχι» ήταν μία περίτρανη επιβεβαίωση του φρονήματος, της γενναιότητας, του θάρρους, του μεγαλείου αυτού του μικρού λαού, που επαναστάτησε απέναντι σε μια αυτοκρατορία αιώνων, που τα έβαλε με τον Χίτλερ και τους ναζί και με τον Μουσολίνι και διαφύλαξε την ακεραιότητά του, και την ανθρωπιά του, και τη συνέπειά του, που αντιστάθηκε στη χούντα και που βεβαίως είπε «όχι» στους εκβιασμούς των δανειστών, των δανειστών που είναι οι καλύτεροί σας φίλοι και αυτό σας βάζει απέναντι, κύριε Πετραλιά, από τους πολίτες. Το καταλαβαίνετε ότι σας βάζει απέναντι.

Έχω δε μία παρατήρηση, γιατί το «ναι» στο οποίο ενθαρρύνατε εσείς τον κόσμο να ψηφίσει, το βίωσε ο λαός. Το «ναι» ήταν η διακυβέρνηση Τσίπρα 2015-2019. Και αν ρωτήσετε τους πολίτες που ψήφισαν «ναι» «Αυτό θέλατε;», θα σας πούνε σε συντριπτική πλειοψηφία «Δεν θέλαμε αυτό».

Ξέρουμε, λοιπόν, πάρα πολύ καλά τι σήμαινε το «ναι» και ξέρουμε τι σήμανε, την αποδιάρθρωση της χώρας, την αποσάθρωση των δημοσίων δομών και υποδομών, το να μην έχουμε νοσοκομεία, νοσηλευτές, οδηγούς ασθενοφόρων, το να μην υπάρχει στην πολιτική προστασία επαρκής αριθμός πυροσβεστών όταν καίγεται η χώρα κάθε χρόνο, το να μην υπάρχουν ασφαλείς μεταφορές σε κανένα πεδίο. Βιώσαμε με τον πιο δραματικό και εγκληματικό τρόπο τι σήμανε το μνημόνιο που όλοι ψηφίσατε, το τρίτο μνημόνιο, αυτοί που ήσασταν εδώ και το ψηφίσατε.

Κι εγώ ήμουνα εδώ και έκανα ό,τι μπορούσα, ό,τι μπορούσα για να μην περάσει, γιατί παραβίαζε τη λαϊκή εντολή. Κι εσείς κάνατε ό,τι μπορούσατε για να ανατρέψετε τη λαϊκή εντολή.

Και μέχρι τώρα, δέκα χρόνια μετά, το μόνο που έχετε να πείτε όλοι σας είναι πώς σας ξενύχτησε η Πρόεδρος της Βουλής και θέλατε να πάτε να κοιμηθείτε, οι καημένοι, και δεν σας άφηνα εγώ να ψηφίσετε το τρίτο μνημόνιο, γιατί ήταν πιο σημαντικός ο ύπνος σας από την τύχη, και τη ζωή, και την αξιοπρέπεια αυτού του λαού. Έτσι τα ιεραρχείτε.

Βεβαίως όλη αυτήν την περίοδο δύο χρόνια τώρα -και η κ. Σπυριδάκη το ξέρει, και η κ. Βατσινά και ο κ. Τσοκάνης και οι δικοί μας οι Βουλευτές- δύο χρόνια τώρα ξενυχτάμε καθημερινά, άνευ ορίων και χωρίς ορίζοντα, για να ευχαριστιούνται κάποιοι χαρτογιακάδες ότι κυρώθηκε και ψηφίστηκε στην άδεια Βουλή άλλο ένα νομοσχέδιο. Και έχετε βάλει στοίχημα πόσα νομοσχέδια σε άδεια Βουλή θα ψηφιστούν, πόσα νομοσχέδια θα ψηφιστούν αβλεπί, χωρίς να καταλάβει κανείς πώς ψηφίστηκαν, και πόσο ακόμα θα ζαλίσετε αυτόν τον λαό, ο οποίος δεν περιμένει αυτό από τη Βουλή.

Κύριε Πετραλιά -είστε και νέος άνθρωπος- σήμερα, και από χτες, και σήμερα, και αύριο, είναι εδώ στη Βουλή οι νέοι άνθρωποι, οι έφηβοι Βουλευτές από όλη την Ελλάδα. Και ξέρετε, περάσαμε με τον κ. Καζαμία από τη συναυλία που έχουν και ξέρετε τι τραγουδάνε; Δεν τραγουδάνε μνημόνια ούτε τραγουδάνε τα νομοσχέδιά σας, τραγουδούνε τα τραγούδια της Τζώρτζιας.

(Χειροκροτήματα από την πτέρυγα της Πλεύσης Ελευθερίας)

Και ήταν πολύ συγκινητικό και είναι και πολύ ενδεικτικό. Έχετε χάσει την επαφή με το μέλλον, έχετε χάσει την επαφή με τη νέα γενιά, έχετε χάσει την επαφή με τα ζωντανά πλάσματα.

Τι νόημα έχει πραγματικά αυτή η συνεδρίαση αυτήν τη στιγμή για να ψηφιστούν εκατό άρθρα στη 1.00΄ το πρωί, να ευχαριστιέται ο κ. Μπαγιώκος ότι το βάλαμε κι αυτό πίσω, γραφειοκρατία χωρίς αύριο; Μάλλον αύριο έχει άλλο νομοσχέδιο, που θα φέρετε τη ρατσιστική διάταξη, να αναμετρηθείτε μεταξύ σας ποιος είναι ο πιο ρατσιστής. Είναι ο Μητσοτάκης; Είναι ο Πλεύρης; Είναι ο Βορίδης; Α, είναι κι ο Γεωργιάδης. Και υπάρχουν κι άλλα φυντάνια φυσικά.

Ανακοινώθηκε όμως στις 21.00΄ η ώρα -δεν άκουσα να πείτε κάτι- άλλη μία ποινική δικογραφία, το βράδυ βέβαια, ώστε όσο το δυνατόν να κερδηθεί ο χρόνος, καταλαβαίνετε τώρα, να γίνει μια σχετική διαχείριση, να παίξουν κάτι άλλο τα μέσα ενημέρωσης, να μη δρομολογηθούν τα πράγματα. Ανακοινώθηκε άλλη μία ποινική δικογραφία. Και σήμερα έγινε κατάσχεση των σκληρών δίσκων στον ΟΠΕΚΕΠΕ και εφαρμόζονται οι διατάξεις περί εγκληματικής οργάνωσης.

Γι’ αυτό είπα, κύριε Πετραλιά, στον κ. Μητσοτάκη ότι «συμμορία» είναι understatement, είναι σχήμα λιτότητας και υποβάθμιση του τι πραγματικά συμβαίνει.

Με τον νταή Αυγενάκη, τον οποίο κατά τύχη νομίζω, κυρίες μου, δεν προλάβαμε να τον ξαναδούμε Υπουργό και ευτυχώς τη γλίτωσε και το επόμενο θύμα κακοποίησης σε αεροδρόμιο. Μιλώ για τον δύσμοιρο υπάλληλο, που και τον έδειρε ο Αυγενάκης, και απέσυρε τη μήνυση, και βγήκε η δικηγόρος του και είπε: «Όχι, δεν τον ακούμπησε». Ήταν το βίντεο που τον έδερνε και έβγαινε η δικηγόρος και έλεγε: «Όχι δεν τον ακούμπησε».

Κάναμε ένα ωραίο TikTok γι’ αυτό, δεν θα σας κάνω σπόιλερ, θα σας παραπέμψω να το δείτε. Έκανε η ωραία μας ομάδα ένα πολύ ωραίο βίντεο.

**ΚΩΝΣΤΑΝΤΙΝΟΣ ΧΗΤΑΣ:** Πείτε κάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μπορώ να πω παραπάνω. Θα πρέπει να πάτε στο TikTok.

Πάντως, παρά την καλή μου διάθεση, έχω πολύ μεγάλη ανησυχία για το πού κατρακυλά η χώρα. Όταν ένας Πρωθυπουργός έρχεται σήμερα μετά από αυτό το σοβαρό επεισόδιο στη Λιβύη, που δείχνει τι; Δείχνει τρομερό έλλειμμα ηγεσίας. Πώς είναι δυνατόν να οργανώθηκε τέτοια αποστολή με τρεις Υπουργούς Εξωτερικών και Επίτροπο, που δεν είχε διασφαλίσει το πλαίσιο της επίσκεψης, που δεν είχε εξασφαλίσει την αξιοπιστία της αποστολής, και έφθασε να εκδιώκεται με τον χείριστο τρόπο, με πρωτοφανή τρόπο στα χρονικά, που δείχνει τι; Έλλειμμα ηγεσίας, έλλειψη στρατηγικής, επιπολαιότητα και ελαφρότητα απροσμέτρητη, τέτοια που δεν μπορεί να αποτυπωθεί.

Όσο για την πρώτη διαχείριση, έκανε λέει tweet ο Επίτροπος, με tweet, με τιτίβισμα στο «X», απάντησε στην εκδίωξη τριών Υπουργών. Τώρα, το να έρχεται ο κ. Μητσοτάκης και να κάνει το «κοκοράκι» και εδώ μέσα στη Βουλή και να λέει «θα σας κάνουμε, θα σας ράνουμε», πρώτα απ’ όλα δείχνει μια φοβερή ανασφάλεια Πρωθυπουργού και δεύτερον είναι μια εξαιρετικά ανεύθυνη στάση ηγέτη, την ώρα αυτή που πρέπει να σχεδιαστεί ποια θα είναι η στάση της χώρας και ποια θα είναι η μεταναστευτική πολιτική της Ευρώπης, ο Μητσοτάκης κάνει τσαμπουκάδες. Και έχουμε δει πολλούς να κάνουν τσαμπουκάδες.

Θα ήθελα -αφού θα μιλήσετε στο τέλος, κύριε Υφυπουργέ, ή όταν επιτέλους μιλήσετε, ή και τώρα άμα θέλετε να μου απαντήσετε- μία απάντηση και τοποθέτησή σας, γιατί συμπαρασύρει την Κυβέρνησή σας αυτή η στάση.

Και ξαναλέω, θεωρώ ότι δεν έχει εκτιμηθεί και αποτιμηθεί πόσο σοβαρό είναι αυτό που έγινε σήμερα από τον κ. Μητσοτάκη! Τοποθετεί τη χώρα σε άλλο φάσμα, εκτός του πλαισίου της διεθνούς προστασίας των ανθρωπίνων δικαιωμάτων, εκτός του πλαισίου του Διεθνούς Δικαίου! Και όταν του είπα: «Θα βγούμε από το Συμβούλιο της Ευρώπης;», μου απάντησε σαν κουτσαβάκι: «Δεν ήξερα, κυρία Κωνσταντοπούλου, ότι σας έπιασε ο πόνος για το Συμβούλιο της Ευρώπης».

Κακώς δεν το ξέρατε, κύριε Μητσοτάκη. Θα έπρεπε να είστε πιο ενημερωμένος ότι εμάς μας πιάνει ο πόνος και η πάρα πολύ ισχυρή αγωνία για όλα τα θέματα που αφορούν ζητήματα κράτους δικαίου, δημοκρατίας και ανθρωπίνων δικαιωμάτων.

Κλείνω -απλώς επειδή έγινε αυτή η κόντρα σας με τον απόντα, γι’ άλλη μία φορά, εκπρόσωπο της πρώην Αξιωματικής Αντιπολίτευσης- με δύο παρατηρήσεις, για να μην αλλοιώνονται μέσα από τα Πρακτικά της Βουλής τα ιστορικά γεγονότα. Η κυβέρνηση Τσίπρα ήταν αυτή που έφερε τα funds με νομοθεσία του 2015 και του 2017. Η κυβέρνηση Τσίπρα -που θέλει να επιστρέψει κιόλας- ήταν αυτή που επέβαλε τους ηλεκτρονικούς πλειστηριασμούς, με τον κ. Κοντονή τότε που τον φορτωθήκατε τώρα εσείς, ελπίζω να μην τον κρατήσετε για πολύ στην πλάτη σας. Η κυβέρνηση Τσίπρα ήταν που έκανε ιδιώνυμο αδίκημα την αντίσταση και την ματαίωση πλειστηριασμών. Εγώ ήμουν κάθε Τετάρτη στα ειρηνοδικεία τότε, αποτρέποντας τους πλειστηριασμούς πρώτης κατοικίας των απλών ανθρώπων. Η κυβέρνηση Τσίπρα ήταν που έριξε χημικά μέσα στο Ειρηνοδικείο Αθηνών στις 27 Νοεμβρίου του 2017. Η κυβέρνηση Τσίπρα ήταν εκείνη η οποία παρέδωσε τους ηλεκτρονικούς πλειστηριασμούς στην εταιρεία του ζακυνθινού επιχειρηματία –Θεοδόσης, είναι νομίζω το όνομά του- που είχε τη γραμμή για τη Ζάκυνθο επί υπουργίας Ζακυνθινού Υπουργού Δικαιοσύνης Κοντονή και η εμπειρία της εταιρείας αυτής -που είχε ένα ελάχιστο απόθεμα- ήταν ότι είχε «γραμμές 090».

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Αυτά, λοιπόν, έγιναν την περίφημη εκείνη περίοδο, που εγώ, βεβαίως, δεν τα ξεχνάω, γιατί εγώ έκανα τότε αντιπολίτευση κανονική, όχι γιαλαντζί. Μπορεί να ήμουν εκτός Βουλής, αλλά η Πλεύση Ελευθερίας έκανε κανονική αντιπολίτευση στην κυβέρνηση Τσίπρα, που και άλλα θα είχατε να πείτε, αν ενδιαφερόσασταν πραγματικά, όπως για το σκάνδαλο Πετσίτη, όπως για τις φωτογραφικές διατάξεις, ώστε να τη γλιτώσει ο κατηγορούμενος για κακουργήματα Μυτιληναίος. Φωτογραφικές διατάξεις. Φωτογραφικές διατάξεις για το Μάτι, φωτογραφικές παρεμβάσεις.

Βεβαίως, να μην ξεχνάμε -γιατί είπα ότι το τι έγινε το καλοκαίρι του 2015 δεν μπορούν να το ξαναγράψουν κάποιοι- ότι την ώρα που προδόθηκε ο λαός, την ώρα που τσαλαπατήθηκε η εντολή του, κάποιος έκανε βόλτες με κότερα εφοπλιστών και στη συνέχεια δικαιολογείτο ότι το έκανε για τα παιδιά του. Νομίζω ότι αυτό δεν θα το συγχωρέσουν τα παιδιά γενικά στον τόπο αυτό. Νομίζω ότι τα παιδιά του τότε, που, ήδη, μεγαλώνουν και τα παιδιά του σήμερα, που καταλαβαίνουν πάρα πολλά, αντιλαμβάνονται όλα όσα θέλετε να κρύψετε και εσείς και οι άλλοι απελθόντες και για κάποιους και κάποιες που υπάρχει ένα σταυροδρόμι μπροστά τους αν θα πάρουν στην πλάτη τους τα βαρίδια του παρελθόντος ή αν θα γυρίσουν σελίδες -και ισχύει για πολλούς και πολλές- νομίζω ότι η επιλογή είναι αυτονόητη, τουλάχιστον στα μάτια των παιδιών.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Πρόεδρο της Πλεύσης Ελευθερίας.

Ορίστε, κύριε Λαζαρίδη, έχετε τον λόγο για μία παρέμβαση, όπως ζητήσατε.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε, θα είμαι πολύ σύντομος.

Πραγματικά θέλω να ευχαριστήσω την κ. Κωνσταντοπούλου για όλα αυτά τα οποία μας έχει αποκαλύψει σήμερα για εκείνες τις μαύρες ημέρες στη χώρα μας επί διακυβέρνησης της πατρίδας μας από τον κ. Τσίπρα και νομίζω ότι για τις εθνικές εκλογές του 2027 μόλις βρήκαμε ένα από τα βασικά μας τηλεοπτικά σποτ, εάν και εφόσον ο κ. Τσίπρας αποφασίσει να δημιουργήσει κόμμα και να ζητήσει την ψήφο του ελληνικού λαού.

Σας ευχαριστούμε, κυρία Κωνσταντοπούλου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όταν συγκρούστηκα με την κυβέρνηση Τσίπρα την οποία εσείς στηρίζατε…

**ΜΑΚΑΡΙΟΣ ΛΑΖΑΡΙΔΗΣ:** Εμείς;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως, το καλοκαίρι του 2015 και μαζί της ψηφίσατε τέσσερα νομοσχέδια εκ των οποίων δύο προαπαιτούμενα των μνημονίων, του τρίτου μνημονίου και το τρίτο μνημόνιο.

Όταν, λοιπόν, εγώ συγκρούστηκα με την κυβέρνηση Τσίπρα ο θρασύτατος Γεωργιάδης -ο «μικρός Γκαίμπελς» ή ως «άλλος Γκαίμπελς της Νέας Δημοκρατίας» αυτή την περίοδο- έκανε αυτό ακριβώς που κάνατε. Κατέβηκε και πήρε τον λόγο και άρχισε να με επαινεί. Πήρα, λοιπόν, τότε αμέσως τον λόγο και του είπα ότι ούτε επαίνους δέχομαι από φασίστες ακροδεξιούς ούτε μπερδεύομαι και δεν μπερδεύεται και ο κόσμος. Εσείς είναι βέβαιον ότι και συμπράξατε και καλύψατε αυτούς που παριστάνετε τώρα ότι αντιπολιτεύεστε. Είναι βέβαιον και σίγουρο ότι μαζί τους θα τα βρείτε ξανά, αν χρειαστεί.

Και αυτό που είναι βέβαιο, γιατί έχει δείξει η ιστορία, γιατί έχουμε κάνει τη διαδρομή μας όλοι μας και έχουν δείξει οι άνθρωποι ποιοι πηγαίνανε για την «καρέκλα» και ποιοι πήγαιναν για τα φράγκα, ποιοι θέλανε να κάνουν τη γυναίκα τους καθηγήτρια πανεπιστημίου με φωτογραφικές διατάξεις, ποιοι φοροδιαφεύγανε, ποιοι δήλωναν βοσκοτόπια, όλα έχουν φανεί, και αυτό που επίσης έχει φανεί είναι ότι εμένα και την Πλεύση Ελευθερίας θα μας έχετε σίγουρα απέναντι. Και αυτό που επίσης έχει φανεί είναι ότι οι πολίτες, ο λαός αυτής της χώρας θα μας έχει πάντα δίπλα του.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Καλείται τώρα στο Βήμα ο κ. Ιωάννης Πασχαλίδης, Βουλευτής της Νέας Δημοκρατίας. Θα ακολουθήσουν η κ. Σπυριδάκη και ο κ. Χήτας.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο αφορά τη διασφάλιση της δημοσιονομικής ισορροπίας και αναφέρεται στην προσπάθεια διατήρησης μιας σταθερής και υγιούς κατάστασης των δημόσιων οικονομικών του κράτους, ενσωματώνοντας τις σχετικές ευρωπαϊκές Οδηγίες. Με την έννοια δημοσιονομική ισορροπία νοείται η εξισορρόπηση των εσόδων και των δαπανών, ώστε να αποφεύγονται τα υπερβολικά ελλείμματα ή χρέη και να εξασφαλίζεται η βιωσιμότητα των δημόσιων οικονομικών στο μέλλον.

Κατ’ αρχάς, η δημοσιονομική ισορροπία είναι καθοριστικής σημασίας για τη σταθερότητα ενός κράτους, καθώς αποτρέπει τις υπερβολικές διακυμάνσεις στα επιτόκια, τον πληθωρισμό και τη συναλλαγματική ισοτιμία, με αποτέλεσμα να δημιουργείται ένα περιβάλλον ευνοϊκό για την οικονομική ανάπτυξη, καθώς ενθαρρύνει τις επενδύσεις και τις επιχειρηματικές δραστηριότητες.

Επιπλέον, η δημοσιονομική ισορροπία επιτρέπει στην Κυβέρνηση να παρέχει δημόσιες υπηρεσίες, να στηρίζει ευάλωτες ομάδες του πληθυσμού, συγχρόνως δε ενισχύει την εμπιστοσύνη των επενδυτών και των αγορών προς την Κυβέρνηση και την οικονομία.

Για να επιτευχθεί η δημοσιονομική ισορροπία οι κυβερνήσεις συνήθως εφαρμόζουν πολιτικές που στοχεύουν στην αύξηση των εσόδων, τη μείωση δαπανών ή και τα δύο.

Η Ελλάδα, όπως και άλλες χώρες, βρίσκεται σε μια διαρκή διαδικασία αναζήτησης τρόπων, για να επιτύχει και να διατηρήσει δημοσιονομική ισορροπία, λαμβάνοντας υπ’ όψιν τις ειδικές συνθήκες και τους στόχους της.

Με το προτεινόμενο, λοιπόν, σχέδιο νόμου τροποποιείται το ισχύον πλαίσιο κανόνων και διαδικασιών για τη δημοσιονομική διαχείριση και προβλέπει σειρά μέτρων σχετικά με τον αποτελεσματικό συντονισμό των οικονομικών πολιτικών και την πολυμερή δημοσιονομική εποπτεία, όπως προκύπτει από τις σχετικές ευρωπαϊκές Οδηγίες. Η σταθερότητα -που είναι, άλλωστε και το ζητούμενο- επιτυγχάνεται μέσα από τον νέο κανόνα καθαρών δαπανών. Αυτό σημαίνει ότι το κράτος δεν θα μπορεί πλέον να αυξάνει τις δαπάνες του χωρίς κανέναν έλεγχο, απλώς επειδή μια συγκεκριμένη χρονιά υπήρχε αύξηση εσόδων από τον τουρισμό ή κάποιο άλλο έκτακτο μέτρο. Οι δαπάνες θα αυξάνονται μόνο με βάση ένα προκαθορισμένο σχέδιο, το μεσοπρόθεσμο δημοσιονομικό σχέδιο και μόνο όταν τα επιπλέον έσοδα προέρχονται από διαρθρωτικά μέτρα.

Να τονιστεί ότι ο κανόνας καθαρών πρωτογενών δαπανών που προβλέπει η ευρωπαϊκή Οδηγία είναι υποχρεωτικός για τη χώρα, ανεξαρτήτως του νομοσχεδίου, όπως για όλες τις χώρες και υποχρεούνται να τον υιοθετήσουν, σύμφωνα με την ευρωπαϊκή Οδηγία έως το τέλος Δεκεμβρίου.

Το παρόν, λοιπόν, νομοσχέδιο στοχεύει να δημιουργήσει ένα σύγχρονο, σαφές και δεσμευτικό πλαίσιο δημοσιονομικής πολιτικής. Ειδικότερα, στα άρθρα 3 έως 17 τροποποιούνται οι διατάξεις του ν. 4270/2014, που αφορούν στο Δημοσιονομικό Συμβούλιο, προκειμένου να ενσωματωθούν οι προβλέψεις της Οδηγίας 2024/1265 για τους ανεξάρτητους φορείς, οι οποίοι είναι επιφορτισμένοι με την παρακολούθηση των δημόσιων οικονομικών.

Το Ελληνικό Δημοσιονομικό Συμβούλιο αποκτά πραγματική ανεξαρτησία, οικονομική και διοικητική αυτοτέλεια και αρμοδιότητες που το καθιστούν θεματοφύλακα της δημοσιονομικής αλήθειας και θα έχει λόγο για κάθε προϋπολογισμό.

Στα επόμενα άρθρα 33 έως 47 αποτυπώνονται οι δομικές αλλαγές που επέρχονται στον κύκλο της δημοσιονομικής διαχείρισης, σε συνέχεια της μεταρρύθμισης του πλαισίου οικονομικής διακυβέρνησης σε ενωσιακό επίπεδο και επαναδιατυπώνονται οι αρχές του δημοσιονομικού σχεδιασμού.

Πιο συγκεκριμένα, με το άρθρο 34 θεσπίζεται ο κανόνας των καθαρών δαπανών, βάσει του οποίου οι κρατικές δαπάνες δεν θα μπορούν να αυξάνονται πέραν ενός προκαθορισμένου ρυθμού, όπως αυτός καθορίζεται από το μεσοπρόθεσμο δημοσιονομικό διαρθρωτικό σχέδιο, ανεξάρτητα από τη βραχυπρόθεσμη αύξηση των εσόδων. Παράλληλα, διατηρούνται τα δημοσιονομικά όρια που προβλέπουν έλλειμμα κάτω από το 3% του ΑΕΠ και πρωτογενές πλεόνασμα. Σε περιπτώσεις έκτακτης ανάγκης, όπως οι φυσικές καταστροφές ή πανδημίες, ενεργοποιείται η ρήτρα διαφυγής και επιτρέπονται προσωρινές αποκλίσεις από τον κανόνα, με βάση το νέο ευρωπαϊκό πλαίσιο οικονομικής διακυβέρνησης.

Επιπλέον, στα άρθρα 63 έως 69 συστήνεται ηλεκτρονικό μητρώο με την επωνυμία «Εθνικό Μητρώο Παροχών και Ενισχύσεων», στο οποίο θα τηρούνται ανωνυμοποιημένα στοιχεία ανά φυσικό πρόσωπο για κάθε παροχή σε χρήμα και είδος και για κάθε ενίσχυση που χορηγείται από φορείς του δημοσίου τομέα.

Ειδική αναφορά θα ήθελα να κάνω στα μέτρα στήριξης που περιλαμβάνονται στο υπό συζήτηση νομοσχέδιο και αφορούν ειδικότερα στην αντιμετώπιση του προβλήματος στέγασης, αλλά και στη μόνιμη ενίσχυση του εισοδήματος χαμηλοσυνταξιούχων και άλλων ευάλωτων κοινωνικών ομάδων. Τα μέτρα αυτά πρόκειται να ενισχύσουν δύο εκατομμύρια επτακόσιες χιλιάδες πολίτες με χαμηλά και μεσαία εισοδήματα και αφορούν οικογένειες που καταβάλλουν ενοίκιο για την κατοικία τους, συνταξιούχους, ανασφάλιστους υπερήλικες και άτομα με αναπηρία.

Σε αυτό το σημείο, θα ήθελα να υπογραμμίσω ότι αυτά τα μέτρα ενίσχυσης ήρθαν ως αποτέλεσμα της ανάπτυξης της ελληνικής οικονομίας για το έτος 2024, γεγονός που επέτρεψε στην Κυβέρνηση και το Υπουργείο Οικονομικών, εφαρμόζοντας ένα κοστολογημένο πρόγραμμα, να ενισχύσει τους οικονομικά ευάλωτους από τα αυξημένα κρατικά έσοδα.

Αξίζει, επίσης, να σημειωθεί ότι με το άρθρο 72 παρατείνεται η ισχύς μείωσης της φορολογικής ελάφρυνσης για δαπάνες ενεργειακής αναβάθμισης κτηρίων έως το 2026, ενώ με το άρθρο 86 αυξάνεται το Εθνικό Πρόγραμμα Δημοσίων Επενδύσεων κατά 500 εκατομμύρια ευρώ, ενώ επεκτείνεται και η αύξηση της φαρμακευτικής δαπάνης κατά 100 εκατομμύρια ευρώ ετησίως από το 2026 έως το 2030.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τελειώνοντας, θα ήθελα και εγώ να τονίσω ότι το υπό συζήτηση νομοσχέδιο αποτελεί ουσιαστικά την αποτύπωση στην εθνική έννομη τάξη των αλλαγών που επιφέρει η μεταρρύθμιση του ευρωπαϊκού πλαισίου οικονομικής διακυβέρνησης. Συγχρόνως, όμως, πρόκειται να αποτελέσει έναν θεμέλιο λίθο για την οικονομική ανάπτυξη και τη σταθερότητα της χώρας μας. Γι’ αυτό είναι ιδιαιτέρως σημαντική η σύμπνοια και η στήριξη και των άλλων κομμάτων, ως ένδειξη υπευθυνότητας προς όλους μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Πασχαλίδη.

Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Μετά, κύριε Πρόεδρε, ποιοι ακολουθούν;

**ΠΡΟΕΔΡΕΥΩΝ (Βασίλειος Βιλιάρδος):** Ο κ. Χήτας, μετά η κ. Βατσινά και εσείς, κύριε Κωνσταντινίδη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε μπροστά μας ένα νομοσχέδιο με τίτλο: «Διασφάλιση δημοσιονομικής ισορροπίας».

Βέβαια, το ερώτημα στην ουσία του παραμένει: Ποιος διασφαλίζει την ισορροπία και πρωτίστως, ποιος πληρώνει το τίμημα για την ισορροπία αυτή; Διότι, αν εννοούμε τη δημοσιονομική ισορροπία μόνο ως λογιστικό ταμείο που περιορίζεται σε αριθμητικούς κανόνες και πίνακες με ελλείμματα και υπερβάσεις και ξεχνάμε ολοσχερώς την ανάδειξη της κοινωνικής διάστασης, τότε δεν υπηρετούμε τους πολίτες και μπαίνουμε σε αποστειρωμένες λογιστικές λογικές, που παραβλέπουν τις κοινωνικές ανάγκες και τις σύγχρονες προκλήσεις της πραγματικής οικονομίας.

Το ΠΑΣΟΚ διαχρονικά υπερασπίζεται τη δημοσιονομική υπευθυνότητα και το έχει αποδείξει εμπράκτως στο παρελθόν, με τη θεσμοθέτηση της ΕΛΣΤΑΤ, με τη «ΔΙΑΥΓΕΙΑ».

Σήμερα επιμένουμε: Τα δημοσιονομικά είναι καθαρές, απόλυτες πολιτικές και όχι απλώς τεχνικές αναγκαιότητες.

Το σημερινό νομοσχέδιο, πράγματι, διατηρεί έναν καθαρά τεχνικό χαρακτήρα, ενσωματώνοντας την υπό συζήτηση ευρωπαϊκή Οδηγία και την ευθυγράμμιση του ν.4270/2014 με τα νέα δεδομένα της πραγματικής ευρωπαϊκής οικονομικής διακυβέρνησης.

Απέναντι σε αυτά τα δεδομένα, όπως έχει, ήδη, τοποθετηθεί ο ειδικός αγορητής μας Πάρις Κουκουλόπουλος, είμαστε ξεκάθαροι. Αναγνωρίζουμε τις ανάγκες συμμόρφωσης και συμπλέουμε με τις θετικές τεχνικές βελτίωσης που φέρνει το νομοσχέδιο σε ζητήματα, όπως η λειτουργία Δημοσιονομικού Συμβουλίου και η παρακολούθηση των δημοσιονομικών μεγεθών.

Πιστεύετε, όμως, ότι οι πολίτες που αυτή τη στιγμή μας ακούν, διερωτώνται αν πράγματι παρακολουθούνται οι δείκτες και αν οι εκθέσεις κατατίθενται στην ώρα τους;

Το πραγματικό ερώτημα είναι πώς η φέρουσα δημοσιονομική ισορροπία μεταφράζεται και αποτυπώνεται στην καθημερινότητα των πολιτών. Το ΠΑΣΟΚ δεν αντιλαμβάνεται την ισορροπία ως αποκλειστικά λογιστικό μέγεθος, αλλά ως ισορροπία μεταξύ δύο βασικών εννοιών, δύο βασικών πυλώνων, της σταθερότητας και της κοινωνικής δικαιοσύνης.

Εδώ, λοιπόν, οφείλουμε να είμαστε ειλικρινείς και να μετρηθούμε κατά πρόσωπο με την πραγματικότητα. Διότι όσο η Κυβέρνηση κομπάζει και θριαμβολογεί για τις θετικές αξιολογήσεις διεθνών οίκων, ο πολίτης καθημερινά αισθάνεται ανασφαλής, μαστίζεται από την ακρίβεια, από τη στεγαστική κρίση, από σκάνδαλα επί σκανδάλων που τον κάνουν να χάσει την πίστη του προς τη λειτουργία των θεσμών και το κράτος δικαίου.

Και σε αυτό καλό θα είναι να μη στρουθοκαμηλίζετε πλέον, διότι εσείς οι ίδιοι, κυρίες και κύριοι της Κυβέρνησης, γνωρίζετε πολύ καλά τι έχετε πράξει.

Κλασικό παράδειγμα του νομοσχεδίου η περίφημη διάταξη για την επιστροφή 250 ευρώ για την επιστροφή ενοικίου, η οποία και θα φέρει τα αντίστροφα αποτελέσματα.

Κυρίες και κύριοι συνάδελφοι, η στεγαστική κρίση είναι αποτέλεσμα ιδεολογικών και πολιτικών αντιλήψεων που έχουν αντιμετωπίσει τα ακίνητα ως χρηματοοικονομικά προϊόντα. Πρόκειται για μια άλλη ακόμα επιδοματική ρύθμιση, χωρίς φυσικά σαφή προοπτική, σχέδιο και αποτελεσματικότητα. Το πρόβλημα της στέγασης έχει εξελιχθεί σε κρίση γενεών. Οι νέοι άνθρωποι δεν μπορούν να νοικιάσουν σπίτι ούτε να αποκτήσουν κατοικία. Τι να τα κάνουν, λοιπόν, τα 250 ευρώ; Γιατί τους εγκλωβίζουμε; Γιατί δεσμεύουμε, γιατί κρατάμε δέσμια τα όνειρά τους;

Χρειαζόμαστε ένα εθνικό σχέδιο στέγασης, με φορολογικά κίνητρα, προσιτά ενοίκια, με ανακαινίσεις κενών δημόσιων κτηρίων και με ένα στρατηγικό πλαίσιο ρύθμισης της βραχυχρόνιας μίσθωσης όπου δημιουργεί πρόβλημα. Η αγορά δεν έχει πάνω της ένα μαγικό ραβδάκι να την αυτορρυθμίσει, όταν γύρω της όλα επιδοτούνται με αυτόν τον τρόπο.

Η Νέα Δημοκρατία λοιδορεί ακόμη τον ΣΥΡΙΖΑ για την επιδοματική πολιτική και επιμένει να τον αντιγράφει ξεδιάντροπα, με pass και φιλοδωρήματα που τα βαφτίζει «στοχευμένες ενισχύσεις».

Μιλάτε, κυρίες και κύριοι της Κυβέρνησης, για ανάπτυξη μόνο με επικοινωνιακά μέτρα, χωρίς στήριξη της παραγωγικής οικονομίας. Η ανάπτυξή σας για τους πολλούς, για τον κόσμο που τη δέκατη έβδομη ημέρα τα χρήματα δεν του φτάνουν να βγάλει τον μήνα είναι επίδομα με το σταγονόμετρο και κοροϊδία με το κουτάλι. Αν αυτό για εσάς είναι κοινωνική πολιτική, για εμάς είναι πολιτικάντικη διαχείριση.

Τα ίδια και με τις ρυθμίσεις για το ΕΚΑΣ που αφορά τριακόσιες πενήντα χιλιάδες χαμηλοσυνταξιούχους, σχετικά με τις οποίες έχουμε επανειλημμένα αναφερθεί σε μόνιμες θεσμικές μας παρεμβάσεις.

Και ενώ τα συζητάμε όλα αυτά, το ιδιωτικό χρέος διογκώνεται και οι οφειλές στον ΕΦΚΑ συσσωρεύονται. Το ΠΑΣΟΚ έχει καταθέσει επανειλημμένα τις προτάσεις του. Έχουμε μιλήσει για εκατόν είκοσι δόσεις, για νέο μηχανισμό ρύθμισης, για παροχή κινήτρων στους συνεπείς οφειλέτες και διαγραφή προσαυξήσεων σε όσους τηρούν τις υποχρεώσεις τους.

Κυρίες και κύριοι της Κυβέρνησης, επιμένετε σε μοντέλα που καθιστούν το pass και τις δήθεν ενισχύσεις σε πολιτικό εργαλείο διαχείρισης της φτώχειας και της ακρίβειας με όρους ελεγχόμενης στήριξης. Αυτό, όμως, δεν είναι πρόνοια. Πολιτική δεν είναι να μάθεις να μοιράζεις τα λίγα με πελατειακό αντάλλαγμα. Πολιτική είναι να δημιουργείς περισσότερες και πιο δίκαιες ευκαιρίες για όλους.

Και επειδή με αφορμή το νομοσχέδιο γίνεται μεγάλη κουβέντα για τους καθαρούς δημοσιονομικούς κανόνες, τι γίνεται όταν η δημοσιονομική αταξία έρχεται από την ίδια την Κυβέρνηση; Οι εξελίξεις στο σκάνδαλο του ΟΠΕΚΕΠΕ καλπάζουν. Πρόστιμα δισεκατομμυρίων συνεπάγονται τεράστιες απώλειες για τον κρατικό προϋπολογισμό και την αγροτική παραγωγή. Το 80% των ποσών που ανακτώνται πηγαίνουν σε ευρωπαϊκά ταμεία και το 20% στον προϋπολογισμό. Ο τίμιος αγρότης που αδικείται, εκείνος που δεν πήρε τίποτα, καλείται τώρα να πληρώσει τα σπασμένα από το πάρτι που κάνατε εσείς και τα «γαλάζια παιδιά», ένα πάρτι με δομή, με αρθρωμένο σχεδιασμό και διαρκή δράση.

Και σας ρωτώ: Γιατί η Εθνική Αρχή Διαφάνειας στις καταγγελίες από το 2021 δεν έκανε τίποτα; Πού ήταν η Εθνική Αρχή Διαφάνειας, όταν γινόντουσαν καταγγελίες για βοσκοτόπια «μαϊμού» ύψους 32 εκατομμυρίων ευρώ, που έβλεπαν το φως της δημοσιότητας; Έγιναν αυτεπάγγελτα οι έλεγχοι; Όχι. Υπήρξε δημόσια τοποθέτηση και κοινοβουλευτική ενημέρωση; Όχι. Και πώς άλλωστε θα μπορούσαν να γίνουν όλα αυτά όταν η διοίκηση της Εθνικής Αρχής Διαφάνειας επιλέχθηκε με τροποποίηση των βασικών κριτηρίων, με φωτογραφικές διατάξεις; Αυτό εσείς το λέτε ανεξάρτητο έλεγχο ή συντονισμένη υπόθαλψη;

Σας ζητήσαμε εξηγήσεις για τις καταγγελίες, τους ελέγχους, το «πόθεν έσχες» της διοίκησης, πού πήγε όλο αυτό το έργο της αρχής που υποτίθεται ότι προστατεύει τη θεσμική διαφάνεια. Έρχεστε και μιλάτε για πειθαρχία και τάξη εσείς που έχετε ευτελίσει όλους τους μηχανισμούς και στο διαρκές σας έγκλημα απαντάτε με σιωπή ή με γκεμπελισμούς.

Πραγματικά, κυρίες και κύριοι συνάδελφοι, νόμιζα ότι δεν ακούω καλά όταν λίγες ώρες πριν, σε αυτήν εδώ την Αίθουσα, ο Πρωθυπουργός κάλεσε τον Πρόεδρο του ΠΑΣΟΚ να τηρήσει τα προσχήματα. Μιλάει για προσχήματα ο κ. Μητσοτάκης; Μιλάει για προσχήματα ο Πρωθυπουργός των κοριών της ΕΥΠ, ο Πρωθυπουργός των απευθείας αναθέσεων, ο Πρωθυπουργός των Τεμπών, ο Πρωθυπουργός του ΟΠΕΚΕΠΕ; Μιλάει για προσχήματα η Κυβέρνηση που μας έχει κάνει ρεζίλι σε ολόκληρη την Ευρώπη, η Κυβέρνηση που προσπαθεί να μετατρέψει τη δικαιοσύνη και τους θεσμούς σε γραφείο διεκπεραίωσης κυβερνητικών σκανδάλων;

Ναι, κύριε Πρωθυπουργέ, έχετε δίκιο. Η παράταξή σας δεν είναι γαλάζια συμμορία, γιατί απ’ ότι νομίζω μια συμμορία δεν θα μπορούσε να δείξει τέτοιο συντονισμό. Είστε επαγγελματίες στη διαφθορά.

Η ιστορία, κυρίες και κύριοι της Κυβέρνησης, είναι αμείλικτη, όπως ακριβώς είπε ο Πρωθυπουργός το πρωί. Και δυστυχώς για εσάς οι πιο μαύρες σελίδες της Μεταπολίτευσης θα γράφουν με κεφαλαία γράμματα τα ονόματά σας και έχετε εξασφαλίσει ότι οι επόμενες γενιές θα σας θυμούνται ως μια πληγή στη δημοκρατία, ως μια πληγή στη δικαιοσύνη, στο κράτος και στη χώρα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Σπυριδάκη.

Καλείται στο Βήμα ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης. Θα ακολουθήσουν η κ. Βατσινά, ο κ. Κωνσταντινίδης, ο κ. Παπαθανάσης, η κ. Τζάκρη και μετά η κ. Καραγεωργοπούλου.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ.

Κύριε Υπουργέ, πάντα το φορτίο το σηκώνετε εσείς. Κράτησα κάτι από αυτά που είπε ο κ. Πιερρακάκης. Με χαρά μας είπε για το πόσο καλά μας αντιμετωπίζει η Ευρώπη, το πόσο χαρούμενος είναι στο Ecofin και ότι είχε αλλάξει η εικόνα της χώρας.

Αυτό, ξέρετε, είναι το πρόβλημά σας. Δεν θα λύσω εγώ τα προβλήματά σας, αλλά το πρόβλημά σας ως Κυβέρνηση είναι αυτό ακριβώς. Χαίρεστε με το Ecofin και το πώς σας αντιμετωπίζει η Ευρώπη, αλλά δεν έχετε πάρει χαμπάρι το πόσο δυσαρεστημένη είναι η κοινωνία. Αυτό είναι το μεγάλο λάθος το δικό σας. Οι Έλληνες στενάζουν και εσείς χαίρεστε.

Όπως κι εσείς, κύριε Λαζαρίδη, που σας άκουσα ότι κάτι είπατε για το Χρηματιστήριο πριν από λίγο, ότι πετάει και σφυρίζει. Εντάξει. Ξέρετε, τον κυρ Θόδωρο που τώρα μας παρακολουθεί, που από τις δώδεκα του μήνα έχει μείνει από λεφτά, που δεν μπορεί να δει το παιδί του στα μάτια και να ικανοποιήσει τις απαιτήσεις του ή που βλέπει το άλλο του το παιδί να φεύγει στο εξωτερικό, ή που ο ίδιος δεν μπορεί να αντεπεξέλθει στη μικρή επιχείρηση που έχει –γιατί μιλάμε για μια φοροληστρική Κυβέρνηση- δεν τον ενδιαφέρει τόσο πολύ το χρηματιστήριο. Αυτή είναι η αλήθεια.

Είπατε πριν από λίγο για το πόσο θέλει η Νέα Δημοκρατία να καθαρίσει το σκάνδαλο του ΟΠΕΚΕΠΕ –το ακούω- και ότι με τη βοήθεια τη δική σας –της Κυβέρνησης εννοώ- στείλατε την υπόθεση στα δικαστήρια και βοηθήσατε και την Ευρωπαία Εισαγγελέα «και και και» και ότι ο Πρωθυπουργός γνώριζε.

Εγώ δεν είμαι γιατρός, αλλά η επιστήμη σηκώνει τα χέρια ψηλά. Ο ανήξερος Πρωθυπουργός ήξερε τελικά ή δεν ήξερε για τον ΟΠΕΚΕΠΕ; Γιατί πριν από λίγο μας είπατε, εκπροσωπώντας την Κοινοβουλευτική Ομάδα του κόμματος, ότι ο Πρωθυπουργός γνώριζε. Ο ίδιος πριν λίγες μέρες μας είπε ότι δεν γνώριζε τίποτα. Εδώ πρέπει να αποφασίσετε. Πλέον δεν μπορούμε να παρακολουθήσουμε τις εξελίξεις.

Και πριν δύο μέρες είπαμε: Πώς είναι δυνατόν μια κυβέρνηση να μη γνωρίζει; Και ακούστε. Αναγνωρίστε μας ότι είπαμε πως το πρόβλημα του ΟΠΕΚΕΠΕ είναι διαχρονικό και ότι όσα κόμματα κυβέρνησαν τον τόπο αυτόν φέρουν πολύ μεγάλη ευθύνη. Το είπαμε εξαρχής. Όμως, για ένα μεγάλο κομμάτι 2019-2024, σκανδαλώδες κομμάτι, φέρετε μερίδιο ευθύνης, γιατί εσείς κυβερνάτε.

Δεν μπορεί ο Πρωθυπουργός –ο οποίος είναι είκοσι έξι χρόνια Βουλευτής, έξι χρόνια Πρωθυπουργός, ο πατέρας του ο αείμνηστος Κωνσταντίνος Μητσοτάκης άλλα τόσα χρόνια ήταν Πρωθυπουργός της χώρας, γενικώς η οικογένεια και το κόμμα αυτό κυβέρνησε χρόνια ολόκληρα τον τόπο αυτό- να πέφτει από τα σύννεφα και να λέει: Ω, Θεέ μου, τι διαφθορά, τι σάπιο κράτος, ας το αλλάξουμε!

Τι να αλλάξουμε δηλαδή ακριβώς; Έξι χρόνια κυβερνάτε μάνι-μάνι τώρα, τα τελευταία. Δεν έπρεπε να του αλλάξετε κάτι; Θέλω να πω ότι ο κόσμος καταλαβαίνει.

Μιλάμε για το σκάνδαλο του ΟΠΕΚΕΠΕ και βγαίνει ένας πρώην πρόεδρος του ΟΠΕΚΕΠΕ και στέλνει στη Βουλή, έρχεται εδώ, συμπληρωματικά στη δικογραφία η δική του κατάθεση και μας ενημερώνει για το πώς είχε ενημερώσει ο ίδιος το Μαξίμου για τις λαμογιές του ΟΠΕΚΕΠΕ, ότι υπήρχαν 9.603 ΑΦΜ μπλοκαρισμένα γιατί οι άνθρωποι ήταν απατεώνες και πήγαν να πάρουν χρήματα, ενώ δεν τα δικαιούνταν. Και αντί να πείτε: «Ρε παιδιά, τι γίνεται εδώ; Υπάρχουν 9.603 ΑΦΜ μπλοκαρισμένα», εσείς τον οδηγήσατε σε παραίτηση. Έτσι λέει αυτός. Θα φανούν αυτά.

Θέλω να πω ότι δεν υπάρχει! Αυτή η ομολογία του Σημανδράκου, του πρώην προέδρου του ΟΠΕΚΕΠΕ, είναι η τρανή απόδειξη ότι η Κυβέρνηση γνώριζε. Γνώριζε τα πάντα, αλλά δεν έκανε τίποτα.

Δύο πράγματα, κύριε Υφυπουργέ των Οικονομικών, πραγματικά για την αποκαρδιωτική εικόνα του Πρωθυπουργού σήμερα στη Βουλή. Όχι οσμή, εδώ μιλάμε για μπόχα σκανδάλων! Αποφάσισε ο Πρωθυπουργός να έρθει σήμερα στην Εθνική Αντιπροσωπεία. Κουβέντα για τον ΟΠΕΚΕΠΕ!

Ξέρετε, η Βουλή είναι ένας ζωντανός οργανισμός. Εδώ συζητούνται και πράγματα τα οποία μπορεί να είναι εκτός ημερήσιας διάταξης, ακριβώς γιατί είναι σημαντικά. Δεν νοείται ο πρώτος, ο κυβερνήτης της χώρας, ενώ όλη η Ελλάδα μιλά για το σκάνδαλο αυτό, να μην πει μια κουβέντα για την υπόθεση του ΟΠΕΚΕΠΕ και να το ρίξει στις καλένδες. Εγώ κατάλαβα ότι κάτι ξέρει, κάτι άκουσε, «θα τα πούμε» λέει. Εδώ θα είμαστε να τα πούμε όλα.

Πλήρης αποτυχία στο θέμα της Λιβύης. Πλήρης αποτυχία! Και το χρεώνεστε εσείς 100%. Θα επανέλθω στο θέμα με τις ορδές παράνομων μεταναστών που εισέρχονται στην Ελλάδα καθημερινά.

Για το σημερινό νομοσχέδιο, αγαπητέ κύριε Υφυπουργέ των Οικονομικών, κύριε Πετραλιά, είναι ουσιαστικά η ταφόπλακα της ελληνικής οικονομίας.

Τι θα κάνει αυτό το νομοσχέδιο; Βγείτε λίγο από το κοστούμι του Υπουργού και γίνετε οικονομολόγος. Δεν είστε πολιτικό ον με την έννοια του Υπουργού. Γίνετε ένας κανονικός άνθρωπος. Είναι ταφόπλακα ή δεν είναι; Θα μας απαγορεύσει ουσιαστικά τους συντελεστές φόρου αυτό το νομοσχέδιο, ακόμα και όταν αυξάνονται τα φορολογικά μας έσοδα, δηλαδή ΕΝΦΙΑ, ΦΠΑ, ναι ή όχι; Να είμαστε ειλικρινείς μεταξύ μας, γιατί αν τα μειώσετε, όλα αυτά θα υπολογίζονται ως δαπάνες. Ναι ή όχι; Δεσμεύετε με το νομοσχέδιο αυτό τις επόμενες κυβερνήσεις, όποιες κι αν είναι αυτές, ναι ή όχι; Τις δεσμεύετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και έρχομαι στο ΠΑΣΟΚ. Πραγματικά δεν μπορώ να καταλάβω. Καταβάλλουμε σοβαρές προσπάθειες να σας παρακολουθήσουμε, αλλά δεν μπορούμε. Ακούμε το πρωί τον εισηγητή σας, ο οποίος είπε ουσιαστικά ότι το ΠΑΣΟΚ θα υπερψηφίσει το νομοσχέδιο. Μάλιστα, επαίνεσε τον Υπουργό Οικονομικών. Εντάξει, αυτό δεν είναι κακό. Δικαίωμά του είναι, καλά κάνει. Αυτό, όμως, έγινε σε αντίθεση με τα όσα είπε μετά ο Αρχηγός του. Είδαμε έναν έξαλλο κ. Ανδρουλάκη με άλλη ατζέντα, άλλη ρότα, άλλη πορεία. Δεν καταλάβαμε. Πραγματικά δεν καταλάβαμε! Βοηθήστε μας! Είστε Αξιωματική Αντιπολίτευση! Δεν μπορείτε να επαινείτε τον Υπουργό Οικονομικών και να υπερψηφίζετε το 50% και πλέον των νομοσχεδίων της Νέας Δημοκρατίας και μετά να έρχεται ο Αρχηγός σας και να λέει άλλα πράγματα.

Πριν από περίπου τέσσερις, πέντε μέρες ακούσαμε τον Πρόεδρο του ΠΑΣΟΚ να λέει σε μία συνέντευξή του να σταματήσει το παραμύθι ότι η Κρήτη έγινε «μπλε» λόγω του ΟΠΕΚΕΠΕ και των επιδοτήσεων. Ναι; Ναι! Αυτό είπε ο Αρχηγός σας. Το άκουσα με τα αυτιά μου. Δεν πρόκειται για μία απλή πληροφορία, δεν έχω έναν φίλο που είχε έναν φίλο που μου το είπε. Τον άκουσα εγώ και είπε αυτό το πράγμα. Μάλιστα! Βγαίνει σήμερα ένα άλλο στέλεχος του ΠΑΣΟΚ, η κ. Αποστολάκη και λέει για το σκάνδαλο του ΟΠΕΚΕΠΕ και που βάψατε την Κρήτη «μπλε». Παιδιά, αποφασίστε. Αποφασίστε: Βάφτηκε η Κρήτη «μπλε» από τον ΟΠΕΚΕΠΕ ή δεν βάφτηκε «μπλε»; Είστε υπέρ του νομοσχεδίου ή κατά του νομοσχεδίου; Βοηθήστε μας, γιατί δεν καταλαβαίνουμε. Πραγματικά βοηθήστε μας!

Αγαπητέ κύριε συνάδελφε, κύριε Λαζαρίδη, αναφερθήκατε στο έγγραφο που κατέθεσε το πρωί ο Πρόεδρός μας που είναι μία συνομιλία στο Twitter της ΜΚΟ Alarm Phone με το Ελληνικό Λιμενικό. Θέλω, λοιπόν, να σας πω το εξής…

**ΜΑΚΑΡΙΟΣ ΛΑΖΑΡΙΔΗΣ:** Δεν μιλάει!

**ΚΩΝΣΤΑΝΤΙΝΟΣ ΧΗΤΑΣ:** Λέει! Εμείς θα περιμέναμε σήμερα μία διάψευση από το Ελληνικό Λιμενικό. Θα τη θέλαμε αυτή τη διάψευση. Διότι αυτοί οι άνθρωποι εδώ λένε…

**ΜΑΚΑΡΙΟΣ ΛΑΖΑΡΙΔΗΣ:** Μα, ο Πρόεδρός σας είπε ότι έχετε το σήμα…(δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαζαρίδη, μη διακόπτετε, σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Περιμένετε, θα σας πω. Δεν υπάρχει λόγος να μαλώσουμε.

Αυτοί οι άνθρωποι εδώ, τους οποίους να ξέρετε ότι εμείς δεν συμπαθούμε καθόλου, λένε κάποια πράγματα γι’ αυτή την εταιρεία, γι’ αυτή τη ΜΚΟ. Και να ξέρετε ότι εμείς βγάζουμε φλύκταινες, βγάζουμε σπυριά με τις ΜΚΟ. Και βγάζουμε σπυριά από το 2019. Αυτά που πάτε να κάνετε τώρα για τους λαθρομετανάστες και για τις ΜΚΟ εμείς τα λέμε από το 2019, τότε που λέγατε «πω, πω, ακραίος λόγος, τι είναι αυτά που λέτε; Είστε απάνθρωποι». Έτσι λέγατε!

Ας δούμε, λοιπόν, τι λένε αυτοί οι άνθρωποι. Λένε ότι έχουν κάνει tag το Λιμενικό μας και λένε «we have confirmation from H CoastGuard..” και μας είπε «…who told us that all five boats…», δηλαδή που μας είπαν ότι όλες αυτές οι πέντε βάρκες κ.λπ.. Άρα, αυτοί επικαλούνται και λένε ότι είναι σε επικοινωνία με το Λιμενικό. Αυτό λένε! Αυτοί τα λένε! Θα έπρεπε να έχει βγει το Λιμενικό από το πρωί που το καταγγείλαμε και να διαψεύσει τα όσα λέει αυτή η απαράδεκτη ΜΚΟ, που δεν ξέρω καν αν είναι αναγνωρισμένη, αν είναι ή δεν είναι στο μητρώο κ.λπ.. Επαναλαμβάνω, εμείς μαζί σας! Εμάς προσωπικά μας σηκώνετε η τρίχα με τις ΜΚΟ. Να βγει το Λιμενικό να το διαψεύσει.

Σε ό,τι αφορά τώρα τον αρχιερέα της διαφθοράς, η πλήρης έκφραση του Προέδρου μας ήταν «με τη συμπεριφορά του». Είπε ο Πρόεδρός μας ότι ο Πρωθυπουργός με τη συμπεριφορά του στα θέματα που σκάνε το ένα μετά το άλλο φέρεται ως αρχιερέας της διαφθοράς. Ακούστε λίγο. Εγώ δεν θα σας πω για τα σκάνδαλα που σκάνε.

**ΠΡΟΕΔΡΕΥΩΝ (Βασίλειος Βιλιάρδος):** Και ολοκληρώστε με αυτό, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω σε δύο λεπτά, κύριε Πρόεδρε και σας ευχαριστώ για την ανοχή.

Αν αυτό δεν είναι διαφθορά εκτός ελέγχου, τότε τι είναι; Ακούστε λίγο. Αυτά δεν τα λέει η Ελληνική Λύση ή εγώ, αλλά είναι σύμφωνα με το Ελεγκτικό Συνέδριο, κύριε Λαζαρίδη.

Τα λέει το Ελεγκτικό Συνέδριο του κράτους που ανέκαθεν, όπως λέμε εμείς, κάνει πολύ καλά τη δουλειά του. Όσον αφορά τις συμβάσεις του 2024 -και προσέξτε, δεν πάμε στην περίοδο του COVID που έγινε πανηγύρι με 8 δισεκατομμύρια, αλλά για τις συμβάσεις του 2024-, έχουμε απευθείας αναθέσεις ύψους 2,5 δισεκατομμυρίων ευρώ. Μιλάμε για δισεκατομμύρια ευρώ που υπεγράφησαν! Το 77% από αυτά τα 2,5 δισεκατομμύρια ήταν απευθείας αναθέσεις! Αν αυτό δεν είναι οσμή διαφθοράς εκτός ελέγχου, τι είναι; Το 80% σχεδόν από τα 2,5 δισεκατομμύρια ήταν απευθείας αναθέσεις.

Και έρχομαι στην απόβαση των παράνομων μεταναστών -και κλείνω, κύριε Πρόεδρε- κάνοντας μία πρόταση προς τον κύριο Υφυπουργό των Οικονομικών. Μιλάω για τους παράνομους μετανάστες από τη Λιβύη στην Κρήτη, για ένα φαινόμενο που έχει λάβει πλέον τεράστιες διαστάσεις. Θα επανέλθω αύριο στην Ολομέλεια, γιατί είναι αργά, ο χρόνος πιέζει και σέβομαι και τους συναδέλφους.

Εμείς ρωτάμε τι κάνουν οι φρεγάτες που ανήγγειλε η Κυβέρνηση. Εμείς ρωτάμε πώς χειρίζεται το θέμα ο πολύ σκληρός Υπουργός που ανέλαβε Υπουργός Μετανάστευσης κ. Πλεύρης, όταν τα σύνορά μας είναι διάτρητα και βλέπουμε καθημερινά να ξεφορτώνουν βάρκες. Τι ξεφορτώνουν αυτές οι βάρκες; Διότι η Αριστερά θα σου πει ότι ξεφορτώνουν πρόσφυγες, αλλά εσείς μπορεί να μην πείτε τίποτα.

Ξέρετε τι είναι αυτοί που ξεφορτώνουν; Εννιακόσιοι κατέβηκαν την πρώτη μέρα, χίλιοι διακόσιοι την επόμενη. Από τους επτακόσιους ογδόντα δύο λαθρομετανάστες σε ένα κέντρο στα Χανιά -ακούστε, κυρίες και κύριοι, συνάδελφοι και αγαπητοί συνέλληνες!- οι δεκαπέντε είναι γυναίκες, τα είκοσι πέντε είναι παιδιά και το 95% αυτών είναι άντρες και πιθανότατα σκληροί μουσουλμάνοι. Αυτό δεν λέγεται προσφυγιά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε. Αυτός είναι ο επίλογός μου.

Επαναλαμβάνω, αυτό δεν λέγεται προσφυγιά, λέγεται εισβολή, κανονική εισβολή!

Κύριε Πετραλιά, κύριε Υφυπουργέ των Οικονομικών, θέλετε να σας δώσω εγώ μία λύση; Δώστε σε αυτούς τους ανθρώπους που μπαίνουν παράνομα στη χώρα μας ό,τι δίνετε στους Έλληνες. Βάλτε, δηλαδή, αυτούς τους παράνομους μετανάστες να πληρώνουν ΕΦΚΑ, να πληρώνουν ΕΝΦΙΑ, να πληρώνουν τέλος επιτηδεύματος, οι υποχρεώσεις τους να έχουν POS, ΦΠΑ, ηλεκτρονικά τιμολόγια, να πληρώνουν τη ΔΕΗ, όπως την πληρώνουμε εμείς, τεκμαρτά, διόδια, όριο συνταξιοδότησης τα εξήντα επτά χρόνια. Βάλτε τους να τα πληρώνουν όλα αυτά και θα δείτε ότι θα φύγουν κολυμπώντας! Θα φύγουν μόνοι τους! Πιστέψτε με, κύριε Υπουργέ!, κανένας δεν θα μείνει εδώ να τα υποστεί αυτά!

Ευχαριστώ πολύ για την ανοχή, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Χήτα.

Καλείται στο Βήμα η κ. Ελένη Βατσινά, Βουλευτής του ΠΑΣΟΚ και θα ακολουθήσουν ο κ. Κωνσταντινίδης και ο κ. Τσιρώνης για την παρέμβαση που ζήτησε.

Ορίστε, κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Κύριε Πρόεδρε, κυρίες και κύριοι συνάδελφοι, όπως εξελίχθηκε η μέρα, παρότι σήμερα συζητάμε ένα νομοσχέδιο που η Κυβέρνηση ονομάζει «αναπτυξιακό», χώρεσε από την κλειδαρότρυπα μία δίλεπτη εξαγγελία του Πρωθυπουργού για το τεράστιο μεταναστευτικό ζήτημα που απασχολεί εδώ και μήνες την Κρήτη. Είναι μοιραίο, λοιπόν, στην ομιλία μου αυτή να σας μεταφέρω την ακριβή και αληθινή εικόνα, την εικόνα που βλέπουν οι συμπατριώτες μου και οι τοπικοί φορείς, οι δήμοι και το Λιμενικό Σώμα που, πιστέψτε με, δεν έχει καμία σχέση με όσα είπε ο κ. Μητσοτάκης.

Το μεταναστευτικό ζήτημα στη νότια Κρήτη κρατάει εδώ και μήνες με τους αριθμούς των εισερχομένων προσώπων να ακολουθούν γεωμετρική πρόοδο. Ξεκινήσαμε το 2024 να έχουμε δύο, τρία περιστατικά την εβδομάδα στη νότια Κρήτη και βρισκόμαστε να καταγράφονται περίπου εφτά χιλιάδες περιστατικά από το πρώτο εξάμηνο του 2025, δηλαδή περισσότερα από χίλια άτομα τον μήνα και ήδη τις πρώτες ημέρες του Ιουλίου μιλάμε για δύο χιλιάδες άτομα.

Θα σας πω μία λέξη: ανθρωπιά! Ανθρωπιά γι’ αυτούς τους ανθρώπους που προφανώς στο καθεστώς απόγνωσής τους εμπιστεύονται τον οποιονδήποτε για ένα καλύτερο αύριο. Ανθρωπιά, όμως, και για τους κατοίκους αυτού του νησιού που αγωνιούν. Ανθρωπιά για τους φορείς που έχουν κάνει τα πάντα για να εξασφαλίσουν μεταφορικά μέσα και τρόφιμα, ανθρωπιά για τους λιμενικούς που εργάζονται σε συνθήκες εξαθλίωσης και σώζουν ζωές χωρίς καμία πρόβλεψη ωραρίου και χωρίς καμία πρόβλεψη για το αν η αυριανή μέρα θα είναι δύο φορές χειρότερη από την προηγούμενη.

Άκουσα με προσοχή τις εξαγγελίες του Πρωθυπουργού και πραγματικά απορώ.

Στις 16 Μαΐου ο κ. Βορίδης έψαχνε χώρο προσωρινής καταγραφής μεταναστών στο Ηράκλειο με δημόσιες και πομπώδεις δηλώσεις του για ταχύτητα στην καταγραφή και στη μεταφορά τους μέχρι να μεταφερθούν σε άλλες δομές της υπόλοιπης χώρας. Καλά δεν το θυμάμαι; Δεν έχει περάσει πολύς καιρός.

Έναν μήνα μετά ο κ. Βορίδης παραιτήθηκε για το σκάνδαλο του ΟΠΕΚΕΠΕ και ο νέος Υπουργός δήλωσε ότι χρειάζεται χρόνο για να ενημερωθεί για το τι μέλλει γενέσθαι με το μεταναστευτικό της Κρήτης. Ο χρόνος ήταν δέκα ημέρες, τόσες αφιέρωσε η Κυβέρνησή σας, ενώ παράλληλα τρέχει μια ευρωπαϊκή έρευνα, επίσης με την Κρήτη στο επίκεντρο. Κι έρχεται ο Κρητικός Πρωθυπουργός να μιλήσει για μόνιμη κλειστή δομή; Πού, πότε και με ποια κριτήρια; Αύριο, λέει, θα μας πει.

Κρητικοί συμπολίτες και συμπολίτισσές μου, αύριο κλαίμε, θα πω εγώ, και σε εσάς, κυρίες και κύριοι της Κυβέρνησης.

Παρόντες, απόντες και αφανείς της Κρήτης, θα σας πω ένα πράγμα: Ως εδώ. Ο εξευτελισμός της Κρήτης και του κρητικού λαού σε πανευρωπαϊκό επίπεδο φέρει το όνομά σας, την υπογραφή και τις αποφάσεις σας.

Στο οικονομικό σκάνδαλο του ΟΠΕΚΕΠΕ δεν υπάρχει σελίδα στη δικογραφία που να μη μαρτυρά την εμπλοκή και τη γνώση σας ούτε υπάρχει ελεγχόμενη δικαστικά συναλλαγή που δεν συνδέεται από δεκάδες συνομιλίες κατάπτυστου περιεχόμενου. Αμαυρώσατε την εικόνα ενός λαού εργατικού, μιας γης ευλογημένης κι ενός κλάδου που θρέφει οικογένειες από πάππου προς πάππο με κόπο, με ποιότητα, αλλά και με εντιμότητα. Η εντιμότητα αυτή πλέον είναι είδος παγκόσμιας αμφισβήτησης.

Ο αγρότης που ζούσε από την ενίσχυση των επιδοτήσεων, ο κτηνοτρόφος που επέκτεινε τις μικρές μονάδες του χάρη στις επιδοτήσεις, στερείται σήμερα ουσιαστικής ενίσχυσης, επειδή τα «γαλάζια παιδιά» σας είχαν άλλη άποψη και είχαν πρόσβαση σε πληροφορίες που μπορούσαν να ξέρουν μόνον από εσάς και είχαν κάλυψη που μπορούσαν να έχουν μόνο από εσάς.

Τι να περιμένουμε λοιπόν από εσάς, κύριοι της Κυβέρνησης, στο μεταναστευτικό; Τι καλύτερο να περιμένουμε αύριο από εσάς όταν από το 2019 μέχρι σήμερα, έξι χρόνια, δεν κόψατε ταχύτητα στο σκάνδαλο του ΟΠΕΚΕΠΕ ούτε μία ημέρα; Και πού είστε τελικά εσείς, κύριοι της Κυβέρνησης, για να προστατεύσετε την Κρήτη, τώρα που το προσφυγικό θα γίνει μια μονιμότητα για την Κρήτη;

Λυπάμαι για όλα αυτά και πιο πολύ λυπάμαι που ακούστηκε από το στόμα Έλληνα Πρωθυπουργού που προέταξε και προτάσσει και το εθνικό του φρόνημα, όποτε το θυμηθεί, ότι από εδώ και στο εξής το Πολεμικό Ναυτικό και το Λιμενικό Σώμα θα συνεργαστούν με τη Λιβύη, ώστε να επιστρέφουν πίσω απ’ όπου ξεκίνησαν οι βάρκες πριν εισέλθουν στα διεθνή ύδατα. Γιατί μέχρι τώρα τι έκαναν αυτοί οι άνθρωποι; Μέχρι σήμερα οι άνθρωποι αυτοί, οι ελάχιστοι άνθρωποι που υπηρετούν, που εσείς επιλέξατε να είναι ελάχιστοι και υποστελεχωμένοι, είναι και καταστολή και διάσωση και έρευνα και διακομιδή σε νοσοκομεία και διερμηνεία και συνοδεία και ανθρωπιά.

Πουθενά σ’ αυτό το δίλεπτο λογύδριο του Έλληνα Πρωθυπουργού δεν ακούστηκε η λέξη «ευχαριστώ» στις Ένοπλες Δυνάμεις ως σήμερα, μόνον τους αναθέσατε δήθεν έξτρα αρμοδιότητες, που ήδη έχουν, χωρίς να τους πείτε, όμως, πόσοι θα τους συνδράμουν, πότε θα πάνε στα σπίτια τους να ξεκουραστούν.

Να σας πω εγώ, λοιπόν, προσωπικά, κυρίες και κύριοι του Λιμενικού Σώματος και κυρίες και κύριοι του Πολεμικού Ναυτικού, ευχαριστώ για όσα κάνετε για την Κρήτη μας, χωρίς καμία αναγνώριση και χωρίς κανένα αντάλλαγμα. Χωρίς όλους εσάς, την ώρα που η κρητική γη συμβολίζεται στα μίντια ως ένα κοπάδι οκτώ εκατομμυρίων αιγοπροβάτων, η κρητική θάλασσα θα συμβολιζόταν ως ένα νεκροταφείο ανθρώπινων ψυχών.

Εσείς, που πολλοί από εσάς δεν είστε Κρητικοί, προστατεύσατε την πατρίδα μου σαν τη δική σας.

Κύριε Πρόεδρε, προφανώς εμείς οι Βουλευτές, παρά την έκτακτη και αιφνιδιαστική επικαιρότητα, δεν έχουμε περισσότερο χρόνο στις ομιλίες μας, δεν θα καταχραστώ τον χρόνο σας, παρά μόνο για δύο λεπτά ακόμη αναφερόμενη στο παρόν νομοσχέδιο.

Η ανάπτυξη σ’ αυτήν τη χώρα μπαίνει δυστυχώς σε εισαγωγικά. Η σημερινή πολιτική ηγεσία με οριζόντιες επιδοτήσεις και με συνεχείς παρατάσεις συνεχίζει διαδοχικά αυτό που ξέρει καλά, τη συντήρηση της πολιτικής της πελατείας. Μέτρα χωρίς μέτρα, μέτρα με θετικό πρόσημο, αλλά σταγόνα στον ωκεανό της πραγματικής ανάγκης των πολιτών. Κι αυτό αφορά και στην επιδότηση ενοικίου και στο επίδομα ευάλωτων κοινωνικών ομάδων.

Μιλάμε στην ουσία για ένα νέο pass με έντονα προεκλογικά χαρακτηριστικά. Βλέπω αρχίσατε να μοιράζετε το «elections-pass» σιγά-σιγά. Σκιώδη επιδόματα χρηματοδότησης που δεν έχουν κριτήρια τις ανάγκες των πολιτών, αλλά τις δικές σας ανάγκες, τις ανάγκες ωστόσο της μικρομεσαίας επιχείρησης δεν τις συμπεριλάβατε.

Ένα χαρακτηριστικό παράδειγμα είναι το ψηφιακό πελατολόγιο που, ναι, θα διευκόλυνε τη διαφάνεια, αλλά υπάρχουν κατηγορίες επαγγελματιών που όχι μόνο δεν προσφέρει κάτι, αλλά δυσχεραίνει και την καθημερινότητά τους. Δεν μπορεί να ζητάτε από έναν μηχανοτεχνίτη, που δουλεύει μόνος του, χωρίς προσωπικό, να αφιερώνει δέκα λεπτά ανά πελάτη για να δηλώνει κάθε εργασία. Δεν είναι μεταρρύθμιση αυτό, είναι τιμωρία. Ειδικά για τα συνεργεία αυτοκινήτων μια άλλη διαδικασία ψηφιοποίησης θα ήταν λειτουργική και αποδοτική και όχι πρόσθετο βάρος για τον μικρό επαγγελματία. Πρέπει να είναι εργαλείο απλοποίησης.

Κλείνοντας, κύριε Πρόεδρε, θα ήθελα να πω πως δύο χρόνια μετά η Κυβέρνηση ασχολείται με προσωρινές ανακουφίσεις. Η κοινωνική πολιτική δεν είναι προτεραιότητά σας. Αυτό που για το ΠΑΣΟΚ είναι προϋπόθεση για τη δημοκρατία, για εσάς είναι προϋπόθεση για την εκλογική σας επιβίωση.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Βατσινά.

Καλείται στο Βήμα ο κ. Ευστάθιος Κωνσταντινίδης, Βουλευτής της Νέας Δημοκρατίας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε ένα νομοσχέδιο με το οποίο επιχειρείται η ενίσχυση του πλαισίου για τη διασφάλιση της δημοσιονομικής διαχείρισης και σταθερότητας στη χώρα με την ενσωμάτωση της Ευρωπαϊκής Οδηγίας 1265/2024 και τις συνακόλουθες αλλαγές στον ν.4270/2014, τροποποιήσεις δηλαδή που υιοθετούνται σε εναρμόνιση προς τους ενωσιακούς κανόνες και στοχεύουν στον αποτελεσματικό συντονισμό των οικονομικών πολιτικών και την πολυμερή δημοσιονομική εποπτεία.

Τι ακριβώς φέρνουν αυτές οι τροποποιήσεις στο υφιστάμενο θεσμικό πλαίσιο; Οργανωτικές και λειτουργικές αλλαγές στο Δημοσιονομικό Συμβούλιο, αλλά και στους ανεξάρτητους φορείς που καλούνται να επιτελέσουν έναν κομβικό ρόλο στην άσκηση της δημοσιονομικής πολιτικής, αλλαγές στα θεσμικά πλαίσια και στο πλαίσιο ορισμών, προσθήκη της ΕΛΣΤΑΤ, στους φορείς με αρμοδιότητες επί των δημοσίων οικονομικών, θέσπιση μεσοπρόθεσμου δημοσιονομικού διαρθρωτικού σχεδίου και πολυετούς δημοσιονομικού προγραμματισμού. Πρόκειται για τροποποιήσεις που αποσκοπούν στην επικαιροποίηση των υφιστάμενων αρμοδιοτήτων ή στην κατανομή νέων, καθώς και στην επαναφορά στο θεσμικό πλαίσιο οργάνων που συμμετέχουν στην άσκηση δημοσιονομικής πολιτικής ή στην παρακολούθηση των δημοσίων οικονομικών, όπως παραδείγματος χάριν ο Οργανισμός Διαχείρισης Δημοσίου Χρέους.

Στη συνέχεια έχουμε για πρώτη φορά την καθιέρωση εθνικού κανόνα για τη διατήρηση της δημοσιονομικής σταθερότητας που ορίζει ότι η δημοσιονομική θέση του πρωτογενούς ισοζυγίου της Γενικής Κυβέρνησης πρέπει να είναι πλεονασματική, ενώ για τη βιωσιμότητα του χρέους και τη διατήρηση του ελλείμματος σε επίπεδα κάτω από την τιμή αναφοράς του 3% του Ακαθάριστου Εθνικού Προϊόντος εισάγεται κανόνας για το επιτρεπτό περιθώριο μεταβολής των καθαρών δαπανών. Προβλέπεται βέβαια από την άλλη ρήτρα διαφυγής που επιτρέπει αποκλίσεις σε εξαιρετικές περιπτώσεις, αλλά και ενεργοποίηση και εφαρμογή του διορθωτικού μηχανισμού όταν εμφανίζονται αστοχίες. Έχουμε ακόμα τροποποιήσεις σε άρθρα για τις διαδικασίες κατάρτισης και παρακολούθησης του ετήσιου κρατικού προϋπολογισμού και των προϋπολογισμών των φορέων της Γενικής Κυβέρνησης, όπως το ελάχιστο περιεχόμενο της εισηγητικής έκθεσης, αλλά και τη δημοσίευση δημοσιονομικών δεδομένων από την ΕΛΣΤΑΤ.

Συνελόντι, μια δέσμη διασταυρωτικών μηχανισμών και διαδικασιών για την αποφυγή δημοσιονομικών παρεκκλίσεων. Για να μην κάνει, με απλά λόγια, ο καθένας του κεφαλιού του, αφού προβλέπεται διαρκής παρακολούθηση των μεσοπρόθεσμων στόχων και των βραχυπρόθεσμων αποτελεσμάτων, αλλά και να μη λέει ο καθένας το κοντό του και το μακρύ του, αφού πλέον προβλέπεται η δυνατότητα εκτίμησης του κόστους των προεκλογικών προγραμμάτων των κομμάτων.

Ίσως κάτι αντίστοιχο θα έπρεπε να προβλεφθεί και μεσούσης της κυβερνητικής θητείας για τα κοινοβουλευτικά κόμματα, ώστε να μην μπορούν να προτείνουν μέτρα ή να απορρίπτουν μέτρα με δημοσιονομική επίπτωση. Γιατί εδώ συναντούμε συχνά το φαινόμενο τα κόμματα της Αντιπολίτευσης να απορρίπτουν με περισσή ευκολία πολιτικές που αναμένεται να ενισχύσουν τα κρατικά ταμεία και την ίδια ώρα, να διαγκωνίζονται σε ακοστολόγητες παροχές.

Λίγο πολύ αυτό είδαμε και στη σημερινή συζήτηση, κυρίως από το κόμμα της Αξιωματικής Αντιπολίτευσης: Από τη μία να κατηγορεί την Κυβέρνηση για την παραγωγή πλεονασμάτων και από την άλλη, να υπόσχεται πως θα τα κατανείμει αυτό καλύτερα. Λένε, δηλαδή, πως θα μοιράσουν το γάλα, αλλά όχι πώς θα γεμίσουν την καρδάρα.

Πολύ σημαντική, όμως, καινοτομία αποτελεί το ηλεκτρονικό εθνικό μητρώο παροχών και ενισχύσεων που προβλέπει το νομοσχέδιο, που συστήνεται σε αυτοτελές τμήμα του Υπουργείου Εθνικής Οικονομίας και υλοποιείται από την ΑΑΔΕ.

Στο μητρώο αυτό, πρακτικά, θα τηρούνται στοιχεία ανά φυσικό πρόσωπο για κάθε παροχή σε χρήμα και είδος, για κάθε πολίτη, από φορείς του δημοσίου. Με τη συγκέντρωση, λοιπόν, σε μια ενιαία βάση δεδομένων των παροχών και ενισχύσεων που απευθύνονται στον κάθε πολίτη, θα μπορεί να γίνει, θα μπορεί να επιτευχθεί, αποτελεσματικότερη παρακολούθηση της δημοσιονομικής επίπτωσης των παροχών του δημοσίου, βελτιστοποίηση στην άσκηση των κοινωνικών μεταβιβάσεων μέσω της αξιοποίησης ποσοτικών και ποιοτικών δεικτών, αλλά και καλύτερη πληροφόρηση των ίδιων των πολιτών για τις δικαιούμενες παροχές.

Γιατί, πραγματικά, δεν είναι δίκαιο, κυρίες και κύριοι συνάδελφοι -και είμαι βέβαιος ότι και εσείς το έχετε ακούσει- κάποιοι συμπολίτες μας, επειδή συμβαίνει να είναι κατά τι κάτω από το κατώφλι των ενισχύσεων ή κάποιων παροχών, να μην παίρνουν κανένα επίδομα και καμία ενίσχυση και κάποιοι άλλοι που συμβαίνει να είναι κάτω από το κατώφλι, να παίρνουν σειρά ενισχύσεων, ενώ κάποιοι άλλοι που το υπερβαίνουν να μην παίρνουν καμία ενίσχυση.

Μέσα από αυτήν την αξιολόγηση και αξιοποίηση της βάσης των δεδομένων θα μπορεί να γίνεται καλύτερη ανακατανομή αυτών των επιδομάτων.

Στο έβδομο μέρος, τώρα, έχουμε τα αποτελέσματα ακριβώς αυτής της υπεύθυνης δημοσιονομικής πολιτικής που εδώ και έξι χρόνια ασκεί η σημερινή Κυβέρνηση και τα οποία επιστρέφονται ως καρποί και ως μέρισμα στην κοινωνία. Δηλαδή, τα μέτρα στήριξης.

Το πρώτο, αφορά στην επιστροφή ενός ενοικίου τον χρόνο -μέχρι 800 ευρώ- που απευθύνεται στο πρόβλημα, βεβαίως, της στέγασης μέσω της ενίσχυσης των εισοδημάτων των συμπολιτών μας. Πρόκειται για σημαντικό αναμφίβολα βοήθημα που απευθύνεται σε περίπου 948.000 νοικοκυριά που αντιστοιχούν σε ένα 1.280.000 φορολογουμένων, σύμφωνα με τις δηλώσεις του 2024.

Το δεύτερο, βεβαίως, αφορά στη μόνιμη ενίσχυση του εισοδήματος χαμηλοσυνταξιούχων και άλλων ευάλωτων κοινωνικών ομάδων με το ποσό των 250 ευρώ και απευθύνεται σε ένα 1.157.000 περίπου συνταξιούχους, 249.000 άτομα με αναπηρίες και 34.000 και κάτι ανασφάλιστους υπερήλικες. Μέτρα που έρχονται, βεβαίως, να προστεθούν στις πολλές μειώσεις φόρων και αυξήσεις μισθών και συντάξεων που έχουν δοθεί το προηγούμενο διάστημα, χωρίς -και αυτό είναι το πολύ σημαντικό- να θέτουν σε κίνδυνο τη δημοσιονομική σταθερότητα της χώρας.

Αυτό που τελικά προκύπτει αβίαστα από το συζητούμενο σχέδιο νόμου και απαντάει στις αιτιάσεις της Αντιπολίτευσης είναι ότι η δημοσιονομική ευστάθεια δεν αποτελεί ιδεολογική εμμονή, αλλά όρο που υπηρετεί την κοινωνική ισορροπία και δικαιοσύνη αφού επιτρέπει την άσκηση στοχευμένων πολιτικών για τη συνολική πρόοδο και κοινωνική συνοχή και ευημερία του συνόλου των συμπολιτών μας.

Στο επόμενο μέρος, στο όγδοο μέρος έχουμε θετικές ρυθμίσεις, όπως η επέκταση του κινήτρου επίτευξης δημοσιονομικών στόχων, η κάλυψη του νομοθετικού κενού για μετακινήσεις υπαλλήλων του δημοσίου με αναπηρία, που χρήζουν συνοδού ή και σκύλου βοήθειας και την πολύ σημαντική παρέμβαση με τον συμπληρωματικό προϋπολογισμό του τρέχοντος οικονομικού έτους για την αύξηση του προγράμματος δημοσίων επενδύσεων με το ποσό των 500 εκατομμυρίων ευρώ, διότι ακριβώς η αναπτυξιακή δυναμική της χώρας πρέπει να συνεχιστεί και ο αναπτυξιακός νόμος αποτελεί σημαντικό εργαλείο γι’ αυτό.

Θετικές είναι, λοιπόν, και οι διατάξεις του επόμενου και τελευταίου μέρους και όλες μαζί συνδιαμορφώνουν ένα πλέγμα ρυθμίσεων που θα μπορούσαμε να το ονομάσουμε ένα καλό, συνετό, αναπτυξιακό και κοινωνικό νομοσχέδιο και γι’ αυτό καλείστε να το υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Κωνσταντινίδη.

Τον λόγο έχει ο κ. Σπυρίδων Τσιρώνης, Κοινοβουλευτικός Εκπρόσωπος της Νίκης, για την παρέμβαση που ζήτησε.

Θα ακολουθήσουν ο κ. Παπαθανάσης, η κ. Τζάκρη και η κ. Καραγεωργοπούλου.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, χρωστούσα μία παρέμβαση για το φλέγον ζήτημα που έχει προκύψει από χθες, από το φιάσκο δηλαδή της Λιβύης, μία χώρα που ενώ είχαμε τις ευκαιρίες -τουλάχιστον ως προς την πλευρά Χαφτάρ- να την έχουμε στο πλευρό μας, φροντίσαμε και εκεί να εισπράττουμε εξευτελισμούς σαν τον χθεσινό, με τον Υπουργό, τον κ. Πλεύρη, να αποβάλλεται από τη χώρα ως ανεπιθύμητος, έστω και ως μέλος της ευρωπαϊκής αποστολής. Γιατί θα μου πείτε, όχι μόνο ο κ. Πλεύρης, αλλά ήταν και ο Ιταλός ΥΠΕΣ και ο Μαλτέζος ΥΠΕΣ και ο Επίτροπος Μετανάστευσης της Κομισιόν.

Αυτοί όμως, κυρίες και κύριοι της Κυβέρνησης, έχουν, ήδη, κάνει το deal τους με τους Λίβυους είτε σφυρίζουν αδιάφορα. Το πρόβλημα το έχουμε εμείς που τις τελευταίες ημέρες έχουμε δει να καταφθάνουν από το Τομπρούκ κοντά στους 2.000 μετανάστες και πού είσαι ακόμα; Πού είναι οι φρεγάτες που θα έστελνε ο κύριος Πρωθυπουργός; Πού είναι η σκληρή μεταναστευτική πολιτική που προανήγγειλε δίνοντας το χαρτοφυλάκιο στον κ. Βορίδη και τώρα στον κ. Πλεύρη; Πού είναι η FRONTEX;

Έχετε καταντήσει το Πολεμικό μας Ναυτικό τροχονόμους και θαλάσσια ταξί για να εποικιστεί άλλη μία ακριτική περιοχή της χώρας μας. Πραγματικά, κύριοι της Κυβέρνησης, πρέπει να φύγετε και να φύγετε άμεσα, γιατί είναι ζήτημα εθνικής ανάγκης και εθνικής επιβίωσης. Έχετε οδηγήσει διεθνώς τη χώρα μας στην απόλυτη απαξίωση και υποτέλεια. Και θέτετε σε κίνδυνο, όλο και περισσότερο κάθε μέρα, την εθνική μας ασφάλεια.

Το χειρότερο, δε, όλων είναι ότι είναι πλέον βέβαιο -ειδικά για το λαθρομεταναστευτικό- ότι το κάνετε εκούσια. Δεν είναι θέμα ανικανότητας. Έχει δηλώσει ο κύριος Πρωθυπουργός παλαιότερα ότι θα λύσετε το δημογραφικό μέσω μεταναστών. Άρα, αυτό που βλέπουμε σήμερα είναι η εξέλιξη του σχεδίου αυτού, προς αντικατάσταση του πληθυσμού.

Δεν μπορεί να ανεχθεί ο περήφανος ελληνικός λαός άλλη υποτέλεια, εξευτελισμό και διεθνή διασυρμό. Χρειαζόμαστε εθνική ανάταση και αξιοπρέπεια άμεσα. Και αυτήν, απέδειξε ο Πρωθυπουργός ότι, ούτε θέλει ούτε μπορεί να προσφέρει.

Έχετε συνειδητοποιήσει μήπως ποιες χώρες στην Ευρωπαϊκή Ένωση έχουν μειωμένες ροές μεταναστών; Πρόκειται, κύριε Υπουργέ, για χώρες που εκτελούν κατά γράμμα -όπως εσείς- τις εντολές των Βρυξελλών ή για αυτές που επιλέγουν να συγκρουστούν ώστε να προστατεύσουν τα εθνικά τους συμφέροντα; Προφανώς και το δεύτερο. Και μας είπε ο κ. Πιερρακάκης νωρίτερα ότι δεν υπάρχει περιθώριο διαπραγμάτευσης με τις Βρυξέλλες και αν δεν υπακούσουμε σε αυτά που λένε οι Βρυξέλλες, πρέπει να φύγουμε από την Ευρώπη. Δεν μπορείτε ή δεν θέλετε να διαπραγματευτείτε. Είδατε τι κάνει η Πολωνία; Βγήκε από την Ευρωπαϊκή Ένωση; ακόμα και με Πρωθυπουργό τον ευρωπαϊστή Τουσκ έφτασε να βάλει πολιτοφύλακες στα πολωνογερμανικά σύνορα, για να επαναπροωθούν τους λαθρομετανάστες που στέλνει πίσω η Γερμανία.

Η Ιταλία και η Ισπανία έχουν κάνει συμφωνίες με τις αφρικανικές χώρες -αυτό που έπρεπε να κάνετε εσείς- και επιστρέφουν σε αυτές τους λαθρομετανάστες που απελαύνουν. Η Σουηδία και η Δανία ετοιμάζονται να επαναπατρίσουν χιλιάδες Σύριους πρόσφυγες, αξιοποιώντας το γεγονός ότι οι Βρυξέλλες αναγνώρισαν το καθεστώς της Συρίας. Ακόμη και η Γερμανία ετοιμάζεται να προβεί σε απελάσεις, αλλά και επιστροφές σε άλλες ευρωπαϊκές χώρες και στην Ελλάδα.

Και τι κάνει ο κ. Μητσοτάκης; Έκανε τη συμφωνία με τον κ. Καιρίδη τον Οκτώβριο του 2023 και τον Νοέμβριο του 2023 ξεκίνησε αυτό που ξαφνικά ανακαλύψατε εσχάτως και το φωνάζετε με πάρα πολλές παρεμβάσεις, αυτό που γίνεται στη Γαύδο και στα νότια παράλια της Κρήτης.

Αυτόν τον άνθρωπο, τον κ. Καιρίδη, τον βάλατε να μας κοροϊδεύει για πάνω από έναν χρόνο και να μας λέει ότι οι ροές μειώνονται, χωρίς να καταμετράτε τα νέα μέτωπα σε Δωδεκάνησα και Κρήτη. Βάλατε τον κ. Καιρίδη, ο οποίος δήλωνε για το Σύμφωνο Μετανάστευσης και Ασύλου ότι η χώρα μας μπορεί να αισθάνεται δικαιωμένη από την κατάληξη των διαπραγματεύσεων, καθώς πολλές από τις επιδιώξεις της αποτυπώθηκαν στο κείμενο της συμφωνίας. Αυτές ήταν οι επιδιώξεις; Αυτό θέλατε, να καταστεί η Ελλάδα αποθήκη ψυχών; Βάλατε τον κ. Καιρίδη, ο οποίος μέσα σε μία μόνο ομιλία του στο πανεπιστήμιο μπόρεσε να πει ό,τι ανθελληνικό είχε ειπωθεί από οποιονδήποτε άλλον, ότι είμαστε απόγονοι των Οθωμανών, ότι είμαστε τεχνητό κράτος όπως η Μακεδονία. Τα Σκόπια τα είπε Μακεδονία…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Θα ολοκληρώσω, κύριε Πρόεδρε. Τι να πρωτοολοκληρώσω από αυτά που κάνουν;

Αναγνώρισε την ύπαρξη μακεδονικής γλώσσας, χαρακτήρισε την τουρκική εισβολή στην Κύπρο ως «το ελληνικό παραμύθι της ιστορίας», δεν αναγνώρισε τη Γενοκτονία των Ποντίων και είναι μύθος ότι οι Έλληνες έχουν υποστεί γενοκτονία. Αυτά δήλωνε ο κ. Καιρίδης που τον κάνατε Κοινοβουλευτικό Εκπρόσωπο. Άρα, δεν θέλετε.

Ολοκληρώνω, κύριε Πρόεδρε.

Θέλω να πω για τα μέτρα που ανακοίνωσε ο Πρωθυπουργός, κάντε το τρίμηνο μόνιμο μέτρο. Βγάλτε επιτέλους την ταμπέλα που έχετε βάλει τα τελευταία χρόνια φωταγωγημένη σε όλα μας τα σύνορα που λέει «ανοίξαμε και σας περιμένουμε». Κόψτε τα κίνητρα και δημιουργήστε αντικίνητρα. Μόνο τότε θα σταματήσουν οι ροές.

Τελειώνω, γιατί αυτός πρέπει να είναι ένας γόνιμος διάλογος. Πρέπει να κάτσουν όλες οι πλευρές του Κοινοβουλίου να μιλήσουν. Είναι πολύ σημαντικό στα ύποπτα γεωπολιτικά γεγονότα που υπάρχουν να λέμε ότι όλοι οι μετανάστες είναι κατατρεγμένοι. Πού πρέπει να μπει το όριο; Πόσους χωράει η Ελλάδα και πόσοι από αυτούς συμμετέχουν σε ένα μελλοντικό υβριδικό πόλεμο; Ε, δεν πρέπει να γίνει και δεν θα σας αφήσουμε να γίνει η Ελλάδα Συρία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Καλείται στο Βήμα ο κ. Αθανάσιος Παπαθανάσης, Βουλευτής της Νέας Δημοκρατίας.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα η Εθνική Αντιπροσωπεία καλείται να εγκρίνει ένα νομοσχέδιο-τομή για τη δημοσιονομική διακυβέρνηση της χώρας μας, ένα σχέδιο νόμου που ανταποκρίνεται στις πραγματικές ανάγκες της ελληνικής οικονομίας, εναρμονίζεται με το νέο ευρωπαϊκό πλαίσιο και ταυτόχρονα διασφαλίζει τη βιωσιμότητα, τη διαφάνεια και την κοινωνική δικαιοσύνη.

Η Κυβέρνηση της Νέας Δημοκρατίας, με συνέπεια και θεσμική υπευθυνότητα, φέρνει προς ψήφιση μία ουσιαστική και πολυεπίπεδη μεταρρύθμιση, μια μεταρρύθμιση που δεν εξαντλείται σε αριθμούς ή τεχνοκρατικά σχήματα, αλλά εστιάζει στον άνθρωπο, στην ποιότητα των θεσμών, στην αξιοπιστία της χώρας μας εντός της ευρωπαϊκής οικονομικής αρχιτεκτονικής.

Το υπό συζήτηση σχέδιο νόμου, με τίτλο: «Διασφάλιση δημοσιονομικής ισορροπίας. Μεταρρύθμιση πλαισίου δημοσιονομικής διαχείρισης» ενσωματώνει την Οδηγία 2024/1265 της Ευρωπαϊκής Ένωσης και θέτει τις βάσεις για ένα σύγχρονο, ευέλικτο και υπεύθυνο δημοσιονομικό περιβάλλον. Δημιουργεί όμως και ένα σαφές κοινωνικό αποτύπωμα. Δεν είναι απλώς εργαλείο εξορθολογισμού. Είναι καταλύτης αναπτυξιακής ευημερίας, με όρους κοινωνικής συνοχής.

Πρώτον, ορίζεται ως θεμελιώδης κανόνας το όριο καθαρών δαπανών, ώστε η αύξηση των δημοσίων δαπανών να συμβαδίζει με τους στόχους του Μεσοπρόθεσμου Δημοσιονομικού - Διαρθρωτικού Σχεδίου. Δεν πρόκειται για περιορισμό, αλλά για προληπτική θωράκιση που ενισχύει τη δημοσιονομική σταθερότητα. Είναι πράξη ευθύνης έναντι των επόμενων γενεών.

Δεύτερον, ιδρύεται και ενισχύεται ουσιαστικά το Ελληνικό Δημοσιονομικό Συμβούλιο, το οποίο αποκτά θεσμική αυτονομία, επιχειρησιακή επάρκεια και διακριτό ρόλο στην ανάλυση των δημοσιονομικών και μακροοικονομικών δεδομένων. Η Κυβέρνηση ενισχύει όχι μόνο τη δημοσιονομική πειθαρχία, αλλά και την κοινοβουλευτική διαφάνεια.

Τρίτον, με το παρόν νομοσχέδιο αναβαθμίζεται το σύνολο της διαδικασίας κατάρτισης και παρακολούθησης του κρατικού προϋπολογισμού. Ιδιαίτερη έμφαση δίνεται στη δημιουργία του Εθνικού Μητρώου Παροχών, μιας ενιαίας ψηφιακής υποδομής που εξασφαλίζει πλήρη καταγραφή, διαφάνεια και αποδοτικότητα στη διανομή των κρατικών ενισχύσεων προς τα φυσικά πρόσωπα. Πρόκειται για βαθιά θεσμική τομή που υπηρετεί τόσο την οικονομική λογοδοσία, όσο και την κοινωνική δικαιοσύνη.

Τέταρτον και εξαιρετικά κρίσιμο, το σχέδιο νόμου ενσωματώνει στοχευμένες παροχές με άμεσο κοινωνικό αντίκρισμα, επιστροφή ενός μηνιαίου ενοικίου για κύρια και φοιτητική κατοικία, ετήσιο επίδομα 250 ευρώ σε χαμηλοσυνταξιούχους, ανασφάλιστους υπερήλικες και άτομα με αναπηρία, παράταση της φορολογικής ελάφρυνσης για ενεργειακή αναβάθμιση κατοικιών έως και το 2026, αύξηση της φαρμακευτικής δαπάνης κατά 100 εκατομμύρια ευρώ ετησίως για την περίοδο 2026-2030.

Το παρόν νομοσχέδιο αποτελεί από την Κυβέρνηση της Νέας Δημοκρατίας δεν αντιλαμβάνεται τη δημοσιονομική πολιτική ως τιμωρητική διαδικασία περιορισμού, αλλά ως εργαλείο αναδιανομής, κοινωνικής αλληλεγγύης και στοχευμένης στήριξης των ευάλωτων συνανθρώπων μας. Διαχειριζόμαστε τα δημόσια οικονομικά με ευθύνη και τα επιστρέφουμε εκεί που υπάρχει πραγματική ανάγκη, στους συμπολίτες μας, στον κάθε πολίτη ξεχωριστά.

Πέμπτον, ενισχύεται η αποτελεσματικότητα των δημοσιονομικών ελέγχων και αναβαθμίζεται η λειτουργική διαλειτουργικότητα του κράτους μέσω του μητρώου «Μίτος». Ταυτόχρονα, εισάγονται ειδικές ρυθμίσεις για άτομα με αναπηρία στον δημόσιο τομέα, αποσπάσεις σε κρίσιμες υπηρεσίες, όπως ο ΟΔΔΗΧ και η Διεύθυνση Ελέγχου του Ταμείου Ανάκαμψης και διευρύνεται η εφαρμογή του κινήτρου επίτευξης δημοσιονομικών στόχων.

Έκτον και το τονίζω, προβλέπεται αύξηση του Εθνικού Προγράμματος Δημοσίων Επενδύσεων κατά 500 εκατομμύρια ευρώ. Πρόκειται για πόρους που θα διοχετευθούν σε μεγάλα έργα υποδομής, σε στοχευμένες επενδύσεις και στην τοπική ανάπτυξη, δίνοντας ώθηση στην περιφέρεια και τόνωση στην πραγματική οικονομία.

Κυρίες και κύριοι συνάδελφοι, αν ανατρέξουμε μόλις δέκα χρόνια πίσω θα δούμε μια χώρα σε κατάσταση γενικευμένου αδιεξόδου, ένα αχρείαστο τρίτο μνημόνιο, με κλειστές τράπεζες και ελέγχους κεφαλαίων, με ανεξέλεγκτη ανεργία, με ένα φορολογικό σύστημα τιμωρητικό και βαθιά αντικοινωνικό, με τη χώρα ένα βήμα πριν την έξοδο από την Ευρωζώνη. Ήταν η εποχή όπου κυριάρχησαν ο τυχοδιωκτισμός, οι ιδεοληψίες και η εθνική ανασφάλεια.

Σήμερα, δέκα χρόνια μετά, η Ελλάδα δεν βρίσκεται στο χείλος του γκρεμού. Είναι μία χώρα που αναπτύσσεται δυναμικά, που προοδεύει, αναβαθμισμένη, σταθερή, αξιόπιστη και η διαφορά αυτή δεν είναι τυχαία. Είναι αποτέλεσμα σκληρής δουλειάς, των σωστών αποφάσεων, της στρατηγικής διοίκησης και της ξεκάθαρης πολιτικής μας κατεύθυνσης. Η διαφορά λέγεται υπεύθυνη διακυβέρνηση από την παράταξη της Νέας Δημοκρατίας.

Η Ελλάδα του σήμερα, δεν είναι η Ελλάδα της κρίσης και της επιτροπείας. Είναι η Ελλάδα της αξιοπιστίας, της ανάπτυξης και της αυτοπεποίθησης. Είναι η Ελλάδα που βρίσκεται στον ευρωπαϊκό πυρήνα ως δύναμη σταθερότητας και προόδου, ως πρωταγωνίστρια στην Ευρωπαϊκή Ένωση. Και αυτή η πρόοδος δεν είναι συγκυριακή. Είναι αποτέλεσμα στρατηγικής. Είναι καρπός της πολιτικής μας συνέπειας. Η Κυβέρνηση του Κυριάκου Μητσοτάκη αποδεικνύει ότι ξέρει να χτίζει θεσμούς, να υπηρετεί τους δημοσιονομικούς στόχους και να προτάσσει την κοινωνική συνοχή ως εθνική προτεραιότητα.

Η Αντιπολίτευση μπορεί να επιλέγει τον εύκολο δρόμο του αρνητισμού. Εμείς επιλέγουμε τον δύσκολο αλλά εθνικά υπεύθυνο δρόμο των μεταρρυθμίσεων. Γιατί η οικονομία δεν στηρίζεται σε συνθήματα. Στηρίζεται σε σχέδιο, δουλειά και αποφασιστικότητα. Και η κοινωνία δεν προστατεύεται με ευχολόγια, αλλά με θεσμικά εγγυημένες παρεμβάσεις.

Το παρόν σχέδιο νόμου είναι μια τέτοια παρέμβαση. Είναι μία επένδυση στο παρόν και στο μέλλον της χώρας. Είναι ένα ακόμα βήμα προς μια σταθερή, διαφανή και κοινωνικά δίκαιη Ελλάδα, για μια Ελλάδα που προοδεύει με σταθερότητα, για ένα κράτος που σέβεται τα όριά του, αλλά και τις ανάγκες των πολιτών του, για μια πολιτική που υπηρετεί το εθνικό συμφέρον με σταθερότητα, υπευθυνότητα και όραμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαθανάση.

Καλείται στο Βήμα η κ. Θεοδώρα Τζάκρη, ανεξάρτητη Βουλευτής.

Θα ακολουθήσει η κ. Καραγεωργοπούλου, ο κ. Κατρίνης και η κ. Νοτοπούλου.

Παρακαλώ, κυρία συνάδελφε.

**ΘΕΟΔΩΡΑ ΤΖΑΚΡΗ:** Ήρθε, λοιπόν, σήμερα ο κ. Μητσοτάκης, ο κατά δήλωσή του πολιτικός κρατούμενος σε ηλικία έξι μηνών, και μοιράστηκε μαζί μας τη νέα του πολιτική φαντασίωση ότι τον κυνηγούν, λέει, τα συμφέροντα τα οποία έχουν παραγγείλει, ήδη, τον ανδριάντα του. Το ακούσουμε και αυτό μετά από έξι χρόνια που εκπροσωπεί επάξια εδώ στο Ελληνικό Κοινοβούλιο τα μεγάλα συμφέροντα. Κι επειδή, λοιπόν, δεν μας ενδιαφέρουν οι παραισθήσεις του, προχωρώ στο προκείμενο.

Το παρόν νομοσχέδιο, κυρίες και κύριοι Βουλευτές, εισάγει τον κανόνα των καθαρών δαπανών, δηλαδή προκαθορίζει τα όρια των δαπανών του κράτους πλην έκτακτων περιστάσεων, επιχειρώντας να ενσωματώσει την Οδηγία 2024/1265. Προσέξτε όμως. Είπα: «επιχειρεί να ενσωματώσει την Οδηγία», διότι το νομοσχέδιο αυτό στην πράξη εισάγει ρυθμίσεις που είναι αντίθετες στο πνεύμα της Οδηγίας και θα το εξηγήσω στη συνέχεια.

Κοινώς εργαλειοποιεί τις αρχές τις Οδηγίες για να περάσει την κυβερνητική λογική στο επίπεδο του καθορισμού και ελέγχου των δαπανών, οι οποίες στην περίπτωση της Ελλάδας εκτιμώνται περίπου στα 100 δισεκατομμύρια τον χρόνο, με μια πρόβλεψη στο μεσοπρόθεσμο πλαίσιο για μια αύξηση 3,66% από το 2026. Και μιλώ πάντα για τις πρωτογενείς δαπάνες.

Πάμε, λοιπόν, να δούμε τι προσπαθεί να περάσει η Κυβέρνηση πίσω από τους κατά τα λοιπά όμορφους στόχους αυτού του νομοσχεδίου.

Πρώτα απ’ όλα, έρχεται, με βάση πάντα την Οδηγία, να προβιβάσει το Ελληνικό Δημοσιονομικό Συμβούλιο σε ανεξάρτητη διοικητική αρχή. Άρα, από δημόσια υπηρεσία υποκείμενη στον άμεσο έλεγχο του Υπουργείου Οικονομικών που είναι υπεύθυνο για τη χάραξη οικονομικής πολιτικής, δημιουργείται μια ανεξάρτητη αρχή η οποία στην πράξη θα ελέγχει χωρίς να ελέγχεται, καθώς το νομοσχέδιο δεν προβλέπει κάποιο μηχανισμό εποπτείας της αρχής, παρά μόνο κάθε πέντε έτη από εξωτερικό ελεγκτή του οποίου δεν προσδιορίζονται ούτε καν τα χαρακτηριστικά. Και είναι εύκολο να συμπεράνουμε ότι είναι άλλη μια δοσμένη εργολαβία που θα δοθεί πριν στεγνώσει το μελάνι αυτού του νομοσχεδίου.

Αν νομίζει κανείς ότι είναι πολύ μικρό το αντικείμενο των εργασιών της εργολαβίας αυτής, πρέπει να καθίσετε, συνάδελφοι και συναδέλφισσες, να αναλογιστείτε ποιες είναι οι πρωτογενείς δαπάνες στον προϋπολογισμό και τι αντιπροσωπεύουν αυτά τα 100 δισεκατομμύρια. Αντιπροσωπεύουν τους μισθούς των δημοσίων υπαλλήλων, τις δαπάνες των ΟΤΑ, των νοσοκομείων κ.λπ., κ.λπ., κ.λπ..

Και κοιτάξτε το καλύτερο. Αυτή η ανεξάρτητη αρχή αντί να λογοδοτεί στην Επιτροπή Θεσμών και Διαφάνειας και αυτή η επιτροπή να καθορίζει και τα κριτήρια διοίκησης, των προσλήψεων του προσωπικού και της λογοδοσίας, έρχεται το νομοσχέδιο να δώσει το δικαίωμα στην ανεξάρτητη αρχή, κατά παρέκκλιση του ΑΣΕΠ και φυσικά κατά παρέκκλιση του μισθολογίου των δημοσίων υπαλλήλων, να προσλαμβάνει στελέχη.

Προφανώς και εδώ, πριν στεγνώσει το μελάνι στο Εθνικό Τυπογραφείο, θα έχει μεριμνήσει η Κυβέρνηση και για το ποιοι θα προσληφθούν και για το πόσα θα παίρνουν αυτοί. Άρα, να φορέσουμε λοιπόν τα καλά μας και να υποδεχτούμε την καινούργια γενιά golden boys, όπως έγινε και με τον ΕΦΚΑ, που πριν από μερικά χρόνια βρέθηκαν από το πουθενά κάποιοι να παίρνουν 4.000 και 5.000 ευρώ τον μήνα και οι δημόσιοι υπάλληλοι που δούλευαν στον ΕΦΚΑ επί δεκαετίες να παίρνουν το ένα τρίτο των μισθών των χρυσών παιδιών της Κυβέρνησης. Με ποια διαφορά όμως; Ότι ο δημόσιος υπάλληλος λογοδοτεί, ενώ ο διορισμένος σας δεν έχει τις κυρώσεις που προβλέπει ο κώδικας των δημοσίων υπαλλήλων.

Έχουμε, λοιπόν, υπερσυγκέντρωση των αρμοδιοτήτων στη νέα ανεξάρτητη αρχή, η οποία ουσιαστικά μετατρέπεται σε ένα μίνι Υπουργείο Οικονομικών, χωρίς πολιτική νομιμοποίηση, χωρίς θεσμικά αντίβαρα, καθώς ούτε η Βουλή ούτε η δικαιοσύνη να έχουν κάποια δικαιοδοτική αρμοδιότητα. Και φυσικά, μιλάμε για ένα πάρτι αδιαφάνειας σε όλα τα επίπεδα για το οποίο σε δυο-τρία χρόνια θα ασχοληθεί σίγουρα μαζί σας η Ευρωπαϊκή Εισαγγελία, αλλά, όπως έχουμε πει, κύριε Υφυπουργέ, αυτά για εσάς είναι ψιλά γράμματα.

Πάμε τώρα, λοιπόν, σε ένα κρίσιμο πολιτικό πρόβλημα. Οι διαφορές μεταξύ του άρθρου 20 του υπό συζήτηση νομοσχεδίου και του άρθρου 18 του ν.4270 του 2014 αφορούν κυρίως τον ρόλο της Βουλής σε σχέση με το μεσοπρόθεσμο δημοσιονομικό διαρθρωτικό σχέδιο. Η μετάβαση από τη συζήτηση και ψήφιση στη Βουλή σε καθεστώς απλής συζήτηση στη Βουλή μειώνει καθοριστικά την άμεση εξουσία και την αποφασιστική αρμοδιότητας της Βουλής που της επέτρεπε μέχρι τώρα να αλλάξει ακόμη και να μπλοκάρει το σχέδιο.

Και έρχεται σε αντίθεση και με τον Κανονισμό της Ευρωπαϊκής Ένωσης, τον 2063 του 2024, από τον οποίο απορρέει και η Οδηγία, ο οποίος αναφέρει ρητά ότι κάθε εθνικό μεσοπρόθεσμο δημοσιονομικό διαρθρωτικό σχέδιο θα πρέπει να αναφέρει το καθεστώς του στο πλαίσιο των εθνικών διαδικασιών και ειδικότερα, αν υποβλήθηκε στο Εθνικό Κοινοβούλιο και αν έχει λάβει έγκριση από το Εθνικό Κοινοβούλιο.

Άρα, τι πραγματικά προσπαθείτε να κάνετε με το παρόν νομοσχέδιο; Πάτε μέσω της ενσωμάτωσης αυτής της Οδηγίας να δώσετε σε αυτήν την ανεξάρτητη αρχή απεριόριστα προνόμια, παρακάμπτοντας στην ουσία το Υπουργείο Οικονομικών και ερχόμενοι πάλι σε αντίθεση και με τον παραπάνω κανονισμό, ο οποίος στο άρθρο 23 παράγραφος 2 λέει ότι, εφόσον συντρέχει περίπτωση, τα κράτη-μέλη μπορούν να ζητούν από το αρμόδιο ανεξάρτητο δημοσιονομικό όργανο να αναλύει τους παράγοντες στους οποίους οφείλεται απόκλιση από την πορεία των καθαρών δαπανών, όπως καθορίζεται από το συμβούλιο. Η ανάλυση αυτή δεν έχει δεσμευτικό χαρακτήρα και είναι επιπρόσθετη εκείνης που παρέχει η επιτροπή. Κι έρχεστε εσείς, λοιπόν, και κάνετε ακριβώς το αντίθετο, υποβιβάζοντας το Υπουργείο Οικονομικών σε έναν απλό εντολοδόχο, ο οποίος απλώς θα εκτελεί τις εντολές του Δημοσιονομικού Συμβουλίου.

Με το παρόν νομοσχέδιο το Μεσοπρόθεσμο εγκρίνεται πλέον μόνο από το Υπουργικό Συμβούλιο, του οποίου τέσσερα εξέχοντα μέλη την προηγούμενη εβδομάδα παραιτήθηκαν, επειδή ακριβώς εμπλέκονται στο γιγαντιαίο σκάνδαλο του ΟΠΕΚΕΠΕ. Μιλάμε για το Υπουργικό Συμβούλιο του οποίου προΐσταται ο Κυριάκος Μητσοτάκης που θα μείνει στην ιστορία ως ο μόνος Πρωθυπουργός που δεν υπάρχει συνεργάτης του, ούτε ένας όμως, που να μην έχει εμπλακεί σε κάποιο σκάνδαλο.

Και το ότι θα φύγετε γρήγορα δεν σημαίνει βεβαίως ότι δεν μπορεί να έρθει και κάποια χειρότερη κυβέρνηση από εσάς ακόμη. Άρα, ο νόμος αυτός ανοίγει μια επικίνδυνη πόρτα.

Κι έρχεστε, κύριε Υπουργέ, τώρα στο άρθρο 55 και αλλάζετε προς το χειρότερο και τα δημοσιονομικά των οργανισμών τοπικής αυτοδιοίκησης. Πώς το καταφέρνετε αυτό; Προβλέπετε την εισαγωγή του ειδικού αποθεματικού στους προϋπολογισμούς των ΟΤΑ ως ποσοστό των τακτικών εσόδων, δεσμεύοντας ουσιαστικά πόρους των δήμων, καταργώντας την οποιαδήποτε ευελιξία τους είχε απομείνει και αφού δεν μπορούν πλέον να τους αποδεσμεύουν χωρίς κεντρική έγκριση, στην ουσία καταργείτε την αυτονομία των ΟΤΑ και τους βάζετε κάτω από την μπότα του Υπουργού Εσωτερικών. Δηλαδή θα τους λέτε τι να κάνουν τα δικά τους λεφτά.

Είναι αυτό αυτοδιοίκηση; Να σας πω τι είναι; Για να τα κάνουν κάτι τα αποθεματικά και να δείξουν έργο, θα παίρνει ο καθεστωτικός σας επίτροπος και θα λέει στον δήμαρχο και ποιος εργολάβος θα τα πάρει. Έτσι κυβερνάτε.

Έρχεται μετά πάλι το ίδιο άρθρο, το άρθρο 55, και συνδέετε εκεί ακριβώς τους προϋπολογισμούς των ΟΤΑ με το μακροπρόθεσμο πλαίσιο δημοσιονομικής προσαρμογής και με αυτόν τον τρόπο λέτε στους δήμους να προσαρμοστούν οι τρέχουσες ανάγκες τους σε ένα μακροπρόθεσμο πλαίσιο δημοσιονομικής προσαρμογής, παραβλέποντας τον επείγοντα χαρακτήρα των τοπικών αναγκών. Δεύτερο λοιπόν εμπόδιο στην τοπική αυτοδιοίκηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το κερασάκι στην τούρτα είναι η εμπλοκή του Υπουργού Οικονομικών στη διαδικασία κατάρτισης και έγκρισης των προϋπολογισμών των ΟΤΑ, δηλαδή καταργείτε και επίσημα την αυτοδιοίκηση, η οποία πλέον μετατρέπεται σε μαριονέτα του Υπουργείου Οικονομικών. Μέχρι τώρα είχατε καταργήσει τη διάκριση των εξουσιών. Τώρα έρχεστε και καταργείτε και τον πυρήνα της δημοκρατίας που είναι η τοπική αυτοδιοίκηση. Μήπως τελικά πρέπει να πείτε την αλήθεια και να πείτε ότι η πρόθεσή σας είναι να διορίζετε τους δημάρχους;

Θέλω τώρα να σταθώ λίγο στο κόλπο της εξαγοράς ψήφων με το 1,1 δισεκατομμύριο που έχετε εξαγγείλει, ήδη, δύο μήνες πριν τα νομοθετήσετε. Δεν νομίζω αυτό να συμβαίνει σε οποιαδήποτε άλλη πολιτισμένη χώρα.

Έρχεστε, λοιπόν, στο άρθρο 70 και ζητάτε να ψηφίσουμε κάτι, όπως η επιδότηση μέσω επιστροφής ενοικίου, δηλαδή ουσιαστικά μιλάμε για 20 ευρώ τον μήνα, κάτι δηλαδή που εξαγγείλατε δύο μήνες πριν το σχέδιο νόμου, χωρίς να μας λέτε τίποτα για την κοινωνική κατοικία, χωρίς να μας λέτε τίποτα για τα κίνητρα προκειμένου να ανοίξουν και να νοικιαστούν κλειστά σπίτια.

Δηλαδή έρχεστε επί της ουσίας να νομοθετήσετε δύο μήνες μετά τον επικοινωνιακό αντιπερισπασμό, όταν ξέσπασε το σκάνδαλο της συγκάλυψης των Τεμπών και οι προανακριτικές-οπερέτα και λίγο πριν ξεσπάσει το μέγα σκάνδαλο του ΟΠΕΚΕΠΕ και αυτό το κάνετε με όλα τα μέτρα που έχετε εξαγγείλει και τα κάνετε άρθρα αυτού του νομοσχεδίου.

Για ελάτε λοιπόν τώρα που σας πρόλαβαν οι εξελίξεις και πείτε μου τώρα που θα μπείτε σε επιτροπεία, με βάση τους ευρωπαϊκούς κανονισμούς για τα κοινωνικά κονδύλια, από πού θα βρείτε τους πόρους να πληρώσετε και τα 8 δισεκατομμύρια μέτρα που εξαγγείλατε, πέρα από αυτά που ψηφίζετε σήμερα, γιατί το ανακοινώσατε πριν δημιουργηθούν οι συνθήκες επιτροπείας και τώρα που τα εξαγγείλατε δεν θα μπορείτε ούτε καν να τα εφαρμόσετε;

Οι πολίτες που σας ακούν, που βλέπουν τώρα τη συνεδρίαση, πρέπει να καταλάβουν ότι αυτά τα χρήματα δεν πρόκειται να τα δουν ποτέ. Η Ευρωπαϊκή Ένωση πλέον δεν θα σας δίνει ούτε 1 ευρώ μέχρι να επιστραφούν στα δημόσια ταμεία τα κλεμμένα και μέχρι να εγκατασταθούν ισχυροί θεσμοί διαφάνειας. Και αφού δεν θα τα βρείτε από την Ευρωπαϊκή Ένωση, είναι προφανές ότι θα επιχειρήσετε για προεκλογικούς λόγους, εννοείται, να δώσετε κάποια από αυτά από τα εθνικά αποθεματικά, δηλαδή για μια φορά ακόμη, προκειμένου να υπεξαιρέσετε και πάλι την ψήφο του ελληνικού λαού, όπως κάνετε πάντα.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε.

**ΘΕΟΔΩΡΑ ΤΖΑΚΡΗ:** Το κάνατε το 2023 με τον ΟΠΕΚΕΠΕ. Θα το επιχειρήσετε το 2026 με αυτά τα μέτρα και αυτό μας δείχνει ότι είστε και αμετανόητοι και επικίνδυνοι και ότι οδηγείτε τη χώρα σε ένα νέο μνημόνιο, τέταρτο μνημόνιο, το οποίο θα βρεθεί στη δυσάρεστη θέση να ψηφίσει όμως η επόμενη κυβέρνηση.

Κύριε Πρόεδρε, δώστε μου μόνο μισό λεπτό.

Κύριε Υπουργέ, αυτό το νομοσχέδιο και με την ασυδοσία της Ανεξάρτητης Αρχής και με την πλήρη διάλυση της τοπικής αυτοδιοίκησης και με τα ψευτοεπιδόματα που θα οδηγήσουν σε μνημόνιο και με τα δισεκατομμύρια του Ταμείου Ανάκαμψης και του ΟΠΕΚΕΠΕ που κλέψατε αποδεικνύει ότι είστε αποφασισμένοι να λεηλατήσετε τη χώρα μέχρι τέλους, χωρίς να αλλάξετε στο παραμικρό το καταστροφικό μίγμα της πολιτικής σας.

**ΠΡΟΕΔΡΕΥΩΝ (Βασίλειος Βιλιάρδος):** Κύρια συνάδελφε, ακούτε;

**ΘΕΟΔΩΡΑ ΤΖΑΚΡΗ:** Και ξέρετε πού οδηγεί αυτό που κάνετε και συνεχίζετε να το κάνετε, καταχρώμενοι μονίμως μια κοινοβουλευτική Πλειοψηφία που αποκτήσατε το 2023, με ένα τοξικό μίγμα εξαγοράς ψήφων και επικοινωνιακού παρακράτους.

Και δυστυχώς δεν μπορεί κανείς, παρά μόνο η Ευρωπαϊκή Εισαγγελία τελικά, να σας υποχρεώσει να κάνετε εκλογές και να φύγετε.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Καλείται στο Βήμα η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας. Θα ακολουθήσουν ο κ. Κατρίνης, η κ. Νοτοπούλου και ο κ. Χουρδάκης.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Σε μια άδεια Βουλή, κατ’ αρχάς ως προοίμιο θα πρέπει να καταγγείλουμε, κύριε Πετραλιά, ότι είναι προσβολή στον θεσμό της Βουλής, στους πολίτες αυτής της χώρας, στο πολίτευμα το ίδιο, ένας Πρωθυπουργός να παραμένει στην Αίθουσα της Ολομέλειας για λίγη ώρα, μόνο και μόνο για να απαντήσει σε έναν πολιτικό αρχηγό. Στους υπόλοιπους πολιτικούς αρχηγούς; Ποτέ δεν έχει απαντήσει. Έρχεται ως επισκέπτης, αποχωρεί με βιασύνη, με ταχύτητα, επιδεικτικά επιδεικνύοντας πως δεν υπολογίζει κανέναν.

Μεταξύ άλλων, στον περιορισμένο χρόνο παραμονής του, ο Πρωθυπουργός αναφέρθηκε στο κράτος δικαίου και στην έκθεση της Ευρωπαϊκής Επιτροπής. Τι μας είπε όμως η Ευρωπαϊκή Επιτροπή; Αυτά που μας μετέφερε ο Πρωθυπουργός ή η άλλη αλήθεια είναι ότι μίλησε στην έκθεσή της για ψήγματα προόδου στο κράτος δικαίου, μιας προόδου αποσπασματικής, ασύμμετρης, αργής; Και τι ζήτησε μεταξύ άλλων; Καταδίκες για σκάνδαλα διαφθοράς υψηλού επιπέδου.

Αυτά δεν σας αρέσει να τα αναφέρετε ούτε να τα θυμόσαστε, αλλά ξέρετε η επιχείρηση συγκάλυψης όλων των σκανδάλων προσκρούει σε εκείνη την αντιπολίτευση που σας το θυμίζει. Ακόμη κι αν θέλουμε με τον πιο μεγάλο μεγεθυντικό φακό δεν μπορούμε να δούμε το διαλειτουργικό κοινό σύστημα διαχείρισης υποθέσεων διαφθοράς.

Αυτό που με γυμνό μάτι διακρίνουμε ως πολίτες αυτής της χώρας είναι ότι μπήκατε στη διαδικασία την Ειδική Επιστημονική Συνεργάτιδα της Ευρωπαϊκής Εισαγγελίας και μάρτυρα κλειδί στο έγκλημα με τις παράνομες αγροτικές επιδοτήσεις του ΟΠΕΚΕΠΕ, η οποία άρχισε να ξετυλίγει το κουβάρι της διαφθοράς με αναλυτικούς ελέγχους, να την τιμωρήσετε. Εκεί βρήκατε λοιπόν τον λόγο να αποκαλυφθείτε.

Στην Ελλάδα λοιπόν υπηρεσιακός παράγοντας που εφαρμόζει απαρέγκλιτα τη νομιμότητα και διαφυλάσσει το δημόσιο συμφέρον, όπως η κ. Τυχεροπούλου, απλώς καθαιρείται, διώκεται και ουδέποτε δικαιώνεται δικαστικά.

Παρεμπιπτόντως διαβιβάστηκε σήμερα στη Βουλή, όπως ανέφερε λίγο πιο πριν και η κ. Κωνσταντοπούλου, μια ακόμα ποινική δικογραφία σε βάρος του Μαυρουδή Βορίδη. Και ανάμεσα σε άλλα, μιας που μιλάμε για τη διαφθορά, νωπό στη μνήμη μας είναι το γεγονός της απαλλαγής πολλών κρατικών οργανισμών αξιωματούχων στην υπόθεση του κατασκοπευτικού λογισμικού Predator. Απαλλάχθηκαν όλοι εκείνοι.

Τώρα, όσο για τους μετανάστες και το πρόβλημα για εσάς, σε ένα κρεσέντο, στην κυριολεξία, ακροδεξιάς ρητορικής, που συναγωνίζεται τις εξαγγελίες του προτεινόμενου από τον σφαγέα Νετανιάχου ως υποψηφίου για το Νόμπελ ειρήνης Τραμπ, πραγματικά εμείς το μόνο πράγμα που διακρίνουμε σε όλο αυτό είναι μια στόχευση στη διατήρηση ενός ελάχιστου δημοσκοπικού έστω ποσοστού, που σας διαφεύγει και ολισθαίνει από εσάς.

Και επειδή θυμήθηκε ο Πρωθυπουργός το γνωστικό του αντικείμενο ως οικονομολόγου, επιλέγοντας να μιλήσει για αντικυκλική οικονομική πολιτική -φαντάζομαι ότι θα αποτελέσει και λόγο συζήτησης οικονομικών αναλυτών- εμείς ανησυχούμε βαθύτατα, γιατί θεωρούμε ότι μια τέτοια δήλωση κρύβει ότι δεν έχουμε την ανάπτυξη στην πραγματικότητα για την οποία κομπάζετε.

Και με άλλες λέξεις ο Πρωθυπουργός της χώρας προανήγγειλε ότι είμαστε προ των θυρών μεγάλης οικονομικής κρίσης, ότι αποδέχεται πως είμαστε σε ένα στάδιο ήπιας ή και μεγαλύτερης υπερθέρμανσης της οικονομίας και αποδίδει αυτή την αιτία υπερθέρμανσης, πού; Στον διεθνή πληθωρισμό. Είναι ντόπιος ο πληθωρισμός, κύριε Υφυπουργέ, και το γνωρίζετε, δεν μπορείτε να υποκρίνεστε για κάτι άλλο.

Συζητάμε σήμερα, λοιπόν, ένα νομοσχέδιο που δεν διασφαλίζει τη δημοσιονομική ισορροπία όπως τιτλοφορείται, αλλά συντελείται σε μια συγκυρία σύγχρονης προσπάθειας εκπαίδευσης του κοινωνικού σώματος στον φόβο των μεταναστών, προσφύγων, μειονοτήτων, παριών, αποκλεισμένων, ενώ θεωρείτε απολύτως νόμιμες και φυσιολογικές τις πολιτικές επιλογές χρέους, λιτότητας, περιστολής δικαιωμάτων και εγγυήσεων, σε μια συντονισμένη προσπάθεια μετατόπισης της κοινωνίας από τη θέαση σκανδάλων που σας δημιουργούν ασφυξία.

Η διαδρομή της επικίνδυνης κατασκευής του εχθρού στην Κρήτη, των ανύπαρκτων βοσκοτόπων, της υφαρπαγής ψήφων διαπολιτικής δωροδοκίας, χρήζει ειδικής προσέγγισης και ανάλυσης, που θα αποκαλύψει σε επόμενο χρόνο την επικοινωνιακή στόχευσή σας.

Με έναν Υπουργό απόντα σε κάθε συζήτηση του νομοσχεδίου -και τώρα ακόμα- κατά τη διάρκεια των τεσσάρων συνεδριάσεων, αναρωτιόμαστε πόση ισορροπία διασφαλίζει ένα ακόμα γονατογράφημα ασάφειας και αοριστίας, που εξυπηρετεί τη μερική και πλημμελή ενσωμάτωση της ευρωπαϊκής Οδηγίας 1265, εξαιρώντας εκείνες τις διατάξεις που θα ενέδιδαν εν μέρει και πάλι στις δημοσιονομικές ανάγκες της χώρας μας.

Η Πλεύση Ελευθερίας έχει διατυπώσει πολύ καθαρά τις προτάσεις μας για την ανόρθωση της οικονομίας, αλλά και την ανάσχεση της φτωχοποίησης των Ελλήνων, της αλυσιτελούς αδυναμίας βιοπορισμού και αντιμετώπισης της στεγαστικής κρίσης.

Μεταξύ άλλων, υπενθυμίζω ότι έχουμε προτείνει την κατάργηση του τεκμαρτού εισοδήματος σε βάρος των αυτοαπασχολούμενων, τη διαγραφή χρεών που δημιουργήθηκαν ανυπαίτια την περίοδο των μνημονίων και την περίοδο της πανδημίας, την κατάργηση των funds εταιρειών ειδικού σκοπού, με απαγόρευση πλειστηριασμών και κατασχέσεων από τα εν λόγω τραπεζικά μορφώματα, την επιστροφή των χρημάτων των ανακεφαλαιοποιήσεων των τραπεζών στην κοινωνία και τη φορολόγηση των υπερκερδών τους, με κατεύθυνση ενίσχυσης της μικρομεσαίας επιχειρηματικότητας και της κοινωνίας.

Προτείναμε και προτείνουμε την επανεξέταση, μείωση και κατάργηση των συντελεστών στα είδη πρώτης ανάγκης, την κατάργηση της οριζόντιας φορολόγησης και εγκατάστασης ενός δίκαιου, διαφανούς, εύληπτου και σταθερού φορολογικού συστήματος.

Επειδή ο χρόνος πιέζει, θα κλείσω, κύριε Πετραλιά, με ένα σχόλιο για την παρέμβασή σας και δήλωση περί ευαισθησίας της Κυβέρνησης, που νομοθετεί για ένα και μόνο θύμα των Τεμπών που υπέστη μόνιμη αναπηρία, ώστε να εξαιρεθούν οι συγγενείς από τη δανειακή υποχρέωση προς το Ταμείο Παρακαταθηκών και Δανείων. Λυπάμαι, αλλά είστε πολύ λίγοι, προκλητικά υποκριτές, γιατί στον ίδιο χρόνο μεθοδεύετε με τεχνάσματα που προσιδιάζουν σε εγκλήματα του κοινού ποινικού δικαίου την αμνήστευση των ευθυνών κρατικών αξιωματούχων, τέως υπουργών, την ατιμωρησία και την ασυλία τους, και επιτέλους η κοινωνία σάς έχει αντιληφθεί, δεν ξεγελιέται και δεν εξαπατάται.

Ευχαριστώ, κύριε Πρόεδρε, και για την ανοχή.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Καραγεωργοπούλου.

Καλείται στο Βήμα ο κ. Μιχάλης Κατρίνης, Βουλευτής του ΠΑΣΟΚ. Θα ακολουθήσουν η κ. Νοτοπούλου, ο κ. Χουρδάκης, μετά οι δευτερολογίες και η συνεδρίαση θα κλείσει με τον Υφυπουργό.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Σε μια δύσκολη νύχτα, θέλω να ευχηθώ καλή δύναμη στις γυναίκες και τους άντρες της Πυροσβεστικής που αυτή τη στιγμή δίνουν τιτάνια μάχη να περιορίσουν την πυρκαγιά στον Ωρωπό.

Κυρίες και κύριοι συνάδελφοι, ο κ. Μητσοτάκης εργαλειοποίησε σήμερα το μεταναστευτικό για να καλύψει την πλήρη αποτυχία της πολιτικής του στη Λιβύη με την ψευδή εικόνα που μετέφερε ο κ. Γεραπετρίτης να καταρρέει μέσα σε σαράντα οκτώ ώρες, για να αλλάξει την ατζέντα από τα σκάνδαλα που ταλανίζουν την Κυβέρνησή του και για να μην κάνει αυτά που έπρεπε να κάνει ως Έλληνας Πρωθυπουργός. Τι δηλαδή; Να διακηρύξει στους εταίρους ότι η Ελλάδα θα θέσει ζήτημα διακοπής ευρωπαϊκής χρηματοδότησης προς τη Λιβύη, εφόσον συνεχίσει την ίδια πρακτική, είτε μιλάμε για την Κυβέρνηση που είναι νόμιμα αναγνωρισμένη από τον ΟΗΕ είτε για τον κάθε φίλαρχο και πολέμαρχο, πρακτική η οποία είναι σαφές ότι υποδαυλίζεται από την Τουρκία που μέσω του μεταναστευτικού ασκεί πίεση στην Ελλάδα και την Ευρώπη, κάτι που ο κ. Μητσοτάκης δεν αναδεικνύει, κάνει ότι δεν βλέπει και υποβαθμίζει ήδη από τα γεγονότα του Έβρου. Δεν θέτει το ζήτημα στις πραγματικές του διαστάσεις, ότι οποιαδήποτε σχέση της Τουρκίας με την Ευρωπαϊκή Ένωση σε διπλωματικό, οικονομικό και πολιτικό επίπεδο θα αξιολογείται από τη συμπεριφορά της άμεση ή έμμεση στο μεταναστευτικό. Καθαρές κουβέντες, καθαρές αποφάσεις.

Κυρίες και κύριοι συνάδελφοι, συζητάμε το νέο δημοσιονομικό πλαίσιο με στόχο, υποτίθεται, μεγαλύτερη ευελιξία και διαρθρωτικό βάθος στην οικονομική πολιτική. Αλλά, ας είμαστε ειλικρινείς. Όσο καλοί και αν είναι οι κανόνες, το ζήτημα είναι ποιος, εάν και πώς εφαρμόζει τους κανόνες και η σημερινή Κυβέρνηση έχει δείξει ότι δεν τα πάει πολύ καλά με τους κανόνες. Θέλει ένα κράτος πειθήνιο, συγκεντρωτικό, αδιαφανές, κομματικά ελεγχόμενο. Αντί να ενισχύει τον επιστημονικό ρόλο του Δημοσιονομικού Συμβουλίου, τον υποβαθμίζει με μετακλητούς, με συμβασιούχους, με προσωπικό με ανεπαρκή θεσμική θωράκιση. Την ίδια ώρα νομοθετεί μηχανισμό κοστολόγησης κομματικών προγραμμάτων με την αξιοπιστία των προτάσεων –άκουσον, άκουσον- να κρίνεται από ένα όργανο με μετακλητούς συνεργάτες, ακόμα και φοιτητές.

Αυτά δεν συμβαίνουν σε ευρωπαϊκό επίπεδο. Αυτά, όμως, συμβαίνουν στην Ελλάδα της Νέας Δημοκρατίας. Γιατί; Γιατί η Κυβέρνηση δεν ενδιαφέρεται για θεσμική ανεξαρτησία, αλλά για την απόλυτη πειθαρχία στις πολιτικές επιλογές. Δεν θέλει ένα κράτος με θεσμούς που λογοδοτούν πραγματικά, αλλά μηχανισμούς που εξυπηρετούν.

Δεν ξέρουμε, βεβαίως, τι θα αποκαλύψουν οι έλεγχοι του Ευρωπαϊκού Ελεγκτικού Συνεδρίου της ΟLAF και άλλων ευρωπαϊκών μηχανισμών που έχουν ήδη στρέψει την προσοχή τους στη διαχείριση κοινοτικών κονδυλίων, σήμερα όμως έχουμε να κάνουμε με ένα τεράστιο σκάνδαλο διαφθοράς, και μιλάω για το σκάνδαλο του ΟΠΕΚΕΠΕ, μεθοδικά οργανωμένο, συστηματικά εκτελεσμένο, με κυβερνητική πολιτική κάλυψη, από μία Κυβέρνηση που άλλαξε έξι προέδρους ΟΠΕΚΕΠΕ και πέντε Υπουργούς Αγροτικής Ανάπτυξης τα τελευταία έξι χρόνια. Και η Κυβέρνηση, αλλά και ο Πρωθυπουργός γνώριζαν πολύ καλά τι γίνεται.

Υπάρχει κάποιος που πιστεύει ότι ο κ. Βάρρας, ο πρόεδρος που το 2020 μπλόκαρε 3.500 ΑΦΜ και έστειλε υποθέσεις στον εισαγγελέα παραιτήθηκε τυχαία, όταν οι ΑΦΜ αυτοί πληρώθηκαν κανονικά ενώ ήταν σε έλεγχο; Υπάρχει κανείς που πιστεύει ότι ο κ. Βάρρας που αμέσως μετά ανέλαβε σύμβουλος του Πρωθυπουργού στο Μαξίμου δεν ενημέρωσε κάποιον στο Μαξίμου ή και τον ίδιο τον Πρωθυπουργό για το τι συνέβαινε στον ΟΠΕΚΕΠΕ;

Και είναι τυχαίο ότι ακόμα ένας πρόεδρος, ο κ. Σημανδράκος, ο οποίος μάλιστα είχε επιλεγεί με ΑΣΕΠ, μπλόκαρε 6.000 ΑΦΜ και τελικά και πάλι αυτοί πληρώθηκαν κανονικά, μόλις αυτός οδηγήθηκε σε παραίτηση; Αμφισβητεί μήπως κανείς ότι ο ίδιος ενημέρωσε εγγράφως τους συνεργάτες του κ. Μητσοτάκη στο Μέγαρο Μαξίμου από το 2023;

Μάλιστα την άνοιξη του 2024 η Ευρωπαϊκή Επιτροπή έχει ήδη θέσει τον ΟΠΕΚΕΠΕ υπό καθεστώς επιτήρησης για διάστημα δώδεκα μηνών, με την Κυβέρνηση να προσπαθεί να αποκρύψει ό,τι μπορεί και να δικαιολογήσει τα αδικαιολόγητα.

Είναι χαρακτηριστικό και μάλιστα έχει γραφτεί σε έγκριτο site ότι το 2024 η Διεύθυνση Γεωργίας της Κομισιόν ανέφερε χαρακτηριστικά ότι οι ελληνικές αρχές γνωρίζουν ότι υπάρχει υψηλός κίνδυνος απάτης, δεν συμφωνούν όμως ότι πρέπει να λάβουν διορθωτικά μέτρα και να διαπιστώσουν τον οικονομικό κίνδυνο. Άρα, ένα σκάνδαλο το οποίο ήταν γνωστό, υπήρχε προειδοποίηση, αλλά δυστυχώς υπήρχε συγκάλυψη.

Ένα σκάνδαλο το οποίο, κυρίες και κύριοι συνάδελφοι, αποκαλύπτει τις προτεραιότητες, τις προθέσεις και τον χαρακτήρα της Κυβέρνησης του κ. Μητσοτάκη. Πρώτα απ’ όλα την έλλειψη ενδιαφέροντος για την ανασυγκρότηση και ενίσχυση του πρωτογενούς τομέα, αφού οι πραγματικοί γεωργοί και κτηνοτρόφοι στερήθηκαν πολύτιμους πόρους για να κρατήσουν τις εκμεταλλεύσεις τους ζωντανές, να καλύψουν το αυξημένο κόστος παραγωγής, να προγραμματίσουν τη δουλειά τους.

Οι αγρότες μας, που για πρώτη φορά -το ξέρουμε πολύ καλά όλοι οι συνάδελφοι εδώ που βρέθηκαν στην επαρχία- έλαβαν τόσο καθυστερημένες και τόσο κουτσουρεμένες τις κοινοτικές επιδοτήσεις. Και προφανώς αυτό δεν έγινε τυχαία.

Επίσης, η Κυβέρνηση δείχνει την έλλειψη σεβασμού στους Έλληνες πολίτες, αφού όλοι οι φορολογούμενοι θα κληθούν να πληρώσουν τα πρόστιμα που επιβλήθηκαν και πολύ φοβάμαι ότι θα είναι αυξημένα από την Ευρωπαϊκή Ένωση για κακοδιαχείριση κοινοτικών πόρων προς εξυπηρέτηση κομματικών φίλων της σημερινής Κυβέρνησης. Γιατί οι πρακτικές της σημερινής Κυβέρνησης διασύρουν τη χώρα σε επίπεδο Ευρωπαϊκής Ένωσης και της στερούν αξιοπιστία, κύρος και πολιτικό κεφάλαιο στο τραπέζι των ευρωπαϊκών διαπραγματεύσεων, σε μια κρίσιμη γεωπολιτικά και όχι μόνο περίοδο.

Είναι πρακτικές της Κυβέρνησης που δυστυχώς δείχνουν την απαξίωση κάθε έννοιας αξιολόγησης και αξιοκρατίας, αφού δύο ευσυνείδητοι δημόσιοι λειτουργοί, η κ. Τυχεροπούλου στα κεντρικά γραφεία και ο κ. Καλιούρης στην Κρήτη, οι οποίοι αρνήθηκαν να συγκαλύψουν τις περιπτώσεις διαφθοράς και πολύ απλά έκαναν σωστά τη δουλειά τους, τιμωρήθηκαν με πειθαρχική δίωξη, με στέρηση μισθού, με τοποθέτηση σε υπηρεσιακό «ψυγείο», για να μας υπενθυμίζουν το πραγματικό πρόσωπο της Νέας Δημοκρατίας.

 Και μπορεί, κύριε Υπουργέ, η Κυβέρνησή σας να προσπαθεί να εξοντώσει αυτούς τους δύο ευσυνείδητους λειτουργούς, θα ήθελα όμως να σας παρακαλέσω να μην εξοντώσετε και τους Οργανισμούς Τοπικής Αυτοδιοίκησης. Αναφέρομαι σε έναν πρόσφατο καταλογισμό από το Ελληνικό Δημόσιο στον Δήμο Ζαχάρως για τις φονικές πυρκαγιές του 2007, όπου αναζητούνται πάνω από 3 εκατομμύρια ευρώ. Καταλαβαίνετε ότι ουσιαστικά οδηγείται ο δήμος σε χρεοκοπία και ανάλογος καταλογισμός υπάρχει και στην Περιφέρεια Δυτικής Ελλάδος και θεωρώ ότι θα πρέπει αυτό το θέμα να το δείτε, δεν ξέρω αν έχετε κάτι να πείτε.

Κυρίες και κύριοι συνάδελφοι, η χώρα χρειάζεται πολιτική αλλαγή. Οι Έλληνες πολίτες αξίζουν καλύτερα και περισσότερα, δικαιούνται μια σύγχρονη ευρωπαϊκή χώρα, με θεσμική λειτουργία, με εξωστρέφεια, με κοινωνική ευημερία, με δικαιώματα για τους πολλούς και πάνω απ’ όλα με σεβασμό στον πολίτη. Αυτά τα τόσο αυτονόητα, αλλά αυτά τα τόσο σημαντικά αποτελούν στόχο για το ΠΑΣΟΚ και πυξίδα για το μέλλον αυτής της χώρας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Κατρίνη.

Τον λόγο έχει ο κύριος Υπουργός για μία παρέμβαση.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Θα αναφερθώ πολύ γρήγορα για το θέμα που τέθηκε για τον Δήμο Ζαχάρως και για την Περιφέρεια Στερεάς Ελλάδος. Το γνωρίζουμε το θέμα, έχει επικοινωνήσει μαζί μου ο κ. Λιβάνιος του Υπουργείου Εσωτερικών. Αφορά αποφάσεις του Διοικητικού Εφετείου Πατρών για αποζημιώσεις θυμάτων των πυρκαγιών του 2007 και κινούμαστε ώστε να καλυφθεί το ζήτημα και προφανώς δεν θα χρεοκοπήσει κάποιος δήμος, οπότε θα κοιτάξουμε άμεσα για τη λύση. Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Πολύ καλή είδηση πάντως.

 Τον λόγο τώρα έχει η κ. Κατερίνα Νοτοπούλου από τον ΣΥΡΙΖΑ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες και κύριοι συνάδελφοι, η κυβερνητική παρουσία στο Κοινοβούλιο σήμερα μόνο ως πρόκληση στον ελληνικό λαό μπορεί να εκληφθεί. Προκλητικός όμως είναι και ο τίτλος του σχεδίου νόμου που συζητάμε σήμερα. Προμετωπίδα, λέτε, ότι είναι η διασφάλιση της δημοσιονομικής ισορροπίας. Δεν νομίζετε ότι είναι και αυτό εξίσου προκλητικό, τη στιγμή που η χώρα συγκλονίζεται από τις καθημερινές αποκαλύψεις για το σκάνδαλο του ΟΠΕΚΕΠΕ, το οποίο θα επιφέρει και σωρευτικά πρόστιμα ενός δισ. περίπου και πιθανή αυξημένη εποπτεία στα ευρωπαϊκά κονδύλια, εσείς να έρχεστε και να μιλάτε για νομοθετική πρωτοβουλία που διασφαλίζει τη δημοσιονομική ισορροπία, την ίδια στιγμή που εξακολουθείτε να προκαλείτε κοινωνική και θεσμική ασφυξία με τα σκάνδαλά σας, από τη λίστα Πέτσα και το Predator, το έγκλημα των Τεμπών, τη συγκάλυψη του εγκλήματος των Τεμπών μέχρι τον ΟΠΕΚΕΠΕ και ό,τι άλλο βλέπουμε καθημερινά να έρχεται στο φως της δημοσιότητας;

Τι κάνατε; Στήσατε μια «γαλάζια» μηχανή με τη συμμετοχή Υπουργών, Υφυπουργών, κυβερνητικών, τοπικών κομματικών στελεχών για να δώσετε τις ευρωπαϊκές επιδοτήσεις όχι σε αυτούς που πραγματικά τις δικαιούνται και που τις έχουν ανάγκη και τις αξίζουν, στους παραγωγούς, στους αγρότες, αλλά για τη δημιουργία της εκλογικής σας πελατείας. Στις επισυνδέσεις της δικογραφίας αναφέρεται συχνά εμπλοκή στελεχών του Μαξίμου, τα οποία κατονομάζονται. Και ο Πρωθυπουργός για άλλη μια φορά εμφανίζεται να μην ξέρει, να μην έχει ακούσει, να μη γνωρίζει τίποτα.

Πάμε και στο νομοσχέδιο ξανά. Μιλάτε στον τίτλο για μεταρρύθμιση του πλαισίου δημοσιονομικής διαχείρισης τη στιγμή που με τις πρακτικές σας γυρίζετε τη χώρα δεκαετίες πίσω. Αυτές οι πρακτικές ακριβώς -από τον ΟΠΕΚΕΠΕ, αλλά και στον χρόνο πίσω πηγαίνοντας, ρουσφέτια, πελατειακό κράτος, διαφθορά, σήψη, σαπίλα- οδήγησαν τη χώρα στη χρεοκοπία, στα μνημόνια και την επιτροπεία. Και ήταν η κυβέρνηση του Αλέξη Τσίπρα που μπόρεσε και έβγαλε τη χώρα από την κρίση, δημιούργησε ασφαλή διάδρομο εξόδου από τη χρεοκοπία, διασφαλίζοντας επαρκή χρηματοδότηση και ρύθμιση του δημόσιου χρέους. Και φυσικά, με την κοινωνία όρθια και την αξιοπρέπεια πίσω στον ελληνικό λαό, κάτι που όχι μόνο αρνείστε να παραδεχτείτε, αλλά προσπαθείτε μέχρι και σήμερα να ξαναγράψετε στην ιστορία, να σπιλώσετε με ανυπόστατα ψέματα, χυδαία προπαγάνδα περί επαχθέστερου τρίτου μνημονίου και το «όχι» που δήθεν έγινε «ναι».

Η ιστορία, όμως, δεν ξαναγράφεται και θα πρέπει να καταλάβετε στην Κυβέρνηση ότι δεν μπορείτε να ξεπλυθείτε όσο και αν διαστρεβλώσετε την ιστορία και ότι δεν μπορείτε να ξεπλυθείτε ούτε από το μεγαλύτερο κύμα προπαγάνδας, αυτό στο οποίο επενδύετε διαχρονικά.

Για ποια δημοσιονομική ισορροπία, λοιπόν, να μιλήσουμε, όταν η πολιτική σας οδηγεί σε πλήρη φτωχοποίηση την κοινωνική πλειοψηφία, ενώ ταυτόχρονα επιτρέπει τη συσσώρευση υπερκερδών δισεκατομμυρίων σε λίγους ισχυρούς ομίλους; Στην Ευρώπη, η φτώχεια μειώνεται κατά 1,1%. Ο φτωχός πληθυσμός, όμως, στην Ελλάδα φτάνει πια στα δύο εκατομμύρια επτακόσιες σαράντα χιλιάδες πενήντα ένα άτομα.

Με αυτούς τους ρυθμούς αύξησης, του χρόνου η Ελλάδα, κύριοι Υπουργοί, θα έχει ξεπεράσει τη Ρουμανία. Διότι στη διετία 2022-2024 μειώθηκε και η ψαλίδα της Ελλάδας σε σχέση με τις δύο πρώτες χώρες σε φτώχεια της Ευρωπαϊκής Ένωσης. Στην πρώτη Βουλγαρία και τη δεύτερη Ρουμανία υπάρχει ραγδαία μείωση του ποσοστού φτώχειας σε σχέση με το 2022, -1,9% στη μία περίπτωση, -6,5% στην άλλη.

Στην Ελλάδα, αύξηση και πάλι της φτώχειας στο 0,6%. Σκεφτείτε ότι τα παιδιά που ζουν κάτω από το όριο της φτώχειας είναι πεντακόσιες χιλιάδες! Στην Ελλάδα το 2024, με επιπλέον 1,7% του πληθυσμού σε κίνδυνο φτώχειας σε σχέση με το 2019, η Ελλάδα είναι πέμπτη στην Ευρωπαϊκή Ένωση σε αύξηση του ποσοστού πληθυσμού σε στενή οικονομική φτώχεια την τελευταία πενταετία.

Το 2024, καταγράφονται εκατόν ογδόντα επτά χιλιάδες περισσότεροι Έλληνες σε σχέση με το 2019 να βρίσκονται σε βαριά οικονομική φτώχεια, με εισόδημα κάτω από 7.462 ευρώ. Την ίδια στιγμή, οι τράπεζες με τις ευλογίες σας και τις προσπάθειές σας σωρεύουν υπερκέρδη 4 δισεκατομμύρια ετησίως. Λίγοι μεγάλοι όμιλοι την τελευταία τετραετία 20 δισεκατομμύρια.

Πολύ περίεργη, λοιπόν, αντίληψη έχετε για τη δημοσιονομική ισορροπία. Δεν θα αναφερθώ αναλυτικά στις διατάξεις του νομοσχεδίου. Το έκαναν οι συνάδελφοι του ΣΥΡΙΖΑ, το έκανε ο εισηγητής μας.

Επιτρέψτε μου, όμως, την αναφορά στο θέμα παροχών και ενισχύσεων. Πάτε σε ένα ακόμη πιλοτικό πρόγραμμα -το έχετε αναγάγει σε θεσμό- το Μητρώο Παροχών και Ενισχύσεων. Αυτό το ηλεκτρονικό μητρώο λειτουργεί ως ελεγκτικός μηχανισμός, στην πραγματικότητα, παρά ως ηλεκτρονική πύλη εξυπηρέτησης του πολίτη.

Να δούμε τι εννοείτε και με την ενίσχυση του διαθέσιμου εισοδήματος. Η Κυβέρνηση, που έκανε καριέρα κριτικάροντας πρωτογενή πλεονάσματα το 2015-2019, σήμερα ανακοίνωσε για το 2024 πρωτογενές πλεόνασμα-μαμούθ 4,8% του ΑΕΠ, που σημαίνει υπερπλεόνασμα, υπεραπόδοση 6,41 δισεκατομμύρια, 2,7% του ΑΕΠ, πάνω από τον στόχο του πρωτογενούς πλεονάσματος που είχε κατατεθεί στον Προϋπολογισμό του 2024. Ρεκόρ δημοσιονομικής υπεραπόδοσης όλων των εποχών. Αυτά τα στερείται η κοινωνία και η αγορά.

Πλέον, τα υπερπλεονάσματα της τελευταίας τριετίας ξεπερνούν αθροιστικά τα 11,2 δισεκατομμύρια, τα οποία φυσικά δεν επιστρέφετε ούτε στους πολίτες, ούτε στην αγορά, ούτε στις μικρομεσαίες επιχειρήσεις. Τι επιστρέφετε; Επιστρέφετε 590 εκατομμύρια στην κοινωνία, 230 εκατομμύρια ως επιστροφή ενοικίου, 360 εκατομμύρια ως ενίσχυση συνταξιούχων υπερηλίκων. Και αυτό εσείς το λέτε δημοσιονομική ισορροπία.

Αντί να επιστρέψετε στην κοινωνία το μεγαλύτερο μέρος, όπως οφείλετε, κάνετε την επιλογή να αποπληρώσετε πρόωρα τους δανειστές, ενώ θα μπορούσατε να τα διαθέσετε για την άσκηση κοινωνικής πολιτικής, να διατηρηθεί η κοινωνική συνοχή και να στηριχθεί η κοινωνία, που πραγματικά υποφέρει.

Ας δούμε τι κάνετε, λοιπόν, σε σχέση με τη στέγη. Επιστροφή ενοικίου, λέτε, 230 εκατομμύρια σε εννιακόσιες χιλιάδες νοικοκυριά. Στην πραγματικότητα, επιστρέφετε κατά μέσο όρο 242 ευρώ τον χρόνο, όταν το μέσο ετήσιο ενοίκιο ανέρχεται στις 4.852 ή μόλις 20 ευρώ τον μήνα έναντι του μέσου μηνιαίου ενοικίου, που είναι 304 ευρώ, 20 ευρώ τον μήνα, όταν το μέσο μηνιαίο δηλωμένο ενοίκιο είναι 404 ευρώ, 20 ευρώ τον μήνα, όταν με τα στοιχεία πληθωρισμού της Eurostat του Μαΐου, η Ελλάδα είναι πρώτη στην ετήσια αύξηση τιμής ενοικίων, με 10,92.

Εμείς έχουμε καταθέσει προτάσεις. Τονίζουμε ότι μόνη λύση είναι πραγματικά η κοινωνική κατοικία. Η Πορτογαλία κατασκευάζει είκοσι έξι χιλιάδες κοινωνικές κατοικίες, η Ισπανία είκοσι χιλιάδες, η Ιταλία δέκα χιλιάδες κοινωνικές κατοικίες. Στην Αυστρία, το 24% των κατοικιών είναι κοινωνικές κατοικίες. Η Ιρλανδία έχει 2,3 εκατομμύρια κοινωνικές κατοικίες, η Γαλλία πέντε 5 εκατομμύρια. Και εσείς αδιαφορείτε.

Για να κλείσει, επειδή δεν διαθέτετε στρατηγική, δεν διαθέτει στεγαστική πολιτική, εμείς θα επιμείνουμε σε συγκεκριμένες προτάσεις. Όμως, υπάρχει και μια ακόμα εκκρεμότητα από την Κυβέρνησή σας…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, ένα λεπτό και ολοκληρώνω, επειδή είναι σημαντικό να βάζουμε και όλα τα θέματα που αναδεικνύει και η ΕΣΑΜΕΑ και τα άτομα με αναπηρία. Διαθέτετε ένα πάρα πολύ μικρό ποσό, δεν καλύπτετε την ανάγκη, όπως έχει δηλωθεί, για διπλασιασμό της ενίσχυσης και των κριτηρίων χορήγησης για τα άτομα με αναπηρία. Τα 250 ευρώ ετήσιας οικονομικής ενίσχυσης που δίνετε σε συνταξιούχους, ανασφάλιστους υπερήλικες και άτομα με αναπηρία δεν είναι ούτε καν χαρτζιλίκι, είναι 0,68 ευρώ την ημέρα, τη στιγμή που η ακρίβεια και το υψηλό κόστος ζωής εξανεμίζουν το εισόδημα.

Να επαναφέρετε, λοιπόν, τη δέκατη τρίτη και δέκατη τέταρτη σύνταξη, να δώσετε αυξήσεις στις συντάξεις πάνω από τον πληθωρισμό, να προβείτε σε κατάργηση της προσωπικής διαφοράς και φυσικά, να ικανοποιήσετε διεκδικήσεις του αναπηρικού κινήματος. Δεν ικανοποιούνται αυτές με τα 250 ευρώ. Έχει δώσει ο κ. Πετραλιάς στην ακρόαση των φορέων μια δέσμευση ότι με εξουσιοδοτική διάταξη θα ικανοποιήσει το αίτημα των φορέων της ΕΣΑΜΕΑ. Το καταθέσαμε και εμείς από τον Ιούνιο. Ελπίζουμε η δέσμευση αυτή να μην έχει την ίδια τύχη με τις εξαγγελίες της Κυβέρνησης για τα επιδόματα στέγασης, παιδιού, ελάχιστο εγγυημένο εισόδημα, τις οποίες είχατε κάνει στην περυσινή ΔΕΘ, χωρίς να τις υλοποιήσετε μέχρι τώρα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Νοτοπούλου.

Θα κλείσουμε με τον τελευταίο ομιλητή, με τον κ. Μιχαήλ Χουρδάκη, τον ανεξάρτητο. Θα ακολουθήσουν μετά οι δευτερολογίες αντίστροφα, ξεκινώντας από τον κ. Καζαμία και μετά θα κλείσει ο Υφυπουργός.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε.

Σκάνδαλα, παραιτήσεις, δικογραφίες -σήμερα, ήρθε άλλη μια δικογραφία- ανεπάρκειες. Προχθές, έκανα μια επίκαιρη ερώτηση. Αντί να έρθει ο Πιερρακάκης, στείλατε τον κ. Κώτσηρα. Είπε ότι το θέμα αφορούσε το Υπουργείο Εσωτερικών. Το Υπουργείο Εσωτερικών, όμως -το επιβεβαίωσα χθες- είχε ήδη απαντήσει ότι αφορά το Υπουργείο Οικονομικών και ο ένας πετάει το μπαλάκι στον άλλο. Εξωτερική πολιτική ανεπαρκής και υποτακτική, σφαλιάρες από παντού, νεποτισμός στο Υπουργείο Εξωτερικών -και το έχω αναφέρει στον κ. Γεραπετρίτη- μεταναστευτικές ροές.

Και τώρα, συζητάμε για την οικονομία και συζητάμε για ένα νομοσχέδιο που φέρει τον βαρύγδουπο τίτλο για δήθεν δημοσιονομική ισορροπία, για δήθεν μεταρρυθμίσεις. Όμως, στην ουσία, αποτελεί ένα ακόμα βήμα θεσμικής οπισθοδρόμησης, ενίσχυσης αδιαφανών μηχανισμών και τιμωρητικής διάθεσης, αλλά και επέκτασης -και αυτό είναι το πιο σημαντικό- της επιτροπείας από την Ευρωπαϊκή Ένωση, αυτή τη φορά με νέο μανδύα.

Και δεν μπορώ, κύριε Πετραλιά, να μη στηλιτεύσω την κακή πρακτική, που και εσείς έχετε μερίδιο ευθύνης. Στις 27 Ιουνίου το βράδυ ήρθε το νομοσχέδιο, χωρίς τον απαιτούμενο συγκριτικό πίνακα ενσωμάτωσης της ευρωπαϊκής Οδηγίας, χωρίς σαφείς εξηγήσεις για τις αλλαγές, χωρίς επαρκή διαβούλευση, χωρίς δυνατότητα ενδελεχούς επεξεργασίας, χωρίς να έχουν προσκληθεί -δήθεν λόγω οικονομίας χρόνου- αρκετοί φορείς.

Νομίζω ότι όλα αυτά δεν περιποιούν τιμή σε όποιον θέλει να επαίρεται για θεσμική σοβαρότητα, ειδικά όταν τέτοιες σημαντικές μεταρρυθμίσεις χρειάζονται ένα τέτοιο ειδικό βάρος. Και το παρόν νομοσχέδιο παρουσιάζεται ως εργαλείο ευρωπαϊκής συμμόρφωσης και θεσμικού εκσυγχρονισμού. Δυστυχώς, απλώς εδραιώνει ένα σύστημα συγκεντρωτισμού, αδιαφάνειας και τιμωρητικής λογικής προς τους εργαζόμενους και στους πιο αδύναμους της κοινωνίας.

Ειδικότερα, υποβάθμιση –και αυτό είναι πάρα πολύ κρίσιμο- και της Βουλής σε ό,τι αφορά το μεσοπρόθεσμο. Με το άρθρο 20 του νομοσχεδίου η Βουλή χάνει την αρμοδιότητα να ψηφίζει μεσοπρόθεσμο δημοσιονομικό σχέδιο. Αντίθετα, απλώς θα το συζητά. Θα έχει ήδη εγκριθεί από το Υπουργικό Συμβούλιο και θα σταλεί κατόπιν στην Ευρωπαϊκή Επιτροπή. Άρα δεν θα υπάρχει καμία δυνατότητα τροποποίησης, καμία νομικά δεσμευτική παρέμβαση και η Βουλή θα εξακολουθήσει να έχει δυστυχώς έναν ρόλο ως θεατή κρίσιμων αποφάσεων, όπως ήδη συμβαίνει γιατί βλέπουμε ότι αυτή τη στιγμή στο Κοινοβούλιο δεν είναι σχεδόν κανένας. Θα ψηφίσει ο εισηγητής του κάθε κόμματος για όλους τους Βουλευτές που λείπουν και δεν θα ψηφίσουν είκοσι οκτώ Βουλευτές: τρεις γιατί λείπουν και δεν έχουν αναπληρωθεί –κακώς- και είκοσι πέντε γιατί ως ανεξάρτητοι δεν δικαιούνται να ψηφίσουν. Τελικά ξανά λοιπόν το Ελληνικό Κοινοβούλιο υποβαθμίζεται και αντί να έχει το ρόλο ενός αποφασιστικού θεσμικού αντίβαρου, καταλήγει να είναι ένας απλός σχολιαστής εκτελεστικής εξουσίας.

Και επειδή η ζωή κάνει κύκλους, όταν, κύριε Πετραλιά, θα είστε εσείς στα απέναντι έδρανα, είμαι βέβαιος ότι δεν θα θέλετε να έχετε αυτό τον ρόλο του απλού θεατή και θα θέλατε –και αυτός θα έπρεπε να είναι ο ρόλος σας και του κάθε αντιπολιτευόμενου και συμπολιτευόμενου Βουλευτή- πραγματικά ο Βουλευτής να ελέγχει και να βελτιώνει τη λειτουργία της κυβέρνησης και όχι να βλέπει μια Βουλή απονευρωμένη και χωρίς καμία δυνατότητα να ζητά λογοδοσία σε ένα τόσο κρίσιμο εργαλείο οικονομικής πολιτικής.

Το Δημοσιονομικό Συμβούλιο δεν θα έχει λογοδοσία. Θα είναι δήθεν ανεξάρτητο. Δεν θα εποπτεύεται όπως πρέπει, παρά μόνο -φαίνεται και γράφει το άρθρο 15- ότι ο εξωτερικός ελεγκτής μπορεί να είναι φορέας άλλου κράτους μέλους ή κάποιος «κατάλληλος». Πουθενά δεν αναφέρεται η μεσολάβηση του Ελεγκτικού Συνεδρίου. Πουθενά δεν αναφέρεται ότι η Βουλή θα μπορεί και θα πρέπει να εγκρίνει τον εξωτερικό ελεγκτή. Άρα στην πραγματικότητα μιλάμε για ένα ανεξέλεγκτο υπερόργανο που δεν εποπτεύεται από τη Βουλή, όπως είπα, δεν ελέγχεται από κανέναν και μπορεί να προσλάβει ως εξωτερικό ελεγκτή οποιονδήποτε, δήθεν, κατάλληλο φορέα χωρίς τη συναίνεση ούτε του Ελεγκτικού Συνεδρίου ούτε της Βουλής.

Αντικειμενικότητα θα έχει αυτό το καινούργιο όργανο, το Συμβούλιο; Όχι. Θα κάνει προσλήψεις εκτός ΑΣΕΠ, θα φέρνει μετακλητούς στο γραφείο του Προέδρου, χωρίς να ξέρουμε τα κριτήρια, χωρίς να ξέρουμε τον τρόπο της αξιολόγησης και χωρίς να εγγυάται κανείς καμία αξιοκρατία, σε μια χώρα που ήδη και επί των ημερών σας –και δυστυχώς δεν είστε οι μόνοι- βλέπουμε τις πληγές του κομματισμού στην κρατική διοίκηση και ξέρουμε τα κακά από την ασυδοσία σε τέτοιου τύπου προσλήψεις.

Η πρόβλεψη για μετακλητούς στο γραφείο του Προέδρου δεν είναι αυτό που θα έπρεπε να είναι. Είναι ένα ξένο σώμα. Το Δημοσιονομικό Συμβούλιο θα έπρεπε να έχει απλώς τεχνικό χαρακτήρα και όχι πολιτικό. Θέλουμε την αξιοκρατία. Δεν θέλουμε κομματική πίστη. Θέλουμε την τεχνογνωσία και όχι τη γραμμή. Θέλουμε τη θεσμική ουδετερότητα και όχι την υπονόμευση τη μεθοδολογική.

Αυτό, δυστυχώς, θα έχει και υπερσυγκέντρωση αρμοδιοτήτων ως –ας το πω- «μίνι» Υπουργείο, εκτιμήσεις μακροοικονομικών μεγεθών, κοστολόγηση κομματικών προγραμμάτων, δημοσιονομικές προβλέψεις, συμμόρφωση με ευρωπαϊκούς κανόνες. Όλα αυτά ακούγονται πάρα πολύ ωραία και θα ήταν ωραία, αν δεν φαινόταν ότι αυτές οι αξιολογήσεις θα βασίζονται σε μοντέλα που το ίδιο ορίζει, χωρίς καμία δημόσια διαβούλευση, χωρίς καμία επιστημονική πιστοποίηση και χωρίς καμία ανεξάρτητη επιβεβαίωση. Θα αρκεί να γίνεται μια αναφορά στη Βουλή και εκεί θα τελειώνουν όλα.

Αντί λοιπόν να βασίζεστε κι εσείς και οι επόμενοι και ίσως και οι μεθεπόμενοι σε τέτοια μοντέλα και σε κρατικοδίαιτες μελέτες, προτείνω να ακούτε τρίτους.

Έχω εδώ –και θα καταθέσω τα Πρακτικά- μια πρόσφατη συνέντευξη του Μιχάλη Σάλλα. Δεν μπορεί κανείς να πει ότι ο Σάλλας αντιπολιτεύεται την Κυβέρνηση, ο οποίος όμως λέει ότι ναι ήταν μεγάλη επιτυχία της Κυβέρνησης που βρήκε τα χρήματα –τα αναφέρω εν συντομία-, αντ’ αυτού όμως η αναμενόμενη ανάπτυξη θα έπρεπε να είναι πιο έντονη, πιο διαρθρωτική και να έχει εξωστρέφεια. Τίποτα από αυτά δεν συμβαίνει.

Και επίσης καταθέτω την έκθεση για την ελληνική οικονομία των Μαντέ και Μαρινάκη που δημοσιοποιήθηκε σήμερα. Προτείνω να τη δείτε, έχει πάρα πολύ μεγάλο ενδιαφέρον, για να πάρετε κανονικές πληροφορίες από κανονικούς ανθρώπους που δεν παίρνουν χρήματα από καμία λίστα Πέτσα ή κάτι άλλο παρόμοιο.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρατείνεται με αυτό το νομοσχέδιο το claw back για δέκατη τρίτη συνεχόμενη χρονιά. Λέτε –και το λέει ο ΣΥΡΙΖΑ, φυσικά τίποτα από όλα αυτά δυστυχώς δεν ισχύει- ότι έχουμε βγει από τα μνημόνια. Γιατί –αν έχουμε βγει από τα μνημόνια, κύριε Πετραλιά- οι πάροχοι υγείας συνεχίζουν να επιστρέφουν έσοδα στο κράτος με μηχανισμό αυτόματης επιστροφής; Αυτό έχει παγιωθεί δυστυχώς και λειτουργεί τιμωρητικά, ειδικά για μικρούς παρόχους και ειδικά γι’ αυτούς που είναι και νομοταγείς και δεν κάνουν παράνομες συνταγογραφήσεις.

Αντί λοιπόν να ελέγξει το Υπουργείο μέσω του κ. Γεωργιάδη τις υπερσυνταγογραφήσεις, τις καταχρήσεις και όλα αυτά –που το έχω επισημάνει και έχει κάνει αλλαγή στο νόμο του 2024 στο άρθρο 70- δεν έχει κάνει ακόμα τον εφαρμοστικό κανονισμό και άρα δεν τηρείται τίποτα από όλα αυτά και άρα ζητάω να υπάρχει σαφής κατάργηση του clawback, αν όχι άμεσα, από το επόμενο έτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για λόγους οικονομίας χρόνου δεν θα αναφερθώ στο φαιδρό της επιδότησης ενοικίου. Είναι μια επικοινωνιακή παροχή με άρωμα εκλογών, δεν λύνει το πρόβλημα, δεν δημιουργεί τις προϋποθέσεις για να βρουν οι νέοι –και όχι μόνο οι νέοι- σπίτια και άρα δεν είναι πολιτική στέγασης.

Κυρίες και κύριοι συνάδελφοι, στο Κίνημα Δημοκρατίας –γιατί δεν ερχόμαστε εδώ για να καταγγείλουμε, αλλά- έχουμε προτάσεις, οι οποίες είναι και κοστολογημένες και στοχευμένες και μελετημένες.

Η θεσμική θωράκιση με το ελληνικό Δημοσιονομικό Συμβούλιο είναι μια σωστή ιδέα, αν τηρούνταν κάποιες ελάχιστες προϋποθέσεις. Ο διορισμός του προέδρου και των μελών με πλειοψηφία 3/5 της ολομέλειας, θητεία πέντε ή έξι ετών, μία μόνο θητεία, καμία άλλη ανανέωση και κανένας άλλος αστερίσκος.

Υποχρεωτική δημοσιοποίηση και των Πρακτικών και των γνωμοδοτήσεων εντός δεκαπέντε ημερών για να ξέρει ο πολίτης και ο Τύπος τι συμβαίνει, να ελέγχουν και η Βουλή να μπορεί να κρίνει.

Κατάργηση του clawback το πολύ έως το τέλος του 2027. Ας γίνει ένα μεταβατικό σχέδιο εξυγίανσης των δαπανών και ένας έλεγχος των υπερτιμολογήσεων, αλλά δεν μπορούμε να τιμωρούμε τους νομοταγείς.

Και φυσικά θέτω προ των ευθυνών και τους Βουλευτές της Συμπολίτευσης και τους Βουλευτές της Αντιπολίτευσης ότι το παρόν νομοσχέδιο καταργεί τον κοινοβουλευτικό έλεγχο σε ένα μεγάλο του κομμάτι, ενισχύει τον ανεξέλεγκτο μηχανισμό, διατηρεί μηχανισμούς μνημονιακής λιτότητας, υπονομεύει την κοινοβουλευτική λειτουργία, αδικεί δημοσίους υπαλλήλους, παγιώνει ακραία μνημονιακά κατάλοιπα, υποβαθμίζει την κοινωνική πολιτική και κρύβει κοινωνική αναλγησία πίσω από λογιστικά σχήματα.

Κυρίες και κύριοι συνάδελφοι, η Βουλή δεν πρέπει και δεν μπορεί να μετατραπεί σε απλό σχολιαστή προειλημμένων αποφάσεων και γι’ αυτό σας καλώ όλους να το καταψηφίσετε. Και ξαναλέω αυτή τη στιγμή είκοσι οκτώ Βουλευτές αποκλείονται από την ψηφοφορία.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη.

Θα ξεκινήσουμε με τις δευτερολογίες.

Τον λόγο έχει ο ειδικός αγορητής της Πλεύσης Ελευθερίας κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα μιλήσω από τη θέση μου. Ευχαριστώ.

Θα ήθελα κατ’ αρχάς να πω ότι μας ανησυχεί ιδιαίτερα η εξέλιξη των δύο πυρκαγιών στη Μαλακάσα και στον Ωρωπό τις τελευταίες ώρες. Είναι πραγματικά τρομακτικές οι εικόνες που βλέπουμε στα μέσα μαζικής ενημέρωσης. Η φωτιά φαίνεται πως έχει φτάσει αρκετά κοντά σε κάποια σπίτια και έχει υπάρξει η εκκένωση της δομής υποδοχής προσφύγων –δυόμισι χιλιάδων ανθρώπων περίπου- στη Μαλακάσα. Η σκέψη μας είναι με τους ανθρώπους αυτούς και ελπίζουμε το κράτος να κάνει αυτά που πρέπει, ούτως ώστε να αντιμετωπίσει την κατάσταση αποτελεσματικά.

Θα περάσω τώρα σε κάποια θέματα που τέθηκαν στη διάρκεια της συζήτησης που είχαμε. Προηγουμένως όμως θα ήθελα να πω, κύριε Πρόεδρε –δεν μπορώ να μην μπω στον πειρασμό να κάνω αυτό το σχόλιο- ότι είμαστε στις 00.30΄ πλέον μετά τα μεσάνυχτα. Η συνεδρίαση με τις δευτερολογίες θα ξεπεράσει τη 1.00΄. Θυμάμαι ότι ο νέος Πρόεδρος της Βουλής, ο κ. Κακλαμάνης, όταν είχε εκλεγεί, υποσχέθηκε ότι δεν θα έχουμε αυτές τις μεταμεσονύχτιες συνεδριάσεις.

Και επίσης, θυμάμαι ότι στη Διάσκεψη Προέδρων πριν λίγες μέρες όταν προγραμματίσαμε αυτή τη συνεδρίαση, είχαμε –ακριβώς για να μην φτάσουμε εδώ- προβλέψει τη δυνατότητα να επεκταθεί η συνεδρίαση και αύριο και η αυριανή συνεδρίαση να μπορεί να επεκταθεί μέχρι την Παρασκευή. Αυτό θα ήταν και πιο δόκιμο για τους ίδιους τους Βουλευτές, αλλά και για τους πολίτες που ενδεχομένως να θέλουν να παρακολουθήσουν τη συνεδρίαση. Κακώς τελικά προγραμματίστηκαν όλα και είμαστε τέτοια ώρα εδώ για να συζητούμε ακόμη το νομοσχέδιο.

Τα άρθρα του νομοσχεδίου, τα οποία μας προβλημάτισαν ιδιαίτερα από την πλευρά της Πλεύσης Ελευθερίας, τα συζητήσαμε στην πρωτολογία. Θα ήθελα όμως να αναφερθώ σε κάποια επιπλέον σημεία, τα οποία δεν είχα τη δυνατότητα ως εισηγητής να θίξω στην ομιλία εκείνη.

Ένα ζήτημα που προκύπτει από την ενσωμάτωση των οδηγιών και των κανονισμών της Ευρωπαϊκής Ένωσης που εισάγουν τους νέους δημοσιονομικούς κανόνες για την σύνταξη προϋπολογισμού, είναι το άρθρο 36. Σε περίπτωση που η χώρα μας –και αυτό είναι σημαντικό γιατί έχουμε και μια ιστορία με τα θέματα αυτά στη δεκαετία 2010-2020- δεν πετύχει τους στόχους που προβλέπει η Ευρωπαϊκή Ένωση, δηλαδή σε περίπτωση υπερβολικού ελλείμματος, το άρθρο 36 κάνει λόγο για την εφαρμογή αυτομάτως μέτρων.

Θυμίζω ξανά τα μέτρα της τρόικα που έρχονταν αυτόματα. Το άρθρο 36 λέει τα εξής: «Ο διορθωτικός μηχανισμός ενεργοποιείται αυτομάτως, εάν υπάρχει σχετική σύσταση του Συμβουλίου της Ευρωπαϊκής Ένωσης…» κ.λπ. «…για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος…». Και αναφέρεται συγκεκριμένα στον Κανονισμό 2024/1264, ενώ πιο πριν αναφέρεται και στη σχετική Οδηγία 2024/1265.

Κύριε Πρόεδρε, είδαμε και την Οδηγία και τον κανονισμό και η λέξη «αυτομάτως» δεν αναφέρεται. Αυτό είναι κάτι το οποίο κάνει το νομοσχέδιο. Με άλλα λόγια, το κάνουμε στον εαυτό μας. Τι είναι αυτό; Απεμπολούμε τη δυνατότητα της εκάστοτε κυβέρνησης να μπορεί να διαπραγματευτεί με την Ευρωπαϊκή Ένωση σε περίπτωση που οι δημοσιονομικοί κανόνες για τον προϋπολογισμό δεν επιτευχθούν, όπως προβλέπονται.

Η εισαγωγή εδώ της λέξης «αυτομάτως» μας αφαιρεί τη δυνατότητα και να συζητήσουμε με την Ευρωπαϊκή Ένωση από θέση ανεξαρτησίας και αυτονομίας, αλλά και τη δυνατότητα να υπάρξει μία ομαλή προσαρμογή σε περίπτωση που υπερβληθούν οι στόχοι για το υπερβολικό έλλειμμα. Αυτό είναι κάτι που μας απασχολεί. Ο τρόπος με τον οποίο ασκείται αυτή τη στιγμή η οικονομική πολιτική είναι τρομερά πιεστικός και φοβόμαστε ότι θα έπρεπε να υπάρχει πρόβλεψη στο νομοσχέδιο για μεγαλύτερη ελαστικότητα στον τρόπο με τον οποίο λαμβάνονται οι αποφάσεις για τον προϋπολογισμό.

Επίσης, θα ήθελα να επισημάνω ότι οι νέοι αυτοί κανόνες και ιδίως οι κανόνες για τις καθαρές δαπάνες μάς στερούν τη δυνατότητα, όπως στερούν και τη δυνατότητα από την εκάστοτε κυβέρνηση να μπορεί να δίνει φοροαπαλλαγές εκεί που αυτές προβλέπονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπενθυμίζω ότι η χώρα μας, κάτι που τέθηκε στη διάρκεια της συζήτησης, δεν έχει εφαρμόσει δύο Οδηγίες της Ευρωπαϊκής Ένωσης. Αναφέρομαι στην Οδηγία 2020/285 και την Οδηγία 2022/542. Η πρώτη επιτρέπει στην Ελληνική Κυβέρνηση να απαλλάξει από ΦΠΑ μικρές επιχειρήσεις με τζίρο μέχρι και 85.000 ευρώ. Αυτή δεν την έχουμε ενσωματώσει. Επίσης, η δεύτερη Οδηγία επιτρέπει να υπάρχουν μηδενικοί συντελεστές ΦΠΑ στα τρόφιμα, αλλά και στα φαρμακευτικά και ιατρικά είδη. Το είχαμε θέσει -εγώ το έθεσα τον Ιανουάριο- και δεν πήραμε απάντηση από την Κυβέρνηση.

Η Ευρωβουλευτής της Πλεύσης Ελευθερίας Μαρία Ζαχαρία έθεσε ερώτηση προτεραιότητας στο Ευρωπαϊκό Κοινοβούλιο στις 13 Μαΐου και ρώτησε κατά πόσο η Ελληνική Κυβέρνηση απάντησε στην Ευρωπαϊκή Επιτροπή, η οποία κίνησε τη διαδικασία επί παραβάσει, θεώρησε δηλαδή ότι η Ελληνική Κυβέρνηση είναι σε παράβαση των κανονισμών της Ευρωπαϊκής Ένωσης στα θέματα αυτά και η απάντηση που πήρε από τον Ευρωπαίο Επίτροπο κ. Hoekstra είναι ότι η Ελληνική Κυβέρνηση στις 31 Μαρτίου κλήθηκε να απαντήσει και δεν απάντησε. Με άλλα λόγια, η Κυβέρνηση συνεχίζει να φορολογεί εκεί που μπορεί να απαλλάξει τους πολίτες από φόρους, ιδίως τις ευάλωτες κοινωνικές ομάδες και φόρους σε προϊόντα, όπως είναι τα τρόφιμα και τα φαρμακευτικά και ιατρικά προϊόντα και δεν το κάνει. Και μετά έρχεται και ισχυρίζεται ότι είναι και ευρωπαϊστική.

Οι δημοσιονομικοί κανόνες, λοιπόν, που εισάγει σήμερα το νομοσχέδιο είναι μέρος της αιτίας γι’ αυτό. Διότι δεν μας αφήνουν να κάνουμε φοροαπαλλαγές εκεί που θα μπορούσαμε και που πρέπει να κάνουμε, διότι οι στόχοι στον προϋπολογισμοί είναι τέτοιοι με βάση τους καινούργιους κανόνες που θα δημιουργήσουν πρόβλημα. Γι’ αυτόν τον λόγο είμαστε επικριτικοί επί των στόχων αυτών.

Τέλος, κύριε Πρόεδρε, θέλω να πω ότι το άρθρο 83 δίνει μπόνους στους δημοσίους υπαλλήλους οι οποίοι, λέει, συμβάλουν στην επίτευξη των δημοσιονομικών στόχων.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, σας παρακαλώ, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Τελειώνω, κύριε Πρόεδρε, με αυτό το σημείο.

Δίνουν μπόνους στους δημοσίους υπαλλήλους που συμβάλλουν στην επίτευξη των δημοσιονομικών στόχων. Κατόπιν, υπάρχουν κάποιες αναφορές γι’ αυτό, αλλά τελικά το άρθρο προβλέπει ότι θα πρέπει οι δημόσιοι υπάλληλοι να συμβάλουν στην επίτευξη αυτών των στόχων και θα παίρνουν μπόνους.

Αυτό, κατά την άποψή μας, δημιουργεί μια σχέση εξάρτησης ανάμεσα στην πολιτική ηγεσία, την Κυβέρνηση και τους δημόσιους υπαλλήλους και υποχρεώνει τους δημοσίους υπαλλήλους να συμπλέουν και να συμμορφώνονται με τις πολιτικές επιταγές της Κυβέρνησης και να επιβραβεύονται με μπόνους όταν το κάνουν.. Θεωρούμε ότι αυτή είναι μία απαράδεκτη πρακτική και δεν θα έπρεπε να παίρνουν μπόνους οι δημόσιοι υπάλληλοι.

Συνολικά, κύριε Πρόεδρε -και κλείνω με αυτό το σχόλιο- το νομοσχέδιο που έχουμε μπροστά μας δεν πρόκειται να αντιμετωπίσει τα βασικά προβλήματα της σύνταξης των προϋπολογισμών που έχουμε στη χώρα. Με άλλα λόγια, δεν πρόκειται να τους κάνουν πιο ρεαλιστικούς. Αυτοί θα συνεχίσουν να αποκλίνουν από την πραγματικότητα, κάτι που χαρακτηρίζει τους προϋπολογισμούς των τελευταίων ετών. Η δυνατότητα των κυβερνήσεων να ασκήσουν μια πιο αναπτυξιακή πολιτική καταργείται με τους νέους κανόνες ή μειώνεται ασφυκτικά.

Τέλος, η πολιτική της αέναης λιτότητας που ακολουθεί η Κυβέρνηση για πολλά χρόνια θα συνεχίσει να υποβάλλει τα μεσαία και ασθενέστερα κοινωνικά στρώματα σε ασφυκτικές πιέσεις στο εισόδημά τους και βεβαίως, θα συνεχίσει την κακή εμπειρία που έχουν στην αντιμετώπιση της αύξησης του κόστους ζωής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Καζαμία.

Κύριε Καζαμία, όσον αφορά αυτό που είπατε προηγουμένως, ξέρετε ότι χθες και σήμερα το πρωί συνεδριάζει η Βουλή των Εφήβων, οπότε το θεωρώ λίγο άδικο τουλάχιστον εκ μέρους μου.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, δεν έχει σχέση αυτό που λέτε.

**ΠΡΟΕΔΡΕΥΩΝ (Βασίλειος Βιλιάρδος):** Δεν χρειάζεται να το συνεχίσουμε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, αφού μου απαντήσατε, θέλω να πω κάτι.

**ΠΡΟΕΔΡΕΥΩΝ (Βασίλειος Βιλιάρδος):** Δεν χρειάζεται, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Χρειάζεται, κύριε Πρόεδρε. Η συνεδρίαση της Βουλής των Εφήβων ήταν ήδη προγραμματισμένη και με βάση αυτή τη γνώση, δηλαδή ότι θα συνεδρίαζε και σήμερα και αύριο, είχε επίσης προβλεφθεί να συνεχιστεί η συζήτηση του νομοσχεδίου και αύριο. Αυτό είναι κάτι που γνωρίζετε, κύριε Πρόεδρε, γιατί είναι απόφαση της Διάσκεψης των Προέδρων. Ωστόσο, αποφασίστηκε να μην το κάνουμε και να συνεχίσουμε να συζητάμε μέχρι και τη 1.00΄ το πρωί.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, κύριε Καζαμία. Ξέρετε πολύ καλά τους λόγους για τους οποίους διαρκεί τόσο πολύ η συνεδρίαση, αλλά δεν θα ήθελα να επιμείνω περισσότερο.

**ΑΛΕΞΑΝΔΡΟΣ ΚΑΖΑΜΙΑΣ:** Όχι, δεν τους γνωρίζω, κύριε Πρόεδρε!

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Βορύλλα, έχετε τον λόγο για ένα λεπτό για τη δική σας δευτερολογία.

**ΑΝΔΡΕΑΣ ΒΟΡΥΛΛΑΣ:** Με το σκάνδαλο του ΟΠΕΚΕΠΕ να κυριαρχεί στην επικαιρότητα, η χώρα μας βρίσκεται για μία ακόμα φορά στο μάτι των ελεγκτικών μηχανισμών της Ευρωπαϊκής Ένωσης. Οι Βρυξέλλες έχουν ανοίξει πλέον φάκελο για όλα τα κοινοτικά κονδύλια που ρέουν προς την Ελλάδα. Ειδικά για το Ταμείο Ανάκαμψης και Ανθεκτικότητας η Ελλάδα βρίσκεται στο μικροσκόπιο της Ευρωπαϊκής Ένωσης για 2 δισεκατομμύρια ευρώ με τη λίστα των δεδομένων να φέρεται να περιορίζεται σε δέκα ονόματα εταιρειών.

Να θυμίσουμε ότι η έκθεση του Ελεγκτικού Συνεδρίου αναδεικνύει διαχρονικές πλημμέλειες. Τα δημοσιεύματα, τα οποία και θα καταθέσουμε στα Πρακτικά, είναι πολλά. Δεν μπορεί όλα να μεταφέρουν ανακρίβειες, όπως λέει η Κυβέρνηση και ο κ. Πιερρακάκης. Για το καλό της χώρας μας ελπίζουμε να μην ισχύουν τα δημοσιεύματα. Όμως, τα πεπραγμένα της Κυβέρνησης δείχνουν άλλα. Απόδειξη είναι ότι οι έρευνες που ήδη γίνονται στον ΟΠΕΚΕΠΕ, στο Ταμείο Ανάκαμψης και στο ΕΣΠΑ.

Κυρίες και κύριοι της Κυβέρνησης, ο τρόπος που διεξάγονται οι έρευνες από την Ευρωπαϊκή Ένωση και την Ευρωπαία Εισαγγελέα μας δείχνει ότι υπάρχει έλλειψη εμπιστοσύνης στη χώρα μας και η εμπιστοσύνη δεν επιβάλλεται, αλλά αποχτιέται.

Καλούμε την Κυβέρνηση να διευκολύνει πραγματικά έστω και τώρα τις έρευνες της Ευρωπαϊκής Ένωσης. Δεν μπορεί για μία ακόμα φορά η χώρα μας να βρίσκεται υπόλογη για σκάνδαλα που ντροπιάζουν τον ελληνικό λαό και τον εκθέτουν ανεπανόρθωτα στη διεθνή σκηνή.

Σας ευχαριστώ.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βορύλλα.

Τον λόγο έχει ο επόμενος ειδικός αγορητής του Κομμουνιστικού Κόμματος Ελλάδας κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ:** Κύριε Πρόεδρε, εσείς δεν θα μιλήσετε;

**ΠΡΟΕΔΡΕΥΩΝ (Βασίλειος Βιλιάρδος):** Δεν θα μιλήσω. Δεν το καταλαβαίνετε;

Ορίστε, κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Ξέρετε, εάν γινόταν μια συζήτηση χωρίς οι εκπρόσωποι των κομμάτων εδώ να αναφέρονται από ποιο κόμμα μιλάνε και ποιο κόμμα εκπροσωπούν, θα γινόταν καθαρό ότι σε εκείνο που διαφωνούν είναι για το ποιος, ποιο πρόσωπο, είναι πιο ικανό από κάποιο άλλο να αναλάβει τα ηνία της κυβέρνησης. Κανένας τους, πλην του ΚΚΕ, δεν θίγει τις βασικές αιτίες, τον πυρήνα των προβλημάτων που γεννάει όλα αυτά τα καθημερινά αδιέξοδα στον λαό μας και τον οδηγεί να ανεβαίνει καθημερινούς Γολγοθάδες, ίσα-ίσα που με τον ένα ή τον άλλο τρόπο διαφυλάσσουν σαν κόρη οφθαλμού την Ευρωπαϊκή Ένωση, το λόμπι των ομίλων, των πολέμων, της φτώχειας, της παρακολούθησης, της ανεργίας. Κανείς δεν μιλάει και δεν κάνει αναφορά στο ΝΑΤΟ, στις Ηνωμένες Πολιτείες, στους συμμάχους, στο κράτος γενοκτόνο-δολοφόνο-κατακτητή του Ισραήλ. Και κανείς δεν αναφέρθηκε σε εκείνο που περνάει σήμερα στο νομοσχέδιο, που είναι η αποσύνδεση των πολεμικών στρατιωτικών δαπανών από το έλλειμμα, διότι ακριβώς και το σημερινό νομοσχέδιο έρχεται να καλύψει συγκεκριμένες ανάγκες:

Πρώτον να πάρει μέτρα μπροστά στην επιβράδυνση της καπιταλιστικής οικονομίας. Λένε, έρχεται κρίση, άρα, πρέπει να οχυρωθούμε, όχι να οχυρωθεί ο λαός, όχι οι ανάγκες του λαού, αλλά τα συμφέροντα των ομίλων, των μονοπωλίων, των επενδυτών.

Το δεύτερο στοιχείο είναι να δυναμώσει και να θωρακίσει την κερδοφορία του κεφαλαίου στα πλαίσια του διεθνούς ανταγωνισμού.

Το τρίτο στοιχείο είναι να βάλει τις βάσεις και τις προϋποθέσεις και ό,τι χρειάζεται προκειμένου να έχουμε σαφή στροφή στην πολεμική οικονομία. Ξεκάθαρα. Ένα κι ένα, κάνουν δύο. Λεφτά για τους ιμπεριαλιστικούς πολέμους έχουμε, γιατί μέσω αυτών εξασφαλίζονται φτηνές πλουτοπαραγωγικές πηγές, ζώνες επιρροής, δρόμοι μεταφοράς, κερδοφορία των μονοπωλίων και των ομίλων. Ο Τραμπ μάλιστα λέει ότι θα παίρνει 9.000 κάθε Παλαιστίνιος για να φεύγει από την πατρίδα του, προκειμένου να μετατρέψει τον χώρο της Παλαιστίνης σε μια απέραντη Ριβιέρα, σε απέραντα λιμάνια που θα εξυπηρετούν τα δικά τους συμφέροντα. Εκεί ακριβώς χτυπάνε, εκεί ακριβώς επικεντρώνονται οι ιμπεριαλιστικοί ανταγωνισμοί και μέσω των ιμπεριαλιστικών πολέμων έχουμε αυτά τα αποτελέσματα.

Μίλησε και ο ίδιος ο Υπουργός -θα ακούσουμε και τον Υφυπουργό- για ανάπτυξη με δείκτες ανάπτυξης, με αριθμούς που είναι πολύ καλύτεροι σε επίπεδο Ευρωζώνης, με εξέλιξη όλων των μετρήσεων. Για να δούμε, όμως, τα νοικοκυριά μετράνε άλλους δείκτες. Κι αν σήμερα μετράτε τους δείκτες σε όφελος του κεφαλαίου και των μονοπωλίων, είναι γιατί τα νοικοκυριά ματώνουν καθημερινά, οι μικροί αυτοαπασχολούμενοι, οι βιοπαλαιστές αγρότες, οι εργαζόμενοι και οι συνταξιούχοι. Περικοπές παντού. Τα χρήματα δεν φτάνουν. Τη δέκατη πέμπτη ή τη δέκατη έκτη μέρα του μήνα τελειώνει, αδειάζει το πορτοφόλι και ζορίζονται να τα βγάλουν πέρα.

Άρα, οι δείκτες που μας παρουσιάσατε είναι οι δείκτες που μετράμε την ανάπτυξη της κερδοφορίας του κεφαλαίου είτε είναι μέσα στο Χρηματιστήριο, είτε είναι εκτός Χρηματιστηρίου, είτε αφορά ενεργειακούς ομίλους, είτε αφορά στρατηγικούς επενδυτές, είτε αφορά τραπεζίτες, βιομήχανους, εφοπλιστές στους οποίους, και η Νέα Δημοκρατία και το ΠΑΣΟΚ και ο ΣΥΡΙΖΑ 1, 2, 3, 4 κ.λπ., τόσα χρόνια μέσα από τα μνημόνια και τους εφαρμοστικούς νόμους κάνουν πλάτες.

Ακόμα και τα λίγα χρήματα που λέει το νομοσχέδιο ότι δώσατε, θα σας αποδείξω με μια κουβέντα, μαθηματικά είναι, από πού τα πήρατε. Παραδείγματος χάριν, έχασε ο γιος και η κόρη από το Α21 που περικόπηκε, λόγω της μη τιμαριθμοποίησης της κλίμακας για τη μικρή αύξηση του βασικού μισθού και τα παίρνετε και τα δίνετε στον πατέρα και στη μητέρα που είναι συνταξιούχοι. Και, μάλιστα, κερδίσατε πολύ περισσότερα, γιατί ακριβώς έχασαν και από τα επιδόματα ενοικίου, που δεν τιμαριθμοποιήθηκαν, έχασαν και από τον κοινωνικό τουρισμό.

Έτσι λοιπόν μέσα από αυτόν τον τρόπο, μέσα από μια προστιμο-λαγνεία και ένα φορο-κυνηγητό συσσωρεύετε κάποια χρήματα και τα επιστρέφετε πάλι στις ίδιες οικογένειες, ένα μικρό ποσοστό γιατί το μεγαλύτερο το δίνετε απλόχερα στο μεγάλο κεφάλαιο.

Τώρα όσον αφορά την τροπολογία που κατέθεσε το ΚΚΕ θέλω να πω τα εξής. Καταθέσαμε μια τροπολογία που αφορούσε την ανάγκη σήμερα σε πρώην εργαζόμενους της Ελληνικής Βιομηχανίας Οχημάτων για την ασφαλιστική τακτοποίησή τους κατά το χρονικό διάστημα από τον Δεκέμβριο του 2019 έως τον Ιανουάριο του 2021, έτσι ώστε να μπορεί με απόφαση του Υπουργείου Οικονομικών ή του Υπουργείου Ανάπτυξης και Εμπορίου να επιδίδονται αυτά τα ένσημα. Δεν ακούσαμε κουβέντα γι’ αυτό.

Ένα τρίτο ζήτημα το οποίο είναι πολύ σημαντικό για εμάς έχει να κάνει, και το βάζουμε ξανά, με την παράταση των φορολογικών δηλώσεων που ζητούν, διεκδικούν, απαιτούν οι περισσότερες ενώσεις, ομοσπονδίες και σύλλογοι φοροτεχνικών, στις πλάτες των οποίων είχε πέσει όλο το προηγούμενο διάστημα όλη η διεκπεραίωση που μέχρι τώρα έκανε ο κρατικός μηχανισμός και έχουν επωμιστεί σε βάρους του χρόνου, της ποιότητας ζωής, με υψηλό κόστος για τα μικρά γραφεία των αυτοαπασχολούμενων φοροτεχνικών, όλο αυτό το φορτίο. Ζητάνε μια εύλογη παράταση μέχρι τις 30 Ιουλίου. Δεν θα σας έλεγα μέχρι τις 30 Σεπτεμβρίου.

Ανεξάρτητα από το ποσοστό των φορολογικών δηλώσεων που μπορεί να έχετε εικόνα για το τι έχει υποβληθεί, αυτήν τη στιγμή υπάρχουν δύσκολες φορολογικές δηλώσεις σε μια περίοδο που έρχονται και γίνονται και συμπληρωματικές και τροποποιητικές δηλώσεις και μια σειρά από άλλες υποχρεώσεις με τον ΕΣΠΑ και ό,τι άλλο ψηφιακό έχετε περάσει στην ατομική ευθύνη και στην ατομική λύση.

Άρα, νομίζω ότι επιβάλλεται η παράταση των φορολογικών δηλώσεων. Από αύριο κιόλας πρέπει να ανακοινωθεί από το Υπουργείο.

Δείχνει, για να μην «φάω» και τον χρόνο, αλλά δείχνει τη γύμνια του κρατικού μηχανισμού και η πυρκαγιά αυτήν τη στιγμή στον Ωρωπό. Για μας δημοσιονομική ισορροπία στην ουσία είναι αυτό, από τη μια κερδίζει το κεφάλαιο και από την άλλη ο λαός καίγεται, από τη μια κερδίζουν οι πολυεθνικές και από την άλλη σκοτώνεται, λόγω της εντατικοποίησης και του νομοσχεδίου, που δεν θα σας αφήσουμε να φέρετε, εξηντάχρονος οικοδόμος που έπεσε από τη σκαλωσιά σήμερα. Από τη μια είναι τα νούμερα που ευημερούν για σας και από την άλλη είναι οι τριακόσιοι τριάντα νεκροί που έχουμε τα τελευταία δύο χρόνια σε μεγάλα εργατικά ατυχήματα.

Μας γεμίζουν αισιοδοξία, και ολοκληρώνω, κύριε Πρόεδρε, οι δύο πλειστηριασμοί-εξώσεις που αποτράπηκαν σήμερα από το οργανωμένο κίνημα, από τα σωματεία και από τους συλλόγους τόσο στον Βύρωνα, όσο και στην Καλλιθέα. Μας γεμίζει αισιοδοξία η κινητοποίηση που έχουν προκηρύξει για το επόμενο διάστημα όλοι οι αυτοαπασχολούμενοι στα πλυντήρια, στα συνεργεία για τις 16 Ιουλίου, έτσι ώστε να μείνει στα χαρτιά το ψηφιακό πελατολόγιο που βάζει μια παραπέρα θηλιά και λαιμητόμο πάνω από τα κεφάλια τους. Μας γεμίζει αισιοδοξία, και εκεί πρέπει να επενδύσει ο λαός, το οργανωμένο συνδικαλιστικό κίνημα που προετοιμάζεται να παρέμβει και να αποκλείσει και να εμποδίσει το να κατατεθεί νομοσχέδιο που θα βάζει τους εργαζόμενους να δουλεύουν δεκατρείς, δεκατέσσερις και δεκαπέντε ώρες την ημέρα.

Μόνο ο οργανωμένος λαός, βγαίνοντας στο προσκήνιο με ισχυρό ΚΚΕ, μπορεί να ανοίξει τον δρόμο για γενικότερες αλλαγές στην οικονομία και στην κοινωνία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Τσοκάνη.

Τον λόγο έχει ο εισηγητής του ΠΑΣΟΚ κ. Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Η σκέψη μας απόψε είναι δίπλα στους συμπολίτες μας στον Ωρωπό και στη Μαλακάσα που δοκιμάζονται και στις δυνάμεις της Πυροσβεστικής, άνδρες και γυναίκες που δίνουν ολονύχτια μάχη με τη φωτιά. Είμαστε νοερά μαζί τους όλοι μας νομίζω.

Επί του νομοσχεδίου θέλω να πω τα εξής. Πρώτον, θέλω να κάνω γνωστό ότι μια από τις διατάξεις που καταψηφίζουμε είναι αυτή του άρθρου 91 και για την οποία δεν θα πω τίποτε άλλο, παρά θα διαβάσω ένα μικρό απόσπασμα από την έκθεση του Επιστημονικού Συμβουλίου της Βουλής: «Παρατηρείται ότι η προτεινόμενη διάταξη παρίσταται περιττή. Περαιτέρω, αν σκοπός της προτεινόμενης προσθήκης είναι να καταστεί σαφής η απαλλαγή των ανωτέρω εταιρειών από τον Ειδικό Φόρο επί των Ακινήτων, όπως συνάγεται από τον τίτλο, θα ήταν νομοτεχνικά αρτιότερο η σχετική προσθήκη να γινόταν στο άρθρο τάδε του νόμου του 2002 περί εξαιρέσεων από τον Ειδικό Φόρο επί των Ακινήτων».

Σας λέει, λοιπόν, ότι ουσιαστικά αυτή η διάταξη υποκρύπτει μία πρόθεση που δεν την ομολογείτε και δεν την κάνετε νομοτεχνικά σωστά. Αυτό είναι το πρώτο.

Το δεύτερο, είναι ότι θέλω να κάνω γνωστό, κύριε Πρόεδρε, ότι εμείς αυτό που είδαμε -το ονομάσαμε κιόλας στις επιτροπές, δεν θυμάμαι αν ήταν από την ΠΟΦΕΕ, νομίζω από την Ένωση Φοροτεχνικών Αττικής ήταν η πρόταση- και αφορά τα ενοίκια των φοιτητών που δεν έχουν επιστροφές και είναι αυτοί που μένουν είτε σε δομές ενοικιαζόμενων δωματίων ή μικρές ξενοδοχειακές μονάδες όπου υπάρχει η πράξη η οικονομική, καθώς υπάρχει δήλωση του ιδιοκτήτη, του επιχειρηματία, του επιτηδευματία, εν πάση περιπτώσει, που εισπράττει. Δεν φαντάζομαι ότι εισπράττει κανείς για να φορολογείται, ενώ δεν εισπράττει.

Αντιλαμβάνομαι ότι οι διατυπώσεις όπως είναι για την επιστροφή ενοικίου δεν μπορούν να χωρέσουν αυτήν την περίπτωση. Πρέπει να υπάρξει μια άλλη διατύπωση. Εμείς θα επανέλθουμε. Θα το ψάξουμε το θέμα. Δεν ξέρω αν είναι πολλές ή λίγες εκατοντάδες φοιτητών που δεν θα τύχουν αυτού του μέτρου, δηλαδή της επιστροφής του ενοικίου. Πέρα από τις άλλες επιφυλάξεις που έχουμε εκφράσει όλα τα κόμματα της Αντιπολίτευσης, θα το επαναφέρουμε το θέμα.

Και τελειώνω, κύριε Πρόεδρε, με το ζήτημα του δημοσιονομικού συμβουλίου. Είναι και ο βασικός λόγος, μαζί με την έκφραση συμπαράστασης στους ανθρώπους που δίνουν τη μάχη στον Ωρωπό, που ζήτησα να δευτερολογήσω.

Ακούσαμε αρκετά από τους συναδέλφους της Πλειοψηφίας -και από τον Πρωθυπουργό- για το περίφημο θέμα της κοστολόγησης των προγραμμάτων των κομμάτων. Κατ’ αρχάς η κυβερνητική πλειοψηφία θα έπρεπε να μιλάει λίγο πιο σεμνά γι’ αυτό το θέμα. Παραμονές εκλογών το 2019, όταν πήρε την πρωτιά και την πρωθυπουργία ο κ. Μητσοτάκης, διαβεβαίωνε σε όλους τους τόνους ότι η προσωπική διαφορά στους συνταξιούχους θα ήταν παρελθόν και ότι θα της έβαζε τέλος την επομένη των εκλογών. Δεν έγινε μέχρι σήμερα. Τότε είχε κόστος 2 δισεκατομμύρια αυτό το μέτρο, τώρα έχει κόστος 200 εκατομμύρια με 300 εκατομμύρια ευρώ και δεν φτάνει ούτε καν, σήμερα ακόμα έξι χρόνια μετά, στον μηδενισμό. Πιο σεμνά, λοιπόν, όταν μιλάνε για κοστολόγηση προγραμμάτων.

Δεύτερον, δεν αποτιμώνται εύκολα όλα δημοσιονομικά. Κορυφαίο παράδειγμα είναι αυτό που συμβαίνει στην πατρίδα μου. Και δεν είναι μόνο επειδή επηρεάζει πάρα πολύ αρνητικά τη ζωή των συμπατριωτών μου στη Δυτική Μακεδονία. Απλά επειδή βιώνουμε ακριβώς το πρόβλημα, το ξέρουμε καλύτερα από όλους. Αναφέρομαι στη βίαιη απολιγνιτοποίηση, την εξάρτηση της χώρας από το φυσικό αέριο και στη συνέχεια την παράδοση του ηλεκτρικού χώρου σε πέντε εταιρείες και τη ΔΕΗ για την ανάπτυξη Ανανεώσιμων Πηγών Ενέργειας.

Όλη αυτή η κατάσταση, πρώτα από όλα έχει ένα τεράστιο δημοκρατικό ζήτημα. Δεν είχε, ούτε κατ’ υπαινιγμό, ειπωθεί προεκλογικά το 2019. Και στις 19 Σεπτεμβρίου του 2019, δηλαδή δύο μήνες και δώδεκα μέρες μετά τις εκλογές της 7ης Ιουλίου, την εξαγγέλλει ο Πρωθυπουργός από το βήμα του ΟΗΕ. Οι συνέπειες; Κατά συρροή.

Το κορυφαίο πρόβλημα της ελληνικής οικονομίας σήμερα, από τους μισούς δήμους που οδηγούνται είναι στα πρόθυρα χρεοκοπίας και της ΔΕΥΑ, μέχρι την απόγνωση των αγροτών, αλλά και τις φωνές απόγνωσης των ενεργειακών βιομηχανιών, διαμέσου της ΕΒΙΚΕΝ, αποδεικνύεται ένα πρόβλημα τεράστιο το οποίο, προφανώς, έχει και δημοσιονομικές επιπτώσεις. Γιατί όταν συρρικνώνεται η δυνατότητα της βιομηχανίας που παράγει καλά αμειβόμενες θέσεις εργασίας, να επεκταθεί, να παράγει, να εξάγει, επηρεάζεται πάρα πολύ το δημοσιονομικό περιβάλλον της χώρας και η ισορροπία της.

Να πω ένα παράδειγμα: Έχουμε καταθέσει τρεις φορές, τουλάχιστον –το ξέρει ο κ. Πετραλιάς, ήταν πάντα παρών σε αυτήν τη συζήτηση, εγώ είχα την ευθύνη της κατάθεσης και υποστήριξης- την τροπολογία για τη μείωση, τον εξορθολογισμό των προστίμων και στον ΕΦΚΑ και στην εφορία, με συγκεκριμένες προτάσεις και τροπολογίες. Ερώτηση: Θα ανέβουν ή θα κατέβουν τα έσοδα; Και ποιος μπορεί να τα αποτιμήσει;

Εμείς λέμε ότι τα έσοδα -πέραν του παραλογισμού, πέραν του ότι θα σταματήσουν να μένουν στην απέξω, να κλειδώνονται, συμπολίτες μας για μια μικρή οφειλή που διπλασιάζεται με το πρόστιμο και ούτω καθεξής, εμείς λέμε ότι θα ανέβουν τα έσοδα. Προφανώς και δεν μπορεί μια δημοσιονομική έκθεση να το αποτιμήσει επακριβώς. Θα το δείξει η πράξη.

Θέλω να πω, δηλαδή, ότι ακόμη και αμιγώς δημοσιονομικά ζητήματα έχουν έναν χαρακτήρα που δεν είναι τόσο εύκολο να προσδιοριστεί, πόσο μάλλον αν πουν ότι ένα κόμμα -όπως εμείς που το λέμε- ότι ναι, εμείς θέλουμε πρώτα απ’ όλα να κάνουμε μια μεγάλη τομή και να φύγουμε από την μονοκαλλιέργεια, real estate, τουρισμός, κατανάλωση και να ρίξουμε πόρους και να ενισχύσουμε σοβαρά την καινοτομία, την ψηφιοποίηση και ειδικότερα τη μεταποίηση, με την προσδοκία: Πρώτον, να ανέβει η παραγωγικότητα της ελληνικής οικονομίας που είναι χαμηλή και δεύτερον, να ενισχύσουμε κλάδους της οικονομίας που έχουν καλά αμειβόμενες θέσεις εργασίας.

Αυτό μπορεί εύκολα να αποτιμηθεί δημοσιονομικά; Δεν είναι καθόλου εύκολο. Το ξέρει πολύ καλά ο κ. Πετραλιάς. Κατ’ εκτίμηση μόνο. Κι εσείς το ξέρετε, κύριε Πρόεδρε, γιατί είσαστε, ακριβώς, της οικονομικής επιστήμης. Δεν αποτιμώνονται, λοιπόν, όλα τόσο εύκολα.

Εμείς δεν έχουμε κανένα πρόβλημα να αποτιμηθούν επιλογές οι οποίες όντως μπορούν να αποτιμηθούν καθαρά αν έχουν συν ή πλην. Θέλω να πω, όμως, καθαρά ότι στα προγράμματα των κομμάτων υπάρχουν και πολλές επιλογές που, προφανώς, δεν είναι εύκολο να αποτιμηθούν δημοσιονομικά, γι’ αυτό ακριβώς και στο συγκεκριμένο θέμα θα πρέπει -όπως είπα- να χαμηλώσουν οι τόνοι γιατί ακριβώς έχει τη φωλιά της λερωμένη η κυβερνητική Πλειοψηφία, με όσα είπε και κυρίως με όσα δεν είπε το 2019.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουκουλόπουλο.

Κύριε Κωτσέ, έχετε τον λόγο για να κλείσετε τις δευτερολογίες.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Είναι αλήθεια ότι το μυαλό όλων μας απόψε βρίσκεται κοντά στους ανθρώπους που δοκιμάζονται από τις πυρκαγιές στον Ωρωπό, στη Μαλακάσα, στους πυροσβέστες που επιχειρούν, σε όλους τους εθελοντές και να ευχηθούμε αυτή η περιπέτεια να λήξει άμεσα και χωρίς περαιτέρω προβλήματα.

Επειδή, όμως, ένα μεγάλο μέρος της συζήτησης στο σημερινό νομοσχέδιο αναλώθηκε στον ΟΠΕΚΕΠΕ, θα μου επιτρέψετε να κάνω μια μικρή αναφορά σε αυτό. Ιδιαίτερα, θα αναφερθώ στους συναδέλφους των κομμάτων που κυβέρνησαν κατά καιρούς, οι οποίοι συμπεριφέρονται ωσάν η Ελλάδα να ξεκίνησε να υπάρχει από το 2019 και μετά.

Ξεχνάνε οι συνάδελφοι ότι ζητήματα διασπάθισης ευρωπαϊκών πόρων, ευρωπαϊκών επιδοτήσεων, υπάρχουν από αρχής υπάρξεως αυτών των επιδοτήσεων; Το καλαμπόκι. Ξεχνά κανείς τη συνέντευξη του κ. Πάγκαλου που πήγε στην Κρήτη και τι είχε πει; «Είπαμε να κλέβουμε την Ευρωπαϊκή Ένωση, αλλά όχι και τετραπλάσια. Διπλάσια». Το αναγνώριζε και το έλεγε απερίφραστα.

Τώρα όσον αφορά το συγκεκριμένο θέμα, των βοσκοτόπων, να θυμίσω ότι το 2012 η Ευρωπαϊκή Επιτροπή εξαίρεσε σχεδόν τις μισές εκτάσεις από βοσκότοπους στην Ελλάδα διότι θεώρησε ότι οι δενδρώδεις εκτάσεις και οι χαμηλής βλάστησης δεν είναι βοσκότοποι και επέβαλε τότε στην Ελλάδα ένα action plan, ένα σχέδιο δράσης, το οποίο οδήγησε στην τεχνητή λύση, για να μη χαθούν οι επιδοτήσεις για τους κτηνοτρόφους.

Τι προέβλεπε, όμως, αυτή η τεχνητή λύση; Αφενός μεν είχε ένα deadline στις 31 Δεκεμβρίου 2014. Από την άλλη, δε, πλευρά, απαγορευόταν από νησιωτικές περιφερειακές ενότητες να μεταφερθεί σε άλλη περιφερειακή ενότητα νησιωτική βοσκότοπος, δηλαδή, από την Κρήτη να πάει στη Ρόδο ή ακόμη και να μεταφερθεί στην ηπειρωτική Ελλάδα. Και βέβαια είχε περάσει νομοθέτημα τότε ότι θα πρέπει τα σχέδια απόσχισης να ολοκληρωθούν μέσα στο 2015, κάτι που δεν έγινε.

Και μάλιστα το 2017, επί κυβερνήσεως ΣΥΡΙΖΑ, καταργήθηκε όλη αυτή η διαδικασία το να μεταφέρονται βοσκότοποι από νησιά στην ηπειρωτική Ελλάδα ή σε άλλο νησί, με αποτέλεσμα να ανοίξει αυτή η μεγάλη κερκόπορτα, η οποία έδωσε το δικαίωμα σε κάποιους πονηρούς και επιτήδειους να ξεκλειδώσουν όλη τη διαδικασία. Θα μου πει κάποιος: Μα, τι κάνεις τώρα; Προσπαθείς να συμψηφίσεις αυτήν τη διαδικασία με αυτό που συνέβη από το 2019 έως το 2023; Προφανώς και όχι.

Δεν είναι στόχος μας ο συμψηφισμός, αλλά μη θεωρούν και κάποιοι ότι προέρχονται από παρθενογένεση και ότι δεν ξέρανε τι συνέβαινε όλο αυτό το διάστημα. Ποια είναι η ποιοτική μας διαφορά, όμως; Είναι ότι ο Πρωθυπουργός μας, η δική μας Κυβέρνηση το αναγνωρίζει το λάθος, ενώ οι ίδιοι ουδέποτε τα αναγνώρισαν τα λάθη τους. Αυτή είναι μια μεγάλη ποιοτική διαφορά και ταυτόχρονα, το γεγονός ότι υπάρχει πλέον ειλημμένη πολιτική απόφαση να κοπεί αυτή η παθογενής διαδικασία. Μάλιστα, δέσμευση του Πρωθυπουργού μας είναι ότι αυτοί που διασπάθισαν δημόσιο ή ευρωπαϊκό χρήμα μέσα από διάφορες παθογενείς διαδικασίες, θα το επιστρέψουν. Δεν θα επιτρέψουμε από τούδε και στο εξής να υπάρξουν ξανά τέτοιου είδους ζητήματα.

Έρχομαι και στο νομοσχέδιο. Αγαπητές και αγαπητοί συνάδελφοι, νομίζω ότι το κατανοείτε και εσείς -τουλάχιστον ο ελληνικός λαός το γνωρίζει- ότι αυτή εδώ η Κυβέρνηση, στα έξι χρόνια της διακυβέρνησής της έχει επιδείξει σοβαρότητα, αποτελεσματικότητα και κυρίως, ορθή δημοσιονομική διαχείριση, γεγονός που της επιτρέπει να έχει πλεονάσματα και βεβαίως, ένα μεγάλο μέρος αυτών των πλεονασμάτων να το επιστρέψει ως κοινωνικό μέρισμα στην ίδια την κοινωνία.

Και όλα αυτά ενώ αντιμετωπίσαμε μία σειρά από εξαιρετικά σφοδρές και σκληρές κρίσεις, είτε την πανδημία, είτε την ενεργειακή κρίση, είτε τη γεωπολιτική κρίση, με εμπόλεμες καταστάσεις στη γειτονιά μας, στα ανατολικά μας σύνορα, βορειοανατολικά, Ουκρανία-Ρωσία, στο μαλακό υπογάστριο της Μεσογείου, το τι συνέβη στη Συρία, το τι συνέβη στην Παλαιστίνη -που έχουν δημιουργήσει ένα δυσάρεστο κλίμα συνολικότερα που επέδρασε αρνητικά και στη δική μας οικονομία-κλιματική κρίση, με τεράστιες πρωτόγνωρες καταστροφές που κλήθηκε η Κυβέρνησή μας να τις αντιμετωπίσει και τις αντιμετώπισε. Οφείλω να το αναγνωρίσω ως Καρδιτσιώτης, ως Θεσσαλός, που το βιώσαμε όλο αυτό το πρόβλημα πολύ έντονα και είχαμε την Κυβέρνηση στο πλευρό μας.

Γιατί υπήρχε σχέδιο και υπήρχε δράση, λόγω της ορθής οικονομικής διαχείρισης, κύριε Υπουργέ, που είχε ως αποτέλεσμα να πάμε σε πρόωρη αποπληρωμή δανείων, που είχε ως αποτέλεσμα να δημιουργηθούν πεντακόσιες χιλιάδες νέες θέσεις εργασίας, το brain drain να μετεξελιχθεί σε rebrain και να έρχονται ξανά πίσω στην Ελλάδα νέα παιδιά που είχαν φύγει στο εξωτερικό.

Όλα αυτά δεν μπορούν να τα αγνοήσει κανείς, ούτε τη βελτίωση της οικονομικής θέσης της χώρας μας, ούτε τις πολύ θετικές εξελίξεις που έχουμε στην εκπαίδευση, τις πολύ θετικές εξελίξεις στην αμυντική θωράκιση της χώρας μας, στην ενδυνάμωση της διεθνούς εικόνας της χώρας μας. Όλα αυτά αποτιμώνται από τον ελληνικό λαό και για αυτό βλέπετε ακόμη και σήμερα, μετά από έξι χρόνια διακυβέρνησης που είναι πρωτόγνωρο για τα ελληνικά πολιτικά δεδομένα, το κυβερνών κόμμα να απολαμβάνει της εμπιστοσύνης της μεγάλης πλειοψηφίας του ελληνικού λαού.

Θα μου πείτε, είστε ικανοποιημένοι; Προφανώς και όχι. Διότι, είμαστε αυστηροί με τους εαυτούς μας και γιατί πιστεύουμε ότι μπορούμε να προσφέρουμε ακόμα περισσότερα. Το ίδιο πιστεύει ο ελληνικός λαός και τι λέει; «Σας εμπιστευόμαστε. Εσάς θέλουμε στη διακυβέρνηση της χώρας, αλλά θέλουμε ακόμη περισσότερα από εσάς». Αυτό κάνουμε και με το σημερινό νομοσχέδιο, μέσα από την ορθή δημοσιονομική διαχείριση. Τα περιγράφει αναλυτικά το σχέδιο νόμου, να μην επαναλαμβάνομαι.

Είμαι βέβαιος ότι θα συνεχίσουμε με τους ίδιους ρυθμούς, κύριε Υπουργέ, να είμαστε επωφελείς στην κοινωνία, να είμαστε επωφελείς στις Ελληνίδες και στους Έλληνες, γιατί αυτή είναι η αποστολή μας. Τη σεβόμαστε και κυρίως σεβόμαστε τον Έλληνα πολίτη και θα του επιστρέψουμε πίσω την εμπιστοσύνη που μας δείχνει όλα αυτά τα χρόνια με πολύ περισσότερη δουλειά.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωτσό.

Έχετε τον λόγο, κύριε Υπουργέ, για να κλείσετε τη συνεδρίαση.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κατ’ αρχάς να πω ότι οι σκέψεις μας είναι με τους κατοίκους του Ωρωπού και τη μάχη που δίνεται εκεί. Είναι 10 Ιουλίου σήμερα και είμαστε στα μέσα της καλοκαιρινής σεζόν και σίγουρα δεν θα είναι εύκολη έτσι όπως έχει γίνει η κατάσταση με την κλιματική αλλαγή και τις θερμοκρασίες που βλέπουμε. Δεν θα είναι εύκολο καλοκαίρι.

Είναι 1.00΄ η ώρα και για αυτό θα περιορίσω την ομιλία μου. Η Κυβέρνηση και το Υπουργείο Οικονομικών από το 2019 σήμερα έθεσε ως βασική προτεραιότητα της ασκούμενης πολιτικής τη δημοσιονομική σταθερότητα και την ισορροπία. Η προηγούμενη εμπειρία κατέδειξε την αναγκαιότητα για υγιή δημόσια οικονομικά ως απαραίτητη προϋπόθεση για την άσκηση αποτελεσματικής αναπτυξιακής πολιτικής προς όφελος των πολιτών και κυρίως, μιας πολιτικής για τη δημοσιονομική θωράκιση της χώρας, ώστε να μην επαναληφθούν τα φαινόμενα της προηγούμενης δεκαετίας.

Το σημερινό νομοσχέδιο ευθυγραμμίζεται πλήρως με την πολιτική αυτή, καθώς επιτυγχάνει τα εξής: Πρώτον, εκσυγχρονίζει το πλαίσιο οικονομικής διαχείρισης με την ενσωμάτωση στο δημόσιο λογιστικό των ευρωπαϊκών κανόνων που απορρέουν από το νέο Ευρωπαϊκό Πλαίσιο Οικονομικής Διακυβέρνησης. Δεύτερον, ενισχύει τη διαφάνεια και τη λογοδοσία με τις διατάξεις για τον πολυετή δημοσιονομικό προγραμματισμό -ένα νέο κείμενο-, τον αναβαθμισμένο ρόλο του Δημοσιονομικού Συμβουλίου, καθώς και με τη σύσταση του Εθνικού Μητρώου Παροχών.

Λαμβάνει επιπρόσθετα θετικά μέτρα για τη στήριξη κατηγοριών του πληθυσμού που έχουν μεγαλύτερη ανάγκη, όπως ετήσια οικονομική ενίσχυση για συνταξιούχους, ανασφάλιστους, υπερήλικες και άτομα με αναπηρία, καθώς επίσης και με την επιστροφή ενός ενοικίου για την κύρια και τη φοιτητική κατοικία. Οι συνολικοί ωφελούμενοι των μέτρων είναι 2,7 εκατομμύρια φορολογούμενοι. Αυξάνει περαιτέρω τις επενδύσεις με τον συμπληρωματικό προϋπολογισμό ύψους 500 εκατομμυρίων ευρώ του Εθνικού Προγράμματος Δημοσίων Επενδύσεων. Έχουμε πει ότι αυτή η αύξηση είναι μόνιμη, οπότε είναι πολύ σημαντικό μέτρο για τις δημόσιες επενδύσεις.

Η χώρα μας, συνεπής στις υποχρεώσεις της, κατέθεσε πέρυσι τον Οκτώβριο το Μεσοπρόθεσμο Δημοσιονομικό - Διαρθρωτικό Σχέδιο στο Ευρωπαϊκό Συμβούλιο από όπου έλαβε και τη σχετική έγκριση. Είχε προηγηθεί συζήτηση στην Επιτροπή Οικονομικών Υποθέσεων της Βουλής, όπου είχαμε την ευκαιρία να συζητήσουμε διεξοδικά για όσα προβλέπονται στο μεσοπρόθεσμο και τον τρόπο που λειτουργεί ο στόχος των πρωτογενών δαπανών.

Σήμερα ερχόμαστε, λοιπόν, να ενσωματώσουμε το νέο Ευρωπαϊκό Πλαίσιο Οικονομικής Διακυβέρνησης στο εθνικό δίκαιο, κάτι που αποτελεί υποχρέωση για όλα τα κράτη-μέλη να πράξουν εντός του τρέχοντος έτους. Είναι ένα νομοσχέδιο για το οποίο προηγήθηκε πολλή και συστηματική δουλειά.

Σε αυτό το σημείο θα ήθελα να ευχαριστήσω ιδιαίτερα για τη συμβολή τους το Γενικό Λογιστήριο του Κράτους, το Ελεγκτικό Συνέδριο, το Δημοσιονομικό Συμβούλιο και το Σώμα Οικονομικών Εμπειρογνωμόνων που συμμετείχαν στη σχετική ομάδα εργασίας που επεξεργάστηκε, για ένα έτος περίπου, τις εν λόγω διατάξεις για την ορθή ενσωμάτωση της Οδηγίας. Οφείλω να χαιρετίσω και τη στάση του κ. Κουκουλόπουλου που αναγνώρισε και τη σημαντική συνεισφορά αυτών των θεσμών που συμμετείχαν στη σύνταξη του νομοσχεδίου.

Η βασική αλλαγή που φέρνει το νέο Ευρωπαϊκό Πλαίσιο Οικονομικής Διακυβέρνησης -το έχουμε αναφέρει πάρα πολλές φορές- αφορά την ενσωμάτωση του κανόνα των καθαρών δαπανών. Δεν πρέπει να αυξάνονται πάνω από συγκεκριμένο όριο. Πώς βγαίνει το όριο; Έχει αποτυπωθεί στο μεσοπρόθεσμο που έγινε πέρσι τον Οκτώβριο και βγαίνει με βάση την ανάλυση της βιωσιμότητας του χρέους.

Να προϊδεάσω και για κάτι. Όσο μειώνουμε το χρέος αυτόν τον καιρό -βλέπετε που κάνουμε σημαντική μείωση του χρέους- τόσο καλύτερα θα είναι τα περιθώρια δαπανών για την επόμενη τετραετία. Καταλαβαίνετε ότι έτσι ευνοούμε την επόμενη γενιά.

Υπάρχει και η πρόβλεψη για το συνολικό έλλειμμα να μην είναι κάτω από 3%, που σημαίνει αντίστοιχα περίπου πρωτογενές πλεόνασμα θετικό. Αυτή είναι μια δεύτερη προϋπόθεση, αλλά είναι πιο ελαφριά. Η σημαντική προϋπόθεση είναι ο δείκτης δαπανών. Οι καθαρές δαπάνες είναι δαπάνες της Γενικής Κυβέρνησης, συμπεριλαμβανομένων όλων των φορέων, των ΟΤΑ, των Οργανισμών Κοινωνικής Ασφάλισης και των νομικών προσώπων δημοσίου, αφαιρουμένων των τόκων -τα έχουμε εξηγήσει πώς δουλεύει- και των ενεργητικών πολιτικών από πλευρά των εσόδων. Άρα, δεν λαμβάνονται υπ’ όψιν συγκυριακά έσοδα που έρχονται από την υψηλότερη κατανάλωση, ας πούμε. Αυτή είναι η ιδέα της αντικυκλικής πολιτικής. Τα έχουμε αναφέρει.

Ουσιαστικά, τι μας επιτρέπει; Για παράδειγμα, πρόσφατα, πριν έναν μήνα, είδαμε ότι ξαφνικά ανέβηκε η τιμή του Brent και πήγε να δημιουργηθεί πληθωριστική κρίση και ύφεση. Αυτό θα μπορούσε να οδηγήσει αυτομάτως όλες ή πολλές χώρες της Ευρώπης σε ύφεση και άρα, λιγότερα έσοδα, άμα συνεχιστεί αυτή η κατάσταση. Θα μπορούσες να συνεχίσεις να αυξάνεις τις δαπάνες σου κατά 3,6% ετησίως, ασχέτως που δεν θα έχεις τόσα έσοδα. Αυτή ήταν η λογική.

Θέλω να πω ότι με το παρόν νομοσχέδιο και την ενσωμάτωση Οδηγιών βάσει του νέου Ευρωπαϊκού Πλαισίου, εξασφαλίζουμε για τη χώρα μας διαφάνεια στα δημόσια οικονομικά και δημοσιονομική ισορροπία, η οποία αποτελεί απαραίτητη προϋπόθεση για μια βιώσιμη και χωρίς αποκλεισμούς ανάπτυξη. Η δημοσιονομική υπευθυνότητα είναι μια πολύ σημαντική κατάκτηση που πετύχαμε τα τελευταία χρόνια, με τις θυσίες πρωτίστως των Ελλήνων πολιτών, και την οποία πρέπει όλοι μας να διασφαλίσουμε, για να μην επιστρέψουμε σε εποχές δημοσιονομικού εκτροχιασμού που όλοι σε αυτή την Αίθουσα θέλουμε να μην επαναληφθούν. Την δημοσιονομική ισορροπία την εξασφαλίζουν οι νέοι κανόνες που συζητάμε με το παρόν νομοσχέδιο και οι οποίοι θα εφαρμοστούν σε όλα τα κράτη-μέλη της Ευρωζώνης.

Εδώ θέλω να πω μόνο ότι το δημόσιο λογιστικό είναι η καρδιά, να το πω έτσι, της λειτουργίας των δημόσιων οικονομικών του κράτους, ορίζει πώς γίνονται οι πληρωμές, τι περιλαμβάνουν μέσα οι προϋπολογισμοί, τι περιλαμβάνουμε στα μεσοπρόθεσμα, πώς βγαίνουν οι στόχοι. Είναι, να το πω έτσι, η μεθοδολογία που από εκεί απορρέουν όλα τα υπόλοιπα κείμενα: ο προϋπολογισμός, τα μεσοπρόθεσμα και μετά όλοι οι νόμοι κ.λπ.. Άρα, είναι το blueprint, η μήτρα, να το πω έτσι, το πιο βασικό κείμενο, για το Υπουργείο Οικονομικών τουλάχιστον, του κράτους.

Εδώ δεν είναι οποιαδήποτε Οδηγία –συγκρίνουμε με άλλες Οδηγίες-, είναι η βασική Οδηγία, το EU Governance Framework που συζητιόταν τρία χρόνια στην Ευρώπη και έχει γίνει νόμος του κράτους. Υποχρεούνται όλες οι χώρες.

Αυτήν τη στιγμή το Γενικό Λογιστήριο του Κράτους περιμένει να ψηφιστεί -μάλιστα έχουν αργήσει στην ψήφιση- γιατί θέλουν με βάση αυτόν τον νόμο να εκδώσουμε τις επόμενες μέρες την εγκύκλιο κατάρτισης προϋπολογισμού και του πολυετούς δημοσιονομικού πλαισίου, που πρέπει όλοι οι φορείς να μας απαντήσουν με τα στοιχεία μέχρι την 1η Σεπτεμβρίου. Άρα, έχουμε μικρό περιθώριο πλέον από την ψήφιση μέχρι την 1η Σεπτεμβρίου να απαντήσουν όλοι για τα στοιχεία και με βάση αυτά να κάνουμε τις προβλέψεις της επόμενης τετραετίας.

Κλείνοντας, θέλω να πω το εξής. Αυτός ο νόμος όντως ενισχύει, προστατεύει περισσότερο, να το πω έτσι, τα δημόσια οικονομικά για το μέλλον. Έχουμε φτάσει σε ένα καλό σημείο και δημιουργούμε μια επιπλέον ασπίδα, να το πω έτσι, για το μέλλον. Προφανώς όμως δεν αρκεί αυτός από μόνος του ο νόμος -ειπώθηκε μέσα στην Αίθουσα- να διασφαλίσει ότι δεν θα υπάρξει ποτέ ξανά δημοσιονομικός εκτροχιασμός. Ναι, πρέπει κάποιος να σηκώνει και την ασπίδα για να προστατεύεται.

Αυτός ο νόμος λοιπόν, να το πω έτσι, δίνει όπλα, δίνει ασπίδα και στις μελλοντικές κυβερνήσεις για να προστατεύονται, να μην υπάρξει ξανά αυτός ο δημοσιονομικός εκτροχιασμός. Πάντα βέβαια όμως τον κύριο ρόλο θα έχει η υπευθυνότητα των πολιτικών κομμάτων.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης - Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, 97 άρθρα, το ακροτελεύτιο άρθρο, καθώς και το σύνολο του νομοσχεδίου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 522-542)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Οικονομίας και Οικονομικών: «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης - Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου σελ. 543α)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 1.14΄ λύεται η συνεδρίαση για σήμερα, ημέρα Πέμπτη και ώρα 12.30΄ με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις, του πλαισίου για την προετοιμασία και την ανάθεση δημοσίων συμβάσεων και την έννομη προστασία στον τομέα των δημοσίων συμβάσεων, του πλαισίου εθνικών υποδομών ποιότητας και του πλαισίου ίδρυσης, επέκτασης και εκσυγχρονισμού των μεταποιητικών δραστηριοτήτων στην Περιφέρεια Αττικής», σύμφωνα με τη συμπληρωματική ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**